**RAMİL ƏLİYEV**

**RƏVAYƏT MOTİVLƏRİ**

**BİRİNCİ KİTAB**

**BAKI – 2022**

**Rəvayət motivi**

Əfsanədən fərqli olaraq, şifahi ənənədə rəvayət mətnlərinin yaranmasında müxtəliflik rol oynadığı üçün oradakı motivlər də fərdi xüsusiyyətlərə malik olur. Əfsanə motivində gördüyümüz mətnlərdəki eynicinslilik rəvayət motivində müxtəlif cinslilik şəklində təzahür edir.

Rəvayət mətnləri də mənşə etibarilə mif motivlərinə bağlıdır. Məsələn, «Göstərici»də ən çox rast gəlinən arxaik düşüncədəki körpü motivini onun o dünya ilə bu dünya arasında keçid rolu oynaması faktı ilə bağlaya bilərik. Əgər körpü eposda mifoloji motiv kimi izah olunursa, o, artıq rəvayət mətnində bu məzmunu dəyişib, təkcə bu dünyanın işarəsi kimi mənalandırılarq ictimai motivə çevrilir. Buna səbəb isə məzmun etibarilə rəvayət mətnlərinin mif mətnlərindən aralanması, sosial məzmunlu hadisələri daha çox əks etdirməsi olmuşdur. Mifdəki təkrarlanma funksiyası bəzi şəkli xüsusiyyətlər nəzərə alınmazsa, rəvayətdə də baş verdiyindən onun motivləri bu təkrarlanmaya məruz qalır və təkrarlanma yeni mətnin yaranmasına kömək edir.

Motiv rəvayətdəki arxaik və mifoloji, bədii mətnaltı tipləri eyni qrupda birləşdirən xüsusi formaya çevirir. Bu proses mifdə mürəkkəb anlayışdır, rəvayətdə isə sadələşmiş formadadır. Məsələn, qala motivi işarəsi altında onun mübarizənin vasitəsi olması və daxili əlamət kimi simvollaşması sadə təfəkkürün məhsuludur. Rəvayət mətnlərinin təkrar olunması mifin izahedicilik funksiyasından asılıdır.

Motivdə izahedicilik yoxdur, o, təkcə mətni formalaşdıra bilir. Motivdə prosesin və hadisənin baş verəcəyinə inam sıxılmış informasiya kimi onun məzmununda hiss olunmaqdadır. Belə demək olar ki, motivin alt məzmununda proses və hadisə kodlaşmışdır. Bu kodu açmaq üçün bədii şüurun mətnyaratma üsulundan istifadə olunur.

Rəvayət motivində izah mifdə olduğu kimi mətnin sonunda verilir. Burada motiv mətni daha dəqiq ifadə edir. Məsələn, mif motivində su ilahəsi Nahidin şərəfinə qızların qurban verilməsi rəvayətdə proyeksiyalanaraq Sara haqqında rəvayətlərin motivinə çevrilir. Sara ilə bağlı arxaik mətnlərdəki qurban motivi axar suya qızların qurban verilməsi haqda əski düşüncəni, rəvayətdə isə müasir düşüncəni əks etdirir. Bu motiv mifdə mifoloji motivi, rəvayətdə isə ictimai motivi əmələ gətirir. Mifdə bu, ritual düşüncədir, rəvayətdə isə bədii düşüncəyə çevrilir. Rəvayətlərdə motiv ictimai funksiya daşıyır. Miflə bağlı rəvayətlər mətnin etimologiyasını izah edir. Belə mətnlərdə qurban motivi əsas motivdir, digər işarə olunan motivlər isə əsas motivin alt işarələridir.

Miflə bağlı olmayan rəvayətlərdə də motivin ictimai funksiyaya malik olmasını görürük. Rəvayət motivi mətndə tarixilik funksiyasının yaranmasında iştirak edir. O, şahidlik funksiyasını da formalaşdırır.

«Azərbaycan əfsanə və rəvayətlərinin motiv göstəricisi»ndəki rəvayət motivləri ardıcıl sıralanma əsasında kodlaşdırılmışdır. Mətndə rəvayətin kodu öndə qeyd olunmuşdur. «Göstərici»də digər diqqəti cəlb edən isə eyni motiv altında çoxlu mətnlərin təkrar olunmasıdır.

«Göstərici»də rəvayət mətnlərinin götürüldüyü mənbə və səhifə də qeyd olunmuşdur. Bu da mətnin həqiqi olmasına şübhənin yaranmaması üçündür. Yeri qeyd olunmayan mətn isə mənə məxsusdur.

«Göstərici»də qədim mənbələrdəki, köhnə jurnallardakı rəvayət mətnləri hələ öz əksini tapmadığından onun gələcəkdə daha da təkmilləşəcəyinə inanıram.

**Ramil Əliyev,**

**filologiya elmləri doktoru,**

**professor**

**RƏVAYƏT MOTİVLƏRİ**

1. **Elçi motivi** («Oğlan - qız daşı»). Bir kişinin Zərbigül adlı pəhləvan kimi güclü qızı varmış. Qıza çox yerdən elçi gəlir, ancaq qız onların heç birini bəyənmir. Deyir ki, evimizin qabağında iki yekə daş var; o daşın birini mən atacağam, o birini də kim mən atan mənzilə atsa, ona gedəcəyəm. Qız daşın birini atır. Daş göyün yeddi qatına çatır, sonra süzüb uzaqda yerə sancılır. Kəndin qızı gözü tutan cahılları bir-bir gəlib ikinci daşdan yapışırlar, amma yerindən tərpədə bilmirlər. Xəbər qızın əmisi oğlu Zərbicəngə çatır. Oğlan daşı yerdən götürüb atır. Daş göydə havalanır, gözdən itir, gedib qızın atdığı daşın yanına düşür. Qızın atası şad-xürrəm toy tədarükü görməyə gedir (1, s.11).
2. **Sınaq motivi, xilaskarlıq motivi** («Qanlı daş»). Sarısuda cavan bir ovçu yaşayırmış. Oxundan bir hədəf yayına bilməzmiş. Onun ovçuluq məharətindən cavanlar da, qocalar da ağızdolusu danışırmış. Cavan ovçu qonşu qızı Gülpərinin eşqinə alışır. Necə deyərlər, sinəsi işvəsindən, qəmzəsindən qara daşları əridən gözəllər gözəli Gülpərinin nişangahına çevrilir. Gündüzlər meşələri dolaşan aşiqin gecələr gözlərinə yuxu getmir. Gülpəri əvəzinə ulduzlarla danışır. Ovçu ata-baba adətilə qıza elçi göndərir. Qızın təkidi ilə atası oğlanı çətin sınaqdan çıxarmağı qərara alır. - Meşədə maralı nənəm də vurar. Kəpəz dağında, «Maralgöl»ün qırağında, daşlar, qayalar arasında məskən salan bir maral var. Əgər oğlan onu vurub gətirsə, qızı ona verərəm. Cavan ovçu yay-oxunu götürüb daşlı, qayalı yerə gedir. Deyilən maralı görüb izinə düşür. Ox atır amma marala dəymir. Yenə ox atır, yenə maral salamat qalır. Hər dəfə bir qaya sipərə çevrilib maralı qoruyur. Oxlar qayaya dəyir, marala dəymir. Gecə-gündüz ovçu ilə maral arasında mübarizə gedir. Ancaq ovçu yavaş-yavaş maralı sıxışdırır, ağzını qayalıqdan daşlığa salır. Qayalar kiçilir, sipərlər xırdalanır, maral üçün gizlənmək çətinləşir. Növbə daşlara çatır. Əlacı kəsilən, qayalıqdan uzaq düşən maral daşlara sığınır. Daşlar da fədakarlığını göstərir, sədaqətini sübuta yetirir. Kiçik sinəsini böyük maralın özünə verir, mahir ovçunun oxuna hədəf edir. Nəhayət, ovçu maralı haldan salır. Maral amansız oxdan yayınmaq üçün getdikcə balacalaşan daşların arasında çox çətinliklə gizlənir. İşi asanlaşan cavan ovçu maralı yaman yerdə yaxalayır. Bu dağların, meşələrin yaraşığını qoruyan daş maralın özündən qat-qat kiçik olur. Marala sipər olmağa, marala həyan olmağa imkanı çatmır. Elə bu dəm ovçu arzusuna çatmaq üçün yayı çəkir. Ox beş addımlıqdakı marala dəyir, ancaq onun əvəzinə daş inildəyir. Son nəfəsdə maralı qoruya bilməyən daşın köksündən al-qırmızı qan axır... Oğlan «Qanlı daş»a baxıb ovçuluqdan da, belə sevdadan da əl çəkir (1, s.11).

**5. Qılınc motivi** («Qılınc və qaya»). Cavanşir öz qoşunu ilə Şamaxıya gəlirdi. Birdən elə nəhəng bir dərəyə düşdülər ki, geri qayıtmaq mümkün olmadı. Pusquda dayanan düşmənlər Cavanşirin yeganə çıxış yolunu kəsmişdilər. Hər tərəf sıldırım qayalıq idi. Nəinki atlı, heç piyada da ora dırmana bilməzdi. İki gün burada qaldılar. Cavanşir baxıb gördü ki, vəziyyət ağırdır, əgər tezliklə tədbir görülməsə qoşun ya təslim bayrağı qaldıracaq, ya da acından məhv olacaq. Çox fikir eldi, axırı bu qərara gəldi ki, qayanı yarıb qoşunun çıxması üçün yol açsın. Ancaq qoşun əhlində külüng və qeyri alətlər yox idi. Çarə bir qılınca qalırdı. ­Cavanşirin qılıncı ildırım daşından düzəldilmişdi. Onu göz bəbəyi kimi qoruyurdu. Amma başqa çarə yox idi. Təslim olmaq qəhrəmana ölümdən bətər olardı. Gecə qoşun əhli yatan zaman Cavanşir öz vəziri ilə birlikdə qayalığın ayağına gəldi. Bir qədər ölçüb-biçdikdən sonra işə girişdi. O, hər dəfə qılıncını qayaya vuranda elə bil ildırım şaxıyırdı. Qaya parça-parça olub tökülürdü. Qolları yorulanda qulaqlarına bir qocanın səsi gəldi. - Qollarına qüvvət gəlsin, bala, qayanı tez çap. Cavanşir yeni qüvvə ilə qaylığı çapdı. Yoruldu. ­Qulaqlarına yenə o səs gəldi: - Qoluna qüvvət gəlsin, bala, qayanı tez çap. İldırım qılınc qayaları parça-parça etdi. Cavanşir bu qayda ilə çalışıb-çarpışıb səhər açılanda yenə qoşunun içinə qayıtdı. Gündüz bir təhər əsgərlərin başını qarışdırdı. Gecə yenə qayanı çapmağa başladı. Bu minval ilə qayanı çapdı, nəhayət, dərədən çıxmağa ­yol açdı. Səhər qoşun əhli gördü ki, Cavanşir qayanı çapıb yol açıb. Heç kim inana bilmədi ki, üç gecəyə qılıncla qayaları çapıb yol açmaq olar (1, s.13 - 14).

1. **Məhəbbət motivi**, **qaya motivi** («Yaslı qaya»). Ələsgərlə Alagöz özünü qayadan atır, qaya onları qoruya bilmir. Ona görə də «Yaslı qaya» adlanır (1, s.14).
2. **Qaya motivi**, **məhəbbət motivi** («Laçın qayası»). Laçın məşhur ovçu imiş. Onun Ülkər adlı bir qıza gözü düşür. Elin adətinə görə qız evinə elçi göndərir. Qızın atası Şahmar kişi elçilərə deyir: - Eşitmişəm sizin oğlan ovçuluğu ilə çox öyünür. Söz düşəndə «Atdığım oxdan heç nə yayına bilməz!» deyir. Əgər belədirsə, qoy sübut eləsin. Sıldırım qayada yaşayan dağ keçisini ovlayıb mənə gətirsə, qız onunkudur. Elçilər bu xəbəri Laçına aparır. Laçın həm sevinir, həm də qəmlənir. Səhər erkən fikirli-fikirli Sıldırım qayaya doğru yollanır. Çatan kimi də dağ keçisini görür. Keçi qayadan qayaya tullanır. Laçın da onun arxasınca düşür, fürsət tapıb oxla dağ keçisini yaralayır. Keçini qayanın üstündə tutur, amma saxlaya bilmir. Keçi ilə birlikdə iki qayanın arasına düşür. Nə qədər çalışıb çabalayırsa da oradan çıxa bilmir. Laçın üç gecə qayanın arasında qalır, tamam taqətdən düşür. Xəbər obaya çatır, amma heç kim ona kömək edə bilmir. Elin ağsaqqalı Elbəyi kişi deyir: - Qaçın kənddən Ülkəri gətirin, o gəlməsə, oğlan öləcək. Belə də edirlər. Elbəyi kişi deyir: - Qızım, Ülkər, qayanın başına çıx, Laçını ucadan çağır, sənin səsini eşidən kimi onun qollarına qüvvət, dizlərinə taqət gələcək. Ülkər qayann başına çıxıb ucadan çağırır: - Laçın hey!.. Elə bil oğlan bu səsə bənd imiş. Sevgilisinin səsi ona qol-qanad verir. Keçini çiyninə alıb üzüyuxarı qayaya dırmaşır. Ülkərin yanına çıxır və onunla qayanın başında qoşa dayanır (1, s.15 - 16).
3. **Dağın xilaskarlığı motivi** («Gəlin atılan qaya»). El-obaya səs yayılır ki, Nadir şahın qoşunu gəlir. Adamlar evlərini atıb dağlara, meşələrə qaçışırlar. Adamlardan bir bölüyü uca bir qayanın belindən keçəndə Nadirin əsgərləri onları yaxalayır. Əsgərlərin böyüyü soruşur: - Dağlara qaçmağı sizin yadınıza kim saldı? Bir gəlin cürətlə qabağa çıxır: - Dağlara qaçmağı bu adamların yadına mən salmışam. Biz nə özgə evindən, nə də özgə torpağına qaçırıq. - Sən bundakı cəsarətə bax, - deyib Nadirin adamları gəlinin qolundan tutub qayadan atırlar. Gəlin üst-üstə altı-yeddi tuman geyibmiş. Tumanlar havada çətir kimi açılır və gəlin sağ-salamat qayanın ayağındakı çəmənliyə düşür (1, s.16).
4. **Haqq aşiqi motivi** («Əriyən qaya»). Nökərlə qaravaş bir-birilərini sevirdilər. Bu xəbəri xana çatdırırlar. Xan inanmır, ona deyirlər ki, cavanlar haqq aşiqidirlər. Xan onları zindana saldırır. Deyir ki, əgər onlar haqq aşiqidirlərsə aralarındakı divarı dağıtsınlar. Qızı zindanın bir üzünə, oğlanı o biri üzünə salırlar. Aralarında sal qaya var idi. Qız o yanda, oğlan bu yanda o qədər ah-zar, fəryad edirlər ki, divarlar da bu naləyə tab gətirə bilmir, ah-nalə edir. Keşikçilər də elə bilir ki, ah-nalə edən oğlanla qızdır. Bir də gördülər ki, sal qaya iztiraba dözmür, dərdli-dərdli oxuyur, oxuduqca nazilir, əriyə-əriyə yuxalır. Keşikçilər xana xəbər verməyə gedirlər. Xan gəlib görür ki, sal qaya yoxdur. Mat qalır, zərrə qədər daş, qaya qırıntısı qalmamışdı. Oğlan o yanda, qız bu yanda oturub gülümsəyirdilər (1, s.17).
5. **Məhəbbət motivi** («Qanlı qaya»). Poşad kəndində Əli adlı bir bəy yaşayırmış. Əli bəyin gözünün ağı-qarası Telli adlı bir qızı varmış. Telli çox gözəl imiş. Əli bəyin çobanı Hilal Telli xanıma aşiq olur. Telli də könlünü Hilala verir. Əli bəy bundan xəbər tutur, Hilalı qapısından qovur. Hilal hündür bir qayanın başında yaşamağa başlayır. Əli bəy qızını başqa bir oğlana vermək istəyir. Qız bu xəbəri eşidir, göz yaşı tökür. Atasından xəbərsiz Hilalla görüşür. Onlar əl-ələ verib uca qayanın başına qaçırlar. Əli bəy bundan xəbər tutub qoşunla qayanın dibinə gəlir. Əli bəy xəbərdarlıq oxu atır. Ox çobanın sinəsindən keçir, çobanın qanı qayanın üstünə tökülür. Çoban ölür Telli qayanın başına çıxıb bir bayatı çəkir və özünü qayadan atır. O vaxtdan qaya «Qanlı qaya» adlanır (1, s.18).
6. **Qardaş motivi**, **vətən sev­gisi motivi** («Təklə igidləri»). Qobustan qışlaqları tərəfdə əkiz qardaşlar yaşayırmış. Onlar adlı-sanlı ovçu idilər. Oxlarından bir quş, nizələrindən bir cüyür belə yayına bilməzmiş. Qardaşların qorxusundan düşmən bu yerlərə ayaq basa bilməzmiş. Bir gün qardaşlardan biri qonşu obada gözəl bir qıza vurulur. Hər gün Gözəl deyib haray çəkir, yanıqlı bayatılar söyləyirdi. Qızı görmək istəsə də, qardaşından ayrılmaq istəmirdi. Bir gün tab gətirə bilmir, deyir ki, sən məni burda gözlə, gedim Gözəli görüm. Qardaşı deyir ki, düşmən sənin burda olmamağını bilər, məni təkləyər. Böyük qardaş da deyir ki, çoxdandı düşmən bu yerlərə ayaq basmır. Gedim görüm qayıdım, dizimə taqət gəlsin. Qardaşı deyir ki, sənin təhər-töhürünü dəyişək, ayrı geyimdə get səni görüb tanıyan olmasın. O isə başqa geyimdə getməyə razılaşmır. O gedəndən sonra yağı hücum edir. Təklənən kiçik qardaş oxu yağış kimi yağdırır. Axırda düşmən güc gəlir. Qardaşı qılıncdan keçirirlər. Sonra da o biri aşiq qardaşın yolunu gözləyirlər. Onun gəldiyini görüb onu oxlayırlar. Aşiq qardaşın düşdüyü yerdə binələşən kəndə «Təklə» deyirlər (1, s.18 - 19).
7. **Su motivi**, **quş motivi**, **məhəbbət motivi** («Göyəzəndə qızıl piyalə»). Kəsəmən xanın qızı Nabat oğlan kimi təlim almışdı. O, at çapmaqda, ox atmaqda heç də igidlərdən geri qalmırdı. Nabat xeyli vaxt idi ki, əmisi oğlu Halaya nişanlanmışdı. Bir gün Halay ova gedir, geri qayıtmır. Nabat bərk təşvişə düşür, istəyir yaraqlanıb Halayı axtarmağa getsin. Amma atasından həya edir. Onun bir qızıl piyaləsi vardı. Çətin vəziyyətdə, dar ayaqda piyalə Nabatın harayına yetərdi, arzularını həqiqətə çevirərdi. Əlac yenə qızıl piyaləyə qalır. O, öz piyaləsini su ilə doldurur, suya yalvarır ki, sən aydınlıqsan, Halayın taleyini mənə aydın elə! Su ona deyir ki, sevgilisi Göyəzən dağında son nəfəsdədir. Birdən bir qızılquş şığıyıb içi su ilə dolu qızıl piyaləni dimdiyinə alıb göyə qaldırır. Nabat qızılquşu buraxmır. Quş göylə, Nabat yerlə Göyəzən dağına çatırlar. O vaxta qədər heç kəs cəsarət edib Göyəzən dağına çıxmayıbmış. Bu mənzərəni görənlər deyirlər: - İlk dəfə Göyəzənə qadın çıxdı. O daha göy zən deyil, Kuhizənəndi, yəni qadın dağıdır. Nabat görür ki, bir dağın beli geniş düzəngahdır. Burada gül gülü, çiçək çiçəyi çağırır; olduqca səfalı bir yerdir. Qızılquş əvvəlcə bir çəmənliyə enir, oradan da bir daşın üstünə qonur. Nabat zirvədən baxanda görür ki, Halay bir az aşağıda al-qan içindədir. O, tez özünü Halaya yetirir, sağ qoluna sancılmış oxu çıxarır, üzünə qızıl piyalədəki suyu səpir, yaralı sinəsini və qolunu yaylığı ilə sarıyır. Halay gözlərini açanda bərk təəccüblənir ki, Nabat bu dağa necə gəlib çıxıb?! Nabat danışır ki, onu buraya o daşın üstünə qonmuş qızılquş gətirmişdir. Halay da başına gələn sərgüzəşti açıb söyləyir. Deyir ki, dağın o biri üzündən buraya yol var. Bir ceyranı mənə tərəf gələn gördüm, onu nişan aldım, yayı çəkməmiş qəfildən bir ox sinəmi yaralayıb sağ qoluma batdı. Sən demə, bu ceyranı başqa bir ovçu qovurmuş. Sonrasından xəbərim olmayıb. Nabat onu sevgilisinə qovuşduran qızılquşa minnətdarlıq etmək istəyir. Heç bir şeyə gücü çatmır. Qızıl piyaləni ona uzadır. Qızılquş piyaləni dimdiyinə götürür və insan əli çatmayan bir qayaya qonur. İki aşiqi vüsala çatdıran qızıl piyaləni dağın ən uca zirvəsinə qoyur. Piyalə günəşin altında bərq vurub zülmətə düşmüş aşiqlərin yolunu işıqlandırır. Belə deyirlər ki, hələ də o qızıl piyalə Göyəzən dağının zirvəsindədir (1, s.19 - 20).
8. **Namus motivi** («Saçlı qaya»). Qız namusunu qorumaq üçün yerin yarılmasını, torpağa girməsini Allahdan arzu edir (1, s.20 - 21).
9. **Çirkinlik motivi** («Gəlin qayıdan qaya»). Keçmiş zamanlarda bir kişi başqa bir kənddən oğluna gəlin gətirirmiş. Toy adamları dincəlmək məqsədilə orada əylənirlər. Kənarda bir at ilxısı görünür. İlxının içində iki ala at varmış. Keçmiş adətə görə, ala atın alalığı çirkinlik imiş. Bu səbəbdən də ala at saxlamazmışlar. Ona görə də ilxının içində ala at olması onları maraqlandırır. Toyu olan oğlanın atası deyir ki, gərək mən bunun səbəbini öyrənəm. Bu ilxının sahibi niyə bu iki atı tələf eləmir. İlxıçını çağırıb soruşub öyrənir ki, ilxı filan hacınındır. Hacının yanına gedirlər. Toyu olan oğlanın atası soruşur ki, ay hacı, bu qədər atın içində bu iki çirkin rəngli atı saxlamaqda məqsədin nədir? Hacı belə nağıl edir ki, mən hələ çox kasıb idim, onda bircə atım var idi. Öz yaylağımızda at otarırdım. Birdən hardansa ala bir ayğır gəlib mənim atıma qoşuldu. Bir ildən sonra atım ala rəngli bir bala doğdu. Başqa atım olmadığından onu tələf etmədim. Sonra atlarım çoxaldıqca həmin ala atları nə qədər satdım, bağışladım ki, bəlkə kökü kəsilə. Amma nə qədər tələf eləsəm də, yenə üç ildən, beş ildən bir üzə çıxır. Toyu olan oğlanın atası çox fikirləşir. Gəlinin adamlarını, ağsaqqalını, ağbirçəyini çağırıb el adətinə görə duza-çörəyə and verir ki, bu gəlinin əslində, nəcabətində nə eybi varsa deyəsiniz. Gəlinin adamları duz-çörəyə and içirlər ki, biz bu gəlinin nə atasında, nə qoca nənəsində bir ayıb bilmirik. Amma eşitmişik ki, qoca nənəsinin anası bitərbiyə olub. Oğlanın atası bu sözlərdən sonra çox fikirləşir, çox götür-qoy edir. Deyir ki, filan hacı əlli ildir ala atın cinsini kəsə bilmir. Yəqin ki, o şakər də mənim gəlinimin nəslində üzə çıxacaq. Mənim nəslimdə bitərbiyə olmayıb, mən bu gəlini elə buradan da geri qaytarmalıyam. Qız tərəfin adamlarını çağırıb məsələni açır. Mən nə qədər əziyyət, xərc çəksəm də öz boynuma. Mənimki daha sizinlə tutmaz. Beləliklə, həmin qayanın yanından gəlini geri qaytarırlar. O vaxtdan həmin qayanın adı gəlin qaya yox, «Gəlin qayıdan qaya» adlanır (1, s.22).
10. **Qaya motivi** («Zəncirli qaya»). Xarxar kəndi yaxınlığında bir qaya var, adına «Zəncirli qaya» deyirlər. Rəvayətə görə, bu kənddə bir oğlan varlı bir kişinin qızına aşiq olur. Qız da onu sevir. Amma valideynlərin birinin varlı, digərinin kasıb olması bu işə mane olur. Oğlanın atası aylarla qız evinin qapısına ayaq döyür. Amma bunun faydası olmur. Qızla oğlan sözləşərək qoşulub qaçırlar. Onları kənd yaxınlığında tutub qol-qola zəncirləyirlər. Oğlan qorxur ki, onu öldürəcəklər. Özünü dartıb qayadan atır, zəncirlə onun qoluna bağlı olan qız da onunla birlikdə qayadan uçur və hər ikisi ölür. Elə o vaxtdan həmin qayanın adı «Zəncirli qaya» qalır (1, s.23).
11. **Dağın danışması motivi** («Qum-qum daş»). Laçın rayonunun Ağoğlan kəndi yaxınlığında Həkəri çayının Minkənddən gələn qolunun sahilində böyük bir daş var. Bu daş dağın döşündki böyük qayadan qopub gəlmişdi. İndi də onun qopduğu yer bilinir. Deyirlər ki, el yaylağa köçən zaman gəlib o qayanın dibinə düşmüşlər. Qayınana ilə gəlin sac asıb çörək bişirən zaman möhkəm göy guruldayır. Bu zaman dağdakı böyük daşdan belə bir səs eşidilir: «Qum-qum daş. Gəldim qaş». Bu zaman möhkəm yağış başlayır. O nəhəng daş isə qoparaq çaya yuvarlanır. Bir neçə adamı, heyvanı məhv edir. Deyirlər bu daş səslənən zaman bunu ancaq gəlin eşidir, gəlinə inanmırlar. Ona görə də vaxtında qaçmadığına görə kənd camaatı bu nəhəng daşdan xeyli ziyanlıq çəkir. Həmin daş indi də «Qum-qum daş» adlanır (1, s.23).
12. **Məhəbbət motivi** («Kar daş»). «Üç təpə» kəndinin yaxınlığında olan quru qovunun gizli sahəsində «Kar daş» deyilən bir daş var. Bu daşa sevgililər, ata, analarımız nəzir-niyaz verirlər. Həmin daşın üstündə rəngbərəng parça qırığı, qanla yazılmış müxtəlif adlar var. «Kar daş»ın üstündə o qədər şam yandırıblar ki, daş tamam his bağlayıb. Deyirlər iki istəkli var idi. Onlar bir-birini çox sevirdilər. Elə bir vaxt gəlir ki, artıq onların 18 - 20 yaşı tamam olur. Oğlanın ata-anası qız evinə elçi gedirlər. Qızın anası-atası qızı onlara vermir. Qız çox ağlayır, heç bir faydası olmur. Bir gün qız gedib kar daşa nəzir-niyaz verir. O qədər ağlayır ki, daşın bir tərəfi göz yaşından əriyir. Nə isə, qızı verirlər başqasına. Oğlan gedib daşa deyir ki, bütün diləklər hasil oldu, bizim diləyimizi niyə eşitmədin. Oğlan elə oradaca ölür. O gündən həmin daşa «Kar daş» deyirlər (1, s.23 - 24).

**22. Daş motivi** («Oğlan - qız daşı»). Babakər dağının ətəyində yanaşı iki qırmızı daş var. Buna «oğlan-qız» deyirlər. Keçmiş zamanlarda bir kasıb oğlan varlı bir xanın qızını istəyir. Ancaq qızın atası qızı varlı bir oğlana vermək istəyir. Qız isə getmir və oğlana qoşulub qaçır. Xan bunların ardınca qoşun salır. Oğlanla qız görür ki, qoşun onlara onlara çatır. Onlar Allaha yalvarır ki, Allah, ya bizi daş elə, ya da quş. Birinci dəfə daş dediyinə görə Allah onları daş edir. Xan gəlib bunların yanına çatır və qəzəbindən daşı vurub iki yerə bölür. Onları birləşməyə qoymur (1, s.26).

1. **Məhəbbət motivi** («Soltanbud»). Tayfa başçısı Tomralın Pəri adlı ağıllı, gözəl, at çapmaqda, ox atmaqda, qılınc oynatmaqda tayı-bərabəri olmayan bir qızı var idi. Bir gün Soltan atasına Pərini sevdiyini bildirir və deir: - Ata, el adətidir, elçi get, Tomralın qızını mənə istə. Atası deyir: - Oğul, get deyirsən gedim, amma bu iş baş tutan deyil. Soltan deyir: - Ata, bu yolda öldü var, döndü yoxdu. Qoca çarəsiz qalıb bir neçə adamla elçiliyə gedir. Elçilər yaxşı qarşılanır. Tomral deyir: - Soltan elin igididir, hamımız onunla fəxr edirik. Amma Pərini qonşu tayfanın oğlu Bud da istəyir. Səbəbsiz onlara yox deyə bilmərik, araya dava düşər. Odur ki, mən belə məsləhət görürəm: şərt qoyaq, qızı istəyən adam «Sarıçala» deyilən yerdə torpaqdan dağ vursun. Bud da, Soltan da Pərini istədiyi üçün bu işə girişsin. Kim daha hünərli olsa, qız onundur. Elçilər razılaşıb qayıdır. O biri tayfaya da xəbər verirlər. Soltan və Bud Sarıçaşada işə başlayır. Hər iki tayfanın adamları gənclərin qurduqları dağlara baxmağa gedirlər. Görürlər ki, Soltan torpaqdan qurduğu uca dağın zirvəsində məğrur dayanıb, Bud isə alçaq bir təpənin başında durur. Tomral deyir: - Ey igid Soltan! İş bununla bitmir, sən qılıncınla da vuruşub, hünərini göstərməlisən. Soltan qonşu tayfanın qoşunu ilə üz-üzə gəlir. Soltan bir nərə çəkib yeri-göyü titrədir, qılıncını siyirib özünü qoşuna vurur, sağdan vurub soldan çıxır, soldan vurub sağdan çıxır. Bütün gecəni torpaq daşımış olsa da, yenə cəngavər kimi vuruşur. Birdən Budla qarşılaşır, bir qılıncla onun başını bədənindən ayırır. Bunu görən tayfa başçısı qəzəblənir, qoşunun sayını birə-iki qat artırır. Soltanı mühasirəyə alırlar. Bu zaman üzü niqablı bir atlı Soltana köməyə gəlir, qoşunu yarır. Birdən niqablı adamın atını vururlar. Soltan köməkçisinin niqabını qaldıranda ay camallı Pərini al qan üçündə üzən görür. Soltan öz qılıncını sinəsinə dayayıb Pərinin yanına yıxılır. Soltanı, Pərini, Budu torpaq dağlarının arasında dəfn edirlər. Dağlarınsa adı Böyük Soltanbud qalır (1, s.27 - 28).
2. **Su motivi** («Dəyirman dağı»). Keçmiş zamanlarda Qurudərə kəndində dəyirman daşı düzəldən bir qoca yaşayırmış. Qoca usta öz peşəsini oğluna da öyrədibmiş. Ata ilə oğlu peşələrindən çox razı imişlər. Onların düzəltdikləri daşları yaxın və uzaq ellərdən gəlib baha qiymətə alıb aparırmışlar. Güzəranları yaxşı keçirmiş. Buna baxmayaraq, qoca usta həmişə kədərli görünərmiş. Usta xeyli işlər, yorulanda isə iri bir daşın üstündə oturar, bütün ətraf dağları gözdən keçirərmiş. Sonra da köks ötürər, könülsüz-könülsüz ayağa qalxar, əzgin-əzgin işə başlarmış. Qocanın bir nisgili varmış. Öz kəndində dəyirman qurmaq üçün su tapmırmış. Qoca bir gün işi oğluna tapşırıb yaxın dağlarda su axtarmağa gedir. Çox gəzir, haldan-dildən düşür, su tapmır ki, tapmır. Qoca çınqıllı bir dağın yamacında yanı pöhrəli yaşıl göyrüş ağacı görür. Öz-özünə düşünür: «Susuz ağac bitməz. Yəqin ki, onun dibindən su axır». Qoca bu ümidlə göyrüşün yanına çıxır. Dincəlmək üçün ağacın dibində uzanır. Onu yuxu tutur. Qoca başının altından axan suyun şırıltısına ayılır. Cəld baş qoyduğu daşı güc-bəla ilə yerindən tərpədir. Görür ki, daşın altı ilə bir dəyirmanlıq su axır. Qoca qaça-qaça oğlunun yanına gələrək deyir: - Oğul, qaç Qurudərə camaatına müjdə apar, de ki, dəyirman qurmaq üçün su tapdıq. Oğlan deyir: - Ata, əvvəl o sudan əvvəl özümüz içib doyaq, sonra da camaata xəbər verək. Qoca razı olur. Ata ilə oğul yaşıl göyrüşün yanına gəlirlər. Qoca nə daşı tapır, nə də suyu. Qoca dilxor halda göyrüşün dibini eşməyə başlayır. Yenə də suyu tapa bilmir. Hirs qocanın beyninə vurur, xəncəri sıyırıb ağacı kəsir. O gündən peşəsindən əl çəkir. Hər gün qapıda oturub Çınqıllı dağa baxır, yaşıl yarpaqlı göyrüşü zirvədə görmür. Qoca qəmdən, kədərdən saralır, axır ki, yatağa düşür. Bir gün oğlunu yanına çağırıb deyir: - Oğlum, mən ölürəm. Sinəmdə dəyirman dağı, gözümdə yaşıl göyrüş. Günahsız ağacı nahaq kəsdim. Sən heç olmasa yaşıl pöhrəsini qoru. Qoy elimizin kökü kəsilməsin. Gec-tez onun dibindən dirilik çeşməsi göz verəcəkdir. İllər ötür, yaşıl pöhrə böyüyüb iri bir ağac olur. Adını «Təkgöyrüş» qoyurlar, onun bitdiyi dağa isə «Dəyirman dağı» deyirlər (1, s.28 - 29).
3. **Xilaskar motivi** («Qaraçənli və Dəlidağ»). Varlı bir ailə Gözələ elçi gəlir, onu oğluna istəyir. Qızın atası bundan çox xoşhal olur, razılıq verir. İşi belə görən Gözəl Buta adlı çobana qoşulub dağlara qaçır. Varlı oğlan dəstə bağlayıb, Gözəllə Butanı tutmağa gedir. Biri deyir: - Onları tutan kimi çoban Butan qızın gözünün qabağında qayadan atacam. O biri deyir: - Onu qızın gözünün qabağında bu xəncərlə iki şaqqalayacam. Onlar xeyli yol gedib, oğlanla qıza çatırlar. Bu dəm araya elə bir qara çən çökür ki, göz gözü görmür. Onlar cavanları itirirlər. Çən çəkiləndə görürlər ki, Gözəllə Buta bir dağın başında oturub şirin-şirin söhbət edir. Onlara yaxınlaşmaq istəyəndə dağ silkələnir, göy şaqqıldayıb dolu tökür. Gözəllə Buta qayaların altına girib gizlənirlər. Onları izləyən dəstəni isə dolu qırıb tələf edir. Ölən ölür, qalan qayıdıb geri qaçır. «Nə oldu, tapdınızmı?» deyib soruşanlara salamat qalanlar cavab verirlər: - Tapdıq, amma Qaraçənli təpə, Dəlidağ onların tərəfində oldu. Bizi gah çənə basdırdılar, gah da doluya döydürdülər (1, s.29 - 30).
4. **Dağın oxuması motivi** («Sənan dağı»). Hər axşam yatmaq vaxtı obaya yanıqlı ney səsi yayılırdı. Ney bu axşam bir bayatını, sabah axşam da özgə bir bayatını oxuyurdu. Elin ağsaqqalları baş-başa verdilər. Biri dedi bu nə neydir, nə tütəkdir, qəbiristanlığa enir, qəribləri, nakamları dirildir, onların səsini, avazını göylərə çəkir, yəqin o bədbəxtlərin günahları da var. Başqaları dedilər ki, yox, kamı gözlərində qalanların ruhlarıdır, axşamlar qəbiristanlığa qonur, ölülərin bu dünyada gördükləri əzabı dirilərə danışır. Axırda ağsaqqallardan baş bilicisi, baş buyruqçusu dindi. «Hər kimdirsə bu dərdə giriftar olan bir novcavandır, dərdi tüğyan edib, qəmini-qüssəsini yellərə verir». Obanın nərbiləkli, şirürəkli oğullarından bir dəstə düzəltdilər, qəbiristanlığa yola saldılar. Onlar getdikcə səs uzaqlaşdı. Elə bildilər ney çalan adam onların gözünə görünmək istəmir, qaçır. Atlandılar, yenə çata bilmədilər. Neyin səsi bircə an da kəsilmədi. Dağlardan aşa-aşa, dərələrdən keçə-keçə getdi. Atlar qan-tərə batdı. Minicilər heydən düşdülər. Onlar atları qolbənd eləyib buraxdılar, bu səsdən əl çəkmədilər, piyada getdilər. Səhərin gözü açılanda bir dağa çatdılar. Dağın başı dümağ idi, qarla örtülmüşdü, sinəsində duman sürünürdü. Daşlıqlardan keçən çaylar köpüklənir, süd kimi ağarırdı. Bulaqlar da yanıqlı-yanıqlı oxuyurdu. Bu dumanın, çənin içində qeybə çəkilən adam elə bil öz səsini, öz tütəyinin naləsini, fəryadını bu bulaqlara tapşırmışdı. Bulaqlar hər bayatısının sonunda «Məni sən an, sən an!» deyirdi. Cavanlar geri döndülər. Ağsaqqallara dedilər ki, nə ney tapdıq, nə də ney çalanı. Bir dağ gördük, dağ oxuyurdu. Özü də axırda bizi çağırırdı: «Sənan!» (1, s.30).
5. **Antropomorfik motiv** («Dağların ayrılığı»). Alvız ana sac asıb yuxa bişirmək istəyirmiş. Xəmiri kündələyib yığır, yuxanı bir-bir yayıb süfrəyə sərir, sacın qızmağını gözləyirmiş. Böyük oğlu Qoşqar, ortancıl oğlu Murov, kiçik oğlu Kəpəz də ocağın qırağında oturublarmış. Qabaqlarına da dələmə, ovma, yuxa bişdikcə bölüşdürüb isti-isti yeyəcəkmişlər. Alvız ana ilk yuxanı acın üstünə salan kimi Kəpəzin tərsliyi tutur: - Bu yuxa təkcə mənimdir, - deyir, - heç birinizə verməyəcəyəm. Murov: - Yox, mənimdir, - deyir, - hər şeyin ilkini sən götürürsən, indi də mən. Qoşqar onlara acıqlanır. - İndi ki belə oldu, heç biriniz ona əlinizi vura bilməzsiniz. Gözləyərik üç yuxa bişər. Hərəmiz birini götürərik. Qardaşlar höcətləşirlər, yuxa bişməmişdən bir-birinin yaxasını cırası olurlar. Alvız ana onlara nə qədər təpinirsə, kirimirlər. Kəpəzlə Murov dalaşmağa başlayır. Qoşqar onların arasında oturub onları sakitləşdirmək istəyir. Ancaq Murov bir kösöv götürüb Kəpəzin peysərinə endirir. Kəpəz bar-bar bağırır. Boynunu tuta-tuta qaçır. Qoşqar Kəpəzi çox istəyirmiş, kiçik qardaşının şivəninə dözmür, qızmar sacı qaldırıb Murovun başına çırpır. Murov da çığıra-çığıra başqa səmtə üz tutur. Alvızın üzü bozarır. Qoşqar döyüləcəyindən qorxub günbatana yüyürür. Üç qardaşın hərəsi ayrılıb bir yanda qərar tutur. Alvız ana tək qalır. O vaxtdan bəri qardaşlar öz analarına, ana da öz oğullarına baxa-baxa qocalmışlar. Hər bulaq, hər çay onların bir göz yaşıdr, onların bu həsrətləri, bu intizarları dənizlərdə, dəryalarda görüşür (1, s.31 - 32).
6. **Məhəbbət motivi** («Siyah zənən»). Ana görürmüş ki, oğlu hər səhər, özü də lap tezdən dərələrdən keçə-keçə, dağlardan aşa-aşa dərya kənarına gedir. Ac-susuz gedir, amma dünyanın hər naz-nemətindən yeyib doymuş tox adamlar təki qayıdır. Üzündə nur gətirir, gözlərində işıq gətirir, nəfəsində gül-çiçək ətri gətirir, hər gün bir az da gözəlləşir, bir az da göyçəkləşir. Ana bu sirdən agah olmaq üçün bir səhər oğluna ara verə-verə onun dalınca gedir. Dərya kənarına yaxınlaşdıqca onu ətirli meh vurur, bülbül nəğmələri eşidir, göylərdə göy göyərçinlərin ağ qağayılarla çıxardığı minbir oyunu görür. Görür ki, burada dəryanın kənarı yamyaşıldır, gül gülü çağırır, çiçək çiçəyi, bülbüllər oxuyur. Görür ki, bu yaşıllıqda bir bulaq qaynayır, suyu da göylər kimi yamyaşıldır. Bulağın suyu mahnı deyir. Oğlu bulağın başında bir qızla üz-üzə, diz-dizə oturub. Qızın ağ qanada oxşar əlləri oğlunun əllərindədir, çəhrayı darayıdan paltarı var, çəhrayı kəlağayısı var. Qızın gözləri gömgöydür, hər yanağında qara xalı, bir qırmızı lalə... Elə bu vaxt bir ağ ilanla bir qara ilan sürünə-sürünə bulağın başına gəldi, bir-birinə sarmaşdılar. Qız ilanları görüb səksəndi, əllərini oğlanın əllərindən çəkdi. Qız: - Dəymə, - dedi, - onlar da sevişiblər. Oğlan sözə baxmadı. Qalxıb ilanları öldürmək istədi. Qara ilan onun niyyətini başa düşdü, ağ ilandan aralanıb oğlanı çaldı, oğlan qapqara qaralıb daşa döndü. Ana bu dərdə dözmədi; tüstüsü təpəsindən çıxa-çıxa kösöv kimi yanıb yaxıldı. O vaxtdan ananı «Siyah-zənən» - «qara arvad» çağırdılar. Guya indiki Siyəzən o ananın kösövə döndüyü yerdə binə tutmuşdur (1, s.32).
7. **Məhəbbət motivi** («Yanardağ əfsanəsi»). Qamo adlı bir gənc var imiş. Bu gənc gözəl bir qızı sevirmiş. Gecə də, gündüz də onun xəyalı ilə yaşayırmış. Çiçəklərdə onun yanağını, quşlarda səsini, uca sərvlərdə qamətini, ipək tellərdə zərifliyini və möhkəmliyini görərmiş. Qızın xəyalı onun yeganə sirdaşı imiş. Xəyalla danışar, küsüşər, barışarmış. Çünki qız sınaqdan çıxmayan oğlana könül vermirmiş. Bir dəfə bərk qış olur. Oğlan yol gedirmiş. O, əslində hara, nəyə getdiyini bilmirmiş. Birdən qarşısında sevdiyi qızın özünü görür. Heç birinin tərpənməyə taqəti olmur. Özlərinə gəldikdən sonra şirin söhbət edə-edə axındakı dağa doğru yol alırlar. Oğlan xəyalı həqiqətə çevirmək istəyir. Ürəyini qıza açır. Oğlanı eşqin alovu bürüyür. Qamo dərindən bir ah çəkir, ağzından torpağa qığılcım düşür, qəribə, sirli bir atəşlə alovlanır. Qarı əridir, torpaqdan tüstüsüz, rəngarəng alov qalxır. Qız bunun səbəbini soruşur: - Bu nədir belə? Qamo deyir: - Bu sənə olan sevgimin, məhəbbətimin gücüdür, belə alovlanır. Qız inanmaq istəmir: - Xeyr, bu adicə oddur. Qamo qızın sözlərindən daha da alovlanır. Yenə ah çəkir, yenə ağzından od saçır. - Odu oddan seçməyi bacar, mələyim!. Qız alova diqqət yetirir. Görür dağın döşündə şölə saçan bu alov heç yeri yandırıb yaxmır, nə gülə-çiçəyə, nə də yamyaşıl çəmənə zərər verir. Əkisinə, alovun yanından bir şiv qalxır. Az vaxt içində qollu-budaqlı nəhəng bir ağaca çevrilir. Bu ağac ilin dörd fəslində yamyaşıl olur, onun yarpaqları sarı rəngi tanımır. Ağac bütün qidasını, işığını, havasını, suyunu alovdan alır. Qız bundan sonra inanır ki, bu od eşq, məhəbbət odudur. O, ancaq həyat verə bilər. Qız buna əmin olduqdan sonra qəlbini oğlana verir (1, s.35 - 36).
8. **Ov motivi**, **maral motivi** («Keyti dağı»). Qədim zamanlarda yay-ox işlətməkdə mahir olan Keyti və Meyti adlı iki qardaş varmış. Onların atdığı ox boşa getməzmiş. Özləri də maral ovlayarmışlar. Bir gün Meyti deyir: - Gəl ova bir yerdə getməyək, görək çox ov eləyər. Keyti razılaşır. Hərəsi dağın bir tərəfindən düşür. Keyti bir maral vurur. Tez maralın dərisini soyub əyninə geyir və gəlib bərədə maralın yatdığı qayada uzanır. O, belə edir ki, marallar ondan qaçmasın. Maral dərisi geyinmiş Keytini yuxu tutur. Marığa yatan Meyti təpədə uyumuş marala ox atır. Sonra görür ki, oxla vurduğu qardaşıdır. Meyti də özünü öldürür. Elə o vaxtdan Zar kəndinin üstündəki dağa Keyti dağı deyirlər. **İkinci rəvayət**. Bir gün Keyti və Meyti adlı qardaşlar ova çıxırlar. Bu dəfə məqsədləri nə ceyran, nə cüyür, nə maral, nə də quş vurmaq deyildi. İndiyə kimi bu yerlərdə görünməyən iki ayı ətraf meşədə peyda olmuşdu. Belə ayılar camaatın mal-qarasına çox ziyan vurub tez də aradan çıxırdılar. Mahalın məşhur ovçuları ayıların izinə düşmüş, ancaq tapa bilməmişdilər. Keyti və Meyti qərara gəlmişdilər ki, necə olursa-olsun mal-qaranın canını ayılardan qurtarsınlar. Qardaşlar çox gəzib, çox dolanırlar. Susuzluq və yorğunluq onları əldən salır. Kiçik qardaş Meyti su axtarmağa gedir. Keyti isə oturub onu gözləyir. Bir də görür ki, budu ayılar donquldana-donquldana ona doğru gəlirlər. O, fürsəti fövtə vermədən oxla ayıların birini yıxır. O biri ayı cəld tərpənib aradan çıxır. Keyti yorulduğundan qaçan ayını təqib edə bilmir. Fikirləşir ki, ölən ayını soyub dərisini geyər, ayı kimi səs çıxarıb, ayı kimi yeriyər - yaxşıca «tələ» qurar. O biri ayı da yoldaşının sağ olduğunu güman edib ona doğru gələr. Bu zaman ovçu ikinci ayını da vurar. Keyti dediyi kimi də eləyir. Elə bu ara Meyti su tapıb gətirir. Baxıb görür ki, ayının biri onun üstünə gəlir. Tez nişan alıb onu vurur. Keyti çığırıb özünü tanıtmaq istəyir. Lakin iş-işdən keçmişdi. Meyti qardaşını ayı bilib ona ox atmışdı. O, bundan dəhşətə gəlir, dad gəlir, ancaq nə fayda, olan olmuşdu. Meyti buna dözə bilmir. Qardaşının meyidinin üzərində göz yaşı tökür, sonra oxu öz sinəsinə sıxır. İki qardaş ikisi də ölür. Bu hadisəni eşidən el-oba yığışıb gəlir. Keyti ilə Meytini həmin dağın zirvəsində dəfn edirlər, el-oba onlara yas tutur. Elə həmin vaxtdan dağın adını Keyti qoyurlar (1, s.36 - 37). Başqa bir əfsanədə Keyti və Meyti öz məharətlərini sınamaq üçün mərcə girirlər. Keytinin Ağcaqız adlı nişanlısı varmış. Keyti Meytiyə deyir ki, kənddən duz gətir, mən də ocaq qalayım. O müddətdə hərəmiz bir maral ovlayaq, görək kim qoçaqdı. Keyti maral ovlayır, dərisini soyur, dəriyə bürünür. Əynində maral dərisi onu yuxu tutur. Bu vaxt meşənin o biri tərəfindən gələn Meyti yatmış maralı oxla vurur, yaralı maral nalə çəkəndə bilir ki, öldürdüyü qardaşı Keytidir. Keytinin üstə yıxılaraq özünü öldürür. Dərdiyi çiçəkləri qardaşların üstə səpərək Ağcaqız da özünü öldürür. Bu zaman Ovçu Pirim gəlib buraya çıxır, bu qanlı faciəni görüb bayatı deyir (55, s.52 - 53).
9. **Vətən sevgisi motivi** («Xanımtala əfsanəsi») (1, s.40).
10. **Oğul məhəbbəti motivi** («Kürsəngi dağı»). Kür anası üçün hər dəfə su gətirirmiş. Üç gün olardı ki, anası susuz idi. Oğlan özünü çaya atır ki, su götürsün, çay onu aparır. Sonra çay bu işdən peşman olur, axarını dəyişir, oğlanın anasının evinə sarı axır. Oğlanın batdığı yerdə Kürsəngi dağı yaranır (1, s.40 - 41).
11. **Buta motivi** («Şah dağı»). Şahın oğluna buta verirlər. O, qızı axtarıb tapır. Qız nişanlı idi. Onu qaçırır, nişanlısı və atası qoşunla təqib edirlər. Oğlan və qız dağa çıxırlar. Qızın nişanlısı oxla onu vurub öldürür (1, s.41 - 42).
12. **Əjdaha motivi** («Ləlvar dağı»). Bir kişi mağaranın qabağında əjdaha görür, əjdaha ləlləri qoruyurmuş. Əjdaha ona deyir ki, heç kimə demə, sənə gündə bir ləl verəcəyəm. Tamah ona güc gəlir, qardaşına deyir. Onlar mağaraya gəlirlər. Əjdaha onları udur (1, s.42 - 43).
13. **Qısırlıq motivi** («Qısır dağ»). Əfsanədə dolayı olaraq dağın qısır olması motivi yaşanır. Çoban on il ərzində bəydən quzu payı almalı idi. Bəy qoçları burdurur. Qoyunlar qoça sarı gəlmir, quzu olmur. Çoban da bunu dağın otundan hesab edir (1, s.43).
14. **İlanın qıza vurulması motivi** («Qaradağ əfsanəsi»). Sevgililər görüşərkən daşın dibində məskən salan qara bir ilan Yasəməni süzərdi. Zöhrab başını Yasəmənin dizi üstə qoyub yatanda ilan onu çalır. Zöhrab ölür, Yasəmən də dözməyib ölür, ilan da Yasəmənə sarmaşaraq ölür. Dağa da «Qara dağ» adını verirlər (1, s.44 - 45).
15. **Dünya motivi**, **qarı motivi** (Adsız). Nuh peyğəmbərdən qarı xahiş edir ki, dünyanı su basanda ona da xəbər etsin. Amma qarı Nuh peyğəmbərin yadından çıxır. Qarı dünyanın işarəsidir, qarının ətəyinin nəmlənməsini dünyanın 3/1-nin su altında qalması kimi düşünmək olar (1, s.47).
16. **Su motivi** («Damcılı bulaq»). Qızın göz yaşlarından dağda bulaq qaynayır (1, s.49).
17. **Ovçu Pirim motivi**, **bulaq motivi** («Oğlan bulaq, qız bulaq»). Gənc oğlanla qız Pirim babanı axtarmağa gedirlər. Dağda Pirimin yaşadığını, yay-oxunun daşa söykəndiyini görürlər. Bir bulaq arzulayırlar ki, əl-üzlərini yusunlar. Yanlarından atlı keçir, atlının atının ayağı altından bulaq qaynayır. Pirim baba onlara deyir, qayanın altında iki bulaq görəcəksiniz, oğlan bulaq, qız bulaq. Kim orada əl-üzünü yusa, içsə, çimsə, gözəlləşər, azarı-bezarı yox olar (1, s.49 - 50).
18. **Bulaq motivi** («Qırxbulaq» əfsanəsi). Qırx qızın gözünün yaşından əmələ gələn bulaq qayanın dibində qışda donur, yazda qaynayır (1, s.50).
19. **Bulaq motivi** («Qırx qız bulağı»). Qırx qızın nişanlıları, 40 obadan olan 40 igid davaya gedib qayıtmır. Qızların göz yaşından bulaq əmələ gəlir (1, s.50).
20. **Məhəbbət motivi** («Nəğməli bulaq»). Ataların küsülü olması onların övladlarının məhəbbətinə mane olur. Böyük qardaş oğlu Məhəmmədi öz balaca qardaşının qızını sevdiyinə görə öldürür (1, s.51 - 52).
21. **Məhəbbət motivi** («Qız Bənövşə bulağı»). Varlı kişinin qızı Bənövşə çobanı sevir. Atası mane olur. Qızın qardaşı Bənövşəni çobanla bulaq başında görüşəndə doğrayır. Yetim çoban da özünü öldürür. Bulağın adı Bənövşə bulağı adlanır (1, s.52 - 53).
22. **Su motivi** (ilanla əlaqəsi) («Qara at bulağı»). Əfsanədə göstərilir ki, suyun, bulağın gözünü ilan tutub, suyu axmağa qoymur. Kəhriz qazdılar, suyu oradan kəllərin, öküzlərin gücü ilə dartdılar, su az oldu, onları görmədi. Qara atı gətirdilər. At fınxırdı, şahə qalxdı, qara ilana təpik vurdu, onu öldürdü, su gəldi (1, s.53 - 54).
23. **Məhəbbət motivi** («Pərvanə gölü»). Qız öz sevgilisinə gölü keçməkdə kömək etmək üçün pəncərəyə şam yandırıb qoyurdu, o da şamın işığını tutaraq gölü üzürdü. Qızın atası şam yananda söndürdü, oğlan göldə üzəndə yolu çaşdı, sahilə çıxa bilmədi, boğuldu (1, s.54 - 55).
24. **Sudan doğulma və suya qayıtma motivi.** Qədim motiv («Qanlı göl»). Rəvayətdə göstərilir ki, kasıb kişi əkinçilik edir, oğlunu da öküzün boynuna mindirir, öküzün samı bağı qırılır. Kişi samı bağını düzəldəndə öküz boynundakı uşaqla birgə suya cumur. Su onları udur (1, s.55).
25. **Məhəbbət motivi**. («Qız gölü»). Xan qıza aşiq olur. Qız isə çobanı sevir. Xan çobanı dustaq edir. Qızı zorla saraya gətirir. ­­Qızın göz yaşları axır, göl əmələ gətirir (1, s.55 - 56).
26. **Məhəbbət motivi** («Qızıl məcməyi əfsanəsi»). Qız çobanı sevir. Elçilərə şərt qoyur ki, kim mənim qızıl məcməyimin şəklini olduğu kimi çəksə ona gedərəm. Çoban məcməyinin şəklini kahanın tavanına çəkir. Bəy «sürüləri oğurlayıb gizlətmisən» deyib onu öldürür. Çoban sürüləri kahanın ətrafına çəkdiyi hasarın içinə yığmışdı ki, dağılmasınlar, məcməyinin şəklini rahat çəkə bilsin (1, s.56 - 57).
27. **Maral motivi** («Qanlı gölün maralları»). Ovçu oxundan yaralanan maralın qanından Ağ göl qırmızı olur, gölün adı dəyişilib Qanlı göl olur (1, s.57).
28. **Məhəbbət motivi, su motivi, quşa dönmə motivi** («Dəniz və qağayı»). Şahın qızını sevdiyinə görə oğlanı edam etmək istəyirlər. Oğlan xahiş edir ki, qız onun ölümünü görməsin, onu uzağa aparsınlar. Şah bunu etmir, qızı gətirir ki, onun ölümünü görsün. Oğlan hiddətindən su kimi əriyir, su hər yeri basır, şah və adamları suya qərq olur, qız isə qağayıya çevrilir, oğlan dənizə. Qız qağayı olub bir-birilərinə məhəbbətlərini sübut edirlər (1, s.57 - 58).
29. **Su motivi** («Göyçə gölü»). Göyçə tərəflərdə yerli tayfalar bir-birinə tez-tez hücum edərlərmiş. Bu zaman bir oğlan itkin düşür, bacısı onun yolunu gözləyərmiş. Bu tərəflərdə də bir bulaq varmış, suyu çox imiş. Qız gəlib bulaqdan su götürəndə uşaqlar qardaşının gəldiyini deyirlər. Bulaq gursulu olduğundan onun ağzına qapaq qoyardılar. Qız qapağı yaddan çıxır, su daşır, Göyçə gölünü əmələ gətirir (1, s.58).
30. **Su motivi** («Göygöl»). Ərəblər islam dinini Salsala qəbul etdirmək istəyirlər. Salsalın qızı Zərəngiz rəml atır, deyir ərəblər qalib gələcək. Onu dustaq edirlər. Ərəblər qalib gələndə Salsal qızını çağırıb nə etmək lazım olduğunu soruşur. O da böyük gəmi düzəldilməsini xahiş edir. Sehr duası oxuyub qalada böyük bir çay əmələ gətirir. Ərəblər qalanın qapısını açanda su hər tərəfi basır. Ərəblər görürlər ki, Salsal gəmidə gedir. Su böyü­yüb dərya əmələ gətirir. Adı da Göygöl olur (1, s.59 - 60).
31. **Məhəbbət motivi, sudan doğulma və suya qayıtma motivi** («Ağ dəvə gölü»). Pərnaz çoban Elyarı sevir. Lakin əmisi onu öz oğlu Şahmara almaq istəyir. Qız bütün otların, çiçəklərin hansı dərdə dərman olduğunu bilirmiş. Atası olmadığından əmisi onu zorla oğluna almaq istəyirmiş. Əmisi carçıdan eşidir ki, İran şahı xəstədir. Carçıya deyir ki, Pərnazın yanına getsin, o, dərman deyəcək. Pərnaz carçıya Abıdərə bulağından su götürməyi, bardağın ağzını yarpızla bağlamağı xahiş edir. Padşah bir həftə bu sudan içib sağalır. Qızın saraya gətirilməsini tələb edir. Pərnaz əmisindən 2 dəvə yükü qızıl istəyir. Dəvələrin ovsarının Şahmara verilməsini xahiş edir. Elyara da deyir ki, dəvələrə çoxlu duz yedir, su vermə. Pərnaz, Şahmar yola düşürlər. Dəvə Ayna gölə çatanda suya tərəf dartınır, hamısı göldə batırlar. Gölün adı da Ağ dəvə gölü qalır (1, s.60 - 61). Burada motivin xüsusiyyəti onun ölümlə qurtarmasıdır. Su ilkindir, yaradıcıdır. Pərnaz su ilə bağlı əfsanə qəhrəmanıdır. Sara ilə bağlı əfsanələrdə də bu motiv izlənilir.
32. **Su motivi** («Murana gölü»). Bu göldə qoç yaşayırmış, sahilə çıxıb çobanın sürüsünə girib ot otlayır, yenə suya qayıdarmış. Bu gölün suyundan içməzlərmiş. Çoban suya tamaşa edəndə əlindəki dəyənək suya düşür, götürə bilmir. Bu dəyənək bir də Babaratma kəndindəki bulaqdan çıxır (1, s.62).
33. **Su motivi** («Qırxqız gölü və Şahbulaq»). Çoban çomağını Qırxqız gölündə itirir, başqa bir çoban isə onu Şahbulaqda tapır. Guya Qırxqız gölü ilə Şahbulaq arasında yeraltı çay var (1, s.62 - 63).
34. **Məhəbbət motivi** («Qanlı çay»). Əfsanə Teymur və Fatimənin məhəbbətinə həsr olunmuşdr. Fatiməgil yaylağa qalxmaq istəyirlər, Fatimə onunla görüşüb ayrılır. Qızın ailəsi yaylağa qalxanda o, dəstədən aralanır, su gətirmək bəhanəsi ilə dağ çayına tərəf gedir. Cığır qızın ayağı altından qaçır, çay böyük sürətlə onu alıb aparır, qızı xilas edirlər, lakin gec idi. Teymur qızı görmək üçün yaylağa gəlir. Fatiməni ölmüş görüb özünü çaya atır, cəsədini çaydan çıxarırlar. Çaya isə «Qanlı çay» deyirlər (1, s.63 - 64).
35. **Su motivi** («Mincivan bulağı və Tərtər çayı»). Min cavandan ibarət bir dəstə içməli su tapmaq üçün münasib yerdə dərə qazırlar. Dərədən bulaqlar qaynayır. Camaat bura köçür. Yerin adı Mincivan, bulağın adı Mincivan adlanır. Tərtər çayı isə bu cavanların yeni yerdə qazdıqları su bulağının adı ilə bağlıdır, yəni təzə - tər-tər (1, s.64 - 65).
36. **Su motivi**, **meşə motivi** («Çirgiz çayı»). İndiki Canyataq meşələrinin yanından bir çay axırmış. Onda hələ meşə yox imiş. Çayın üzərində bir dəstə quş uçulurmuş, ağızlarında meyvə tumu varmış. Qasırğa qopur, quşlar yerə enir, bir tülkü quşlara hücum edir, quşlar tumu atıb uçurlar. Sonra bu yerlərdə böyük meşə əmələ gəlir. Meşə çayın suyunu çox içirmiş, kəndlərə su çatmırmış. Çirgiz çaydan arx çəkib kəndə aparır, torpaq bu sudan içir. Çayın adı Çirgiz çayı qalır (1, s.65).
37. **Məhəbbət motivi** («Fatma axan çay»). İmran bəyin qızı Fatma bir oğlanla sevişir. Əhd-peyman bağlayırlar. Fatma moruq yığmaq bəhanəsi ilə görüşə gedirmiş. Qonşu bəyin oğlu Mahmudun da qıza gözü düşür, elçi göndərir, rədd cavabı alır. Qız öz dərdini sevdiyi Bəhrama deyir. Mahmud Bəhramı öldürür. Qızın xəbəri yoxmuş, onu gəlin aparırlar. Fatma özünü çaya atıb öldürür (1, s.65 - 66).
38. **Bulaq motivi, inçest motivi** (azərbaycanlı əxlaqına xas deyil, arxaik düşüncədir) («Dambatan bulağı»). Varlı bir kişinin qızı varmış, onu bir oğlana nişanlamışdılar. Kişinin arvadı ölür, arvadının da bir kəməri varmış. Kişi deyir ki, bu kəmər kimin belinə gəlsə, onu alacağam. Kəmər heç kimin belinə gəlmir, qızı belinə bağlayır, onun belinə gəlir. Atası deyir ki, səni alacağam. Qız çox ağlayır, xeyiri olmur, yalvarır ki, evimiz suya dönsün, ev bulağa çevrilir, ev suyun altında qalır. Buna görə də bulağa «Dambatan bulağı» deyirlər (1, s.66).
39. **Su motivi**, **yuxu motivi**, **buta motivi** («Həmzə bulağı»). Həmzəyə yuxuda deyirlər ki, Tərtərin Qarağac meşəsinə getsin. Yuxuda o, məclisdə bir qız görür. Demə, yuxuda qız da Həmzəni görürmüş. Sonra ikinci dəfə yuxuda Həmzəyə deyirlər ki, Qarağac kəndindəki molşadan dərs al. O, ayılıb bu kəndə gedir. Mollaya deyir ki, onun yanında oxumaq istəyir. Mollanın qızı Nigar onun yuxuda gördüyü oğlan olduğunu duyur. Onlar sevişirlər. Molla bunu görüb qızı Nuru adlı oğlana ərə verir. Bu kəndin qızları uzaqdan su daşıyırlarmış. Qızlardan biri deyir ki, Həmzə, sən Nigarı istəyirsənsə, yerdən bulaq çıxart. Həmzə əsasını yerə vurur, bulaq çıxır. Nuru qısqanclıqdan Həmzəni öldürmək istəyir və bir dəstə cavanla pusquda durur. Bu vaxt qızlar moruq yığmaqdan qayıdırlarmış, pusquda duranları görürlər. Qızlar Həmzəyə deyir ki, bizi çaydan keçir. Həmzə qızları o tərəfə keçirir, Nigara deyir ki, düz bir ağac tap. Ağacın bir ucundan özü, bir ucundan Nigar tutur. Çaydan keçirlər. Pusquda duranlar onun təmiz adam olduğunu görürlər və öldürmürlər (1, s.67 - 68).
40. **Məhəbbət motivi**, reinkarnasiya («Gəlinbarmağı»). Ana öz oğlunu gəlininə qısqanır. Gəlinin barmağını kəsib çölə atır ki, oğlu ondan iyrənsin. Oğlan həyətdə açılmış təzə çiçək görür, təəccüblənir, arvadına çiçəyi göstərmək istəyir. Gəlin ona barmağını göstərir. Sən demə, bitən çiçək onun barmağı imiş. Oğlan arvadını bundan sonra daha çox istəməyə başlayır. Məhəbbət barmaq­dan çiçək bitirir (1, s.71).
41. **Məhəbbət motivi**. Antropomorflaşdırma («Bənövşə əfsanəsi»). Əfsanədə Bənövşə çiçəyinin insan kimi canlandırılması, onun Qışa nişanlanması təsvir olunur. Bənövşə Baharı sevir, qardaşları onu Qışa ərə vermək istəyirlər. Bahardan ayrı düşən Bənövşənin boynu bükülür, hər il yazqabağı sevgilisini görmək üçün kol dibində bitir, lakin heç vaxt Bənövşə Baharı görə bilmir (1, s.73).
42. **Ov motivi**, **məhəbbət motivi**, **riyazi motiv**, inkarnasiya («Şehli güllər içində»). Oğlan atasının bağbanlıq peşəsini sevməyib ovçuluq peşəsini seçir. Meşədə ağacın altında bir qız görür. Onu sevir. Onlar ancaq gecə yarısından dan yeri ağarana qədər görüşə bilərlər. Qız tilsimlidir. Meşədə qızılgül kolu var, üstündə 5 gül, səhər açılanda qız onlara qoşulub olurlar 6 gül, yarpaqlar, tikanlar da eyni, ləçəklər də eyni rəngdə olur. Oğlan 6 gülün içindən öz gülünü seçib tapsa tilsim sınar. Oğlan hər dəfə dan ulduzu doğandan sonra gəlir, gülü tapa bilmir. Atası ona deyir ki, dan ulduzu doğulanda çiçəklərə, güllərə şeh düşür. Sən isə ulduz doğulandan sonra ayrılırsan. Deməli, sənin gülün şehsiz qalır. Oğlan gedir görür ki, güllərin biri şehsiz, beşi şehlidir. Şehsizi üzür, gül insana çevrilir (1, s.74 - 75).
43. **Məhəbbət motivi** («Çobanyastığı çiçəyi»). Varlı qızı çobana vurulur. Atası qəzəblənir, qızını bağlı yerdə saxlayır, çoban dərddən xəstələnir, o, yata bilmir. Qız da sevgilisinə kömək etmək istəyir. Hər gün bir dəstə çobanın sevdiyi gülü bağlayb çaya atır. Çoban bu gülləri görür, gülləri ona vermələrini xahiş edir. Hər gün başının altına qoyub yatır. Gözlərinə yuxu gəlir, sağalır. Daha ona gül gəlmir, gedib görür ki, sevdiyi qız ölüb, hicrana dözməyib. Bundan sonra çoban özü bu güllərdən dərib başının altına qoyub yatır. Ona görə də bu gülə çobanyastığı deyirlər (1, s.75 - 76).
44. **Məhəbbət motivi** («Ağgül və Bülbül»). Ağgül kəpənəyin və arının sədaqətini yoxladıqdan sonra üstündə tikan bitirir. Bülbül gülün üzərinə qonmaq istəyir, tikanlar qoymur, Bülbül ona sevgisini mahnılarla izah edir. Ağgül inanmır, Bülbül sözünü təsdiq etmək üçün özünü tikanlara vurur, sinəsi qan olur. Ağgül peşman olur. Bülbülün qanı Ağgülün üzərinə yayılır, gül qırmızı rən­gə boyanır (1, s.78 - 79).
45. **Övladsızlıq motivi**, **məhəbbət motivi**, **riyazi motiv** («Lalədə qara xal»). Kasıbın övladı yox imiş. Sonra onun qızı olur. Adını Lalə qoyurlar. O sevir, ərə gedir, 6 uşaq anası olur. Xoşbəxtlik uzun çəkmir. Müharibə başlayır. Ananın 4 oğulu döyüşə gedir, heç biri qayıtmır. Dərddən ananın sinəsində qara xal əmələ gəlir. O, hər bahar dağlara qalxır, oğullarını gözləyir. O vaxt­dan lalələr qara xallı olur (1, s.81). Lalənin 6 rəqəmi ilə nə bağlılığı? 6 - 4 =2; 3 - 1 - 2 - 5 - 4 - 7 - 6 - 9 - 8; **2** = 4 - 6 (tərsinə gediş) 2 - qalan övladın sayı, 3-dən 1-in ayrılması ilə 2-nin formalaşmasına işarə. Övladsızlıq=0; 6 = 3+3 (3 - 1=2)
46. **Ölüb-dirilmə motivi** («Səməndər quşu»). Əfsanədə Səməndər quşunun iki balasını böyüdəndən sonra sevincin­dən dimdiyini caynağına vurub od saçması, özünü yandırması, külə dönməsi təsvir olunur. Başqa əfsanədə küldən yenə Səməndər quşunun doğulması göstərilir (1, s.85).
47. **Yaradılış** **motivi**, **dünyanın yaranması motivi** («Vaqif, Nəsim və Bülbül»). Üç qardaşın evinə bir qoca qonaq gəlir. Onlar qonağa çox yaxşı hörmət edirlər. Qoca görür ki, onlar kədərlidirlər. Soruşur, cavab verirlər ki, bu dünya niyə bir rəngdədir, bombozdur, havası bir, suyu birdir, belə dünya olar? Qoca onlara deyir ki, üç tilsim var, gərək siz onları sındırasınız. Birinci tilsim sınanda hər yer belə dümdüz olmayacaq, dağlar, dərələr, çaylar, göllər əmələ gələcək. İkinci tilsim sınanda nəsim əsəcək, bütün hər şeyə rəng gələcək, güllər, çiçəklər açacaq, ağaclar bar verəcək, çöllər əkiləcək, göydən qar yağacaq. Üçüncü tilsim sınanda quşlar gələcək, nəğmə oxuyacaq, çaylar, bulaqlar bu nəğmə ilə yatıb duracaq. Onlar tilsimləri sındırdılar. Dünya yenidən öz rəngində yarandı (1, s.86 - 88).
48. **Məhəbbət motivi** («Bülbül və Gül»). Gül gözəl bir qız imiş. Bülbül onu görüb vurulur. Gül ona baxmaq da istəmir. Qoca kişi Bülbülə deyir ki, sən eşqini sazla bildir. Gül Bülbülün nəğməsini eşidib könlünü də verir (1, s.88 - 89).
49. **Sülh motivi, göyərçin motivi** («Göyərçin»). Düşmənçilik nəticəsində iki şah döyüşəsi olur. Döyüşə çağırılan şah 15 il idi ki, vuruşmurdu, hərb paltarını, papağını da köhnə otaqlardan birinə qoymuşdu. Şah anasından papağı gətirməsini xahiş edir. Anası gedəndə görür ki, papağın içində bir göyərçin yuva salıb, 3 bala çıxarıb. Ana onlara dəymək istəmir, şaha əhvalatı söyləyir. Şah gedib baxır, döyüşə papaqsız çıxır. Rəqib şah onu papaqsız görür, təəccüblənir. Şah ona papağında bir göyər­çinin yuva saldığını söyləyir. O isə inanmaq istəmir. Gedib baxırlar. Rəqib şah söyləyir ki, gəl barışaq. Sənin anan bir göyərçinin evini yıxmaq istəmədi, biz niyə insanların yuvalarını dağıdaq? Göyərçin o vaxtdan sülh quşu hesab olunur (1,s.89 - 90).
50. **Yaxşılıq motivi** («Quş qeyrəti»). Qoca qanadı sınmış leyləyi sağaldır. Hacıleylək öz dimdiyində ona bir neçə toxum verir. Qoca toxumu əkir. Toxumdan qarpız çıxır. O vaxi qarpızın nə olduğunu bilməzdilər. Qoca qarpızları dərib şaha aparır. Qarpızı kəsirlər. İçindən qızıl tökülür. Şah bu əhvalatı soruşur, qoca əhvalat danışır. Şah hacıleyləyi ondan istəyir. Qoca cələ qurur, hacıleyləyi tutur, şaha verir. Şah onun qanadını, qıçını qırır, sonra sağaltmağa başlayır. Şah quşu uçurur. Şah pəncərədə oturub quşu gözləyir. Quş ona bir neçə toxum gətirir. Şah toxumu əkir, qaratikan kolu bitir. Təmənnalı yaxşılığa əvəz olur. Şah da bunu başa düşür (1, s.93 - 94).
51. **Məhəbbət motivi** («Bülbül niyə görmür»). Padşah çox zülmkar və qısqanc imiş. Qızlarını qalanın içində saxlayırmış. Bir gün yağış yağanda qalanın dibindən oyuq açılır. Qızlardan biri bu oyuqdan çıxıb çobanla sevişir. Padşah bu işdən xəbərdar olur. Amma bilmir ki, çobanı hansı qızı sevir. Çobanı həbsə atdırır. Səhər qızlarını çobanla üzləşdirir. Çobanın baxışları heç bir qızla danışmır. Sonra qız çobanın yanına gəlir. Çobandan soruşur ki, üz-üzə gələndə niyə sənin qəlbin coşmadı? Çoban deyir ki, mən bunun belə olacağını bilib gözlərimə mil çəkdim, səni xilas etmək üçün özümü qurban verdim. İndi səni görməsəm də sənin eşqinlə bülbül olub ötəcəyəm (1, s.97 - 99).
52. **Məhəbbət motivi** («Xarı bülbül»). Xarı bülbül küləyə tabe olmur. Külək ondan soruşur ki, bu inamı haradan almısan? O cavab verir ki, məhəbbətdən. Külək bir az da şiddətlənir. Bülbül onun köməyinə gəlir. O, sinəsini gülə söykək edir. Bülbül özü həlak olur, gülün xarı (tikanı) onun sinəsinə sancılıbmış. Bundan sonra bitən xarı bülbüllər bu şəkildə bitir (1, s.99 - 100).
53. **Sülh motivi, göyərçin motivi** («Göyərçinin ayağı niyə qırmızıdır?»). Bir padşahın çoxlu göyərçinləri varmış, hara getsə göyərçinləri də özü ilə apararmış. Nə sözü olsa yazar, göyərçinin ayağına bağlar, uçurarmış. Bir gün bu padşahın torpağına başqa hökmdar hücum edir. Padşah döyüş haqda bütün məlumatları göndərir, axırda yaralananda heç nə yaza bilmir, sinəsinin qanı ilə göyərçinin ayağını qırmızıya boyayır. Arvadı başa düşür ki, padşah ölümlə üz-üzədir, şahlığı əlinə alıb ərinə köməyə gedir. O vaxtdan bütün göyərçinlərin ayağı qırmızı - qan rəngində olur (1, s.101).
54. **Məhəbbət motivi** («Sarı bülbül əfsanəsi»). Qız oğlandan qış vaxtı qızılgül istəyir. Oğlan axtarır, ağ gül tapır, qız razı olmur, oğlan yenə qızılgül axtarmağa gedir, sarı bülbülə rast gəlir. Bülbül oğlanın əlində ağ gülü görüb özünü gülə çırpıb köksünü al qana boyayır. Oğlan gülü gətirib qıza verir, qız bir tərəfə atır. Oğlan görür ki, qız saymazlıq edir, ondan üz döndərir (1, s.102).
55. **Sədaqət motivi**, **göyərçin motivi** («Göyərçin»). Peyğəmbərlə yezidlər arasında su üstündə dava olanda imamlar öz şəyirdlərini su üçün yezidlərin yanına göndərir, onlar da başlarını kəsib göndərirlər. Axırda Məhəmməd peyğəmbər (s.ə.s.) imam quşu göyərçin çiynində su ardınca gedir. Bu quş çox sadiq quş imiş. Peyğəmbəri neçə dəfə xilas edibmiş, onu öldürmək istəyənin gözünü çıxarırmış. Yezidin başçısı quşu gözündən vurmaq istəyir, peyğəmbər əli ilə onun gözünü örtür. Quşun gözü kor olmasa da, əvvəlki kimi görmür. Peyğəmbərin başı quşa qarışır. Yezid peyğəmbəri öldürür. Göyərçin onun çiynindən düşür. Quş onun ölüb-ölmədiyini yoxlamaq üçün peyğəmbərin ətrafında fırlanır. Qan gölməçə əmələ gətirmişdi. Göyərçin ayağını onun qanına sürtür, gözləri görməyə başlayır. O vaxtdan göyərçinin ayağı və gözləri qırmızı rəngdədir (1, s.102 - 103).
56. **Quş motivi** («Bəy quş»). Quşlar həmişə özlərinə «hökmdar quş» seçərmişlər. Bu «hökmdar quş»un əmrinə tabe olarmışlar. Bir dəfə hökmdar quş iclas çağırır. Yığıncağa təkcə bir quş gəlmir. İki dəfə elçi göndərirlər, üçüncü dəfə bu quş gəlir. Hökmdar quş ondan nə üçün gəlmədiyini soruşanda o, yerindən hoppanır. İkinci dəfə soruşanda yenə hoppanır. Hökmdar quş üçüncü dəfə nə üçün hoppandığını soruşanda quş ona izah edir ki, siz qəzəbli idiniz, cəzadan qurtarmaq üçün üç dəfə yerimi dəyişdim ki, bəlkə biri mənə düşə, düşərsə cəzadan xilas olaram (1, s.103).
57. **Sədaqət motivi** («Bülbül və qaratikan kolu»). Xan bir bülbülü qəfəsdə saxlayırmış, ona hər cür şərait yaradırmış. Lakin bülbül bahar gələndə oxumurmuş. Xan da çox fikirləşir, deyir buraxın getsin. Hara gedir izləyin. Bülbül özünün qaratikan kolundakı yuvasına gəlir və oxumağa başlayır: «Vətənə gəldim, imana gəldim». Xan fikirləşir ki, mən ona elə baxdım, bütün bunlar qaratikan kolunun yanında heç nə imiş (1, s.104).

**108. İlan motivi** («Xilaskar ilan»). Bir kişi bir dəvə aparırmış, dəvə onun acığını tutdurur. Kişi dəvəni döyür. Ona deyirlər ki, dəvə səndən qisas alacaq. Belə də olur. Dəvə kişini izləyir. Kişi paltarını kolluqda qoyub qaçır. Dəvə elə bilir ki, kişi kolluqdadır. Kolluğu təpikləyir, sonra görür ki, kişi qaçır. Dəvə yenə onu izləyir. Kişi yolda ilana rast gəlir. Qorxusundan bayılır, ayılanda görür ki, ilan dəvənin burnundan çalıb. Zəhərdən dəvə şişib. Kişi acığını dəvədən almaq üçün ona təpik vurur, ayağı zəhərdən şişir, dizdən aşağı kəsirlər (1, s.105).

**109. İlan motivi**, **ilana ərə getmə motivi** («Qızıl ilan»). Qocanın dörd qızı varmış. Yolda meşədə qutu tapır, içində ilan olur. İlan ondan kiçik qızını ərə verməsini tələb edir. Qoca meşəyə getməyə qorxur. Yenə ilan onun qarşısına çıxır, deyir üçüncü dəfə qızını gətirməsən səni tas-tas edəcəyəm. Qoca evə gəlib qızlarına əhvalatı danışır. Qızlar deyir, sən həlak olsan bizi kim dolandırar, kimi istəyir onu da apar. İlan qızı görür, deyir mən qutuda dığırlanacağam, harda dayansam, sən də dayan. Qutu bir daxmanın qarşısında dayanır. Qutudan gözəl bir oğlan çıxır. Kişi sevinir, bunu qızlarına danışır. Bacılar paxıllıq edir. Kiçik bacıya deyirlər ki, onun ilan paltarını yandırsın. Amma ilan qıza demişdi ki, əgər yandırsa yox olacaq. Onu tapmaq üçün dəmir çarıq geyinib axtarmalı olacaq. Qız onu axtarır. Bulaqda bir qız görür, ondan içmək üçün su istəyir, qız deyir ki, qonağım üçün aparıram. Qız üzüyünü cürdəyin içinə salır. İlan oğlan üzükdən qızı tanıyır. O biri qızdan soruşur ki, bulaqda kim var idi. O da deyir bir dilənçi, ayağında dəmir çarıq, əlində dəmir əsa var idi. Oğlan başa dülür ki, nişanlısıdır. Onlar görüşüb evlərinə gedirlər (1, s.105 - 107).

**110. İlan motivi** («Keçi südü və ilan zəhəri»). Bir kişi bərk xəstələnir. Loğman ona deyir sənin dərdinin dərmanı yoxdur. O, öləcəyini güman edib baş götürüb gedir, bir xarabalığa çatır. Görür bir qara keçini bir arvad sağıb, südü əlindəki qaba töküb, yerə qoyub getdi. Sonra bir ilan gəlib südü içdi və qaba qusub getdi. Kişi bunu zəhər bilib ilanın qusduğu südü içib birdəfəlik əziyyətdən qurtarmaq istəyir. Qaba yaxınlaşır, südü başına çəkir, öləcəyi anı gözləyir, günlər keçir, vəziyyətinin yaxşılaşdığını görüb evlərinə gedir, tamam sağalır. Bu əhvalat hər yana yayılır. İlan zəhərinin dərman olması o vaxt­dan məlum olur (1, s.107).

**111. İlan motivi**, **ilana ərə getmə motivi** («İlan oğlan»). Qarı evdə tək oturmuşdu, qapı döyülür, qarı qapını açanda qara bir ilan görür. İlan ona deyir ki, məni oğulluğa götür. Qarı onu oğulluğa götürür. İlan qarıya deyir ki, get padşahın qızını mənə al. Qarı padşahın qızını ilana istəyir. Padşah imarət tikdirmək, ağac əkmək, yol çəkmək kimi şərtlər irəli sürür. İlan oğlan şərtə əməl edir. Padşah qızını ərə verir. İlan gündüz ilan, gecə oğlan olurdu. Qıza tapşırır ki, bu sirri heç kimə deməsin. Bir dəfə qız sirri ağzından qaçırır. Artıq ilan qeyb olur, qız əlinə dəmir əsa alıb onu axtarmağa gedir. Axırda dağ başında oğlanın dana otardığını görür. Oğlanın anası (*mifoloji anası*) qızı görüb deyir, bu padşah qızı oğlumu aparacaq. Qız arvaddan su istədi, arvad kasaya zəhər töküb verdi. Qız içmək istəyəndə oğlan vurub kasanı saldı. Oğlanla qız qaçmağa başladılar, gördülər ki, arxada bir qara bulud gəlir. Oğlan qızı yovşan kolu elədi, özü ilan olub kolluğa girdi. Anası kolluğu görüb bilmədi hansı oğlan, hansı qızdı? Arvad qayıtdı. Onlar yola düzəldilər, gördülər yenə bulud gəlir. Oğlan bağban oldu, qızı alma ağacına döndərdi. Yenə arvad bilmədi qız hansıdır? Dedi birdən öldürərəm oğlum olar. Yenə geri qayıtdı. Onlar yenə qaldıqları tilsimli torpaqdan çıxdılar (1, s.108 - 109).

**112. İlan motivi** («Ağ ilan əfsanəsi») Ərəş mahalında Dər­gah adlı bir kişi Arçan dağına ova gedir, gecə dağda qalır. Səhər başının üstündə ağ ilan görür. Ağ ilan onu köməyə çağırırdı. O, ilanın ardınca gedir. Bir quyunun başına çatırlar. Quyudan qara ilan çıxır, ilanlar vuruşurlar. Ovçu qara ilanı öldürür. Ağ ilan ona muncuq bağışlayır. Bu muncuq evi və həyəti işıqlandırırmış (1, s.109).

**113. İlan motivi** («Zümrüd quşu və ilan»). İlan Zümrüd quşuna nəyə nəfəs salarsa əriyəcəyini, Zümrüd quşu isə ilana çox iti gözü olduğunu söyləyir. İlan Zümrüd quşunun belində göyə qalxır. Quş göydən baxıb yerdə bir leş görür, yerə enir və tora düşür. İlan ona deyir ki, bu boyda toru niyə görmədin? Quş isə «bu qəza torudur, bunu görmək olmaz», - deyir (1, s.109 - 110).

**114. İlanın qıza vurulması motivi** («Gülzarı ilan da sevir») (1, s.110 - 114).

**115. İlan motivi** («Qarpız»). Dülgərin susuzluğunu yatırmaq üçün ilan ona toxum verir. Dülgər toxumu əkir, qarpız çıxır. Maralı əjdaha udur (İlan əjdahanın qızı kimi təsəvvür olunur). Dülgər maralın buynuzlarını milarlayır, əjdahanı ölümdən xilas edir. İlan da ona dilinin altından toxum çıxarıb verir (1, s.114 - 115).

**116. İlanın qıza vurulması motivi** («İlan məhəbbəti»). Gürzə qızın saçına vurulur, Tutini qaçıran Məlik xanı və Tutini çalır, özünü qayadan atır (1, s.115 - 116).

**118. İlan motivi** («Qızıl ilan»). Rəvayətdə ilanın sədaqəti, ölmüş ilanın üstündə göz yaşı tökməsi, sonra ölməsi təsvir olunur. Bu ilanı əkinçi öküzün onu öldürməsindən xilas edir, sonra əkinçi ilanın ağladığını görür. Məlum olur ki, ilanın sevdiyi ilan ölüb, ona görə ağlayır (1, s.117).

**119. İlan motivi** («İlanların müharibəsi»). İlanlar vuruşmağa gedir, gəmi ilə Kürü keçirlər. Qayıdanda kişiyə ləl verirlər (1, s.117 - 118).

**120. Əjdahanın qızı udması motivi** («Qızı əjdaha udur»). Sevgililər gəzişirlərmiş. Oğlan məhəbbətdən, igidlikdən dəm vurur. Sonra yatırlar. Əjdaha oğlanı udmaq istəyir. Qız özünü qabağa verir, əjdaha qızı yarıya qədər udur. Qız oğlanı köməyə çağırır, oğlan qorxur, qız inciyərək əjdahanın qurbanı olur (1, s.119 - 120).

1. **İlan motivi** («İlan və qaranquş»). Rəvayətdə ilanın şirin qan axtarması, arının insan qanının şirin olması haqda ona məlumat verməsi, qaranquşun arıya mane olması, arının dilini dişləməsi, onu lal etməsi, qarğanın qanının şirin olmasını deməsi söylənilir (1, s.120).

**122. Maral motivi** («Maralın göz yaşları»). Rəvayətdə ovçunun maralın balasını yaralaması, sonra ovda təsadüfən öz balasını yaralaması təsvir olunur (1, s.121 - 122).

**124. Maral motivi** («Maral qayası»). Əhməd şahın qızı heç bir şahzadəyə məhəl qoymur, onun qəlbini ələ almaq üçün igidlər yarışa girir. Şahın nökəri Zaman Ceyrana mehrini salmışdı. Şah qızını məzəmmət edir, kimi sevdiyini soruşur. O da Zamanın adını deyir. Şah hirslənir, amma qızın qəlbinə dəymir, nökərə qarşı tədbir görmək istəyir. Deyir şah qızını sevəni imtahana çəkmək lazımdır, qoy Ceyrana yaralan diri maral gətirsin. Zaman çox əlləlir, bir şey çıxmır, daşın üzərinə duz tökür, bir maral duzu yalayanda onu tutub şaha gətirir. Şah bu maralın erkəyini də istəyir. Zaman çox gəzir, axırda qaya başında maral görür. Ona kəmənd atır, maral kəməndə düşəndə özünü qayadan atır. Zaman da qayadan uçur (1, s.124 - 126).

**125. Maral motivi** («Ana maral»). Nurəli ovçuluqdan bezir. Tüfəngi sındırır. Oğlunu torpaqda işləməyə göndərir. Səbəbi o idi ki, o, ana maralı qovanda qaya dibində onun südlü olduğunu görüb ona yol verir. Birdən bir bəbir maralı süpürləyir. O, bəbiri öldürdü, maralı balasının yanına qədər ötürdü və bundan sonra qan tökməyi tərk etdi. Kişi sonra bərk xəstələndi. Ona loğman maral qatığı buyurdu. Gecənin bir vaxtı kişi arvadına dedi: qab götür, maral mənə süd gətirir. Arvad elə bildi kişi sayıqlayır, sərnici götürüb bayıra çıxdı, gördü bir maral qapıda dayanıb. Fatimə südü sağdı, dedi həkim qatıq demişdi, sən isə süd gətirmisən. O, içəri keçmək istəyəndə maralın göz yaşı südə qarışdı, süd qatıq oldu, kişi sağaldı (1, s.126 - 128).

**126. Maral motivi**, **xilaskar motivi** («Qızıl beşik»). Zaman çox xəsis varlı idi. Onun oğlu olanda qızıl beşik düzəltdirmişdi, onu böyüyəndə ovçu etmək istəyirdi, tüfəng də almışdı. Oğrular qızıl beşiyi uşaqla birgə oğurlayırlar, meşəyə aparanda kimsə onları izləyir. Onlar qorxub beşiyi qaya başında gizlədirlər. Səhər açılanda beşiyi orada tapmırlar. Bir ovçu meşədə marala güllə atanda maralın yanında uşağın qaçdığını görür, atmır ki, uşağa dəyər, uşağı tutur, maral təslim olur. Onları kəndə gətirib Zamana verir. Maral da uşaqdan ayrılmır (1, s.128 - 129).

**127. Maral motivi** («Maralyan»). Kənd əhli meşəni yandırıb taxıl əkmək istəyir. Qoca kişi onlara deyir ki, maralları başqa meşəyə qovun, sonra yandırın. Belə də edir, taxıl əkirlər. Sonra görürlər ki, bir maral balası qaça bilməyib yanıb (1, s.129 - 130).

**128. Maral motivi** («Maral qayası»). Yanı balalı maral Cəfər kişinin ocağına gəlib yatır. Bu ev müqəddəs imiş, ona görə də marallar ora gəlirlər. Cəfər kişi onların südünü sağır. Qonşular paxıllıq edir. Ovçu Qaranın sevdiyi qız qonşu kənddən imiş. Qızın atası ondan Cəfərin qapısındakı maralı istəyir. Oğlan bilmir nə etsin, axırda maralı qovalayıb kəmənd atır, maral da, Qara da qaya­dan uçur. Sevdiyi qız Mərcan da onu axtarır, tapır. O vaxtdan qaya Maral qayası adlanır (1, s.130 - 131).

**130. Maral motivi** («Maral sağına gəlir»). Məhəmməd bəy yanı balalı maralı vurmur, əvəzində maral onun qapısına gəlir, onun südünü sağırlar, bununla da maral minnətdarlığını bildirir (1, s.133 - 134).

**131. Maral motivi** («Maral sədaqəti»). Əfsanədə maralın sədaqətindən danışılır. Bir ovçu maralı tutub, maral balasını əmizdirməlidir. Ovçu Pirim özünü zamin qoyub maralı buraxdırır. Maral balasını əmizdirib qayıdır. O biri ovçu maralın sədaqətini görüb heyrət edir (1, s.188 - 189).

**132. Bərəkət motivi** («Göyün qəzəbi»). Bir arvad sacda fətir bişirirmiş. Uşağı yanına gələndə onu fətirin üstündə əyləşdirir. Göy qəzəblənir, yer yeddi qat aralanır, buğda haray salır (1, s.137).

**135. Od motivi** («Aldədə əfsanəsi»). Əfsanədən Aldədənin günəşin, odun antropomorfik obraz olması görünür. O, odda yanmır. O, ərəblərə yalın əli ilə quzu kababı bişirir. Ərəblər onun əlinin yanmadığını görüb təəccüb edirlər. Onu öz tonqallarında yandırmaq istəyirlər, o, yenə yanmır. Əfsanədə Aldədə xilaskar kimi el ağsaqqalı, eli ərəblərdən qoruyandır (1, s.138 - 140).

**136. Od motivi**, **su motivi** («Mahpeykər əfsanəsi»). Aldədə itir, arvadı Mahpeykər onu axtarır, balasını qayanın dibində gizlədib yenə axtarır, tapa bilmir. Qayıdanda uşağı da tapmır. Aldədə özü gəlir. Mahpeykər oğul həsrəti çəkir. Mahpeykər Ağca çayının sahilinə gəlir. Çay yeddi ildən bir daşardı, hər yeri basardı. İl tamam olan il idi, çay köpükləndi, bu sudan kim içsə, qoşuna güc gələrdi. Ağcaçay aşdı, daşdı, Mahpeykəri aldı apardı (1, s.140 - 141).

**137. Qurd motivi**, **günəşin qurdla əlaqəsi motivi** («Qurdoğlu əfsanəsi»). Aldədə Qurdoğlu böyüyəndən sonra ona başa salır ki, sən qordan törəmisən. Uşaq deyir mən qor oğlu deyiləm, qurdoğluyam. Mənə bozqurd döşündən süd verib. Aldədə oğlunu vətəni qorumağa səsləyir (1, s.141 - 143).

**138. Dağ motivi**, **xilaskar motivi**  («Naltökən»). Aldədəni əsir edib Bağdada aparmaq istəyirlər. Aldədə deyir apara bilməyəcəksiniz. Onlar da axırıncı dağı aşıb çatacaqlarını bildirirlər, ha gedirlər dağı aşa bilmirlər, atlarının nalları tökülür. Dağ Aldədəni qoruyur (1, s.143 - 144).

**139. Qaya motivi** («İldırım qılınc»). Ərəblər Qoroğlunu (Qurdoğlunu) mühasirəyə alırlar. O, öz qılıncı ilə qaya­nı yarıb qayadan Göysu atı ilə birlikdə özünə yol açır (1, s.144 - 145).

**140. Su motivi**, **qaya motivi**, **çevrilmə motivi** («Nəqşi-Nigar»). Qoroğlu qayanı çapandan sonra atının ayağı yaralanıb qanı torpağa qarışmış, onun gözündən iki damla su düşmüşdü: biri su, biri qan. Bu su və qan damlaları dərdlərin dərmanı oldu. Nəqşi-Nigar da onun sevgilisi idi. Ərəblər onları qovurdu. Qayada möcüzə baş verdi. Qızın qoşa hörükləri iki əfi ilan oldu. İlanlar ərəbləri məhv etdi (1, s.145).

**141. Od motivi** («Atanın od nəfəsi»). Ərəblər Dədəgünəşin özü ilə tanış olmaq istəyirlər, ona qonaq olurlar. Yolda onlar Qoroğlu ilə rastlaşdılar. Qoroğlu onlara dedi ki, atamı gözü yaşlı qoymayın. Dədəgünəş də onlara «Oğlum uçquna düşüb, qar da bir tərəfdən üstünə yağır. Odlu nəfəsimlə yeri isindirirəm ki, soyuqdan donmasın» deyir. Ərəblər qocanın sözü ilə oğlunun sözlərinin eyni olduğunu görüb oğlana köməyə gəlirlər. Dədəgünəş nəfəsi ilə dağdakı qarı əridir, Qoroğlu qılıncı ilə qarı aralayıb üzə çıxır. Ərəblər Dədəgünəşin möcüzəsinə inanırlar (1, s.146 - 147).

**142. Od motivi** («Odlu məzar»). Dədəgünəşin ölüm xəbərini ərəblər eşidib sevinirlər. Qoroğlunun üstünə Qara pəhləvanı göndərmək istəyirlər. O, yola düzəlir. Yoldaşları ona hiyləyə əl atmağı məsləhət görürlər. Gəlib Qoroğlunu Babadağının ətrafında tapırlar. Qara pəhləvan silahsız Qoroğlunun üstünə hücum edir, Qoroğlu qaçıb dağın zirvəsinə çıxır. Dağın başında Dədəgünəşin məzarı var idi. Qoroğlu dədəsinin məzarını ziyarət etmək istədi. Qara pəhləvan hiylə ilə dedi ki, mən də ziyarət edim. Qara pəhləvan irəli addım atanda məzardan od qalxdı. Qara pəhləvan qorxdu, «Xəlifəyə nə deyim» dedi. Qoroğlu «gördüklərini» dedi (1, s.147 - 148).

**143. Xəyanət motivi** («Qəbələ qalası»). Qəbələ hökmdarının qızı bu möhkəm qalanı xəyanət nəticəsində onu almaq şərtilə İsgəndərə verir (1, s.151).

**144. Qala motivi**, **sədaqət motivi** («Pəri qalası»). Güllər və Pəri bacıları varmış. Gülləri qaçırırlar. Qaçıran soruşur ki, səndən gözəl qız varmı? O da deyir ki, bacım Pəridir. Atası Pəriyə qala tikdirmişdi ki, heç kim onu qaçırmasın. Oğlan qalayçı paltarında bu qalaya gəlir, qabları qalaylayır, guya dili ağrıyır. Onu Pərinin yanına aparırlar. Pəri onu tanıyır, oğlan qaçır, qoşunla gəlir, Pəri özünü qayadan atır (1, s.152).

**145. Qaya motivi**, **bakirəlik motivi** («Sumu qalası»). Donayel adlı bir bəy varmış. Qızların hamısının ondan zəhləsi gedirdi. 4 qız isə ona ərə getməyə razı idi. Hökm­dar Sumu bunu qızlardan soruşur, cavab alanda onların hərəsinə bir qız içərisində olmaqla 4 qala tikdirir, qalaların üstünü örtdürür, qızlar ölürlər. O vaxtdan heç kim evli kişiyə ərə getməyə razılıq vermir (1, s.153).

**146. Qala motivi**, **xilaskar motivi** («Gülüstan qalası»). Bərdə hökmdarı qala tikdirir. Düşmən hücum edib qalanı ala bilmir. Düşmən görür ki, bir it çaydan su içib qalaya girdi. Onun yolunu izləyirlər və qalanı ələ keçirirlər. Gülüstan özünü öldürür (1, s.153).

**147. Qala motivi** («Örənqala»). Beyləqanda yaşayan bir qoca pullarını meşədə bir ağacın dibində basdırır. Zəlzələ olanda hamı qaçır. Sonra qoca öz oğlu ilə qızıllarının ardınca gəlir. Qoca istiqamət kimi qalanın yadında qaldığını oğluna deyir. Oğlu da heç bir qalanın, heç bir meşənin olmadığını söyləyir. Qoca «Beyləqan da örəniyərmiş, qalası da» deyir (1, s.154).

**148. Namus motivi** («Dərbənd qalası»). Dərbənd qalası qapısı bağlananda oğlanla qız yolda qalır. Oğlan gecə olduğuna görə qızı tanıya bilmir, deyir sənə bacı gözü ilə baxaram. Səhər qızın qardaşları onları bir yapıncı içində yatan görürlər, bacılarını ona vermək istəyirlər. Oğlan qıza bacı dediyinə görə onu almır (1, s.155).

**149. Qala motivi**, **xəyanət motivi** («Dərbənd qalası»). Dərbənd xanı qızı ora hücum edən yadelli xana xəlvətcə məktub yazır ki, məni alsan qalanın yolunu deyərəm. Yad xan razı olur. Qızın atası məğlub olur öldürülür. Yad xan qızı alır və onu hansı bürcdə dayanıb ona baxdığını bilmək istəyir. Onlar Dərbənd qalasının həmin bürcünə gəlirlər. Xan qıza deyir ki, atasına sadiq olmayan qız mənə də sadiq olmaz. Qızı bürcdən aşağı atır (1, s.155 - 157).

**150**. **Sınaq motivi** («Dərbənd qalası»). Dərbənd xanı olmaq üçün Bayat qapısına papaq asırlar. Kim atdan düşmədən ox atıb yerə salsa, papaq yerə düşmədən başına qoya bilsə qalib gəlib xan olar (1, s.157).

**151. Cəsarət motivi** («Dərbənd qalası»). Tuti Bikə Fətəli xanla döyüşmək istəyir. Fətəli xan onun kişi kimi cəsur olduğunu görüb heyrətlənir (1, s.158).

**152. Məhəbbət motivi** («Qanlı qala»). Qəmər və çoban Qəmbər bir-birilərini sevirlər. Qəmbər qızı almaq üçün uca bir dağın başında sulu yerdə qala tikir, eşidir ki, Qəməri nişanlayıblar. Qəmərlə görüşüb yaylağa, qalaya qaçırlar. Qəmbər ustaya dedi ki, onu qala bürcünə qoyub hörsünlər. Qəmərin nişanlısı ox atanda Qəmbərə dəydi, qüllədən qan axmağa başladı. Düşmən bir oxla qalanın belə qan axıtdığını görüb dedi: bir oxla bu qədər qan axırsa, sonra qan seli yaranar, bizi sel aparar. Onlar çıxıb gedirlər. Qəmər isə Qəmbərə ağı deyir (1, s.158 - 159).

**153. Məhəbbət motivi** («Öncəqala əfsanəsi»). İki qardaşın - küsülü Uluxan ilə küsülü Həzinin uşaqları bir-birini sevir. Qonşu Səmid xan onların əli ilə qardaşları bir-birinə qarşı qaldırır. Qız göyərçinlə məktub göndərib oğlanı görüşə çağırırdı. Səmid xan bunu Həziyə deyir. Həzi qızını zindana salır, şamın yerini dəyişirlər. Uluxanın oğlu Tohid ha üzür, sahilə çıxa bilmir, boğulur. Bətutənin təkidi ilə atası Həzini suda boğurlar. Bətutə Tohidin qəbri üstündə özünü öldürür (1, s.160).

**154. Qala motivi**, **intiqam motivi** («Surxay xan qalası»). Dəyanətin nişanlısı Gülgəzi Surxay xan qaçırıb Yanardağdakı qalasına gətirir. O, zor pəhləvandır. Dəyanət ağıl işlədərək onun atına üç gün duzlu arpa yedirir, su vermir. Surxay xan səfərə gedəndə at dəli kimi qaçır onu yerə çırpıb öldürür. Gülgəz və Dəyanət qalada yaşayırlar (1, s.161 - 162).

**155. Qala motivi**, **mübarizə motivi** («Ağca qala»). Xanın Ağcaya gözü düşür, qız ona qala tikdirməyi, 40 qızla orada ədəb-ərkan dərsi keçməyi, sonra qılınc oynatmağı, fənd öyrənməyi xandan tələb edir. Sonra Ağca kəndlilərin vergilərini azaltmağı tələb edir. Xan razılaşmır, onların üzərinə qoşun göndərir. Ağca məğlub olur və xan onu 40 qızla birgə edam etdirir. Qalanın adı Ağca qala qalır (1, s.162).

**156. Məhəbbət motivi**, **körpü motivi** («Qarı körpüsü»). Zibeydə və Məhəmməd çoban sevişirlər. Səlim ağanın qıza gözü düşür, atasına elçi göndərir. Atası qorxduğundan «hə» deyir. Zibeydə və Məhəmməd qoşulub qaçırlar. Səlim ağa onları tapdırır. Oğlanı çaya atdırır, qızı ata bağlayırlar, qız kəndiri boşaldır, atdan sürüşür, dəstə gedir. Sonra qızı axtarırlar, tapa bilmirlər. Zibeydə köçərilərə qoşulub gedir, bir dövlətliyə qaravaş olur, pul yığıb gəlir, tutulduqları çayın üstdə körpü saldırır ki, zülmdən qaçanlar yaxalanmasınlar. O vaxtdan körpüyə «Qarı körpüsü» deyirlər (1, s.163).

**157**. S**ınaq motivi**, **körpü motivi** («Qızıl körpü»). Quşçu xan bir qıza evlənmək istəyirdi. Qız ondan Xramçayın üstündən körpü salmasını arzu etdi. Xan usta çağırdı. Bir usta gəldi körpünü tikdi, dəvə karvanı keçəndə körpü uçdu. Xan yenə usta axtardı, bu dəfə cavan bir usta gəldi körpünü tikib yarısında qaçıb getdi, onu axtardılar tapa bilmədilər. Usta 7 ildən sonra gəlib körpünü davam etdirməyə başladı. Xan ondan soruşdu niyə belə edir? O cavab verdi ki, qızın qardaşıdır. Körpünü ona görə yarımçıq qoyub ki, bacısı xanın səbrini yoxlamaq istəyir. Xan bu sınaqdan çıxır, qız xana ərə gedir. Körpü «Qızıl körpü» adlanır (1, s.164 - 165).

**158. Məhəbbət motivi** («Qız qalası»). Sumu sultanın qızı Gülgəz ovçu oğlanı sevdiyinə görə qoşulub qaçır. Onlar Ağçay dağında kahada yaşayırlar. Bir qızları da olur. Sumu sultan oğlanı öldürtdürür. Xəbər Gülgəzə çatır, o, beşiyi qoluna keçirib deyir:

Oğlan qala, qız qala, qaya üstə qız qala,

Heç Allaha rəvadı oğlan ölə, qız qala? (1, s.166)

**159. Məhəbbət motivi** («Qız qala»). Talalı və qalalı tayfaları arasında davalar olurmuş. Talalı oğlan qalalı tayfasının başçısı Ağçaya vurulur. Qız ona arx çəkməyi tapşırır. Oğlan arxı çəkir. Ağcanın Qaya adlı oğlan da sevirmiş. Ağca talalı oğlanın arxını bəyənmir. Qoca məsləhət görür ki, onu suya gələndə götürüb qaçsınlar. Qaya yerin altı ilə Ağcanın qalasına su arxı çəkir. Talalılar və qalalılar arasında vuruşma olur. Çox adam qırılır. Ağca qalada tək qalır. Qaya da ölür. Talalılar qızın qalasını almaq üçün su arxını dağıdırlar, Ağca xəlvətcə qaçır (1, s.166 - 167).

**160. Məhəbbət motivi** («Qız qala - namərd qala»). Əmir və Nəmrud iki qardaş idi. Onlar gəzməyə çıxanda Nəmrud başını qəbir daşına qoyub yatır. Bir quş gəlib onun başına qonur və deyir: Mən bir daşa qonacağam, o daşın altında bir xəzinə var. Nəmrud oyanır, qardaşı deyir yuxunu tərsinə yozarlar. Özü isə gedib daşı qaldırır, xəzinə görür. Nəmrud ona xəzinəni bölməyi təklif edir, qardaşı razı olmur. Onlar küsürlər. Nəmrud Şəmkirə gəlib ailə qurur. Əmirin oğlu, Nəmrudun qızı doğulur. Əmir oğluna Nəmrudun evini göstərib deyir, əmin orada yaşayır. Oğlan əmisini görmək arzusuna düşür. Şəmkirə gəlir, görür gözəl bir qız qoyun otarır, onun niyə qoyun otardığını soruşur. Qız deyir qardaşı yoxdu, usta Nəmrudun qızıdır. Oğlan da Əmirin oğlu olduğunu söyləyir. Onlar sevişirlər. Xəbər ataya çatır, ata qala tikir, qızı qalaya qoyur. Qız oğlana xəbər göndərir ki, atları tərsinə nalşadıb qalaya gəlsin. Onlar qoşulub qaçırlar. Atası onları axtarır, atların izi ilə gedir, amma tapa bilmir, deyir «qız qala, namərd qala» (1, s.168 - 169).

**161. Məhəbbət motivi**, **sınaq motivi** («Qız qalası»). Udman şəhərinin padşahı və qızı Surə onların şəhərinə gələn qəriblərdən danışırlar. Surə qəriblərin tərəfində durur. Surə qızlarla gəzməyə çıxanda bir qərib oğlan qızı görür və vurulur. Şah deyir bu qərib oğlana mən inanmıram. Surə deyir sınağa çək. Padşah oğlandan qala tikməyi xahiş edir. Oğlan qalanı tikir. Padşah sözünün üstündə durmur, deyir mən qəribə qız verməyəcəyəm. Qərib bir ah çəkir, Udman şəhəri yerlə yeksan olur. Şahın qızı 40 qızla salamat qalır. Qərib oğlan qızla evlənir (1, s.169 - 170).

**162. Sınaq motivi**, **məhəbbət motivi**, **qala motivi** («Qız qalası»). Padşah qızı ərə getmək vaxtı onu istəyənlərə onunla güləşmək istədiyini bildirir. Kim onu yıxsa, ona ərə gedəcək. Heç kim qızı yıxa bilmirmiş, padşahın bağbanının oğlu qıza vurulur. Meydana girir. Qızı yıxır, padşah sözünün üstündə durmayıb onu uçan xalça ardınca göndərir. Qıza yenə elçilər gəlir, qız özünə qala tikdirib elçilərdən canını qurtarır. Oğlan 7 ildən sonra uçan xalçanı gətirib gəlir. Padşah sözünə əməl etmir, oğlan qızın qalasına gedir. Padşah onu ürəyindən oxlatdırır, qız da imarətdən düşüb özünü oğlanın üstünə atır, bir yerdə ölürlər. Padşah peşman olur (1, s.170 - 172).

**163. Məhəbbət motivi**, **qala motivi** («Qız qalası»). İki qardaş varmış. Biri şah, o biri kəndli imiş. Kəndlinin oğlu, şahın qızı varmış. Oğlan və qız sevişirlər. Oğlan elçi göndərir, şah vermir. Göybənd şah elçi düşür. Qız ilə oğlan qaçırlar. Soltan Heydər dağında qız qala tikdirir, özlərinə qoşun toplayırlar. Şah və Göybənd şah qalaya hücum edirlər. Qalib gələ bilmirlər, bir qarı deyir ki, qalanın suyunu kəsin. Bir qatıra çoxlu duz verib buraxırlar. Qatır suyun nohurunu tapır, saxsı boruları dağıdırlar. Qala yenə təslim olmur. Onda oğlan Göybənd şahını təkbətək döyüşə çağırır. Oğlanı arxadan əmisi vurur, qız bunu görüb özünü öldürür. Qalanı dağıtmaq istəyirlər. Şah qoymur ki, qızının yadigarı olan «Qız qalası» yaşasın (1, s.172 - 173).

**164. Məhəbbət motivi**, **su motivi**, **sudan doğulma və suya qayıtma motivi**, **qurban motivi** («Çay qızı»), Muğan kəndində iki cavan yaşayırdı - biri Sarvan, biri Gözəl idi. Onlar mehriban ailə qurmuşdular. Onların bir qızı dünyaya gəldi, amma Gözəl doğuşda öldü, ərinə vəsiyyət etdi ki, evlənəcəksə qızımı incitməsinlər. Adını da Sara qoydu. Sarvan evlənmədi, Saranı tək böyütdü. Sara evdə oturmur, tez-tez Arpaçayın sahilinə gedirdi, çay da ona öyrəşmişdi, o, gələndə coşub daşırdı. Anası da gənc olanda çayın qırağında vaxtını keçirərdi. Amma heç kəs istəmirdi ki, Saranın bəxti anasının bəxtinə oxşasın. Saranı Xançoban sevdi. Qızlar ona paxıllıq etdi. Ata qızını Çançobana ərə verdi. Yaz gələndə Xançoban sürüsünü yaylağa çəkdi, qızı ağlamaq tutdu, Arpaçayın sahilinə gəldi. Bu vaxt xanı buradan keçəndə Saranı gördü, hərisliklə Saraya baxdı. Bu yad baxışlardan Arpaçay qəzəbləndi, aşdı-daşdı, Saranı alıb apardı, sonra sakit-sakit axdı. Muğan camaatı gəldi, Saranı görmədilər (1, s.177 - 179).

**165. Məhəbbət motivi**, **su motivi**, **sudan doğulma və suya qayıtma motivi**, **qurban motivi** («İntiqam»). Sara və əmisi oğlu bir-birilərini sevirdilər. Saranın atası onu qonşu kənddən varlı adama ərə vermək fikrində idi. Əmisi oğlu Saranı qaçırmaq istədi. Saranın atası duydu və mane oldu. Oğlan əmisindən intiqam almaq istədi. Öz atını tövləyə salıb çoxlu arpa verdi, su vermədi. Əmisinə dedi arzum var, qoy Saranı bu at gəlin aparsın. Sara gəlin gedəndə at özünü suya vurdu, Arpaçay Saranı apardı (1, s.179).

**166. Su qurbanı motivi**, **sudan doğulma və suya qayıtma motivi** («Apardı sellər Sarayı»). Xançoban tayfasından Nuru Məlikçoban tayfasından Sara adlı qıza nişanlı idi. Yaz gələndə toyları oldu. Xançoban tayfası qızı aparmağa gəldi. Yemək yeyənə qədər axşam oldu. Gəlini ata mindirib çayın qırağına gəldilər. Dedilər ki, su elə gündüzkü qədərdir. Başçı dedi bir az artıb. Kor yengə Minabacı dedi, çəkilin balağımı çırmalayıb keçim. Onlar da atlarını suya vurdular. Gəlinin atı çayın dərin yerinə düşdü, qız atla birlikdə suya batdı. Hay düşdü, heç kəs suya girmədi, çay qırağı gəlini axtardılar tapmadılar (1, s.179 - 180).

**167. Məhəbbət motivi**, **sudan doğulma və suya qayıtma motivi**, **su qurbanı motivi**, **əjdaha motivi** («Sara, Arpaçay və əjdaha»). Sara çox gözəl qız idi. Onun günəş şoxu kimi heyrətli işığı varmış. Sara ürəyini Xançobana veribmiş. Saranın gözəlliyinə Arpaçay və bir də ona düşmən kəsilən əjdaha da vurğun imiş. Onlar qıza qovuşmağa fürsət axtarırdılar. Sara Xançobanın getdiyi yola baxmaq üçün kənddən aralanır, Arpaçayın sahilinə gəlib çıxır. Arpaçayın ləpələrinin bir-biri ilə oynaşması qızı təəccübləndirir. Çay hiss olunmadan qızın ayaqlarına doğru sürünür, kükrəyib Saranı ağuşuna alır. Arpaçayın hərəkətini görən əjdaha özünü suya atır, Saranı udmaq istəyir, lakin qızın şoxu gözlərini qamaşdırır, Arpaçay daha da coşur, Saranı da qoynuna alır, əjdaha isə qısqanclıqdan dözmür, ürəyi partlayır (1, s.181 - 182).

**168. Xəzinə motivi** («Əsir padşah»). Əsir düşən padşah çox hökmlə danışırmış. Qalib hökmdarın vəziri deyir ki, dindirəndə onun yerini dəyiş, onun ayağı altında xəzinə var, ona görə belə ötkəm danışır. Əsir padşahın yerini dəyişirlər, o, məzlum əsir görkəmi alır (1, s.186).

**169. Torpaq motivi** («Şah və qarı»). Şahın vəkili hər il bir qarıdan vergi qoparırdı. Daha qarının heç nəyi qalmamışdı, odur ki, torbaya torpaq töküb verdi. Şahın adamları bu torbanı mənalandırmaq istədilər, biri dedi qarı daha heç nəyinin olmadığını deyir, biri dedi quru torpaqdan başqa heç nəyim yoxdur, biri dedi öləndə gözümə tökməyə bir torba torpağım qalmışdı, onu da vəkilə verdim. Baş vəzir dedi qarının bir torba qızılı, bir torba da torpağı var, dəyişik salıb, qızılın əvəzinə torpağı göndərib. Şah bu sözlərin heç birinə inanmadı, qarını gətizdirdi. Dedi bu torbanın mənasını aç. Qarı dedi: mən də əvvəllər cah-calallı idim, sürülərim, ilxılarım var idi. Sonra bir külək əsdi, xoşbəxtlik taxtım əlimdən çıxdı, bircə torpağım qaldı. Hamı başa düşdü ki, hamıya axırda torpaq qalır (1, s.186 - 187)

**170. Ədalət motivi** («Ədalətli Ənuşirəvan»). Ənuşirəvan vəziri ilə ölkəni gəzməyə çıxmışdı. O, öz ədaləti ilə öyünürdü. Birdən bir qarı onun atının cilovundan yapışıb, oğlundan şikayət etdi. Dedi ki, mənim oğlum sənin yolunda vuruşur, sənin oğlun isə oğlumun namusuna sataşır. Ənuşirəvan dedi ki, əgər oğlum mənim ədalətimə ləkə gətirirsə, özüm cəza verəcəyəm. Qarı onları evə apardı. Gördülər ki, şahın oğlu içəridədir. Ənuşirəvan qarıdan duz istədi, duzu dilinə vurub içəri keçdi, çırağı keçirib oğlunun boynunu vurdu. Vəzir şahın hərəkətlərinə mat qalmışdı. Onun nə üçün duz istədiyini soruşdu. Ənuşirəvan dedi ki, qarının duzunu daddım ki, ona əl qaldırmayım, çırağı ona görə söndürdüm ki, məhəbbət gözdə olur, oğlumun gözünə gözüm sataşsaydı vura bilməzdim. Oğul məhəbbəti məni güzəştə aparardı (1, s.187 - 188).

**171. Məhəbbət motivi** («Xan yurdu»). Gəncə xanı sərvətini Kəpəzdə basdırır. Gələn il oranı ot basır, xan yeri itirir. Xanın qızı da çobanı sevirmiş. Çoban xana deyir ki, qızını mənə ver, sərvətinin yerini deyim. Xanın arvadı deyir razı ol. Xan razılaşır. Xanın qızı Maral deyir ki, bu şərtlə gedərəm ki, Kəpəzdəki qurumuş gölə bulaq çəksin. Çoban xanın xəzinəsindən qızıl götürüb usta çağırır, gölə bulaq çəkdirir. Gölün adı «Maralgöl» qalır (1, s.190).

**172. Məhəbbət motivi** («Şirin qala»). Ata və oğul daşyonan, bənna idilər. Oğul «Şirin bulaq» yaxınlığında yaşayan Ağcaqıza vurulur. Ata deyir sən o vaxt qızı ala bilərsən ki, tikdiyin qala-qəsr Pənbək dağlarının zirvəsi ilə bərabər dayana. Ata-bala qala tikməyə başlayırlar, oğul daşı yonur, ata hörür. Ağcaqızın oxuduğu mahnılar atanın ürəyinə güc verir. Qala tikilib qurtarmır, oğul ölür, onun ölüm xəbərini ataya xəbər vermək istəmirlər, gedib qonşu kənddən daşyonan usta gətirirlər. Ata həmin yonulan daşlara toxunanda bu daşları oğlum yonmayıb, o soyuqdur, deyir. Özünü daşın üzərinə atır, ölür. «Şirin qala» yarımçıq qalır (1, s.190 - 191).

**173. Məhəbbət motivi**, **bulaq motivi**, **su motivi**, **əjdaha motivi** («Şirin bulaq»). Daşbulaq kəndində bir zalım xan var idi. Zaman xan əkin əkdirərdi. Bu kəndin yuxarı hissəsində Şirin bulaq var idi. Məhsul yetişəndə bulağın suyu qurudu. Zaman xan su dalınca kimi göndərirdisə, geri qayıtmırdı. Xanın Əmrah adlı çobanı xanın Güllü adını qızını sevirdi. Amma bu məhəbbəti gizli saxlayırdılar. Əmrah xana su üçün gedəcəyini, əvəzində qızını ona verməsini söylədi. Xan candərdi razı oldu. Əmrahın atası dəmirçi Muxtar ona ildırım daşından düzəlt­diyi xəncər verib yola saldı. Əmrah üç gün gəzib bulağın mənsəbini tapdı. Bulağın ağzına düşən böyük bir daş parçasını yana itələdi. Bu zaman nərilti ilə əjdaha Əmraha hücum etdi, o, xəncərlə əjdahanı öldürdü, özü də yaralandı. Xan verdiyi sözə əməl etmədi. Əmrah Güllünü qaçırdı. Xan onları mühasirəyə aldı, əmr verdi ki, onları Şirin bulağın suyundan kənara çıxmalarına imkan verməsinlər. Xan özü əjdaha olub bulağın gözünə yapışdı. Susuzluq Güllünü əldən salmışdı. Əmrah su dalınca gedir, xan Əmrahı görür, nə üçün gəlmisən, deyə soruşur. Təşnəyik, bir içim su ver, deyir. Xan deyir, sənə su düşmür, günah işləmisən. Əmrah əhdini unudanların günah etdiyini deyir. Xan deyir, get qızı gətir, burda için. Əmrah gedəndə Güllünü yerə yıxılmış, hərəkətsiz görür, yanında da bulaq qaynayırdı, ətrafı güllük, çiçəklik idi. Əmrah daha heç yerə getmir, orada yaşayır, orada da ölür (1, s.192 - 193).

**174. Məhəbbət motivi** («Fərhad və Şirin əfsanəsi»). Calud kəndinə Fərhad adlı daşyonan cavan gəlir, bir varlının Şirin adlı qızına aşiq olur. Şirin də Fərhadı sevir. Atası şərt qoyur. Uçan dağda Daşağıl mağarası var. Oradan Uluçay axır, çayın bir qoşunu Qoşabulaq təşkil edir. Onun suyunu Calud kəndinə gətir, qızım da bu müddətdə sənin adına xalı toxuyacaq. Fərhad işini qurtaranda qızın atası Əndərul adlı qarını onun yanına göndərir. Qarı Fərhada deyir ki, Şirin xalı toxuyanda daraq onun başına dəydi öldürdü. Fərhad da külüngü başına çırpıb özünü öldürür, sonra qarı Şirinin yanına gəlib Fərhadın işləyərkən başına külüng dəydiyini, öldüyünü ona deyir. Şirin Fərhadın öldüyü yerə gəlir, onunla vidalaşır (1, s.193 - 194).

**175. Məhəbbət motivi** («Fərhadı səsi»). Mahmud Qəznəvinin ölkəsində kasıb kişinin Pəri adlı qızı varmış. Ona hamı vuruşmuşdu. Bu ölkədə Fərhad adlı bir bənna da var idi. O da Pərini görüb vuruldu. Pərinin gözəlliyi Sultan Mahmuda da çatdı. O, qızı saraya apartdırdı. Fərhad Pərinin eşqindən daha da gur səslə oxumağa başladı. Bu səs Mahmudun qulağına çatdı. O, Fərhadı Aran ölkəsinə sürgün etdi. Bir gün Mahmud ölkəsini gəzirdi. Gördü ki, xalq qara geyinib. Səbəbini soruşdu. Cavab verdilər ki, Fərhadın səsi gəlmir. Ona görə də qara geyiniblər. Sultan Mahmud Fərhadı gətizdirdi, ona həftədə bir dəfə oxumağa icazə verdi (1, s.194 - 195).

**176. Məhəbbət motivi** («Nəğməkar Fərhad»). Kənd sakinləri bazar meydanına gəlir, Fərhadın nəğmələrini dinlərdilər. Sonra bu nəğmə lap uzaqlardan eşidildi. Onun ardınca getdilər, onu Şərurda tapdılar. Onun sədası oradan fars şahına çatdı. Ona deyirlər ki, Fərhad sənin arvadına aşiq olub. Şah onu çağırıb uca bir dağ yarmasını istədi. Orada oxuyanda səsinə adamlar ona köməyə gəldilər, dağı yarmağa başladılar. Dağın yarılmasına azca qalmış Fərhad yuxuya getdi. Yuxuda gördü ki, onun butasına haram əl toxunub. Ayılıb külüngü başına çırpdı (1, s.195 - 196).

**178. Məhəbbət motivi** («Sən Şirini ərdə bil») (1, s.197 - 198).

**179. Ölüm motivi** («Şəbdizin ölüm xəbəri»). Xosrov demişdi ki, kim Şəbdizin ölüm xəbərini gətirsə, boynu vurulacaq. At öləndə heç kim qorxusundan şaha bunu deyə bilmir. Barbədə deyirlər ki, sən öz udunla bunu şaha xəbər ver. Musiqi çalındıqda şahı kədər bürüyür. Deyir yoxsa Şəbdiz ölüb? (1, s.198 - 199).

**180. Qala motivi** («Şindan qalası»). Sum kəndində Gülbuta adlı bir qız var idi, onu öz kəndində Şindan və Alı adlı iki cavan istəyirdi. Qız onların qarşısına qala tikməyi şərt qoyur. Şindan qalanı tez tikib qurtarır, Alı hiyləyə əl atır. Tonqal qalayıb rəqibinə guya qalanı tikib qurtarmasını xəbər verir. Şindan özünü qaladan atır, Alı onun meyidini öz qalasına aparır, özü isə Şindanın qalasında Gülbutanı gözləyir. Gülbuta Şindanı yerində görməyəndə işi başa düşür, Şindana yas saxlayır (1, s.201).

**181. Qala motivi** («Şindan qalası»). Bu əfsanədə Gülbutanı üç nəfər sevir: Lindan, Əsminə, Nüdüzd. Qız şərt qoyur ki, qardaşlardan kim tez qala tiksə, ona ərə gedəcək. Şərt yenə tonqal imiş, tikib qurtarmayan özünü öldürməliydi. Qız Şindanı sevirmiş. Əsminə tikib qurtarmağa çalışır. Gülbuta Şindana deyir ki, Əsminə irəlidədir, mən səni sevirəm, bu gecə tonqal qala. Tonqalı görən Əsminə və Nüdüzd özlərini öldürürlər (1, s.201 - 202).

**182. Qarğış motivi** («Ustanın qarğışı»). Sultan xan eşidir ki, Talıstanda bir usta var, o, Cavanşir qalasına Şirəxana yaylağından süd arxı çəkib, dağda mal-qara sağılır, süd bu arxla daş hovuza tökülür. Xan ustaya deyir ki, Fit dağından Gülüstan qalasına süd arxı çək ki, ondan yaxşı olsun. Usta belə bir arxı çəkir. Xan soruşur ki, hansı arx yaxşıdır? Usta Şirəxanadakı arxı tərifləyir. Xan əmr edir, ustanı səbətə qoyub Fit dağından atmağa aparırlar. Usta qarğış edir: bu arxdan süd əvəzinə qan gəlsin. Fit dağı od tutub yansın. Xanı istəməyən bir adam ustanın qarğışını eşidib Fit dağına çıxır, bir neçə keçi kəsib qanını arx ilə axıdır. Xan arxdan qan gəldiyini görüb peşman olur, axşam olanda bu adam 500 keçinin buynuzuna məşəl bağlayıb dağdan aşağı buraxır. Xan görür ki, Fit dağı od tutub yanır. Xan qaçır. Düşmənləri Gülüstan qalasını ələ keçirir (1, s.202 - 203).

**183. Körpü motivi**, **yamanlıq motivi** («Ağ körpü»). Bir ağ usta varmış. Onun üç şagirdi (Şindan, Əsminə, Nüdüzd) varmış. Ustaya Pensər çayı üzərində körpü qurdururlar. Usta yan tağları qurub yoxa çıxır, 7 ildən sonra gəlib körpünün üstünü bağlayır. Soruşurlar ki, hara, niyə getmişdin? Deyir bu körpünün tağları 7 il suyun, selin qarşısında bərkiməsəydi tez uçardı. Sım hakimi onu yola salanda «bundan yaxşısını tikə bilərsənmi?» deyə soruşur. Usta «bilərəm» deyəndə onun əllərini kəsirlər. Usta deyir sən mənim əllərimi kəsdin, mənim hər obada şagirdlərim var. Körpüyə «Ağ körpü» adı verirlər (1, s.203 - 204).

**184. Yamanlıq motivi** («Xan sarayı»). Şəki xanı ustadan elə saray istəyir ki, heç kimdə olmasın. Usta deyir əməyimi qiymətləndirsən tikərəm. Usta xan sarayı tikir. Xan «bundan yaxşısını tikə bilərsənmi?» soruşanda o, bəli deyir. Xan onun əllərini kəsdirir, sonra öldürür (1, s.204 - 205).

**185. Maral motivi**, **tamah motivi** («Acınohur»). Bir kəndin mal-qarası, keçi, qoyunu yox imiş. Amma süddən, qatıqdan bol idilər. Həmişədən meşədən bir sürü maral gələr, hər gün bir arvad onları sağar, kim nə qədər istərsə aparardı. O kənddə paxıllıq, qeybət, «sənin, mənim» yox idi. Bir gün bu kəndə bir dul arvad gəldi. Ürəyi əyri idi, tamahkar idi, sağına gedəndə marallar ondan qaçdılar, südlərini yerə tökdüşər, nohuru güclə doldurdular. Arvad bu göldən xilas ola bilmədi. Göl «Acınohur» adını aldı (1, s.205 - 206).

**186. Yamanlıq motivi** («Şah və bağban»). Şah ovçu paltarında ova çıxmışdı. Şahın qızıl quşu uçub bir kəndə bir bağa qondu. Şah qapını döydü, qoca bir kişi qapını açdı. Şah gördü ki, bağ nə bağ, lap cənnətə oxlayır. Nar ağacları çoxlu şirə verir. Şah bağda bulaqda əl-üzünü yudu, kişinin imarətindən xoşu gəldi. Dedi imarəti bu məhsulla tikdiribsən? Narın şirəsini qoca sıxıb ona verdi, şah içdi xoşuna gəldi. Gedəndə fikirləşdi ki, yəqin bu kənd nar ağacları ilə yaxşı dolanır. Onlardan hər ay vergi almaq lazımdır. Bir il keçəndən sonra şah yenə ovçu paltarında qocanın qapısını döydü. Qoca ovçunu tanıdı. Şahı gün susuzlatmışdı, içməyə su istəyir­di. Gördü bağ əvvəlki bağ deyil, bulaq da quruyub. Şah bir ətək nar yığıb özünü çardağın kölgəsinə verdi, ha sıxdı, bir damcı da şirə çıxmadı. Susuzluqdan lap alışıb yanırdı: - Qoca, mənə su, yanıram, - dedi. Qoca hələ də uçunurdu. Dedi, ey şah, bu zülmə biz neçə ildi dözürük, bircə gün də sən tab gətir (1, s.206 - 208).

**187. Qala motivi**, **yuxu motivi** («Koroğlunun daş qalası»). Koroğluya yuxuda deyirlər ki, Qırat hansı dağda kişnəsə, həmin dağda daşdan qala tik. Koroğlu oyanır, görür Qırat ayağı ilə böyük him açıb. Səhər dəlilər görürlər ki, Koroğlu və Qırat dağın başındadırlar. Koroğlu yuxunu danışır. Dəlilər gedib çaydan daş gətirib 77 günə qala tikirlər (1, s.211).

**188. Daş motivi** («Koroğlu daşı»). Koroğlu hara getsə Çənlibeldən özü ilə bir daş aparırmış. Bu daş ona həyat, vətən daşı, yoldaş olarmış. Koroğlu dəliləri bir yerə göndərəndə özü gizlənər, yerini bu daşla bildirərmiş. Bir gün Koroğlu və dəlilər Zəngəzur dağlarında ova çıxırlar, hərə bir tərəfə dağılır. Onları bir yerə yığmaq üçün Zəngəzur dağının arasından keçən yola qoyur, dəlilər daşı uzaqdan görüb bura toplaşırlar. Koroğlu daha daşı götürmür, bizdən yadigar qalsın - deyir (1, s.212).

**189. Daş motivi** («Nal daşı»). Laçın rayonunda Cağazur kəndi yaxınlığında dərə var, nal daşı oradadır. Nə vaxtsa Koroğlu burada təkbətək döyüşüb, aradan çıxmaq üçün nərə çəkib Qıratı dərənin bu üzündən o üzünə adşadıb, atın ayağı daşa dəyib, nalın izi düşüb (1, s.212).

**190. Qala motivi** («Koroğlu qalası»). Bolnisi rayonunun Qoçulu kəndində bir qala var, adına «Koroğlu qalası» deyirlər. Koroğlu buradan dəlilərini döyüşə çağırmaq üçün tonqal qalatdırardı, dəlilər də əllərində məşəl döyüşə gedərdilər (1, s.212).

**191. Daş motivi** («Koroğlunun qılınc daşı»). Kəpəzin ətəyin­də Dod dağında bir daş var, böyük bir stola oxlayır. Koroğlu həmişə o daşın üstündə oturarmış, döyüş planı cızarmış. Daş Koroğlunun yoldaşı, sirdaşı imiş. Koroğlu qocalanda Misri qılıncı düşmənin əlinə keçməsin deyə həmin daşa sancır və ölür. Xalq həmin daşa «Koroğlu daşı» deyir (1, s.213).

**192. Qaya motivi** («Çənlibel»). Çoban həmişə görürdü ki, bir qoca həmişə dağın döşü ilə dırmaşır, əyilib yekə bir daşı döşü ilə aşağı diyirlədir, üzünü şehli otlara sürtüb yatır. Çobanı maraq götürür. Qoca ona deyir ki, mən Dəli Həsənəm, qayanı belə aşağı diyirlətməklə atların kişnərtisini, qılıncların, əmudların səsini dinləyirəm. Çoban da başını aşağı söykədi, bu səsləri o da eşitdi. Qoca dedi ki, igidin hünəri təkcə ürəklərdə deyil, dağlarda, qayalarda da saxlanılır. Hər dəfə gəlirəm, o səsləri oyadıram, qulaq asıram, bunlar ömrümü uzadır (1, s.213 - 214).

**193. Qaya motivi**, **yuxu motivi** («Eyvaz qayası»). Pəmbək dağının ətəyində bir kənd varmış, burada iki tayfa - həmzəlilər və qəhrəmanlılar yaşayırmış, bir-birilərinə düşmən imişlər. Eyvaz qəhrəmanlılardan Toxtamışın qızı Nülufərlə görüşür, sevişirlər. Toyları olası olur. Həmzəlilər Eyvazı tütüb dağdakı qayanın altında quyu­­ya salırlar. Hamı Eyvazı axtarır. Nülufərə yuxuda Eyvazın yerini deyirlər. O, öz yoldaşları ilə gəlib quyunun ağzındakı daşı itələyir, Eyvazı çıxarırlar. Toxtamış kişi bütün kənd camaatını düzür, Eyvaz o adamları tanıyır, həmzəlilərdən imişlər. Həmzəlilər kənddən köçüb gedirlər. Qayanın adı «Eyvaz qayası» qalır (1, s.215 - 216).

**194. Quş dili bilmək motivi**, **Ovçu Pirim motivi** («Dolaşaların söhbəti»). Əfsanədə quş dili bilən Ovçu Pirim dolaşaların söhbətini oğluna danışır. Dolaşalar 100 il əvvəl qonduğu dağdakı nərələri, at kişnərtisini eşitdiklərini, indi isə dağda qoca bir kişinin əyləşdiyini söyləyirlər. Üç atlı qocaya yaxınlaşıb, ağalarının onu çağırdığını söyləyirlər. Qoca ağanın ayağına getmir. Deyir ki, qoca laldır, kardır, danışa bilmir - desinlər. Ağa gəlir hiddətlə soruşur, ov varmı? Qoca başını tərpədir, gözlərinlə gördünmü, qoca yenə başını tərpədir, başını endirib qaldırır, ağa fikirləşir ki, qocanın qulağı darı dərir, nökər yəqin onun çəmini tapa bilməyib. Soruşur hansı tərəfdə? Qoca əlini sinəsinə tuşlayır. Ağa şübhəyə düşür. İnsanın sinəsində ov - quş ola bilərmi? Bəlkə bu ov başqa cür ovdur, - deyə düşünən ağa atını, yarağını qocaya verir. Qoca ata mindi, onun atının tozuna zorla çatdılar. Aradan xeyli keçəndən sonra qucağında bir cüyür gəldi. Cüyürü atdı, qılıncı ilə iki böldü, qaçaraq əvvəl bir yarısını, ikinci çaparaqda ikinci yarısını götürdü. Hamısı mat qalmışdı. Ağa soruşdu, sən kimsən, qoca? Mən Koroğlu dəlisi Eyvazam, - qoca dedi (1, s.216 - 217).

**195. Qəhrəmanlıq motivi** («Papaq altında oğul olar»). Üç atlı öz igidliklərini öyür. Hərəsi bir söz deyir. Üçüncü atlı deyir birdən burda papaq altında kişi olar. Bura Koroğlu yurdudur. Görürlər ki, bir atlı gəlir. Gözəl papağı, çuxası, xəncəri olan bu cavan köpüklü bir at minib. Deyirlər bu cavanın geyimi gözəl, atı ölüdür. Gəlin bunun libasını əlindən alaq. İkinci atlı deyir, birdən papaq altında oğul olar. Cavan bu söhbəti eşidirmiş. Qarşıya ceyran çıxır. Cavan deyir ki, gəlin ceyranı ata basdırıb tutaq. Atlılar deyir at ceyrana çatmaz... (1, s.218)

**196. Oğuz motivi**, **zaman motivi** («Oğuzun təəccübü»). Həddən artıq hündür olan oğuzların mal-qaraları da iri imiş. Ana-bala Qafqazda yaşayırmış. Bala Oğuz özünə oxşayan balaca məxluqa - insana rast gəlir. Tutub anasının yanına gətirir. Anası deyir ki, bu insanlar bizi əvəz edəcək. Oğuz onun ağlını sınamaq istəyir, arpa torbasını insana verir, deyir atımın başına keçir. İnsan atı muşqurdur, at başını aşağı salır. İnsan torbanı atın başına keçirir (1, s.221).

**198. Ağac motivi**, **yuxu motivi**, **məhəbbət motivi** («Ağlayan söyüd»). Bir zalım padşahın oğlu yox idi. Yuxuda görür ki, onun sarayının başına şeyda bülbül qonub oxuyur. Şah yuxudan oyanıb yuxunu yozdurur. Rəmmal deyir, bir qızınız olacaq, siz onu öz oxunuzla öldürəcəksiniz. Həqiqətən şahın qızı olur. Qız böyüyəndə şah onu elə şahzadəyə vermək istəyir ki, tayı-bərabəri olmasın, qüdrəti də artsın. Qıza çox yerdən elçi gəlir, amma qız könlünü bağbana veribmiş. Çuğul da məsələni şaha çatdırır. Şah inanmır, gözü ilə görmək istəyir. Qız müəyyən saatda yoxa çıxırmış, görüş yeri də söyüdün altı imiş. Söyüdün budaqları sallanır, onları görünməz edirdi. Şah arzularının puç olduğunu görüb oxu kamana qoydu. Hər ikisini oxşadı. Bu əhvalatdan sonra söyüd başını aşağı əyib günəşə baxmır, ağlayır (1, s.223).

**199. Məhəbbət motivi** («Səhra əfsanəsi»). Əmiqızı əmioğlu ilə sevişirdi. Sonra qızın ayaqları, bədəni yara tökdü. Onun dərdinə əlac olmadı. Oğlan fikirləşdi ki, aparsın onu səhraya, qurd-quş yesin. Ov etmək bəhanəsi ilə onu səhrada azdırıb getdi. Qız xeyli gözlədi, gördü əri gəlmir, getməyə başladı, qarşısına lilli palçıq çıxdı. Aya­ğı palçığa batdı, çıxaranda gördü ki, ayağı sağalıb, palçığı bədəninə sürtdü, anadangəlmə oldu. Çobana rast düşdü, çobanın yanında qaldı. Sonra oğlan fikirləşdi ki, gedim axtarım. Yamacda qoyun sürüsü gördü. Qızı burada görüb sevindi. Qız onunla getmədi. Oğlan tayfasını götürüb bura gəldi. Burada yaşadılar (1, s.223 - 224).

**200. Zaman motivi** («Gilan qarısı»). Gilan hökmdarının bir qızı varmış. Şah qızını mağaraya qızıl dalınca göndərir. Qız əlində qızıl mağaradan çıxanda Gilanı xaraba görür, köks ötürüb mağaraya girir (1, s.226).

**201. Məhəbbət motivi**, **nakam ölüm** («Başıkəsik günbəzlər»). Usta Vəlinin Məhəmməd adlı şəyirdi, Əliş adlı oğlu varmış. Bu gənclər Hüseyn xanın qızı Həcərə aşiq idilər. Əliş deyirdi ki, qızı ona almasalar özünü öldürəcək. Elə ona görə də Məhəmməd səsini çıxara bilmirdi. Usta Vəli görür ki, axşamüstü Məhəmməd qəbiristanlığa, yarımçıq günbəzə girdi. Sonra Həcər gəldi. Usta Vəli bilmədi neyləsin, oğulu, yoxsa şəyirdi tutsun. Səhər qəmli işə gəldi. Məhəmməd palçıq, daş verdi. Usta fikirli idi, daşı əlindən saldı Məhəmmədin başına, Məhəmməd öldü. Usta da özünü öldürdü. Ustanı Güllücədə, Məhəmmədi yarımçıq günbəzdə basdırdılar (1, s.226 - 228).

**202. Övladsızlıq motivi**, **məhəbbət motivi** («Eşq abdal»). Xındırıstan xanı Teymurun uşağı olmurdu. Arvadı dedi günah məndədir, sən evlən, sənin uşağın mənim uşağımdır. Xanın Baqqal Həsən adlı dostu var idi. Xanın onun qızı Sənəmə gözü düşmüşdü. Atasına elçi göndərdi. Baqqal Həsən qızını xana verdi. Sənəmin qızı oldu. Adını Eşq qoydular. Xatun xanım özünü nənə kimi tanıtdı. Uşaq ona öyrəşdi. Eşq böyüdü, onu Paprəvənd xanının oğlu Səlim bəyə nişanladılar. Eşq onu sevmirdi. Xatun xanımgil yaylağa çıxanda o, özü ilə birlikdə nökər papağı götürmüşdü. Eşqin atının ayağı altına papaq atdı. At hürkdü, qızı götürüb qaçdı. Atın qabağını heç kim saxlaya bilmirdi. Onda Abdulla atını yelə döndərmişdi, qızı hop götürüb ölümdən xilas etmişdi, qızın atı isə sıldırımdan düşüb tikə-tikə olmuşdu. Eşq özündən getmişdi. Abdulla papağa su doldurdu, qızın üzünə səpdi. Qız ayılıb xilaskarına vuruldu. Əhd-peyman bağladılar, sonra qoşulub qaçdılar, Teymur xan, Səlim bəy xəbər tutdu. Qoşun götürüb onların ardınca getdilər. Aşiqlər onları görüb qəbiristanlığa girirlər. Abdulla qıza özünün təzə paltarını geyindirir ki, tanımasınlar. Amma xeyri olmur. Qəbiristanlıq­dan çıxanda onları oxa tuturlar. İkisi də günbəzdə ölür (1, s.228 - 229).

**203. Məhəbbət motivi**, **xəyanət motivi** («Şıxdursun»). Cavanşir şahın oğlu Bəhram şahın qızı Dursuna aşiq olmuşdu. Qız da oğlandan ötrü dəli-divanə idi. Dursunu Cavanşir şahın vəziri Zöhrab da sevirdi. Amma bilirdi ki, Elçin istəyən qızı ona verməzlər. O, Bəhram şaha Elçini pisləyən məktub yazdı. Bəhram şah da inanıb qoşun göndərdi ki, Elçini tutsunlar. Cavanşir şah qoşun saxlamırdı, Bəhram şahdan belə hərəkət gözləmirdi. Cavanşir də oğlu Elçinlə ova çıxmışdı. Qalasının tutulmasından xəbəri yox idi. Bəhram şahın qoşunu Cavanşir şahın xatunu Zibeydəni götürüb geri dönür, qadını zindana atırlar. Cavanşir şaha xəbər göndərir ki, namusun mənim yanımdadır. Cavanşir qoşun toplayır, hücum edir, qalib gəlir, arvadını tapdırmaq üçün dəstə göndərir. Dəstədə Elçin və Zöhrab da var idi. Cavanşir oğlunu göndərmişdi ki, ana qeyrətini oğul çəksin. Zöhrab isə könüllü idi. Zöhrab onlardan ayrılıb Bəhram şahın hüzuruna gedir, ona deyir ki, Elçin sənin qızını axtarır, anasını da götürəcək, səni də öldürəcək. Sonra Cavanşir şahın yanına gedir, ona deyir ki, oğlun Bəhram şahın yanına gedib söz verdi ki, Dursun mənim olsa atamın qoşununu aldadıb apararam, o yandan sənin qoşunun çıxar, aşlarının suyunu verər. Oğlunuz xəyanət edib, ona bel bağlamayın. Cavanşir də inanır. Cəllada əmr edir ki, oğlunun boynunu vursun. Amma cəllad Elçinin paltarını bir əsirə geyindirib onun boynunu vurur, qanlı köynəyi şaha gətirir. Elçinin öldürüldüyünü eşidən Dursun oğlan paltarı geyinib Cavanşirin qoşununa qoşulur. Zöhrab işin üstünün açılacağından qorxub Ərəbistana qaçır. Cavanşir və Zibeydə «oğul» deyib ağlayırlar. Sonra dözə bilməyib şahlığı təzə vəzirə verib Talıstana köçür. Ərəblər Azərbaycana hücum edəndə təzə vəzir Cavanşiri köməyə çağırır. Cavanşir özünün dəstəsində şir kimi vuruşan üzübağlı bir adamı görür. Cavanşir düşmən tərəfində vuruşan Zöhrabı da görür, üzübağlı adam Zöhrabı öldürür. Ərəblər də onu yaralayırlar. Cavanşir ondan soruşur ki, sən kimsən? O da cavab verir ki, mən Dursunam, Elçinin sevgilisi, məni onun qəbri yanında basdırın. Cəllad deyir mən Elçini öldürməmişəm. Elçini tapırlar. Dursunu dəfn edirlər (1, s.230 - 232).

**204. Məhəbbət motivi** («Xatun çiçəyin tərlanı»). Quşçu xanının əkiz qızı vardı: Xatun çiçək və Xatun ipək. Xatun çiçək Alp Ərən adlı oğlanı sevirdi. Ata əkizlərdən hansını əvvəl köçürəcəyini bilmirdi. Qızların tərlan quşları vardı. Ata deyir ki, kimin tərlanı Ağqalaya tez uçub gəlsə onu birinci köçürəcəyəm. Qızlar öz tərlanlarını buraxırlar. Xatun çiçəyin tərlanının ayağındakı bağ Ağqalanın daşına ilişir. Xan da, böyük qız da həyə­can keçirir. Kimsə uzaqdan ox atıb quşun ayağını bağdan xilas edir. Bu quş qanad çalıb o biri quşu qabaqlayır. Xan deyir ki, Xatun çiçəyi onun tərlanını xilas edən oğlana verəcəyəm. Qız da fikirləşir ki, bu yeni adaxlısı kimdir? Özünü öldürər, ona ərə getməz. Alp Ərəni görür ürəyi yerinə gəlir (1, s.233).

**205. Ov motivi**, **ölüm motivi** («Tərlan vurulan»). Ata ovçu idi, oğlunu da ovçuluğa öyrətmək istəyirdi. Meşəyə ova getdilər. Ov tapa bilmədilər. Oğul kolun daşında bir qaraltı gördü, orda kim var, deyə səsləndi. Ata dedi yaxşı ki nahaq qan etmədin. Aralanıb yenə ov dalınca getdilər. Bu dəfə ata elə bildi qaraltı ovdur. Tüfəngi qaldırıb tələsdi. Artıq tətiyi çəkmişdi. Qarşıdan gələn inilti atanı sarsıtdı. Ata oğlunu vurmuşdu. O vaxtdan camaat o yerə Tərlan vurulan yer deyir (1, s.234 - 235).

**206. Məhəbbət motivi**, **ov motivi**, **ölüm motivi** («Ovçu Ayaz»). Ayaz Gülgəzi sevirdi. Qardaşları Gülgəzi varlı kişinin maymaq oğluna vermək istəyirdilər. Gülgəz və Ayaz dağa, tilsimli qalaya qaçırlar. Qızın qardaşları onları axtarırlar. Ayaz oxla qızın qardaşının əlindəki almanı, başındakı papağı vurur. Qardaş gedib varlı kişidən məsləhət istəyir. O da deyir ki, bir eşşəyin başına maral dərisi keçir, qalanın qabağına otlamağa burax, Ayaz «maralı» vurmağa gələndə onu oxla vurarsan. O belə edir. Ayaz «maralı» vurmaq üçün qaladan çıxır, qardaşı görmür. Amma Gülgəz qardaşını görür, ərini xilas etmək üçün özünü qabağa verir. Ox ona batıb Ayazın ürəyini dəlir. İkisi də ölür (1, s.235 - 236).

**207. Qaya motivi** («Nəbinin Ərzə qayası») (1, s.236 - 237).

**208. Məhəbbət motivi** («Kiçik xanım və çoban»). Şahın hərəmxanasındakı kiçik xanım çobanla görüşürdü. Bunu şaha deyirlər. Şah onları pusur, çoban qızı aradan qaçırır. Şah qızı tanıya bilmir. Şah bunu çobandan öyrənmək üçün onu zindana salır. Vəzirin məsləhəti ilə uçurumun kənarında qızları çobanla üzləşdirir. Çoban qızların heç birinə diqqət vermir, çünki zindanda gözünə mil çəkmişdi. Çobanı buraxırlar, o, bilmədən uçuruma doğru gedir, yuvarlanır. Kiçik xanım fəryad qoparır, özünü xəncərlə öldürür (1, s.239 - 240).

**209. Məhəbbət motivi**, **əjdaha motivi**, **ölüm motivi** («Nakam məhəbbət»). İki düşmən tayfa varmış. Bir tayfanın oğlu o biri tayfanın qızına vurulur. Oğlan qızın evinə elçi göndərir. Qızı vermirlər, qoşulub qaçırlar. Kənddən uzaqlaşandan sonra dağdağan ağacının altında yuxuya gedirlər. Böyük bir ilan - əjdaha gəlib qızı hissə-hissə udur. Oğlan durub əjdahanı öldürür, qızı onun qarnından çıxarır, qız isə ölübmüş. Oğlan özünü öldürür. Həmin dağdağan ağacının altında onları basdırırlar (1, s.240 - 241).

**212. Məhəbbət motivi** («Sehrli çubuq»). Borçalıda Quşçu xanı varmış, ədalətli imiş. Buna görə də onun torpağında yaşayanlar varlı idilər. Onların qonşuluğunda zalım sultan varmış. Həmişə müharibələr edirmiş, əhalisi acından qırılırmış. Quşçu xanın Çiçək qızı Uğuru sevirdi, xan onları evləndirmişdi. Onlar bir-birinə sadiq olacaqlarına and içmişdilər. Sultan Quşçu xana xəbər göndərdi ki, nəyə görə onun camaatı yaxşı yaşayır? O da dedi ki, ədalətlə idarə etdiyinə görə yaxşı yaşayırlar. Sultan inanmadı, hücum etdi, Borçalının adamları aya­ğa qalxdılar, amma tələfat verdilər. Sultan Çiçəyi apardı, qızın gözəlliyinə vuruldu. Qız onu fikrindən döndərə bilmədi. Sultan ondan soruşdu ki, sizdə adamlar nəyə görə yaxşı yaşayırlar? Qız özünü öldürməyə fürsət tapdı, dedi atamın bir çubuğu var, o çubuğa nə desən hazır edir. Budur çubuq. Yalandan bir çubuğu ona verdi. - İndi məni öldür, dirildərsən. Sultan qızı öldürdü. Çubuğa ha sehr oxudu, qıza toxundurdu, hasil olmadı. Uğur da dəstəsi ilə gəldi, sultanla döyüşüb onu öldürdü. Qızın öldüyünü görüb onu Borçalıya gətirdi. Həsrətə dözməyib Çiçəyin qəbri üstündə özünü öldürdü (1, s.243 - 244).

**213. Sınaq motivi** («Qızlar yurdu»). Qışlaq kəndində el yaylağa çıxanda yetişmiş qızlar ayrıca özləri «Qızlar yurdu» adlanan yaylağa qalxar, özlərinə başçı seçərdilər. Kəndin oğlanları bu qızlardan kimisə sevsə onların yurduna gəlib hansı qızı sevdiyini bildirərdilər. Qız isə onun qarşısına şərt qoyarmış. Atla çapıb ötmək, almanı oxla bölmək, ağır daşları qaldırmaq, qızın suallarına cavab vermək. Bundan sonra qız yaylığını oğlana verər, o da yaylığı qızın anasına çatdırar, toya hazırlaşardılar (1, s.245).

**214. Paltardəyişmə motivi**, **yarış motivi** («Sən də oxa rast gələcəksən»). Bir şahın iki oğlu varmış, onlar taxt-taca yiyələnmək üçün çəkilirdilər. Buna görə də şah vəliəhd kimi oğlan nəvəsini varis seçir. Çingizin qızı, Firuzun oğlu olur. Qız vəliəhd hesab olunmur. Deməli, taxt Firuzun oğluna qismət olacaq. Çingiz səhərə qədər yatmır, fikirləşir, axırda əlac tapır. Qızına oğlan paltarı geyindirib tərbiyə verir. Şahın əmri ilə yarış başlanır. Qalib çıxan hökmdar olacaq. Əmi uşaqları yarışır. Birinci dəfə ovda yarışırlar. Qız ov yarışında qalib çıxır, ceyranın dal ayağını qulağına tikir. Qızın anası deyir atan öz şöhrətindən ötrü sənə oğlan paltarı geyindirib meydana atdı. Sən mahir ox atansan, çoxlarını oxuna qurban eləmisən, indi özün oxun qurbanı olacaqsan. Zənənə mərdanə ilə bacarmaz. Altı gün qız qalib gəlib, yeddinci gün almadan ox keçirəcəklər. Qız ustalıq gös­tərir, almadan ox keçirir. Oğlan oğlan paltarı geyinmiş qıza baxıb həyəcanlanır, əli əsir, düz nişan ala bilmir. Ox qızın döşünün altından keçir. Qız yerə yıxılır, papaq başından düşür. Oğlan onun qız olduğunu görür, peşman olur, dözməyib özünü öldürür (1, s.245 - 246).

**215. Vətənə sevgi motivi** («Muğan qızı»). Elin igid oğlu Muğan elin igid qızı, Dünyamalının qızı Reyhana nişanlıdır. Onlar evlənirlər. Vətən təhlükədədədir, Nadir şah hücum etmişdir. Toyun səhəri Muğan öz dəstəsini yığıb hücuma keçir. Döyüşdə ona ox batır və ölür. Dostları onun paltarını, atını gətirirlər. Reyhan Muğanın paltarını geyinir, atını minir, dəstəyə başçılıq edir. Nadiri təkbətək döyüşə çağırır. Nadir öz oğlunu vuruşa göndərir. Nadirin oğlu gəlir, görür ki, atın üstündə qız oturmuş, uzun saçları atın üzəngisinə çatır. Deyir mən belə bir gözəl qıza əl qaldıra bilmərəm. Qız məni qılıncsız, qalxansız məğlub etdi. Gəlib atasına söyləyir ki, o, mənim qəlbimi ovşadı, mən ona əl qaldıra bilmərəm. Nadir deyir ki, get ona evlənmək təklifi et. Oğlan sevincək gəlir, ona evlənməyi təklif edir. Reyhan deyir mən intiqam almağa gəlmişəm, evlənməyə yox. Oğlan deyir atam bizə Muğan torpağını bağışlayacaq. Reyhan yenə ərinin intiqamını alacağını söyləyir. Oğlan bu xəbəri Nadirə deyir. Nadir Reyhanı oxa tutmağı əmr edir, Reyhanı oxa tuturlar, neçə yerdən yaralanır. Nadir ona öz oğluna ərə gəlməyi təklif edir. Qız imtina edir. Nadir onun başını kəsməyi əmr edir. Reyhan deyir, mən elə bilirdim, ayaqlarımı kəsdirəcəksən, ayağım vətənə dəyməyəcək. Vətən yolunda başdan keçməyə nə var ki? Nadir bu sözdən sarsılır. Reyhanı basdırırlar. Nadirin oğlu da yemir, içmir, Reyhanı unuda bilmir, yuxusuzluğa düçar olur. Nadir oğlunun gözlərini çıxartdırır ki, Muğan qızının şəkli onun gözlərindən çəkilsin. Reyhanın məhəbbəti yenə onu tərk etmir. Nadir şah öz-özünə deyir, sən öz mərdanəliyinlə məni də məhv etdin, oğlumu da. Neçə-neçə şahlar gəldi, getdi, unuduldu, Reyhan isə unudulmadı. Əfsanəyə döndü (1, s.246 - 250).

**216. Ata ilə oğulun mübarizəsi motivi**, **tanımamaq motivi**, **dağ motivi** («Komurad əfsanəsi»). Əli pəhləvan Qəbələni alarkən ona yol göstərən Zərnişan adlı qadınla evlənir. Sonra o, Zərnişana bazubənd verib səfərə gedir. Onların Murad adlı oğulları doğulur. Oğlan igid kimi böyüyür. Əli pəhləvan səfərdən qayıdanda görür ki, bir dəstə uşaq oynayır, biri bütün uşaqları atır tutur. Ona deyir ki, məni də belə atıb tuta bilərsənmi? Oğlan deyir bəli. Onlar tutaşırlar. Əli pəhləvan Muradı götürüb qayaya çırpır. Uşaq tikə-tikə olur. Uşaqlar deyir «Ko Murad», yəni düz olmadı, qüvvələr bərabər deyil. Onun atası bilsə sənin nəslini kəsər. Əli pəhləvan Muradın atasının kim olduğunu soruşur. Uşaqlar deyirlər ki, Əli pəhləvanın oğludur. Əli kor-peşman evə gəlir. Onun gəlişinə Zərnişan sevinir, deyir oğlumuz Murad pəhləvan olub. Əli deyir daha Murad yoxdur. Qadının əli yanına düşür. Muradı o qayanın, dağın başında dəfn edirlər. Dağın adı «Komurad» qalır (1, s.250 - 251).

**217. Yuxu motivi**, **daş motivi**, **çevrilmə motivi** («Bələk daşı»). Nisə əmisi oğlu Sadığa ərə getmişdi. Ancaq uşağı olmurdu. Ona görə də narazılıq var idi. Nisə bir gün yuxuda görür ki, şiş qayanın başında yerdə bir bələkli oğlan uşağı qoyulub. Kimsə ona dedi ki, o uşaq sənindir, götür əmizdir. Yuxudan durub dağa getdi, şiş qayanı axtarmağa başladı. Gördü qayanın başında bir uzunsov daş var. Daşı qucağına götürdü. Bəs deyincə ağladı. Sonra daş haqqında bayatı dedi. Daşı bələdi kəndə gəldi, utandığından tövlədə qaranlıq bucağa qoydu, gündə 2 - 3 dəfə daşa baxıb gedirdi. Əri ona dedi ki, bu yazacan uşağın olmasa, gedib döşü südlü arvad alacağam. Səndən ötəri sönsuz qalmaya­cağam ki? Nisə göz yaşı tökdü. Gecə yuxuda bir nurani qoca ona dedi: - Ay qızım, şükür Allaha, boynunda uşaq var, niyə evdəkilərə demirsən? Nisə gəlib qayınanasına dedi. Bir ay sonra Nisə yenə yuxuda o nurani kişi ni gördü. - Ay qızım, beş aylıq uşağı niyə ərindən, anandan gizlədirsən? Nisə əlacsız qalıb əhvalatı evdəkilərə dedi. Dedi uşağım var. Hər gün də gedib bələkli daşa and içirdi. Vaxta az qalmışdı. Nə özü, nə də başqaları bir şey başa düşürdü. Yenə yuxu gördü, ona yuxuda dedilər, get o uşağı götür ağlamaqdan səsi batdı. Nisə tez tövləyə getdi, uşaq səsi eşidib özündən getdi, ayıldı gördü bələkdəki daş deyil, uşaqdır. Nisə gördü ki, döşünə süd gəlib. Səsə əmisi, qayınanası yuxudan ayılıb tövləyə gəldilər. Nisənin qucağında uşağı görüb danladılar ki, niyə bizə demədin sancı çəkirsən? Hamıya səs düşdü. O vaxtdan Nisə qayaya gedərdi. O yerə «Bələk daşı» deyirlər (1, s.251 - 252).

**218. Çevrilmə motivi**, inkarnasiya («Lələ əfsanəsi»). Bir kişi səfərə gedirmiş. Bir qapını döyür. Qonağa yer verirlər, hörmət edirlər. Qonaq görür ki, onların övladları yoxdur. Dua edir ki, mən gələnəcən Allah sizə uşaq versin. Bir ildən sonra qonaq qayıdır, gəlib onlara düşür. Ev sahibləri divək daşını bələyə qoyurlar ki, qonaq məyus olmasın. Qonaq beşiyi görür sevinir. İstəyir ki, bələyə hədiyyə qoysun, onda uşaq ağlayır. Ər-arvad bu işə məəttəl qalır (1, s.252 - 253).

**219. Daş motivi** («Yesxırman daşı»). Nadir şah üsyançılara divan tutur, adamların cəsədi üstündən bütün atlılarını keçirir. Meyitlərin bədəni «yesxırman» olur, atların dırnağında gedir. Geri qayıdanbaş yolu oradan düşür, görür ki, yesxırmanın üzərində daş əmələ gəlib. Deyir mən bu daşı burada görməmişəm. Gərək düşmənlərimin acığına burada ceyran kababı yeyəm. Kabab bişirirlər. Nadir şah vəzirdən soruşur ki, daş burada necə əmələ gəlib? Vəzir deyir sən nahaq qan tökmüsən, qan tökülən yerlər birdəfəlik daş olmuşdur. Nadir deyir mən nahaq qan tökmüşəmsə, qoy bu iki saqqız kösövü daşların üzərində göyərsin. Bir neçə həftə burada qalırlar. Bir gün görürlər ki, həmin saqqız kösövləri daş üzərində göyərib. O vaxtdan o yerin adı «Yesxırman» qalıb (1, s.20).

**220. Maral motivi** («Qaşqa Sərdar»). Zalım bir hökmdardan qaçahaqaç vaxtı bələkdə bir uşaq çox ağlayır, çarəsiz qalıb onu «Tozlu dərə»də atıb gedirlər. Aradan bir neçə il keçəndən sonra bir ovçu maralın yanında uşaq görür, gəlib Gülyanaq arvada deyir. O da gəlib marallar otlayan yerdə uşağı görür, Sərdar deyərək qışqırır, onun yanıqlı səsi hər tərəfə yayılır. O, qəş eləyib özündən gedir. Ayılanda görür ki, Sərdar onun saçını sığallayır. Ayılıb onu bərk-bərk qucaqlayır. Adamlar gəlib Sərdarı tuturlar. Ana maral hücuma keçərək özünü adamların arasına vurur, Sərdar da ona can atır. Sən demə, ana maral Sərdarı öz südü ilə böyüdübmüş (1, s.261).

**221. Məhəbbət motivi** («Maralın göz yaşı»). Maralla Rövşən bir-birini sevirdi. Rövşən kasıb dəyirmançı idi. Rövşən həftəyə bir çanaq ard unu yığa bilirdi. Onlar gecə-gündüz dəyirmanın işləməsinə qulaq asır, dərdləşirdilər. Maralı bir başqası da sevirdi. O adam öz dəstəsi ilə hücum etdi. Rövşən təklikdə onlarla çarpışdı, onu oxla vurdular. Rövşən Marala qaç dedi. Maral dağlara qaçdı. Gündoğanda Kəpəzdən aşağı baxdı, sağ gözünün yaşı axıb Göygölü, sol gözünün yaşı Maralgö­lü yaratdı. İki damla göz yaşı qayaya dəyib yerə sürüşdü, çalaya düşdü, Qaragöl yarandı (1, s.261 - 262).

**223. Məhəbbət motivi** («Qızıl təpə, Mıxır təpə»). Xanın Qızıl adlı qızı vardı. Bu qıza Mıxır adlı bir kasıb oğlan aşiq olur. Neçə dəfə elçi göndərir, xan qızını vermir. Axırda onun məhəbbətdən bəlalar çəkdiyini görən qız təklif edir ki, ikimiz hərəmiz bir təpə quraq, ikisi də bir boyda olsun. Qızın qurduğu təpə böyük olur, oğlanınkı balaca. Oğlan məyus olub özünü təpədən yerə atır, torpağını daşıdığı yerdə göl əmələ gəlir. Gölə «At gölü» deyirlər. Təpələr də Qızıl və Mıxır təpələri adlanır (1, s.266).

**224. Məhəbbət motivi** («Səhənguçan təpə»). Varlı bir kişinin bir qızı kasıb oğlanı sevirmiş. Atası onu varlı adama ərə vermək istəyirdi. Qız razı olmur, atası onu evdən qovur, qız nənəsigilə gəlir. Nənəsinin icazəsi ilə kasıb oğlana ərə gedir. Varlı kişi qızına dağ çəkmək üçün kasıb oğlana hücum edir, üzbəüz onu məğlub edə bilmir, yatarkən onu oxa tutdurur, başını kəsdirir, təpənin üstünə qoyur. Qız səhəngini götürüb suya gedərkən nişanlısının halına dözə bilmir, yıxılır, səhəng təpədən düşərək sınır. Təpəyə «Səhənguçan təpə» deyirlər (1, s.266 - 267).

**225. Bulaq motivi** («Çinar tala»). Şəki adlı bir cavan erməni qızı Sonanı sevir. Sonanı Şəkiyə ərə vermirlər. Şəkinin qohum-əqrəbası da onu məzəmmət edir ki, niyə tərsa qızını istəyir. Lakin eşq nə Sonanı, nə də Şəkini rahat buraxmır. Qızı öz əmisi oğlu Aşota ərə vermək istəyirdilər. Şəki Sonanı qaçırdır. Ermənilər Şəkini öldürüb Sonanı aparırlar. Çobanlar Şəkini basdırırlar. Onun qəbri üstündə çinar bitir. Rəvayətə görə Sona onun qəbri üstündə çinarın altında o qədər ağlayıb ki, göz yaşlarından bulaq əmələ gəlib. Bu bulaq indi Çinar bulağı adlanır. Sona özünü qayadan atır. Çobanlar onu da Şəkinin yanında dəfn edirlər. Onun da qəbri üstündə çinar bitir. Həmin yer indi «Çinarlı tala» adlanır (1, s.267 - 268); **Bulaq motivi** («Qara inək zağası»). Ögey ana qızı inci­dirmiş. Qızın da inəyi varmış. Bunlar bir-birini anlayırlarmış. Ögey ana paxıllığından inəyi kəsdirmək istəyir. İnək və qız qaçıb zağaya girirlər. Rəvayətə görə zağanın ağzından 4 bulaq qaynayıb axır. Bulaqların hər biri inəyin bir əmcəyidir (5, s.68).

**227. Namus motivi**, **qəhrəmanlıq motivi** («Gəlin qaya»). Hökmdarın qızı qalanın müdafiəsində vuruşur. Axırda tək qalır. Atasını da al-qan içində görür, özünü hündür qayadan atır. Qayanın adı «Gəlin qaya» qalır (2, s.96).

**228. Qəhrəmanlıq motivi** («Yanıq, Ahar, Baharnan Qardaşvay»). Ağbabada Yaruq və və Ahar adlı ər-arvad, bunların da Qardaş adlı oğlu, Bahar adlı qızları varmış. Düşmən onların yurduna hücum edir. Qardaş döyüşür həlak olur. Bacısı gəlir qardaşının meyidi üstdə ölür. Ata-ana bu dərdə dözmür. Dərddən Yanıq aşığa çevrilir, çalıb-oxuyur. O da, arvadı da qocalıb ölür. Aharla Bahar dəfn olunan dağ «Ahar-Bahar», qardaşın qəbri olan yer Qardaşvay, Yanığın dəfn olunduğu yer Yanıq adlanır (2, s.96).

**229. Su motivi** («Sudur-budur»). Bacı-qardaş varmış. Düşmən onlara hücum edir. Onlar düşməndən qurtarmaq üçün dağa sığınırlar. Bacı bərk susuzlayır. Qardaş su axtarmağa gedir, tapmır, əlində göbələklə gəlir, bacısına uzadır. O, - sudur, - deyə sevinir. Elə bu zaman su bulaq olub axır. Bacı-qardaş içirlər. Bulağın adı «Sudur-budur» qalır (2, s.97).

**230. Yaxşılıq motivi** («Mumuxan»). Ağbabada bir xeyirxah Mumuxan adlı xan yaşayırmış. Onun kəndində ac, yoxsul yoxmuş, hamıya diqqət yetirirmiş. O, öləndən sonra kəndin adı Mumuxan qalır (2, s.98).

**231. Yaxşılıq motivi** («Sınıq»). İrandan Ağbabaya sınıqçı Əhməd adlı yaşamağa birisi gəlir. O, hamıya yaxşılıq edir, kömək edir, təmənna güdmür. Kənd onun adına adlanır. Sınıq adlı kəndin xərabələri indi də durur (2, s.98).

**232. Antropomorfik motiv** («Ağbaba, Aldıbaba, Kaloğlan»). Böyük qardaş Ağbaba o biri qardaşları çağırıb deyir: hamımız öləcəyik. Allahdan xahiş edək bizim hamımızın canını bir yerdə alsın. Yurdumuz bir olan kimi, qəbrimiz də bir olsun. Ortada mən, sağımda ortancıl, solumda kiçik qardaşın qəbri qazılsın. Ruhlarımız ocaqlarımızın üstündə olar, qoruyar. Üçü bir yerdə vəfat etdi. İndi Ağbaba dağında üç qəbir, üç başdaşı hasara alınıb, üç zirvə var - Ağbaba, Aldıbaba, Kaloğlan (2, s.99).

**233. Antropomorfik motiv** («Ağbaba, Sarıbaba, Hacıxəlil baba, Pir Sultan»). Böyük Göy dağda üç qardaş, bir bacı varmış. Onlar yurdlarını dəyişmək qərarına gəlirlər. Böyük qardaş Ağbaba ata yurdunda qalır, Sarıbaba Qaraxaça gedir, Hacıxəlil baba ondan bir az aralı gedir, Pir Sultan Gürcüstana üz tutur. İndi həmin yerlər dağ zirvələri kimi onların adı ilə adlanır (2, s.99 - 100).

**240. Məhəbbət motivi** («Lalə, Lalaxaş»). Əmioğlu və əmiqızı sevişirlər. Əvvəl qızın atası razı olur. Sonra qızı başqasına nişanlayır. Sevgililər görüşəndə nişanlısı gəlib çıxır. Qız özünü dağdan atmaq istəyir. Saçları əmisi oğlunun əlində qalır, ikisi də dağdan yerə düşüb ölürlər. Onların öldüyü yerdə lalə bitir. Nişanlı oğlan da özünü atır. Lalədə qara tellər nişanlı oğlan, qırmızı ləçəklər isə qızın sevgilisidir (2, s.105 - 106).

**245. Təbiət motivi**, **can əvəzinə can motivi** («Qara çantey»). Əfsanədə göstərilir ki, insan öz mübarizəsi ilə qışa qalib gəlir. İrandan gələn qonaq yaz açılanda uşaqlara təhsil vermək istəyir. «Məni Əli bayramında gözləyin» deməklə borandan, qardan əziyyət çəkənlərin yaza ümidini artırır, özü boranda donub ölür (2, s.109 - 112).

**247. Suyun qurdla əlaqəsi motivi** («Canavar bulağı»). Bir kişi gəzməyə çıxıbmış. Hava isti imiş, kişi susuzlayır, daş üstdə oturur, görür bir canavar gəldi, ayağı ilə yeri eşməyə başladı. O yerdən su çıxdı (2, s.112).

**249. Su qurbanı motivi** («Dəli çay»). Atası öz qızını Əhmədə yox, öz qardaşı oğluna ərə vermək istəyir. Züleyxa ilə Əhməd bir-birinə qoşulub qaya başına çıxırlar, özlərini çaya atmaq istəyirlər. Vəli kişi onları tutub geri qaytarır, yolda qızına acıqlanır, onu Əhmədə verməyə­cəyini deyir. Züleyxa atasının əlindən çıxıb özünü çaya atır, çayın suyu az olur, qız Allahdan çaya bol su arzulayır. Vəli kişi qızını tutmaq istəyəndə tufan qopur, sel gəlir. Züleyxanı alıb aparır. Vəli kişi tutduğu işdən peşman olur. Beş dəqiqə sonra çay sakitləşir (2, s.115 - 118). Rəvayətin əfsanəyə çevrilmə prosesini «Dəli çay» əfsanəsində izləyə bilərik. Əfsanənin əvvəli rəvayət kimi nəql olunur. Əvvəl hadisənin səbəbi nəql olunur, sonra səbəbin doğurduğu nəticə baş verir. Bu nəticə arzu ilə ifadə olunan mifoloji inamla (sonluqla) bitir.

**250. Məhəbbət motivi**, **su motivi** («Səfərin batığı»). Səfərlə varlı qızı bir-birini sevir. Onlar qoşulub qaçırlar, Abuzər kişi onları tapdırır, döydürür. Bir-birinə bağlayıb kənd­dən çıxartdırır. Onlar yolda susuzlayırlar. Qabaqlarına bulaq çıxır. Qız sudan içir. Səfər içmək istəyəndə ayağının altı gedir, ayağını çıxartmaq istəyir, batır (2, s.118 - 119).

**251. Şimşək motivi** («Yeddi bölük»). Hökmdar bir ananın 7 oğlunu dağın daşında öldürtdürür. Ananın ah-fəğanı onu oda çevirib şimşəyə döndərir. Hava qaralanda, yağış yağanda kim Yeddi bölükdən keçirsə, Şimşək onu vurur. Şimşək öz balalarının öldüyü yerə toxunmur, müqəddəs yer kimi saxlayır. Hava qaralanda heç kim ora, Qalaça dağının arxasına, Yeddi bölüyə yaxın getmir (2, s.119).

**252. Südün suya çevrilməsi motivi** («Ağbulaq»). Nadir ağanın qızını bir oğlan istəyir. O da şərt qoyur ki, heyvanlarının saxlanıldığı yerdən evlərinə süd arxı çəksin, arxın töküləcəyi yerdə daşdan anbar tiksin. Oğlan şərti yerinə yetirir. Nadir ağa sözündən dönür, qızını başqasına ərə verir. Oğlan dözməyib çıxıb gedir. Sabahdan mal-qaranı sağıb arx ilə anbara axıdırlar. Nadir ağa görür ki, süd əvəzinə su gəlir. Hər gün belə olur. Ağa oturub fikirləşir, görür bir qurbağa anbarın üstünə çıxıb deyir: Allah işini rast gətirməsin, sən ki sözünə əməl etmədin, bu süd anbarın ağ bulağa, mənzilin suya dönsün, - deyib anbarın içinə düşdü. Nadir ağa baxıb görür ki, anbar qurbağa ilə doludur (2, s.119 - 120).

**254. Namus motivi** («Namus»). İki qardaş varmış. Böyük qardaş evlənir, bir gün evə gələndə arvadını qardaşı ilə yataqda görür, susur. Sonra arvadına deyir dağda xəzinə var, gedək gətirək. Gedirlər dağa çatanda tilli bir daş götürüb arvadı yerə yıxır, günahını söyləyib onun başını kəsməyə başlayır. Qorxusundan arvadın qanı çıxmır, bir-iki damcı kişinin əlinə düşür. Kişi əllərini yumaq üçün su axtarır. Bulaqdan səs gəlir, qanı, namusu su ilə yumazlar, namusu qanla yuyarlar (2, s.122).

**255. Bulaq motivi** («Ayranlı bulaq»). Bir obaya başqa oba hücum edir. Hamını qırırlar, Səlbinazın uşağını da öldürür, özünü əsir aparırlar. Yolda Səlbinaz susuzlayır. Döşünün südünü əlinə sağıb içir, barmağının arasından süd yerə düşür, süd rəngində bulaq çıxır (2, s.122).

**256. Bulaq motivi** («Qoşa bulaq»). İki qardaşı ağa kənd­dən qovur. Onlar yolda susuzlayırlar. Bir-birini öldürüb qanlarını içməklə susuzlarını yatırmaq istəyirlər. Əllərini göyə qaldıranda daş əllərindən düşür, daşın yerə düşdüyü yerdə bulaq qaynayır (2, s.123).

**257. Bulaq motivi** («Üç bulaq»). Kəndə su gəlmir, bulaqlar quruyur. Üç qardaş su axtarmağa gedirlər. Yolda susuzlayıb, əllərini torpağa qoyur, Allahdan içməyə su istəyirlər. Əllərini qoyduqları yerdə bulaq qaynayır (2, s.124).

**259. Tamah motivi** («Gəlinboğan»). Bir evdə qoyun kəsirlər. Qayınana gəlinə deyir, bu bağırsaqları bişir yeyək. Gəlin bişirir, tamahı güc gəlir, bir tikə ağzına qoyur. Qayınana gəlib görür ki, gəlin yerə sərilib. Onun boğazını sığayır, boğazından qat-qat ət çıxır. O vaxtdan bu qat-qat ətə «Gəlinboğan» deyirlər (2, s.125)

**263. Təbiət motivi** («Martla qarı»). Mart başa çatan kimi qarı keçilərini çölə çıxartdı. Keçilər oynadılar, yedilər. Qarı bunu görüb dedi: Mart gözünə barmağım, dingilləşir oğlağım. Mart bunu eşidib hirsləndi. Apreldən üç gün borc aldı, qarının keçilərini qırdı. Qarı qaçıb təndirin başına gəldi. Mart ona dedi: Qarı, gözünə barmağım, dingilləşirmi oğlağın? (2, s.128)

**264. Yaranış motivi** («Ayın Günəşə xəyanəti»). Ayla Günəş sözləşirlər ki, balalarını çaya atsınlar. Ay kisəni daşla doldurur, Günəş də balalarını kisəyə qoyub çaya atırlar. Son­ra Günəş görür ki, Ayın balaları ulduzlar yanındadı. Ondan soruşur ki, niyə mənim balalarımı çaya atdırdın? Ay deyir ki, onlar sən yaşa çatanda hərəsinə bir dünya lazım olacaqdı, dünya da bir dənədi. Aralarına qırğın düşəcəkdi. Dünyanı yandırıb kül eyləyə­cəklərdi. Fikirləşdim ki, çaya atım, balığa çönsünlər. Adamlar da yesinlər (3, s.48).

**268. Ruh motivi** («Ruh» rəvayəti). Bir kişi qəbiristanlıqdan keçəndə bir ruh onu çağırır, deyir get arvadıma deyir ki, onu gözləyirəm. Kişi deyir arvadını necə inandırım? Ruh ona bir ot uzadır. Kişi onun evinə gəlir, görür arvad ölüb. Arvadın ruhuna deyir ki, ərin səni gözləyir. Arvadın ruhu deyir ki, sən məni necə görürsən? Deyir ərin bundan ötrü mənə ot verib. Otu ələ keçirmək üçün arvadın ruhu kişiyə hücum edir. Kişinin əlindən ot düşür, it onu qapır. Ona görə də deyirlər ki, it ruh görəndə ulayır (3, s.50).

**271. Məhəbbət motivi** («Qanıq çayı»). Sadıq Güləndama vurulur. Əmisi onu yoldan çıxarır. Deyir qız laldır. Sadığı zorla başqasına evləndirir. Qız bunu eşidir saralır, solur. Atası onu naxırçı Əhmədə ərə verir. Sadıq qızın yaşadığı yer gəlir, özünə qəsd edir. Güləndam onun öldüyünü eşidir. Səhər tezdən onun basdırıldığı yerə gəlir, axşamadək ağlayır. Orada göz yaşından göl əmələ gəlir, göl də çaya dönüb axır. Qanıq çayı belə əmələ gəlir (3, s.114 - 121).

**272. Məhəbbət motivi** («Gül və Bülbül»). Bülbül Gülü bulaqda görür, ondan su istəyir, içir, aşiq olur. Əhd-peyman bağlayırlar. Sonra Bülbülü qəfəsə salırlar, oxumur. Onu geyindirib şahın oğlunun toyuna aparırlar. Gəlini gətirəndə gəlinin Gül olduğunu görür. Gülün əlində xəncər varmış. Zorla ərə verildiyi üçün xəncərlə öz «nişanlısını» öldürəcəkdi. Bülbül bunu bilmir, irəli gedir. Bülbül xəncərə sancılır. Qız da bunu görür, xəncəri öz ürəyinə sancır. Son nəfəsdə onların xahişi ilə Allah Gülü tikanlı gülə, Bülbülü isə quşa döndərir (3, s.121 - 123).

**274. İlan motivi** («Qaranquş və ilan»). Onlar qonşu idilər. Bir-birindən hansı yemin şirin olduğunu soruşurlar. İlan deyir ətdir, mənə qismət olub. O, hər gün neçə insanı, quşu çaldığını deyir. Qaranquş onu dilə tutmaq istyir ki, çalmasın, faydası olmaz. Qaranquş ilan dilini çıxaranda dişləyir, ilanın dili haçalanır. Qaranquş yenə ondan «Hansı yem şirindi?» deyə soruşur. İlan «ətdi, ətdi» demək istəyir, amma haça dilindən «torpaq» çıxır. İlan qəzəbindən qaranquşun quyruğundan bir lələk qoparır (3, s.123 - 124).

**275. Ağac motivi** («Söyüd ağacı»). Söyüd havaya şaxələnən qollu-budaqlı ağac idi. Bir gün iki qardaş onun kölgəsində oturur, aralarında dava düşür, biri o birini öldürür, ağacın altında basdırıb gedir. O gündən söyüd özünü lənətləyir, başınıi aşağı salır, budaqları yerə doğru uzanır (3, s.124).

**276. Paltardəyişmə motivi**, **məhəbbət motivi**, **buta motivi** («Nohur gölü»). Şahzadə Nohura oğlan paltarı geyindirirlər. Nohur o qədər gözəl idi, o qədər igid idi ki, şərt qoymuşdu. Kim onun «qardaşını» yıxsa ona ərə gedəcək. Özü oğlan paltarı geyinib «Nişanlı»larla vuruşur, güləşirmiş, sonra öldürməyib buraxır, «səndən bacım Nohura ər olmaz» deyirmiş. Buralarda bir ata-oğul vardı, dəmirçilik edərdilər, oğlan qılınc, qalxan aparıb satardı. Şəhərə gələn tacirlərdən Nohur haqqında eşidir. Ağac altında yatanda nurani qoca ona Nohuru buta verir. Ayılır özündə olmur. Nohuru axtarmağa gedir. Qızın şərtini ona deyirlər. Razılaşır. Nohur görür ki, oğlunın təkcə qılıncı var. Soruşur ki, niyə az silahlanmısan? Deyir silahım ürəyimdi. Onlar 7 gün 7 gecə vuruşurlar, səkkizinci gün güləşirlər. Oğlan Nohuru qaldırıb vurmaq istəyəndə saçları tökülür. Şah qızını ona ərə vermək istəmir. Hiylə işlədir. Yalandan razılıq verir, amma dəmirçioğlunun başını kəsməyi əmr edir. Qız onun cəsədi üzərində göz yaşı tökür. Gölü «Nohurgöl» adlandırırlar (3, s.125 - 128).

**277. İlan motivi** («Ağcaqanad»). Süleyman peyğəmbərin gəmisi deşilir. Allahdan kömək istəyir. Allah deyir ilanı çağır. İlan gəlir, edəcəyi köməyə görə şərt kəsir. Süleyman peyğəmbər razılaşır. İlan deşiyi tutur. Gəmi sahilə çıxır. Süleyman peyğəmbər ilandan nə istədiyini soruşur. O da şirin qanı olan canlı istəyir, onun qanını içəcəyəm, - deyir. Peyğəmbər bilmir ən şirin qan kimindir, ağcaqanadı çağırır, bunu öyrənməyi xahiş edir. O da bütün canlıların qanını yoxlayır. Ən şirin qanın insan qanı olduğunu demək istəyəndə peyğəmbər onun boğazından yapışıb dilini çıxardır. Ağcaqanad vızıldamağa başlayır. Peyğəmbər deyir ki, ağcaqanad ən şirin qanın qurbağa qanı olduğunu söyləyir. İlan qurbağa qanının ona verilməsini istəyir. Peyğəmbər qurbağanı ona verir (3, s.128 - 129).

**278. Su motivi** («Soyuqbulaq»). Soyuqbulaq yazda göy gurultusu ilə çağlayır, qışda isə itir. Su çağlayanda ətrafda hər şey özgə aləm olur, hər yer yaşıllanır. Belə deyirlər ki, bu su günahsız ölənlərin göz yaşlarıdır (3, s.129).

**279. İlan motivi** («Öy ilannarı»). Gəlin inəyi sağıb südü qatıq çalmışdı. Görür tavandan bir ilan balası döşəməyə düşdü. Sonra yekə bir ilan fısıldaya-fısıldaya südün içinə başını soxdu, getmək istəyəndə balasının tərpəndiyi­ni gördü, geri qayıdıb quyruğu ilə südü dağıtdı. Gəlin əhvalatı qayınatasına danışdı. O da ilanların ev ilanları olduğunu, insanlara dost olduğunu söyləyir. Nahaq­dan südə zəhər qatdığına görə yerə dağıtdığını deyir (3, s.130 - 131).

**280. Qala motivi**, **mübarizə motivi** («Ağca qala»). Ağca adlı qız özünün 40 cariyəsi ilə xana qarşı qalada mübarizə aparır. Məğlub olur. Xan onu və 40 qızı edam etdirir (3, s.132 - 133).

**281. Su motivi**, **əjdaha motivi**, **su** **qurbanı motivi** («Şirin bulaq»). Şirin bulağın suyu quruyur. Kim su dalınca gedirsə geri qayıtmır. Zaman xan deyir ki, bulağın yolunu kim açsa, onu dünya malından qəni edəcəyəm. Xanın Əhməd adlı çobanı xanın qızı Güllünü sevdiyindən bu ilə razı olur. Xandan əvəzində qızını istəyir. Xan məcburən razılıq verir. Əhməd yola düşəndə atası Muxtar ona ildırım parçasından düzəltdiyi qılıncı verir. Əhməd gedir görür ki, böyük bir daş parçası bulağın yolunu tutub. Çətinliklə daşı kənar edir. Bu zaman bir əjdaha onun üstünə atılır. Əhməd əjdahanı öldürür. Xan vədinə əməl etmir. Qızla oğlan qoşulub qaçırlar. Xan onları axtarır. Şirin bulağın yolunu kəsir ki, sudan isməsinlər. Onların ürəyi bərk yanır. Əhməd xanın yanına su üçün gəlir. Xan deyir ki, Güllünü gətir, sonra su verim. Əhməd geri qayıdır, görür ki, Güllünün uzandığı yerdə bulaq qaynayır, qız isə hərəkətsizdir. Əhməd ömrünün sonuna qədər burada məskən salıb yaşayır (3, s.133 - 134).

**282. Məhəbbət motivi** («Kiçik xanımla çoban»). Çoban öz sevgilisinin tapılmaması üçün gözünə mil çəkir. Onu yarğanın başına gətirirlər. Üzləşmə baş tutmadığından vəzir deyir: Sən sınaqdan çıxdın. Yoluna davam et. Çoban yarğanın başından uçanda kiçik xanım qışqırır, xəncərlə özünə qəsd edir (3, s.150 - 152).

**284. Yuxu motivi** («Dəyirmançı oğlunun yuxusu»). Dəyirmançının su olmadığına görə dəyirmanı yaxşı işləmirdi. Vəziyyətləri də ağır idi. Səhər ata görür ki, oğlu qəmli oturub. Səbəbini soruşur, oğlu isə pis yuxu gördüyünü deyir (3, s.155 - 156).

**285. Su motivi** («Dəyirman daşı»). Hamıya dəyirman daşı düzəldən ustanın kəndində dəyirman yox idi. Ata oğlunu su axtarmağa göndərir. Birlikdə su axtarırlar. Bir dağın yanından keçəndə ağacın dibindən su qaynadığını görürlər. Camaata xəbər vermək əvəzinə əvvəl özləri içirlər, onda su yox olur. Ata oğluna vəsiyyət edir ki, məni burada basdır. Bir müddətdən sonra həmin ağacın dibindən yenə su axır. Oğlu burada dəyirman tikir, suyunu atasının qəbrinin aşağısından axıdır (3, s.156).

**287. Qaya motivi** («Qarı qayası»). Bir qarı öləndə vəsiyyət edir ki, onu qaya başında basdırsınlar. İlandan qorxurmuş. Oğlanları elə bir qaya tapıb basdırırlar (4, s.66 - 67).

**288. Riyazi motiv** («Padşah özünə vəzir seçirdi»). Padşah bütün adamlara üç sual verirdi. Heç kim cavab tapa bilmirdi. Axırda bir çoban qalmışdı. Onu padşahın yanına gətirdilər. Padşah bir barmağını göstərdi, çoban iki barmağını göstərdi. Padşah razılaşıb əli ilə havada dairə cızdı. Çoban da bir dairə cızıb, dairənin ortasında bir mil də göstərdi. Padşah əli ilə havada bir düz xət çəkib, bir düz xətti də təpəsi üstdə cızdı. Padşah yanındakılara izah etdi, dedim Allah birdi. Çoban dedi səhv eləmə. Allahın yanında peyğəmbərləri də var. Dedim dünya iki yerə bölünür. Dedi səhv eləmə, dedi dünya dörd cəhətlidir. Dedim kürreyi-ərz dairədə yerləşir. Dedi onun da oxu var. Bu işarələri çobandan soruşdular. O da sualları çobansayağı izah edir (4, s.85 - 86).

**289. Bulaq motivi** («Qara inək zağası»). Ögey ana qızı inci­dirmiş. Qızın da inəyi varmış. Bunlar bir-birini anlayırlarmış. Ögey ana paxıllığından inəyi kəsdirmək istəyir. İnək və qız qaçıb zağaya girirlər. Rəvayətə görə zağanın ağzından 4 bulaq qaynayıb axır. Bulaqların hər biri inəyin bir əmcəyidir (5, s.68).

**290. Təbiət motivi**, **dünya motivi**, **qarı motivi** («Həzrət Süleymanın üzüyü»). Həzrət Süleyman səfərə çıxarkən qəşəng bir qıza rast gəlir, deyir səni alacağam. Qız ondan nişan istəyir. Həzrət Süleyman üzüyünü verir. Qayıdanda görür yolunun üstündə qarı dayanıb. Deyir o qız hanı? Qarı deyir mənəm. Bəs üzüyüm hanı? Deyir sandıqdan götür. Süleyman peyğəmbər görür ki, qaşına həzrət Süleyman yazılan minlərlə üzük var. Süleyman peyğəmbər deyir ki, sən niyə qocaldın? Qarı deyir mən həyatın təşbehiyəm. Sən burdan keçəndə yaz idi, hər yan yamyaşıl, otlar, çiçəklər canlı idi. Mən də cavan qıza bənzəyirdim. İndi payızdır, güllər, çiçəklər, ağaclar təravətini itirib. Mən də qocalıb qarı oluram. Sənin kimi çox Süleymanları yola salmışam (5, s.68 - 69).

**291. Xəyanət motivi** («İmam Həsənin arvadı»). Yezid imam Həsənin arvadını öyrədir ki, ərini öldür səni oğluma alım. Arvad ərini zəhərləyir. Yezidin evinə gəlir. Görür ki, evdə 5 çıraq yanır. Deyir bizdə imam Həsənin üzünün nuru ilə otaqlar işıqlanırdı. Yezid deyir ki, sən elə kişinin qədrini bilmədin, mənim oğlumun qədrini haradan biləcəksən. Onu qatırın quyruğuna bağlayıb çölə qovur (5, s.69 - 70).

**292. İlan motivi**, **yaxşılıq motivi** («Abuzərlə ilan»). Bir qız peyğəmbərin yanına gəlir, yaşını soruşur. Peyğəmbər onun 30 yaşı olduğunu söyləyir. Qız deyir 15 dəfə ərə getmişəm. Hər dəfə nişanlılarımı ilan öldürür. Peyğəmbər öz əsabəsi Abuzəri çağırıb deyir bu qızı oğluna al. Toy zamanı bir qarı nəvəsi ilə gəlir, deyir ki, acam. Mənə kömək edin. Abuzər qarıya yemək verir, pul, paltar verir, yola salır. Gəlini bəyə tapşırırlar. Bu zaman qara ilan gəlir qızın döşəyinin altında xalçanın arasına girir. İlanı yuxu tutur. Hər şey peyğəmbərə agah idi. Deyir gəlin yatan bükülü xalçanı gətirin, xalçanı açırlar. Peyğəmbər ilana deyir ki, sən niyə bura gəlmisən? İlan deyir Abuzərin oğlunu vurmağa gəlmişdim. Sonra mənə əmr gəldi ki, xalçanın içində yat. Məhəmməd peyğəmbər Abuzərdən soruşur ki, sən dünən nə etmisən? O da deyir ki, kor qarı ilə nəvəsini yedirmişəm. Peyğəmbər deyir sənin bu hərəkətin Allahın xoşuna gəlib, ona görə sənə rəhm edib (5, s.78 - 79).

**293. Riyazi motiv** («Yaqub peyğəmbər»). Allah Yaqub peyğəmbəri çox sınaqlara çəkir. O, asi olmur, 5 oğlunu əlindən alır. Axırda bu əziyyətlərə dözdüyünə görə 5 oğulun əvəzinə bir oğul verir. Deyir bir oğul 5 oğulun əvəzi olacaq. 5 = 1 (5, s.79 - 80).

**294. Ölüm motivi** («Nə gəzirdin Ozanda»). Ölümdən qorxan arvad əri ilə birlikdə gəzə-gəzə Ozan adlı bir yerə gəlib çıxırlar. Görürlər ki, burada qəbiristanlıq yoxdur. Deyirlər bura ölümsüz yerdir. Arvad bir gün azarlayır. Sən demə burada adət bu idi ki, kim xəstələnsə onu kəsib ətini ev-ev paylayırlarmış. Arvadı kəsib ətini paylayırlar. Axşam kişi gəlir görür arvad yoxdu. Qonşular muştuluq verirlər ki, arvadın azca qala murdar olmuşdu, zorla bıçağa gəldi. Elə yağlı əti var idi ki. Başını, əl-ayağını qazanda asmışıq, qaynayır (5, s.80 - 81).

**295. Namus motivi** («Qanlı körpü»). Bir bəy kasıb qızı görür, deyir ki, səni alacağam. Qız yalandan vidalaşmaq üçün evə getmək istədiyini bildirir. Bəy razı olur. Qız gəlib özünü körpüdən atır. Arxasınca qaçanlara deyir ki, mən elin namusuyam. Bəylə yaşamaqdansa torpağı qucaqlamaq üstündür (5, s.81 - 82).

**296. Su motivi, sudan doğulma və suya qayıtma motivi** («Xançobanla Sara»). Su gəlib dəhnəni dağıdıb, Saranın da xəbəri yox, paltarını çayda yuyurmuş. Sel gəlib onu alıb aparıb (5, s.82 - 83).

**300. Çevrilmə motivi** («Daş uşaq»). Bir gəlin yükünü yerə qoyur. Ölü oğlu doğulur. Ərinin qorxusundan daş gətirib bələyə qoyur. Əri gələndə elə bilir ki, uşağı olub. Sonra uşağa baxanda görür ki, daş uşaq olub (5, s.87 - 88).

**301. Su motivi** («Şalfiruz baba»). Onlar iki qardaş idilər. Piri baba, Şalfiruz baba. Piri baba Şəkiyə, Daşüzə (Cumakəndə) gəlir. Onun yurd saldığı yerdə su yox imiş. Qardaşına xəbər göndərir. O da deyir ki, sənin suyun olacaq. Şalfiruz baba əsasını yerin altı ilə qardaşı yaşayan yerə atır. Əsa gəlib Piri babanın yaşadığı yerdə çıxır, ardınca da su (5, s.88).

**302. Alleqorik motiv**, **müqəddəslik motivi** («Pirabdalqasım»). Bir bəyin Qasım adlı nökəri var idi. Naxır güdürdü. Bir dəfə qızıl inək örüşdən gəlmir. Nökər onu axtarmağa gedir. İnəyi tapır, inək ona deyir ki, balama süd yığıram, onu da qaravaşlar sağır. İnəyin danışması bəyə çatır. Bəy bu sirri açmaq üçün onu inəklə danışanda pusur. İnəyin danışdığını, Qasımın sözlərini eşidəndə məəttəl qalır. Qasımın sirri açılır deyə torpaq yarılır, Qasımı udur. Onun udulduğu yer pir olur (5, s.88 - 89).

**303. Qurban motivi** («İsmayıl qurbanı»). Xəncər İsmayılı kəsmir. Yaqub peyğəmbər xəncəri qayaya vurur. Qaya yarılır, oradan ağ rəngdə, qara gözlü bir qoç çıxır (5, s.92 - 93).

**304. Övladsızlıq motivi**, **sehrli alma motivi**, **yuxu motivi**, **lənət motivi**, **daşa dönmə** **motivi** («Gəlin qaya»). Hacı Abdalla arvadının uşağı olmurmuş. Onun arvadı Pərişan atası çobanla məsləhət edir. Atası ona üç alma verir. Hacı Abdal harasa gedib qayıtmamışdı. Pərişan yuxu görür. Yuxuda ona «arzuna çatacaqsan» deyirlər. Səhər Hacı Abdal yaralanmış halda qayıdır. Pələnglə vuruşubmuş. Pərişan yuxunu ərinə danışır. Atasının dediyini ona söyləyir. Hacı Abdal da yuxu görür, ona «arzuna çatacaqsan» deyirlər. Çobana almaları Zümrüd quşu veribmiş. Çoban kürəkəni ilə qızının sonsuzluğundan dərd çəkirmiş. Yuxuda qulağına səs gəlir: «Çoban, bu almaları qızına ver yesin. Onların Zümrüd adında qızı, iki oğlu olacaq». Zümrüdü Sayad adlı kişinin oğlu Həsən sevir. Qız Həsəni sevmir. Dava düşür, Zümrüdün qardaşları ölür. Pərişan dərdə dözməyib ölür. Zümrüd evdən baş götürüb gedir. Hacı Abdal tək qalır. Yuxuda Zümrüd quşu ona deyir: «Qızına xeyir-dua ver». O isə deyir ki, görüm onu daşa dönsün, gəlinsə qayaya dönsün. Hacı Abdal ölür. Sonra onun evinin arxasında bir qaya, qayanın arxasında bir uşaq görürlər. Sən demə, Zümrüd evdən gedəndən sonra bir çobana ərə gedibmiş. Çobanı şimşək vurub, Zümrüd uşağı ilə ata evinə gəlir, gözünə atası görünür. Atası ona «Namərd qız, səni daşa dön, gəlin ol, qaya ol» deyir. Diksinir, nə qədər edir tərpənə bilmir, uşağı dalında daşa dönür (5, s.93 - 99).

**306. İlan motivi** («Məhəmməd peyğəmbərlə ilan»). Bir gün peyğəmbər Ömərlə gedəndə mağaraya çatır. Əbu Bəkir özünü irəli verir. Mağaranın bütün dəlmə-deşiklərini tutur, tək biri qalır. Peyğəmbər içəri girir, başını Ömərin qucağına qoyub yatır. Əbu Bəkirin ayağını ilan sancır, o, səssiz ağlayır. Peyğəmbər oyanır. Görür onu ilan sancıb. İlandan soruşur ki, niyə belə etdin? İlan deyir ki, səni çoxdan gözləyirdim, sizi görməyimə mane olduğu üçün onu sancdım (5, s.108).

**307. Yuxu motivi**, **qızıl motivi** («Qızılhacılı»). Xan öləndən sonra böyük qardaş Məhəmməd kiçik qardaşı Hacını evdən qovur. 15 yaşlı Hacını çəmənlikdə yuxu tutur. Yuxuda bir dərviş ona yol göstərir: Göyəzən dağına gedərsən, dağda böyük qara daş var, onu qaldır, altında qızıl var. Hacı yuxuya inanmadı. Bir qoca kişiyə qonaq oldu. Yenə yuxuda nurani adam həmin sözləri təkrar etdi. Hacı yuxusunu qocaya danışdı. Qoca dedi ki, Göyəzənə gün əyilməmiş çıxmaq olmaz. Özünlə bir qılınc götür, Allahın adını tut get. O, dağa getdi, gördü ki, böyük bir qara daş var. Daşı qaldırdı, altında bir şahmar ilan var idi. İlanı öldürdü. Qızılları götürüb gəldi (5, s.109 - 110).

**308. İlan motivi** («Aldədənin qazan plovu»). Cavad xan Aldədəni gətirmək üçün adamlar göndərir. Gələn adamları Aldədənin əsasını yerə vuranda yerdən çıxan ilanlar öldürür. Axırda Cavad xan gəlir. Aldədə öz balaca plov qazanı ilə ona və qoşuna qonaqlıq verir (5, s.110 - 111).

**309. Təbiət motivi** («Qarının borcu»). Martdan sonra qarı oğlaqlarını çəmənə buraxmışdı. Belə oxuyurdu: Mart gözünə barmağım, dərd gözünə barmağım. Mart hirslənir, yazdan 10 gün borc alır. Bir tufan, bir çalpoy eləyir gəl görəsən. Oğlaqlar qırılır (5, s.111 - 112).

**310. Adamcıl motivi** («Qurd Zöhrə»). Alpayat kəndində Zöhrə adlı bir qadın var idi. O, həmişə bütün işini görüb rahatlanmaq üçün göldə çimir, geyinmək istərkən ilahi qüvvə vasitəsilə ona canavar dərisindən paltar geyindirilir, o, canavar sifətinə düşərək meşəyə üz tutur. Səhər açılanda evə gəlir, canavar paltarını gizlədir. Əri bilir, Zöhrənin paltarını yandırır (5, s.112). Zöhrə (qadın) gecə qurd olur. İlan (oğlan) gecə oğlan olur. Zöhrə - reinkarnasiya olunur, ilan inkarnasiya. Hər iki proses gecə baş verir.

**312. Şeytan motivi** («Hələ bircə mıxça çıxarmışam»). Bir şenlikdə adamlar çox yaxşı yaşayırdılar, keflərini heç nə pozmurdu. Şeytanlar onların novrağını pozmaq istəyirlər. Adamların arasına dava salırlar (5, s.114).

**313. Səxavət motivi** («Daş hədiyə dönəndə»). Bir kişi həccə ziyarətə gedir. Yolda bir qadına qonaq olur. Qadının evdə yeməyə heç nəyi yox imiş. Qazana daş salıb qaynadır, uşaqlara deyir gözləyin. Kişi başa düşür. Bacadan pul sallayır. Yolda ona deyirlər ki, həccin qəbul olunub (5, s.115).

**314. Su motivi** («Göyçə gölü»). Çiçək nişanlısı Çingiz gəlib deyə bulağın ağzını bağlamağı unudur. Hər yeri su basır. Çingiz deyir ki, bu günah mənə görədi. Ağsaqqal Çiçəyin günahını bağışlayır (6, s.143 - 145).

**315. Oğuz motivi** («Uğuz qəbri»). Ömür adlı Oğuz ağsaqqalı çox yaşamaqdan bezir. Çünki bədxahlıq, pis işlər əmələ gəlmişdi, tayfalararası düşmənçilik yaranmışdı. Ona görə də yaşamaq istəmədi, qəbrini qazdırdı, canını tapşırdı (6, s.145 - 146).

**316. Təpəgöz motivi** («Bəzirgan qayası»). Qaraxan pəhləvanın oğlu Ellaz çox güclü pəhləvan olmuşdu. Təpəgöz də elə ziyan vururdu. Ellaz gəlib təpəgözlə vuruşdu. Təpəgöz Bəzirgan qayasının altındakı mağaraya girdi. Ellaz da mağaranın ağzını hördü (6, s.146 - 148).

**317. Oğuz motivi** («Xor-xor»). Ayxan oğuzları yığıb deyir ki, buranı dəniz örtəcək. Buranı tərk etməliyik. Gedib Şahdağın ətəyində məskən salın. Mən burda qalacağam. Nə vaxt ki xorultum kəsildi, bilin ki, yoxam (6, s.148 - 149).

**318. Qoç motivi** («Ağ dağ, qara dağ»). Ağ dağın ağ qoçu ilə Qara dağın qara qoçu vuruşurlar. Ağ qoç işıqlı dünyaya, qara qoç qaranlıq dünyaya düşür. Ağ qoç qara qoçu qaranlıq dünyadan çıxarır (6, s.149).

**321. Övladsızlıq motivi**, **yuxu motivi**. 40 rəqəminə inam («Qırxbulaq»). Ağanın övladı olmur. Yuxuda ona çoxlu nəzir-niyaz verməsini deyirlər. O, belə edir. 40 yaşında oğlu olur, oğlu da 40 yaşında evlənir. Bu ailədə 40 rəqəminə xüsusi inam yaranır (6, s.151 - 155).

**322. Məscid daşının müqəddəsliyi**, **yuxu motivi** («Pir dağı»). Harınşamış bir bəy kənddə özünə ev tikdirir. Pir dağındakı dağılmış məscidin hamar daşlarını einə aparmaq istəyir. Zorla gətirir. Yuxuda ona deyirlər ki, daşları necə gətirmisən, eləcə də apar qoy yerinə. Yenə aparmır. Yenə yuxu görür, yuxuda onu təhdid edirlər. Ağa daşı aparıb yerinə qoyur (6, s.155 - 157).

**324. Daş motivi**, **namus motivi** («Nəhlətdəmə»). Bir qadın körpəsi ilə piyada gedirmiş. Yolun kənarında bir kişi at otarırmış. O, körpə balasının yanında anasının ismətinə toxunmaq istəyir. Qadın nə qədər edir, kişi əl çəkmir. Axırda daş götürüb onun kəlləsinə vurur, kişi ölür. Qadın daşları onun cəsədi üstünə yığır. Yoldan keçən yolçular ili bilib onlar da daş atırlar. El-oba bilir, hərə bir daş atır, adını nəhlətdəmə təpəsi qoyurlar (6, s.163).

**325. Mübarizə motivi** («Ağca qala»). Göyçədə bir xanın zülmünə dözə bilmirlər. Ağca adlı bir qız dəstə toplayır, xanı məğlub edir. Xan onun qız olduğunu bilmir. Axırda qız olduğunu görür (6, s.166 - 168).

**326. Bulaq motivi**, **məhəbbət motivi** («Qoşa bulaq»). Bəy qızını kasıb oğlan istəyir. Bəy qızını ona vermir, qoşulub qaçmaq istəyirlər. Bəy qızını evdən çıxmağa qoymur. Oğlan dərddən ölür, qız da ölür. Onları bir yerdə üzbəüz dəfn edirlər. O yerdən bulaq qaynayır (6, s.177 - 179).

**329. Su motivi** («Qiblə bulağı»). Teymurləng Əlincə qalasına hücum edəndə Miranşaha kömək göndərir. Qoşun yatalaq xəstəliyinə tutulur. Gəlib Qıvla deyilən bulağın üstünə çatırlar. Bulaqdan içdikcə sağalırlar. Teymur kəndi vergidən azad edir. Hətta evlənənlər gəlib sudan xeyir-dua alırlar (6, 185 - 187).

**330. Namus motivi** («Gəlin qaya»). Cavan oğlanın arvadına bəyin gözü düşür. Oğlan evdə olmayanda bəy gəlir, qız qaçır, bəy qovur, axırda qaya başına çatanda qız möcüzə nəticəsində sağ qalır, bəy qayadan uçur (6, s.188 - 194).

**334. Əjdaha motivi** («Əjdahaynan oğlan»). Göydən bir əjdaha enir, ona öküz kəsirlər. Əjdaha bir oğlanı özü ilə aparır, başqa bir əjdaha ilə vuruşur. Oğlanı özünə arxa gətiribmiş. Əjdaha əjdahanı öldürür. Oğlan da qızılları götürür (7, s.30 - 31).

**335. Dağın doğması motivi**, **adqoyma motivi** («Ağrıdağ»). Nuh nəbi öz gəmisi ilə Qısırdağa yetilir. Dağın da övladı yox imiş, qısır imiş. Dağ xəcalət çəkdi ki, Nuh peyğəmbəri və onun dəstəsini yerləşdirə bilmədi. Nuh başa düşüb dedi: sən qısır olmayacaqsan. Sənin övladın olacaq. O, ağrı çəkdiyi üçün onun adını Ağrıdağ qoydu, oğlunun adını Bala Ağrıdağ qoydu (7, s.31).

**337. Adamcıl motivi** («Goreşən»). Kimsə gəlib qəbiristanlıqlarda ölünü çıxarırdı. Biri özünü «dəfn» elətdirir. Gecənin bir vaxtı qəbrin üstünü eşməyə başlayırlar. Çıxıb onunla tutaşır. «Dayan, vurma» deyə goreşən qışqırır. O adamcıl canavar dərisindəydi, evə gətirir, paltarını çıxarır, görür gözəl bir qızdır, paltarı ocağa atır, ondan niyə adamcıl olduğunu soruşur (7, s.32 - 34).

**340. Dəvə motivi** («Çobankərə»). Dəvəçi ehtiyatsızlıq edib dəvəni vurur. Dəvə onun qulağını dişləyir. Dəvənin hirsi soyuyur (7, s.77).

**341. Su motivi** («Ayğır gölü, Toxmaxan gölü»). Toxmaxanın nişanlısı öldükdən sonra o da özünü gölə atır; Əfsanə Ayğırgöldəki atlardan, camışlardan, əjdahalardan danışır. Suyun ilahiliyindən, ayğırların Qırat və başqa atların doğulmasında iştirakından danışır (7, s.77 - 78).

**342. Dəvə motivi** («Dəvəsi itmiş kişi»). Birinin dəvəsi itir. Yolçudan dəvəsini soruşur. Yolçu da əlamətlərinə görə dəvənin kor olduğunu, yükünün biri baş, biri yağ, üstündə hamilə qadın olduğunu deyir. Haradan bildiyini dəvəçiyə izah edir (7, s.84).

**343. Dəvə motivi** («Dəvənin ovsar bağı»). Dəvəçi ömrünün son günlərində dəvəsi ilə vidalaşır. Onu incitdiyini və s. deyib bağışlamasını xahiş edir. Dəvə isə eşşəyin quyruğuna bağladığına görə onu bağışlamır (7, s.84 - 85).

**344. Kor uşaq motivi** («Allah özü bilən yaxşıdı»). Bir müqəddəs göldə uşaqların çimdiyini, bir kor uşağın isə oturub-qalmasını görüb Allahdan ona nur diləyir. Allah uşağa nur verəndən sonra o, qamışları kəsir, ucunu itiləyib gölün dibinə basdırır. Qamış gölə çimməyə gələnlərin qarnına batır. Allah bunu müqəddəsə başa salır. Uşağın gözü yenə kor olur (7, s.85).

**345. Zaman motivi** («Qarışqanın cavabı»). Bir qarışqanın nə qədər yediyini bilmək üçün onu şüşə qaba qoyurlar, yanına da buğda dənəsi. Deyirlər ki, 6 aya bu buğdanı yeyə bilərsənmi? O da ehtiyatla yarısını yeyir, yarısını da o biri altı aya saxlayır (7, s.86).

**346. Çevrilmə motivi**, **qarı motivi**, **dünya motivi** («Süleyman peyğəmbərlə bayquş»). Süleyman peyğəmbər bir ceyranı qovur, ceyran mağaraya girir, qıza çevrilib gəlir. Qız ondan niyə gəlmisən deyə soruşur. Qız yenə mağaraya girir, qarı gəlir. Süleyman peyğəmbərdən nişan üzüyü istəyir. Sonra qızın şərtini ona deyir: quşların ətindən hasar, sümüklərindən qala tikdirsin. Süleyman peyğəmbər bütün quşları toplayır, təkcə bayquş gəlmir. Peyğəmbərə suallar göndərir. Bu suallarla peyğəmbəri başa salır. Peyğəmbər ayılır, bir qızın sözü ilə quşları qırdırmaqdan əl çəkir. Qarıdan üzüyünü istəyir. Qarı deyir ki, mən dünyayam. Gəl üzüyünü apar. Süleyman peyğəmbər görür ki, burada çoxlu üzük var (7, s.95 -97).

**347. Ölüm motivi** («Ozan»). Bir kişi və arvad ölümdən qorxurdular, onlar ölümsüz yer axtarırlar. Belə bir yer tapırlar. Onlar görürlər ki, burada çalıb-çağırırlar, ölmürlər. Kişi arvadının ölümdən qorxduğunu bunlara söylədi. Bu, onların xoşuna gəlmədi. Əri evdə olmayanda arvadı öldürdülər. Kişi ozanlarla yaşayıb ölüm sözünü heç ağzına almadı (7, s.97 - 98).

**348. Hal anası motivi** («Hal anası»). Balıqçılar dənizdən yarı balıq, yarıinsan tuturlar. Tutulan məxluq deyir ki, məni qıza, gəlinə göstərməyin. Onun sözünə baxmadılar, tamaşasına hamı gəldi. Məxluq yoxa çıxdı. Hamı onun hal anası olduğunu başa düşdü (9, s.26).

**349. Ruh motivi** («Ruh»). Çobana qonaq olan bir kişi qoyun südü içəndən sonra mürgüləyir. Burnundan bir milçək çıxır, taxta qalığın üstünə qonur, oradan da qalığa, suyun içinə düşür. Tez uçub kişinin burnuna girir. Kişi yuxudan ayılıb deyir ki, qıl körpünün üstündən keçirdim, az qala qır qazanının içinə düşmüşdm. Çoban başa düşür ki, bu ruh imiş (9, s.26).

**350. Div motivi** («Orducırıq»). Orducırıq meşədə yatır, oyananda nişanlısını görmür. Onun izi ilə işıq gələn daxmaya gəlib çıxır. Divlərlə vuruşur. Od qalayır, şiş qızdırır. Ana div şişi onun əlindən alıb onun orduna soxur, o da ana divi odun üstünə yıxır, yanır. Orducırıq nişanlısını xilas edir (9, s.27).

**351. Peyğəmbər motivi** («Peyğəmbər və şeytan»). Peyğəmbər şeytanı aftafaya saldı. Günahlar azaldı. Hamı bel götürüb qəbrini qazmağa getdi. Peyğəmbər başa düşdü ki, hamı axirətə tələsir, onlarda dünya həvəsi qalmayıb. Odur ki, şeytanı buraxdı (9, s.30).

**352. Bərəkət motivi** («Tanrının məsləhəti»). Bir kişinin var-dövləti çox idi. Tanrıya dedi ki, çörəyim çoxdur, öhdələy bilmirəm. Tanrı dedi ki, get lavaş bişir, çöldə, bayırda gəzə-gəzə ye. Kişi belə elədi, nökərlər də ona baxıb belə elədilər. Kişinin var-dövləti əlindən çıxdı. Təzədən tanrının yanına gəldi. Tanrı ona dedi ki, get döllük tikdir. Belə elədi, var-dövləti artdı (9, s.31).

**353. Acgözlük motivi** («Arvadın məsləhəti»). Bir kişinin damının üstündə deşik var idi. Axşama qədər Allah o dəlikdən ona buğda tökürdü. Bir gün arvadı dedi: o dəliyi yekəlt, buğda çox tökülsün. Kişi dəliyi qurdaşadı, Allah onun ruzisini kəsdi (9, s.31).

**354. Ölü motivi**, **zaman motivi** («İbn Abdulla»). İbn Abdulla adlı qumarbazın əli gətirir, qəbiristanlıqdan keçəndə qəbir üstündə ibn Abdulla sözünü oxuyur, qışqırır: İbn Abdulla, yoldaşlarını da götür bizə qonaq gəl. Axşam onun qapısı döyülür. Ölü ibn Abdulla yanında da yoldaşları qonaq gəliblərmiş. Onlara qonaqlıq verir. Ölülər bu dəfə qumarbazı ölülər dünyasına dəvət edirlər. O, dəvəti qəbul edib ölülərə qonaq gedir. Qəbirdən içəri girir, nə qədər vaxt keçdi bilmir. Çölə çıxmaq istəyir. Gəlib görür ki, kənd böyüyüb, evlər tikişi b. Evinə gəlir, burada başqa adamlar yaşayırdılar. Onu itələyib aşağı salırlar. Deyirlər biz bu evdə dünyaya gəlmişik. Bu əhvalatı qoca kişi eşidir, deyir ki, sən həmin ibn Abdullasan? Dedi özüməm. Qoca kişi deyir ki, mən sənin haqqında babamdan eşitmişəm. Ona da babası demişdi. Gör neçə əsr keçib. Dedi ola bilməz. Mən orada heç oturmamışam, ayaqüstü söhbət edib qayıtmışam. Qoca dedi ki, o dünyanın bir anı bu dünyanın 100 ilinə bərabərdir. İbn Abdulla təzədən qəbirə qayıtdı, çıxdığına peşman oldu (9, s.34 - 35).

**356. Bitki motivi** («Siçan»). Bir kişinin qızı kor olmuşdu. Qızın könlü açılsın deyə onu gəzdirirdi. Bir ağacın altında oturdular. Kişi gördü ki, siçanlar başı üzülmüş bir siçanın başını yerinə qoyub gedib bir ot gətirdilər. Bu otdan sürtdülər. Siçanın başını yapışdırdılar. Kişi bu otun sehrli olduğunu başa düşdü, dərib qızın gözünə sürtdü, qızın gözü açıldı (9, s.35 - 36).

**357. Göyərçin motivi** («Göyərçin»). Oğlan göldə çimən göyərçinləri görür. Birinin paltarını gizləyir, balaca göyərçini özünə arvad edir (9, s.36 - 37).

**358. Mələk motivi** («Göyərçin»). Əfsanədə göyərçinin qayınanası öləndə yükə çıxıb oturması nəql olunur. Bunun səbəbini əri soruşur. Qız deyir mən mələyəm. İnsan natəmizliyə dözür, mələklər dözmür. Əzrayıl sənin nənənin canını alanda qan sıçradı. Mən yükün üstünə çıxdım. Mən bu qanın içində gəzmək istəmədim. Cənazəni aparanda nənənin qanı tökülmüş torpağı yığıb çölə atdım. Sən ki bu sirri bildin, mənim vədəm yetişdi. Uçub getdi (9, s.37).

**359**. O**d motivi** («Tüklücə»). Odla bağlı olan tüklücə adlı məxluq hər iki mətndə qəhrəmanın hərəkətlərini təqlid edir. Ocaqdan bir kösöv götürüb guya sinəsini dağlayırmış kimi özünü göstərdi. Tüklücə də belə etdi. Ondan dəhşətli qışqırıq qopdu, qaçdı. Tüklücəyə yoldaşları dedilər ki, sən bilmirsən ki, od bizim düşmənimizdir? (9, s.28 və 9, s.37 - 38).

**360. Adamcıl motivi** («Canavar cildinə girmiş gəlin»). Motiv adamcılın su ilə əlaqəsindən, gəlinin çiməndən sonra canavara çevrilməsindən danışır (9, s.38 - 39).

**361. Saz motivi** («Saz»). Dedilər kəndə həkim gəlir. Gördülər ki, çiynində saz aşıq gəlir. Ondan həkimi soruşdular. O dedi ki, həkim mənəm. Dedilər dava-dərmanın hanı? Dedi dava-dərman sazdır. Yeddi il o, kənddə çalıb oxudu. Onu 7 il yatan xəstənin yanına apardılar. Sazı ilə xəstəni sağaltdı (9, s.101- 102).

**362. Ləl-cəvahirat motivi** («Zülmət daşı»). İsgəndərin qoşunu zülmətdə parıltılı daş görüb götürürlər. İşıqlı dünyada görürlər ki, ləl-cəvahiratdır (9, s.104 - 105).

**364. Nəhənglik motivi** («Xorxor Həsən»). Xorxor Həsən nəhəng adam idi. Bacısı da özü kimi nəhəng idi. Adına İncə deyərdilər. Bunlar camaata zülm edərdilər. Qardaşı camaatı yığıb təpə qurdururdu. Bir uşağın da atasını əsir edib işlədirdi. Uşaq böyüyüb atasını xilas edir. Bacısı qardaşının xorultusunun gəlmədiyini eşidib bildi ki, onun başında il var. Camaat onu təpənin içinə qoyub torpaqlayıb. Bacının da ürəyi partşadı (9, s.108 - 110).

**365. Qala motivi** («Fironun qalası»). Firon ən hündür qala tikdirdi ki, adı tarixə düşsün. Qalanı tikdirdi. Bir nəfər də bu qalanı yandırdı ki, onun da adı tarixə düşsün (9, s.110).

**366. Daş motivi** («Ölməzlik dərmanı»). Loğmanla Ərəstu ölməzlik dərmanı icad etdilər. Loğman Ərəstudan qabaq 2 dərman düzəltdi. Birini içəndə boğazacan daş olurdu, o birini içəndə daş geri çəkilirdi. Allah Cəbrayılı göndərdi ki, onların dərmanını dağıtsın. Loğman dərmanı içib Ərəstunu səslədi. Cəbrayıl dərmanı dağıtmışdı. Dərmanın sirrini loğman bilirdi. Ərəstu heç nə edə bilmədi. Loğman daş olub qaldı (9, s.111).

**367. Əcəl motivi** («60 il keçib»). Bir nəfərə əyan idi ki, dənizdə öləcək. 60 il yaşadı, sonra bu aqibətə şübhə etdi. Dənizə çıxdı. Dənizdə tufan oldu. Onda o, Allaha dedi, mən öləcəyəmsə bunların günahı nədir? Allah dedi, sizi bir yerə yığınca 60 il keçib. Onlar da sənin kimi dənizdə ölməlidir (9, s.112).

**368. Qurban motivi** («Şahın başağrısı») Bir şahın başı ağrıyırdı. Çoban onun başının ağrısının dərmanını ata-ananın razılığı ilə övladlarından birinin başının kəsilməsində görür. 12 uşağı olan ata-ana tapırlar. Onları razı salırlar. Təzə doğulan körpənin başını atası kəsmək istəyəndə körpə şahdan aman diləyir. Uşağı azad edirlər. Şahın başağrısı kəsilir (9, s.113 - 114).

**369. Qala motivi** («Qız qalası - Nigar qalası»). İran şahının hücumuna Nigar adlı qız qala tikdirib meydan oxuyur (9, s.114 - 115).

**370. Əjdaha motivi** («Əjdaha»). Əjdaha əjdaha ilə vuruşur. Oğlan qızılın ardınca yenə gedəndə əjdaha onun üzünə tüpürür, oğlanın üzü çürüyür (10, s.25).

**371. Əjdaha motivi** (Adsız). Kişi atla gedirmiş. Bir oğlan uşağını tərkinə alır. Uşağın ayağı uzanır. Sonra uşaq düşür. Kişini çağırırlar, dönüb baxmır, ikinci dəfə çağıranda baxır. Arxada əjdaha durubmuş. Sən demə, oğlan uşağı əjdaha imiş (10, s.26).

**372. Ağac motivi** («Şəfa ağacı»). Kim bu ağacın altında yatsa, şəfa tapır, yarpaqları musiqi səsi çıxarır. Bu ağac Allah vergisidir. Budaqları quruyanda onları atmırlar. Həmin ağacdan saz düzəldirlər. 9 hava çalır. 9 budağı olub, yarpaqları hər rəngə çalırmış (10, s.33 - 34).

**373. Qarı motivi** («Nuhun gəmisi»). Qarı dünyanı idealizə edir. Mətndə qarı dünya kimi təsəvvür olunur (10, s.34 - 35).

**374. Daş motivi** («Zülmət daşı»). İsgəndər Xızırla zülmətə gedir. Oradan zülmət daşlarını götürürlər. Çıxanda görürlər ki, ləl-cəvahiratdır (10, s.36 - 38).

**375. Əjdaha motivi**, **yuxu motivi**, udulma («Ləlvar dağı»). Kişi yuxuda görür ki, dağdakı oyuqda ləl-cəvahirat, qızıl var. Səhər dağa gedir. Orada əjdaha varmış. Əjdaha ona gündə bir ləl verir. Kişi qardaşını da götürüb dağa gedir. Əjdaha onu udur (10, s.56).

**376. Dağ motivi** («Qısır dağ»). Çoban elə bilir ki, qoçlarının qısır olmasının səbəbi dağın otudur. Buna görə dağın adı Qısır dağ qalır (10, s.56 - 57).

**378. Su motivi** (Adsız). Allah insanları yaradandan sonra peyğəmbərlərdən birini dirilik suyunun ardınca göndərir ki, insanlara gətirib versinlər. Peyğəmbər qayıdanda dincini almaq üçün yatır. İki qarğa gəlib o suyu içir. Ona görə də qarğalar 300 il yaşayırlar. Su insanlara çatmadığı üçün onlar az yaşayırlar (11, s.10).

**379. Su pərisi motivi** (Adsız). Bir gəlin Arazda həmişə su doldurardı. Bir oğlan da sudan başını çıxarıb baxardı. Hər gün belə təkrar olunurmuş. Gəlin də qorxusundan heç kimə demirmiş. Baldızı bu məsələni öyrənir. Həmin adam başını sudan çıxaranda gəlinin əri güllə ilə onu vurur. Bu, su pərisi imiş. Bir neçə gün sonra gəlinin əri ölür (11, s.11).

**380. Antropomorfik motiv** (Adsız). Bir qızı istədiyinə vermirlər. Qız Allaha yalvarır ki, onu göyə qaldırsın ki, oğlan onu görsün. Ancaq oğlan görə bilmir, qız yenə göyə qalxır. Qız Günəşə, oğlan Aya dönür, bir-birilərini axtarırlar (11,s.11).

**382. Su motivi** («Dambatan»). Bir qızı bir oğlana nişanlayırlar. Oğlangilə deyirlər varlı qız alın. Oğlan başqasına evlənir. Birinci qız Allaha yalvarır ki, ikisini də bulağa döndərsin. Oğlanın yaşadığı evin altı lərzəyə gəlir. İki quyu əmələ gəlir, içi su ilə dolur, dam batır (11, s.166).

**383. Xızır motivi** («Qızıl qaya»). Kasıb kişi varlı adamın əmri ilə çaylaqdan daş daşıyır, özünü də öküzə qoşur, daşı daşıyıb qurtara bilmir. Xızır onun köməyinə gəlir (11, s.166 - 167).

**385. Qarı motivi** («Qarın qardaşdan qabağadı»). Bir qarının qardaşı ölür. Onu basdırmağa qoymur. Ağsaqqalın sözü ilə onu qardaşı ilə bir otağa qoyub, çörək təhnəsini də tavandan asıb gedirlər. Qarı bir-iki gün ağlayır, acanda meyidi ayağı altda qoyub qalxır təhnədən çörək götürüb yeyir. Soruşurlar ki, niyə qardaşını tapdaşadın? Deyir qarın qardaşdan irəlidi (11, s.178).

**387. Ata ilə oğulun mübarizəsi motivi**, **tanımamaq motivi** («Komrat»). Hz. Əli Qəbələdə evlənir, bazubənd qoyub səfərə gedir. Qız olsa adını Fatma, oğlum olsa adını Murad qoyun, - deyir. Səfərdən on bel il sonra qayıdır. Görür ki, bir dəstə uşaq çiling-ağac oynayır. Biri onlara ad qoyur. Həzrət Əli soruşur ki, niyə ad qoyursan? Deyir ki, sözümə baxmırlar. Nə soruşur cavab verir. Axırda hirsindən uşağı sağ ayağı üstdə qoyub atır. Murad gedib dağın təpəsinə batır. Anası gözləyir, uşaq gəlib çıxmır. Hz. Əlidən soruşur. O deyir gələr. Hz. Əli bilir ki, dağa atdığı öz uşağı imiş. «Ko Murad» deyib atıbmış. Dağın adı Komrad qalır (11, s.179 - 181).

**388. Ana məhəbbəti motivi** («Əlican çayı»). Bir ailənin Əli adlı uşağı çayın qırağına çırpı yığmağa gedir. Sel gəlir Əlini aparır. Anası Əli, can bala deyib özünü selə atır. Çayın adı Əlican qalır (11, s.181 - 182).

**389. Ağac motivi** («Ağuluq»). Yadellilər hücum edir. Çoban sürünü götürüb dağa çıxır. Qış imiş. Bir meşəliyə rast gəlir. Ağacları kəsib özünə sığınacaq, qoyunlara yatmağa yer düzəldir, budaqlardan yem kimi istifadə edir. Səhər görür ki, qoyunlar qırılıb. Çoban ağacın adını ağu (yolka) qoyur (11, s.183).

**390. Dağ motivi**, **qəhrəmanlıq motivi** («Ər dağı»). Ər adlı pəhləvan varmış, həm də mömin adam imiş. İbadətə Ər dağına gedərmiş. Ona nə qılınc, nə nizə, heç nə batmazmış. İbadət edəndə bədəni muma dönərdi. Şeytan cildli bir insan onun sirrini öyrənib düşmənə xəbər verir. Düşmən ibadət vaxtı Ərə hücum edir, onun boynunu vururlar (11, s.184).

**391. Can əvəzinə can motivi** («Kəsilmiş çörəyi birləşdirmək olmaz»). Usta üç şəyirdi ilə bir qadına qonaq olur. Ev yiyəsinin 3 uşağı varmış. Onlara inək südü verir. Usta gecəyarısı inəyin başını kəsib şəyirdləri ilə qaçır. Mənasını belə izah edir ki, Əzrayıl gəlib həmin qadının canını alacaqmış. İnəyi kəsməklə qadını xilas edib (11, s.187 - 188).

**392. Günahsızlıq motivi** («Günahkar adam»). Biri çox zalım idi, çoxlu günahları vardı. Bir müdrikdən günahlarını necə bağışladacağını soruşur. Ağsaqqal ona bostan əkməsini, qovun-qarpızı ürəyi yananlara, yetimə verməsini deyir. O belə edir. Bir nəfər yolçu tər içində gedəndə ona bostana çağırır, yolçu gəlmək istəmir, bostançını itələyir, o da yolçunu öldürür. Fikirləşir ki, daha bu günahı Allah bağışlamaz. Ağsaqqaldan soruşur. Ağsaqqal ona deyir ki, tonqal qala, söyüdün budaqlarını yandır, başı aşağı torpağa basdır. Əgər günahın yoxsa, ağac bitəcək, - deyir. Kösövlər göyərir, qol-budaq atır (11, s.190 - 191).

**393. Cəza motivi**, **günahsızlıq motivi** («Ala qoyun, qara qoyun, başımı yerə qoyum»). Çoban namaz qılmaq üçün deyilməsi lazım olan sözləri molşadan soruşur. Molla da ona «Ala qoyun, qara qoyun, başımı yerə qoyum» sözlərini deyir. Çoban da Allaha olan eşqi ilə bu sözləri namazda söyləyir. Nə vaxtsa ikisi də ölür. Molla Allahın qəzəbinə gəlir. Qəbirləri yoxlayırlar. Görürlər ki, mollanın qəbrində çoban, çobanın qəbrində molla uzanıb. Molla cəhənnəmlik, çoban cənnətlik olub (11, s.191 - 192).

**394. Riyazi motiv** («Yel əsib qoz tökülüb»). İki muxaslı Şəkidə texnikumda oxuyurmuş, icazə alıb iki günlüyə kəndə gedirlər. Kənddə qoz ağacları o ili çox gətiribmiş. Biri o birisindən bazarda qozun neçəyə satıldığını soruşur (yəni deyir ki, qozun qalası neçəyədir? 4 qoz bir qala hesab olunur). Texnikumu buraxıb qoz satmağa gedirlər (11, s.192).

**396. Bicar motivi** («Çəltik»). Əkinçi başqa padşahın yerindən çəltik toxumu əldə edib öz sahəsində əkir. Padşahın isə çəltiyi az olur. Əkinçi hər dəfə çəltiyi dişləyib bismillah deyib əkirmiş. Ona görə də çəltiyi bol bitirmiş. Padşahın çəltiyi isə başı qoparılmamış deyə yaxşı bitmirmiş (11, s.194).

**397. Bicar motivi** («Çəltik»). Peyğəmbər düyülərin başını dişləyib yerə atır, bol məhsul alınır (Düyünü ona görə dişləyirlər ki, şeytan qarışmasın) (11, s.194).

**398. Zaman motivi** («Tərkisalat Qasım») Hamı Qasımı dinsiz adam bilirdi. Bir zəvvar pulu olmadığına görə qayıda bilmir. Ona deyirlər ki, burada sənin bir yerlin var, o, sənə kömək edər. Zəvvar bilir ki, bu, Bucaxlı Tərkisalat Qasımdı. Namaz qılmağa Bucaxdan Məkkəyə gəlirmiş. Gedir ona dərdini söyləyir. O da ona gözünü yumdurur, bir göz qırpımında Bucağa gətirir (11, s.195).

**399. Su motivi** («Daşdəmir əfəndi»). Daşalda Uluçay daşıb kəndi basıbmış. Daşdəmir əfəndi əsasını götürüb çayın içi ilə yuxarı gedir. Əsanı yerə vurub deyir, qayıt öz yerinlə ax. Su axarını dəyilib öz yatağına keçir (11, s.195).

**400. Torpaq motivi** («Şah Abbasın ölümü»). Şah Abbas öləndə əli yumulmur. Əlinə torpaq tökəndən sonra əli yumulur (11, s.200).

**401. Tilsim motivi** («Şah Abbasın elmlənməsi»). Bir ev varmış, fırlanırmış. İldə bir dəfə dayanırmış. Kim əlini divara basırdısa yazı ora düşsün, bütöv düşmürmüş. Şah Abbas əlindəki kağızı divara basır, tilsim bütöv düşür. Oxuyur, görür tilsimdi. Tilsimi oxuyanda ev dayanırmış. Şah Abbas evin içindəki bütün tilsimləri öyrənir. Elm dəryası olur (11, s.207 - 208). (ərəb mifologiyasında Çərxi-Dəvval süjetinə yaxındır-bilik evi)

**402. Ay motivi**, **riyazi motiv** («Ay niyə parçalanmadı»). Bir vaxt Ay göydə iki parça olub yerə düşmək istəyib. Camaat onu tutmaq istəyəndə Məhəmməd peyğəmbər (s.ə.s.) deyib ki, siz onu tuta bilməzsiniz. Kəlmeyi-şəhadət deyib Ay birləşib (2=1) (11, s.209).

**403. Günah motivi** («Bu günahından keçməzlər»). Məhəmməd peyğəmbər (s.ə.s.) Məkkədə namaz qılırmış. Ona deyirlər ki, bir qarı qapıda ağlayır. Çağırır yanına soruşur ki, niyə ağlayırsan? Qarı deyir ki, 100 illik ömrümdə körpə uşaqları dustaq etmişəm, onları satıb çörək pulu qazanmışam. Mənim günahım bağışlanmaz, eləmi? Peyğəmbər deyir, elə bildim sən ilkindi namazını gec qışmısan. Sənin əvvəlki günahlarından keçərlər, ilkindi namazına görə günahından keçməzlər (11, s.210).

**404. Daş motivi**, **ruzi motivi** («Yaş kəsənin, baş kəsənin, daş kəsənin kisbi artmaz»). Ev tikən bir ustanın qabağına böyük bir daş çıxır, daşı bölə bilmir. Birtəhər ortadan bölür. Görür ortasında bir qarışqa var, bir dənə də buğda. Qarışqa buğdanın yarısını yeyib. Bənna deyir, yarəb, sən bu qarışqanı ruzisiz qoymamısan, məni də qoyma. Nə qədər günah işləmişəm. O gündən daş bölməyi tərgidir. Daş canlıdır deyə onları böləni peyğəmbər qarğış edib. Onların nə pulu artmaz, nə də qurtarmaz. Daşın da ruhu var, küsə bilər (11, s.211).

**405. İlan motivi** («Nuh peyğəmbər»). Nuh peyğəmbərin gəmisi deşiləndə ilan həmin deşiyi tutur, əvəzində ondan insan əti istəyir. Peyğəmbər deyir ki, sənə adam əti verə bilmərəm, amma sənə elə şey verərəm ki, adamlar səndən qorxar - zəhm və zəhər (11,s.212).

**406. Zaman motivi** («Kişi ilə Əzrayıl»). Bir kişi Əzrayılla çörək kəsir. Vaxt tamam olanda Əzrayıl gəlir ki, onu öldürsün. Deyir kəlməyi-şəhadətini de. Kişi yarısını deyir, söləyir ki, yarısını da 100 ildən sonra deyəcəyəm. Əzrayıl bilmir neyləsin. Adama çevrilib ağlayır. Kişi soruşur ki, niyə ağlayırsan? Deyir şəhadətimi bilmirəm, ona görə ağlayıram. Kişi ona öyrədir. Əzrayıl onun canını alır (11, s.212).

**407. Qarı motivi** («Əsil həqiqət»). Bir kişi həqiqət axtarırmış. Qabağına bir qarı çıxır. Onu boğmalayır ki, həqiqətin yerini desin. Qarı ondan canını qurtarıb deyir ki, həqiqət mənəm. Hamıya eybəcər, qorxunc, çirkin görünürəm. Amma get söylə ki, mən cavanam, gözələm (11, s.213).

**408. Zaman motivi**, **torpaq motivi** («Yağmadı yağış, bitmədi qamış»). Bir rəhmli padşah vardı. O, gəzəndə görür ki, kimsə yer şumlayır. Fikirləşir ki, qışda yer əkəndə bitərmi? Axırını gözləyir. Əkin-biçin vaxtı bol məhsul alınır. Onun zəmisini padşah alır. Əkin yerini yandırtdırır. Soruşanda deyir ki, bu bolluğa uyub camaat qışda yer əkər, taxıl da hər dəfə belə bitməz. Əkin vaxtında əkilməsə, xalq acından ölər (11, s.214).

**409. Qurd motivi** («Qara itlə Bənək») (11, s.217 - 218).

**410. Övladsızlıq motivi**, **alma motivi**, **yuxu motivi**, **möcüzəli doğuluş motivi** («Ata ilə oğul»). Bir ağanın oğlu yox idi. Yuxuda gördü ki, uçur. Bir dərviş ona alma verdi (*Yuxu məkanları birləşdirir)*. Kişi yuxudan oyanaraq almanı arvadı ilə bölüb yeyir. Uşaq doğulur. 15 yaşına çatanda atası əlini uşağın çiyninə vurub deyir, sən güclüsən, yoxsa mən? Uşaq deyir mən. Ağa öz qardaşına gileylənir. Əmisi uşağı yanına çağırır, deyir sən nə sözdü demisən. Uşaq deyir atamın əli çiynimdə olanda mən güclüyəm, indi isə atam güclüdür (11, s.225 - 226). **Başqa mətn**. Bir gün şah əlini oğlunun çiyninə qoyub deyir: - De görüm sən güjdüsən, yoxsa mən? Deyir mən. Şah bir də soruşur: - De, sən güjdüsən, ya mən? Oğlu yenə deyir mən. Şah hirslənib cəlladı çağırıb oğlunun asılmasını əmr edir. Cəllad kəndiri onun boynuna keçirəndə şah yenə soruşur: - De görüm, sən güjdüsən, ya mən? Oğlu deyir: - Ata, nə vaxt ki, sənin əlin mənim çiynimdə olurdu, mən güjdüydüm. İndi sənin əlin mənim çiynimdə deyil, sən güjdüsən.

**411. İlan motivi** («Qızıl ilan»). Bir ilan Qumrunu sevir. Qumru öləndə ilan özünü öldürür (11, s.226 - 227).

**415. Halallıq motivi** («Arvad kişini əhil də edər, cəhil də»). Axund bir alma dişləyir, almanın halallığını almaq istəyir. Bağ sahibi 3 qardaş olur. Onların halallığını alır, özünün də halal adam olduğunu sübut edir (11, s.230 - 232).

**416. Alqış motivi** («Məhəmməd peyğəmbərlə dülgər»). Bir usta yolla gedirdi. Peyğəmbər soruşdu ki, nə aparırsan? Dedi yonqar. Dedi Allah-təala yonqarına bərəkət versin. Ona görə də ustaların cibi pullu olur, yonqarı da çox olur. Məhəmməd peyğəmbərin (s.ə.s.) bu işdə qarğışı da var (11, s.233).

**417. Səxavət motivi**, **var-dövlət motivi** («Var-dövlətin çoxluğunun sirri»). Peyğəmbərin var-dövləti çox idi. Ha paylayırdı qurtarmırdı. Allaha dedi ki, mənim var-dövlətim qurtarmır. Allah dedi ki, ayaqüstə çörək ye. Peyğəmbər yaxasından meyzar taxıb çörək yeyir. Yenə var-dövlət alıb-daşır (11, s.233).

**418. Xəsislik motivi** («İbrət dərsi»). Bir kişi baş-ayaq almaq üçün çox pul vermək istəmir. Kənd-kənd gəzir, axırda ucuz baş-ayaq alır. Gecə bir evə qonaq düşür. Evin arvadı deyir ki, döyək yeyək, yoxsa yeyək döyək. Kişi başa düşmür, elə bilir onu döymək istəyirlər. Ev sahibləri gedirlər, nəyi isə döyürlər gəlirlər. Yeməkdən sonra kişi soruşur niyə belə? Ev sahibi deyir ki, bu evin sahibi xəsis idi, ölüb, onun arvadını mən almışam, indi onun qəbrini döyürük. Bu söz qonağa dərs olur (11, s.234 - 235).

**419. Riyazi motiv** («Günü günortadan qaytaran Əli»). Həzrət Əli ova çıxmışdı. Tor qurdular, ceyran düşdü. Ceyran dedi ki, balalarım üçün bütün gecəni otlamışam, indi gün günortadan keçib, balalarım acdı. Həzrət Əli şəhadət barmağı ilə günə işarə edir, onu günortadan qaytarır (11, s.235).

**420. Od motivi** («Milçəyin əfsanəsi»). Allah bütün canlıları yığıb deyir ki, kim günəşdən od gətirsə, hara istəsə gedəcək. Arı gedir od gətirir, yolda yuxu tutur. Milçək odu götürüb gətirir Allaha verir. Ona görə də hara istəsə uça bilir (11, s.235).

**421. Ölüm motivi** («Aşıx Rustamın ölümü görməsi»). Rustam aşıxlıq edə-edə ailəsini dolandırırdı. Qayıdanda görür ki, qabağında ağpaltar var. Nə qədər bismillah edirsə, ağpaltar geri çəkilmir. Ağpaltar deyir ki, sənin canını alacağam. Kişi rüsxət alır ki, evə gedim orda al. Yolda dostlarını da çağırır, arvadına da deyir üzümü qibləyə çevir, yerimi aç. Ömrünü tapşırır (11, s.235 - 236).

**422. Su motivi** («Oğlan bulaq, Qız bulaq»). Bir oğlanla bir qız Ovçu Pirimi görmək istəyirlər. Gəlib tapırlar. Deyirlər nə olaydı yuyunaydıq, sonra Piri babanın yanına çıxaydıq. Onda onların yanından atlı keçir. Atın ayağı dəyən yerdən su çıxır. Yuyunmaq istəyəndə Piri baba deyir ki, arxada da bulaq var. Qız birindən, oğlan da birindən istifadə edərək yuyunurlar (11, s.240).

**423. Məhəbbət motivi** («Qız qalası»). Sumu sultanın qızı bir oğlana vurulur. Onlar Ağçay dağlarına qaçırlar. Sumu sultan oğlanı boğazından asdırır (11, s.240).

**424. Qala motivi**, **xəyanət motivi** (o dünya ilə bu dünya arasında sərhəd. Kosmosla xaos arasında məkan) («Qəbələ qalası»). Əli adlı pəhləvan yerli qadınla evlənir, qalanın sirrini öyrənir. Samanı suya tökür. Saman hara gedirsə, ora qalanın girişi olur (11, s.241). Başqa bir əfsanə İsgəndərin hücumu ilə bağlıdır («Qəbələ qalası»). İsgəndər qalanı ala bilmir. Qəbələ xanının qızı məktubunda yazır ki, məni alsan qalanın sirrini deyərəm. Samanı suya tök, izlə deyir (11, s.241).

**425. Maral motivi**, **xilaskar motivi** («Maral səxavəti»). Sel gəlir kəndi aparır, bir uşağın beşiyi ağaca ilişir, qalır. Sonra bir maral gəlir, uşağı yerə endirir. Uşağı böyüdür. Oğlan özünə ev tikir, marallara duzdaq düzəldir. O, öləndən sonra marallar onun qəbri üstdə göz yaşı tökürlər (11, s.242 - 243).

**426. Daş motivi** («Qədimin daşı»). Qədim adlı bir oğlan ona sataşmaq istəyənlərdən qisas alır. İki nəfəri öldürür. Onu axtarırlar. O, həmişə Ucan adlı yerdə namaz qılardı. Ora gəlirlər, tapmırlar. Ruhanilər onun qeyb olduğunu deyirlər. Kəndin küçəsindəki böyük daşa «Qədimin daşı» deyirlər (11, s.244 - 245).

**427. Su motivi**, **antropomorfik motiv** («Kərim baba haqqında rəvayət»). Bir gün ziyarət görür ki, camaat ondan gileylidi. Bir nəfər Kərim baba ziyarətinə deyir ki, əgər sən ziyarətsənsə yağış yağdır. O, camaatı yığıb qəbiristanlıqda namaz qılır, qayıdanda deyir ki, hamı özünü daldaya çatdırsın. Möhkəm yağış yağacaq. O anda güclü yağış yağır (11, s.246).

**428. İlan motivi**, **qəzavü-qədər motivi** («Yeddi qardaş, bir bacıdan uzaq ol»). Yeddi qardaş bir bacının kiçik qardaşı xəstələnir. Falçı deyir ki, sənin qardaşın dünyadan nakam köçəcək. Onu ilan vuracaq, çaya düşəcək. Bacını dərd alır. Bu yerlərdən köçəsi olurlar. Təzə yaşadıqları yerdə 7 qardaş 1 bacı ilanı ailəsi varmış. Balaca qardaş ilanların bacısını təsadüfən öldürür. O biri ilan oğlan çaya gedərkən onu vurur, oğlan suya düşür (11, s.246 - 247).

**429. Qala motivi**, **xəyanət motivi** («Yeddi qardaş və bir bacı qalası»). Yeddi qardaş qala tikir, bacıları da səhəngi hörüklərinə bağlayaraq su gətirərdi, yemək hazırlardı. Bacı düşmənlərin sözünə aldanıb duzlu suyu qardaşların silahına tökür ki, yaxşı atsın. Silahlar zay olur. Qardaşları əsir alıb məhv edirlər. Xalq isə bacını daşqalaq edir (12, s.76).

**430. Bulaq motivi** («Qızdırma bulağı»). Bir nəfər qızdırmadan yanır, atılıb hovuza girir. Qızdırması kəsilir. Bundan sonra bulağın adı «Qızdırma bulağı» olur (12, s.73).

**431. Xəyanət motivi** («Dərbənd xanının qızı»). Dərbənd xanının qızı Gülbəniz onlara düşmən olan cavan şahı sevir. Ona görə də Dərbənd qapılarını açır. Sonra cavan şah fikirləşir ki, atasına xain çıxan qız mənə də xain çıxar. Gülbənizi qaladan atır, xana bu barədə məktub yazır. Atası qızının ölümünə kədərlənmir (12, s.59 - 50).

**432. Peyğəmbər motivi**, **zaman motivi**, **uzunömürlülük motivi** («Süleyman peyğəmbərin təəssüfü»). 950 il yaşayan Süleyman peyğəmbər 700 yaşında alacıq qurur, başını içəri soxur, ayaqları çöldə qalır. Ona irad tuturlar ki, alaçığı elə tik ki, içinə tam yerləşəsən. Deyir bilsəydim belə az yaşayacağam, heç bunu da tikməzdim (13, s.82).

**433. Peyğəmbər motivi** («Etiraf»). Süleyman peyğəmbərin uşağının əli, ayağı şikəst idi. Arvadı Bilqeys deyir ki, həzrət Cəbrayıla de Allahdan xahiş etsin ki, oğluna əlac eləsin. Allahdan nida gəlir ki, sirlərini bir-birilərinə etiraf etsinlər, övladları onda sağalacaq. Peyğəmbər etiraf edir ki, bu boyda var-dövlətin qabağında yanıma gələnlərdən nəsə umuram. Uşağın əlləri açılır. Arvad deyir ki, sən dünyada ən yaxşı kişi sən, yenə yad kişi görəndə ürəyim uçunur, özümü saxlaya bilmirəm. Uşağın ayaqları açılır (13, s.82).

**434. Halallıq motivi** («Halal qardaşlar»). İki qardaş ortaqlı taxıl əkirdilər. Taxılı iki yerə böldülər. Kiçik qardaş fikirləşdi ki, mən təkəm, qardaşımın külfəti çoxdur. Öz taxılından onun taxılının üstünə tökdü, evinə getdi. Böyük qardaş gəldi, fikirləşdi ki, qardaşım evlənməlidi. Özünün taxılından götürüb qardaşının payının üstünə tökdü. Allah onların taxılını bərəkətli elədi. Satdılar, kəm-kəsirlərini ödədilər (13, 88 - 89).

**435. Səbir motivi** («Xan qızını kimə verər»). Xan qızını istəyənlərə şərt qoyur ki, onun qızını almaq istəyən kötük yarmalıdır. Heç kim kötüyü yara bilmir. Axırda gözəl bir oğlan gəlir, xan qızı oğlana vurulur, ona deyir ki, kötüyü qıxmıq-qıxmıq yar. Onda yorulmazsan. Oğlan kötüyü belə yarır, xan qızını ona ərə verir (13, s.89 - 90).

**436. Səbir motivi** («Bacılar»). İki bacanaq vardı - biri əkinci, biri kümçü idi. Yağış yağan ili əkinçinin taxılı bol bitir, varlanır. Kümçünün baraması əmələ gəlmir, kasıblaşır. Varlı bacanaq kasıba heç nə vermir, kiçik bacı böyük bacıya xahişə gedir. Varlı bacı ona çörək, taxıl vermir. Vaxt gəlir, bir neçə il yağış yağmır, taxıl olmur, əvəzində barama çox olur. Varlı kasıblaşır, kasıb varlanır. Böyük bacı öz vəziyyətlərindən şikayətlənir, kiçik bacı ona döz, səbirli ol deyir. Ona pay verib yola alır (13, s.90).

**437. Halallıq motivi** («Ərəbin dəvəsiylə halallaşması»). Ərəb qocalmışdı, xəstələnib ölüm ayğında idi, dəvəsini sığallayıb ondan halallıq istəyir. Dəvə halallıq vermir, deyir sənin bütün günahlarını bağışlaram, amma filan vaxtı məni eşşəyin quyruğuna bağladığını bağışlamaram (13, s.92).

**438. Ölümdən qaçma motivi** («Əzrayılın dostluğu»). Bir kişi Əzrayılla dostluq edir. Ona deyir ki, öləcəyimi qabaqcadan xəbər elə. Vaxt çatır Əzrayıl gəlir. Kişi deyir ki, axı dostuq, demədim mənə xəbər elə? Əzrayıl deyir sağın öldü, solun öldü, bu sənə xəbər deyil. Kişi iki gün vaxt alır. Atını minir qaçır. Fikirləşir ki, Əzrayıl daha onu tapa bilməz. Dəstəmaz alıb namaz qılanda Əzrayıl gəlir. Deyir vaxt tamamdı, namazını qurtar. Sənə ona görə vaxt verdim ki, gəlib öz ayağınla bura çatasan (13, s.93 - 94).

**439. Peyğəmbər motivi**, **tamah motivi** («İbadət və tamah»). Musa peyğəmbər bir mağarada həmişə bir kişinin ibadətlə məşğul olduğunu görürdü. Bu barədə Allaha söyləyir. Allah o adama bir gün rüsxət verir. O adam göydə uçanda yerdə gümüş pul görür, yerə enir ki, pulu götürsün. Əlini uzadanda görür ki, pul deyil. Allah ona verdiyi rüsxəti əlindən alır. Peyğəmbər başa düşür ki, tamahkarlıq ibadətin savabını heç edir (13, s.95).

**440. Daş motivi** («Beşik daşı»). Düşmən basqın edəndə bir gəlin uşağı beşikdə götürüb dərə yuxarı qaçır. Düşmən ona çatanda Allaha yalvarır ki, elə elə ki, uşağıma qılınc batmasın. Uşaq beşiklə bir yerdə daşa dönür. Düşmənin qılıncı daşı kəsə bilməyib. İndi də daşın üstündə çalın-çarpaz izlər var (13, s.100).

**441. Halallıq motivi** («Getdi dimax olmaz, gəldi dimax olmaz»). Bir palan ustası şəyirdini dükanda qoyub namaza gedir. Bir kəndli eşşəyinin palanını yamatdırmaq üçün gəlir. Şəyird palanı yamayıb kəndlini yola salır. Kəndli şəyirdə sovqat gətirir, deyir bu palanı yenə yama. Şəyird baxır görür daha yamamaq mümkün deyil. İçəridən bir köhnə palan götürüb ona verir. Kəndli palanı götürüb gedir. Usta gəlir, qızıllarını o palana yığıbmış, görür palan yoxdu. Şəyird ona əhvalatı söyləyir. Sonra usta «getdi dimax olmaz, gəldi dimax olmaz» sözlərini bir neçə gün öz-özünə təkrar edir. Bir müddətdən sonra kəndli yenə dükana gəlir. Bu dəfə şəyird dükanda olmur. Kəndli ustadan xahiş edir ki, onun palanını yamasın. Usta palanını tanıyır, görür ki, qızıllar oradadır. Öz-özünə deyir: «Gəldi dimax olmaz, getdi dimax olmaz». Kəndliyə təzə palan verir, deyir ki, halal mal itməzmiş (13, s.278 - 279).

**442. Məhəbbət motivi**, **günəş motivi** («Günəşlə Ay»). Mətndə Günəşin çox gözəl, həm də məğrur olması təsvir olunur. Ayın ona məhəbbəti burada öz əksini tapıb. Günəş Aya şərt qoyur ki, əgər məni sevirsənsə, üzündəki qara xalı qopar ver mənə. Ay da onun xahişini yerinə yetirir. Günəş qəhqəhə çəkir ki, sənin gözəlliyin xalında idi. Onu da mən səndən aldım. Dünyanın gözəli indi mənəm. Ay Günəşdən küsür. Sonra Günəş peşman olur, Ayı nə qədər çağırırsa, o, geri dönmür. Ay Günəşi görməmək üçün üzünə pərdə çəkir, istəmir ki, Günəş onun üzündəki ləkəni görsün (15, s.29).

**443. Məhəbbət motivi** («Həzrət Süleymanla Bilqeyis»). Həzrət Süleyman Bilqeyisi sevir, qoca olduğuna görə Bilqeyisin bütün şərtlərini yerinə yetirir. Bilqeyis sərin yer axtarır, isti su istəyir. Bu şərtləri Süleyman yerinə yetirir. Quşlara əmr edir ki, sərin yer axtarsınlar. Hüt-hüt quşu belə yer tapır. Bilqeyis ondan isti su istəyir. Süleyman divlərə əmr edir ki, yerin altındakı suları qızdırsınlar. Süleyman vəfat edir, divlər də suyu qızdırmaqda davam edirlər (15, s.29 - 30).

**444. Qurd motivi** («Qurdoğlu»). Aldədənin oğlu itəndə bir qurd tapıb böyüdür. Aldədə oğlunu tapır, qurd da onlardan ayrılmır. Aldədə oğluna deyir ki, sən qor oğlusan. Uşaq deyir ki, mən qurd oğluyam. Aldədə ölməyə az qalanda oğluna vəsiyyət edir ki, burada Ağçay var, ona yaxın düşmə. Anan Mahpeykəri apardığı kimi səni də aparar. Yeddi ildən bir Ağçay daşardı. 7 il tamam olanda Qurdoğlu çayın qırağına gəldi. Dağda bozqurd, bir də at ilxısı vardı. Qurdoğlu atlardan birini mindi, ata yurduna gəldi. Qurdoğlu vətənin keşiyində dayandı (15, s.30 - 32).

**445. Dirilik suyu motivi**, **Günəşin udulması motivi**, **riyazi motiv** («Dirilik suyu»). Mətndə günəşin zülmətdə udulması, İsgəndərin dirilik suyu ardınca zülmətə getməsi, qocaları isə özü ilə aparmaq istəməməsi, bir qocanın oğlu ilə getməsi, sonra İsgəndərin dirilik suyu olan quyuya çata bilməməsi, bir qocanın məsləhətinə ehtiyacı olduğunu deməsi, qocanın məsləhəti, aşpaz Andreasın quru balığı yumaq üçün çeşməyə yaxınlaşması, balığın dirilməsi, aşpazın sudan içməsi, İsgəndərə deməməsi, qocanın məsləhəti ilə götürdükləri xurcundakı qumların qızıla çevrilməsi, onların qaranlıq dünyadan işıqlı dünyaya çıxması əks olunur (15, s.32 - 33). Onlar zülmətdə 40 gün yol gedirlər (əvvəl 18 gün yol gedib çeşmənin başına çatırlar). 40 - 18 = 22 (türk tayfalarının sayı)

**446. Antropomorfik motiv** («Dağların ayrılığı»). Qoşqar, Murov, Kəpəz üç qardaşdır, anaları Alvız sacda yuxa bişirir. Yuxanın üstündə qardaşlar dava edirlər, anaları nə edirsə, sakit olmurlar. Kəpəz Murova kösöv atır, o da qaynar sacı onun başına çırpır. Murov qışqıra-qışqıra qaçır. Qoşqar da qorxudan qaçır. Hərəsi bir yerdə qərar tutur (15, s.33 - 34).

**447. Od motivi**, **ölüb-dirilmə motivi** («Simruq quşu»). Simruq quşu Qaf dağında yaşayırmış, 500 ildən bir günəş allahı Ranın məbədinə gəlirdi, onu tutub yandırırdılar. O, hər dəfə odun içindən dirilib çıxır, 40 gün Misirdə qalıb Hindistana uçurdu (15, s.34).

**448. Od motivi** («Səməndər quşu»). Səməndər əfsanəvi bir quşdur. Ömrü gödəkdir, dimdiyi poşaddandır, caynaqları çaxmaqdaşı, tükü qovdur. İki balası olur. Balalarını pərvazlandırıb dimdiyini caynağına vurur, alışıb yanır, kül olur (15, s.34).

**449. Məhəbbət motivi**, **ölüb-dirilmə motivi** («Səməndər»). Səməndər igid oğlandır. Qönçə adlı qızı sevirdi. Qönçəni elat bəyi də sevirdi. Bəy və dostları Səməndəri lərə salırlar. Kasıb adamın inəyini kəsib yeyir, sümüklərini onun çardağında gizlədirlər. Səməndəri yandırmaq üçün tonqal qalayırlar, Səməndəri yandırırlar. Qönçə özünü oda vurur, pərvanəyə dönür. Səməndər odun içindən quş olub çıxır, alovun ətrafında fırlanır (15, s.34 - 35).

**456.İlan motivi** («İlanla qaranquş»). İlan ağzının acılığını getdirmək üçün arıdan şirin qanın nədə olduğunu soruşur. Arı deyir ki, bu asan işdir. Qaranquş onların söhbətini eşidir. Arı Şirin qanın insan qanı olduğunu demək istəyəndə qaranquş onu yoldan çıxarır, aldadır ki, qarğa öz səsinin qəşəng olduğunu söyləyib. Arı səs çıxaranda onun dilindən dişləyir. Arı vızıldamağa başlayır. İlan da qaranquşun quyruğundan lələk qoparır (15, s.38 - 39).

**457. Özünəvurğunluq motivi** («Nərgiz»). Nərgiz oğlan imiş. Bütün qızlar, ilahələr ona aşiq imiş. Gözəllik ilahəsi ona vurulur, Nərgiz onu sevmir. Gözəllik ilahəsi daşa dönür. Nərgiz əl-üzünü suda yuyanda özünə vurulur. Özünü qucaqlamaq istəyib gölə atılır (15, s.43).

**460. Cilddən cildə düşmə motivi** («Löküm qalası»). Löküm qalasında Lök adlı biri yaşayırmış. Allahı tanımırmış. Çoxlu qoşunu varmış. Heç bir padşah ona qalib gələ bilmirmiş. Ondan Əmirə şikayət edirlər. Lök tilsimkarmış, cilddən-cildə düşə bilirmiş. Əmir qoşunu ilə gəlir. Lök itə dönüb ağzında çarıq qaçır. Əmir onun ardınca gedir. Ona bir qaya atır, qaya onun yanına düşür, zərbindən Lök torpağa batır. Əmir Düldülü minib onu izləyir, Lök torpaqdan çıxanda Əmir onu yaxalayır. - Məni öldürmə, - Lök deyir. Əmir onun qaşından ətini dartıb, ölüncə əzab çək deyir. Əfsanəyə görə Lök ölmür, həmişə əzab çəkir (15, s.50).

**461. Əjdaha motivi** («Əjdaha qayası»). Mətnə görə bir mağarada əjdaha varmış, bir pəhləvan onu öldürür. Qayadan axan damcı-damcı su da əjdahanın yağıdır. Qayanın ətrafında bir gil varmış, pəhləvan gili bura töküb ki, kim bu yağdan zəhərlənsə, gildən yeyib yaxşı olsun (15, s.51).

**462. Tütək motivi** («Zar»). Bir qarının Zaza adlı oğlu, Naza adlı qızı sevirmiş. Oğlan kasıb olduğuna görə qızı vermirlər. O, bardağın içində qarpız yetildirib Nadir şaha aparır. Nadir şahdan xahiş edir ki, qızı ona alsn. Nadir şah əmr edir ki, qızı ona versinlər. Şah səfərə gedəndən sonra Zazanı öldürüb quyuya atırlar. Zazanın sehrli tütəyi varmış, öz-özünə çalıb Zazanın öldürülməsini söylərmiş. Nadir şah səfərdən gələndə quyudan səs eşidir. Tütək çalır: Zazanı öldürdülər, quyuya saldırdılar. Nadir şah əmr edir, Zazanı öldürənlərin boynunu vurdurur. Bu zarıma səsə görə kəndin adı Zar qalır (15, s.52).

**463. Torpaq motivi** («Qarı sərnici»). Şah gələndə hamı qaçır, bircə qarı qalır. Şah ondan nə istədiyini soruşur. Qarı bir sərnic torpaq istəyir. Şah qoşuna əmr edir. Hərə bir araba qarının həyətinə torpaq tökür (15, s.53).

**464. Qarı motivi**, **körpü motivi** («Qarı körpüsü»). Bir qarı körpü saldırır. Sel körpünü yuyub aparır. Qarı ağlayır, bir ağsaqqal ona deyir ki, körpünü pis yerdə tikdiribsən. Ağsaqqal çayın hər iki qırağına bir ovuc torpaq tökür, çay daralır. Torpaq təpələri göy daş olur. Qarı da bu göy daşların üzərindən körpü salır (15, s.53).

**465. Körpü motivi** («Sınıq»). Sınıq körpünü bir qız bir ilə saldırır. Kişi paltarı geyindiyindən hamı onu kişi hesab edir. Körpü hazır olanda o, qız paltarı geyinir. Camaat qızı tanımır. Ona görə də o kəndin camaatına Korlar Həmzəlisi deyirlər (15, s.53).

**466. Məhəbbət motivi**, **ilan motivi** («Siyəzən»). Bir ananın oğlu səhər tezdən evdən çıxan, axşam tox adamlar kimi qayıdırmış. Üzündə nur, gözlərində işıq, nəfəsində gül-çiçək ətri olarmış. Ana bir gün oğlunu izləyir. Görür ki, oğlu bir bulaq başında bir qızla oturub söhbət edir. Qızın gözəlliyinə söz ola bilməz. Lalə yanaqlar, qara xal, əlində də qırmızı lalə. Elə bu vaxt bir qara, bir ağ ilan görürlər. Oğlan ilanları öldürmək istəyir. Qara ilan onun niyyətini başa düşüb oğlanı sancır. Oğlan qaralıb daşa dönür. Ana bunu görüb tüstüsü təpəsindən çıxır, kösöv kimi yanıb-yaxılır. Elə o vaxtdan anaya «Siyah zənən» - «Qara arvad» deyiblər. İndiki Siyəzən o ananın kösövə döndüyü yerdir (15, s.54).

**467. Su motivi** («Araz çayı»). Ərgünəş dağı öz suyunu Arana verməzmiş. İndiki Maralyan kəndinin yerində bir-iki daxma var imiş. Orada qoca kişi yaşayırdı. Onun Maral adlı gözəl qızı var idi. Bir varlı oğlan Marala təcavüz etmək istəyir. Maral yalvarır, oğlan yumşalmır. Maral səhranın ortasındakı qara daşa yalvarır, daşın altından ilan çıxır. Qız ilanı görüb özündən gedir. Gürzə gedəndən sonra oğlan daha da zalımlaşır. Göydən günəş od ələyir. Maral susuzluqdan yanır. Qızın gözü qabağında oğlan su içir. Ərgünəşin suyundan qıza vermir. Oğlan ona yanıq verir: İndi necəsən, yan, Maral, tüstülən, - deyir. Qara gürzə sürünüb onu çalır. Atası Maralı axtarır. Maral su deyib imdad diləyir. Yağış yağır, Maral çaya sürünür. Çaya az qalmış ölür (15, s.55 - 56).

**468. Əjdaha motivi**, **qurban motivi** («Sumqayıtla Ceyranbatan»). Sum adlı oğlan, Ceyran adlı qız varmış. Bir-birilərini sevirdilər. Bu yerlərdə əjdaha peyda olmuşdu. Camaat onun qorxusundan çaydan su götürə bilmirdi. Çaya yaxın düşənləri əjdaha parçalayırdı. Camaat onunla söhbət edir, əjdaha gündə yeməyə bir adam istəyir. Sum əjdahaya gündə bir adam verilməsinə etiraz edir. Camaaat da Suma etiraz edir, onlar gündə bir adam verib su alırdılar. Ceyranın ailəsinə növbə çatır. Ceyran özünü qurban vermək istəyir. Sum əjdaha ilə təkbətək döyüşə gedir. Ceyran onun ardınca «Sum, qayıt» deyə qaçır. Ceyran görür ki, çayın rəngi qırmızıdır. Sum əjdahanı öldürür, özü də ölür. Ceyran bataqlığa düşür, boğulur, ölüm ayağında yenə «Sum, qayıt» deyir. O yerdə şəhər salınır, boğulduğu yerə Ceyranbatan deyirlər (15, s.58 - 59).

**469. Məhəbbət motivi** («Oxçuoğlu»). Bəxtiyar adlı bir igid vardı. Atası ox düzəldən idi, ona görə də ona Oxçuoğlu deyirdilər. Onu Zeynəb adlı bir qız istəyirdi. Onların məhəbbəti başqa cavanları intiqam almağa sövq edirdi. Bahar bayramında onlar ovda at çapmalı olurlar. Bir ceyran qarşılarına çıxır. Onlar ceyranı qovurlar, hamı geri qayıdır, Bəxtiyar isə ceyranı qovmaqda olur. İgidlər Bəxtiyarı axtarırlar, onu yaralı tapırlar. Sən demə, Zeynəbi istəyən cavanlardan biri onu oxlayıbmış. Zeynəb onun cəsədini heç kimə vermir, öldüyü yerdə bulaq üstündə dəfn edib keşiyini çəkir (15, s.60 - 62).

**470. Qiyamət motivi** («Nuh peyğəmbər»). Yer üzünü su alanda bir adam Nuha deyir ki, kəndiri at, mən də gəmiyə çıxım. Yadındamı, o ili sənin yağın yox idi, bir az sənə yağ verdim. Nuh özünü eşitməzliyə vurdu, fikirləşdi ki, qoy suda boğulsun, sonra məndən yağ istəyər. Başqa bir adam yaxınlaşır. Deyir o ili unum yox idi, mənə borca bir çuval un verdin. Peyğəmbər fikirləşir, o boğulsa borcum itər, xilas olsa işləyər, qaytarar (15, s.69).

**471. Qiyamət motivi**, **su motivi** («Nuh peyğəmbər»). Bir qoca Nuhdan soruşur, yer üzünü nə zaman su alacaq? O da deyir ki, gəlinlə qayınana danışanda. Bir gün qoca gəlinindən soruşur: təndir yandımı? Gəlin cavab verir: - Hara yanır, o qədər üfürmüşəm ki, başım partlayır. Qoca fikirləşir ki, tufan günü gəlib. Gedib təndirə baxır, görür təndirin dibindən su çıxıb. Nuhun yanına gedir ki, onu da gəmiyə götürsün. İstəyi baş tutmur (15, s.69).

**472. Çevrilmə motivi, riyazi motiv** («Nuh peyğəmbər»). Nuhun gəmisinin dabanı deşilmişdi. Bir usta çağırır. Usta ləng işləyir, qaranlıq düşür. O, iki usta da çağırır, onlara qızlarını verəcəyini vəd edir. Amma bir qızı var idi. Düşünür ki, yer üzünü su alanda onlar boğulacaq. Ustalar gəminin dabanını düzəldib Nuhdan qızları istədilər. O, fikirli-fikirli gəzəndə eşşəyi ilə iti dönüb qız oldular. Nuh qızları bu ustalara verir. Bir müddətdən sonra qızları yoluxmağa gedir. Birinci kürəkən deyir yaxşı qızdır, bir şeyi pisdi ki, nə deyirsən eşşək kimi eşitmir, qulaqardına vurur. İkinci kürəkən deyir ki, pis deyil, amma it kimi çəmkirir. Üçüncü kürəkən razı olduğunu söyləyir. Beləliklə, hər üç qızın cinsi aydınlaşır (15, s.70).

**473. Ədalət motivi** («Süleyman məhkəməsi»). İki qadın Süleyman peyğəmbərin yanına gəlib bir mübahisəni həll etməyi xahiş edirlər. Birinin uşağı ölü doğulmuş, o, öz uşağını ikincinin uşağı ilə dəyildirmiş, uşaq üstdə mübahisə yaranmışdır. Peyğəmbər onları dinlədikdən sonra deyir ki, ikiniz də uşağın sizə verilməsini tələb edirsiniz. O, sağ qalmış uşağı yanına gətirtdirib qılıncı başı üzərinə qaldırır, deyir uşağı yarı böləcəyəm, yarısını sənə, yarısını ona verəcəyəm. Uşağın əsil anası Süleymanın ayağına sərilir, deyir uşağı öldürmə, ona ver, qoy uşaq yaşasın. Yalançı ana isə deyir ki, sizin ədalətli hökmünüzdən razıyam. Süleyman əsil ananın kim olduğunu ayırd edir, uşağı ona verir (15, s.70 - 71).

**474. Tütək motivi**, **buynuz motivi** («Makedoniyaşı İsgəndər»). İsgəndərin başında buynuz bitmişdi. Ona görə də başını hər dəfə qırxdıranda dəlləyi öldürtdürürdü. Tək bir dəllək qalmışdı, o da and içmişdi ki, bu sirri heç kimə deməyəcək. Bir müddət keçəndən sonra dəlləyin qarnı köpür, çarəsiz qalıb çölə gedir, bir quyunun başında deyir: «İsgəndərin buynuzu var, buynuzu». Sonra sakitləşir, çöpü də çəkilir. Quyudan bir qamış bitir, çoban qamışdan tütək düzəldir, tütəkdən aydınca bu sözlər eşidilir. İsgəndər yoldan keçəndə tütəyin səsini eşidir. Sirrinin açıldığını görüb dəlləyi çağırır, edam edirlər (15, s.92)

**475. Qala motivi** («Teymurləng»). Bərdənin hökmdarı Gülüstan adlı qız idi. O, Murovun ətəyində, İncəçayın sahilində qala tikdiribmiş. Adına «Gülüstan qalası» deyirdilər. Teymur Bərdəni tutur. Gülüstan Murovdakı qalaya çəkilir. Teymur qalanı 3 ay mühasirədə saxlayır, çıxıb getmək istəyənd əsgərlər çaylaqda qara it görürlər. İt İncəçaydan su içib yerin altına girir, görünməz olur. Beləliklə qalanın yolunu tapırlar. Gecə Teymur qalaya daxil olur, Gülüstan özünü öldürür (15, s.95 - 96). Mətndə qalanın alt mifoloji qatda kosmosla xaos arasında yerləşdiyini, sonradan dünyəvi məzmun aldığını görürük. Teymur xaos yaradan, Gülüstan isə kosmosu təmsil edir.

**476. Məhəbbət motivi**, **riyazi motiv** (Adsız). Tanrı Zöhrəni yerə göndərdi ki, məhəbbət yaratsın. O, Kürün sahillərində yuva saldı. Sonra Tanrı Harutla Marutu da göndərdi ki, ona həyan olsunlar (1+2). Onlar Zöhrəni görüb aşiq oldular. Bir-birindən xəbərsiz Zöhrəyə eşq elan etdilər. Zöhrə hərəsinə bir piyalə ovsunlu su içirtdi ki, kim sərxoş olmasa ona ərə gedəcək. Suyu içib onlar huşlarını itirdilər. Bu hal Zöhrənin xoşuna gəlmədi. Gəldiyi küpə minib göyə qalxdı, ulduza döndü (15, s.27) (1+2)-(1)=2.

**478. İlan motivi** (Adsız). Bir kişinin qapısını yekə bir ilan döyür. İlanlar davaya getmək üçün çayı keçməli idilər. Kişini aparırlar ki, onları bərə ilə çaydan keçirsin. Bir neçə gündən sonra ilanlar gəlir, kimi yaralı, kimi əzilmiş halda halda dönürlər. Kişinin qapısının qabağına yerə tüpürürlər. Kişi görür ki, onların ağzından qızıl düşür (15, s.20).

**479. Adamcıl motivi**, reinkarnasiya (Adsız). Bir dəfə bir gəlin su qızdırıb həyətdə çimirmiş. Qapıya çatanda başına canavar donu düşür. Gəlin qurd olub el-obanın canına düşür, yeməyə heç nə tapmır. Öz uşağının çeçələ barmağını yeyir. Doymur, uşağı təmiz yeyir. Neçə-neçə uşağı oğurlayıb yeyir. Dağda-daşda gecələyir. Onu tuturlar görürlər ki, kəsəklərin arasında donunu gizlətdi. Donu götürürlər, arvad ağlayır. Donu oda atıb yandırırlar. Gəlin daha qurd olmur (15, s.21-22).

**480. Xilaskar motivi** («Qanlı daş»). Ovçunun istədiyi qız, Gülpəri onu sınağa çəkir. Əgər ovçu dağdakı maralı vursa, ona ərə gedər. Ovçu dağa gedir, maralı tapır, ox atır, dağ maralı qoruyur, ox marala dəymir. Ovçu ilə maral arasında mübarizə başlanır. Ovçu maralı dağ­dan, qayadan aralayıb daşlığa salır. Bu dəfə daşlar maralı qoruyur. Maral daşların arasında gizlənir. Ovçu axırıncı dəfə oxunu atır, daşın onu qorumağa imkanı ol­mur. Son nəfəsdə daş maralı qoruya bilmir və daşın sinəsindən qan axır (1, s.12).

**482. Antropomorfik motivi** («Qoşa qardaş dağı»). Bu əfsanədə ata malını bölə bilməyən qardaşlar bir-birini öldürür. Kiçik qardaş xəncərlə böyük qardaşın qarnını, böyük qardaş isə kiçiyin başını kəsir. Onlar bu vəziyyətdə də dağa çevrilirlər. Birinə Qarnıyarıq, o birisinə Başıkəsik dağı deyilir (1, s.38).

**483. Antropomorfik motiv, su motivi** («Göyəzəndə qızıl piyalə»). Nabatın nişanlısı itəndə qız onu axtarmaq istəyir. Atasından utanır. Bir qızıl piyaləsi varmış, dar ayaqda piyalə onun köməyinə çatarmış. Nabat piyaləni su ilə doldurur, suya yalvarır ki, sən aydınlıqsan, Halayın taleyini aydın elə. Su ona deyir ki, sevgilisi Göyəzən dağında son nəfəsdədir. Bir qızılquş şığıyıb piyaləni aparır. Nabat da onun dalınca. Quş və Nabat dağa çatırlar. Bu vaxta qədər heç bir qadın dağa çıxmayıbmış. Bu mənzərəni görənlər deyirlər: - İlk dəfə Göyəzənə qadın çıxdı, o daha göy əzən deyil, Kuhizənəndi - yəni qadın dağıdır. Quş onu dağın döşündə səfalı bir yerə gətirir. Nabat görür ki, Halay qan içindədir, ona ox batıb, oxu çıxarır, piyalədəki suyu yaraya səpir, yaranı bağ­layır. Nabat quşa minnətdarlıq etmək istəyir. Piyaləni ona uzadır. Quş da piyaləni insan əli çatmayan bir qayaya qoyur. Qızıl piyalə dağın başından aşiqlərin yolunu işıqlandırır (1, s.20).

**486. Övlad vermə motivi, daş motivi** («Bələk daşı»). Nisənin övladı olmur. Sadıq da ona deyir ki, uşağı olmasa bolayacaq. Bir gün Nisə yuxuda görür ki, dağda şiş bir qayanın başında bələkli oğlan uşağı qoyulub. Nisə səhər gedib qayanı tapır, görür ki, uzunsov bir daş var, qundağa oxlayır. Bələyi götürüb gəlir. Tövlədə gizlədir. Yenə yuxuda nurani bir qoca ona de­yir ki, sənin boynunda uşaq var, niyə evdəkilərə demirsən. Səhər uşağı olaca­ğını qayınanasına deyir. Qayınanası inanmır. Bir aydan sonra nurani qoca yuxuda deyir beş aylıq uşağı niyə gizlədirsən? Nisə əlacsız qalıb deyir uşağı var. Özü də hər gün tövləyə bələkli daşa baş çəkir. Vaxta az qalırdı, amma nə Nisə özündən bir şey başa düşürdü, nə də başqaları. Aradan 9 ay keçdi. Nurani qoca yuxuda ona deyir, dur o uşağı götür, ağlamaqdan səsi batdı. Nisə tövləyə gəlir, görür bələkdəki daş deyil, uşaqdır. Uşağı götürüb əmizdirməyə başlayır. Qayın­anası, əri, əmisi gəlir ki, niyə bizə deməmisən ki, sancın tutub? O vaxtdan bəri Nisə tez-tez qayalığa gedərdi. O yerə indi «Bələk daşı» deyirlər (1, s.251 - 252).

**493. Tufan motivi**, **adqoyma motivi**, **ilan motivi**, **peyğəmbər motivi** («Nuhun tufanı»). Nuh bilirdi ki, tufan olacaq, ona görə də gəmi düzəltdirmək istəyirdi. Günbatanda bir meşə vardı. Orada ağacların gövdəsinə qırx arşın ip çatmazdı. Meşədə Ac adlı pəhləvan yaşayırdı. Elə-obaya ziyan vururdu, hər öynədə bir öküz yeyirdi, doymurdu. Nuh onu yanına çağırdı, meşədən xeyli ağac kəsməsini istədi. Əvəzində onu doydurmağa söz verdi. Ona böyük balta düzəltdirdi. Pəhləvan 10 günə meşədən çoxlu ağac kəsdi. Nuh ona öküz kəsdirdi, qızartdırdı, pəhləvan öküzün bir budunu yedi doydu. Nuh gəmi hazırlatdı. Nuhun arvadı xəmir yoğurdu, təndirə baxdı, içinə su dolmuşdu. Nuh işi bildi, bütün canlılardan bir cüt götürdü, təkcə oğlu onunla gəlmədi. Qırx gün, qırx gecə yağış yağdı. Gəmi suyun üzərinə qalxdı, bir xeyli gedəndən sonra gəmi nəyəsə toxunub keçdi. Nuh dedi ki, nə ağır dağdı. Başından qar əskik olmasın. Dağın adı Ağrıdağ qaldı, başından qar əskik olmadı. Bir xeyli gedəndən sonra gəmi yenə silkələndi. Nuh dedi, inan, bu da dağdı. Dağın adı İnandağ oldu. Gəmi bir az getdi, yenə silkələndi. Bu dağ o dağdan kəm ki deyil?! Dağın adı «Kəmki» qaldı. Bir az gedəndən sonra tufan yavaşıdı. Siçan gəmini dəldi. Gəmiyə su doldu. Nuh gəmidəkilərdən kömək istədi. İlan dünyadakı ən şirin şeyi istəyib deşiyi tutdu. Gəmi ehmalca bir qayaya toxundu. Nuh ona «Gəmiqaya» adını verdi. Sahilə çıxdılar. Nuh mozalanı şirin şeyin ardınca göndərdi. Mozalan insan qanının şirinliyini bildi. Qaranquş onun dilini ağzından çıxartdı. Mozalanın nə dediyini anlamadı. Qaranquş onun «torpaq» demək istədiyini söylədi. Nuh ilana torpağı verdi. İlan qaranquşun hiyləsini başa düşdü, onu tutmaq istədi. Ağzına quyruğu keçdi, lələyini qopartdı. Qaranquş xeyir xəbər müjdəçisi oldu. İlan torpaqda süründü. Nuh oğlanları ilə Naxçıvanda yaşadı (16, s.66 - 69).

**494. Bulaq motivi**, **əjdaha motivi** («Cincili bulaq»). Əjdəkom dağındakı Cincili bulağın suyu çox idi. Bir əjdaha gəlib suyun qabağını kəsdi, yeməyə gündə bir adam istədi. Vermədilər. Bulağın suyu qurudu. Əjdaha yeddi il bir böyrü üstə, yeddi il o biri böyrü üstə yatırdı. Çevriləndə bir az su gəlirdi, sonra kəsilirdi (16, s.69).

**495. Od motivi** («Nuhdaban»). Gəmi Gəmiqayada oturandan sonra Nuhun oğlanları dağların od tutub yandığını gördülər. Hər yer od-alovun içində idi. Amma od onları yandırmırdı. Bu sirri atalarından soruşdular. Nuh dedi ki, bu dağların mayası oddan yoğurulub. Yanar dağların biri Gəmiqaya, biri İlandağ, biri Ağrı dağıdır. Bu odun onları qoruyacağını, dağların qüvvət verəcəyini dedi (16, s.70).

**496. Qoç motivi**, **qurban motivi** («Göygöl»). Göygöl yaxınlığında yaylaqda çoban sürü otarırdı. Qoyunların qoça gələn vaxtı idi. Amma qoç yox idi. Çoban Allahdan ona qoç verməsini arzu etdi, qurban kəsəcəyini söylədi. Göygöldən bir ağ, bir qara qoç çıxıb sürüyə qarışdı. Bir az sonra suya girdilər. Çobanın qoyunları quzuşadı, heyvanların sayı artdı. Gələn il çoban sürünü yenə həmin yerə gətirdi. Yadına düşdü ki, qurban kəsməlidi. Heyvana qıymadı, bir həşərat götürüb dedi, bu da sənin qurbanın. Yer-göy titrədi, Göygöl təlatümə gəldi. İki qoç sudan çıxdı, sürünü qabaqlarına qatıb gölə tökdü. Çoban gölün qırağına gəldi, heç nə görmədi (16, s.70 - 81).

**497. İlan motivi** («İlandağ»). Əfsanədə İlandağın ilanları ilə Diri dağın ilanlarının vuruşması, İlandağdakı ilanların qalib gəlməsi təsvir olunur (16, s.71 - 72).

**504. Bulaq motivi** («Yeddi bulaq»). Bir ananın yeddi qızı, bir oğlu var idi. Onlar yaylağa köçəndə düşmən hücum edir. Yeddi qız və ana düşmənə qarşı vuruşur. Böyük bacı bacılarını döyüşə aparır. Yaralanıb analarından uzaq düşürlər. Onlar «ana», «qardaş» deyə-deyə ölürlər. Qızların göz yaşları bulaq suyuna çevrilib axır və ananın gözlərinin yaşına qarşır (16, s.80 - 81).

**505. Məhəbbət motivi** («Oğlan-qız məqbərəsi»). Arazın qırağında iki qonşu kənddə bir cavan oğlan bir qızı sevirmiş. Qızı varlı kişinin oğlu da sevir. Qız varlı oğlana ərə getmək istəmir, qonşu kənddəki sevdiyi oğlana xəbər göndərir. Varlı oğlan onları güdür, oğlanı yaralayır, Araza atır. Qızı qaçırmaq istəyir, qız qaçıb özünü Araza atır. Kasıb oğlanın atası onlara məqbərə tikdirir (16, s.81 - 82).

**508. Sudan doğulma və suya qayıtma motivi** («Arpaçay gözəli»). Cilovdar Mahmud çoxdan Saranı qaçırmaq istəyirdi. Xançobanın evi Arazın o tayında idi. Saraya toy çaldılar, bəzəyib ata mindirdilər, Arazın qırağına gətirdilər. Atı çaydan keçirmək vaxtı gələndə Mahmud fikirləşdi ki, qızı qaçırmağın vaxtıdır. Sara onun fikrini başa düşdü, özünü atdan atmaq istədi, üzünü göyə tutub aman dilədi. Qasırğa qopdu, güclü sel yaratdı, Saranı alıb apardı (16, s.87).

**509. Quş motivi** («Qocayla quş»). Qoca kişi yer şumlayırmış, şumda qıçı qırılmış quş tapır. Qoca onu sağaldır, uçurdur. Quş ona bir neçə toxum gətirir. Qoca toxumları əkir, qarpız bitir. Qoca qarpızları götürüb padşaha aparır. Belə qarpız görməyən padşah onun haradan olduğunu soruşur. Qoca əhvalatı danışır. Padşah qızı gətirtdirir, qıçını sındırır, sağaldıb çölə buraxır. Quş ona da toxum gətirir. Padşah əkir, qaratikan bitir. Bu qaratikanın kökünü heç vaxt kəsə bilmirlər (16, s.88 - 89).

**511. İlan motivi** («Qaranquş»). İlan, qaranquş, mığmığa dost olur. İlan mığmığa ilə qaranquşa deyir ki, gedin gəzin hansı canlının qanının şirin olduğunu mənə deyin. Mığmığa bütün canlıları sancır, ilanın yanına gəlib «i...» demək istəyir, qaranquş onun dilini qoparır. İlan deyir niyə belə etdin? Qaranquş söyləyir ki, o, ilan demək istəyirdi, belə də dostluq olar? Gedib sənin balanı sancıb. Beləliklə qaranquş insanları xata-bəşadan qurtarıb (16, s.92).

**513. Qurd motivi** («Qurd südü əmmiş uşaq»). Bir tayfa başçısının neçə ildən sonra şikəst bir oğlu doğulur. Uşaq 4 - 5 yaşına çatır, yeriyə bilmir. Bu tayfaya düşmən hücum edir, hamını qırıb, əsir edib aparırlar, şikəst uşağa dəymirlər, daşın dibinə atırlar. Sonra canavar gəlir, bu uşağı əmizdirir, yuvasına aparır, illər keçir, uşağın ayaqları açılır, pəhləvan olur. Onun şöhrəti yayılır. Düşmənlər onu öldürməyə gəlirlər. Canavar və oğlan düşməni məğlub edib tayfasının sağ qalmış adamlarını tapır, onlara başçı olur. Bu tayfaya «Qurdlar tayfası» deyirlər (16, s.92 - 93).

**514. Qala motivi** («Daş qalanın sirri»). Sirab kəndindən aralıda qalanın yolu üstündə bir mağara var. Girəcəyi yer bəlli olsa da, çıxışı bəlli deyilmiş. Hökmdar çıxışın tapılmasını əmr edir. Şərəfxan adlı bir pirani qoca çıxışı tapacağına söz verir. Böyük bir kələf götürüb mağaranın ağzında bağlayıb ucunu əlinə alıb içəri girir, ha gedir çıxışa çatmır, geri qayıdır. Həyətdə oturub fikirləşir. Görür ki, bir pişik bir xoruzu qovur. Xoruzu da, pişiyi də tutub mağaraya buraxır, ağzını qapayır, təpənin üstündə oturur. Xoruzla pişik heç kəsin ağlına gəlməyən yerdən eşiyə çıxıb qaçırlar. Qoca sevincək hökmdara deyir ki, mağaranın çıxışını tapmışam. Yenə xoruzla pişiyi mağaraya buraxır. Xoruzla pişik onun manşırşadığı yerdən çıxırlar. Qalanın sirri açılır. Hökmdar deyir ki, bu qala bizim sığınacağımızdı. Sirri heç kimə deməyin. Bu qalanın sirri indi də heç kimə bəlli deyil (16, s.93 - 94).

**516. Tütək motivi** («Qırxbulaq, Qara göl əfsanəsi»). Mətndə deyilir ki, Qırxbulağın suyu dağlar arasındakı Qara göldən süzülüb gəlir. O yerlərdə bir çoban varmış. Tütək çalanda səsinə bütün oba camaatı yığılarmış. Bir gün çoban əyilib əlini göldə yuyanda qurlağına keçirdiyi tütək gölə düşür. Çoban tütəyi çox axtarır, tapa bilmir. Gölün dibini axtarırlar, xeyri olmur. Aradan xeyli vaxt keçir. Qırxbulağın yanından keçən bir adam tütək səsi eşidir. Yaxınlaşıb görür ki, çobanın tütəyidir (18, s.200).

**517. Ədalət motivi** («Haqvardivanyox»). Yç yoldaş qazanc ardınca başqa məmləkətə gedirlər. Sözləşirlər ki, qayıdanda filan yerdə bir-birimizi gözləyək. Onlar görüşəndə məlum olur ki, ikisi heç nə qazanmayıb, biri isə çoxlu pul qazanıb. Yoldaşları onu öldürmək qərarına gəlirlər. Qazanan kişi o birilərinə deyir ki, mən evdən çıxanda arvadım boylu idi. Kəndə gedəndə arvadıma deyin ki, uşağın adını Haqvardivanyox qoysun. Onlar vəsiyyəti arvadına çatdırırlar. Arvad uşağı belə adlandırır. Uşaq böyüyür, bir gün padşah onun adını eşidir, maraqlanır ki, niyə uşağın adını belə qoyublar. Anası əhvalatı danışır. Padşah məsələnin nə yerdə olduğunu başa düşür. Darğaları götürüb o iki nəfəri gətizdirir. Onları şaqqalayıb şəhər darvazalarından asırlar. Altından belə yazırlar: «Haqq da var, divan da var» (18, s.201).

**518. Halallıq motivi** («Palanduz»). Bir palan tikən varmış. Tikdiyi palanları dükanının divarına asırmış. Satdığı palanların pulunu qızıla çevirib palanın qəlbi yerinə yığırmış. Bir kəndli palan almaq istəyir. Dükanda adam çox olduğundan usta ona divardan asılmış palanların birini götürməsini xahiş edir. Ustanın qızıl gizlətdiyi palan da dükanın divarından asılmışdı. Kəndli həmin palanı götürüb gedir. Ustanın başı açılanda həmin palanı görmür, başa düşür ki, kəndli bu palanı aparıb. Ustanı tanıyanlar onun fikirli olduğunu görüb soruşurlar. Usta cavab verir ki, «getdi, nə deyim?». Amma məsələnin nə yerdə olduğunu bildirmir. Aradan bir neçə il keçəndən sonra həmin kəndli palanı gətirir ki, usta ona üz çəksin. Palanduz palanını tanıyır. Görür ki, qızıllar yerindədir. Kefi kökəlir. Soruşanlara belə deyir: «Gəldi nəyini deyim» (18, s.202).

**519. Halallıq motivi**, **yaxşılıq motivi** («Qırx günün şahlığı»). Bir padşah vəzirinə deyir ki, yorulmuşam, 40 gün istirahət etmək istəyirəm. Taxt-tacı bir dilənçiyə verir. Dilənçi şahlığın 39 gününü sarayda kef edir. 40-cı gün deyir ki, vəzir, şəhərə çıxmaq istəyirəm. Vəzir, əyanlar, köhnə şah onu müşayiət edir. Təzə şah bir dilənçi görür, ona bir kisə qızıl verir. Sonra bir qəssab dükanının qabağından keçəndə qəssaba da bir kisə qızıl verir. Onların qabağına meyit aparan adamlar çıxır. Şah adamlara deyir ki, 40 addım çəkilin, ölüyə sözüm var. Camaat geri çəkilir, şah əyilib meyidin qulağna nəsə deyir. Köhnə şahı maraq götürür. Soruşur ki, niyə dilənçiyə bir kisə qızıl verdin? Deyir o dilənçi arvadımdı, verməsəm inciyərdi. Qəssab da mənə böyük yaxşılıq edib. Qonşu qəssaba çoxlu borcum var idi, qaytara bilmirdim. Qazı da hökm çıxarmışdı, ya qolum kəsilsin, ya da əti qaytarım. Cəllad qolumu kəsəndə bu qəssab öz ətindən o biri qəssaba ət göndərdi və mənim qolumu xilas etdi. Bu onun yaxşılığının əvəzi idi. Köhnə şah onun meyidə nə dediyini soruşur. Təzə şah deyir meyidə dedim ki, sənin yolun o tərəfədir, orda deyərsən ki, dilənçi Qulam şah olub (18, s.203).

**520. Riyazi motiv** («Dənizdən çıxan əl»). Bir məmləkətdə dənizdən əl çıxıb çölə uzanırdı. Nə geri çəkilir, nə də onu sahilə çıxarmaq mümkün idi. Padşah qoşuna əmr edir ki, əli sahilə çıxartsınlar, ya da çıxıb getsin. Mümkün olmur. Bir aqil adam qayığa minib onun yanına gəlir və şəhadət barmağı ilə orta barmağını qoşalayıb ona göstərir. Əl çəkilib gedir. Padşah onun mənasını soruşur. Aqil adam deyir ki, əl sahibi dəniz padşahının oğlu idi. Soruşurdu ki, sizdə beş adamın sözü bir yerə gəlirsə, mən də yanınıza gəlim. Mən də ona dedim ki, heç iki adamın sözü bir yerə gəlmir. O da çəkilib getdi. 5 ≠5. 2≠2 (18, s.204)

**521. Bərəkət motivi** («Kasıbçılıq»). Bir kişi kasıbçılıqdan əziyyət çəkirmiş. Bir aqil adam ona deyir ki, qoyun al, apar evə, kasıbçılıq evdən çıxacaq. Kişi qoyun alıb evə qoyur. Qoyun içəri girib kasıbçılığın durduğu küncə gedir, deyir burda durma, mən duracam. Kasıbçılıq o biri küncə gedir, deyir burda durma, ora balamı qoyacam. Kasıbçılıq o biri küncə gedir, qoyun deyir burda durma, ora südümü qoyacam. Kasıbçılıq 4-cü küncə gedir, qoyun ona bozarır, ora yaz yunumu qoyacam, - deyir. Kasıbçılıq həyətə çıxır, qoyun qışqırır, orda da durma, ora payız yunumu qoyacam. Beləliklə, kasıbçılıq evdən çıxır (18, s.204 - 205).

**522. Yamanlıq motivi** («Yaxşılıq edən yaxşılıq görsün, yamanlıq edən yamanlıq»). Bir şah oğlu ilə gəzməyə çıxır. Bir dərviş şahın anasından yeməyə çörək istəyir. Qarı dərvişə dürmək verir, içində də zəhər. Dərviş deyir ki, yaxşılıq edən yaxşılıq görsün, yamanlıq edən yamanlıq. Dərviş dürməyi alıb gedir. Onu yolda yuxu tutur. Padşahın oğlu geri dönəndə acmışdılar. Dərvişdən yeməyə bir şey istəyirlər. Dərviş dürməyi onlara verir. Onlar dürməyi bölüb yeyir və ölürlər. Xəbər şahın anasına çatır, qarı barmağını dişləyir ki, dərviş niyə belə dedi? (18, s.205).

**523. Tamah motivi** («Acı şey»). Bir padşah dünyada ən acı şeyin nə olduğunu hər kəsdən soruşurmuş. Tapmayanların boynunu vurdururmuş. Növbə vəzirə çatır. Padşah ona 40 gün möhlət verir, get öyrən deyir. Vəzir bir cütçüyə rast gəlir. O da onu yeməyə dəvət edir, hara getdiyini soruşur. Vəzir söyləyir. Cütçü ona yekə bir küpü torpaqla doldurub ağzını möhkəm bağlayır, deyir bunu apar bizim evə ver. Qayıt gəl, dünyada ən acı şeyin nə olduğunu söyləyim. Vəzir küpü götürüb gedir, cütçü də onu pusur. Görür vəzir yolda küpün ağzını açdı, yenə bağladı. Qayıdanda vəzirdən soruşur ki, küpün ağzını niyə açdın? Vəzir deyir ki, tamah hissi mənə güc gəldi, fikirləşdim ki, içində qızıl olar, qızılı götürüb gedərəm, rahat ömür sürərəm. Nə padşahın yanına, nə də cütçünün yanına qayıdaram. Cütçü deyir ki, dünyada ən acı şey tamahdı (18, s.205 - 206).

**524. Var-dövlət motivi** («Məsləhət»). Bir ailənin ağıllı gəlini olur. Onun sözünə baxıb varlanırlar. Gəlin bir gün qayınatasına deyir ki, Allahın yanına get, de ki, varımızdan bir az alsın. Kişi Allahın yanına gəlir. Allah kişi ni sınamaq üçün deyir: məsləhətinizi alım, yoxsa varınızı? Kişi çalır, deyir gedim gəlinlə məsləhətləlim. Gəlin deyir varımızı azaltsın, məsləhətimizə dəyməsin. Allah onların varını azaldır. Həmin ailə məsləhətlə oturub-durduqları üçün var-dövlətləri yenə artır (18, s.206 - 207).

**525. Riyazi motiv**, **halallıq motivi** («Allaha pənah»). Bir ailənin pis qonşusu varmış. Kişi ilə gedəndə qonşu qadın onun arvadını incidib ağladarmış. Kişi bunun səbəbini, yəni pis qonşunun niyə belə etdiyini öyrənmək üçün Allahın yanına gedir. Oğlunu da öz yerinə ilə göndərir. O, yolda dərvişə rast gəlir. Dərviş ondan hara getdiyini soruşur. O da məqsədini ona söyləyir. Dərviş ona deyir ki, mən Allahın elçisiyəm. Burda dur gedim öyrənim gəlim. Dərviş ona belə xəbər gətirir: Allah deyir dözsün, qonşusuna üç il ömür verdim. Kişi bu xəbəri eşidib Allaha pənah deyir. Evə gəlib arvadına söyləyir. Arvadı da Allah pənah deyir. Oğlu bir ildən gəlir. O da söhbəti eşidir, Allaha pənah deyir. Üç gün keçəndən sonra arvad qonşuda haray-həşir eşidir. Kişini qonşuya göndərir. Kişi qayıdıb deyir ki, qonşu arvad can üstədi. Kişinin arvadı deyir ki, Allah 3 il möhlət vermişdi, bəs niyə 3 gün oldu? Bunun səbəbini öyrənmək üçün kişi dərvişin yanına qayıdır. Əhvalatı ona söyləyir. O da Allahın yanına gedib cavab gətirir: - Allah deyir ki, bu xəbər onlara çatanda üçü də Allaha pənah dedilər, mənə pənah gətirdilər. Mən də 3 ili 3 gün elədim (18, s.207 - 208). 3 il = 3 gün, yaxud 40 min mismar = 4 mismar.

**526. İlan motivi** («Üz nuru»). Bir kişi ilanın balasını öldürür. İlan ondan qisas almaq istəyir. Hər dəfə dik qalxır, kişinin oğlunun üzündəki nuru görüb çalmır. Kişi bezib başqa kəndə köçür. Girəndə görür ki, ilan ondan qabaq gəlib. Bir nəfər ilan dili bilən gətirirlər ki, bu işdən agah olsunlar. İlan həmin dil bilənə deyir ki, yeddi qapı dilənsin, sonra çalacağam. Burda nə hikmət olduğunu soruşanda ilan deyir: onun üzündən nur tökülür, mən o nurdan keçə bilmirəm. Dilənəndən son­ra abır-həyası gedəcək, mən də onda çalacağam (18, s.210).

**527. Halallıq motivi** («Halal oğru»). İki nəfər hamama gedir. Birinin cibində bir kisə qızılı olur. Oğru onları pusur. Onlar duman olduğu üçün yolda bir-birindən aralı düşürlər. Yoldaşının sifətini yaxşı görə bilmədiyi üçün qızıl kisəsini oğruya verir, sən bunu saxla, mən çimim, sonra sən çimərsən, deyir. Kişi hamamdan çıxanda oğru qızılları ona qaytarır. Kişi soruşur ki, sən kimsən? Deyir mən oğruyam. - Niyə bəs qızılları oğurlamadın? Oğru deyir ki, o qızılları sənətimlə qazanmamışdım, o, mənə halal olmazdı (18, s.216).

**528. İlan motivi** («Xanpəri»). Bir kişinin Xanpəri adlı deyin­gən arvadı varmış. Hətta qonşuları da təngə gətirirmiş. Kişi arvadının öhdəsindən gələ bilməyəcəyini görüb onu su quyusuna atır. Demə bura bir ilan da düşübmüş. Xanpərinin çığırtısından qorxan ilan özünü su qabına atır. Kişi zənciri çəkəndə ilanı görür. İlan onu xilas etdiyi üçün kişiyə yaxşılıq etməyi vəd edir. Deyir gedib padşahın qızının boğazına sarılacağam, sən gəlməyincə açılmayacağam. İlan dediyi kimi edir. Padşah ovsunçu axtarır, nə qədər ovsunçu var, gedirlər, ilan qızın boğazından açılmır. Kişi saraya gəlir, ilan açılır. Kişiyə tapşırır ki, daha gəlməsin. İlan qonşu padşahın qızının boynuna sarılır. Bu kişini aparırlar ki, ilan açılsın. Kişi Allaha pənah gətirib gedir. İlan onu görüb soruşur ki, niyə gəlmisən? Kişi deyir gəlmişəm onu deyim ki, Xanpəri gəlir. İlan tez düşüb qaçır (18, s.78 - 81).

**529. Zaman motivi** («İnsan nəsli»). Bunu da eşitmişəm mən. Bu üçüncü nəsildi. Birinci nəsil, hətta belə evləri-zaddarı olmuyuf, qazmalarda yaşıyıflar. İnsannar çox uca oluflar, enni kürəh oluflar. Uzun illər yaşıyıflar. Altı yüz il yaşıyan oluf, beş yüz il yaşıyan oluf. Allah-tala baxıf görüf ki, beləlihnən ohqədər artım olajax ki, yer üzündə quru yerrərdə insan yaşamağa mümkün olmuyajax. Onda insannarı kısaldır. Kısaldır, vaxt qoyur ki, üç yüz il yaşasın. Üç yüz il də yaşıyıf üçüncü nəsil. İkinci nəsil də görüf ki, artım gənə çoxalır, insannar getdihcə çoxalır, unnan sora çöyürüf diyir ki, yüz illih. Yüz il, yetmiş il arasında qoyur. Bu yetmiş il arasına gətirəndə bizim nəsil əmələ gəlir. Görür ki, hündür bir adam gedir. Deyir ki, bu nədi ə, belə? Bu kimdi belə bizə oxşuyan? Tutur boynuun dalınnan belə bir formu, qoyur çuxasının cibinə. Çuxasının cibinə qoyur, gətirir evə. Diyir: “Ana”. Diyir: “Hə”. Diyir: “Ana, bizə oxşar bir məxluqat gətmişəm, bu nə olan şeydi?”. Diyir: “Bala, bizim millətdi da, o da. Gələcəh nəsildi bu”. Diyir: “Ana, bunnan nə olan şeydi ki? Bunun nə boyu var ki? Bu neyniyə bilər?” – “Ular, - diyir, - ohqədər bij olajaxlar ki, elə boyu da o forma olajax”. Diyir: “O nə başa düçər ey? O nə bilir ki, nə biliyi ola”. Diyir: “İndi sən onu göndər bir yana getsin, gör neyniyəjəh”. Diyir: “Get mənin bağda atım var, bizim nəslə diyir da, üçüncü nəslə, get mənim bağdan atımı götü, gət məə. Gedir baxır, görür ki, atın boyu hardandı, eey, əbürşüm kimi. Buna əl çatmır, bir şey eləmir. Uşax tez qayıdır dala, gəlir toolaya girir, tooladan arpa götürür. Arpanı götürür, aparır qoyur atın qənşərinə. At boynunu əyəndə atı başını bağlıyır, alır yedəyinə. Götütür gəlir, atı bağlıyır hayatın qabağına. Diyir: “Atı gətirdin?”. Diyir: “Hə”. Diyir: “Hanı?”. Diyir: “Budey orda”. Diyir: “Sən o atı nətəər bağladın?”, Diyir: “Noluf, bağlıya bilmərəm?”. Diyir: “Yox, səən əlin çatar atın başına?”. Deer ki, gördüm atın baışna əlim çatmıjax, getdim tooladan arpa gətirdim, qoydum atın qənşərinə. At əyilif arpanı yiyəndə bağladım başını, götürüf gəldim. Anası diyir: “Dedim səə u gələcəh nəsil çox bij nəsildi” (17, s.15 - 16) .

Mətndə insan nəslinin yaranması 3 nəsilə bölünür. Birinci nəsil 600 il yaşayıb, ikinci nəsil 300 il yaşayıb. Yenə insanlar artıb. Allah bu dəfə də ömrü azaldıb. Üçüncü nəsil 70 - 100 il arasında ömür sürüb. Sonra mətndə uzun ömür yaşayanların boyunun uzun olduğu, hündürboylu Oğuzun kiçikboylu bir adamı anasının yanına aparması nəql olunur. Mətndən belə anlaşılır ki, insanların boyu onların yaşadığı ömürdən asılıdır. Çox yaşayan uzunboylu, az yaşayanlar kiçikboylu olur. Burada ömrün zamandan asılılığı fikri aşılanır.

**530. Riyazi motiv**, **zaman motivi** («İnsanın ömrü»). Allah-təala insana 15 il ömür veribmiş. 15 il tamam olanda onu yoluxmağa gəlir. İnsan hənirtiyə ehtiyacı olduğunu söyləyir. Allah ona it verir, deyir bu itin 30 il ömrü var, onun 15 ilini sənə verdim. Yenə 15 ildən sonra insanı yoluxmağa gəlir. İnsan deyir ki, mənə köməkçi lazımdır. Allah ona bir eşşək verir, eşşəyə də 30 il ömür verir. Deyir onun 30 ilindən 15-ni sənə verdim. Yenə 15 ildən sonra yoluxmağa gəlir. İnsana bu dəfə at verir, atın 30 il ömründən 15 ilini insana verir. Yenə yoluxmağa gəlir. İnsan bu dəfə baş qatmağa bir şey istəyir. Allah ona meymun verir, meymunun ömründən 15 il kəsib ona bağışlayır. Yenə yoluxmağa gəlir, görür insan xudmani yaşayır. Beləliklə insanın ömrü 75 il olur (17, s.16 - 17).

**531. Nur, işıq motivi** («Qoyun niyə bərəkətlidir»). Qoyun çöldə otlayanda gecə iki dəfə nur yağır. Nur qoyunun belinə düşür, it isə nuru görür, damın altında gizlənir. Nur ona görünmür. Mətndə qoyunun nurdan bir quzu əmələ gətirməsi, itin isə 7 – 8 küçük doğması söylənir. Allah-təalanın nuru qoyunu bərəkətli edir. Ruh işıqdan qaçdığı kimi, it də nurdan qaçır (17, s.18).

**532. Yaranış motivi** («İtin yaranması»). Allah şeytana əmr edir ki, Adəmə boyun əysin. O isə Adəmin cəmdəyinə tüpürdü. Hz.Cəbrayıl göbək yerinə düşən tüpürcəyi sıyırıb tulşadı. Tullayan kimi it əmələ gəldi. Ona görə də deyirlər it insanın ətindən, şeytanın tüpürcəyindəndi (17, s.18 - 19).

**533. Yaranış motivi** («Dinlər necə yaranıb»). Bir qız, bir oğlan dünyaya gəlir. Oğlan gözəl, qız isə çirkin olur. Oğlan qızı almaq istəmir. Yenə 40 gün keçir, bir oğlan, bir qız dünyaya gəlir. Oğlan çirkin, qız gözəl olur. İki qardaş, iki bacı dalaşırlar, gözəl qız gözəl oğlana ərə getmək istəyir, çirkin oğlan gözəl qızı almaq istəyir. İnsanlar arasında din belə yaranır (17, s.20).

**534. Cin motivi** (Adsız). Rəvayətdə cinlərin məkanına düşən adam bismillah deyəndə cinlərin yemək-içməyi, qonaqlığı yoxa çıxırmış, yemək-içməyin əvəzinə at peyini nimçədə qalırmış (17, s.32 - 36).

**535. Qiyamət motivi** («Qurd haqqında»). Mətndə qurdun qiyamətlə bağlı olması, qurdun qiyamətdə tək qalması təsvir olunur. Qiyamət günü dərisi boğazından çıxacaq, caynağı yerdən qopmayacaq. Qurd qüvvəsini onda biləcək. İndi bilsə birimizi sağ qoymaz (17, s.42 - 43).

**536. Dağ motivi**, **qiyamət motivi**, **dağın o dünya ilə bu dünya arasında sərhəd olması motivi** («Əciq-məciqlər»). Qiyamətə yaxın divlərin bir oğlu olacaq. Adını Allahqoysa qoyacaqlar. Bunlar (əciq-məciqlər) hər gün dağ yarırlar, gecə yorulurlar, səhər görürlər dağ bitişib. Onların bir oğlu olur, adını Allahqoysa qoyurlar. Uşaq tez böyüyür, uşağı da götürüb dağ yarmağa gəlirlər. Yenə yorulurlar. Allahqoysa deyir ki, dağı yaraq, son­ra gedək. Səhər gəlib görürlər ki, necə qoyub gediblər elədir. Yarıb bizim dünyaya keçiblər. Əvvəlcə bütün suları içiblər, ömür uzunu susuz qalıblar (17, s.42).

**537. Şeytan motivi** (Adsız). Məhəmməd peyğəmbərin (s.ə.s.) qapısı döyülür. Qızı Fatimə qapını açır. Peyğəmbər bilir ki, gələn şeytandı. Şeytan Allahla olan düşmənçiliyini deməyə gəlib. Ona dedi ki, sənin nəslinlə düşmən olacam, onları yoldan çıxaracam. Bu dini oxumağa, kəlmeyi-şəhadəti deməyə qoymayacam (17, s.45).

**538. Peyğəmbər motivi** (Adsız). Peyğəmbər görür xalq acından ölür, fikirləşir, gedir düyü əkir. Düyü bol bitir. Gavurlar deyirlər ki, Məhəmmədin düyüsü dünyanı başına alıb. Necə edək əlindən alaq. Allah düyünün başını dişləyib əkməyi əmr etmişdi. O da dırnağı ilə qoparıb əkmişdi. Gavurlar deyirlər ki, qoy düyünün hamısını biçsin, əlindən alarıq. Peyğəmbər onlara deyir, oxala düyünü, bizim düyü sizinkindən deyil. Baxıb görürlər ki, hamısının başında dişlək yeri var (17, s.45 - 46).

**539. Şeytan motivi**, **peyğəmbər motivi** («Nuh»). Nuh şeytana «mənə bir gəmilik ağac kəs, sənə doyunca yemək verəcəyəm» deyir. Şeytan əlində, ayağında, çiynində bütün meşəni dartıb gətirir. Onun qabağına qazan qoyur, sənə xörək bişirmişəm deyir, şeytan isə yeməyəcəm deyir. Nuh «bismillah de» deyir. Arvad-uşaq ona «bismillah» dedizdirir. Şeytan xörəyin yarısını yeyib doyur (17, s.56).

**540. Cəza motivi**, **riyazi motiv** («Davud peyğmbər»). Davud peyğəmbərin 12, ya da 24 oğlu var idi. Namaz qılanda sağına, soluna salavat verir, hər tərəfində oğlanlarını görür, qürrələnir, Allah yadından çıxır. Bir dəfə də namaz qılanda oğlanları səcdədən qalxmır. Oğlanlarını bir-bir yuyub dəfn edir. Axırıncını dəfn edəndə gözündən yaş çıxır. Allah-təala Cəbrayıla əmr edir ki, göz yaşını yerə düşməyə qoymasın. Cəbrayıl əlini onun çənəsinin altına verir. Allahdan soruşur ki, göz yaşı yerə düşsəydi nə olardı? Deyir əgər yaş yerə düşsəydi, yer üzünü tufan bürüyəcəkdi, daşqın olacaqdı, qiyamətə qədər yer üzü quru qalacaq. Allah Davud peyğəmbərə oğlanlarının əvəzində bir oğul verir (17, s.56). 12 = 1

**541. Riyazi motiv** («Süleyman peyğəmbər»). Davud peyğəmbərin 10 övladı olur. Ataları ilə namaza duranda səcdədən qalxa bilmirlər. Peyğəmbər onları yuyub basdırır. Cəbrayıl onun yuxusuna girir, deyir Allah ona elə bir oğul verəcək ki, yer üzünün padşahı olacaq, 10 uşağın əvəzi olacaq (17, s.57 - 58).

**542. Ədalət motivi** («Süleyman peyğəmbər»). Süleyman peyğəmbərin yanına iki nəfər şikayətə gəlir. Şikayət edən deyir ki, bu kişinin yüz qoyunu mənim bağımda üzümün yarpaqlarını yeyib, ağacı qalıb. Peyğəmbər gedib yoxlayıb, şikayətçiyə deyib bu kişinin 100 qoyunu sənin olsun, bağını məhv edib. Oğlu söhbəti eşidirmiş. Deyir icazə ver mən bu şərti kəsim. Oğlu şikayətçiyə deyib ki, gələn yaza qədər, üzüm yarpaqlayana qədər qoyunların yunu, əti, südü, pendiri, balaları sənin olsun. Ondan sonra gələn il üzümlərin əmələ gələndə qoyunları qaytaracaqsan (17, s.59).

**543. Peyğəmbər motivi** («Süleyman peyğəmbər»). İki nəfər kəndə gəlib Süleymanı axtarırlar. Bir uşağa rast olurlar. Ondan Süleymanı soruşurlar. Uşaq deyir: Tanı manam, bil mənəm. Bunlar bir təhər Süleymanın evini tapırlar. Görürlər ki, həmin uşaq evdədi. Ona deyirlər axı səndən Süleymanın evini soruşduq. Sən də tanımanam, bilmənəm dedin. Deyir mən belə dedim: tanı mənəm, bil mənəm. Gələnlər səhv başa düşdüklərini boyunlarına alırlar (17, s.61).

**544. Qarışqa motivi, peyğəmbər motivi** («Süleyman peyğəmbər»). Qarışqaların padşahı Süleymana şikayət edir ki, sizin uşaqlar bizim uşaqları incidir. Deyir yolla gedirlər, xəbərdarlıq etmirlər, tapdalayırlar, öldürürlər. Süleyman da deyir yola çıxmayın. Deyir elə deyil. Uşaqlarını yığışdır, yoxsa səninlə dava eləyərik. - Necə dava edərsiniz? Qalxanla, qılıncla? Qarışqaların padşahı deyir sabah qoşunu çək meçid məhləsinə, davadı. Deyir nə deyirəm. Qarışqaların padşahı əmr edir dava yerinin altını eşsinlər. Səhər Süleyman görür ki, qoşunu yerin altına gedir. Qarışqalar padşahını çağırır, deyir səhv etmişəm. Tapşıraram bundan sonra tapdalamazlar (17, s.62)

**545. Qarışqa motivi**, **peyğəmbər motivi** («Süleyman peyğəmbər»). Bir qarışqa Süleymana şikayət edir ki, sənin qoşunun gələndə mənim qılçamı tapdayır. Süleyman ona deyir ki, sizə dedim yol qırağında, quru ağacda yuva tikməyin. Quru ağacda yuva tikəcəksiz, adamlar ağacı yandıracaq, mənimlə haqq-hesab çəkəcəksiniz. Yol üstündə tikəcəksiniz, malım, qoyunum, heyvanlarım tapdalayacaq. Yolu, ağacı sizə haram buyururam (17, s.62).

**546. Peyğəmbər motivi**, **naşükürlük motivi** («Musa peyğəmbər»). Musa peyğəmbər Allahla kəlmələşməyə gedirdi. Yolda bir adam ona dedi ki, mənim də sözümü Allaha çatdır. Mən qurşaqdan aşağı özümü quma basdırıb otururam, gündüzü heç yerə getməyə təhərim yoxdu, tam çılpağam. Gecələr əlimə keçəndən yeyib dolanıram. Musa peyğəmbər onun sözlərini Allaha çatdırıb deyir: Ya Allah, özünə əyandı, qulun zarıyır, deyir tam çılpağam. Allah deyir, ona de ki, buna da şükür etsin. O da deyir ki, bunun nəyinə şükür edim? Günün altında qumun içində yanıram. Onda elə bir tufan qopur ki, toz-duman dünyanı bürüyür Bu adam düzün ortasında qalır. Adam Allahdan üzr istəyir (17, s.63).

**547. Günah motivi** («Musa peyğəmbər»). Musa peyğəmbərə deyirlər ki, filankəs səndən danışır. Götürüb bir sıxma qızıl verir, apar ona ver. Gəlib deyirlər ki, axı o, səndən yenə danışır. Yenə bir sıxma qızıl verir. Ona deyirlər ki, yenə səndən danışır. Deyir, a bala, o, mənim günahlarımı yuyur (17, s.63 - 64).

**548. Peyğəmbər motivi** («Musa peyğəmbər»). Musa peyğəmbər uşaq vaxtı çoban idi, qoyun güdürdü. Qoyunun içindən bir quzu qaçdı. Peyğəmbər onun arxasınca qaçdı, onu söyməyərək, əzizləyərək tutdu. Onun bu səbrinə görə peyğəmbərlik verilir (17, s.64).

**549. Peyğəmbər motivi** («Musa peyğəmbər»). Yer üzündə yaradılan hər şey lap əzəldən Məhəmməd peyğəmbərin eşqinə yaradılıb. O vaxt Musa deyibmiş ki, yarəb, məni bu boyda tufandan xilas elədin, nolaydı məni axır-zaman nəbisi Məhəmməd hümməti edəydin (17, s.69).

**550. Var-dövlət motivi**, **şükür motivi** («Musa peyğəmbər»). Musa peyğəmbər Allahla kəlmələşməyə gedəndə biri ondan xahiş edir ki, Allaha denən mənə o qədər var-dövlət verib ki, yığıb-yığışdıra bilmirəm, bir az azaltsın. Musa peyğəmbər onun sözlərini Allaha deyir. Qayıdanda görür həmin adam bir keçi sağır. Ona deyir ki, Allaha söyləyib ki, ona de az şükür etsin, dövləti azalacaq. Deyir, a Musa, necə şükür etməyim, qara keçidən ağappaq süd olur. Mən Ona yuxuda da, yatanda da şükür edirəm. Musa deyir ki, Allah-təalaya şükür elədiyinə görə sənə həmişə var-dövlət verəcək (17, s.65).

**551. Paxıllıq motivi** («Musa peyğəmbər»). Musa Allahla kəlmələşməyə gedirdi. Çiynində odun daşıyan biri Musadan xahiş etdi ki, Allaha onun bir uşaq istədiyini desin. Allah dedi ki, qonşunun iki uşaqlı olmasını istəyərsə, özünün də bir uşağı olar. Musa cavabı kişiyə söylədi. O dedi ki, qonşunun bir uşağı var gözümü tökür, indi təzədən birini də istəyim? (17, s.65)

**552. Su motivi**, **bərəkət motivi** (XXII mətn). Allah Xıdır İlyasa içməyə dirilik suyu verib. O da içib, artığını tullayıb. Həmin su Türyançaya düşüb. Onunla sulanan torpağa bir həftə su lazım olmur. Əkin daha bərəkətli olur. Amma Kür suyu ilə sulanan torpaq iki gündən sonra cadar-cadar olur (17, s.75).

**553. Can əvəzinə can motivi** («Mal-qarasız həyət»). Bir şəkili bir evə qonaq gəlir. Deyir bu kişinin həyətində toyuğu yox. Mal ayağında malı olar da. Axşam görür mal-qoyunu da gəlmədi. Şələ-şüləsini götürüb məhlədən çıxır. Soruşurlar hara gedirsən? Deyib ki, bu axşam bu evə gələn qada mənə gələcəkdi. Toyuq, mal qadanı qaytaran şeydi. Belə şey sizdə yoxdu. Evə gələn qadanı mən sovuşdurmalıyam? Ona görə də qonşuya keçdi. Düzdü, mal qadanı qaytarır (17, s.168).

**554. Halallıq motivi** («Halal, tutyə və haram»). Bir kişiyə məscid tikdirəsi olurlar. Kəndin bir sakini məscidin bütün materiallarını və köməkçi göndərir. Usta işləyən­də görür ki, heç kəs gəlib ona işin avand olsun demir, salam vermir. Usta özünə hörmət edən idi. Öz köməkçisini kəndin sayılan, seçilən şəxsinin yanına göndərir, deyir: «Get, ona de ki, ustam deyir ki, üç adam bir süfrədə çörək yeyir. Biri halaldı, ikincisi tutyədi, üçüncüsü haramdı». Sayılan, seçilən adam cavab göndərir. Bismillah edib yeyəninki halaldı. Bismillah, axırında əlhəmdülillah deyəninki daha əfzəldi, tutyədi. Bismillah eləmiyib, əlhəmdülillah deməyib, Allah sən yetir deməyəninki haramdı. Usta deyir: «Bəli, bu kənddə adam var. Gəlməsə də eybi yoxdu. O kişiyə mənim böyük hörmətim var» (17, s.168 - 169).

**555. Borc motivi** («Ağac dibi sulamaq»). Biri qəbiristanlığın yanında keçəndə bir oğlan görür. Ona deyir ki, sən niyə atanın, ananın borcunu vermirsən? Görürsən döyürlər. Deyir yoxumdu. Atanın borcu var imiş, verməyib gedib. Verə bilmirsənsə, gündə heç olmasa 20 - 30 ağacın dibinə su tök (17, s.167 - 168).

**556. Riyazi motiv** («Çobanın cənnətə getməsi»). Bir çoban qəbiristanlıqda görür ki, qəbir qazırlar. Soruşur neçə il yaşayıb? Deyirlər filan qədər. Deyir mən də öləcəm? Deyirlər hə! Qəbrə girir, torpaqlayın deyir. Deyirlər sənin ölməyinə hələ nə qədər var. Görürlər çıxmır, Allaha deyirlər. Allah deyir 20 il onun ömrünü artırdım. Çoban deyir 20 ildən sonra öləcəm? Deyirlər hə! Deyir onda basdırın. Allah-təalaya yenə əl uzadırlar. Deyir 30 il də artırdım. Çoban deyir ondan sonra öləcəm? Deyirlər öləsisən. Deyir üstümü basdırın. Çarıxlı, patavalı üstünü torpaqlayırlar. Cənnətdən gələn kimsə deyib ki, çoban cənnətdə idi (17, s.166).

**557. Borc motivi** («Tanrı borcu») Allah əsabəsini göndərir ki, get, Kərimə borc vermişəm. Deyir nə borc? Deyir özü biləcək. Kərimin yanına gəlir. Kərim deyir ki, Allah mənə borc verməyib. Deyir aldın? Dedi yox. Dedi get denən o nəfəsi ona borc vermişəm. Dedi, ala, nəfəsdi. Girib-çıxdığını bilirsən? (17, s.164).

**558. Paxıllıq motivi** («Qonşunu iki inəkli istə»). Bir qonşunun bir inəyi vardı, o birinin yox idi. İnəyi olmayana arvadı dedi ki, get bir inək də sən çakqaldır da, danadan-zaddan. Sənin də inəyin olsun. Kişi fikirləşdi, dedi gedirəm Allahdan istəyəm. Yolda qabağına bir kişi çıxdı. Hara gedirsən dedi. Dedi belə-belə. Dedi qayıt daşa, qonşunun bir inəyi var, Allaha dua elə balalasın, balasını sənə versin. Sənin də inəyin olsun. Dedi onun bir inəyi var mənim ürəyim partlayır. Əgər o inək balalayıb iki dənə olsa, mən o saat ölərəm. Dedi onda daşa qayıt (17, s.163 - 164).

**559. Savab motivi** («Qazanılmış savab»). İki nəfər həccə getməyə hazırlaşır. Biri deyir gedim bazarlıq edim, sonra gedərik. O, bazara gələndə görür bir kişi zibillikdən bir ölü toyuq götürüb apardı. Dedi nə aparırsan? Dedi ölü toyuq aparıram ki, uşaqlarım yesin. Yeməy heç nəyimiz yoxdu. Çıxardıb həcc pulunu o kişiyə verdi, dedi ölü toyuğu tulla, mən daha həccə gedəsi olmadım, apar uşaqların dolansın. Həccə gedən o biri kişi görür ki, yoldaşı onun qabağında namaz qılır. Fikirləşdi bizi aldadıb, dedi gəlməyəcəyəm, görəsən nə ilə gəlib? Namaz qurtarsın söhbət eləyəcəm. Gedib görürlər ki, yoxdu. Bir neçə dəfə namaz qılanda yenə görüblər. Evə qayıdanda soruşub, deyib qabaq cərgədə namaz qılırdın. O da söylədi əliaçıqlıq, yetim-yesiri sevindirmək elə həccə getməkdi (17, s.163).

**560. Övladsızlıq motivi** («İnam», 2-ci mətn). İki gəlinin övladı yox imiş. Axund varlı gəlinə deyib ki, gedib Veys babanı ztyarət etsən övladın olar. O da yoxsul gəlinə söyləyib. O da deyib ki, gedəndə məni də aparın. Varlı gəlinin qayınatası kəlləri qolub səhər tezdən gediblər. Yoxsul gəlin onların dalınca yüyürüb, bir murğuz topasının dibinə ağzı üstə yıxılıb, durub dizi üstə qibləyə tərəf, deyib ki, ay murğuz, can murğuz, yıxılmışam sən durğuz. Səndən 7 oğul istərəm, bircə dənə qız. Allah-təala onun ziyarətini qəbul edib. O birisininkini qəbul etməyib. Sidq-ürəkdən istədiyi üçün ona övlad verib, 7 oğul, bir qız. O biri gəlin hirsindən deyib ki, onu aparsaydın, mənim də övladım olardı (17, s.162).

**561. Halallıq motivi** (Adsız). Bir kişinin gözünə 4 gün bundan qabaq ölən qonşusunun surəti görünüb. Kişi evə gəlib yorğan-döşəyə düşüb. Axırda biliciyə göstəriblər. O da deyib ki, sənin gözünə görünən kişi sənə bir az pul borcluymuş. Verməyib ölüb, sən də halallıq verməmisən. Ona görə hər gün sənin yuxuna girir. Kişi halallıq verəndən sonra yaxşılaşıb (19, s.64).

**562. Ruh motivi** (Adsız). Bir kişi təzəcə ölmüşdü. Bir çoban da çayın qırağında qoyun otarırdı. Çoban görür bir qoca kişi söylənə-söylənə çayın qırağına gəldi, səslənməyə başladı. Çoban diqqətlə baxanda gözləri ağara qalır. Bu, həmin ölən kişidi. Oğlanlarını adbaad çağırır. - Ay ölmüşlər, gəlin məni bu sudan keçirdin, evə gedim işim var... amma haraya heç kim gəlmir (19, s.64).

**563. Ruh motivi**, **çevrilmə** **motivi** (Adsız). Bir kişi çölə gedirmiş. Qayalıqda küp dolu qızıl, yanında da şahmar ilan görür. İlanın quyruğu üstə qalxması, sonra adam sifətinə düşməsi kişinin ağlını başından alır. Nə edirlər əlac olmur. Dəli Əhmədin yanına aparırlar. O, dua yazan kimi sağalır. Demə, kişinin gördüyü şahmar ilan bir tamahkar kişinin ruhuymuş. İlan şəklində durubmuş ki, o qızılı aparan olmasın. Çünki özü yığıb yeyə bilməyib, özgə adam niyə yesin? (19, s.64 - 65).

**564. Ruh motivi** (Adsız). Gecə vaxtı Dünyamalı görür ki, kotanın üstündə tülkü oturub. Diqqətlə baxır, görür tülkü yoxdur. Keçib traktorun sükanı arxasına. Yenə görüb tülkü kotanın üstündədir. Xəstə düşüb (19, s.65).

**565. Cin motivi** (Adsız). Bir kişi atla gedəndə qabağına keçi çıxır, alır qucağına, fikirləşir ki, yaxşı oldu kəsib yeyərik. Keçi dil açıb deyir: - Ay sən öləsən, məni yemək istəyənə bax! Sıçrayıb kişinin qucağından düşür. Kişinin gördüyü keçi deyilmiş, cin imiş (19, s.65).

**566. Cilddən cildə düşmə motivi** (Adsız). Bir kişi görür ki, qapısında qoç dayanıb. Fikirləşir ki, kiminsə olar, itər, qoy məhləyə aparım. Qoç onu görüb qaçır. Kişi onun arxasınca düşür. Xeyli yol gedirlər. Birdən qoç dönüb eşşək olur. Kişi gördüyünə məəttəl qalır. Geri qayıdır, xeyli vaxt xəstə yatır (19, s.66).

**567. Dağ motivi** («Tumas ata»). Düşmənlər Tumas atanı qovurlar. Gəlib bir kahada gizlənir. Bir kəklik isə Tuması təqib edən düşmənə onun yerini xəbər vermək üçün qaqqışdayıb «Qaqqıdı, qaqqıdı, kahadadı» deyir. Tumas ata yağıdan yaxasını qurtarmaq üçün gçlib dağ döşündəki bir ardıca girir, gizlənir. Burda da bir qız onu görüb yerini düşmənə xəbər verir. O, ardıcdan çıxıb dağın başına çatır, dilək edir ki, yer ayrılsın, yerə girim. Yer ayrılır və o, yerin qatına çəkilir. Xalq arasında həmin dağa Tumas dağı deyirlər (20).

**568. Qaya motivi**, **Xızır motivi** («Qızılqaya əfsanəsi»). Mətndə bir kəndlinin öz öküzü ilə kəndxudanın evi üçün Xızır Əleyhsalamın köməyi ilə Qızıl qayadan qeyri-adi daşlar daşıması, bu daşlarla kəndxudanın özünə imarət tikdirməsi, Xızırın qoyduğu şərtə kəndlinin əməl edə bilməməsi, sirri açıb deməsi və bunun nəticəsində ildırım çaxması və kəndlinin yoxa çıxması təsvir olunur. O vaxtdan qayanın adı «Qızıl qaya» qalır (22).

**569. Çevrilmə motivi** (Adsız). Seyid adlı bir nəfər ova gedir, bir oğlan da onu izləyir. Seyid bu oğlanı geri qaytara bilmir. Oğlan səmtini dəyişir, yenə onu izləyir. Seyidin qabağına bir əlik çıxır. Vurmaq istəyəndə əlik gəlinə çevrilir, tüfəngi saldıranda yenə əlik olur. Seyid də hər dəfə tüfəngi ona tullayanda bu çevrilmə təkrar olunur. Seyid birdən güllə səsi eşidir. Gedib görür ki, həmin oğlan əliyi vurub dərisini soyur (22).

**570. Məhəbbət motivi**, **bitki motivi** («Limon və çay əfsanəsi»). Keçmiş zamanlarda Limon adlı cavan bir bağban zalım şahın Çay adlı qızını sevirdi. Şah isə qızını özü kimi zalım və qəddar cadugərə vermək istəyirdi. Limon və Çay görüşəndə cadügər onları görür və şaha xəbər verir. Şah bağbanı hüzuruna gətizdirir, tikə-tikə etdirib səhrada quyuya tökməyi əmr edir. Cəllad əmri yerinə yetirir. Limonun öldürülməsini eşidən Çay özünü qaynar su qazanına atıb öldürür. Aradan bir neçə il keçəndən sonra bağbanın tikələrinin basdırıldığı quyunun üstündə yarpaqlarından, çiçəklərindən və yetiləndən sonra meyvələrindən xoş ətir gələn bir ağac, qızın qəbrinin üstündə yumru, həmişəyaşıl bir kol bitir. Sonralar xalq oğlanın qəbrinin üstündə bitən kolu çay kolu adlandırır. Elə o vaxtdan limonun meyvəsi dilim-dilim doğransa da, çayın üstünə qaynar su tökülsə də, son anda onlar bir-birinə olan məhəbbətlərinin sonsuz olduğunu sübuta yetirməyə çalışırlar (22).

572. **Yamanlıq motivi** («Qarabağ»). Çox-çox qədim zamanlarda insanlar bir-biriləri ilə dost, mehriban yaşayardılar. Sevincini, kədərini, qazancını, varını bir-biriləri ilə bölüşürdülər. Kimin nəyə ehtiyacı olsa, olan olmayana əl tutardı. O vaxt nə pul, nə ziynət, nə də bəzək-düzəklər varıydı. Hamı bunlarsız da gözəliydi. Bu dövrdə bir mahir bağban yaşayırdı. O, dünyanı cənnətə döndərmək üçün Gülüstani-İrəm bağına oxlar bağ salmışdı. Bağda hər il gül-gülü, bülbül-bülbülü çağırarmış. Yüz yaşında qoca meyvəsindən dadsa, on beş yaşında növcavan olarmış. Bağda hər cür meyvə tapılardı. O vaxt insannar paxıllıq nədi bilməzlərmiş. Tamahkarlıq heç kəsin ağlına gəlməzdi. Hamı bir dildə danışar, bir-birini başa düşərdilər. Günlər beləcə ötüb gedirdi. Günlərin bir günündə bağbanın qapısına hardansa bir dilənçi gəlib çıxır. Dilənçinin nə paltarı, nə də ayaqqabısı varıydı. Necə deyəllər, bir həsir, bir də Məmmədnəsir idi. Əlində it qovmaq üçün əyri-üyrü ağacdan əl ağacı tutmuş, çiyninə yetmiş yerdən yamağı olan torba asmışdı. Bağban dilənçini görən kimi ona yazığı gəldi. Dilənçini evinə çağırdı. Üst-başını təzələdi, çimizdirdi. Onu oğulluğa götürdü. Dedi: - Bundan belə dilənçiliyin daşını at. Bağdakı güllərə, çiçəklərə, ağaclara xidmət elə. Qoy ömrün-günün güllər, çiçəklər kimi gözəl, ətirli, təravətli olsun. Nağıl yolu yüyürək olar, deyiblər. Bağban bir neçə ildən sonra bağının səfalı yerində altı dəryadan nəm çəkən, başı buludlara dəyən yarlı-yaraşıqlı bir imarət tikdirdi. Bu imarətin tamaşasına gəlirdilər. Sonra bağban dilənçini gözəllər gözəli olan mələksima qızla evləndirir. İllər keçir. Dilənçi çolma-cocux, oğul-uşax sahibi olur. Bağban qocalıb əldən düşür. Ona güllərin, çiçəklərin ətiri də kömək olmur. Öz qarısı ilə bağın bir küncündəki komasına çəkilib yaşayır. Günlərin bir günü dilənçi bağbanı çağırıb deyir: - Sabahdan bu komanı söküb atmaq lazımdı. Əgər söküb atmasan, başın bədənindən ayrılacaq. Özün bil! Bağban ağlaya-ağlaya deyir: - Axı nəyə görə? Sənə çörək verib, adam elədiyimə görə? Dilənçi: - Mənim altı dəryadan nəm çəkən, başı buluda dəyən, tamaşasına şahlar gələn imarətimi yaraşıqdan salır, - deyib, onu bağdan qovur, komasını yerlə-yeksan eləyir. «Get buradan! Özünə layiq yer tap! Sənin yerin bura deyil! Bura mənim yerimdi! Ata-babam burda kök salıb!». Bağbanın gözünün yaşı dağ çayına qarılıb selə dönür, bağa tökülür. Bağı sel-su götürür. Nə dilənçidən, nə gül-çiçəkli, başı buluda dəyən, tamaşasına şahlar gələn imarətdən əsər-əlamət qalır. Eşidənlər, bilənlər buranı «Qarabağ» adlandırır. Bağban bir küncə çəkilib deyir: - Yersiz gəldi, yerli qaç (22).

**573. Qəhrəmanlıq motivi** («Ər dağı»). Bu dağ Oğuz rayonunun Yaqublu kəndi yaxınlığında yerləşir. Bu dağda bir daş var, yerli əhali o daşı ziyarət edir. Bəzi adamlar bu dağa «Əli dağı» da deyirlər. Qədim zamanlarda burda əfsanəvi qəhrəman yaşayırmış. Onun adına «Ər» deyirlərmiş. O, öz xalqını, elini düşmənlərdən qoruyarmış. Ona «Nər kişi « də deyərdilər. O, Allaha inanan mömün bəndəymiş. İbadətə Ər dağına gedərmiş. Orda yastı daşın üstündə ibadət edib qayıdarmış. Ər ibadət edəndə bədəni yumşalıb muma dönərmiş. Dava zamanı isə ona nə qılınc, nə də ox batardı. Qılınc ona dəyəndə iki para olub cingilti ilə yerə düşərmiş. Ox dəyəndə ucu əyilib koğaya dönərmiş. Ər ilə bir kəs davada vuruşa bilməzmiş. Bir gün bir şeytan cildli insan peyda olur. Ərin bütün sirlərinə bələd olub, düşmənə xəbər verir. O, ibadətə gedəndə düşmən xəlvəti onun başının üstünü alır. Şeytan da bunun başını qatır. Düşmənlər Ərin boynunu arxadan elə vurur ki, Ərin boynunu üzən qılıncın ağzı ibadət elədiyi daşa dəyib iki para olur. İndi o vaxtlardan çox əsrlər keçib. Əfsanəvi qəhrəman Ərin ulu ruhu deyirlər yaşayır (22).

**574. Dünyanın yaranması motivi** («Dünyanın yaranması»). Bu harıya baxırsan dağdı. Bu necə yaranıp? Belə ki, Allah-təala bütün külli-kainatı xəlq elədi. Eləcə də torpağı. Gördü dünya tablaşmır. Sonra dəryaların yaranmasına qərar verdi ki, bu yer taraz yerində dursun, sakit olsun. Gördü yox, yer qərar tutmur. Dedi: - Mənnən başqa kəramət sahibi var? Mən yeri yaratdım ki, məqsədim Məhəmməd Rəsul Allahı xəlq eləməkdir. Bu Allahın yanındakı lövhədə yazıldı. Gördü yox, yer qərar tutmadı. Dedi: - Mənim yeri yaratmaqda məqsədim Əlini yaratmaqdır. Gördü yox, yer qərar tutmur. Baxmayaraq ki, bu söz də lövhədə yazıldı. Dedi: - Mənim yeri yaratmaqda məqsədim hər iki dünya anası Zəhranı xəlq eləməkdi. Bu da lövhədə yazıldı. Amma yer qərar tutmadı. Allah dedi: - Mənim yeri yaratmaqda məqsədim İmam Həsəni xəlq eləməkdi. Yenə yer qərar tutmadı. Allah dedi: - Mənim yeri yaratmaqda məqsədim İmam Hüseyni yaratmaqdı. Yenə yer qərar tutmadı. Allahın yeri yaratmaqda məqsədi bu gözəl simaları xəlq eləmək idi. Bunnarı hicapda yaratmışdı. Elə ki, dağları yaratmağa əmr verdi. Bu vaxt yer qərar tutdu, sakitləldi, day ləpələnmədi. Allah dedi: - Varmı bir qüdrət sahibi məndən başqa. Bunun dağın sirrin bilmədim mən. Deməli, bala, bu dağlarda elə sirlər var kı, heç Allaha da məlum deyil. İndi də biz Allahın yaratdığı bu dağlardan istifadə edirik. Havasın udup sağlamlaşırıq, sərvətindən istifadə eliyip yaşayırıq. Çünki 18 min aləmi Allah insanı xəlq eləmək üçün yaratmışdı. Burda insanların yaşaması üçün bütün şərait xaliq tərəfindən (yer üzündə) yaradılmışdır (22).

**575. Dünyanın yaranması motivi**, **şeytan motivi** («Dünyanın yaranması»). İnsannar hardan yaranıblar? Deyir, dünyanın yaranması, dünya yeddi qatdı. Yeddi qatında da məleykələr yaşıyıllar. Allah tərəfindən Cəbrayıla əmr olundu: bir dənə yerdə cənnət yarat! Cəbrayıl bütün mələkləri çağırdı, yığdı. Yerdə böyük, nə bilim neçə hektarda cənnət yaratdı. O cənnətin dörd tərəfi hasarlı, elə hasarlıydı ki, heç milçək də ora keçə bilməzdi. O cənnətdə bütün dünya üzərində olan meyvələrin hamısı varıydı. Yaranandan sonra, bir neçə vaxt keçəndən sonra Cəbrayıla əmr olundu ki, Cəbrayıl, cənnət hazır olubdu, indi gərək orda insan yaradasan, insan yaşasın orda. Hardan yaratsın? Dedi, yeddi yerdən get torpaq gətir, yeddi yerdən də su gətir! Gətirib onu palçıq halına saldılar və palçıqdan insan şəkili hazırşadılar. Cəbrayıl Allaha dua elədi, namaz qıldı, Allaha yalvardı, o palçıq oldu ət, üstünə dəri gəldi, can gəldi. Bu durdu bir əncir ağacının altında. Bir insan şəkilli lüt adam. Üryan. Bu belə bir müddət qalandan son­ra Cəbrayıla əmr olundu ku, ya Cəbrayıl, Allahın özü təkdi, insan tək olmaz. Gərək bir dənə buna yoldaş mütləq yaranmalıdı. Nə cür yaradax? Dedi ki, onun adı nədi, o təzə yaranan adamın? Dedi, Adəm. Yəni dünyaya Adəm gəlibdi. O Adəmin də gecə yatanda bir vaxt gecənin bir aləmində bunun sol qabırğasını çıxardırsan, ordan bir dənə zənən çıxardırsız, Allahın istədiyindən. Elə də olur, sabahdan Adəm durdu ku, bunun böyründə bir dənə qadın var. Hər ikisi də lütdülər. Bunlar bir-birilərindən utandılar, həya elədilər. Əncirin yarpağı enli olduğu üçün həmin yarpağa büründüşər, don formasında tikdilər ki, bunların həyaları örtülsün və bunnar oldular ər-arvat. Bunnar ildə əkiz doğardılar. Bir oğlan, bir qız. Gələn il, o biri ildəki qızla oğlan yatanda bı bacını o biri qardaşa verirdilər, onun bacısını da bu biri qardaşa verərdilər. Habillə Qabil, ən sifdə bu iki qardaşlar yaranır. Bir il Habil yaranır bir bacıdan, bir il də Qabil yaranır bir bacıdan. Qabilin bacısını Habilə verillər. Habilin bacısını Qabilə verillər. Qabilin bacısı bir az göyçək olduğuna görə bunu, öz qardaşı öldürür, paxıllıq edir. Niyə mənim öz bacım göyçəkdi, özüm alardım, niyə ona verdilər. Qardaşını öldürəndən sonra bu peşman olur: - Bahoo, mən öz qardaşımı niyə öldürdüm. Ölüm ordan, bir-birini öldürmək ordan yaranıp. Mən niyə qardaşımı öldürdüm. Bu, qardaşı daşında neçə müddət gözləyir. Baxır iki qarğa gəldi ağacın başında dimdihləldilər, savaşdılar. Qarğanın biri o birini öldürür. Yerə düşən kimi qarğa, o biri qarğa yenir yerə kıçıynan xəzəlləri belə eliyir bı ölünü eliyir ora üstünü xəzəlnən örtür. Bı deyir: - Ə, indi ki, elədi mən qardaşımı neçə vaxdı daşımda niyə gəzdirirəm. Mən də qardaşımı gedim basdırım. Bı da elənçi qardaşını basdırır. Bı basdırmax da onnan yaranıpdı ki, bir-birini öləndə aparıllar basdırıllar. Bı da öz yerində. Onnan sora bınnar başdadılar bir-biriynən belənçi yaşamağa. İnsannar törənir ki, yarasınnar. İndi bırada nooldu? Şeytana əmr eylədilər ki, bütün mələhlər yığıldı şeytan da bınnarın barabar gəldilər ki, dünyaya birinci adam necə gəlipdi hamı bına səcdə qılmalıdı, baş əyməlidilər. Adəmnən Həvvaya. Arvadın adı Həvvadı, kişinin də adı Adəmdi. Hamı pütün yeddi qatda nə qədər mələh vardı gəldi baş əydilər, şeytan baş əymədi. Dedilər, niyə baş əymirsən? Dedi, mən ona görə ona baş əymənəm ki, mən oddan əmələ gəlmişəm, o torpaxdan əmələ gəlip. Od torpağı yandırır, ona görə mən ona baş əyə bilmərəm. Oydu ku dedi indi ki sən baş əyə bilmirsən, sən bırdan çıxıp getməlisən. Allahın əmirinnən necə çıxmısan çıx get. Dedi ki, mən çıxıp gedərəm o hasat şeydi, amma mənim hakqımı verin çıxım gedim. Dedi, nə hakqın? Dedi, bir adam ki, işdədirsən fəhlə onu ki, işdən çıxardırsan onun hakqını verməlisən. Hakqım odu ki, indi mən sənin qabağında namaz qılmışam, oruş tutmuşam, mənim haqkımı ver, mən də çıxım gedim. Dedi, baş üsdə. Verəh sənin hakqını, nə isdəyirsən de verəh. Dedi, sizdən bir şey isdiyəcəm mən onu isdiyirəm dünya durduxca mən də durum. Ona görə insannar bir belə deyillər ki, şeytan ölmüyüpdü. Dedi, verdih, Allah sənə nəhlət eləsin. Sora nə isdiyirsən? Dedi, onu isdiyirəm ki, bütün dünyada nə qədir insan var qəlbində olum. İndi biz bırda şeytannan danışırıx başqa yerdə də danışıllar hamısının qəlbindədi şeytan. Dedi, daha nə isdiyirsən? Dedi, üçüncü bunu isdiyirəm ki, sən bişirəm öz adamlaruu yaxşı yollara dəvət eliyəssən ki, günah qazanmasınnar. Hər adamın çiynində iki mələh var biri sağda, biri solda. Biri günah eşiyəndə onu yazır, biri savap eşiyəndə onu yazır. Mən elə eliyəcəm ki, sizin insannarın hamısını çaşdıram pis yola düşsünnər. Yaxşı yollara düşməsinnər. Dedi, Allah sa nəhlət eləsin get nə qayırırsan, qayır. Şeytan çıxdı getdi. Neynədi şeytan? Şeytan fikirrəşdi ki, indi Adəmnən Hava gəlipdi bınnardan da insan torənəcəhdi. Bütün insannarı törədənnən sora mən gedim o kişini yaşşadım, onnan törənənnər yaşlanacax (aldanacax). Oydu ku, nə cür eliyim o bağa keçim? Mümkün dəyildi o bağa keşməh, qəti. Heş milçəh də keçə bilməzdi. Bı neynədi? Getdi bütün heyvannara, quşdara dünyada nə vardı cannı həşəratdar vardı, hamısına yalvardı ki, məni o bağa keçirdin. Heş kəs boyun olmadı. Heş kəs də onu keçirdə bilmədi o bağa. Axırda neynədi? Getdi ilana yalvardı. İlana dedi ki, məni o bağa sən keçirdərsənmi? İlan dedi: - Bir şərtim var. Dedi, mən ağzımı açacam sən girərsən mənim ağzıma, mən bir deşihdən keçərəm o yana. O yanda ağzımı açaram sən çıxarsan nə istədiyini eliyərsən. Doğurdan da ilan bunu eləcə keçirtdi cənnət bağına. Allah-Təala tərəfindən ilana qarqış töküldü. Allah qarqış elədi ki, sən dünya durduxca sürünəsən, sənin qışdarın olmasın və ildə bir dəfə qabıxdan çıxasan. İndi görürsüz ilan sürünür, qıçı yoxdu. Mən özüm də görmüşəm, sizin atalarınız, qocalarınız görmüş olallar, gedirsən baxırsan bir ilan ordadı, amma görürsən ilan dəyil, qabığıdı. Nə təhər ki, gözdəri, quyruğu belə qabıxdan öz-özünə çıxıpdı və ona Allah tərəfindən qarqış elə oldu, indiyə qədər də sürünür. İlanın qarnının altında xizəvər kimi şeylər var. O getdihcə ilişir və özünü qabağa verir. İlişdihcə qabağa gedir. Ona görə ki, onun qışdarı yoxdu. Bı da Allahın qarqışıdı, indiyə qədər də hələ Allahın qarqışı altında. Bunnan sora nə oldu? Bınnan sora ilan girdi bağa oldu bir qoca nurani kişi, şeytan. Hava bir tərəfdə gəzirdi, Adəm də bir tərəfdə. Bı Havıya iras gəldi. Hava dedi ki, kimsən bağa girifsən? Dedi, necə kiməm, mən bırda yaşıyıram. Dedi, nətəhər yaşayırsan mən indiyə qədər səni görməmişəm? Dedi, mən də səni görməmişəm noolsun ku, mən bırda yaşayıram. İlan Havıya dedi, bəs sən təhsən bırda? Dedi, yox, yoldaşım da var. Dedi, bəs yoldaşın hanı? Dedi, bağın o biri tərəfində gəzir. Dedi, hə. İndi ki, belədi, siz burda yaşıyırsınız, bəs siz nəyinən bırda dolanırsız? Dedi, necə yanı nəynən? Meyvələrdən yeyirih dolanırıx. Dedi, hansı meyvələrdən? Dedi, nə meyvə olur hamısını yeyirih. Qəsdnən apardı bütün dünyada nəkqədər meyvələri gəzdirdi ki, bunu yeyirsən? Deyir, yeyirəm. - Yeyirsən? - Yeyirih. Yeyirih, yeyirih, ən axırda gətdi taxılın başına. Taxıl o zaman iriymiş, yemiş kimi imiş. Bını yeyirsən? Deyir, yox. Bını yemirih. Bını bizə qadağan eliyiflər. Həqiqi də onnar yaranannan deyirlər bı meyvədən başqa hammı meyvələri yeyirsiz yeyin, o tərnən çıxıp gedəcəhdi. Dedi, hə…. Ən daddı meyvə budu. Sizə qəsdnən qadağan eliyiflər. Başdadı Havanı yaşlatdı. Hava dedi ki, elə şey olmaz. Dedi, necə yanı olmaz? Bir dilim kəsim ye gör indi taxılın, buğdanın qarnında bir dilim yoxdu. Haman dilimi verdi Hava yedi. Baxdı doğurdan da çörəh dadıdı. Bı yeyənnən sora yox oldu, qeybə çəkildi. Şeytan yoxa çıxdı. Adəm də gəzirdi baxdı gördü Hava taxılın başında yeyir. - Ay Allah, sənə nəhlət eləsin. Sən bizi günaha batırdın, sən niyə bı meyvədən yedin. Bizə demişdilər bı meyvədən yemiyin. Dedi, əşi, bizi yaşşadıplar. Bı meyvədən daddı meyvə yoxdu. Arvat, məni bağışdayın, balalarım, kişini tez yaşşadar. O da Adəmi yaşlatdı. Adəm də otdu başında bı da başdadı yeməyə. Bınnar yiyənnən sora, bağışdayın, bınnarın qarınnarı şişdi. İndi bınnarı neynəməh lazımdı? Bınnarı bağdan, hər ikisini də Allah tərəfinnən Cəbreyil çıxartdı. Birini dünyanın o başına, birini də dünyanın bı başına, necə günah elədihlərinə görə, Allahın əmirinnən çıxmışdılar taxılı yemişdilər. Ona görə də bınnarı bağdan çıxartdılar. İndi onnar neçə il müddət ağladılar. Allaha yalvardılar ki, bizi dübarə birrəşdir. Allahın necə illərdən sora bunnara yazığı gəldi bınnarı gəlip Cıdda tərəfində, dünyanın o biri başında basırdılar. Onnar orda da ölüp getdilər. İndi ki, bizim Hacılar ki, gedillər haca o Cıddadan keçip gedillər. Bınnarın qəbirrərini ziyarat eliyif sora gedillər haca. İndi sizə dediyim budu. Həmin bırda da kutardı. Dünyada adamlar bax belə bir-birrərinnən yaranıplar (22).

**576. Əli motivi**, **ölüb-dirilmə motivi** («Novruz bayramının yaranması»). Bir patşah varmış, bir öz oğlun saxlıyırmış. Bir də qardaşı oğlun. Günnərin bir günündə bullar yekəlip boylu-buxunnu oğlan olullar. Amma bulların ikisi də bir qız isdiyir. Patşah bu qızı öz oğluna alır. Toy axşamı oğlan gəlinin yanına gedəndə qapıda finkaynan vurup öldürüllər. Xəbər gedir patşaha ki, qibleyi aləm sağ olsun, oğluu öldürüplər. Bunnan qəzəplənən patşah deyir: - Məmmələkətimdə nə qədir adam var, qırın! Vəzir deyir: - Qibleyi-aləm sağ olsun, bunu bir adam eliyip, hamı eləmiyip ki. Deyir onda vəzir ya mənim oğlumu öldürəni tap, ya da sənin boynu vurajam. Vəzir deyir: - İşki belə oldu, qibleyi-aləm sağ olsun, bu yaxınnarda murat hasil olan bir şəhər var. Maa bir böyüh qoşun ver gedəh o şəhərə. O şəhərə Məkkə deyillər. Ora getsəh murat hasil olar. Mən gedim öyrənim bunu. Patşah böyüh bir qoşun düzəldip verdi vəzirə. Meyidi də götürüllər qoşun yol alır Məkkə şəhərinə. Məkkə şəhərinə çatanda bunnarın qabağına Abı Bakir çıxır. Bular deyillər ki, bura murat hasil olan şəhərdi. Bizim bir müşkül ilimiz var, buna çarə. Abı Bakir çarə tapa bilmədi. Ona görə də vəzir bunu tutup əl-qoşun bağladı. Sora bu Yezidnən qarşılaşdı. Yezid də buna cavap vermiyənnən sora vəzir deyir bu şəhəri dağıtmalıyam. Ya mənim muradım hasil olmalıdı, ya da bu camaatı niyə alşadırsız? Bu vaxt Salmani-fars böyürdən çıxıp deyir: - Bu camaatın əlin-qolun bağlama. Bu şəhərin bir yiyəsi var. Sora da Əli olan evi göstərir. Deyir, sən get, ancax o sənin suala cavap verə bilər. Vəzir qoşunu da götürüp gedir Əli olan binıya girir. Həmin bınada da Əli Məhəmmədin (ə) vəsiyyətiynən 24 ildən sora taxta çıxacıymış. Vəzir gedir Əlinin yanına. Deyr ki, bizim bir müşkül işimiz var onu həll eləməlisən. Mənim patcahımın oğlun öldürüplər. İndi onu öldürən tapılmalıdı. Əli deyir, qoy baxım. Hesaplıyır, görür 24 ili tamam olur. Deyir, indi deyə bilərəm. Qoyun gəlsin bura. Baxır, deyir ki, bu adamı öldürən qoşunuzun içindədi. Patşahın qardaşı oğludu. Bu belə deyəndə patşahın qardaşı oğlu qoşunun içinnən çıxır. Deyir, Əli, sən yalan deyirsən. Həylə şey yoxdu. Əli deyir: - İş ki belə oldu, sən onu öldürən vaxtı qapının üsdündə bir cüt göyərçin varıdı. Allahın əmriynən, ay göyərçin gəl bura. Göyərçin uçup gəlir Əlinin qolunun üstünə qonur. Əli deyir, ey göyərçin, Allahın əmriynən dil aç deynən bu oğlanı kim öldürüp. Göyərçin dil açıp deyir ki, onun öz əmisi oğlu vurdu. Gənə patçahın qardaşı oğlu deyir, sən deyirsən. Sən sehirkar Əlisən. Bu vaxt Əli oğlanın kürəyinə saplanan puçağı çıxardıp stolun üstünə qoymaxların əmr eliyir. Əli puçağa deyir: - Ey puçax, dil aç Allahın əmiriynən de görüm, bu oğlanın kürəyinə niyə girmisən? Puçax dil açır deyir: - Ya Əli, məni kim əlində tutup hara vurursa, ora girməliyəm. Məni patşahın qardaşı oğlu vurdu ona. Mən də girdim öldürdüm. Gənə də patçahın qardaşı oğlu deyir: - Sən sehirkarsan. Puçax dil almaz. Belə olanda Əli yeddi rükət namaz qılıp Allahdan oğlana can isdiyir. Uşaxlar, onu da deyim ki, bu ölən oğlanın adı Novruzumuş. Novruz dirilir. Əli Novruza deyir: - İndi deynən görüm səni kim vurdu? Novruz deyir: - Ya Əli, məni vuran bu əmim oğludu - budu. Bunu deyəndə hamı isdiyir Novruzu öldürəni öldürsünnər. Əli deyir: - Bura Məkkə şəhəridi, qan tökmüyün burdan aparın. Bu gün mənim taxta çıxmağımın 24-cü ili tamam oldu. Novruz da dirildi. Mənim taxta çıxmağımı hamı bayram eliyəjəh innən belə, mən də həmin bayramın adın bu oğlanın adıynan Novruz qoyuram. Bunnan da Novruz bayramı yarandı (22).

**577. Vergi motivi** («Aşıx Ələsgərə vergi verilməsi»). Ələsgər nə aşıxdı, nə də şairdi. Günüz kotanın məcinə gedip, gecə də kotan öküzün otarmağa gedip. Bir gün yağaruqda gəlillər Ələsgər yoxdu. Hay-haraynan Ələsgəri gəzillər tapbıllar. Bizim Qaraqoyunnunun biçənəyinnən gedip öküzdəri tapıllar. Gəlillər ki, Alməmməd kişi, Ələsgər yoxdu. Gəlillər oruya, buruya baxıllar - addımlamışam 4 addım yarım belədi, beş addım da belədi. Üstü örtülü bir yerdi. Görüllər Ələsgərin əyağı orda, başı burda. Kişi deyir, yaqın öldürüp atıplar. Belə baxıllar ki, nəbizi işdiyir. Kəl arabıya qoşuf aparıllar. Bu axşam gedir, saba axşam çıra yananda qalxır. Alməmmət kişi deyir: - A bala, yatıfsan, belə yatmax olmaz, ölüfsən, belə ölməh olmaz. Ələsgər dedi: - Ay dədə, ajıydım. İstədim çörəh alım, dedilər burda çörəh, səlamətə səxavətdi. Ələsgərin birinci sözü budu: şərin şöləsindən buldum bələdi, Xoş gəldi, xoşuma halı qabaxda. Pir mana göstərdi şah məqamını, Gördüm cəmdi hər cəlalı qabaxda. Alməmməd kişi dünyagörmüş adamıydı. Dedi: - Ə, bu nə dedi? Ə bala, saa noldu? Bir neçə sirr gördüm. Sirr qaldım əşkar. Səxavət əhlini yandırmadı nar, Salavatnan işdiyir hər tükan-bazar, Zay oldu dünyanın malı qabaxda. Ə, daha nə gördün?

Qurulmuş tax gördüm nuri münəvvər,

Neçəsi zabərcat, neçəsi gövhər.

Sağda-solda duran səf-səf mələhlər.

Yahu-yahu deyir, qulu qabaxda.

Ə bala, daha nə gördün?

Yahu deyip bir-birinə uydular,

Ya mənhu deyip, təham qoydular.

Cümlə məxluq yemədilər, doydular,

Qaldı məcmayılar dolu qabaxda.

Əl çəhmə dünyada sonu salatdan,

Təmiz ver qalmasın xümsü-zəkatdan.

Ələsgər, xof etmə pulu Siratdan,

İrəhbərdi cənab Əli qabaxda.

Hə, bunnan sora Ələsgərə vergi verildi. O aşıxlığa başdadı. Bu dediyim şeir onun ilk şeiridi (22).

**578. Ölüm motivi** («Aşıq Ələsgərin ölməyi»). Günnərin bir günü Aşıq Ələsgər Ağkilsə kəndində 105 illik ömrünü başa yetirmişdi. Əgahıydı ölməyi ona. Dedi: - Oğul, Bəşir - böyük oğluna, get meçidin yanında cəmiyyətə denən ki, dədəm dünyasını dəyişir, gəlin. Bəşir gülə-gülə getdi, dedi, ə, dədəm deyir ölürəm. Ölü də gülərmi? Camahat da bilir ki, Ələsgər yalan danışmaz. Camahat yığıldılar gəldilər. Ələsgər dedi: - Hamınıznan toy-nişan eləmişih qonşu olmuşux. Hamınız haqqınızı halal eliyin. Camahat dedi: - A kişi, xeyirimizin də, şərimizin də yarağı olufsan, hamısı halalın olsun. Sora Aşıx Ələs­­gər dedi: - Zərkətdə - iki kilometr Ağkilsədən o tərəfdədi - Nəsiv, Usuvgildə bir üyh yağ var, bir üyh baş var, gedip onu alıp gətirin. Oğlu dedi: - Ay dədə, sən nə bilirsən? Dedi: - Dədən buludun üsdünü bilir, dəryanın altını bilir, qonşuya yağ-bal gəlir onu bilmir. Getdilər Talıf, Nəcəf, Musa. Talıf Ələsgərin öz oğludu, Nəcəf də, Musa da qardaşı oğludu. Əmi oğludular. Çağırdılar, ay Nəsif, ay Usuf. İkisi də çıxdılar çölə. Dedilər, ə, nə yaxşı gəlifsiniz? Dedilər, bal yeməyə gəlmişik. Ə, - dedi, Kəlbəcərdən bir üyh yağ gətiriplər, bir üyh bal. Yaxşı vaxdı gəlifsiniz. Onnar öz-özdərinə dedilər:- Ə, dədəm nə qədər bilirmiş? Bunnar Nəsivi də, Usufu da, yağı da, balı da götürdülər Ağkilsiyə - Ələs­gərgilə. Ələsgər xoş gəldin elədi. Çay-çörəh gəlif yiyilənnən sora. Ələsgər dedi: - Ay bala, taxıla verəjeysiz, pula? Dedilər: - Olsa taxıla, verəjeyih. Öz dedihləri qıymata aldı Ələsgər. Hərəsinə bir put - 16 kilo qırmızı buğda da artıx verdi. Dedi, ay bala, razısınızmı? Əli bal barmaxda gedər, yağ barmaxda gedər. Kilo-kilo, kirvəngə-kirvəngə sata bilmirdih. Çox razıyıx. Sora Ələs­gər gördü qonaxlar qapıya baxır, bajıya baxır. Dedi: - Ə deyəsən, evızda ajdıx var. Dedilər, evmizi aj qoyup gəlmişih. Mən yoldaşıma deyirəm sən de, o maa deyir sən de. Üzümüz gəlmirdi, indi icazə versən gedərih. Gətirip hərəsinin də xurcununa çörəh qoydular, yola saldılar. Ələsgər 100 kilo balı qurplu qazana töküp yerinnən tərpətdi. Dedi, çatar. Dedilər, nəyə çatar? Dedi, mənim eysanıma çatar. Qonşularla halal-hümbət elədi. Dedi, oğul, gəl Quran oxu bir-iki ağız. Dedi, a kişi, ölən kimdi? Dedi, Quran əzəl sağ olan adam üçündü. Sora dedi:

Sırat suval qabaxdadı,

Nə təlaşdı dünyada.

Kəlmeyi-şadət lazımdı.

Ölən vaxdı dünyada.

Tut orucun, qış namazın,

Şükür ey Allaha.

Quş olma dünya malına,

Qalajaxdı dünyada.

Yalan demə, qiybat etmə,

Yazığın gəlsin canına.

Öz-özünə mənəm deyip,

Uyma şöhrət-şanına.

Əzrayıl əlində çəngəl,

Gələjəhdi yanına.

Qəzəbinnən gül rəngin

Solajaxdı dünyada.

Şəyirtlikdə can çürütdüm,

Hər gün ustad olmadım.

Nəfs öldürdüm düz dolandım

Dostumnan yad olmadım.

Ələsgərəm, bu dünyada

Ölüncə şad olmadım

Dosdarımnan fələk mana

Qara baxdı dünyada.

Bunu deyənnən sorasına Nəcəf kişi savatdıydı. Dedi, ay dədə, nə deyirsən. Dedi, Kəlmeyi-şahadət, kəlmeyi-töhvid dilimdə əzbər eliyirəm. Bala, sizi Allaha and verirəm mən. Ələsgər ölən günü nə deyirəm, hamıya onu deyin. İndi bunnan sora ölən günün saznan deyəjəm. Baş dıvanı havasıynan görəh Ələsgər ölən günü nə deyip?

Sıtqı dilnən sığınmışam,

Sübhana yalvarıram.

Məhəmmədə nazil olan

Qurana yalvarıram.

Məzhəbim İmam Cəfəri,

Kabadı qıblam mənim.

İlqarımda möhkəm durur,

İmama yalvarıram.

Adtı şadət barmağını

Götdü dəri xeybəri

Çəkəndə Allahu-Əkbər

Qırdı min-min kafəri

Zəlillərin umutdarı

Mömünnərin sərvəri

Şahı-Mərdan siryəzdənnən

Ona yalvarıram.

Bu günnəri yetiş dada,

Ədalət şahım mənim.

Konul qəmgin, gözüm yolda

Artıpdı ahım mənim.

Umutvarım, pərisdarım

Sənsən pənahım mənim.

İsmimdi Aşığ Ələsgər,

Çoxdur günahım mənim.

Ay Allah, günahkar aparma məni,

divana yalvarıram.

Bunu deyip, Ələsgər ömrün cavannara tapşırdı. Hə, mənim əzizlərim, bu əhvalat da belə olmuşdu (22).

1. **İlan motivi** («Mifoloji rəvayət»). Bir qız çıxır ağaca. Ağaca çıxanda bu qızın əyağınan ilan vurur. Çığırır gedillər düşürüllər. Bu ilan gedir girir bu ağacın kökünə. Gəlir ağam belə cızıığı çəkir. Hökm eliyir ki, ilan çıxsın çölə. Bütün ilannar yığılır gəlir o cızığa. Mən özüm gözümnən görmüşəm. O ilan çıxmır ağacın kökünnən. Görür kü, üş yüz yaşı var, bunun bığları var, buynuzdarı var ilanın. Deyir ki, bu ilannarın bütününün pətşahıdı bu ilan. Buna deyir ki, sən niyə çıxmırsan? Deyir ki, mənim nəvəm vırdı o qızın əya­ğınnan. Deyir: - Sən vurmamısan niyə çıxmırsan? Deyir: - O gəldi maa tabı oldu. Mən onun pətşahıyam. Bala ilanı höhüfmünnən gətdi o cızığa. Belə cızığı çəkirdilər, belə bax bu xəttə kimi yol qoyurdular. İlan o xətnən gəlirdi orda qıvrılırdı. Ağ ilan ayrı yığılırdı tayfa-tayfa, qırmızı ilan ayrı yığılırdı tayfa-tayfa, qara gürzələr ayrı yığılırdı tayfa-tayfa. İlannarın da tayfası var e, bala. Qırmızı ilan, uçağan ilannar ortada qalırdı həmişə. Bala, bu vaxtı indi bu saatı da var (22).
2. **Əli motivi**, **su motivi, bulaq motivi** («Ağdamda Əli bulağı və narrıx meşəsi necə yarandı?»). Ağdam rayonunun Gülalplı kəndi var. istiyip cənab Əli orda namaz qıla, görüp kü, su yoxdu. İsdiyir atın bağlıya görür atın bağlamağa yer yoxdu. Görüp orda nəysə uşax özünə ojax qayırıp - nar ağacı var, kösöy var. Götürür kösöyü soxup yerə atın bağlıyıp ona. Bu səfər görüp su yoxdu dəstnamaz almağa, çəkir qılıncı belə çəkir dağa ordan su pakkıldıyıp əyənnən bəri. Görüp dağ uçajax daa, bərk kəsippiş, əlin belə yapışdırır kı, dayan. Əli bax kamıralı yapışdırarsan e, bax heylə yapışıp dağa, dağ dayanıp. Əlinin yeri bax heylə qalıp - deyir erməni gəlir üstünə xaç çəkib e. Həmən ordan bulax çıxır Əli bulağı deyillər. Başdıyıp dəstnamaz alıp, qayıdıp namaz qılıp. Atı da o kösöyə bağlamışımış, həmən kösəv bitip olup nar ağacı - narrıx. Həmən yerə deyillər Əli bulağı. Axı ora Cənab Əli nar əkip. İndi uşağı olmuyannar niyyət eliyip ora yüyürük asıllar. Ocaxdı da. Əgər yüyrüh tərpənməsə deməh uşağın olacax (22).
3. **Borc motivi** («Niyə gülməzsən, ipək kimi qali aparırsan»). Biri alacağını istəmək üçün borclunun yanına gedir. O da söyləyir ki, arvadıma deyəcəm fərş toxumağı öyrənsin, özüm də sürülər keçən güvənli yerlərdə qoyun yunu ilişmiş olsa yığacam. Mənim yığdığım yunları arvadım yuyacaq, əyirəcək, mən onları boyayacağam. Arvadım boyanmış iplərlə qali (xalı) toxuyacaq, mən də o qalini borcumun əvəzinə sənə verəcəym, pulunun artığını da səndən alacağm. Bu sözləri eşidəndə kişinin gülməyi tutur. Verəcəkli onun gülüşünü görüb deyir: - Niyə gülməzsən, ipək kimi qali aparırsan (23, s.11).
4. **Riyazi motiv** («Ey mıxı mismara döndərən Allah»). Nəql edirlər ki, Soltan Mahmud bir dəmirçiyə bir həftə ərzində çox miqdarda mıx qayırmağı əmr edir. Dəmirçi nə qədər dil tökdü ki, bu qədər mıxı bir həftəyə hazırlamaq olmaz. Soltanın qulağına girmədi. Dəmirçini hədələdi ki, bir həftəyə mıxlar hazır olmasa, onun boğazına ərinmiş qurğuşun tökəcək. Dəmirçi gecəni gündüzə qatıb mıx qayırmağa başladı. Bir həftə ancaq mıxların 3/2-ni hazırlaya bildi. Son gecə dəmirçinin canına qorxu düşdü. Əl qaldırıb Allahdan istədi ki, bu bəlanı ondan sovuşdursun. Səhər tezdən qapı çalındı. Dəmirçi qorxa-qorxa qapıya getdi, «kimdir» soruşdu. Cavab gəldi ki, məni dərbardan göndəriblər, dünən gecə soltan Allah rəhmətinə gedib. İstədilər onun tabutu üçün 4 mismar düzəldib verəsən. Dəmirçinin ürəyi yerinə gəldi. Allaha əl qaldırıb dedi: - Ey mıxı mismara döndərən Allah! (23, s.14).
5. **Səbir motivi** («Bu dil ki, səndə var, yüz il də bu başı saxlar»). Kürdoğlu küçələri gəzirdi. Bir qapının qabağından keçəndə gördü ki, kişi arvadına deyir, arvad, mənim bu başımı görürsən, indiyədək heç kəs onu sındırmayıb, innən belə də sındıra bilməz. Arvad da dedi ki, mən bu camaatı tanıyıram, qorxuram bir gün sənin başını da sındırsınlar. Kürdoğlu öz-özünə dedi, sabah mən sənin başını sındırım sən tamaşa elə. Səhər Kürdoğlu buralardan keçəndə gördü həmin kişi bostan suvarır. Gəlib dedi, a kişi, məgər korsan, görmürsən mənim tikanlarım susuzundan yanır, sən suyu bağlamısan öz bostanına? Kişinin əlindən beli alıb suyu tikanlığa çevirdi. Kişi işi belə görəndə dalaşmaq əvəzinə dil-ağız etdi: Başına dönüb, əvvəl sən tikanlığını suvar, əgər vaxt olsa, sudan artıq qalsa, mən də bostanımı suvararam. Kürdoğlu kişiyə baxıb dedi: Doğru deyirdin, bu dil ki səndə var, yüz il də o başı saxlar (23, s.15).
6. **Riyazi motiv** («Eynalı qızıldır, on tümən qoyan 9 tümən aparar»). Deyilənlərə görə Təbrizin yuxarısında görünən Eynalı dağında qızıl var. Kim qızıl çıxarmaq istəyirsə işə başlayır. Sonra peşman olub işi yarımçıq buraxır. Bunun səbəbi ondadır ki, bu işdə on tümən qoyan 9 tümən aparar (23, s.27).
7. **Tamah motivi**, **qiyamət motivi** («Usta Ələm, bunun üstünə çək qələm»). Dərzi həmişə öz müştərilərinin parçasından artıq qalanını onlara verməzdi. Bir gecə yuxuda gördü ki, qiyamət qurulub, onu haqq-hesab ələminin altına gətiriblər. Parçalarından götürdüyü adamlar da onu dövrələyib odlu qayçı ilə ətindən kəsirlər. Yuxudan həyəcanla qalxdı, tövbə elədi ki, bir də belə etməsin və qalan parça artığını qaytarsın. Şagirdinə də tapşırdı ki, gördün mən parçanın qalanını gizlədirəm, sən denə, usta, «ələm». Günlərin birində birisi qiymətli parça gətirdi. Dərzi ha çalışdı ki, parçanın qalanını götürməsin, tamah qoymadı. Parçanı gizlədəndə şəyird dedi, usta, «ələm». Usta gözlərini yumub dedi: - Bunun üstünə çək qələm! (23, s.28 - 29).
8. **Sınaq motivi** («Özgəyə quyu qazma, özün düşərsən!»). Bir dərviş küçələri gəzərkən deyirdi: Özgəyə quyu qazma, özün düşərsən. Bir arvad bu sözləri eşidir, deyir mən quyu qazım, görəsən mən düşərəm, ya o düşər. Arvad evə gəldi şirin fətir bilirdi, arasına da zəhər tökdü. Fətiri gətirib dərvişə verdi. Dərviş fətiri alıb dedi, özgəyə quyu qazan özü düşər. Qəzadan arvadın 7 yaşlı uşağı yolu azmışdı. Uşaq dərvişə rast gəlib dedi: baba dərviş, mən azmışam, həm də acam. Dərviş fətiri ona verdi. Uşaq fətiri yeyən kimi halı pozuldu. Uşağın ölüm xəbəri yayıldı. Camaat yığıldı. Arvad uşağı ölmüş görəndə dedi, baba dərviş düz deyirdi, özgəyə quyu qazma, özün düşərsən (23, s.32).
9. **Riyazi motiv** («Üç ay mən belə gələli, üç ay sən məni alalı, rəcəb, ləban, ramazan, bu da olar doqquz ay»). Avam kişinin arvadı evləndiklərindən 3 ay sonra bir uşaq doğdu. Kişi arvaddan soruşdu - Uşağın anadan olması doqquz ay çəkər. Bu necə ildi ki, sən bu üç ayda doğdun? Arvad dedi: - Bizim uşaq da doqquzunda doğulub. Üç ay mən sən gələli, üç ay sən məni alalı, rəcəb, ləban, ramazan bu da eylər doqquz ay (23, s.39).
10. **Zaman motivi, övliya motivi** («Almanı at göyə yerə düşüncə ya nəsib, ya qismət). Şahzadə şikardan qayıdanda görkəmi yorğun qocaya rast gəlir. Bunu uğursuzluq sayıb, qocanı öldürməyi əmr edir. Qoca ölümdən xilas ola bilməyəcəyini görüb şahzadəyə deyir: İndi ki məni öldürürsən, çıxış yolu yoxdur, əlindəki almanı at göyə, yerə qayıdınca mənə aman ver. Şahzadə deyir, sən ki yaşamağı bu qədər sevirsən, almanın göydən yerə düşməsini də qənimət bilirsən? Qoca deyir. Mən ömrümü eləmişəm. Amma kim bilir, alma yerə düşüncə kim ölə, kim qala? Şahzadə gülümsəyib almanı göyə atır. Alma fırlana-fırlana qayıdır, şahzadəni yerə elə çırpır ki, yerindən qalxa bilmir. Şahzadənin adamları qocanı ulya sanıb öz halına buraxırlar (23, s.44 - 45).
11. **Zaman motivi** («Bu sayaqdan dəvə dünənki uşaq imiş»). Öküz, dəvə və qoyun bir yerdə otlayırdı. Onlar yeməli bir ot kolu gördülər. Hər üçü birdən gördüyündən qərara gəldilər ki, hərə öz yaşından danışsın. Kimin yaşı çox olsa, kolu o yesin. Qoyun dedi: mən bari-təalanın İbrahim peyğəmbərə göndərdiyi qurbanlıqla bir anadan süd əmmişəm. Öküz dedi: mən behişt otlarında idim. Həzrəti-Adəm behiştdən çıxarılandan sonra bari-təalanın əmri ilə Adəm babaya cüt sürmək üçün yer üzünə göndərilmişəm. Bunları eşidən dəvə dinməz-söyləməz boynunu uzadıb kolu qoparır, çeynəyə-çeynəyə deyir: bu sayaqdan dəvə dünənki uşaq imiş! (23, s.46)
12. **Xızır motivi** («Həzrəti-Xızırı gördük, iki qran da cəriməsini çəkdik»). Əkinçi eşitmişdi ki, kim Xızır peyğəmbəri görsə, nə istəsə diləyi yerinə yetər. O, bir gün əlində bel su suvardığı yerdə birisi onunla üzbəüz gəlib dedi: A kişi, mən Xızıram, nə diləyin var məndən istə. Əkinçi deyir: sən hardan Xızır oldun? Məndə o bəxt hanı Xızır mənə rast gələ? Xızır nə qədər israr edir, kişi inanmır. Xızır getmək istəyəndə arxadan onu çağırır: əgər Xızırsansa bu beli kürək elə. Dərhal bel kürək olur. Əkinçi bunu görüb deyir, həzrəti-Xızırı gördük, iki qran da cəriməsini çəkdik (23, s.47).
13. **Riyazi motiv**i («Zirək olsaydı birini də o tutardı»). Bir kənd hampası ziyarətə gedəndə on dana becərmə qoyunu yoxsul qonşusuna tapşırdı ki, onları yaxşı yemləyib becərsin. Hampanın səfəri uzun çəkdi. Yoxsul qonşunun dolanışığı olmadığından qoyunun birini kəsib uşaqlara zumar elədi. Bir neçə ay sonra hampa səfərdən qayıdıb, tapşırdığı qoyunları istədi. Qonşu qalan 9 qoyunu götürüb hampanın qapısına gəldi. Hampa qoyunlara baxıb gördü ki, qoyunlar 9 danadı. Buna görə soruşdu: - Mən sənə neçə qoyun tapşırmışdım? - Sən mənə 10 qoyun tapşırmışdın. Amma indi 9 danadı. - Bəli, indi 9 danadı. - A kişi , mən sənə 10 qoyun vermişəm, amma sən mənə doqquzunu qaytarırsan. - Mən də deyirəm sən mənə 10 dana qoyun vermişdin. - Bəs onun biri hanı? Hampa gördü bu sözlərdən ona qoyun çatmayacaq. Dedi gedək 10 adam çağıraq gəlsin. 10 adam gəlib düzəldilər. Hampa onlara üzünü tutub dedi: - Sizlərdən hər biri bu qoyunlardan birini qoltuqlayın. Adamların hər biri bir qoyunu qoltuqşadı. Qoyunlar az olduğundan onların biri qoyunsuz qaldı. Belə olanda hampa üzünü qonşuya tutub dedi: - Yaxşı bunun qoyunu hanı? Qonşu dedi: - Zirək olsaydı, birini də o tutardı (23, s.55 - 56).
14. **Halallıq motivi** («Halal xoşun olsun»). Bir yol kəsənin nənəsi oğlundan halal qazancından ona bir kəfən almasını istədi. Oğlan yolda başı sarıqlı alimə rast gəlib sarığı onun başından qapıb dedi: - Bunu mən halal elə. Amma alim boyun qaçırdı. Yolkəsən onu sağdan-soldan dolaşdırmağa başladı. Alim çərimi pis görüb dedi: - Yaxşı, halal elədim, halal xoşun olsun! O, sarığı evə gətirəndə nənəsi dedi: - Bir de görüm onu necə aldın? Yolkəsən dedi: - Əvvəl vermək xəyalı yox idi, elə ki kötək yedi, onun «halal xoşun olsun» səsini göydə mələklər də eşitdi (23, s.61).
15. **Riyazi motiv** («Mindigini sanamırsan?»). Molla Nəsrəddin bir zaman özündən-özgədən 10 dana eşşək alıb çarvadarlığa baxarmış. Bir gün o, şəhərdən kəndə qayıdanda eşşəklərdən birinə minib, o birilərini qabağına qatmışdı. Birdən ağlına gəlir ki, eşşəkləri saysın. O, eşşəkləri sayır, görür ki, 9 dənədi. Təəccüblə eşşəkdən yerə düşüb tazadan sayır, görür 10 dənə oldu. O, yenə atılıb eşşəyə minir və eşşəkləri sayır, onlar yenə 9 dana olur. Bu işi bir neçə kərə təkrar edəndən sonra o, yoldan keçəni çağırıb deyir: - Mənim 10 eşşəyim var. Onları eşşəyə minib sayanda 9 olur, amma yerə düşüb sayanda 10 olur. Mən bundan baş açmıram. Yoldan keçən deyir: - Sən mindigini saymırsan (23, s.63 - 64).
16. **Tamah motivi** («İki yoldaş»). İki yoldaş pul qazanmaq üçün özgə şəhərə gedirlər. Biri xəsis, tamahkar, o biri isə əliaçıq və səxavətli olur. Onlar birlikdə işləyir, qazanclarını tən yarı bölürdülər. Onlar beş il işləyib qayıtmaq istədilər. Bir şəhərə gəldilər. Bu şəhərdə gözəl saraylar, karvansaralar var idi. Hər həyətdə qonaqlıq verirdilər. Onlar şəhəri gəzdilər, xəsis nə gördüsə, bunu alaq deyirdi. Dostu isə etiraz etmirdi. Xəsis o qədər şey aldı ki, daşıya bilmirdi. Onlar gəlib bir çaya çatırlar. Dostlardan biri çayı üzüb keçdi, tamahkar isə batdı. Buna görə də deyiblər tamah insanın başına bəla gətirər (25).
17. **Elçi motivi** (Adsız). Bir şah çobanın qızına vurulur. Nə qədər vəziri, vəkili göndərir, çoban qızı vermir. Şah qəmgin oturur. Bir gün şahın öz çobanı onu qəmgin görüb soruşur, nə olub? Şah da deyir. Çoban o biri çobanın yanına elçiliyə gedir, ona deyir niyə qızını şaha vermirsən? O da deyir ki, nə vaxt sənin kimi hörmətli elçini göndərdi, mən də vermədim? (26)
18. **Səbir motivi** (Adsız). Vəzirin oğlu şahın kiçik qızını istəyirdi. Qızın oğlana meyli yox idi. Böyük qızlar dura-dura vəzir kiçik qızı istəməyə qorxur. Ona görə də şahın qızlarından birini istəyir. Şah qızlarını çağırıb hərəsinə bir çaydan su qaynatmasını, kimin çayı tez qaynasa onu ərə verəcəyini söyləyir. Böyük qızla ortancılı oğlanı istəyirmiş. Tez-tez çaydanın qapağını qaldırıb baxırlar. Ona görə də onların çaydanı gec qaynayır. Kiçik qızın çaydanı tez qaynayır, çünki o, çaydanın qapağını açmamışdı. Şah kiçik qızı vəzirin oğluna ərə verir (26).
19. **Ləyaqət motivi** (Adsız). Dərzi dükanında usta şəyirdi ilə işləyirdi. Dükana şah gəlir. Usta onu ədəb-ərkanla yola salır. Sonra bir çoban gəlir, dərzi onu da ləyaqətlə qarşılayır. Şəyird soruşur ki, sən niyə şaha da, çobana da eyni hörmət göstərirsən? Deyir o, çoban olsa da, ona paltar tikən ustadı. Mən ləyaqətimi göstərirəm (26).
20. **Ədalət motivi** («İnsafgötürüldü»). İki qonşu bayram qabağı gedirlər ki, bir şey alıb gətirib bayram keçirsinlər. Onlar bir xum qızıl tapırlar. Biri o birisini öldürmək istəyir. Nə qədər edirsə, o biri öldürmək fikrindən əl çəkmir. Onla o deyir: arvadım boyludu, uşağın adını İnsafgötürüldü qoysun. O da «yaxşı» deyib kişinin başını kəsir, xəndəyə salır. Evə gələndə kişinin arvadı ərini soruşur. O deyir ki, əcəli gəldi yoldaşın öldü. Vəsiyyətində dedi ki, arvadım boyludu, uşağın adını İnsafgötürüldü qoysun. Arvad da uşağın adını elə qoydu. Bir gün Şah Abbas gəzməyə çıxmışdı. Görür ki, bir arvad uşağını belə çağırır: Ay İnsafgötürüldü, hardasan? Şah Abbasa bu ad qəribə gəlir. Gəlib bu adın mənasını arvaddan soruşur. Arvad əhvalatı danışır. Şah Abbas o adamı çağırır. O da qorxusundan hər şeyi boynuna alır, qızılları gətirir. Şah Abbas onu öldürüb qızılları bölür. Yarısını onun uşaqlarına, yarısını da arvada verir (26).
21. **Halallıq motivi** («Sən halal zəhmətini istə»). Bir kasıb kişi olur, ailəni dolandıra bilmir. Bir gün meşədən gələndə yolun qırağında azmış bir uşaq görür. Uşaq karvan gedəndə yaddan çıxıbmış. Kişi atını minib uşağı tərkinə alıb karvana doğru gedir. Uşaq deyir ki, məni apardığına görə nə istəsən sənə verəcəklər. At, ilxı, qoyun sürüsü. Sən heç nə götürmə. Ancaq öz halal zəhmətini istə. Yolda bir neçə atlı onlara tərəf gəlir. Onlar uşağı aparanda uşaq qışqırır, əmi, sözlərimi unutma. Kişini də özləri ilə aparırlar. Uşağı çadıra apardılar. Ağsaqqal kişini çağırır, ona mal, dövlət, qızıl, qoyun təklif edirlər. Kişi halal zəhmətini istəyir. Kişini evə yola salırlar. Səhər gözünə inanmır. Bir dəri, bir sümük olan heyvanların az qala tükündən yağ damır. Kişi səhər gedir, axşam gəlir, ruzusu bol olur, qapısına baxır, o qədər mal-qoyun görür. Allah sənə şükür deyir (27).

**601. Kiçik qardaş motivi** («Ata və var-dövlət»). Bir qocanın iki oğlu var idi. Böyük oğlu evli idi, 4 uşağı var idi. Kiçik oğul evlənməmişdi. Bir gün kiçik oğlu görür ki, ata qəmlidir. Soruşanda atası deyir ki, gəlin mənə yaxşı baxmır. Kiçik qardaş atasını götürüb evdən çıxır. Bir şəhər kənarında daşın üstündə otururlar. Oğul deyir, gedim yemək-içmək alım, padşahdan sığınacaq istəyim, ev-eşik düzəldək. Bu zaman oğulun oturduğu daş dığırlanır. Qoca görür ki, daşın altında bir küpə qızıl var. Qoca küpəni heybəsinə qoyur. Oğluna deyir ki, get padşaha de bu daşlıq yeri bizə versin, ev tikək. Padşah icazə verir. Oğlan usta gətirir. Ata qızıl tapdığını oğluna deyir. Usta onlara yaxşı bir ev tikir. Oğul atasına can-başla qulluq edir. Padşah səyahətdən qayıdanda bu qəşəng evi görür, soruşur kimindir? Vəzir deyir ki, həmin oğlan ilə qocanındır. Padşahla vəzir onlara qonaq düşür. Oğlan və qoca qonaqlara yaxşı qulluq edirlər. Oğlan padşahın xoşuna gəlir, qızını ona ərə vermək istəyir. Qocaya bu təklifi edir. Qoca sevinir. Padşah oğlandan soruşur. Oğlan deyir mən atama söz vermişəm ki, ona özüm baxacağam. Qoca oğlunu razı salır. Padşah da deyir ki, qızı tərbiyəlidir. Oğlan evlənir. Gəlin də qocaya yaxşı baxır. Bir gün gəlin çörək bişirirmiş. Qapıya bir dilənçi gəlir. Qoca gəlinə deyir ki, onun heybəsini doldur. Qoca dilənçinin gözlərini görür, bu onun oğlu idi. Dilənçi gedir. Qoca özünü çox narahat hiss edir. Necə olub ki, oğlu bu günə qalıb? Kiçik oğul gəlir, atasını qəmgin görür, fikirləşir bəlkə gəlin üzünə ağ olub? Qoca əhvalatı ona söyləyir. Oğlan gedir dilənçini axtarır, tapır, görür böyük qardaşıdı. Məlum olur ki, onlar evdən çıxandan sonra güclü yağış yağıb, sel onun evini, arvad-uşağını aparıb. Böyük oğul tutduğu işə peşman olub. Ata yenə oğulları və gəlini ilə xoşbəxt yaşayıb (27).

**602. Söz motivi** («Dil yarası sağalmaz»). Bir kasıb kişi odunçuluq edirmiş, zorla arvad-uşağını saxlayırmış. Meşədə ona bir ayı rast gəlir, dil açıb deyir ki, görürəm gün-güzəran düzəldə bilmirsən. Sənə kömək edim. Mən odun qırım, sən də apar sat. Amma bu sirri heç kimə demə. Kişi gündə neçə dəfə odun aparıb satır. Arvadı deyir ki, gündə bir dəfə odun aparırdın, indi neçə dəfə gedib gəlirsən. Bu nə sirdir? Bunu mənə de. Kişi əlacsız qalıb ayının ona kömək etdiyi­ni deyir. Arvad deyir ayı üçün yaxşı yemək hazırlayım, apar. Kişi səhər meşəyə gedəndə arvadı ayı üçün yemək qoyur. Nahar vaxtı ayı yemək yeyəndə kişi görür ki, ayı yeməyi at kimi yeyir. Kişi soruşur ki, ay ayı, sən işləyəndə adam kimi işləyirsən, yeyəndə at kimi yeyirsən. Ayı bu sözdən incidi. Bir neçə gündən son­ra kişi ayını gördü, soruşdu niyə gəlib ona kömək etmir? Ayı kasıbın baştasını alıb dedi: Bu başta ilə vur mənim başımı. Kişi ayının başını başta ilə yarır. Ayı gedir. Bir neçə gündən sonra ayı gəlir. Ayının yarası sağalmışdı, kasıb soruşur: hanı yara? Ayı deyir vurduğun yara sağaldı, amma söz yarası sağalmaz (29).

**603. Yalan motivi, dəvə motivi** (Adsız). Bir qarının üç oğlu var idi. Hərəsi bir vəzifəyə baxırdı. Biri ilxıçı, biri dəyirmançı, biri də cütçü idi. Qarının da dilinə yalan gəlməmişdi. Cütçü qardaş yer əkəndə gördü dəvə gəlir, yükü də qızıl-gümüşdü. Sahibi də yoxdu. Qardaşlar fikirləşdilər ki, necə edək? Böyük qardaşlar dedilər ki, gəlin anamızı öldürək, bu sərvəti bölək. Kiçik qardaş deyir ki, gəlin anamızı ərə verək. Analarını ərə verirlər. Dəvənin sahibi gəlib çıxır. Kiçik qardaşa deyir ki, bir dəvə itirmişəm, bir yükü qızıl, bir yükü gümüş. Cütçü deyir bu öküz yaman çəkəndi, dedi qormutunu versən o biri öküz də çəkər. Kişi naxırçının yanına gəldi. Ondan dəvəsini soruşdu. O da dedi ki, bu sarı camışın yiyəsi qabağına durmayıb, axşama kimi pabbaqların içindədi. Dəvəçi gördü bundan da söz ala bilməyəcək, gəldi dəyirmançının yanına. Ondan dəvəsini soruşdu. O da dedi ki, dəyirmanım sutkada bircə ton salır. Ondan da cavab ala bilməyib qarının yanına gəlir. Qarı deyir görmüşəm, oğlanlarım gətirdi, qızıl-gümüşü üç yerə böldülər. Deyir nə vaxt? Deyir mənim toyumdan üç gün qabaq. Soruşur sənin neçə yaşın var? Dedi 75. Elə bildi qarı onu ələ salır. Çıxıb getdi. Qardaşlar qızıl-gümüşü yeyib xoşbəxt həyat sürdülər (29).

**605. Əzrayıl motivi** («Əzrayılla kişinin dostluğu»). Bir gün Əzrayıl bir kişinin canını almaq istəyir. Kişi yalvarır ki, balalarım var, keç onlara, dünyada bir gün görüm. Əzrayılıni ona yazığı gəlir, bağışlayır. Deyir sənə həkimlik sənəti verəcəyəm. Hansı xəstənin ayağı üstdə dayansam, o sağalacaq, başı üstdə dayansam bil ki, öləcək. Onda de ki, bə xəstə mənlik deyil, müalicə etməzsən. Kişi bu minvalla yaxşı dolanır. Bir gün Əzrayıl gəlir onun başı üstdə dayanır. Kişi tez yerini dəyişir. Əzrayıl deyir kəlmeyi-şəhadətini de. Kişi kəlmeyi-şəhadətini yarıyacan deyir, ardını demir. Deyir ardını nə vaxt istəsəm onda deyəcəm. Əzrayıl görür bu kişi ilə bacarmayacaq, bir çoban şəklində bunun qarşısına çıxır. Deyir, qardaş, kəlmeyi-şəhadətimi bilmədiymə görə məni məscidə qoymurlar. Kişi bunu öyrətməyə başlayır. Kəlmeyi-şəhadəti qurtaran kimi Əzrayıl onun canını alır (30).

**606. Yuxu motivi** (Adsız). Şah yuxuda kötük, qazan görür. Qazan üstdə də bir quyruq, əlində bıçaq. Quyruq doğranır, amma qazan dolmur, quyruq da qurtarmır. Vəzirə yuxunu yozmağı tapşırır. Vəzir yola düşür. Bir çeşmənin qırağında qızın su doldurduğunu görür. Ona deyir mənə su ver. Qız suyu yerə tökür, bir də tökür, sonra bulağı bulandırır, bulaq durulandan sonra vəzirə su verir. Vəzir soruşur ki, sən suyu özün yubatdın? Deyir bəli. Yoldan gəlmişdin, tərli idin, versəydim xəstə olacaqdın. Vəzir düşündü ki, bu nə qədər nurani qızdır. Soruşur atan varmı? Dedi yox. Anan varmı? Yox. Kimin var? Bir babam var, deyə qız cavab verdi. Dedi məni qonaq apararsanmı? Dedi qonaq Allahdandır. Vəzir onlara getdi. Qız onun atını bağladı. Vəzir qızın babasının yanına getdi. Babasından sual-cavab elədi. - Mənim padşahım yuxu görüb ki, bir kötük var, üstdə qazan, üstdə quyruq, iti bıçaq doğranır, nə quyruq qurtarır, nə qazan dolur. Babası qıza dedi yuxunu yoz. Dedi yozaram. Dedi nə təhər? Dedi qazan o dünyadı, kötük bu dünyadı, quyruq insandı doğranır, o dünya da uzun bıçaqdır. Vəzir bunu götürüb şahın yanına gəldi. Şah bunu eşidib qıza elçi göndərdi. Qız dedi elçi gəlmisən? Dedi bəli. Dedi mən də razı olşam ki, şah əyaşı oşam, ancaq şaha üç sualım var. Dedi hansıdır? Dedi birinci sualım odu ki, Allahın birinci adı nədir? Şah məəttəl qalıb izn istədi ki, gedib suala cavab tapsın. Atını minib getdi, bir çobana rast düşdü. Çoban südlə çörək yeyirdi. Qurtarandan sonra çobandan süd istədi. Çoban qoyundan süd sağıb verdi. Ona dedi, çoban, elə bilmə ki, mən elə-belə adamam. Sən bu qoyunun südündən bir belə sağ, bir parça da çörək ver. Çoban dedi, ey şah, bu qoyunlar hərəsi bir evin qoyunudu, biri əmcəyi boş gedəndə deyəcək Allah sənin insafını kəssin. Onda mən Allahın birinci adına naxələf çıxaram. Şah fikirləşdi ki, Allahın birinci adı insafdı. Nurani qızın yanına gəlib cavabı dedi. Qız dedi, bəs sənin insafın hanı? Sən 70 yaşında, mən 15 yaşında. Şah peşman olub geriyə döndü (30).

**607. Tale motivi** («Alın yazısı»). Şah dərvişlibas olub şəhəri gəzirmiş. Görür bir evdən işıq gəlir. Orada qonaq qalmaq istəyir. Qapıya çatanda görür evdən bir adam çıxdı. Ondan onu qonaq etməsini xahiş etdi. O dedi, qapını döy, ev sahibindən xahiş et. Dedi sən bu evin adamı deyilsən? Dedi mən alın yazısı yazanam. Mən ev sahiblərini tanıyıram, onlar məni tanımırlar. Mən taleyəm. Bu evdə bir oğlan uşağı doğuldu, onun taleyini yazdım, gedirəm. Dedi nə yazdın? Dedi bu oğlan böyüyüb toyu olanda, gərdəyə girəndə qurd onu yeyəcək, deyib gedir Şah gecəni onlarda qonaq qalır, səhər özü ilə bu ailəni saraya aparır. Oğlan böyüyüb evlənəsi olanda ona dəmirdən otaq düzəltdirir. Gərdəyi də orda qurdurur. Toy olur, gəlini gətirib gərdəyə qoyurlar. Şah Abbas qapıya iki silahlı gözətçi qoyur. Oğlan gərdəyə girir. Səhər açılır, görürlər ki, oğlan gərdəkdən çıxmır. Şah Abbas görür ki, qız qorxmuş halda küncə sıxılıb. - Bəy hanı, - deyə şah soruşur. Qız deyir oğlan mənə yaxınlaşanda damdan bir qurd düşdü onu yedi. Şah Abbas fikirləşdi ki, yazıya pozu yoxdur (30).

**608. Var-dövlət motivi**, **özündənrazılıq motivi** («Onu qaldıran qızıldı»). Bir kişi ni siçanlar təngə gətirmişdi. Çörəyini yeyib dağıdırdılar, çörəyin yerini nə qədər dəyil­dirirdisə, siçanlar onu tapırdı. Naəlac qalıb bir aqilin yanına gəldi. Ona söylədi. Aqil onlara gəldi. Gündüz yatıb gecə çörəyi torbaya qoyub tavandan asdı. Sonra bir siçan gəldi, ona yol verdilər, bu siçan divarla qalxdı, torbanı deldi, çörəyi yerə tökdü. Siçanlar yeyib getdilər. Aqil kişi yenə torbaya çörək qoyub tavana asdı. Kürək götürüb əsas siçanı izlədilər, o, yuvadan çıxanda qazdılar, gördülər burada çoxlu var-dövlət, qızıl, ləl-cəvahirat var. Götürüb getdilər. Siçanın da hünəri yox oldu, daha divara dırmala bilmədi (30).

**609. İlan motivi**, **səxavət motivi**, **qisas motivi**, **ölüb-dirilmə motivi, riyazi motiv** («İlanın qızın yeddi nişanlısını öldürməsi»). İki ilan çəmənlikdə gəzirdi. İlanlar toy səsi eşitdilər. Dişi ilan toya baxmaq istədi. İçəri keçdilər. Bəy içəri girəndə gördü ki, qapının daşında ilan var, öldürdü, qızılgül kolunun dibinə atdı. Qayıdanda erkək ilan onu çaldı. Bu minvalla qız 6 ərə gedir, altısını da ilan vurub öldürür. Qızı bir oğlan da istəyir. Deyirlər ki, səni də ilan vuracaq. Deyir mən qızı sevirəm. Evlənmək ərəfəsində qapı döyülür. Bir qarı gəlib oğlana deyir ki, acam, üç uşağım da ac-çılpaqdır. Oğlan onları yedirir, geyindirir. Qarı və uşaqlar oğlana dua edirlər, amin deyirlər. Səhər gəlib görürlər ki, oğlan sağ-salamatdı. Gördülər ilan döşəyin altında qıvrılıb yatıb. Soruşdular niyə vurmadın? Deyir o, qarını, uşaqları yedizdirdi, geyindirdi, dua oxudular, amin dedilər. Ona görə vurmadım. Sabah vuracağam. Çünki qızın nişanlısı mənim nişanlımı öldürüb. Müqəddəslər dedilər ki, sənin nişanlını diriltsək, bağışlayarsanmı? Müqəddəslər qızdan birinci nişanlısının həyətini soruşurlar. Onlar ölmüş ilanı tapıb dirildir, ilanlar qoşalaşıb gedirlər (30).

**610. İnam motivi** («Əri urus olan arvadın əhvalatı»). Bir rus arvad müsəlmanlığı qəbul etmişdi. Kəlməbaşı Allah qoysa, inşallah deyir. Kişi də deyirdi ki, bu sözləri az de. Onun inamını yoxlamaq üçün bir gün deyir, hazırlaş, atangilə gedirik. Xəlvətcə arvadın qızıllarını götürüb Araza atır. Bir neçə vaxtdan sonra bazara gedib balıq alır, arvadına deyir bişir yeyək, yarısını da atangilə aparaq. Arvad balığı yaranda içində düyünçə görür, gedib baxır görür qızılları yerində yoxdur. Başa düşür. Balığı yeyəndən sonra kişi deyir hazırlaş gedək. Arvad deyir inşallah. Gedib qızıllarını taxıb geyinib gəlir. Kişi görür arvadın qızılları boynundadı. Ona deyir bu nə haqq-hesabdır? Arvad deyir balığı yaranda içindən çıxdı. Kişi deyir sənin dinin qəbul olunmalı dindir. O da islam dinini qəbul edir (30).

**611. Qala motivi**, **namus motivi** («Qız qalası»). Bəyin qızını bir gavur oğlu istəyir. Qız da bunu istəyir. Atası qızına nə qədər öyüd-nəsihət verir, əlac olmur. Bəy qala tikdirib qızı qalaya qoyur, bir də gözətçilər qoydurur. Oğlan atının nalını tərsinə nallayıb görüşə gəlir. Gözətçi elə bilir ki, kimsə qaladan çölə çıxıb. Bəyə xəbər verir. Bəy gəlir oğlanı qızı ilə tutur. Oğlanı öz atının quyruğuna bağlatdırır, qızını da qaladan atır. Keçmişdə bu qalaya Şərəf qalası, indisə Qız qalası deyirlər (28).

**612. Tamah motivi**, **ilan motivi**, **günahın ilan kimi təsəvvür olunması motivi** («Arvadın tamahı»). Bir evdə aş bişirmiş. Bir hamilə gəlib gedirmiş bunlara. Aş hazır olanda kişi deyir bir boşqab çək apar hamilə qıza ver, yeməyimizi rahat yeyə bilək. Arvad yekə bir boşqab doldurub gedir. Kişi rahatca aşı yeyir. Axşam gələndə arvadı paltar yuyurmuş. Deyir acmışam yemək gətir. Arvadı deyir həyətdə tiyanın altında var, qaldır götür. Kişi tiyanı qaldıra bilmir. Arvadı çağırır. Arvad tiyanı qaldıranda qara bir ilan arvadın boynuna dolanır. Kişi bilir ki, arvadı aşı gəlinə verməyib. Deyir öz günahındı çək cəzanı. Arvad ağladıqca ilan önun gözlərini yalayır. Arvad zülm çəkə-çəkə ölür. Kişi ilana deyir: o sənin yemindi icazə ver yusunlar. İlan arvadın boğazından açılır. Arvadı yuyurlar. İlan yenə gəlib onun boğazına dolanır. Eləcə də kəfənləyib aparıb basdırırlar (28).

**613. Səbir motivi** (Adsız). Bir nəfər ailəsini vətəndə qoyub elm öyrənməyə uzaq diyara gedir. 10 il oxuyub bütün elmləri öyrənir. Gələndə qabağına çoban çıxır. Çoban soruşur haradan gəlirsən? Deyir elm öyrənməyə getmişdim. Çoban deyir, indi ki alimsən, 3 sualım var. Deyir de. Deyir şenlik çoxdur, yoxsa viranlıq? Alim cavab verə bilmir. Çoban ikinci sualı verir: de görüm qadın çoxdu, yoxsa kişi ? Yenə cavab verə bilmir. Çoban üçüncü sualını verir. Elm nəyə bağlıdır? Yenə cavab verə bilmir. Çoban deyir ki, 10 il mənim yanımda qulluq elə, sualların cavabını öyrədərəm. Alim 10 il də burda qalır. 10 il bitəndə çoban deyir: şenlikdən çox viranlıq var. Qadın daha çoxdur, Elmin başı səbirə bağlıdır. Alim bu cavablara görə 10 il qaldığına peşman olur. Evlərinə gəlir. Pəncərədən görür arvadının yanında bir cavan oğlan var, Şirin-Şirin deyib gülürlər. Cibindən beşatılanı çıxardıb oğlanı vurmaq istəyir, çobanın sözləri yadına düşür. Başa düşür ki, bu cavan onun oğludur. İçəri girib ailəsi ilə görüşür. Ürəyində çobana minnətdarlıq edir (28).

**614. Məhəbbət motivi** (Adsız). Bir bəyin gözəl bir qızı varmış. Ona çox yerdən elçilər gəlsə də, qız rədd edirmiş. Qız çobanı sevirmiş. Axırda bəy oğlu öz bacısını qızın yanına göndərir. Qız bəyin bacısına çobanı sevdiyini bildirir. Bacısı gedəndə qızın 4 qardaşına deyir ki, bacınızı ayağı çarıqlı çobana verməyin. Qardaşlar çoban söhbətini öyrənmək üçün bacılarının yanına gəlirlər. Hər qardaş bir bənd leirlə öz sözlərini bacıya deyir. Bacı da çobanı sevdiyini deyib sözünün üstündə durur (28).

**615. Məhəbbət motivi** (Adsız). Bayram adlı cavan çoban vardı. O, bir gün sürünü yatağa qaytaranda bulaq üstə Nüşabə adlı bir gözəl qız görür. Qız ona qıyğacı baxır. Onlar sevişirlər. Əhd-peyman bağlayırlar. El qışlağa köçdü. Atası Bayramı qonşu qızına evləndirdi. Bayram atasının sözünə yox deyə bilmədi. Bayram 7 il Xoşbulaq yaylağına getmədi. Nüşabənin atası, anası da öldü. Qız Bayramı hər gün gözləyərək bulaq başına gəldi. Dərddən, qəmdən Nülabə vaxtsız qocaldı. Nüşabə 7 il qışlağa enmədi. 7 il tamamında Nülabə Bayramın yadına düşdü. Fikirləşdi ki, ailə qurmuş olar. Yaylaqdan enəndə binə yerində bir çadır gördü. Bildi ki, Nüşabənin olacaq. İçəri girəndə qızı tanımadı. Ondan Nüşabəni soruşdu. Nə isə, onlar öz aralarında leirləldilər. Deyirlər bu dünya kimi vəfasız olan Bayramın dərdindən Nüşabə də canını tapşırdı. Çoban Bayram sevgilisini görüşdüyü bulağın başında dəfn edib gedir. Hər il yaylağa gələndə onun qəbrini ziyarət edir (28).

**616. Borc motivi** (Adsız). Bir oğul atasının borcundan çıxmaq üçün hesablayır ki, atası ona nə qədər zəhmət çəkib. Atasına mal-mülk alır. Gəlib atasına deyir ki, məni böyüdüncə nə qədər zəhmət çəkmisən birə 10 dəfə artıq var-dövlət, pal-paltar, azuqə alıb gətirmişəm. Atası deyir bunlar yaxşıdır, amma sənin cüzi bir borcun qalıb. Sən uşaq olanda çox zaman səni özüm çimdirirdim. Sonra da məhrəm yerlərindən öpərdim. İndi mənim bu kiçik borcumu qaytar mənə. Oğul pərt və peşman olur (31).

**617. Nankorluq motivi** («Getməyin nə mənası»). Ağa bərk xəstələnibmiş. Onu yoluxmağa gələnlər görürlər ki, ağanın nökəri qaça-qaça gedir. Soruşurlar ki, hara belə tələsirsən? Deyir ağam xəstələnib. Onun yanına tələsirəm. Bu vaxt xəbər gəlir ki, ağa ölüb. Nökər bu xəbəri eşidən kimi geri qayıdır. Soruşurlar niyə gedirdin, niyə qayıtdın? Nökər ah çəkib deyir ki, gedirdim ağanın gözünə görüküm. O ki ölüb, getməyin nə mənası var? (32)

**618. Şükür motivi** («Şükür bizdəkinə»). Bir kişi oğlunu evləndirir. Bir neçə gündən sonra qayınana oğlanlarını, qızlarını, nəvələrini təzə gəlinin başına cəm eləyir. Gəlin evdəki qohum-əqrəbanın çox olduğunu görüb, qayınanasına deyir: - Ay qayınana, nə çox doğub törətmisən? Bu qədər adama sürü deyim qoyun deyişlər, naxır deyim mal deyişlər. Bəs nə deyim? Sən de. Arvad bu sözləri eşidir yüyürür ərinin yanına. - Ay kişi , bu dəli gəlini hardan aldın. Bəs mənə dedi ki... Kişi dünyagörmüş olduğundan qayıdır ki, səbirli ol, ay arvad. Qoy qızın dədəsi evinə gedim görüm nə yuvanın quşlarıdır? Sonrasına baxarıq. Kişi atını minib yola düşür. Yolda qızın kiçik qardaşını görür. Baxır ki, oğlan keçi kimi bəkkildəyir. - Ay bala, burda neynirsən, deyə soruşur. - Ay dayı, keçən il keçinin birini burda azdırdım ki, burda ot bol, su bol. Balalasın. İndi bəkkildəyirəm ki, səsimə keçilər səs versinlər. Aparım evimizə. Kişi başını bulayıb gedir, qızın atası evinə çatır. Baxır qızın böyük qardaşı qapıdadır. Ona deyir atımı hara bağlayım? Deyir dilimə. Kişi deyinə-deyinə atı bir tərəfə bağlayır, içəri keçir. Qızın atası bir tərəfdə oturub, arvadı və kiçik qız da ocağın başında əyləşib. Birdən qız ayağını tutub deyir: - İçinə tüpürdüyüm, bu aşa bax, gərək sıçrayıb ayağıma düşəydi. Lap ayağımı yandırdı. Atası ayağa qalxıb qızın başına qapaz vurub deyir: - Ay qancığın qarnından çıxan. Həmişə adətin aşın içinə tüpürmək deyilmi? Barı bu dəfə özünü saxlayaydın. Görmürsən indi belə söz demək olmaz? Evdə qonaq var, ay günü qara gəlmiş. Arvad da işi belə görüb yüyürür tövləyə, peyin götürüb tutur qapının qabağına: - Ay təzə qohum, bu kişi məni lap peyin kimi qoxudub. Kişi ayağa durur, atını minib yola düşür. Evə çatanda arvad kişinin başının üstünü kəsdirir. - Hə, kişi , de görüm evdə işlər necədi? Kişi dərindən nəfəs alıb, əllərini bir-birinə vurur: - Ay arvad, dinmə, evdəkilər lap ipləmədirlər. Yenə şükür bizdəkinə. İçlərində yenə ağıllısı bizim bu dəli gəlindi (32).

**619. Riyazi motiv**, **yaxşılıq motivi** («Birini beş eləyən beşi də heç eyləyər»). Həsənağa kişinin 6 qızı var idi. Beşi ərə gedib qayıtmışdı. Kişi bundan çox kədərlənirdi. Hamıya da əl tutardı, yaxşılıq edərdi. Allaha dua edir ki, bu betər olmadımı, barı birinə dəymə. Bir gün ona bir dərviş rast gəlir. Ona deyir ki, biri beş eləyən beşi də heç eləyər. Daha nə birin dərdini çəkərsən, nə də beşin. Mənim sözlərimi yaxşı düşün, - deyib gözdən itdi. Həsənağa evə gəldi, qızlarına dedi ki, mən gedirəm. Qapıya dilənçi gəlsə ona yaxşı qulluq edin. Kişi gedəndən sonra qapıya dilənçi gəldi, böyük qızlar qovmaq istədilər. Kiçik qız dedi ki, atamız tapşırıb ki, qulluq edək. Dilənçini içəri gətirdilər, ona yaxşı qulluq etdilər. Sonra Həsənağa kişi gəldi. Dilənçini tanıdı. Dilənçi Madar ona 20 il əvvəl etdiyi səhvi bağışlamağı xahiş etdi. O, 20 il əvvəl bir varlı qadına uyub ailəsini, uşağını atıbmış. Həsənağa onu ailəsi ilə barışdırır. Evə gələndə görür ki, bütün kürəkənləri gəlib arvadlarını geri aparmaq istəyirlər. Yenə əvvəlki dərviş peyda oldu. Həsənağaya dedi ki, gördünmü biri beş eləyən beşi heç elədimi, elədi. Yaxşılıq yaxşılıq gətirir (32).

**620. Səbir motivi** («Qismət»). Bir kişi birinin evinə elçi gedir. Evdə iki qız varmış, ikisi də gözəl. Qızlar kişinin elçi gəldiyini bilib ona qulluq edirlər. Kişi də bunları başa düşüb dedi: ikiniz də çay qaynadın. Kimin çayı tez qaynasa, o mənim gəlinim olacaq. Qız atası da bu şərtə razılıq verir. Qızların biri tələsdiyindən tez-tez qapağı qaldırıb baxırmış. O birisi isə nə olar, olar, - deyib səbirlə gözləyirmiş. Ona görə də onun çaydanı tez qaynayır. Kişi o birinə deyir ki, sən çox bilmiş olduğundan geri düşdün. Bacının qisməti gətirdi (32).

**621. Sınaq motivi** («Qonaqlıq»). Çivinliyə iki qonaq gəlir. Bunlara 3 gün heyvan kəsib yaxşı qulluq edirlər. Ayrılanda qonaqlardan biri deyir ki, filan yerdə oluruq, yolunuz düşsə bizə qonaq gəlin. Üstündən iki-üç il keçir. Aşıq Paşa ilə Kərəm səfərdən gələndə yolüstü bunların kəndinə gəlirlər. Onlardan birinin qapısını döyürlər. Qapının arxasından eşidirlər ki, ev yiyəsi arvadına deyir, arvad, onlara de ki, ərim evdə yoxdu, qoy çıxıb getsinlər. Onlar bizə 3 heyvan kəsmişdilər, biz hardan alaq. Arvad qapını açıb ərinin sözünü qonaqlara deyir. Aşıq Paşa deyir, biz gəlmişdik ərinə salam verək, o evdə ola-ola... Ona üç kəlmə sözümüz var deyib üç bənd leir deyir. Aşıq Paşa neçə məclisdə bu «qonaqlıq» məsələsini danışır (32).

**622. Yuxu motivi** (Mifoloji rəvayət). Bir kişi çox kasıb imiş. Kasıblıqdan qurtarmaq üçün yola düşür. Gəlib bir çökək yerdə dincəlmək istəyir. Yuxuya gedir. Bir kişi onun yuxusuna girir, deyir, sən ki burda uzandın, həmişəlik borclu oldun mənə. Bilirsənmi bu dediyim nədir? Mənim üst daşımı aparıb bir binanın divarına qoyublar. Gedib gətirib qoyarsan üstümə. Əgər bunu eləsən istədiyinə çatarsan. Eləməsən işin pis olar, mən də yuxundan çıxmayacağam. Kasıb kişi oyanıb yola düşür, deyir yuxudu da. Bir xeyli yol gedir, görür qabağında qoca bir kişi var. Qoca ona əli ilə işarə edir, düş qabağıma, o ağ imarətə gedəcəyik. Gəlib ora çatırlar. Qoca deyir bir az aralı dur. Kasıb kişi ona deyiləni eləyir, qabağındakı ağ imarət gurultu ilə uçub tökülür. Kasıb qabağında xaraba, xarabanın üstündə bir başdaşı görür. Kişi az qalır dəli olsun. Qoca deyir qorxub eləmə. Gördüyün yəqin yadındadı. Söz verdin, indi yerinə yetir, apar daşı qoy yerinə. Kasıb kişi qocaya razılıq etmək istədi, qoca yox idi. Başdaşını zorla qaldırıb, bir təhər apardı. Daşı yerinə qoyub yorulanda alın tərini silmək üçün dayandı, gördü yanında bir küpə, içi dolu qızıl var. O vaxtdan kasıblığın daşını atdı. Sən demə, bu qəbir bir böyük kimsənin qəbri imiş (32).

**623. Pişiyin cinlərlə əlaqəsi** (Adsız). Bir kişi özünü tez birinin qapısından içəri salır. Deyir qapını bağlayın. Deyirlər nə olub? Söyləyir ki, gedirdim keçini axtarmağa. Kənddən xeyli aralandım. Bir qayaşıq yerə gəldim. Gördüm məclis qurulub. Bizim qara pişik də orada. Dedim ay qara pişik, sən nə edirsən burada? O saat 3 - 4 adam töküldü üstümə. Sən kimsən, bizim bığıbəyə belə deyirsən? Bir təhər əllərindən qaçıb gəlmişəm. Kişi sözünü qurtaran kimi bacadan səs gəldi: Bir də düşərsən əlimizə, bizim bığıbəyin üstünə gəlməyinə bax. Sonra səs kəsildi. Cinlər getmişdilər (32).

**624. Söz motivi** («Hər kəs nə edər özünə edər»). Quşamhüseyn adlı kasıb kişi vardı. Dolana bilmirdi. Arvadı ona 100 manat verib deyir ki, get inək al. Quşamhüseyn bazara gəlib görür ki, inək 600 - 700 manatadır. Geri qayıdanda gördü biri söz satır. 100 manatı verib «Hər kəs nə edər özünə edər» sözünü alıb evə gəldi. Arvadı onu padşahın yanına göndərdi ki, bu sözü ona satsın. Padşah ona bir qızıl verib, hər gün ona söz satmasını istədi. Kişi beləliklə varlandı. Vəzirin ona paxıllığı tutdu. Quşamhüseynə dedi ki, mənim də sözümü sat padşaha. Bu söz çox ədəbsiz söz idi. Quşamhüseyn bu sözü padşaha satanda padşah ona bir zərf verdi, dedi ki, apar qəssab Fərzalıya ver. Məktubda yazılmışdı ki, bu adamı kəs, ətini ətə qat. Qapıdan çıxanda vəzir bu məktubu ondan alıb özü apardı. Qəssab vəzirin boynunu vurub, ətini ətə qatdı. Quşamhüseyn padşahın yanına gəldi. Padşah onun sağ olduğunu görüb soruşdu. O da məktubu vəzirin apardığını söylədi, dedi o söz onun sözüydü. Bəs mən demişdim axı, hər kəs nə edər, özünə edər (33).

**626. Ovçu motivi** («Qanlı daş»). Cavan bir ovçu bir qızı sevirmiş. Qızın atası Maralgöldə yaşayan xallı maralı vurub gətirməyi tələb edir. Ovçu Maralgölə çatır, gecə-gündüz maralı qovur. Bütün daşlar, qayalar maralı qoruyur. Oğlan maralı vura bilmir. Sonra elə olur ki, daşlar maralı qoruya bilmir, oğlan maralı vurur. Maralı qoruya bilmədiyi üçün daşlardan al qan axır. Oğlan bu halı görüb sevgisindən əl çəkir. Daşın adı «Qanlı daş» qalır (34).

**627. Antropomorfik motiv** («Qoşqar və Kəpəz dağı»). Qoşqar və Kəpəz dağı qardaş imiş. Bunların arasında bir gün mübahisə düşür. Kəpəz Qoşqara ac verir, Qoşqar sacı qaytarmır. Kəpəz hirsindən ona oxloy atır. Lakin oxloy Qoşqara dəymir. Qoşqar bundan hirslənərək acıqlı-acıqlı sacı atır. Nəticədə sac Kəpəzin başını uçurur, daşlar ağ bulağın qabağını kəsir və göl əmələ gəlir, bu gölə də «Göygöl» adı verilir (34).

**628. Müqəddəslik motivi** («Pirsultan dağı»). Deyilənə görə Pirsultan dağının adı belə meydana gəlmişdir. Bir gün Sultan adlı şəxs öz ailəsi ilə birlikdə bu dağa çəkilmişdi. Sonralar isə nəzir-niyazla onların bir oğlu dünyaya gəlir, bundan sonra onlar qəmdən-kədərdən uzaq şad-xürrəm yaşayırlar. Günlərin bir günü nurani qoca bir kişi Sultanın yuxusuna girib ona yaşadığı bu dağın pir, yəni ocaq olduğunu deyir. Səhər Sultan bu yuxunu öz arvadına söyləyir. Beləliklə, bu səs bütün el-obaya yayılır. Həmin gündən bu dağ Pirsultan dağı kimi tanınır (34).

**629. Qızıl motivi** (Adsız). Deyilənə görə çar Nikolayın qızıl pulunu aparırlarmış. Bu vaxt Daş Salahlı kəndindən Nazar adında bir kişi yolun kənarından keçəndə arabada yeşik olduğunu görüb yeşiyi götürür. Yeşiyin içindəkini yemək bilirmiş. Lakin bir qədər aralandıq­dan sonra açıb içinə baxanda qızıl olduğunu görür. Qızılı kəlçə dərisinə bükərək Avey dağının Qızıl qaya deyilən səmtinə basdırır. Günlərin bir günü Daş Salahlının ərazisinə qoyun sürüsü dağa gəlirmiş. Sürünü aparan adamlardan biri qızılı itən adam imiş. Bu zaman Nazar qoyun otaranlara rast gəlir və qoyunları neçəyə olursa olsun almağı təklif edir. Sürünü aparan adam hər şeyi başa düşür. Onu tutub aparırlar. Nazar yanında Daş Salahlıdan olan oğlana qızılın harada olduğunu deyir və başa salır ki, günəş çıxanda birinci hansı qaratikan kolunun üstünə düşərsə, qızılı oradan götürsün. Qızılı nə qədər axtarırlarsa tapa bilmirlər. Elə o vaxtdan da «Qızıl qaya» dağı məşhurdur (34).

**630. Əli motivi**, **sınaq motivi**, **ölüb-dirilmə motivi** («Comərd qəssab»). Comərd qəssab ət satırmış və Əlini çox istəyirmiş. Günlərin bir günü Əli nökərini qəssabın yanına ət almağa göndərir. Əti alanda artıq alanın Əli haqqı, əskik verənin Əli haqqı deyir. Bu isə nökərin acığına gəlir. Pulunu geri alır, əti isə almır. Bütün bu olanları Əliyə danışır. Daha sonra Əli nökəri ilə birlikdə Comərd qəssabgilə gəlir. Comərd qəssab Əlinin adına otaq tikdirib qapısını açmırmış, onlar içəri girirlər. Evə gələndə qəssab qapını açıq görüb acıqlanır. Arvadı and içir ki, qapını qonaqlar açıb. Qəssab içəri girir, xoş gəlmisən deyib, daha sonra çölə çıxıb əl-ayağa düşür və tədarük görməyə başlayır. Qapıya bir atlı gəlir, şahın göndərdiyini deyir. Şah çox xəstədir. Əlinin xətri üçün oğlunun qanından bir şüşə ver. Bu qan şaha dərmandır. Qəssab qonaqlara bildirmədən oğlunun qanından şaha göndərir. Uşaq huşunu itirir. Qonağı Əli isə əlini çörəyə uzatmır ki, gərək uşaqlar da bizimlə birlikdə süfrəyə əyləşsinlər. Siz yeyin, onlar da gələr deyə Comərd qəssab cavab verir. Lakin Əli razılıq vermir. Qəssab başqa çıxış yolu olmadığını görüb hər şeyi olduğu kimi Əliyə danışır. Uşağı Əlinin yanına gətirirlər. O, cibindən dərman çıxarıb uşağın burnuna iylədir, uşaq ayılır. Yeyib içəndən sonra xudahafizləşirlər. Əli gedən zaman gəldiyi günün tarixini öz əli ilə onun evinin bir divarına qeyd edir (34).

**631. Əli motivi**, **ölüb-dirilmə motivi** («Comərd qəssab»). Bir gün Comərd qəssab Məhəmməd peyğəmbərin yanına gəlib yaxşılıq etmək istədiyini bildirdi. Peyğəmbər də onu bu işə həvəsləndirdi. O, qəssabxanada o qədər dəqiq işləyirdi ki, nə bir qram əskik verir, nə də artıq pul alırdı. O, Hz. Əlinin adına zal otaq tikdirdi. Əhd elədi ki, bu otağa birinci cənab əmir Əli girəcək. Əti kəsəndə, satanda deyərdi ki, Əli eşqinə edirəm. Bir gün iki dərviş qəssab Comərd işdə olarkən onlara qonaq gəldi. Arvadı qonaqları qəbul etdi, dərvişlər zal otağın qapısını açıb içəri girdilər. Arvad oğlunu göndərdi ki, atasına qonaqların gəldiyini desin. Comərd gəlib dərvişlərlə görüşdü, izn alıb dükana getdi ki, qalan əti satıb gəlsin. Dərvişlər uşağı göndərdilər ki, onlar üçün ət alsın. Uşaq gedib əti alıb gətirdi. Dərvişlər əti bəyənmədilər, uşağı yenə ət almağa göndərdilər. Bu minvalla uşaq hər dəfə gedib gəldi. Comərd qəssab cöngə kəsib ətdən hey dərvişlərə göndərirdi. Ən axırıncı əti dərvişlər bəyəndilər. Comərd gəlib qonaqların zal otağın qapısını necə açdıqlarını soruşdu. Dərvişlərdən biri dedi ki, bu otağı hz. Əlinin adına tikdirmisən. Qəssabın oğlu qonaqlara xidmət edirdi. Birdən partlamaya düşüb öldü. Dərvişlər uşağı görmək istədilər. Qəssab uşağın gah dayısıgildə, gah əmisigildə olduğunu dedi. Qonaqlar evə keçib gördülər ki, uşağın üzərinə ağ çəkilib. Hz. Əli otağa keçib Allaha dua etdi, uşağa can istədi. Allah mərhəmət göstərib uşağı diriltdi. Qəssab soruşdu ki, siz kimsiniz? Onlar dedilər ki, sən əhd eləmişdin ki, bu qapıdan birinci hz. Əli keçsin. Niyyətin hasil oldu. Bu qapıdan ya biz girdik, ya da hz. Əli. Odur bax, hz. Əli gəlir, dedilər. Comərd baxanda dərvişlər qeyb oldular. Comərd hiss elədi ki, bu dərvişlərdən biri Əli imiş. O zamandan həmin otağın qapısını açıq qoydu (34).

**632. Övladsızlıq motivi**, **kiçik qardaş motivi**, **qılınc motivi**, **ilan motivi** («Paslı qılınc»). Uzaq keçmişdə Narıngül və İdris adlı ər-arvad yaşayırmış. Onların övladları olmurmuş. Övladsızlıqdan dolayı heç vaxt bir-birilərini günahlandırmazdılar. Heç vaxt bir-birilərinin qəlbinə dəyməzmişlər. Qismət beləymiş, Allahdan belə buyrulub deyərlərmiş. Qonşu kənddə İdris kişinin bacısı yaşayırmış. Lakin 6 - 7 il idi ki, onlar bir-birilərini görmürdülər. Kəkliyin iki oğlu, bir qızı varmış. Qardaşı gələndə dərhal Kəklik uşaqları torpaqdan olan daxmaya salar, özü isə heç nə demədən, lal-dinməz gəlib qardaşının yanında oturardı. Övladlarının olması, qardaşının isə övladsızlığı bu ağır vəziyyəti yaratmışdı. İdris qəlbində bacısından incimişdi. Uşaqlarını ondan gizlətdiyini düşünürdü. Bacı isə qardaşı kədərlənməsin deyə uşaqlarını gizlətməyə məcbur idi. Bu səbəbdən də nə İdris uşaqları soruşur, nə də Kəklik uşaqlarının harada olması barədə ona bir söz deyirdi. Bir gün İdris bacısıgilə getməyi qərara aldı. O, kəndə çatır, kəndin girəcəyində bir qıza rast gəlir, onlar bir-birilərinə baxırlar. Qız görür ki, bu kişi heç yana dönmədən onların evinə doğru irəliləyir. Qız həyətə girir, ardıyca İdris gəlir, gözü qızı axtarır, amma heç görə bilmir. Bir an düşünür ki, bacısıgilə gəlib. Lakin bir qab cingiltisi onu bu fikirdən ayıldır. Atılmış qırıq çaydan onun ayağına ilişir, bu onun yıxılmağına səbəb olur, həm də İdrisi geri dönməyə məcbur edir. Sevda ağlamağa başladı, İdrisin ürəyi dözmədi. Qızın başını dizi üstə alıb saçlarını sığallamağa başladı. İdris özündən asılı olmayaraq bu sözləri söylədi: «Mənim mehriban balam, bəs adam dayıdan qaçar?» Dayı sözünü eşidən Sevda vahimə içində qaçdı. Dayı, nə dayı, mən ondan qorxuram, anam bizi yenə döyəcək, - deyə-deyə küçəyə qaçdı. Bu xoşagəlməz sözlər İdrisi ildırım kimi sarsıtdı. İdris aramla həyətdən uzaqlaşdı, o çox sarsılmışdı. Bədəni əlli dərəcə şaxta vurmuş kimi üşüyürdü, büzülmüşdü. Birdən bədəni isitməyə başladı və bu an İdris dörd bir yanına nəzər saldı və birdən qayanın sol tərəfindən nurani bir qocanın baxıb gülümsəməsini görür, qoca ona yaxınlaşır, daha sonra əlini üç dəfə onun gözü önündən keçirib, möhkəmcə burnunun birindən üfürdü. Üfürmə nəticəsində İdris burnunun baş hissəsində yumru bir şey əmələ gəlir. O, özünü bir xeyli yüngül hiss edir və evinə yollanır. Həmin gündən sonra İdris bir daha danışmadı. Yoldaşı Narıngülün bədənində, yeməyində, ümumiyyətlə, davranışında bir dəyişiklik vardı. Narıngül hamilə imiş. Bu xəbəri İdrisə çatdırdı, lakin bu xəbər də İdrisi danışdıra bilmədi, o, xəfifcə gülümsədi. Beləcə günlər, aylar yaval-yaval bir-birini əvəz edir. Bəli, İdrisin üç oğlu dünyaya gəlir. İşlər işıq sürəti ilə axıb gedirdi. Oğlanlar artıq böyümüşdülər. Onlar atalarının danışmadığına görə çox fikir edirdilər. Bir gün oğlanlar çöl işindən qayıdanda analarının ağladığını görüb təəccüblənirlər. Qəfildən bir səs gəldi, bu analarının səsiydi. - Arvad, tövləyə get, axurun altındakı daşın qabaq tərəfini qaz, nə tapsan götür gətir. Narıngül bir əlində paslı qılınc, bir əlində mis dolça ilə geri qayıtdı. İdris işarə ilə oğlanlarını yanına çağırıb qılıncı onun başına endirməyi tələb etdi. Lakin nə birinci, nə də ikinci oğul bunu eləmək istəmədi. Üçüncü oğlu göstərişə əməl etdi, daha sonra ata üç dəfə asqırdı, sonuncu asqırıqda burnundan olduqca parlaq bir diyircə düşdü, bu cəvahirat idi, nurani qocanın bəxl etdiyi cəvahirat. Bu, sənə arxa olacaq, - deyib cəvahiratı ona verdi və qılınca arxalanmağı tapşırıb gözlərini əbədi yumdu. İdris ürəyində gizli saxladığı, heç kəsə söyləmədiyi bir dərdlə gözlərini əbədi yumdu. Onu bu dərdə salan bacısı qızı Sevdanın dediyi sözlər idi. Odur ki, deyiblər «xəncər yarası sağalar, söz yarası sağalmaz». Bir gün kəndə xəbər yayıldı ki, kəndin bulağında bir ilan əmələ gəlib. Kənd susuzluqdan ölür, lakin onu öldürməyə heç kim cürət edə bilmir. Narıngülün oğlanlarından biri kəndin camaatına söz verir ki, o ilanı öldürəcək. Ancaq bu elə söz olaraq qalır. İkinci qardaş da onu öldürəcəyini vəd edir. Lakin ikinci qardaş da ilanın səsindən vahiməyə düşərək geri çəkilir. Üçüncü qardaş bütün bunlara baxmayaraq ilanı öldürməyi qərara alır, qorxmadan, tərəddüd etmədən. Qılıncı da özü ilə götürür. O, həqiqətən də qorxmadan ilanı öldürür, insanları bu təşvişdən xilas edir. Yalnız indi oğlanlar bildilər ki, qılıncda sirli və sehirli qüvvə var. Yalnız onlar atanın qılınc haqqında dediyi son sözlərini xatırlayıb yanıqlı köks ötürdülər (34).

**633. Xəsislik motivi** («Sonsuznan Qara Seyid»). Qara Seyid bir sonsuza qonaq olur. Ev yiyəsi göz-qal edir ki, süfrəyə bundan artıq heç nə qoymasın. Arvad qonağın nurlu sifətini görür, amma əri qal-gözünü ağardır. Qonaq deyir ki, a kişi , narahat olma, sənin kimisinin nə çörəyi yeyilər, nə çayı içilər. Hayıf ki, Allah bu arvadı sənə verib. Sənin gözün kordu. Kor olmasaydın haqqın savabına duva eləyər, haqqı görərdin. Sonra hamı yıxılıb yatır. Səhər ev yiyəsi yuxudan duranda görür ki, gözləri görmür. Arvadı çağırır. Deyir gözüm görmür, get qonağı tap. Ayaqlarına düşək, bəlkə çarə elədi. Qonaq ev sahibini arvadına görə bağışlayır. Dua edir. Kişinin gözləri açılır. Bir daha belə eləməyəcəyinə söz verir (35).

**634. Yaxşılıq motivi**, **səbir motivi**, **şükür motivi** («Kasıb kişi ilə Qara Seyid»). Bir kasıb kişi Qara Seyidi qonaq aparmaq istəyir. Seyid onun xətrinə dəymir, qulağına nəsə pıçıldayır, ovcuna üç qara pul qoyur, deyir ki, iki gündən sonra sənin qonağın olacam. Evə gələndə arvadı onun bir təhər olduğunu görüb soruşur, o da Qara Seyidlə görüşdüyünü, ona üç qara pul verdiyini deyir. Əlini cibinə aparır, çıxaranda görür ki, qara pullar qızıla dönüb. Kişi bazara gedir, bazarlıq edir, arvadı süfrə açır. Qara Seyid gəlir. Süfrəyə əyləşirlər. Kişi qonağa təşəkkür etmək istəyəndə o deyir: Allahın işini gördünmü? O da deyir şükür eləyənin qisməti, ruzusu var. Naşükür hər şeydən olar (35).

**635. Xəsislik motivi** («Xəsisnən Qara Seyid»). Bir xəsis kişi təzəyi qurudub arabasını bir qızıla satırmış. Qara Seyid də bir araba təzək almaq istəyir. Amma pulu olmur. Xəsis də pulsuz ona təzək vermir. Qara Seyid tanrıya əl qaldırır. Deyir, tanrı, sən bilən məsləhətdi. Qızıla satılan təzək ocaqda yansa da, çoxunun ciyərini yandırır. Kasıb soyuqdan donsa da, pulu olmadığından onu ala bilmir axı. Birdən xəsisin təzəklərinə od düşür. Təzəklər yanıb kül olur (35).

**636. Xəsislik motivi** («Tamahkar ağaynan Qara Seyid»). Ağbabada bir varlı kişinin ot-ələfi çox olsa da, kasıb-kusuba əl tutmur, onlardan çoxlu pul istəyir. Qara Seyid də bura gəlib çıxır, o da ot-ələf istəyir. Pulu olmadığını deyəndə ağa ot-ələfin də olmadığını söyləyir. Seyid əllərini göyə qaldırıb dua edir. Onda bir külək, tufan qopur, tayaları dağıdır (35).

**637. Buta motivi** («Məhəmmədə buta verilməsi»). Məhəmməd Beyəhmədli kəndində bir varlının qoyunlarını otarırmış. Bir dəfə öz kəndi ilə Beyəhmədli kəndi arasında kolluqda görür ki, bir arı düz onun üstünə gəldi. Onun üstündə gəzdi. O, arıdan yaxa qurtarmaq istədi. Arı ondan əl çəkmirdi. Sonra arı yoxa çıxdı. Birdən Məhəmmədin burnuna lma iyi dəydi. Fikirləşdi ki, yəqin burda alma basdırıblar. Kolluğu elələdi tapa bilmədi. Sonra onu yuxu tutdu. Yuxuda gördü ki, qara xətli, qara papaqlı bir kişi ona badə verir. Badəni içən kimi kişi deyir: Türkmənistandakı Şahandaz xanımı sənə buta verdim. Kişi əli ilə qızı da çağırır, oğlana göstərir. Qızı onun yanında oturdub ortaya süd, fətir qoyur: Süddən içib fətirdən yeyin. Süd sözdü. Hikmətli söz. Məhəmməd, həm şıx, həm də aşıx oldun. Məhəmmədin ağzından köpük daşır. Sonra özünə gəlir. Oxuya-oxuya anasının yanına gəlir. Deyir daha mən çobanlıq etməyəcəm, ağa ilə danışmışam, bir toğlu verəcək. Versə də gedirəm, verməsə də. Mənə buta veriblər. Məhəmməd o vaxtdan haqq aşığı kimi tanınır (35).

**638. Yalan motivi** («Göydə küçük zingildəyir»). Bir məmləkətdə iki qardaş yaşayırmış. Böyük düz danışan, balaca isə yalan danışan idi. Amma yalanı elə danışırdı ki, hamı inanırdı. Böyük qardaş soruşdu ki, sən necə edirsən hamı sənə inanır. Balaca qardaş deyir ki, bunu bacarmaq lazımdır. Bütün ahıllar və cahıllar balaca qardaşı gözləyirlər ki, söhbət eləsinlər. Böyük qardaş özünə söz verdi ki, yalan danışıb camaatı mnandıracaq. Balaca qardaşına dedi ki, arada ona söz versin. Çox xahişdən sonra onu razı saldı. Hamı balaca qardaşın nə danışacağını gözləyirdi. O da böyük qardaşına söz verdi. Böyük qardaş dedi: Mən bir dəfə meşədə gedirdim, gördüm göydən bir səs gəldi, gördüm it zingildəyir. Elə bunu demişdi ki, camaat dedi göydə it nə gəzir? Böyük qardaşı fitə basdılar. Camaat dağılmasın deyə kiçik qardaş deyir: Mən də qardaşımın yanındaydım. O, düz deyir, həmin yerdən karvan yolu keçir, karvan gedəndə bir it küçüyü ilişib ağacda qalıb, köməyə adam çağırmaq üçün bərkdən zingildəyirdi. Bu sözləri eşidən camaat geri qayıdır, hamı oturub balaca qardaşı dinləməyə başlayır (36).

1. **Xəsislik motivi** («Əzazil qayıana və ağıllı gəlin»). Əzazil qayınana həmişə evdən çıxanda qənddandakı qəndi, tabaqdakı çörəyi, yumurtanı sayarmış. Evdən çıxanda şirə çəkərmiş ki, iz qalsın. Bir dəfə qayınana harasa gedir. Gəlin çörək yemək istəyir, çarə düşünür. Həyətdəki eşşəyi minib evə sürür. Tabaqdan çörək götürüb yeyir. Qayınana gəlir, çörəyin yeyildiyini görüb deyir: İz eşşəyin, fel gəlinindir (37).
2. **Halallıq motivi**, **günah motivi** (Adsız). Bir dərzi çox halal adammış. Bu halallığı ilə öyünürmüş. Deyirmiş ki, müştərinin malından oğurlamaq bir yana qalsın, hətta onun gətirdiyi sapı da dilimlə qırmıram ki, dilim harama toxunmasın. Bunun üçün yanıma yanar şam qoyuram ki, sapın ucunu şama tutub düzəldirəm, kəsirəm. Bu vaxt qeybdən onun qənlərinə bir boşqab kül qoyulur. Bax, sən müştərilərin bu qədər malını yandırıb günah işlətmisən (37).
3. **Ziyarət motivi** (Adsız). Dinimizin ulularından biri Məkkə ziyarətinə gedirmiş. Nida gəlir ki, qayıt anana qulluq elə, bu elə Allaha ibadətdir. Deyirlər imam Həsən və imam Hüseyn Məkkəni ziyarətə gediblər. Görüblər ki, bir cavan oğlan qayışbaşdır bir arvadı dalına alıb Məkkənin başına dolandırır. Kənardan baxanlar onu ələ salırlar. Oğlan isə utanmadan deyir, mən anamın eşşəyiyəm. İmam Həsən və imam Hüseyn deyir: «Gəl qayıdaq, əsil ziyarət, əsil ibadət onundur» (37).
4. **Səbir motivi** («Səbir daşı»). Bir qız ər evinə gəlin gedəndə anası onun cibinə bir daş qoyub deyir: Bala, qayınananla, qayınatanla yaxşı dolan, heç kimə cavab qaytarma. Bax, bu səbir daşı nə vaxt dillənsə, sən də dillənərsən. Gəlin ər evində heç bir kəlmə danışmır. Fikirləşirlər ki, gəlin gözəldi, işli-güclüdü, amma heyif ki, laldı. Gəlin hər dəfə danışmaq istəyəndə cibindən səbir daşını çıxarıb pıçıldayırdı: - Dözə bilmirəm, səbir daşı. Görür ki, daş dillənmir, gəlin də susur. Oğlanın ata-anası bir dilli-dilavər gəlin almaq istəyirlər. Qız seçirlər, gəlin dillənmir, nişan, paltarkəsdi eləyirlər, gəlin dillənmir. Toy olur gəlin dillənmir. Amma ürəyi qövr edir. Təzə gəlin gələn gün ocaq başında o, süd bişirirmiş. Uzaqdan at belində gələn təzə gəlini görüb süd yadından çıxır, səbir daşını cibindən çıxarıb pıçıldayır: Dözə bilmirəm, səbir daşı. Təzə gəlin görür ki, süd daşmaq üzrədir. Uzaqdan deyir: Lal gəlin, var gəlin, südün daşdı, qoymanam. Səbir daşının susmasına gəlin dözmür, dillənir:

Yanı yəhər qaşında,

Gözü var ocaq başında

Düşübəni qoymasanam.

Ev adamları gəlinin səsini eşidib sevinirlər. Deyirlər bu neçə vaxtda niyə danışmırdın? Deyir anam səbir daşı qoymuşdu. Hamı sevinir. - Buy, öz gəlinimiz yaxşıdı, deyib təzə gəlini elə at üstündəcə geri qaytarırlar (37).

1. **Sınaq motivi** («Qal dəmirçilərin arasında»). Bir dəmirçi varmış. O, bir gün şəyirdinə deyir: Sən padşah olsan, məni özünə vəzir götürərsənmi? Şəyird əlində dəmir döyürmüş. Deyir, usta, vəzir nədi, səni lap öz yerimə qoyaram, özüm vəzirin olaram. Şəyird bunu deyəndə gördü ki, padşahdı, əmr eləyir. Bu vaxt onun yanına dəmirçi gətirirlər. Dəmirçi deyir, padşah sağ olsun, qocalıb əldən düşmüşəm, daha işləyə bilmirəm, mənə yüngül iş ver, işləyim, çörək pulu qazanım. Padşahın gözü ayağının altını seçmirdi. Ustasını tanımırdı. Deyir, get dəmirini döy, kotanını hazırla. Sonra əmr elədi: - Atın bunu bayıra. Dəmirçi qışqırdı: - Daha bəsdi padşahlıq elədin, get dəmirini döy. Padşah dönüb oldu dəmirçi şəyirdi. Dəmir döməyə başladı. Usta dedi: - Əgər sən mənə bir iş söz versəydin, axıracan padşah olacaqdın, mən də qalacaqdım öz dəmirçiliyimdə. İndi ki etibarsız oldun, qal axıradək dəmirlərin arasında. Şəyird ömrü boyu dəmir döyməklə ruzusunu qazandı (38).
2. **Məhəbbət motivi** («Diləh»). Bir cavan oğlan təzə evlənən vaxt deyir gedim diləh istəyim. Atasına söyləyir. Atası deyir, ad-san, şöhrət istə. Anası deyir var-dövlət istə. Gəlin deyir məhəbbət istə. Oğlan pirə gəlir. Görür üç qoca oturub. Deyirlər diləyini istə. Oğlan məhəbbət istədiyini deyir. Oğlan qayıdır, məhəbbəti verən qoca da onunla gəlir. Bir az gedəndə görür ki, o biri qocalar da gəlir. Deyir, mən sizi seçmədim, hara gəlirsiz? Deyirlər məhəbbət olan yerdə şan-şöhrət, ad da, mal-dövlət də olar (38).
3. **Xəsislik motivi** («Sənin əlinnən qurtaran»). Bir kişi olur. Bu kişi çox xəsis imiş, varı-halı yaxşı olsa da, mal-heyvana doyunca ot verməz, arvad-uşağına yemək-içməyi qıymazmış. Xəsisliyi o yerə gəlib çatır ki, inəyinə qarındolusu ot vermir. Elə olur ki, inək yerindən qalxa bilmir. Xəsis əl-ayağa düşür. İnəyin qabağına nə qədər ot-ələf tökür, inək ayağa qalxmır. Qonşusu deyir, özünü əziyyətə salma, yazıq heyvan heç olmasa rahatca ölüb sənin əlindən qurtarsın (38).
4. **Kiçik oğul motivi** («Dəmirdişin nağılı»). Bir padşahın üç oğlu varmış, kiçik oğlunun dişi dəmirdən imiş. Bu uşaq evdə heç nə qoymur, hər şeyi yeyir. Atası onu meşəyə qovur. Bir gün padşahın yadına kiçik oğlu düşür. Meşəyə gedir, görür oğlu meşədə bir komada yaşayır. Oğlan atasını içəridə qoyub gedib onun atını yeyir. Atasına deyir ki, atsız gəlmisən? Atası qorxudan bəli deyir. Oğlan atasını yemək istəyir, atası deyir mən çıxım dama, ayağımı ordan sallayım, sən də ələklə su gətir. Oğlan ələklə su gətirməyə gedir, nə qədər edir ələk dolmur. Hirslənib evə gəlir. Görür damdan ayaq sallanır. O, ayağı yemək istəyir, görür atasının ayaqqabısıdır. Ayaqqabının içində kül var idi, kül onun gözünə dolur. Hirslənib atasını axtarmağa başlayır. Gedib görür atası ağaca çıxıb, ağac da hündür idi, ağacı yeməyə başlayır. Atası fit çalır, o biri iki oğlu gəlir. Onlar şir idi. Şirlər oğlanı parçalayırlar. Atası kiçik oğlunun meyidinə baxır, ürəyi ağrıyır. Oğlunun qanı düşmüş yarpaq görür, yarpağı büküb cibinə qoyur, saraya qayıdır. Yolda karvana rast gəlir. Karvanbaşının şirlərə gözü düşür, şirləri istəyir. Karvanbaşı dil tökür. Padşahla şərt kəsir ki, o, əlində bir ağac kəsiyi tutacaq, əgər padşah tapsa, onun var-dövləti padşahındır, tapmasa şirlər onundur. Padşah cana yığılıb razı olur. Karvanbaşı çubuğu gizlədir. Padşah bütün ağacları saymağa başlayır, tapa bilmir. Karvanbaşı deyir şirlər mənimdi. Birdən yarpağa bükülmüş qan dilə gəlib deyir, ata, deginən bu söyüd ağacıdır. Padşah deyir, tələsmə, bu söyüd ağacıdır. Karvanbaşı onun düz tapdığını deyir, mal-dövləti də padşaha qalır (38).
5. **Ləyaqət motivi** («Ən güclü tərbiyə üsulu»). Şah dövrünün ən məşhur alimini oğlu üçün müəllim tutur. Uşaq hər dəfə dərsə gələndə alim ayağa qalxıb ona yer göstərir. Uzun müddət belə davam edəndən sonra uşaq alimə deyir: Hörmətli alim, siz hər dəfə mənim ayağıma qalxanda mən xəcalət çəkirəm. Alim deyir, sən bu hörmətə layiq deyilsən. Mən sadəcə olaraq səni öyrədirəm (38).
6. **Günah motivi** («Allah bağışlayandır»). Bir gün cənabi-Cəbrayıl yer üzündə ən günahkar bəndənin kim olduğunu bilmək üçün Mina dağına gedir, Allaha deyir. Allah deyir ki, get Mədinə şəhərinə. Şəhər darvazası sübh tezdən açılarkən birinci kim çıxacaqsa, o mənim ən günahkar bəndəmdir və o, cəhənnəm odundan qurtara bilməyəcəkdir. Cəbrayıl Mədinə şəhərinə gəlib şəhər darvazasının önündə dayanır. Darvaza açılanda Cəbrayıl görür ki, bir qoca nəvəsi ilə şəhərdən çıxır. Cəbrayıl qocanın günahlarını bilmək üçün onu izləyir. Qoca nəvəsi ilə bir qayanın altına gəlib səhər yeməyi üçün süfrə açır. Cəbrayıl da iri daşın arxasında gizlənir. Süfrə yığışdırıldıqdan sonra uşaq qocadan dəvədən böyük heyvanın nə olduğunu soruşur, qoca filin böyük olduğunu deyir. Uşaq fildən nəyin böyük olduğunu soruşur. Baba balinanın böyük olduğunu deyir. Uşaq balinadan nəyin böyük olduğunu soruşur. Qoca deyir Allahın yaratdığı kainatdır. Bəs ondan böyük nədir? - deyə uşaq soruşur. Qoca deyir Allahın özüdür. Allahdan böyük nə var? - deyə uşaq soruşur. Qoca deyir babanın günahlarıdır. Cənabi-Cəbrayıl eşitdiklərini Allaha danışır və bu dəfə o, ən günahsız adamın kim olduğunu soruşur. Allah deyir, get həmin şəhərin darvazasına. Axşamüstü darvaza kimdən sonra bağlanacaqsa, ən günahsız və mənə yaxın adam odur. Cəbrayıl darvazanın həmin qocadan sonra bağlandığını görüb heyrətlənir. Allaha deyir ki, bu adam bir gün əvvəl ən günahkar adam idi. Onun günahsız və Allaha yaxın adam olduğunu başa düşmədiyini bildirir. Allahdan səda gəlir ki, ya Cəbrayıl, sən özün görmədinmi o, öz günahlarının məndən böyük olduğunu boynuna aldı. Bu səmimi etiraf Allah yanında tövbədir. Buna görə də mən onun günahlarını bağışladım (38).
7. **Səxavət motivi** («Hatəm ölübmüş»). Tarixə səxavət simvolu kimi düşmüş Hatəm son nəfəsdə vəsiyyət edir ki, mənim var-dövlətimi fağırlara, kasıblara xərcləyin, ölməyimi gizli saxlayın, heç kəs bilməsin. Onu gizlicə dəfn edir, ehsan verməyə başlayırlar. Bir dilənçi xörəyini yeyib qurtarandan sonra cibinə 5 manat qızıl pul qoyurlar. Bu minvalla o, üç dəfə yeyir, dördüncü qapıya girəndə deyirlər: - Sən ki 3 dəfə ehsan yeyib qızılını da almısan, bəs deyilmi? Dilənçi diz çöküb ağlamağa başlayır: Aman Allah, Hatəm ölüb, heç kəsin xəbəri yoxdur. Qapıda duran deyir, bunu sənə kim dedi? Dilənçi deyir: Mən onun ehsan sarayının 7 qapısından hər birinə qızıl almaq üçün girərkən heç kəs məni itələmirdi. İndi isə üçüncü qapdan sonra məni içəri girməyə qoymursunuz. Deməli, Hatəm ölüb, - deyə fəryad qoparır (38).
8. **Yaxşılıq motivi** («Haqlı söz»). İki qonşu var idi. Biri xeyirxah, o biri pisniyyət idi. Xeyirxah qonşu kasıb olsa da, yaxşılığını heç kimdən əsirgəməzdi. Pisniyyət qonşu ona mane olurdu, qeybət edərdi, ona qara yaxardı. O isə üzə vurmaz, fikirləşərdi ki, nə vaxtsa bu işlərdən əl çəkər. Bir gün xeyirxah qonşu xəstələnir. Ona hamı baş çəkir, pisniyyət qonşu özünü eşitməməzliyə vurur, dalınca deyinir: - Cırıla-cırıla yeyib-içib. İndi də kefini çəkir. Görüm sənin keflərin həmişə belə olsun. Xeyirxah qonşunun azarı uzun çəkmir. O, çiçəklərdən dərman hazırlayıb özünü sağaldır. Bir gün eşidir ki, pisniyyət qonşu xəstələnib. Onu yoluxmağa gedir. Qonşu deyir axırımdı, ölürəm. O da deyir ki, məyər mən ölmüşəm ki, sən əlacsız qalasan? Tez bildiyi otlardan, çiçəklərdən dərman hazırlayıb onu sağaldır. Pisniyyət qonşusu ona deyir ki, sən xəstələnəndə mən səni yoluxmadım. Sən gəldin, üstəlik müalicə də etdin. Xeyirxah deyir ki, mən sənə baş çəkməsəydim, sənin tayın olardım. Aradan bir ay keçmir, pisniyyət qonşu ölür. Söz gəzir ki, pisniyyət qonşunu dərd yox, qonşusunun haqlı sözü öldürdü (39).
9. **Yalan motivi** (Adsız). Günlərin bir günü keçəl dəyirmançı olur. Kosa bir çuval dənlə keçəlin yanına gəlir ki, dənini üyütsün. Keçəl hiylə ilə dəni onun əlindən almaq istəyir. Dəni üyüdüb qurtarandan sonra kosaya deyir ki, gəl kömbə bişirək. Kosa razılaşır. Keçəl xəmir yoğurur. Xəmir bol olanda un, bərk olanda su istəyir. Axırda un qurtarır. Kömbə bişib hazır olur. Keçəl deyir kim qüvvətli yalan danışsa, kömbə də onundur. Keçəl deyir ki, atamın bir tövləsi vardı, uzunluğu məğriblə məşriqin arası boyda olardı. Kosa deyir ki, atamın bir qılıncı vardı, göydə bulud olanda dağıdırdı ki, yağış yağmasın. Keçəl təəccüblə soruşur ki, atan o qılıncı harda saxlayırdı? Kosa da deyir sənin atanın tövləsində. Kömbə kosaya çatır (39).
10. **Ögey ana motivi** (Adsız). Bir arvadın oğulluğu olur. Oğulluğundan başqa öz uşaqları da vardı. Bir gün oğulluğu analığına deyir ki, ana, mənə yaymanın üzünü ver. Bir gün analığı dolma bişirir. Dolmanın üzünü oğulluğuna, altını isə öz uşaqlarına verir. Oğlan bunu görüb analığına deyir, sənə demədim mənə yaymanın üzünü ver, dolmanın üzünü yox?! (39)
11. **Riyazi motiv** (Adsız). Bir qarı 6 nəvəsinə altı yumurta bişirir. Nəvələri təəccüblə nənələrindən soruşurlar ki, bəs sən payın hanı? Nənə deyir: - Nənəniz dərd yesin, çor yesin, ay bala, hərəniz payınızdan parasını versəniz, nənəyə bəsdir (39).
12. **Yalan motivi** (Adsız). İki qardaş var idi. Böyük qardaş əkin əkir, kiçik qardaş isə yalan danışmaqla məşğul idi. Bir gün böyük qardaş kiçik qardaşa deyir: nə qədər mən işləyəcəyəm sən yeyəcəksən? İndi də bir az sən yer əkməklə məşğul ol. Kiçik qardaş deyir ki, mənim gördüyüm işi sən görə bilərsənsə mən razı. işlərini dəyişirlər. Kiçik qardaş cüt əkməyə gedir. Böyük qardaş da gimgəyə gedir. Yalan danışmağa başlayır: - Bir gün gördüm göydə it zingildəyir. Camaat soruşur ki, it necə olur göydə zingildəyir? Böyük qardaş deməyə söz tapmır. Onu möhkəmcə əzişdirirlər. Kiçik qardaş evə gələndə qardaşını pərt görür. Böyük qardaş deyir ki, sənin işin nə qədər ağır imiş. Onlara dedim ki, göydə it zingildəyir. Onlar da məni döydülər. Kiçik qardaş deyir sabah mən onların cəzasını verərəm. Səhər hərəsi öz işinə gedir. Camaat kiçik qardaşın üstünə düşür ki, sənin qardaşın bizi aldadıb. Kiçik qardaş deyir ki, mənim qardaşım düz deyib. Bir gün bir quş iti götürüb havaya qaldırmışdı. Bunu mən öz gözümlə görmüşəm. Məgər belə olmaz? Camaat onun sözünə inanır. Kiçik qardaş evə gəlib hadisəni qardaşına danışır. Böyük qardaş məəttəl qalır. Qardaşının ağlına heyran qalıb deyir: - Bu mənim ağlıma gəlməmişdi (39).
13. **Cin motivi** (Adsız). Bir nəfər yol ilə gedirdi. O, yolda bir cavan oğlanla rastlaşır. Oğlandan soruşur: - Sən kimsən? Oğlan cavab verir: - Mən cinəm. Yol ilə gedən adam deyir: - Axı mən cinin şəklini görmüşəm. Sən hara, cin hara? Oğlan cavab verir: - O da mənəm. Mənim şəklimi elə çəkirlər (39).
14. **Səbir motivi**, **tamah motivi** («Torpağın arıqlaması»). İki qonşunun biri səbirli, o biri tamahkar idi. Tamahkar öz tamahını heç cür aradan qaldıra bilmirdi. O, hər il çəpərini qonşunun həyətinə sarı çəkə-çəkə torpağını artırırdı. Səbirli qonşu utandığından bilmirdi nə etsin. O, bilə-bilə qonşunun hərəkətlərinə göz yumur və səbrini basırdı. İl o yerə çatdı ki, çəpər qonşunun həyətini tən yarı etdi. Nəhayət, səbirli qonşu dilə gəldi: - Ay qonşu, bəlkə sən biləsən, mənim həyətim niyə ildən-ilə daralır? - Bunu bilməyə nə var? Torpaqdı da. Birdən kökəlir, birdən də arıqlayır. Bəxtindən küs, qismətinə beləsi düşüb. Bir gün səbirli qonşuya qonaqlar gəlir. O, qonşunun böyük qazanını alır. Məclisi ötürəndən sonra qonşunun böyük qazanının əvəzinə kiçik qazan verir. Tamahkar qonşu deyir: - Bu da sənə yaxşılığım. Utanmır, qazanımı dəyişdirir. Səbirli qonşu deyir: - Qonşu, məndə günah yoxdur. Qazan həmənkidir, amma bir az arıqlayıb. - Heç qazan da arıqlayarmı? Sənin ağlın çaşıb? - Ağlım-zadım çaşmayıb. Necə ola bilir ki, torpaq arıqlayır, qazan yox? (39)
15. **Bərəkət motivi** («Dayı və keçəl»). Bir bacı və bir qardaş varmış. Qardaş çox işlək imiş. Nə qədər işləyirdisə, evinin xeyir-bərəkəti olmurdu. Bunu arvadına deyir. Arvadı deyir: - Hamısı sənin bacının əlindəndir. Bu söz kişinin ağlına batır. Bu xəbər kişinin bacısına çatır. Kişi bir gün bacısıgilə qonaq gedir. Bacı ocaq qalayır, qazanı da bacadan asır. Qardaş görür ki, ocaq qalanıb, üstündə heç nə yoxdur. O, bacısından soruşur. Bacı deyir, odur ey, qazan bacada. Qardaş deyir bu necə olan işdir? Bacadan çıxan tüstüdə qazan qaynayar? Bacı deyir ki, bəs necə ola bilər ki, mən uzaqda ola-ola sizin evin xeyir-bərəkətinə təsir edim? Bu söz qardaşa təsir edir, getməyə hazırlaşır. Bacısının keçəl bir oğlu olur. Dayısına deyir ki, onu da özü ilə aparsın. Dayısı keçəli evinə aparır. Bir gün keçəl yolla gedərkən bir qarğa tutur, qoltuğuna vurur. Keçəl özünü naxoşluğa vurur. Dayısı arvadı bir şey bişirdikcə deyir ki, qarğa ondan istəyir. Beləliklə yeyib-içir. Bir gün keçəl özünü naxoşluğa vurur. Arvadın yanına axmaq adamlar gəlir. Onlar keçəli bayıra atıb yeyib-içirlər. Keçəl bunu görüb dayısının ardınca gedir. Dayısı çubuq əlində evə gəlir, evdəki adamları ölüncə döyür. Başa düşür ki, evinin xeyir-bərəkəti niyə yoxmuş? (39)
16. **Mələk motivi** (Adsız). Usuf babanın gözəl qızı var idi. Bu qız hər axşam namaz vaxtı səhəngi götürüb suya gedərmiş. Çox gec də qayıdarmış. Usuf baba şübhəyə düşür. Qızını güdür. Görür ki, səhəng suyun qırağındadır, qız isə karvan yolu ilə gedir. İstəyir qızı öldürsün. Bir də görür qız yoxdur. Evə gəlib görür ki, qız evdədir. Usuf baba soruşur ki, hara getmişdin? Qız deyir ki, bu sirdir. Atası onu məcbur edir. Qız deyir, mən ovların yarasını sarıyıram. Atası qızına çevriləndə görür ki, qız yoxdur. Qız məlakəyə çevrilmişdi (39).
17. **Nankorluq motivi** («Ata oğula bir bağ qıydı, amma...»). Qədim zamanlarda qoca bir basban var idi. Onun elə bir bağı var idi ki, Gülüstani-İrəmə bərabər tutulardı. Bu bağda elə güllər, çiçəklər, meyvələr var idi ki, ətrindən bihuş olurdular. Bağban bağda təzə bir nadir bitki əkmişdi. Dadını, ətrini hələ bilmirdi. Vaxt çatır, bağban oğlunu evləndirir, yaxşı toy edir. Bağı və imarəti oğluna verib arvadı ilə köhnə daxmasına çəkilir. Günlərin bir günü bağban görür ki, əkdiyi nadir bitki bar verib. Kəhrəba salxımlar adama «gəl-gəl» deyir. Bağban ərk edib salxımdan birini qoparır yeyir. Bu xəbəri oğluna çatdırırlar. Nankor oğul özünü tez yetirir. Salxımı atasının əlindən alıb yerə çırpır, bağbanın ürəyi partlayır. Salxım tapdanan yerdə bulaq qaynayır. Bağbanın yasına gələnlər bulağın suyundan içir, o dəm ağlını itirir, dava salmağa başlayırlar. Yas yerində qan düşür. Adamlar bir-birinə düşmən kəsilir. Ona görə də o bulağa «şər suyu» (şərab) adı qoyurlar. Bu hadisədən qərinələr keçsə də, nankor övladın əməli nəsildən-nəsilə keçərək dövrümüzə qədər yaddan çıxmayıb. «Ata oğula bağ qıydı, oğul ataya bir salxım da qıymadı» məsəli də belə yaranıb (39).
18. **Namus motivi** («İftixar ana»). Borçalı mahalının bir xanlığında bir qız dünyaya gəlir. Əmisi onu oxşaya-oxşaya İftixar ana çağırırmış. Ona görə də qızın əsil adını heç kəs bilməzmiş. Qız böyüyür, ərə gedir. Onun bir qızı dünyaya gəlir, adını Qəmər qoyurlar. Qəmər böyüyüb gözəl qız olur. Onu Daşdəmir adlı çoban sevir. Onlar evlənirlər. Qızları dünyaya gəlir, adını Ahu qoyurlar. Bir gün çoban Daşdəmir sürünü otarmağa aparır. Yadından çıxan nəsə varmış, geri qayıdır ki, onu götürsün. Görür ki, cəftə bağlıdır, cəftəni açıb içəri girir, arvadını bir yadelli ilə yataqda görür. O, arvadını çox istədiyindən huşunu itirir. Ayılanda görür ki, arvadı da, yadelli də haray-həşirdədirlər. Tüfənglə yadellini vurmaq istəyəndə yadelli onu öldürür, aradan çıxır. Qəmər haray salır ki, Daşdəmiri öldürdülər. Meyidi arabaya qoyurlar, Ahu dəli olub meşəyə qaçır. Ahu nişanlı imiş. Nişanlısı onu axtarır, tapa bilmir. İftixar ana qızı Qəməri evinə aparır. Qəmər elə başa düşür ki, anası onu bağışlayıb. İftixar ana qonaqlıq düzəldir. Yadelliləri qonaq çağırır. Qonaqlara Qəmər qulluq edir. İftixar ana şərab hazırlatdırır, içinə zəhər tökdürür. Qəmərə tapşırır ki, şərabdan içməsin. Yadellilər içib ölürlər. Meyidləri İftixar ana arabaya yığdırır. Sonra qızını qaçırır, qızının boğazına yaş dəsmal soxaraq boğur. Onun da meyidini arabaya qoydurur. Yadellilərin başçısı gəlib onların ölümünün səbəbini soruşanda o, namus üstündə öldürdüyünü deyir. Yadellilər İftixar ananı öldürürlər. O hadisədən çox keçib. Meşədən ceyran səsi eşidəndə hamı deyir ki, bu Ahunun səsidir (39).
19. **Peyğəmbər motivi**, **su motivi** («Peyğəmbər»). Deyilənə görə peyğəmbər qoyun otarırmış. O, möhkəm susuzlayır. Allah-taaşadan su istəyir, ayağını yerə vurur, əlini qoynuna. Hər şey daşa dönür. Qoyunun süd verən yerlərindən su damır. Peyğəmbərin ayağının izi yerdə qalır. O vaxtdan o su axan yerə Peyğəmbər bulağı adı verilir (39).
20. **Riyazi motiv**, **dəvə motivi** («Təklik yaman dərddir»). İki qardaş varmış. Onların 5 dəvəsi varmış. Dəvələri öz aralarında bölmək istəyirlər. Çöp tuturlar. Kiçik qardaşa 4 dəvə, böyük qardaşa bir dəvə düşür. Kiçik qardaş yol üstündə olurmuş. Böyük qardaş dəvəsini kiçik qardaşa verir ki, yüklərini aparsın. Kiçik qardaş yola düşür. Birinci öz dəvələrini, sonra qardaşının dəvəsini yükləyir ki, çox ağırlıq düşməsin. Yemləyəndə də qardaşının dəvəsini əvvəl yemləyir. Mənzil başına çatanda birinci qardaşının dəvəsinin yükünü boşaldır. Görür ki, qardaşının dəvəsi gündən-günə arıqlayır. Kiçik qardaş evə qayıtmalı olur. Qardaşının dəvəsini verib öz evinə getmək istəyəndə qardaşı soruşur ki, bu dəvə niyə bu qədər arıqlayıb? Kiçik qardaş üzünü Allaha tutub deyir: - Bircə sən şahidsən ki, mən bu dəvəyə necə qulluq etmişəm. Birdən qeybdən Allah-taalanın səsi gəlir: - O, sənin dəvəni birinci yemləyib, sonra öz dəvələrini yemləyirdi. Birinci öz dəvələrini, sonra sənin dəvəni yükləyirdi. Birinci sənin dəvənin yükünü, sonra öz dəvələrinin yükünü boşaldırdı. Onda böyük qardaş soruşur: - Bunun dərdi nədir ki, belə arıqlayıb? Bu vaxt dəvə dilə gəlib deyir: - Təklikdən. O dəvələr yatanda bir-birinə söykənirdi. Mən isə tək idim. Söykənməyə heç nə yox idi. Soyuq da vurub məni bu hala saldı. Təklik yaman dərddir (39).
21. **Var-dövlət motivi** (Adsız). Bir gün şah vəzirinə deyir ki, get mənə elə bir dövlətli tap ki, var-dövləti mənə çatan olsun. Vəzir deyir: - Şah, sənin kimi dövlətlini tapmaq olmaz. Sənin qızıldan stulun, başında qızıldan tacın var. Şah təkid edir. Vəzir axtarmağa gedir. Görür küçədə dilənçi əyləşib. Dilənçi vəzirdən soruşur: - Vəzir, niyə belə bikefsən? Vəzir deyir: - Şah əmr edib ki, var-dövlətdə mənə tay olan adam tap gətir. Dilənçi deyir, məni onun yanına apar. Mən onun qədər dövlətliyəm. Vəzirin əlacı kəsilir, dilənçini şahın qapısına aparır. Şaha deyir: - Şah, bu dilənçi deyir ki, mən onunla bərabərəm. Şah qəzəblənir, deyir ki, get dilənçiliyini elə. Səndə o qədər var-dövlət hardadır ki, mənə çatasan? Dilənçi deyir: - Şah, nə olsun ki, sənin altında qızıl stulun, başında qızıl tacın var. Öləndə səni də ağa bükəcəklər, məni də. Yamana yaman, səni ağa bükərlər, məni bezə. Sənin var-dövlətinin hamısı bu dünyada qalandır (40).
22. **Məhəbbət motivi** («Axtamar»). Göyçə gölünün Çuvuxlu kəndinin yaxınlığında uca qaya var. Qayanın başında tuf daşından hörülmüş gözəl bir bina ucaldılmışdır. Bu bina «Axtamar» restoranıdır. Rəvayətə görə, gölün kənarındakı qayanın dibində iki sevgili görüşərmiş. Tamar adlı qız və Qafar burada söhbət edib gedərdilər. Günlərin bir günü bu şən günlər pozuldu, Tamar Göyçə gölünün qırağına təzəcə gəlmişdi ki, dalğalar şaha qalxdı, Tamarı öz qucağına alıb qayalara çırpdı. Qafar isə onun yolunu gözləyirdi. Qafar qışqırırdı: Ax, Tamar, Tamar, geri dön. Dalğalar onun səsini batırırdı. Qafar özünü dalğaların qoynuna atdı, sevgilisini sahilə çıxartdı. Tamar ölmüşdü. Qafar göz yaşı tökdü, hər gün gəlib onun qəbrini ziyarət etdi. Onların görüş yeri Axtamar adlandı (41).
23. **Sınaq motivi** («Gəlinboğan»). Bir zalım qayınata varmış. Evə hər dəfə gəlin gətirəndə onları imtahandan keçirərmiş. Ortancıl oğluna gətirdiyi gəlini də imtahandan keçirməyi qərara alır. Arvadı deyir ki, uşaqlar erkək kəsif, nə bişirək? Kişi deyir, ay arvad, erkəyin içalatı, qarın-bağırsağı dururmu? Arvad deyir erkəyin ağ ətini qoyub, qarın-bağırsağı neyləyirsən? Kişi xoşlayıram, deyir, içalatı, qarın-bağırsağı ver təzə gəlinə təmizləsin. Arvad qarın-bağırsağı gəlinə verir, deyir, yu, təmizlə, qayınatan bişirib yeyəcək. Gəlin qatqatını, qarın-bağırsağı siniyə qoyub çaya aparır. Ömründə bu işi görmədiyindən necə təmizləməyi öyrənməyə utanır. Birtəhər təmizləyir. Gəlin bilmir ki, qatqatının pərdələri arasındakı çirkləri dönə-dönə təmizləmək lazımdır. Təmizlədiyini gətirib qayınanasına verir. O da ərinə deyir. Kişi «təmizlənən qarın-bağırsağı bura gətir» deyir. Kişi birinci qatqatını yoxlayır, pərdələrini aralayıb baxır. Gəlinini çağırtdırır. Gəlin görür ki, qatqatı tamam çirklə doludu. Kişi deyir ki, a gəlin, bu sadə işi bacarmayan gəlinə mən nə deyim? Gəlin utanır, qızarır, gedir. Bu iş ona ölümdən bətər olmuşdu. Özünü öldürmək istədi. Evdə adam olmayanda mal damına keçib özünü asdı. Qatqatıya da gəlinboğan adı verildi (41).

**670. Yuxu motivi**, **ağac motivi** («Teykar ocağı»). Teykar dağı Sədərək rayonunun şimal-qərbindədir. Pir də o dağdadır. Ocağa mal, qoyun, toyuq qurbanı gələr, pul qoyarlar. Deyərdilər ki, evdə ocaq torpağı olsa, xeyir-bərəkət, sağlıq olar. Fətir bilirib ocağa apararlar. Ermənilər aranı qarışdıranda Teykara müsəllaya gediblər. Qurbandan sonra bir nəfər yuxuda görür ki, göy atlı gəlib çadırını Teykara çəkdi. Dedilər yaxşı yuxudu, camaat sağ-salamat olacaq. Teykarda ardıc ağacına yelləncək bağlayırlar. Əgər yelləncək (nənni) tərpənsə, niyyət qəbul olunur, yəni uşaq niyyət edən ardıca cında qəzil (keçi tükü) bağlayardı. O ardıcdan qırıb evə gətirmək günah idi. Bir nəfər ocağın ardıcını qırıb evinə gətirmişdi. Evinə od düşdü (42).

1. **Ruh motivi** (Adsız). Bir qız yolda üşüyür. Bütün malınlar keçir, onu görmür. Axırda bir maşın ona rast olur. Deyər: - Ay qız, sən niyə ağlayırsan? Deyər: - Mən havırda oturmuşam, bir malın məni görmür. Deyər: - Mən bir dənə palto almışam. Sən də mənim qızım boydasan. Bu paltarı verim geyin. Səni evinə çatdırım. Qız paltonu geyinər, malına oturar, aparar evinə. Qızı qapıdan içəri salanda qapı bağlanar. Sonrakı gün deyər ki, gedim paltonu istəyim. Qapıya qoca bir kişi çıxar. Deyər mənim qızım yoxdu. Arvadım ölüb, qızım da ölüb. Sürücü israr edər, deyər bu qapıya buraxmışam. Onlar qəbiristanlığa gedəsi olurlar. Palto verən kişi görər ki, palto qəbir daşından asılıb. Ölən qız sürücüyə görsənibmiş (43).
2. **Ay motivi** (Adsız). Bu Aynan Gün bacı-qardaş imiş. Bu Gün Aya deyir: - Ay qardaş, mən gecə oldum, sən gündüz. Deyib: - Sən qızsan, sən gündüz ol. Sənin döşündə iki milyona qədər iynə var. Yəni axı baxa bilmirsən də Günə. - Sən gündüz ol, saa göz dəyər, sən gecə qorxarsan, gecə olma. O diyər, bu diyər. Ciyisi də xamır yoğururdu. Diyər: - Mən oğlanam. Mən gecə olum, sən gündüz. Bu, Ayın üzünə bir şillə vurar. Xamırlı üzünü görürsən? Ayın üzünü görürsən? - Hindi biriniz gündüz olun, biriniz də gecə. Hindi dincəldinizmi? Oğlana diyifdi (43).
3. **Tütək motivi** (Adsız). Kərəm adlı bir çoban varmış. O, əmisi qızını istəyirmiş. Hər gün qoyunları bir zağaya doldurub ağzına da daş qoyurmuş, gedirmiş əmisi qızı ilə evlənməyə. Quldurlar qoyunları aparmaq istəyirlər. Onlar Kərəmin yaxşı tütək çaldığını eşidirlər. Ona tütək verirlər. Kərəm tütəyi çalır. O qədər çalır ki, yorulub əldən düşür, daşı zağanın ağzına qoya bilmir. Quldurlar qoyunları aparırlar. Çobanın da qoşunu qəzişlə bağlayıb İrana aparırlar. Kərəm onlardan xahiş edir ki, tütəyi çalmaq üçün ona versinlər. Quldurlar tütəyi verirlər. Kərəm tütəklə əmisi qızı Bəstini haraylayır, köməyə çağırır. Bəsti onun səsini eşidib bir torba kül götürür, atı çapıb külü havaya sovurur. Quldurlar elə bilirlər ki, atlı çoxdur. Çobanı da, qoyunları da buraxıb qaçırlar (44).
4. **Yuxu motivi** («Keçəl»). Keçələ tükləri əziyyət verirdi. Dedi gedim Salmana. Salmanın dükanına gəlib səndəlin üstündə oturur, yuxuya gedir. Yuxuda görür ki, şahın qızına aşiq olub, elçiliyə gedir. Bir az getmişdi ki, bir nəfərlə rastlaşır, hara getdiyini soruşur. Keçəl ona hara getdiyini deyir. O, öz köməyini təklif edir, adının Yerdən Əlibəy olduğunu deyir. Keçəl onu özü ilə götürür. Sonra yolda bir nəfərə də rast gəlir, o da köməyini təklif edib adının Durbin Əlibəy olduğunu deyir. Keçəl onu da götürür. Gedirlər. Yenə birisi rast düşür. O da adının Oxatan Əlibəy olduğunu deyir. Onu da özləri ilə götürürlər. Yolda başqa birisinə də rast gəlirlər. O da Allahın yeddi torpağını tanıdığını, tapa biləcəyini deyir. Vəzir onları görüb şaha xəbər verir ki, qızına elçilər gəlib. Şah deyir ki, mənim qızım Turandadı, almaq istəyən getsin özünə desin. Turan da 4 illik yoldu. Yerdən Əlibəy məktubu alıb qızın yanına getdi. Gördülər ki, Yerdən Əlibəy gəlmir. Durbin Əlibəy baxıb gördü ki, o, ağacın altında yıxılıb yatıb. Oxatan Əlibəyə dedilər məharətini göstər. Oxatan Əlibəy ox atıb onu oyatdı. Yerdən Əlibəy oyanıb tez keçəlin yanına gəldi. Şah naməni alıb gördü ki, Turanın möhürü də var. Soruşdu ki, bu 4 illik yolu necə gedib-gəldiniz? Onlar cavab vermədilər. Şah onları zindana saldırdı. Vəzir onları zindana salıb ağzına da 7 qıfıl vurdu. Yerdən Əlibəy bir təhər onları zindandan çıxarır. Yenə gəlib elçi daşının üstündə oturdular. Şah görür ki, əlacı yoxdu, qızını onlara verir. Qızın üstündə dava düşür. Keçəl işi belə görüb deyir, vəzirin əlini dişləyim, qızı götürüm qaçım. İstədi vəzirin əlini dişləsin, gördü qışqırıq səsi gəlir. Baxdı gördü Salmanın əlini dişləyib (44).
5. **Dəvə motivi** (Adsız). Bir gün bir kişi dağdan dəvənin belində gəlirmiş, qızdırması da varmış. Yıxılır, dəvə gedib bir naxırçıya urcah olur. O, dəvəni naxıra qatıb evinə aparır. Naxırçının iki qardaşı da varmış, biri əkinçi, biri dəyirmançı idi. Dəyirmançı deyir dəvəni kəsək yeyək. Naxırçı deyir anamız xəbər verəcək. Əkinçi deyir anamıza toy edək. Kəbini də kəsək Afstafıya. Belə də edirlər. Dəvəni kəsirlər. Dəvə yiyəsi axtara-axtara qardaşlardan dəvəni soruşur. Onlar bilmirik deyirlər. Dəvəçi görür təpənin başında qoca arvad oturub, ondan dəvəni soruşur. Arvad deyir ki, dəvəni kəsib mənə toy etdilər, kəbini də Afstafıya kəsdilər. Kişi elə başa düşür ki, arvad onu dolayır (44).
6. **Tufan motivi** (Adsız). Keçmiş zamanlarda Mazannətə adlı bir qadın sac qoyub çörək salırmış, nəvəsi də ona kömək edirmiş. Qəflətən yer üzünü su almağa başlayır. Su qalxdıqca uşaq dağa çıxır. Mazannətə suyun altında qalır. Bu o vaxtıydı ki, Nuh peyğəmbər suyun qalxacağını xəbər tutub gəmiyə minir. O gəlib bir dağa çıxır. Uşağı götürüb gəmiyə mindirir. O vaxtdan dağ Diridağ, Mazannətənin çörək bişirdiyi yer isə ziyarətgaha çevrilir (44).
7. **Körpü motivi** (Adsız). Xudafərin adlı bir tacir Araz çayı üstündən bir körpü saldırmaq istəyir. O, çayın 11 yerinə bir kisə qızıl atıb ustalara deyir: - Körpünün oturacaq yerləri oralardan olmalıdır. Ustalar Xudafərinin fikrini başa düşüb işə başlayırlar (44).
8. **Müqəddəslik motivi**, **yuxu motivi**, **körpü motivi**, **şəfa motivi** (Adsız). Bir kişi yuxuda görür ki, əgər on bir aşırımlı körpünün altındakı sudan gözünə vursa gözü açılar. Bu kişi Xudafərin kəndinə gəlir. Körpünün altındakı sudan gözünə vurur. Kişinin gözləri açılır (44).
9. **Qala motivi** («Qız qalası»). İran şahı tez-tez hücum edirmiş, gözəl qızları aparırmış. Bir nəfər öz qızını qorumaq məqsədilə Diri dağının başında qala tikdirib qızını ora qoyur. İran şahı hücum edib qaladakı qızı almaq istəyir. Qız şahın adamlarının qalaya yol açdıqlarını görüb özünü qaladan atır. O vaxtdan bu qalaya Qız qalası deyirlər (44).
10. **Adamcıl motivi** (Adsız). Bizim kənddə bir kişi olur. Dar vaxtı bu yuyunub başıaçıq çıxıbdı çölə. Canavar dərisini atırlar bunun başına. Arvadı bunu gözdüyüb, bu gəlmir. Kişi səhər vaxtı hər gecə axşam gedib səhər gələrmiş. Canavar dərisini də peyinnikdə gizlədərmiş. Arvadı bunu pusur. Görür ki, kişi canavar dərisini geyinib getdi. Arvad bunu qardaşlarına xəbər etdi. Onlar güdürlər. Kişi canavar dərisini gizlədib evə gələndə dərini yandırırlar. Kişi dərini yandırmağa qoymurmuş. Dəri yananda kişi çığırıb ayılır. Ayılanda deyir ki, axır vaxtlar getmək istəmirdim. Kəndin aşağısında bir at tutmuşduq, onun yarasından dişləyib dikatmışdım. Canavarlar məni məcbur edirdilər ki, çöldə qoyunların hamısı bizə urzudu. Onların işığı gəlir, biz də onları gedib tapıb yeyirik (44).
11. **Adamcıl motivi** (Adsız). Dar vaxtı bir arvad bayıra çıxır. Başına dəri atırlar, canavar olur. Bir müddət canavarlarla gəzir. Bir gün onlar atın üstünə hücum edirlər. Bu adam-canavarın ağzı atın belindəki yaraya dəyir. O saat canavar dərisindən çıxıb evlərinə gəlir. Uşaqları onu evə qoymaq istəmirlər. Deyirlər dişlərin vəhşi heyvan dişlərinə oxlayır. Arvad başına gələnləri uşaqlarına danışır (44).
12. **Qala motivi**, **qarğış motivi** («Dişlərin yaranması»). Firon dünyanın padşahıydı. Adamların hamısı bu dildə danışırdılar. Bütün dünyanın adamları bu qalaya daş daşıyırdı. Bir həmli arvad da bu qalaya daş aparırdı. Yolda həmlini yerə qoyur. Əlini tutur göyə ki, xudavəndi-aləmin sahibi, bu zülmü götürmə. O vaxtdan sonra hərə bir dildə danışır. Minarə də yarımçıq qalır (44).
13. **Mübarizə motivi** («Sultanbud əfsanəsi»). İki oğlan bir qızı istəyirmiş. Biri Maxsudu kəndindən imiş, o birisi də Qaradağlı kəndindən. Onlar şərt kəsirlər ki, hərəsi bir təpə qayırsınlar. Kimin təpəsi uca olsa, qız onun olsun. Maxsudu kəndindən olan oğlanın təpəsi uca olur. Qaradağlı kəndindən olan razı olmur. Onlar davaya başlayırlar. Maxsududan olan oğlan ölür, onu basdırırlar, lakin budu döyüş meydanında qalır. Bacısı qardaşlarından icazə alıb onun budunu basdırır, qəbrinin üstündə günbəz tikdirir. Ona görə də günbəz Sultanbud adlanır (44).
14. **Qaraçuxa motivi** (Adsız). Bir kişinin qoyunları itir. Qoyun yiyəsi görür ki, bir adam örüşdə qoyunların üstündə durub. Qoyun yiyəsi onu çağıranda o yox olur. Qoyunları yığıb gətirir, atasına söyləyir. Atası deyir ki, o, bizim qaraçuxamızdır (44).
15. **Qaraçuxa motivi** (Adsız). Bayramuşağı kəndində Haxverdi kişi vardı. Gedib görür ki, atı qulunlayıb. Quşun da az qalır qayadan düşə. Bir qaraçuxalı adam qulunu qaldırıb qoyur düz yerə. Haxverdi kəndə gəlib bu hadisəni nağıl eləyir. Ona deyirlər ki, o, sənin qaraçuxalındı (44).
16. **Ruzi motivi** (Adsız). İki dilənçi padşahın elçi daşı üstündə oturub, biri deyir: «Ya Məbud, yetir», O biri dilənçi deyir: «Ya Davud, yetir». Davud padşah onları görür, vəziri çağırıb deyir, get gör nə istəyirlər? Vəzir onların yanına gedib nə istədiklərini soruşur, padşaha çatdırır. Padşah bir qarpızın içini ovub qızıl pulla doldurur, «ya Davud» deyənə göndərir. Dilənçi qarpızı görür deyir: - Gör padşah o boyda var-dövlətdən mənə bir qarpız göndərdi. O biri dilənçi ilə qarpızı onun yığdığına dəyişir. «Məbud» deyən dilənçi evdə qarpızı kəsəndə içindən qızıllar tökülür. Kişi sevinir. Onlar səhər yenə padşahın elçi daşı üstdə oturub həmin sözləri deyirlər. Padşah bu dəfə bir qoyunun içinə qızıl doldurub «Davud» deyənə göndərir. Dilənçi deyir mən tək adamam, bu boyda qoyunu neynirəm? Yenə o biri dilənçinin bir günlük qazancına dəyişir. Kişi qoyunu evə aparır, yuyanda içindən qızıllar tökülür. Sabah yenə elçi daşının üstündə əyləşirlər, həmin sözləri deyirlər. Padşah özü gəlib «Davud» deyən dilənçiyə deyir: - Niyə sənin gözün doymadı. Sənə o qədər qızıl verdim. «Ya Məbud» deyən dilənçi işin nə yerdə olduğunu başa düşür. Padşah onlara deyir: - Bu kişi Allahın adını çəkdi. Allah ona yetirdi. Deməli, «Allah» deyən namurad qalmaz (45).
17. **Duz-çörək motivi**, **əzrayıl motivi** (Adsız). Bir kəndə qırğın gəlir. Hamı ölür. Bu kənddə bir arvad öz oğluna yol tədarükü görüb deyir: - Ay oğul, qaç canını qurtar. Oğlan bir təhər razı olub yola düzəlir. Yolda bir kişiyə rast düşür. Günorta olduğu üçün oğlan bir yer tapır, süfrə açır, nahar edirlər. Ondan soruşur ki, hara gedirsən? Oğlan deyir kəndə qırğın gəlib, canımı qurtarmaq üçün qaçıram. Kişi deyir: - Oğul, get evinə, anan da, sən də ölməyəcəksən. Səni bu duz-çörəyə bağışlayıram (45).
18. **Günah motivi** (Rəvayət). Bir gün Xıdır Nəbi ilə bir kişi yol gedirdi. Yolda bir çobana rast düşürlər. Xıdır Nəbi deyir: - Nə öləsi adamdır! Bir az getdikdən sonra bir qoca görürlər. Xıdır Nəbi deyir: - Nə yaşamalı adamdır! Xıdır Nəbinin yanındakı soruşur: - Ay Nəbi, sən nə danışırsan? Niyə cavana ölüm, qocaya yaşamaq arzulayırsan? Xıdır Nəbi deyir: Çoban indiyə kimi heç bir günah iş tutmayıb. Əgər indi ölsə, sorğu-sualsız cənnətə düşər. Bəlkə yaşasa günah işi olar. O qoca isə o qədər günah edib ki, deyirəm bəlkə yaşasa günahını tökər (45).
19. **Ölüm motivi** (Rəvayət). Bir gün bir kişi Əzrayıla deyir: - Ay Əzrayıl, sən niyə yaxşıları tez öldürürsən? Əzrayıl deyir get bir çubuq gətir, sonra özün bilərsən. Kişi gedib düz ağac gətirir. Əzrayıl deyir, qoca, sən niyə axtarıb bu düz ağacı gətirdin. Qoca deyir ki, sənə xoş gəlmək üçün bunu gətirdim. Əzrayıl deyir, görürsən, sən mənim xoşuma gəlmək üçün ən yaxşısını gətirirsən. Mən də Allah-təalanın xoşuna gəlmək üçün yaxşıları aparıram (45).
20. **Tale motivi** («Taleyin qisməti»). Bir gün bir qoca kişi şəhərdə dilənçi qıza rast gəlir. Ondan soruşur ki, ən böyük arzun nədir? Qız deyir ki, bu şəhərin padşahına ərə getmək. Bu şəhərdə də belə adət varmış ki, padşah evlənəndə şəhərin qızlarını yığarmış, göyərçin uçurarmış. Göyərçin hansı qızın başına qonsaydı, padşah o qızla evlənərmiş. Şəhərin padşahı evlənmək qərarına gəlir. Qızlar yığılır, göyərçin uçururlar. Göyərçin dilənçi qızın başına qonur. Padşah o qızla evlənməli olur. Həmin qoca kişi də orada idi. Qız qocadan nərdivan, çəkic, bir də mismar istəyir. Kişi elə bilir ki, qız özünü öldürmək istəyir. Ona görə də vermir. Bir vaxtdan sonra qoca kişi həmin qızı dilənən görür. Yaxınlaşıb soruşur: - Sənin arzun şəhərin padşahına ərə getmək idi. Arzuna da çatdın. İndi niyə dilənirsən? Qız deyir ki, onda sizdən nərdivan, çəkic, mismar istədim. Siz də onları mənə vermədiniz. Mənim də bəxtim göydən yerə endi. Allah heç kəsin bəxtini göydən yerə endirməsin (45).
21. **Xızır motivi** (Bu motiv özündə hamilik, xilaskarlıq motivlərini birləşdirir) (Adsız). Atam aşağı kolxoz bazarından gəlirdi. Yolu çay qırağından keçir. Bir gözü şikəst olduğundan az qalır çaya düşsün. Bu vaxt kimsə cavan bir adam onun qoşundan tutur və atmı qırağa çəkir. Atam da «sağ ol» demək istəyir, amma o adamı görə bilmir. Bu adam Xıdır İlyas idi (45).
22. **Xızır motivi** (Adsız). Müharibədən əvvəl qonşuluğumuzda kor bir kişi var idi. O, yolda tum satırdı. Məhlənin cavanları söhbət edir, qaqqışdayıb gülürdülər. Birdən Hacı Mustafa dayı yanına bir adamın gəldiyini hiss edir. O adam deyir: - Habı cavannarın bir-iki ilə heç biri sağ qalmayacaq. Hacı Mustafa dayı soruşur: - Siz kimsiniz? Belə sözlər niyə danışırsız? Amma heç kim ona cavab vermir. Hacı Mustafa dayı cavanları çağırır, əhvalatı söyləyir. İki-üç ildən sonra o uşaqlar əsgərə gedirlər, heç biri sağ qayıtmır. Deyilənə görə, bu, Xıdır Nəbi idi (45).
23. **Tale motivi** («Bəxt yazan»). Bir arvadla bir kişi vardı. Bunların bir oğlu var idi. Onlar oğlanı evləndirmək istəyirlər. Hansı qızı göstərirlərsə, oğlan bəyənmir. Oğlan fikirləşə-fikirləşə gəzməyə çıxır. Bir gölün qırağına çatanda görür ki, bir qoca kişi orada oturub. Həmin qoca balaca kağızlara nəsə yazıb tullayır suya. Oğlan soruşur ki, niyə belə edirsən? - Mən bəxt yazanam, qoca deyir. Həmin adam bəxt yazan olduğunu deyir. Oğlan deyir mənim bəxti hansıdır? Qoca deyir, sənin bəxtin meşənin qırağındakı evdə yaşayır. Altı aylıq qız uşağıdır. Oğlan məəttəl qalır ki, 18 yaşı var, bu qız nə vaxt böyüyər? Axşam oğlan həmin evə gedib qapını döyür. Deyir Allah qonağıyam. İçəri girir, görür beşikdə bir uşaq yatır. Ev yiyələri oğlanı tək qoyub çölə çıxırlar. Oğlan uşağı beşikdən çıxarıb bıçaqla belindən yaralayır ki, ölsün. Əmin olur ki, uşaq öldü, başqası ilə evlənəcək. Oğlnı əsgər aparırlar. Gələndən sonra ata-anası nə qədər yalvarır ki, evlənsin, oğlan razı olmur. Beləliklə, 36 yaşına çatır. Bir gün o, bulağa gedir ki, atı sulasın. Görür bir qız çiynində səhəng bulağa gəlir. Qızdan xoşu gəlir. Soruşur kimin qızısan, eviniz hardadır? Qız hamısını deyir. Oğlan elçi göndərir. Bir gün qızın kürəyindəki çapığı görüb soruşur ki, niyə belədir? Qız danışır ki, bir gün bizə bir qonaq gəlir. O, tək qalanda məni beşikdə bıçaqla yaralayır ki, ölüm. Bir təhər yaramı bağlayır, məni ölməyə qoymurlar. İndiyə kimi başa düşmədik o qonaq kim idi, niyə belə elədi? Oğlan görür ki, sirri gizlətməyin yeri deyil. Qıza danışır ki, həmin oğlan mənəm. Doğrudan da kimin bəxtinə nə yazılıbsa, o da olmalıdır. Yazıya pozu yoxdur (45).
24. **Ağac motivi** (Adsız). Qədim bir rəvayətə görə, Musa yol gedərkən ona od lazım olur. Ətrafa baxıb uzaqda od görür, yaxınlaşanda baxır ki, yaşıl bir ağac od tutub yanır və hər tərəfə parlaq işıqlar saçır. Lakin nə od ağaca, nə də ağac oda təsir edir. Musa təəccüblə ağaca baxıb öz-özünə düşünür ki, bu nə sirdir. Bu zaman ağac dilə gəlib deyir ki, «Mən sənin Allahınam». Bundan qabaq Musa hər nə qədər Allaha yalvarırmış ki, onu görsün, səs gəlmişdi ki, «ləntərani», yəni «görmək olmaz» həm dünyada, həm axirətdə. Panteist şairlər bu əfsanədən çox bəhs etmişlər. Musanın axırda Allahı təbiətdə tapması onlara xoş gəlmişdir (46, s.187).
25. **Halallıq motivi** («Çörəyin duzu var, suyunki yox!»). İki yolçu kəndarası yolla gedirmiş. Bunlar susuzlayırlar. Bir divardan boylanıb həyətdə ev sahibini görürlər. Ondan içməyə su istəyirlər. Kişi onları süfrəyə dəvət edir. Onlar isə təkidlə boyun qaçırırlar və deyirlər ki, qardaş, bizi bərkə salma, çörəyin duzu var, suyun isə yox. Məlum olur ki, bunlar oğru imişlər (14, s.62).
26. **Ədalət motivi** («Nadir şahla Təhmas»). Rəvayətdə deyilir ki, Nadir şah təzəcə şah olmuşdu. 7 yolun ağzında taxt düzəldib gəlib gedənlərdən xərc alırmış. Şah Təhmas bu xəbəri eşidir, vəziri ilə bu sözün düzgünlüyünü bilmək üçün yola düşür. Onları Nadirin yanına aparırlar. Onlar görürlər ki, Nadir bir adamı falaqqaya qoyub o qədər döydürüb ki, zarıltısından qulaq tutulur. Soruşur ki, niyə belə? Nadir deyir ki, kasıb bir qarının inəyinin balasını süddən ayırıb kəsib yeyib. İnəyin balası nə qədər zarıldayır, bu da o qədər döyülüb zarıldayacaq. Təhmas vəzirinə deyir ki, bu ədalət məndə yoxdur. Belə getsə, Nadir şahlığı ələ alacaq. Onları tanımadan Nadir deyir ki, Şah Təhmas deyiləm ki, tacirin atdığı böhtan nəticəsində gəlinin qolunu kəsdirəm. Təhmasın qabağında o məhkəməni mən aparım, baxa görə nə qədər ədalətsiz iş tutmuşdur. Nadir gəlinin başına gələn əhvalatı danışır. Dərvişlər geri, İsfahana qayıdırlar. Şah Təhmas Nadirə məktub yazır, onu İsfahana dəvət edir. Nadir arxayın idi. Ona görə də İsfahana gəlir. Şah Təhmas Nadirin cəsarətini görüb onu öldürmək fikrindən əl çəkir. Deyir dünən mənə dedin ki, Allah altında o məhkəməni mən aparam. İndi səni onun üçün çağırmışam. Şahidlər, tacir, gəlin buradadır. Nadir deyir üç şahid bir yerdə olmaz. Əmr ver onları ayrı-ayrı otaqlara salsınlar. Sonra gəlini çağırır, əhvalatı ondan öyrənir. Taciri çağırır, deyir sən öz gözlərinlə gördün ki, o sənin ləlini oğurlayıb? Tacir dedi bəli, şahidlərim var. Nadir əmr edir bir vedrə palçıq düzəldib gətirsinlər, tacirə deyir ki, ləlin nə yekəlikdə idisə yumrula ver mənə. Tacir başa düşmür. Palçıqdan qaz yumurtası boyda yumrulayıb verir. Nadir şah onu düzəltdiyi sandığa qoyur. Sonra birinci şahidi çağırır. O da yalandan təsdiq edəndə Nadir şah palçıqdan ləlin nə boyda olduğunu yumrulamasını xahiş edir. O da tacirin düzəltdiyindən iki dəfə böyük düzəldib şaha verir. Şah Təhmasib bu sadə məhkəmədən utanıb xəcalət çəkir. Sonra ikinci, üçüncü şahidlər bir-birinə bənzəməyən palçıq yumrulayırlar. Nadir şahidləri yan-yana düzür, cəzalarını vermək üçün Təhmasdan icazə istəyir, Şah Təhmasib icazə verir. O, şahidlərin gözünü çıxarır. Tacirin də əmlakını alıb gəlinə verir (14, s.64 - 66).
27. **Günah motivi** («Məni öldürənin kösövü göyərər»). Bir kişinin min günahı varmış. Allahın yanında sözü keçən bir qocadan xahiş edir ki, Allaha desin, mənim günahlarım bağışlanarmı? Qoca da onun sözünü Allaha çatdırır. Allah deyir yanmış kösövü basdırın yerə, 6 ay ora su tökün, kösöv bitsə günahları bağışlanar. Kişi bir yanmış kösövü yerə basdırır, hər gün dibinə su tökür. Nə isə ağac göyərmir, vaxta az qalanda kişi görür ki, bir kişi əl-qolunu ölçə-ölçə xaraba kəndin içinə gedir. Onu maraq götürür. Soruşur ki, əl-qolunu niyə belə ölçürsən? O da deyir ki, ay bala, bu kəndin ağası idim. Kəndlilərə zülm edirdim, onlardan çoxlu vergi toplayırdım. Əl-qolumu tərpədərək onları söyürdüm, incidirdim. İndi əl-qolumu tərpətmək məndə vərdiş olub. Kənd xaraba qalıb. Bu sözdən sonra günahlarını bağışlatmaq istəyən kişi fikirləşir ki, min günah etmişəm, bu da olsun 1001-ci. Bir an hər şeyi yadından çıxarır, həmin zülmkar kişini öldürür. Fikirli-fikirli kösövə tərəf gəlir, görür kösöv göyərib (14, s.192).
28. **Ölüb-dirilmə motivi**, **zaman motivi, ziyarət motivi** («Əbdül pəhləvanla padşah oğlu»). Bir padşahın Əbdül adlı çox qüvvətli və sehrkar pəhləvanı var idi. Onun pəhləvanlığından xəbər tutan bir dəstə adam padşaha Əbdül pəhləvanı görmək istədiklərini deyirlər. Padşah Əbdülü çağırır. Əbdülün 70 yaşı varmış. Gələn qasidə deyir ki, qocalmışam, yol gedə bilmirəm. Qasid Əbdülü beşiyə qoyub gətirir. Ağası Əbdülü görən kimi deyir ki, bir əhvalat danış. Əbdül danışır ki, arvadım dedi səni o vaxt güclü pəhləvan bilərəm ki, özündən güclü adamla tanış olasan. Onun igidliyi, səxavəti səndən artıq ola. Əbdül səfərə çıxıb bir qalaçanın qabağında at görür, onu aparmaq istəyir. Qalaçadan bir oğlan çıxıb ona yumruq ilişdirir. Əbdül yıxılır. Onun başını çəkmək istəyəndə Əbdül ah çəkir. Pəhləvan onu bağışlayır, özünün Yəmən padşahının oğlu olduğunu söyləyir, onu atası öləndən sonra şah qoyurlar, o isə elm öyrənmək üçün əmisi qızı ilə əhd-peyman bağlayıb ölkədən çıxır. 10 ildən sonra qayıdır. Əmisi şahlığı ona vermir, hətta onu öldürmək istəyir. Əbdül cavan şahzadəyə kömək etmək üçün məktubla Yəmənə gedir, şah və qızı haqqında məlumat yığır. Məktubu oğlanın sevgilisinə verir. Qız məktubu oxuyub kədərlənir, özünü öldürür. Əbdülün bu işdən xəbəri olmur, qoşun içində danışır ki, sizin əsil padşahınız qəriblikdədir. Siz söz verin, mən onu gətirim. Əbdül gedib oğlanı gətirir, ona padşah olmağa kömək edir. əmisi qızının öldüyünü bilib şahzadə özünü öldürür. Əbdül oğlanı da qızın yanında basdırıb gedir. Rəvayətə görə o vaxt Əbdülün 70 yaş var idi, ağası onunla maraqlananda onun yaşı 700-ə çatıbmış. Ağası qonaqları heyrətə salmaq üçün soruşur ki, bu əhvalatdan neçə il keçib. O da deyir ki, 630 il keçib. Ağası deyir ki, o qəbirləri gös­tərə bilərsənmi? Əbdül deyir mən necə gedim, qocalmışam. Ağa sehr oxuyur. Əbdül qabaqda, qonaqlar da arxada gəlib qəbirləri tapırlar. Ağa qəbirlərin yanında dua edir. Qəbirlərdən ölən oğlanla qızın səsi gəlir. Hər ikisini dirildir. Ağa soruşur ki, bu Əbdül kişini tanıdınızmı? Onlar Əbdülü tanımırlar. Əbdül kişi o qədər qocalmışdı ki, daha tanınası deyildi. Əbdül kişi tanışlıq verir. Bu əhvalatdan 630 il keçdiyi məlum olur. Onlar Əbdül kişiyə təşəkkür edir və onlara can verən ağanı ziyarət edirlər. Qonaqlar da ağada olan sehrin qüvvəsini görüb ayrı fikirə düşmürlər. Onlar da ağanı ziyarət edib, onun qayda-qanunlarını qəbul edib, şad-xürrəm ömür sürüb dünyadan köçürlər (14, s.193 - 196).
29. **Dərd motivi** («Dərd-sər»). Şah Abbas ölərkən anasına vəsiyyət edir ki, dərdsiz-qəmsiz adam tapsın, ehsandan ona versin. Onda diriləcək. Anası ehsandan götürüb dərdsiz adam axtarmağa gedir. Heç yerdə tapmır. Qayıdanda toyuqları görür. Fikirləşir ki, toyuqların dərdi olmaz. Alı onların qabağına tökür. Toyuqlar yemir. Toyuğun biri deyir ki, mənim dərdim dünyadan ağırdı (14, s.198).
30. **Səbir motivi** («Kim inciyər»). Bir kişi qızını qonşu kəndə ərə verir. Sonra eşidirlər ki, qızın qayınanasının xasiyyəti pisdir, 2 gəlin boşatdırıb. 5 - 6 aydan sonra anası ərinə deyir ki, qız ərə gedən 5 - 6 aydır xəbərimiz yoxdur. Gedək baş çəkək. Onlar qohum-əqrəba ilə qudalara qonaq gedirlər. Yeyib-içəndən sonra söhbət başlanır. Kişi qızının necə gəlin olmasını xəbər alır. Qayınanası gəlinə deyir ki, get bir yaxşı qarpız gətir, kəsək yeyək. Qız qarpızı gətirəndə qayınana qarpızın ora-burasına baxıb deyir bu pisdi, get yaxşısını, irisini gətir. Qız qucağında qarpızı aparıb yenə gətirir, qayınanasının qabağına qoyur. Qayınana deyir get taxtapuşdakı qarpızı gətir. Qız yenə qarpızı aparır, qucağında qarpız içəri girir, qayınanasının qabağına qoyur. Qayınana qonaqlara deyir: - Aydındırmı? Qonaqlar çiyinlərini çəkirlər. Qayınana deyir gəlin bir qarpızdan ötrü 3 dəfə gedib qayıtdı. Evdə bu qarpızdan savayı qarpız yoxdu. Gəlin də bunu bildiyindən mənim sözümlə qarpızı içəri aparıb çölə çıxartdı. İndi siz deyin, belə üzüyola, sirr saxlayan bir gəlindən kim inciyər? Qonaqlar şad-xürrəm geri qayıtdılar (14, s.199).
31. **Günah motivi**, **günahın ilan şəklində təsəvvür olunması motivi** («Kəfənsayan»). Qədim zamanlarda bir kişi varmış. Ölənlərin kəfənini sayarmış. Hətta uzaq yerdə ölü ölsə, ora gedər, kəfəni sayarmış. Qonşusu ona deyir ki, bilirəm, öləndə mənim də kəfənimi sayacaqsan. Al bu pulu, mənim kəfənimi sayma. Ona kəfən pulundan 5 - 6 dəfə çox pul verir. Bu da söz verir. Təsadüfən həmin qonşu ölür. Bu da tamah ucundan qəbiristanlığa gəlir, qonşusunun qəbrini açır, görür qonşusu sol əlində dəhşətli bir ilan tutub. Kişi kəfənsayanı görüb deyir, ay fırıldaqçı, sənə pul verdim ki, mənim kəfənimi sayma. O da deyir mən yalançıyam, bəs sən niyə sol əlində ilan tutmusan? O da deyir ki, uşaq vaxtı qonşudan yumurta oğurlamışam. Özüm də sol əlimlə götürmüşdüm. İndi ilan oğurluq yumurtanın mənə əzabını verir. Fikirləş, bu hesabla sənin günahın çoxdu, ya mənim? (14, s.199 - 200).
32. **Övladsızlıq motivi**, **daşdan yaranma motivi** («Lələ kimi daşdan ha yaranmamışam»). Bir kişi ilə bir arvadın övladı yox imiş. Uzaq səfərdən gələn qonaqları şad olsun deyə dibək daşını bələyib beşiyə qoyurlar. Qonaq beşiyə pul qoymaq istərkən uşaq ağlayır. Ərlə arvad bu işə məəttəl qalırlar. Uşağın adını Lələ qoyurlar (14, s.200).
33. **Peyğəmbər motivi** («Qurbağa əfsanəsi»). Süleyman peyğəmbər bütün canlıları ad gününə dəvət edir. Bütün canlılar gedir, bir qurbağa fikirləşə-fikirləşə qalır. Çünki paltarı yox idi. Nə isə, yola düşür, yolda kəvər yarpağını dərib belinə atır, məclisə girir. Hamı onun paltarına gülür. Qurbağa pərt olur. Süleyman peyğəmbər deyir ki, sən bu «geyimi» sevirsən, qoy bu yarpaq həmişəlik sənin paltarın olsun. O vaxtdan qurbağalar xaki rəngindədir (14, s.203).
34. **Od motivi** («Pərvanə məhəbbəti»). Pərvanələr hökmdarının gözəl bir qızı var idi. Qızına dedi ki, ömürə etibar yoxdu, qocalmışam, sənin toyunu görmək istəyirəm. Sabah bütün igidləri çağıracağam. Kimi bəyənsən ona alma at. Hökmdar əmr edir, cavanlar sarayın qabağına yığılır. Atası qızına deyir ki, gör sənin aşiqin nə qədərdir? Kimi istəyirsən almanı at. Qız dedi ki, mən onların qəhrəmanlığına inanmıram. Kim mənə od gətirsə, o igid yarım olacaq. Bu qərarı eşidən cavanlar yola düşürlər. İşlər keçir, onlar qayıtmır. Atası ölür, od gəlib çıxmır. O vaxtdan pərvanələr harda işıq görsələr, onun ətrafına yığılır, od aparmağa çalışırlar. Ancaq onların zərif qanadları oda toxunan kimi yanır, məhəbbətləri yolunda məhv olurlar (14, s.205).
35. **Dəvə motivi** («Dəvəni kəsək od eləyək»). Başdan yüngül bir arvadın 3 oğlu varmış. Evdə nə danışardılarsa, o saat qohum-qonşuya yayırmış. Böyük qardaş səfərdən gələndə yüklü bir dəvə onun qabağına çıxır. Dəvənin ovsarından tutub evə gətirir. Anası dəvəni görüb təəccüblənir, oğlunu sorğu-suala çəkir. İzi itirmək üçün ona müxtəlif cavablar verirlər. Arvad yükü açdırır. Görürlər ki, bir yük qızıl, bir yük gümüşdür. Sən demə, dəvə zalım hökmdarınmış. Karvandan geri qalıbmış. Qardaşlar fikirləşirlər ki, anaları sirri açacaq, var-dövlət əllərindən çıxacaq. Kiçik qardaş deyir ki, gəlin anamıza toy edək. Analarına deyirlər ki, atamız sənə toy etməyə gücü çatmayıb, biz yekəlmişik sənə toy edək. Sənin də ürəyində nisgil qalmasın, atamızın da ruhu şad olsun. Molla çağırırlar, kəbin kəsdirirlər, 3 gün analarına evdən çölə çıxmamağı tapşırırlar. Dəvəni kəsib ətini bişirib küplərə yığırlar. Toydan sonra arvad kuzəni götürüb bulağa gedir. Görür bir kişi bikef oturub. Deyir olmaya dəvən itib? Kişi deyir «hə». Yüklü dəvəm itib. Deyir sənin dəvənin bir yükü qızıl, bir yükü gümüş idi? Deyir «hə», bacı, sən sözlü adama oxşayırsan. Deyir, dəvən bizdə idi, oğlanlarım kəsdi. Dəvəçi soruşur nə vaxt kəsdilər? Arvad deyir oğlanlarım dəvəni mənim toyumda kəsdilər. Kişi hirslənib öz-özünə deyir, bu arvad zır dəli imiş. 80 il bundan qabaq toyu olub, məni ələ salır (14, s.205 - 206).
36. **Paxıllıq motivi** («Mirəli türbəsi»). Məşhur memarın bir şagirdi axşam yoxa çıxır, səhər işə gəlirdi. Usta ondan şübhələnib izləyir. Bir dərəyə çatanda görür şagirdi elə türbə tikib ki, o, beləsini heç tikə bilməz. Ustanın paxıllığı tutur, qılıncı ilə oğlanın əlini kəsir. Oğlan bir əlli tikintini davam etdirir, bala çatmasına az qalmış oğlan ölür. Türbənin adı «Birəlli», sonralar «Mirəli» qalır (14, s.209).
37. **Dəvə motivi** («Üç dağ, üç düyün»). Bir kişi dəvəsinə yaxşı qulluq edir. Dəvəyə padşahın gözü düşür. Kişini çağırır, deyir dəvə mənimdi. Kişi deyir mənimdi. Padşah deyir ki, gəl onda dəvənin nişanələrini söyləyək. Bu söyləyir, padşah söyləyir. Adamlar görür ki, nişanələr bir-birinə uyğun gəlir. Dəvəsinin əldən çıxacağını görən kişi son çarəyə əl atır, deyir bu dəvənin ürəyində üç dağ, üç düyün var. Dəvəni kəsirlər, görürlər ürəyində üç düyün var. Kişidən soruşurlar ki, bu nədi belə? Kişi deyir onun gözü qabağında üç balası ölüb. Hər balanın ölümü dəvə üçün bir dağ, bir düyün olub. Ona görə də mən bu əlaməti bildim (14, s.210).
38. **Riyazi motiv** («İki baş idi, dörd ayaq»). Gəlin qayınana ilə dolanmırdı. Özü ayrı bişirib yeyirdi, əri gələndə deyirdi ki, ac-susuz qalıram. Qayınana da qorxudan heç nə deyə bilmirdi. Bir gün gəlin ac olduğunu ərinə deyir. Qayınana dözə bilmir, oğluna deyir: - Gəlinin nənəsi ölsün, doğrudan da ac qalır. Dörd baxar (göz), iki mələr (dil), bundan yazığın dilinə nə gələr? İki baş idi, dörd ayaq, gəlin alırdı bayaq. Yazıq nə yeyib ki! (14, s.211).
39. **Məhəbbət motivi** («Qızla qarının məhəbbəti»). Bir qarı, bir qız cavan oğlana vurulur. Oğlan şərt kəsir ki, şaxtada sabaha kimi kim çöldə otursa, onu alaram. İkisi də şaxtada otururlar. Qarı sabaha çıxmır, cavan qız dözərək oturur. Cavan oğlan qızla evlənir (14, s.211 - 212).
40. **Kiçik qardaş motivi** («Bizdən başqa kimi var?»). Ata-ana öləndən sonra qardaşlar arasında mülk üstündə dava olur. Böyük qardaşın arvadı kiçik qardaşı evdən çıxartdırır. Kiçik qardaş baş götürüb özgə vilayətə gedir. Neçə vaxt keçəndən sonra qardaşı yadına düşür, ayın-oyun alıb heybəsinə doldurur gəlir, qonşu arvad onu tanıyır. Muştuluğa qaçır. Böyük qardaşı evdə tapmır, onun arvadını muştuluqlayır. O da deyir: - Gözüm aydın, nəyimin qaynıdı. Bircə bu gəlişdən qaynım qaynara düşsün. Qonşu arvad pərt olur. Özünü o yerə vurmayıb deyir: - Çiynində heybəsi var. Qardaş arvadı heybə sözünü eşidib deyir: - Gəlir-gəlsin, bizdən başqa kimi var? (14, s.212 - 213).
41. **İlan motivi** («Bala dərdi, quyruq dərdi»). Bir kişi qoyunları doluya sağıb qurtaranda yanında nəhəng bir ilan görür. İlan süd içir, doluya bir qızıl qoyub gedir. Çoban əhvalatı arvadına danışır, o da işi gizli saxlamağı tapşırır. Kişi hər gün süd sağır, ilan gəlib içir, yerinə qızıl qoyur. Kişi xəstələnəndə arvadı bu işi davam etdirir. Sonra arvadın ayağı sərpir. Bu işi oğlanlarına həvalə edirlər. Oğlan da bir-iki gün gedir, sonra qərara gəlir ki, ilanı öldürsün, birdəfəlik qızılları götürüb gəlsin. Oğlan ilana ağacla zərbə vurur, ilanın quyruğu düşür, ilan da oğlanı çalıb öldürür. Bir-iki gündən sonra kişi ilanın yanına gedir, ilanı yola gətirə bilmir. İlan kişiyə deyir ki, səndən bala dərdi, məndən də quyruq dərdi çıxmayacaq (14, s.216 - 217).
42. **Cin motivi** («Boyunbağı»). Bir kişinin atı varmış. Atı tövlədə həmişə tərli görərmiş. Atın belinə qır yaxıb atı minənin kim olduğunu bilmək istəyir. Görür ki, bir cin gəldi, atı minib getdi, qayıdanda atdan düşə bilmədi. Kişi bir iynə sancıb cini evə gətirdi, özünə arvad elədi. Vaxt gəldi cinin oğlu oldu. Cin oğlunu əmizdirib harasa çıxıb gedərdi, uşağı da qonşulara tapşırardı, deyərdi ki, məbadə, beşiyin altını süpürəsiniz. Cin səhər tezdən getdi, qonşu arvadlar beşiyin altını süpürdülər, uşaq öldü. Cin fəryad etdi, meyidi götürüb getdi. Cin bir neçə ildən sonra qayıtdı. Xəmir yoğurub çörək bişirdi. Kişi çörəkdən yeyəndə gördü ki, şirin dadır. Sonra onu pusdu. Gördü ki, cin xəmirə döşündən süd sağır. Kişi onu evdən qovdu. Bir müddət keçəndən sonra şaxtalı havada cin evə gəldi. Soyuqdan donduğuna görə özünü peçin qırağına verdi. Alt paltarı geyinmədiyinə görə arvadlardan biri hirslənib şişi qızdırdı, onun buduna basdı. Cin çığırıb ayağa duranda boynundakı mirvarilər töküldü, arvadlar mirvarini yığıb boyunlarına asdılar. Boyunbağı onların boynunda olduğuna görə cin onlara yaxın düşə bilmir (14, s.220 - 221).
43. **Qarğış motivi** («Seyid Alı Xəlifənin yanıx yürüyü haqqı»). Seyid Alı Xəlifə inanılmış seyidlərdən idi. Bir gün kəndə aşıq gəlmişdi. Oğlu, gəlini qucağında uşaq ağadan icazə istəyirlər ki, gedib aşığa qulaq assınlar. Seyid Alı icazə vermir. Oğlu deyir ki, icazə vermirsən özümüz gedərik. Seyid Alı deyir ki, gedin, sizi görüm gedib qayıdıb gələsiniz, evli-eşikli elə yanasınız ki, bircə Hacı Əsgər (nəvəsi) qalsın. Həmin gecə ev-eşik yanır. Bircə iki dirək yanmır. Yüyrük də o iki dirəkdən asılı imiş. Uşaq da yüyrüyün içində salamat qalır (14, s.221).
44. **Daş motivi** («Qızla çobanın məhəbbəti»). Çoban şahın qızını sevirmiş, qız da çobanı. Onlar gizlincə görüşəndə çuğul xəbər aparır. Şah onların ardınca qoşun göndərir. Qız qoşunu görəndə Allaha yalvarır ki, onları xilas etsin. Qəflətən yaxınlarındakı daş qalxır, daşın altında yol görünür. Çobanla qız daşın altına girirlər, qoşun onları tapmır. Rəvayətə görə daşın hər iki yanından qızılgül qalxır; birləşmək istəyəndə daş mane olur. Camaat həmin daşa səcdə edir, nəzir qoyur, qurban kəsir (14, s.221).
45. **Ana məhəbbəti motivi** («Tilsimli qamçı»). Keçmiş zamanlarda xoşbəxt ailə varmış. Ata-ana uşaqlarını böyüdərmiş. Ana xəstələnir, ölərkən ərini çağırıb vəsiyyət edir. Ana öləndən sonra ata arvad alır. Ögey ana uşaqları döyür, incidir. Bir gün ata görür ki, deyən-gülən, qırmızıyanaq uşaqlar saralıb solur, daha gülmürlər. Kişinin yadına vəsiyyət düşür. Arvadına deyir ki, uşaqları döyəndə divardan asılmış qamçı ilə döy. Arvad uşaqları döydükcə uşaqlar qəşəngləşirlər. Arvad bu sirri bilmək üçün qamçının parçalarını açır, görür ki, içində əl var. Qorxub bayıra qaçır. Sən demə, bu qamçı uşaqların analarının əli imiş (14, s.222).
46. **Tənbəllik motivi** (Adsız). Bir kişi ilə arvad varmış. Onlar kasıb dolanırdılar. Kişi arvada deyir: - İstəyirəm bir neçə qoyun alım, onlar artıb çoxalar, sən də qoyunların yunlarını darayıb xalça-palaz toxuyarsan. Aparıb sataram. Kasıbçılığın daşını atarıq. Arvad üzdə «hə» desə də, «mən bu işləri necə görəcəyəm» deyirdi. Birdən onların süfrəsinə bir dozanqurdu düşür. Kişi öldürmək istəyəndə arvad deyir, ay kişi , dəymə, mənim xalam qızıdı. Bizə qonaq gəlib. Bizim nəsil bayaq sən dediyin işləri görəndə dozanqurduya dönür (14, s.224).
47. **Riyazi motiv** («Allah dadına çatsın»). Bir dəmirçinin gözəl arvadına şahın gözü düşür. Vəzirə deyir ki, bu arvadı necə ələ gətirim? Vəzir deyir ki, tapşır dəmirçi səhərdən günortaya qədər 40 atın nalını, mıxını düzəltsin. Düzəldə bilməyəndə boynunu vurdur, arvadı al. Kişi bu əmri arvadına deyir. Arvad deyir ki, get, Allah kərimdi. Dəmirçi halallaşıb gedir. Allah həqiqətən göydən baxırmış. Üç dəfə günü günortadan geri qaytarır. Dəmirçi özü də məəttəl qalır. Xəbər gəlir ki, şah ölüb, düzəltdiyin nalları mismar elə, aparıb tabuta vuraq. Kişi bu işi arvadına danışır. Deyir gedək bulaq başına. Bulaq başına çatanda görürlər ki, bir ovçu ahunu tora salıb. Kişi əlini göylərə qaldırıb deyir: «Ey günü günortadan qaytarıb nalı mismar eləyən Allah, ahunu balasına yetir». Görürlər ki, tor para-para olub töküldü, ahu özünü balasına yetirdi. Ona görə də belə deyirlər: «Allah günü günortadan qaytarıb, nalı mismar eləyib, ahunu balasına yetirib, sayılı borcdan qurtaran Allahdı» (14, s.224).
48. **Ölüb-dirilmə motivi** («Səbir elə səbir daşım, su bardağım, qın bıçağım»). Bir padşahın qızı səfərdən qayıdırmış. Yolda susayır, karvandan ayrılıb su içmək üçün gördüyü darvazaya yaxınlaşır. İçəri girən kimi qapı bağlanır, qız qapını aça bilmir. Karvan gedir. Qız həyəti gəzir, otaqları dolanır, görür taxtın üstündə bir oğlan uzanıb. Məlum olur ki, oğlanın üzərinə sancılmış iynələri götürmək, onu sağaltmaq lazımdır. Qız 7 il oğlana qulluq edir. Yenə bir gün darvaza açılır, bir qaraçı qızı içəri girir. Qız darıxdığından onu yanına alır. Bir müddət dolanırlar. Oğlanın üzərində bircə iynə qalıbmış. Qız bayıra çıxır, qaraçı qızı iynəni götürəndə oğlan asqırıb qalxır, qaraçı qızını başı üstündə görəndə onu almağa qərar verir. Qaraçı qızına əyin-baş almaq üçün bazara gedir. Padşahın qızı da tez özünü yetirib bir səbir daşı, bir su bardağı, bir də qın bıçağı hazırlatdırır, evə gəlib hər gün ağacların daşına çəkilib «Səbir elə səbir daşım, su bardağım, qın bıçağım» deyir. Oğlan onun nə üçün belə etdiyini soruşur. Səbri tükənən qız özünü bıçaqla vurmaq istəyəndə oğlan onun qolundan yapışır, onun sirrindən xəbərdar olub ona evlənir, qaraçı qızını rədd edir (14, s.225 - 226).
49. **Cəza motivi** («Bəd sözün cəzası»). Araz qırağında bir qoca qarısı ilə yaşayırdı. Onların qapılarının ağzında çeşmə qaynayırmış. Bu su onların dolanacaq mənbəyi idi. Bir gün qoca eşiyə çıxanda çeşmənin quruduğunu görür, arvadına deyir ki, əlim kəsildi, çeşmənin suyu quruyub, biz necə dolanacağıq? Qoca yenə çölə çıxanda bulağın suyunu əvvəlki kimi görür. Sən demə, il təhvil olanda ağaclar başını yerə qoyduğu kimi çeşmənin də suyu quruyubmuş. Belə deyirlər ki, bir müddət keçəndən sonra qocanın əlləri yaralanır, onun əlini kəsirlər. Odur ki, ilin ayın axır çərşəmbəsi bəd söz danışanlar öz cəzalarını çəkirlər (14, s.227).
50. **Qismət motivi, ağıl motivi** («Kasıbın ağlı olsa kasıb olmaz»). Bir kasıb kişi Süleyman peyğəmbərə deyir ki, mənim əhvalımı Allaha yetir, kasıblıqdan qurtarım. Peyğəmbər onun ərzini Allaha yetirir. Allah deyir hər şey mənə agahdı. Bu əhvalatdan sonra kasıb kişini dövlətləndirmək üçün bir varlı bir torba qızıl götürüb onun yolu üstündəki körpüyə qoyur. Kasıb körpüyə çatanda fikirləşir ki, qoy gözümü yumub, görüm korlar körpüdən necə keçirlər? Kişi iki əli ilə gözünü yumub körpünü keçir. Qızıl başqasına qismət olur (14, s.227).
51. **Cəza motivi, qurbağaya dönmə motivi** («Öz əməlimdi»). Bir ana oğlu ilə yaşayırdı. Ana oğluna yalvarır ki, evlənsin. Gözləri tutulduğuna görə oğluna qulluq edə bilmir. Oğlan evlənir. Gəlin zalım çıxır. Yeməkdən, ətdən, çörəkdən qayınanasına vermir. İşlər keçir, qayınana rəhmətə gedir. Gəlinin də oğlu olur, oğul böyüyür, onu evləndirirlər. Gəlin qayınanasına, ərinə qulluq edir. Bir yerdə yeyirlər. Ancaq gəlin qayınanasına xörək töküb gətirəndə görür ki, boşqabdakı yemək qurbağaya dönüb. Gəlin qayınanasından soruşur ki, bu nə işdi başıma gəlir? Qayınana deyir ki, öz əməlimdi qabağıma çıxır (14, s.228).
52. **Qarı motivi** («Nuh peyğəmbərlə bağlı əfsanə»). Nuh peyğəmbərə xəbər gəlir ki, yer üzünü su basacaq. O, bir gəmi düzəldir. Bu gəmi ilə sudan xilas olacağına arxayın olur. Bir qarı ondan xahiş edir ki, onu da özü ilə götürsün. Yer üzünü su basanda o, qarını götürməyi unudur. Su çəkiləndən sonra qarı peyğəmbərin yadına düşür, peşman olur, deyir gedim görüm qarı hardadır? Qarının evinə yaxınllır və görür ki, evdən tappıltı səsi gəlir. Evə girir, görür qarı cəhrə hərləyir, ip əyirməklə məşğuldur. Soruşur ki, nə təhər oldu hamı məhv oldu, amma sən sağ qaldın. Qarı deyir nə olub? Peyğəmbər deyir yer üzünü su basmışdı, xəbərin olmadı? Qarı deyir təkcə onu bildim ki, piltəm bir az nəmləndi. Ondan bildim ki, yer üzünü su alıb. Nuh peyğəmbər fikirləşir ki, bu adi qarı deyil, qoca dünyanın özüdür (8, s.56).
53. **Müqəddəslik motivi**, **möcüzə motivi** («Diri Baba»). Çarhanlılar Məkkəyə ziyarət edəndən sonra qayıdırlar. Həsən adlı biri xəstələnir, onu məscidin axunduna tapşırıb gedirlər. Çarhanlı sağalandan sonra vətən dərdi ilə ah-zar edir. Axund ona deyir ki, sizin məmləkətdən bir nurani kişi hər beşinci gün Məkkəyə namaz qılmağa gəlir. Onun ətəyindən tut, sənə kömək edər. Cümə namazı vaxtı həmin nuranini ona göstərir. Nurani kişi məsciddən çıxanda Həsən onun ətəyindən yapışır, onu vətənə aparmasını xahiş edir. Nurani kişi ona deyir ki, apararam, amma sən mənim əcəlimsən. Çalış bu sirri heç kimə demə. Nurani kişi onu Şamaxıya gətirir. Həsən Çarhan kəndinə gəlir. O biri hacılardan tez gəldiyi üçün onu sorğu-suala çəkirlər. O, heç nə demir. O biri hacılar gəlib Şamaxıya çatır və bu kişinin qardaşlarına onun xəstələndiyini, məsciddə qoyduqlarını söyləyirlər. Bu kişinin onlardan tez gəldiyini görüb təəccüblənirlər. Bu möcüzə bütün Şamaxıya yayılır. Hamı Həsən kişi ni ziyarətə gəlir. O qədər qonağı çox olur ki, axırda təngə gəlir və Diri Baba ilə məsləhət edir. O da deyir ki, bilirəm, səni dinc qoymurlar. Yazıya pozu yoxdur. Əcəlim çatıb. Evə qayıt, təkid edənlərə sirri aç. Görsünlər ki, dünyanın sahibi var. Kişi gedəndən sonra Şeyx Məhəmməd (Diri Baba) ayağı tutulmuş bir dilənçiyə deyir ki, çıx, car çək ki, Şeyx Məhəmməd ölür. Hamı məscidə gəlsin. Dilənçi deyir ki, mən yeriyə bilmirəm. Ona bir şillə vuran kimi dilənçi tez ayağa durur, ayaqları açılır. Camaata xəbər verməyə qaçır. Camaata deyir ki, mənim ayağımı şeyx açıb, o nur parçasının son dəqiqəsidir, tez olun. Camaat məscidə gələndə görür ki, şeyx səcdədədir. Onun qalxmasını gözləyirlər. Bir saat keçir, Diri Baba qalxmır. Möminlərdən biri ona yaxınlaşır, dizi üstdə yerə çöküb ağlayır, deyir Diri Baba dünyasını dəyişdi. Hacı Həsən də qohumlarını toplayıb deyirdi: Bu sirr açılanda Şeyx Məhəmməd, mən və bu sirri açmağa vadar edən arvadım öləcəyik. Sizdən halallıq istəyirəm. Bilin ki, dünyanın yiyəsi var. Hacı Həsən və arvadı da ölürlər. Bu söhbəti eşidənlər bu möcüzəyə ağladılar, inanmayanlar Allaha şükür etdilər (8, s.57 - 60).
54. **Möcüzə motivi** («Dolan, kəfkirim, dolan»). Qovurmaçı hər gün dükanı açıb qovurmanı bişirə-bişirə ucadan deyirmiş: Dolan, kəfkirim, dolan, bu dünyanı dolandıran var. Şah burdan keçəndə fikirləşir ki, dünyanı mən dolandırıram, məndən başqa dolandıran var? Gəlir dükana, qovurma yeyir, üzüyünü girov qoyub gedir. dükançı ona deyir üzüyü daxıla qoy, oradan da götürərsən. Şah sağ əli ilə üzüyü qoyub, sol əli ilə geri götürür, üzüyü çaya atır. Deyir gör sabah sənin başına nə oyun açacağam. Qovurmaçı dükanı bağlayıb gedir. yolda başıq alır. Arvadı başığı təmizləyəndə üzüyü tapır. Kişi deyir yu, ver mənə. Kişi üzüyü barmağına taxır. Səhər dükana gəlib daxıla atır, yenə həmin sözləri təkrar edir: Dolan, kəfkirim, dolan, bu dünyanı dolandıran var. Bir azdan şah dükana gəlir, pulu verib üzüyü istəyir. Qovurmaçı deyir: Hara qoymusan, oradan da götür. Şah bığaltı gülümsəyir, üzüyü yerində görür, məəttəl qalır (8, s.60 - 61).
55. **Yuxu motivi**, **ehsan motivi, quş dili bilmək motivi** («Tikə ovsanaya düşər»). Ovçu Məhəmməd varlı idi, həm də quş dili bilirdi. Atası yuxusuna girib deyir mənə ehsan ver. Səhər qoyunlar olan otlağa gedir. Ağac atır, qoyunları yarıya bölür. Çobanlara deyir ki, sağdakı qoyunları o dağa aparın. Onları heyvanlar üçün ehsan kəsəcəyəm. Qoyunları kəsib dağın üstünə qoyur. Bütün heyvanlar gəlib ətdən yeyirlər. İki quzğun da gəlib ətdən yeyir, bir-birindən soruşurlar ki, Allah qəbul etsin, heç belə ehsan verən olubmu? O biri deyir ki, bizim yüzdən artıq yaşımız var, görməmişik. Görəsən babamız belə ehsan görübmü? Ovçu Məhəmməd onlara deyir, babanızı gətirin ehsan yesin, həm də bu sualın cavabını ondan öyrənək. Quzğunlar babalarını gətirirlər, o, yeyib doyandan sonra deyir ki, mən cavan ikən belə ehsan yemişəm. Babamla ova çıxmışdım, gördük bir dəvə karvanı gəlir. Bu vaxt hava dəyişdi, çovqun oldu, dolu yağdı. Hava açılanda gördük ki, karvandakı adamlar yolu azıb sıldırımdan uçub məhv olublar. Bütün heyvanlar bir neçə ay həmin dəvələri yedilər, dəvələrin yükü qızıl-gümüş, ləl-cəvahirat idi. Bir az azuqə götürün, məni izləyin, o yeri sizə göstərim. Ovçu Məhəmməd azuqə götürüb baba quzğunun ardınca gedir, var-dövləti yığıb gətirir. Bir hissəsini kasıblara paylayır, qalanını özündə saxlayır (8, s.61 - 62).
56. **Ay motivi** («Ay-Gün əfsanəsi»). Günəş öz gözəlliyi ilə çox qürurlanırdı. Onu gözləyənlərin çox olduğunu görüb daha da məğrurlaşırdı. Ulduzlar bunu görəndə yanıb kül olur, Günəş çıxanda yox olurdular. Ancaq onlar ölmür, yenidən dirilirdilər. Günəşi ulduzlardan çox Ay maraqlandırırdı. Bir gün Ay Günəşin görüşünə gedir. Ayın gözəlliyini görüb Günəş ona həsəd aparır, ona deyir əgər məni sevirsənsə, üzündəki qara xalı mənə ver. Ay xalını qoparıb ona verir, üzü qanla dolur. Günəş deyir ki, sənin gözəlliyin xalında idi. İndi gözəl mənəm. Ay bunu eşidib təəccüblənir. Bundan sonra Günəşi görmək istəmir. Ona görə də Günəş çıxanda üzünü pərdələyir. Ay istəmir ki, Günəş onun üzündəki ləkəni görsün (8, s.62).

**740. Adqoyma motivi** («Şah dağı»). Qədimlərdə bir hökmlü şah varmış. Bu yerlərə gəlir, başqa bir aləmə düşdüyünə heyrətlənir, dağın əzəmətinə baxır, qürur hissi keçirir. Bu ki mən özüməm - deyib dağın adını Şahdağ qoyur. Dağın ətəyindən düzə baxır, lap mənə oxlayır, mənim kimi geniş ürəklidir. Qoy bura da Şah düzü olsun. Şahın arvadı deyir: - Elə hər şey gərək sənin adına olsun? Bəs bizə nə qalır? Şah axan çaya Şahnabatı adı verir. Guya həmin vaxtdan dağ, düz və çay onların adını daşıyır (8, s.63).

**742. Qarğış motivi** («Sağalmazsan, inşallah»). Şeyx Eyyub babaya Allah tərəfindən vergi verilmişdi. Feyzulla adlı bir şəxs onun kəramətinə şübhə edir, şeyxin yanına gəlib deyir: - Şeyx, mənim bir gözüm kordur, o biri gözüm isə pis görür. Şeyx Eyyub babaya hər şey əyan idi. Qəzəblə ona deyir:

Lailahə işləllah,

Sənin adın Feyzullah.

Əcəb korsan maşallah

Sağalmazsan, inşallah.

Həmin gündən Feyzullanın gözləri həmişəlik tutulur (8, s.64).

**743. Məhəbbət motivi**, **su motivi**, **dağ motivi** («Dəli dağ»). Mirzəli bəyin oğlu Səfər 3 - 4 il idi ki, itkin düşmüşdü. Bəyə xəbər verirlər ki, Səfərin arvadı Güləşrəfi mehtər Abbasla görən olub. Bəy coşdu, arvadı onu sakitləşdirmək istədi, dedi əlini qana batırma, bəlkə böhtandı. Kişi arvadına söz versə də, nökərlərə əmr etdi ki, Güləşrəflə Abbası dağa aparıb, orada quyu qazıb, quyuya salsınlar, torpaqlasınlar. Nökərlər bəyin dediyini elədilər. Səhər dağ oyandı, səs-küy qopdu, dağdan tüstü çıxdı, alov qopdu, qaynar palçıq, yanar daşlar töküldü. Güləşrəflə Abbasın gömüldüyü yerdə iri quyu açıldı, oradan dumduru, göz yaşı kimi şor su axmağa başladı. Dağ ildə bir dəfə beləcə inildəyir, guruldayır, sonra göz yaşı axıdırdı. Camaat əhvalatı bilib deyir: - Dağ da bu allahsızlığı götürməyib dəli olub. O vaxtdan dağın adına «Dəli dağ» dedilər (8, s.65).

**744. Məhəbbət motivi** («Məhəbbətin gücü»). Qazıya xəbər verdilər ki, qızı Zeynəb Osman əfəndinin oğlu ilə sevişir. Qazı hirsləndi, dedi mən Əli şiəsi, o isə sünnüdür. Qızımı ona vermərəm. Qız atasının fikrini dəqiq bilib sevgilisi Öməri çağırdı, gecə ikən qaçdılar. Səhər qazı onları axtartdırdı, tapa bilmədilər. Axırda 7 aydan sonra qazıya onların bir gölün ətrafında koma qurub yaşadıqlarını xəbər verdilər. Qazı və adamları hücum edib oğlanı öldürür, suya atırlar. Zeynəb atasından 3 - 4 gün icazə alır ki, meyid suyun üzərinə çıxsın, dəfn edəndən sonra evə getsin. Dördüncü gün meyid suyun üzərinə çıxır. Zeynəb özünü iplə meyidə bağlayıb ağlaya-ağlaya deyir: - İndi bizi kim ayıra bilər? Məhəbbətdən güclü nə ola bilər? Bunu deyib Zeynəb suya girdi, sevgilisi ilə birlikdə suya yıxıldı (8, s.66).

1. **Qarğış motivi** («Yengə yanan»). Çoban Ağalar toy edib nişanlısı Pərini alırdı. Hamı mağarda aşığın nağıl danışmasına qulaq asırdı. Bu dəmdə qapıdan səs gəldi. Bu, Xudaverdi ağanın oğlu Səlim idi. O, yengəyə dedi: - Mən Pəridən ötrü dəli-divanəyəm. Al bu yüz qızılı, qızı ver qaçırım. Çox yalvarıb yengəni razı saldı. Yengə içəri girib qızı aldatdı. Dedi dalınca gəliblər. Gəl səni gərdəyə büküm, qapıdan çıxanda görən olmasın. Sonra Pərini 3 - 4 qat pərdəyə büküb qapıya çıxartdı, Səlimin tərkinə mindirdi. Səlim xəlvətcə obadan çıxıb dağlara sarı atını çapdı. Pəri şübhələndi. Səlim bir kahanın yanında Pərini atdan düşürdü. Pəri ağladı, yalvardı, əli heç yerə çatmadı. Axırda dedi: - İlahi, yandım, yengəmi yandırasan. Elə o anda kənddən alov çıxdı. Yengə yana-yana çölə qaçdı, yanıb kül oldu. İndi o yerə «Yengə yanan» deyirlər (8, s.67).
2. **Övladsızlıq motivi**, **yuxu motivi**, **cəza motivi** («İldırım qayası»). Bir kişinin övladı olmurdu. Niyyət edib yatdı, yuxuda nurani şəxs ona dedi: - Mən qismət yazan məlakəyəm. Sənin əkiz uşağın olacaq. Hər ikisi toy günü öləcək. Kişi ayılıb yuxunu arvadına danışdı. Arvadı dedi təki uşağımız olsun, ölsələr də eybi yoxdur. Onların əkiz uşaqları (bir qız, bir oğlan) doğuldu. Uşaqlar dörd yaşına çatanda anaları ilə meşəyə getdilər. Oğlan meşədə itdi. Çox axtardılar, tapmadılar. Aradan 15 - 16 il keçdi. Artıq qız böyümüşdü. Qapıya elçilər gəlirdi. Bu zaman kəndə yad bir oğlan gəldi. Qız da bulaq başında onu gördü, vuruldu. Onlar sevişdilər, oğlan elçi göndərdi. Elçilərə «hə» dedilər. Oğlan meşə kənarında ev tikdirdi, toy edib sevgilisini apardı. Qızın ata-anası görüşə gedəndə təəccüb etdilər. Qızla oğlan bir-birinə oxşayırdı. Oğlandan ata-anasının kim olduğunu soruşdular. Oğlan dedi ki, ata-anamın kim olduğunu bilmirəm, 4 yaşımda qaraçılar məni oğurlayıblar. Qızın ata-anası qohum-əqrəbanın yanına qaçdı ki, gəlib qızı başa salsınlar. Onlar evdən çıxana kimi oğlan qıza yaxın gəlmişdi ki, ildırım şaxıdı, oğlanı, qızı və evi yandırıb kül etdi. O vaxtdan o qayalığa «İldırım qayası» deyirlər (8, s.70 - 71).
3. **Göl motivi**, **namus motivi** («Qara göl»). Bir obada Kərim adlı naxırçı və onun Züleyxa adlı gözəl arvadı vardı. Molla Səməndərin bu gəlinə gözü düşür. Gəlini yola gətirə bilmir. İki qarı çağırır, deyir ki, Züleyxanı gölün qırağında bir nəfərlə görmüşəm. Qarılar xəbəri obaya yayırlar. Kərim bu xəbəri eşidir. Züleyxanı körpəsi ilə evdən qovur. Züleyxa göl qırağına gəlib ağlayır. Molla Səməndər kolun qırağından çıxır, onu almaq istədiyini deyir. Züleyxa onu rədd edir. Molla uşağı alıb qayanın başına çıxır, uşağı gölə atacağını deyib Züleyxanı hədələyir. Züleyxa yalandan razı olub, molla uşağı ona verəndə itələyib gölə salır. Molla boğulur. Səhər mollanın meyidi tapılır. Dedilər molla dəstəmaz alırmış, Züleyxa onu acığından suya atıb. Ağsaqqallar Züleyxanı suya atıb öldürməyə qərar verdilər. Züleyxa dedi: - İlahi, sən özün bilirsən məndə günah yoxdur. Əgər mən təqsirkar deyiləmsə, qoy bu gölün suyu məndən sonra qara olsun. Bunu deyib Züleyxa özünü gölə atdı, o dəqiqə gölün suyunun rəngi qapqara oldu. Camaat başa düşdü ki, gəlin günahsızdır. O vaxtdan gölə «Qara göl» deyirlər (8, s.78 - 79).
4. **Tütək motivi**, **məhəbbət motivi** («Fit dağı»). Lirvan gözəlini çoban sevirmiş. Onlar bir-birinə sədaqət andı içirlər. Yadelli hökmdar Lirvan gözəli ilə evlənmək istəyir. Qız onu rədd edir, Hökmdar qızı Fit dağındakı qalaya salmağı əmr edir. Çoban sevgilisini axtarır. Qəfəsə salındığını eşidib dağa gəlir. Tütəklə qızı görüşə çağırır. Qız tütək səsini eşidib çobana sarı qaçır. Lakin keşikçilər onları təqib edir. Bu mübarizədə çoban tütəyini itirir, özü ölür. Tütəyin səsi qayalarda ilişərək fit çalmağa başlayır (8, s.81 - 82).
5. **Tütək motivi**, **məhəbbət motivi** (Adsız). Qızının çoban Şəmsiyə vurulduğunu eşidən şah qəzəblənir, qızını Fit dağındakı qalada gizlədir. Şəmsi ayrılığa tab gətirmir. Qalaya çatanda tütək çalır, Şahsənəmi görüşə çağırır. Qız ona doğru qaçır. Qızı arxadan xəncərlə vururlar. Şəmsini də öldürürlər (8, s.82).
6. **Namus motivi** («Namussuz oğuldansa...»). Ağası xan düşmənə qalib gəlib şənlənirdi. Kim nə xahiş edirdisə yerinə yetirirdi. Qoca bir kişi gəldi, şikayət elədi. Dedi onun oğlu qızının namusuna toxunub. Xan məsələni dəqiqləşdirib qızı və öz oğlunu çağırdı, təqsiri sübut olunandan sonra oğlunun boynunu vurdurdu. Dedi mənə namussuz oğuldansa, namuslu düşmən yaxşıdır (8, s.92 - 93).
7. **Su motivi** («Sumqayıt»). Karvan Abşeronda susuz qalmışdı. Ağsaqqal dedi ki, həyat suyu o dağın arxasındadı. Sum adlı bir gənc su dalınca getdi. Qupquru düzənliyə su gəlir, Sum isə qayıtmır. Ceyran «Sum, qayıt» deyə qışqırır. Sumdan xəbər olmur. Ceyran özünü yaranan gölə atır. Karvan gedəndə qarşıda 5 barmaq formasında dağ görürlər. Aydın olur ki, Sum iri qayaları qaldıranda torpağa batmış, xatirə olaraq açılmış əlini qoymuşdur (8, s.93 - 94).
8. **Qarı motivi**, **xilaskar motivi** («Adsız qəhrəman»). Nadir şah Şamaxı əhalisini Ağsuya - Yeni Şamaxıya köçürürdü. əhalinin evi uçurdulur, həyətlərə od vurulurdu. Belə şəraitdə Ənvər xan zəhərlənib öldü. Nadir şah onu zəhərləyənin kim olduğunu bilmək üçün uşaqdan böyüyə qədər hamını meydana yığdı. Kişilər dağa çəkildiyi üçün şəhərdə qocalar, qarılar, uşaqlar, qadınlar qalmışdı. Nadir Ənvər xanı kim zəhərlədiyini bilmək üçün tonqal qalatdı. Əmr etdi ki, uşaqlı qadınlar uşaqlarını tonqala atsınlar. Bu əmrdən hamı diksindi. Qoca bir qarı irəli çıxıb dedi: Ənvər xanı mən zəhərləmişəm. Qarını tikə-tikə edib tonqala atdılar. Aradan bir müddət keçdi. Əhali Nadir şahı qovdu. Camaat dağdan enəndə bir qoca kişi dedi, təəccüb qalmışam, Ənvər xanın yeməyinə zəhəri Xınıstılı İbrahimlə bir yerdə mən qatmışam. Onun ölüm xəbərini eşidib dağa qaçdıq. Bəs o qarı günahı niyə öz üzərinə götürdü? O qarının kimliyini indi də heç kəs bilmir (8, s.106).
9. **Daş motivi**, **buta motivi** («Deşikli daş»). Mustafa xanın nökəri və qaravaşı bir-birini sevirdi. Xəbər xana çatdı, o qəzəbləndi, dedi mənim icazəm olmadan onlar niyə sevişirlər? Şair Allahyar xana dedi ki, onların məhəbbəti ilahidəndi. Onlara buta verilib. Xan dedi, onları zindana salın, əgər onlara buta verilibsə, haqq alığıdırlarsa divarın o üzündən bu üzünə bir-birini görər, hərarətlərini hiss edərlər. Zindanda otaqların arasında sal qaya vardı. Sevgililər o üz-bu üzdə ah-zar edirdilər. Onların ah-zarından, sinələrinin atəşindən divar deşildi. Oğlan deşikdən qızın yanına keçdi. Zindandan xəbər erdi. Mustafa xan gördü ki, divara əl vuruşmayıb, yonulmuş, hamarlanmış kimi bir adam keçən deşik açılıb. Rəhmə gəlib cavanları azad etdi, evlənmələrinə icazə verdi. O daşı zindandan şəhərə gətirdilər. O vaxtdan həsrət çəkənlər, qovulmaq istəyənlər o deşikli daşdan keçir (8, s.108 - 109).
10. **İlan motivi** («İlan sədaqəti - ilan xəyanəti»). İman kişi arıçı idi. Övladı olmurdu. Baldan hamıya verərdi. Sonra övladı olur. Adını Tanrıverdi qoyurlar. Anası vəfat edir. İman uşağı tək böyüdür. Tanrıverdi igid oğlan olur. At yarışlarında iştirak edir, qalib çıxır. Koxa Nəzəralının qızı Xalıqoşa ilə sevişir. İl pis gəldiyi üçün arılar aclıq çəkir. Kişi şərbət düzəldib pətəyin qabağına qoyurdu. Bir gün camın içində qızıl onluq gördü. Bir neçə dəfə belə təkrarlandı. İman kişi güdüb gördü bir sarı ilan şərbəti içib qızıl qoyur. Oğluna heç nə demir. Sonra İman kişi xəstələnir, ilanın sabah gələsi gün idi. Əhvalatı oğluna danışır, səhər şərbət düzəldir, Tanrıverdi aparır. Bir müddətdən sonra İman vəsiyyət edib ölür. Oğlu qızıldan istifadə edib yaxşı ehsan verir. Camaat təəccüblənir, deyirlər ki, İmanın qızılı varmış. Tanrıverdi Xalıqoşa ilə danışır, ona deyir ki, atası Nəzəralı ilə danışaq. Səhər Koxanı görüb ona evlənmək istədiyini, çoxlu qızılı olduğunu deyir. Koxa qızılları görəndən sonra qızını ona verir. Koxa ilanın vasitəsilə çoxlu qızıl yığır, gözü doymur, ilanın, qızılların yerini öyrənmək istəyir. İlan qızıl qoyanda onu yaralayır. İlan kolluğa girir, Nəzəralı kolluğa girmək istəyəndə hər tərəfdən ilanlar gəlir. Camaat ilanları nə qədər öldürürsə, ardı-arası kəsilmir. Hətta ilanlar camaatın həyətinə də doluşurlar. Ağsaqqal bir adam deyir ki, bu kəndin altında ilanların məmləkəti var. Nəzəralı da onların padşahını öldürüb. Padşahları öldüyü üçün onlar bizdən əl çəkməyəcəklər. Bu yerdən köçmək lazımdır. Camaat başqa yerə köçür. Tanrıverdi arvadını, qayınanasını da götürüb şəhərə gedir. Kim obaya qayıdırsa, ilanlar onları qovur (8, s.104 - 119).
11. **Bərəkət motivi** (Adsız). Bir kişinin yaşı yarıdan ötmüş, ancaq hələ bu vaxta qədər evi qonaq görməyibmiş. Bir dəfə evdə nahar vaxtı kişi süfrə salıb, arvadını, gəlinini başına toplayır. Hardansa kişinin xəyalına gəlir ki, mən bu yaşa gəlmişəm, hələ mənim evim bir dəfə də olsun qonaq üzü görməyib. Ürəyində öz-özünə deyir: «Belə də zülm olar ki, mənim evim qonaq görməsin». Tez süfrənin üstündən durub çölə çıxır. Arvadla gəlin məəttəl qalırlar ki, bu kişi dəli olub nədir? Kişi xəyallanır ki, çıxacam yola, qabağıma kim çıxsa onu evimə qonaq dəvət edəcəyəm. Bu fikirlə yola çıxır. Görür üç nəfər cavan durub söhbət edirlər. Kişi ədəb-ərkanla salam verib deyir: - Ə, bala, aduvuz nədir? Cavanlar kişiyə cavab verib biri deyir, mənim adım Hörmət, o biri deyir, mənim adım Xeyir, üçüncüsü də deyir ki, mənim adım Bərəkətdir. Kişi yenə evə qaçıb arvada deyir: - Arvad, yolda üç nəfər dayanıb, birinin adı Hörmət, birininki Xeyir, birininki də Bərəkət. Mən onlardan birini evimizə qonaq gətirmək istəyirəm. Hansını gətirsəm yaxşı olar? Arvad tələsik cavab verir: - A kişi, Bərəkəti çağır gəlsin. Kişi getmək istəyəndə ağıllı gəlin oradan səslənib deyir: - Ata, Hörməti çağır gəlsin. Hörmət olan yerdə xeyir də olacaq, bərəkət də. Gəlinin sözü kişinin xoşuna gəlir. Gedib Hörməti qonaq çağırır.

Belə rəvayət edirlər ki, qonum-qonşu görür ki, kişi çox şad-xuraman yaşayır. Soruşurlar bunun səbəbi nədir? Kişi bir taxta parçası alıb saz kimi sinəsinə salır, çeçələ barmağı ilə çala-çala oxuyub deyir:

Qonaq görməyəndən çəkirdik möhnət,

Hörməti çağırmaq oldu məsləhət.

Ağıllı tədbirdən kar aldı

Gəldi evimizə xeyir, bərəkət.

Qonaq həsrətilə çəkirdik möhnət,

Rast gəldi Xeyirlə Hörmət, Bərəkət.

Arvadla gəlinə etdim məsləhət,

Dedim ki, hansını çağırım qonaq.

Arvad dedi: - Çağır gəlsin Bərəkət.

Gəlin dedi: - Ata, qoy gəlsin Hörmət.

(21, s.346 - 347)

1. **Daş motivi** («Keçid daşı»). Pirabdulkərim deyilən pirin yanında 20-30 metr pirdən aralı «Keçid daşı» deyilən bir dəlikli daş var. Pirə ziyarətə gələn adamlar öz əməllərini yoxlamaq üçün sonda həmin «keçid daşı»ndan keçirlər. Əməli salehlər keçir. Günahkarlar isə daşdan keçə bilmirlər. Bu ənənə çox qədimdən keçib gəlmişdir və bu günlər də davam edir (21, s.348).
2. **Dəvə motivi**, **qarğış motivi** («Dəvə daş» əfsanəsi). Nabur kəndinin şərq tərəfində kənddən 4-5 km aralıda bir «dəvə daş» vardır. Həmin daşa yaxınlaşdıqca nabələd adam bilməz ki, o daşdır. Eyni ilə «dəvədir». Rəvayətə görə deyirlər ki, bir qatar dəvə ilə bir kişi yol gedirmiş. Dəvələrin qatarı çox uzun olur. Ovsar çəkən saribanın fikirdən başı qatışıq olur. Dəvələri çəkib bir xeyli geri baxmır. Sən demə dəvələrdən biri ovsarı qırıb qaçıb, gedib həmən yerdə yatıbmış. Dəvəçi qatarı bir yerdə əyləndirib dincəlmək istəyəndə dəvələri sayır və görür ki, dəvənin biri çatmır, orada dəvələri bir nəfərə tapşırıb, həmin qaçan dəvəni axtarır, çox axtarır, tapa bilmir. Gün batır, yorulub əldən düşür. İncidiyindən deyir ki, səni görüm daşa dönəsən, a dəvə. Nəhayət, gəlir görür ki, «Ərzinki» deyilən dağın ətəyində ağzı enişə, arxası dağa sarı yatıb, daşa dönüb. Kişi kor-peşiman geri qayıdır. O gündən daş «dəvə» orada diz üstdə yatıb (21, s.348).
3. **Dağ motivi** («Çobançatdadan dağı»**).** Qobustanın «Daşlıca» qıllağında yol kənarında hündür bir dağ var. Qoyun sərkarlarından bir nəfərin gözəl-göyçək bir qızı olur. Qıza çox elçi gəlir, o, ərə getmir. Onun demə, bir şərti varmış. O deyirmiş ki, hansı oğlan bu qoyun sürüsündən bir qoç götürüb bir nəfəsə o dağın başına çıxsa, ona gedəcəyəm. Çoxları bu işə baş qoşur, əməl edə bilmir, yarı yolda qara-nəfəs olub qayıdırlar. Bir nəfər bazburudlu çoban sürüdən bir qoç götürüb qoltuğuna vurub bir nəfəsə dağın başına çıxır. Lakin o dağın təpəsinə çatanda tab gətirməyib çatlayıb ölür. Həmin gündən o dağın adı Çobançatdadan dağı qalır (21, s.348 - 349).
4. **Haram motivi** («Pala bulağı və südsatan»). Bir kişi öz sürüsündən süd sağıb satırmış. Südü ölçü qabı ilə ölçüb satırmış. Bir nəfər ölçü qabını dəyişib. Onun yerinə bir az irisini qoyur ki, südü çox aldadıb aparsın. Süd satan kişi tez duyuğ düşüb, ətrafındakı «Paşa bulağı»ndan su götürüb südə qatıb ölçüb verir və deyir: «Siz ölçü qabına güc vurun, mən də «Paşa bulağına» (21, s.349).
5. **Riyakarlıq motivi** (Adsız). Keçmişdə bir nəfər şamaxılı aşpaz aş bişirib satarmış, aşın keyfiyyətinin aşağı olmasına görə müştərilər aşı yemir, tökülüb qalır. Aşpaz görür aş tökülüb qalacaq, deyir: «A şamaxılılar, gəlin aşdan yeyin, onsuz da yeməsəniz, onu dovğada da olsa sizə sırıyacam». Elə də edir, səhər yeyilməyən aşı ayrana vurub dovğa bişirir, hamısını satır (21, s.349).
6. **Dəvə motivi** (Adsız). Şamaxı xanlığı dövründə xan bayram keçirmək münasibətilə bütün kəndlərə xəbər verir ki, hər kənd bir dəvə bəzəsin bayrama gətirsin. Hər kənd bir dəvə bəzəyib gətirir, bir kənd isə ev başı bir dəvə bəzəyib gətirir. Bunu görən xan deyir: - Hər kənddə bir dəli olar. Demək, bu kəndin camahatının hamısı dəlidir (21, s.349).
7. **Hazırcavablıq motivi** (Adsız). Müstəcəb kişi bir dəfə bir kəndin içindən keçib gedirmiş, ayağını xam göndən olan çarıq döyənək edib yaraladığına görə axsayırmış. Bunu görən dələduz cahıllar deyirlər: - A Müstəcəb kişi, piyada getmə, kənddə yaxşı ayğırlar var. Get birini çulla, min get. Söz Müstəcəb kişiyə toxunur. Ara vermədən deyir: - Ay bala, qoca kişiyəm, ayğır məni yıxar öldürər. Elə belə qayğıkeşsinizsə bir parça kağız yazın verin, gedim evivüzdəki maydanlardan birini minim gedim (21, s.349).
8. **Hazırcavablıq motivi** (Adsız). Müstəcəbin üzünə yara çıxır. Ona deyirlər ki, bu gün kəndə bir ocaqzadə gələcək. Gedərsən, yaraya tüpürər, sağalıb gedər. Bu dəmdə həmən ocaqzadə deyilən təsadüfən gəlib keçir. Müstəcəb gedib yarasını göstərir, ocaqzadə yaraya tüpürüb deyir: - Qırx gün pəhriz saxla, oğurluq etmə. Müstəcəb baş üstə deyib çıxıb gedir. Həmin gecə bir çuval götürüb kəndin qurtaracağında yaşayan kəndlisi Məhəmmədin bostanını soyub-soymalayıb çuvala yığıb aparır. Səhəri bundan xəbərdar olan bir nəfər deyir: - A Müstəcəb, ocaqzadə sənə qırx gün pəhriz verib yarana tüpürmədi, bəs bu nə işdi tutursan? Müstəcəb deyir: - Ocaqzadə mənim üzümə ona görə tüpürdü və məni başa saldı ki, uzaq yerə xiyar oğurlamağa getmə (21, s.350).
9. **Hazırcavablıq motivi** (Adsız). Müstəcəb bir varlının yaxşı məhsul verən böyük bir ağacına keşik çəkirmiş. Bir dəfə onu incidən ağadan hayıf almaq üçün armudu bütün çırpıb satır. Ağa gəlib ağacda armudun olmamasını görüb təəccüblənir və deyir: - A Müstəcəb, armud necə olub? - Müstəcəb deyir: - Yalançının atasına nəhlət, heç bu ağac gülləmişdi? (21, s.350 - 351)
10. **Hazırcavablıq motivi** (Adsız). Müstəcəb bir qarının qoyununu oğurlayır. Qarı ondan şübhələnib qoyununu oğurlamayıbsa qıldığına (namaza), tutduğuna (oruc) and içməyi tələb edir. Müstəcəb əmi də yekə çomağı bərk-bərk sıxıb deyir: - Qıldığıma and içə bilmərəm, tutduğum haqqı, mən sənin qoyununu oğurlamamışam. Qarı inanıb gedir (21, s.351).
11. **Hazırcavablıq motivi** (Adsız). Sinədəftər Badam bir gün xörəyi gec bişirir. Əri Ələsgər ona bir-iki şallaq vurub deyir: - Sənə demişəm, xörəyi vaxtında bişir. Yoldan keçənlər soruşurlar ki, aradan nə keçib savaşırsınız? Badam yoldan keçənlərə deyir:

Hırdı, vırdı Ələsgər,

Hortta-vurdu Ələsgər,

Şorabası gec bişibdir,

Bizi qırdı Ələsgər. (21, s.351)

1. **Qarğış motivi** (Adsız). Dini rəvayətlərin birində deyilir ki, Feyzullah adlı bir şəxs şeyxə şəkk gətirib. Gözlərini yumub şeyxə deyib ki, gözlərim kordur, əyər sən şeyxsənsə mənim gözlərimi aç, mən sənə inanım. Həmin hal şeyxə ayan olur, şeyx qəzəblənib Feyzullaha deyir:

Lailahə-illəllah,

Sənin adın Feyzullah.

Əcəb korsan maşallah,

Sağalmazsan inşallah.

Feyzllahın gözləri ömürlük kor qalır (21, s.352).

1. **Dostluq motivi**, **sədaqət motivi** (Adsız). Aran kəndlərinin birinə bir ləzgi pəhləvan gəlir. Deyilənə görə pəhləvan çox gözəl, bazburudlu, ağıllı-kamallı, ağır oturub, batman gələn qeyrətli bir şəxs olur. Kənddə Cavad adlı bir kişi pəhləvana dost olmağı təklif edir, pəhləvan onun sözünü yerə salmır, dostlaşırlar, çörək kəsib əhd-peyman edirlər. Bir neçə gün pəhləvan Cavadgildə qonaq qalır. Sən demə Cavadın arvadının pəhləvana gözü düşür. Ərinə təklif edir ki, biz də gedək dostumuzgilə, könlümüz-gözümüz açılsın. Ürəyi təmiz, arvaddan şübhəsi olmayan kişi razılıq verir. Pəhləvan da bu işə sevinir. Onlar hazırlaşıb yol getməli olurlar. Kənddən çıxıb bir xeyli yol gedəndən sonra gecə düşür, yolçular yorulur. Yay günü hava isti olduğundan yol kənarında bir göy çəməndə yatıb dincəlməli olurlar. Gözləri yuxuya gedəndən sonra arvad deyir: - İş tutan yatar, ilan vuran yatar, mən yata bilmərəm. Aranı xəlvət edib özünü salır pəhləvanın yanına. Ayılıb vəziyyəti görən pəhləvan xəncəri çəkib arvadı öldürür və deyir: - Mən çörək basa bilmərəm, dosta xayın çıxa bilmərəm. Cavad yuxudan ayılıb bu vəziyyəti görəndə halı dəyişir. Pəhləvan əhvalatı ona nağıl edir, kişi çox razılığını bildirir. Hər ikisi xəncəri çıxarıb yolun qırağında bir dərin çala qazıb arvadı basdırırlar. Üzərinə çoxlu xırda daş yığımı töküb üstünə də yazırlar, bura şeytana daş atılan yerdir. Yoldan keçən hər kəs bura bir xırda daş atmalıdır. O gündən bəri yoldan keçənlər o qədər daş atıblar ki, bir daş dağı əmələ gəlib. Bu adət indi də davam edir (21, s.352 - 353).
2. **Ay motivi** (Adsız). Ay o qədər gözəl-göyçək bir qız olub ki, misli-bərabəri olmayıb. Əslində elə ay həmişə gözəldir. Ancaq üzündə qara ləkə var. Deyirlər anasının sözünə baxmayıb, anası hisli kösövnən onu vurub, üzünə ləkə düşüb (21, s.353).
3. **Saz motivi** («Davud və saz»). Davud peyğəmbər cinlər padşahının qızı ilə evlənmişdi. Amma baş ağrısı ona imkan vermirdi ki, qızla xoş gün görsün. Cinlər padşahının qızı dedi ki, qoy gedim atamın yanına, sənin baş ağrına bir əlac diləyim. Qız əfsun oxuyub bir anda atasının yanında hazır oldu. Atası ona Nuh dağının ətəyindəki bağda bir qoca kişinin sirli-sehirli saz düzəltməsindən danışır, bu sazın Davud peyğəmbərin başağrısının çarəsi olduğunu deyir. Qız qocanın yanına gedir. Qoca deyir ki, sazı düzəltmişəm, nə qədər çalışıram səsi çıxmır. Apar sazı peyğəmbərə ver. O, məndən üstündür, bəlkə səsinə əlac elədi. Qız qocanın dediklərini Davud peyğəmbərə söylədi. Peyğəmbər əlini sazın sinəsində, simlərin üstündə gəzdirdi. Saz dilə gəldi. O saat peyğəmbərin başının ağrısı kəsdi (47, s.318 - 319).
4. **Dəvə motivi**, **şəfa motivi** («Naftalan əfsanəsi»). Bir dəfə tacirlər Naftalan ərazisindən keçirdilər. Burada çoxlu bulanıq sulu göllər var idi. Onlar ilk dəfə idi belə göllərlə rastlaşdıqları üçün şübhələnib ehtiyatlanırlar. Heyvanlara ziyan dəyməsin deyə dəvələri bərk-bərk göllərdən qoruyurlar. Onların karvanlarında həddindən artıq arıq, yorğun, xəstə bir dəvə vardı. Yük götürməyən, karvanla ayaqlaşmayan bu dəvə sahiblərini cana gətirmişdi. Vəziyyətin ağırlaşdığını görən karvanbaşı onu karvandan çıxarmağı əmr edir. Səhərisi karvanbaşı xəstə dəvəni orada qoyub gedir, həmin yolla geri qayıdanda xəstə dəvə ilə rastlaşır. Görür dəvə tamamilə dəyişib, kökəlib, sağlam olub. Məəttəl qalırlar. Dəvəni izləyib görürlər ki, dəvə tez-tez gölə girir, çimir, sonra kənarında yatır. Onlar gölə əl vurarkən onun su deyil, yağ olduğunu görürlər. Düşünürlər ki, xəstə dəvəyə şəfa verən bu yağın hikmətidi. Bunu yəqinləşdirmək üçün yağdan bir az götürüb yaralı yerə sürtürlər. Həmin yara sağalır. Beləliklə, hamı, bütün camaat həmin yağdan dərman kimi istifadə etməyə başlayırlar. Onlar bu yağa «Naftalan» adı verirlər (47, s.353- 354).
5. **Müqəddəslik motivi** («Şeyx və çoban»). Xalq arasında şöhrət qazanmış şeyx Qobustandan keçib Xəzər dənizinə tərəf gedirdi. Gördü ki, yolun kənarında bir çoban yapıncısını yerə sərib o üzə-bu üzə alır. Dedi: çoban, neynirsən? Çoban dedi namaz qılıram. Şeyx dedi belə namaz qılmazlar. O, atdan endi, canamazını yerə sərdi, namaz qılmağa başladı. Bu qayda çobanın xoşuna gəldi. O da şeyxlə bərabər namaz qıldı. Şeyx atını minib getdi. Çoban namazını təkrar etmək istədi. Namaz yadından çıxmışdı. Vaxtı itirmədən şeyxin ardınca tərpəndi. Şeyx atını çapa-çapa gedir, çoban dəyənək çiynində ondan əl çəkmirdi. Şeyx atını Xəzər dənizinin üstü ilə çapırdı: «Ey Yaradan, məni bu zırramanın əlindən qurtar». Çevriləndə gördü ki, çoban yenə gəlir, özü də suda batmır. Bildi ki, çoban övliyadı. Uca səslə dedi, çoban, geri qayıt, sən müqəddəssən, namazını necə bilirsən, elə də qıl (47, s.392).
6. **Bulaq motivi** («Şeyx və qardaşı»). İki qardaşdan biri şeyx idi, ömrünü-gününü məsciddə namaz qılmaqla keçirirdi. Heç kimin işinə qarışmırdı, nə bir kəsə quyu qazar, nə də bir adamın əlindən tutub quyudan çıxarardı. Kiçik qardaş zindanbaşı idi. Buna görə də şeyx onu dindirmirdi. Onu Allah yolundan uzaq hesab edirdi. Onlar qocalmışdılar. Kiçik qardaş küsülü qalmaq istəmirdi. Qardaşına dedi ki, ömrümüz keçir, nə vaxtadək küsülü qalacağıq? Böyük qardaş isə dedi ki, mənə mane olma, namazımın vaxtı keçir. Kiçik qardaş dedi ki, burda namaz qıl. O da dedi burda su yoxdur. Kiçik qardaş dedi: 40 il məsciddə namaz qılırsan, Allaha dua eləyirsən. Yalvar, qoy burdan bulaq çıxartsın. Şeyx nə qədər dua elədi, yerdən bulaq çıxmadı. Belə olanda kiçik qardaş belindəki qılıncı çıxarıb yeri cızdı. Cız yerindən su fəvvarə vurdu. Şeyx dedi, qardaş, bu nə möcüzədi? Zindanbaşı dedi: - Sən 40 il namaz qılmaqla işini bitmiş hesab eləmisən. Mən isə haqq uğrunda çalışmışam, günahsızı ölümdən azad eləmişəm, günahı olanı cəzalandırmışam. Bunların hamısı tanrıya agah olduğundan sözümü yerə salmadı (47, s.392 - 393).
7. **Mərdimazarlıq motivi** («Quru kəllə»). Suda üzən kəllə öz-özünə deyirdi: Mən mərdimazarlıq eləmişəm, birini də edəcəyəm. Onun bu sözü çayın qırağında oturan kəndlini əsəbləşdirdi, çubuğu ilə kəlləni qırağa çəkib evinə apardı. Kəlləni çəkiclə döydü, un kimi elədi, evin bir küncünə basdırdı. Bunu nəvəsi gördü və soruşdu: baba, basdırdığın nədi? Kişi özündən asılı olmadan «ən ağır dərdin dərmanıdı» dedi. Bir gün kəndli evdə olmayanda qız bərk xəstələnir, təbib də ona çarə edə bilmir. Birdən kəndlinin dediyi söz qızın yadına düşür, dərmanı çıxarıb xəstə qıza verirlər. Qız zəhərlənib ölür. Kəndli evə gələndə məsələdən xəbərdar olur. Deyir, axı, kəllə demişdi bir mərdimazarlıq etmişəm, birini də edəcəyəm (47, s.399).
8. **Sədaqət motivi** («Hüröyün və elin igid oğlu»). Elin igid oğlu təzəcə evlənmişdi. Hüröyün onun elinin igid oğlanlarını yığıb qul kimi ehramlarda işləməyə apardı. Elin igidi də ayağını gün yandıra-yandıra neçə illər ehramlar üçün daş daşıdı. Ehramın son daşı qoyulanda Hüröyün sağ qalanları azad etdi, evlərinə buraxdı. Saç-saqqalı ağarmış, beli donqar olmuş igid öz əli ilə tikdiyi evin yerində imarət görəndə özünü itirdi. Həsrətini çəkdiyi arvadının dizləri üstə yaraşıqlı bir kişi baş qoyub yatmışdı. İrəli keçib öldürmək istədikdə sevgililər göz-gözə gəldi, onlar bir-birilərini tanıdılar. - Əl saxla, əmanət qoyduğun oğlundur, - deyə arvad dilləndi, aradan 40 il keçib, oğlun igid olub, sənin çırağını sönməyə qoymayıb, - dedi (47, s.400).
9. **Xəzinə motivi, quş dili bilmək motivi** («Dağ Yunisin xəzinəsi»). Dağ Yunis adlı padşah varmış. Dağ kimi yekə olduğuna görə belə deyirdilər. Onun iki sarayı varmış. Biri dağda, biri aranda. Xəzinəsini yaylağa, ya da aran gedəndə yüklətdirib özü ilə apararmış. Bir payız o, xəzinəsini dəvələrə yüklətdirir, arandakı sarayına gedir. yolda tufan qopur, dəvələr də, xəzinə də tufanda itir, axtarırlar, tapa bilmirlər. Üstündən çox işlər keçdikdən sonra xan quş dili bilən bir adamı çağırıb deyir ki, quşların köməyi ilə xəzinənin yerini öyrənsin. Quş dili bilən deyir: - Xan, quyu qazdır, mən o quyuya girim. Quyunun başında çoxlu inək, camış, öküz kəsdir. Quşlar gələndə onların söhbətinə qulaq asım. Belə də edirlər. Quşlar yeyib doyandan sonra cavan qartal deyir ki, bu gün yaxşı yemək oldu. Qoca qartal da deyir ki, belə bir şülən qabaqdakı dağın belində Dağ Yunisin xəzinəsi batan ili olmuşdu. Quş dili bilən adam xəzinənin yerini xana deyir, ənam alır (47, s.401- 402).
10. **Ana məhəbbəti motivi** (Adsız). Deyirlər ki, qabaqlarda bir xoşbəxt ailə varmış. Ata və ana üç körpə uşağını şən qayğısız böyüdərmiş. Ana qayğısı ilə böyüyən körpələr xoş gün keçirər, onların gözəlliyinə hamı heyran qalarmış. Tale bu xoşbəxtliyi uşaqlara çox görür. Bir gün uşaqların anaları ağır xəstələnir. Ana son nəfəsində ərini yanına çağırır, qulağına nəsə xəlvət söz deyir və ömrünü balalarına bağışlayır. Bir müddətdən sonra kişi tündməcaz bədxasiyyət bir qadınla evlənir. O vaxtdan da uşaqların bəlalı günləri başlayır. İlk gündən ögey ananın uşaqlardan xoşu gəlmir. Onların gözəlliyinə, deyib-gülmələrinə paxıllığı tutur. Əri evdə olmayanda uşaqlara olmazın əzab verir, yazıq uşaqlar qorxularından atalarına heç nə demirlər. Bir gün kişi görür ki, uşaqların gilas kimi yanaqları zəfəran kimi saralıb. Əvvəllər qəhqəhələri ilə aləmi başlarına götürən uşaqlar son günlər lal-dinməz olublar. Kişi o saat bilir ki, arvad uşaqlara gün vermir. Kişi fikirləşir uşaqların anasının son anda dediyi vəsiyyət yadına düşür. Arvadını çağırıb deyir: - Uşaqların ixtiyarını sənə verirəm. Nə vaxt sözünə baxmasalar, onları divardan asılmış qamçı ilə vurarsan. Uşaqların qorxudan ürəkləri nanə yarpağı kimi əsir. Həmin gündən ögey ana adi şeyləri belə bəhanə edərək yazıq uşaqları gündə bir neçə dəfə döyür. Xeyli vaxt bu minvalla keçir. Arvad görür ki, əvvəllər döyüldükcə fəryad qoparan uşaqlar qamçı ilə nə qədər döyülsələr də, səslərini belə çıxartmırlar. Özü də uşaqlar gündən-günə gözəlləşirlər. Arvad başa düşür ki, qamçıda nəsə hikmət var. Xəlvəti otağa keçərək qamçının parçalarını açmağa başlayır. Birdən o, dəhşətlə çığırıb bayıra qaçır. Sən demə, bu adi qamçı yox, uşaqların ölmüş analarının parçaya bükülmüş əli imiş (48).
11. **Kiçik qardaş motivi** (Adsız). Üç kasıb qardaşın təkcə bir atı varmış. Bir gün at itir. Qardaşların gəzmədiyi yer qalmır. At isə tapılmır ki, tapılmır. Qardaşlar yozucu imişlər. Xeyli fikirləşdikdən sonra deyirlər: - Gəlin yozaq, görək atımızı kim aparıb? Böyük qardaş deyir: - Atı aparan kosadı. Ortancıl qardaş deyir: - Özü də boydan qısadı. Kiçik qardaş da deyir: - Boydan qısadısa, onda adı Musadı. Bu dəm qardaşların qarşısına boydan qısa, kosa bir kişi çıxır. Qardaşlar soruşur: - Adın nədir? Cavab verir: - Musa. Qardaşlar deyirlər: - Hə, atımızı aparan sənsən. Atı neynəmisən, yerini de. Kişi and-aman eliyir ki, atı mən oğurlamamışam. Nə qədər desə də, qardaşlar inanmırlar. Aparırlar bunu qazının yanına. Qazı deyir: - Sizin doğrudan da düzgün yozucu olduğunuzu bu saat yoxlayacağam. Qazı xəlvətcə ovcuna bir darı qoyub deyir: - Hə, indi tapın görüm ovcumdakı nədir? Böyük qardaş qazının ovcuna diqqətlə baxıb deyir: - Qazının əlində nə isə varıdır. Ortancıl qardaş deyir: - Varıdırsa rəngi sarıdır. Kiçik qardaş da deyir: - Rəngi sarıdırsa, onda darıdır. Qazı üzünü kişiyə tutub deyir: - Get bunların atını ver. Sən demə, doğrudan da atı bu kosa Musa aparıbmış (48).
12. **Kiçik qardaş motivi** (Adsız). İki qardaş varmış. Ata-anaları öldükdən sonra böyük qardaş evlənir və atasının mülkünə varis olur. Böyük qardaşın arvadı kiçik qardaşı gözümçıxdıya salır. Hər gecə ərinə qaynı haqqında hərzə-hədyan söyləyir. Bir gün arvad ərinə deyir: - Bəsdir, daha mən bu evdə qala bilmərəm. Bu evdə ya mən qalmalıyam, ya da sənin qardaşın. Söhbəti eşidən kiçik qardaş baş götürüb uzaq vilayətə gedir. aradan bir müddət keçir. Bir gün kiçik qardaş bərk darıxır. Ayın-oyun alıb heybəsinə doldurur, öz vilayətinə qayıdır. Qonşusu onu tanıyan kimi qardaşına muştuluğa qaçır. Qardaşını evdə tapmır, arvadına deyir: - Gözün aydın, qaynın gəlir. Arvad halını pozmadan deyir: - Nəiymin qaynıdır, qayın qaynara düşsün. Qonşu pərt olsa da deyir: - Çiynində heybəsi var. Qayın arvadı «heybə» sözünü eşitcək deyir: - Eh, gəlir-gəlsin, bizdən başqa kimi var? (48)
13. **Gəlin motivi** («Qoyma gəlin getdi»). Biri vaxtlar ərgən qızların arzusu nəzərə alınmaz, onları görmədiyi, hətta tanımadığı adama ərə verərmişlər. Deyirlər bir qız da el adəti ilə başqa bir kəndə ərə verilir. Toy gecəsi qız gərdəyin arxasında oturub həsrətlə üzünü görmədiyi ərini gözləyir. Bu vaxt kimsə içəri girir. Gəlinin ürəyi döyünür. Ha gözləyir, gərdəyə yaxınlaşan olmur. Gəlin gərdəyin bir tərəfindən baxır ki, qoca bir kişi ləyəndəki əti ha dartışdırır, amma dişi tutmur. Gəlin özünü saxlaya bilmir, kişidən soruşur: - Ay qarın qarta dartan qoca, sən bu evin nəyisən? Qoca baxır ki, gəlin hələ ərini tanımayıb. Odur ki, ləyəni kənara itələyib gəlinə yaxınlaşır və onu oxşamaq məqsədilə deyir: - Qoca sənin gülündü, gülündü bülbülündü. Qocanın gözləri düşüb sənin o mərmər boynuna. Qoca səni maç eləməsə, quc eləməsə, babalı qocanın boynuna. Gəlin ağzını açmamış qoca yenidən başlayır:

Qoca gəlir muşmuşınan,

Cibdəki dolu kişmişinən.

Qoca səndən bir öpüş istər

Üç dişinən.

Sən demə, bunun ağzında cəmi üçcə dişi varmış. Gəlin o saat bilir ki, ey dadi-bidad, məni demə bu kaftara gətiriblər. Fikirləşir ki, beləsiynənsə, qarıyıb atasının evində qalmaq yaxşıdır. Kişini itələyib yıxır, tumanının ətəklərini yığaraq üz tutur evlərinə sarı. Qoca haray-həlir salır:

Ağcabədinin yolları

Ay qaratikan kolları,

Qoyma gəlin getdi,

Ayağı yalın getdi... (48)

1. **Dəvə motivi** (Adsız). Bir kişinin var-yoxu bircə dəvəsi varmış. O, dəvəsinə qulluq göstərdiyindən dəvə çox yaraşıqlı görünərdi. Bir gün mahalın hökmdarı bu dəvəni görür və ona gözü düşür. Dəvə sahibini çağırtdırır ki, bəs bu dəvə mənimdir. Kişi and-aman eləyir ki, vallah-billah bu dəvə özümünküdür. Belə olanda hökmdar deyir ki, gəl dəvənin nişanələrini bir-bir deginən, kiminki düz gəlsə dəvə onundur. Hər ikisi başlayır dəvənin nişanələrini söyləməyə. Camaat baxır ki, hər ikisi dəvənin nişanələrini düz deyir. Kişi dəvəsinin əldən çıxacağını görüb son çarəyə əl atır. Deyir mənim dəvəmin ürəyində üç düyün var. Kişinin bu sözünə hamı gülür. Belə olanda kişi deyir ki, gəlin dəvəni kəsək, ürəyində üç düyün olmasa, nə bilirsiniz mənə elərsiniz.

Belə də edirlər, dəvəni kəsirlər. Baxıb görürlər ki, doğrudan da dəvənin ürəyində 3 dənə düyün var. Camaat yerində donub qalır. Kişi dən soruşurlar ki, bu nə sirdir? Kişi qayıdır ki, bu dəvənin gözünün qabağında üç balası canını tapşırıb. Hər balasının ölümü dəvənin ürəyində bir dağ-düyün olub. Ona görə də mən bu əlaməti düz bilirdim. Kişinin sözünün doğru olduğunu gördükdən sonra hamı hökmdara nifrət edir (48).

1. **Mübarizə motivi** (Adsız). Bir qoca qarı ilə onun yaşı ötmüş qızının cavan bir oğlana gözü düşür. Onların hər ikisinin ürəyindən keçir ki, kaş bu oğlan mənim yarım olaydı. Oğlan bunların niyyətini başa düşür və hər ikisini başdan eləmək üçün onlarla belə bir şərt kəsir: - Bu gecə hər ikiniz çöldə qarın üstündə yatacaqsınız. Hansınız sabaha sağ çıxsanız, mən onu alacağam. Bunlar razılaşırlar, qarı ilə qız hərəsi bir tərəfdə qarın üstündə otururlar. Aradan bir az keçməmiş qız öz-özünə təskinlik verməyə başlayır:

Titrəmə, dizim, titrəmə,

Qar qıza neynər?

Qarı da bu yanda dizlərini qucaqlayaraq büzülmüş halda ha çalışır, dizlərinin şaqqıştısını saxlaya bilmir, qıza yanıq vermək üçün deyir:

Titrəmə, qızım, titrəmə,

Bu gün qar qucursan

Sabah da yar qucarsan.

Sabahı günü oğlan gəlir görür ki, qızın azacıq nəfəsi gəlir, qarı isə çoxdan ölüb. Bu cür şaxtaya qarının canı tab gətirərdi? (48)

1. **Ana motivi**, **alqış motivi** (Adsız). Səhər yenicə açılmışdı ki, obanı bəd xəbər bürüdü. Yağılar yenə də hücum etmişdilər. Gecikmək olmazdı. Yoxsa yağılar hamını qılıncdan keçirəcəkdilər. Tezliklə obanı tərk etmək, meşədə sığınacaq tapmaq lazım idi. Hər kəs öz başının hayında idi. Hamı tələsik var-yoxunu dəvəyə, ata-ulağa yükləyib meşəyə üz tuturdu. Fatma əvvəlcə özünü itirdi. Sonra sarı nəri tələsik qapının ağzında yatırdaraq götürüləcək şeylərin bəzilərini fərməşə yığaraq dəvənin belinə atıldı və 5 aylıq qızı Zeynəbin yerini fərməşin üstündə rahatlayaraq yola düşdü. Bir neçə ay bundan qabaq düşmənlərin bir dəstəsi kəndə hücum etmişdi. İndiki kimi o vaxt da əhalinin çoxu ev-eşiyini tərk edərək meşəyə çəkildi. Obada bir neçə kişi ilə bərabər Fatmanın əri Yaqub da qaldı. Yaqub komalardan birində etibarlı sığınacaq düzəldərək yağıları bir-bir tüfəngdən keçirdi. Yaqubun hərəkəti yağıların atamanı Süleymanı qəzəbləndirdi. O, əmr verdi: Yaqubu diri-diri tutun. Onun cəzasını özüm verəcəyəm. Çox keçmədi ki, Yaqub hiylə ilə ələ keçdi. Süleymanın əmri ilə əvvəlcə onun qolları kəsildi, sonra gözləri çıxarılaraq bir dəli qatırın quyruğuna bağlandı. Qatır qaratikanlıqda cövlan etdi. Bundan ürəyi soyumayan ataman əmr verdi: Həmin obada bir başı papaqlı qalmamalıdır, qızlar, gəlinlər də bizim olacaq. Yaqubun arvadı isə şəxsən mənə qulluq edəcək. Fatma gecikməmək üçün dəvənin yüyənindən tutaraq bacardıqca tez-tez yeriməyə başladı. Artıq dörd saat idi ki, camaat yol gedirdi. Qızmar günəş də bir yandan dili yanan adamların az qala beynini buxarlandırırdı. Nəhayət, meşəyə çatıb rahat nəfəs aldılar. Hərə bir tərəfdə öz şeylərini qablaşdırmağa başladı. Fatma əşyalarını götürmək istərkən dəlicəsinə cirrə çəkdi: Zeynəb yox idi. O, gəldiyi yolla da geriyə qayıtdı. Ağsaqqallar onu dilə tutmaq istədi: «Bu saat geriyə qayıtmaq qorxuludur, yağılar it sürüsü kimi ətrafa səpələnib. Allah göstərməsin, ələ keçsən, səni heç kəs bağışlamayacaq. Fatma heç nə eşitmirmiş kimi fəryad qopara-qopara ərinin son yadigarı olan sevimli ciyər-parasını tapmaq üçün bircə anın içində gözdən itdi. Gəldiyi yolların hər yerini ələk-ələk edə-edə obanın yaxınlığına çatdı. Buradan yağıların səsi aydınca eşidilirdi. O, tərəddüd etmədən evinin yaxınlığından keçərkən gözləri böyürtkən kolunun altında yatmış qızına sataşdı. Kol çətirlənərək körpəni ağuşuna almış, kənardan görünməz etmişdi. Dəfələrlə ora-bura vurnuxan yağılar qızı görməmişdilər. Kol qızı yağılardan qorumuşdu. Ana sevincək özünü qızının üstünə atdı. Zeynəb hələ də yatırdı. Yeri rahat və sərin idi. Sən demə, dəvə dərədən keçərkən Zeynəb dəvənin üstündən sürüşərək kolun dibinə düşmüşdü. Bundan nə ananın, nə də yuxulu Zeynəbin xəbəri olmuşdı. Ana qızını bağrına basaraq üzünü böyürtkənə tutdu: - Səni görüm, həmişə bax beləcə yaşıl qalasan, xəzan nə olduğunu bilməyəsən. Deyirlər həmin vaxtdan da böyürtkən xəzan nə olduğunu bilmir, həmişə yaşıl qalıb (48).
2. **Şıltaqlıq motivi** (Adsız). Bir qatır çox şıltaqlıq eləyirdi. Sahibi neçə usta-nalbənd gətirib onu nalşada bilmirdi. Bir qoca kişi deyir ki, mən onu nallayaram. Onun sözünə heç kəs inanmır. Qoca qatıra yaxınlaşmaq istəyir, ancaq qatır onu yaxına buraxmır. Qoca bir qədər fikirləşəndən sonra deyir: - Bura bir at, bir eşşək gətirin. Atla eşşəyi gətirirlər. Qoca əvvəlcə atı, sonrada eşşəyi nallayıb buraxır. Sonra arxayınca qatıra yaxınlaşıb onu nallamağa başlayır. Bayaqdan şıltaqlıq edən qatır indi heç tərpənmir də. Qoca işini qurtardıqdan sonra ondan soruşurlar: - Bu nə sirdi? Qoca gülümsəyərək deyir: - Mən əvvəlcə onun gözünün qabağında atı, sonrada eşşəyi nalşadım. Onlar sakit dayandılar. Qatır da naəlac qalıb sakit dayandı. Bununla da demək istəyirdim ki, ay qara qatır, özündən çıxma, sənin anan gözəl madyan olsa da, atan bax bu qara eşşəkdir (48).
3. **Cəza motivi** («Toyuq əfsanəsi»). Deyirlər dünya bina olanda bütün canlılar nə edəcəyini bilmirlər. Axı onlar hərəkət etməyi bacarmırdılar. Haqdan səda gəldi ki, sabah Allah canlıların kimisinə qaçmaq, kimisinə uçmaq, kimisinə yerimək, kimisinə üzmək öyrədəcək. Bütün quşlar həyəcan keçirirlər. Onların içərisində təkcə toyuq özündən razı halda gəzinir. O, həmcinslərinə deyir: - Nə üçün qəm dəryasına batmısınız? Quşlar cavab verirlər: - Düşünürük ki, görəsən Allah qoyacaqmı biz uçaq? Toyuq deyir: - Sizi bilmirəm, Allah sabah qoysa da uçacam, qoymasa da. Deyirlər bu sözü eşidən Allah toyuğu nə quşlar kimi uçmağa qoyur, nə də yaxşı yeriməyə. Qalıp hər ikisindən avara (48).
4. **Cin motivi** (Adsız). Birinin malı itir, gedir axtarmağa, qarannıx düşür, bu dəm nəsə bir yerdə qorxur. Görür ki, cinlər bunun yanında çalıb oyniyişlər. Görür ki, cinnər kef eliyillər, yeyib-içillər. Bu hadisə gecə baş verir. Cinnər bu kişinin də qabağına yeməy-içməy çekillər. Kişinin yadına düşür, deyir bissimilla. Cinnər hamısı yox olub gedir. Baxır ki, biyaqdan gözinə görikən yox olıp, təzə camış peyininə əyağı batır. Bir də o yanə gedir, malı tapır (49).
5. **Hal anası motivi** (İnanc). Al da onı diyillər ki, guya qadının hamiləy-doğuş vaxtında gözünə nəsə görünür. Bı varlığın başında ələyə bənzər bir şey olur. Döşdəri böyi olur. Diyirdilər filankəsi hal aparıb. Bı varrıx qadının gözinə görünür. Qabağlar hal qadını aparmasın diyə mis çalıllardı. Qabaxlar ay da tutulanda diyillərdi ki, ayın qabağını cinnər tutub saxliyib. Əgərrəri bırda mis çalsoq, tüfəy atsoğ, səs çıxartsoğ ayın qabağı açilər. Bırda ayın qabağını kəsən hələ qadınnari qorxuzan haldı (49).
6. **Hal anası motivi** (İnanc). Diyillər ki, halın üzi ələyə oxliyir, qırmızı də geyimi var. Özü də gözə görünməz. Ələy onın sifətini örtər. Hal qadını aparanda şilləliyərdilər ki, geri qeytərsinnər (49).
7. **Daş motivi** (İnanc). O vaxtı Babadağa ziyarətə gedənnər ordan daş gətirirdilər. Hindi də gətirirlər. Qabağlar hamı Babadağa gedə bilməzdi, hindi su yoluna dönüb. camaat qabağ piyada gedərdi. Lahıcda bir gecə, Brodaş dağında bir gecə qalırdılar. Gülçöhrə arvad vardı. Demə bının babası Babadağdan daş gətiribmiş. O daşı hindi də saxliyillər. Hələ ki, kənddə qurağlığ olırdi, gəlirdilər ki, Gülçöhrə xala, qurağlığdi, o Baba daşin bir suya sal. Gülçöhrə arvad da oların xahişin yerinə yetirirdi. Həqiqətən də Baba daşın suya salannan sora dəhşətli bir yağış yağırdi (49).
8. **Müqəddəslik motivi**, **yuxu motivi, övladsızlıq motivi** («Zərnə əfsanəsi»). Deyirlər uzaq bir keçmişdə Araz çayının cənub sahilində bir oba yaşayırmış. Oba mahalın adlı-sanlı xanı Zərnə xanın adıyla bağlıymış. Məhz buna görə də obaya Zərnə adı qoyulmuşdu. Zərnəlilərin and-inanc yerlərindən ən müqəddəsi Kəmərqoşna piriymiş. Kəmərqoşnagər ağacı bir tut ağacı imiş. Kəmərqoşna piri elə də uzaqda deyilmiş. Amma o yerə gedib qayıtmaq hər adama müyəssər olmurmuş. Çünki dəli-dolu Arazı adlamaq elə də asan deyilmiş. İti axan Arazın burulğanlı dəryalarına düşüb məhv ola bilərsən. Əgər Arazı sağ-salamat adlasan mütləq İlan meşəliyindən keçməlisən. İlan meşəliyi o qədər sıx ağaclarla, kol-koslarla örtüldüyü üçün qurd-quşa tul gələ bilərsən. Yox, əgər İlan meşəliyindən ötüb keçə bilsən, onda Havalı qaçaq-quldurlarından qorunmalısan ki, Kəmərqoşnaya yetişəsən. Kəmərqoşnaya çatdın daha sənə qorxu yoxdur. Kəmərqoşna ilin dörd fəslində hər gün də gələnlərlə dolu olardı. Neçə-neçə dərddən, azar-bezardan əziyyət çəkənlər, zürriyyət arzusunda olanlar şəfa tapıb yurdlarına dönərmişlər. Neçə vaxt idi ki, Zərnə xanın xanımı, kiçik zövcəsi Leyla övlad üzünə həsrət idi. Bu dərd ürəyində daş kimi asılıb, ömrünü-gününü üzüntülü etmişdi. Zərnə xan aparmadığı loğman, çağırmadığı dualar qalmamışdı. Zərnə xanla Şeyla xanım zürriyyət arzusunda yaşayırdılar. Övlad deyib, can deyib içlərində əzab-əziyyət çəkirdilər. Beləcə Leyla xanım Kəmərqoşna pir ocağına pənah gətirir. Bir neçə gün onlar Kəmərqoşnada yaşamalı olurlar. Nəzir-niyaz paylayırlar. Günlərin bir günündə günorta radələrində Leyla xanımı Kəmərqoşnada qəflət yuxu tutur. Kürəyini Kəmərqoşnanın gər ağacının iri gövdəsinə söykəyib, yuxuya gedir. Yuxuda nurani bir qoca yanına gəlib deyir: - Qızım, niyyətin hasil olacaq. Təkcə səndən bir diləyi yerinə yetirmək qalır. Sən gərək Kəmərqoşnada yüz əlli addım o yanda yerləşən Dəlikdaş təpəliyində özünə yurd qurasan. Buranın ilk və əbədi sakininə çevriləsən. Leyla başı ilə razılığını bildirir. Qızım, övladların olacaq. Onlar da artıb-törəyəcək, zərnəlilər adlandırılacaq. Gəlin yuxudan qan-tər içində ayılır. Ətrafına baxıb nurani qocanı görmür, qeybə çəkilmişdi. Yuxunu əri Zərnə xana nəql edir. Zərnə xan razılığını bildirir. Bəli, vaxt-vədə keçir, Leyla xanım hamilə olur və Zərnə tayfasının xan arvadı olan Leyla xanım Kəmərqoşnadan yüz əlli addım o yanda Dəlikdaş belində yurd qurur və adına zərnəlilər deyirlər. Yəni Zərnə xanın yurdu - Zərnədən gələnlər. Şeyla xanım burada dəyirman tikdirir. Ətraf kəndlərdən dəyirmana gələnlərin vəsaiti hesabına yurd yeri abadlaşır. Belə nəql edirlər ki, Leyla xanımın və Zərnə xanın övladları, nəvə-nəticələri, törəmələri bu günün zərnəliləridir (49).
9. **Şəfa motivi**, **ağac motivi** («Ağ qovaq»). Zərnəli kəndinin Qaranu yeri adlanan əkin sahəsinin ortasında bir ağ qovaq ağacı varmış. Ağ qovağın hündürlüyü on beş - iyirmi metrə çatırmış. Yayın qızmarında kölgəsinə yüzlərlə adam yığıla bilərmiş. Yağış yağanda o qədər adam yağışdan islanmamaq üçün əsil çətir rolunu oynayırmış Ağ qovaq. Ağ qovağın ağaclardan bir fərqi onda imiş ki, xəstə uşaqların şəfa yeriymiş. Belə söyləyərdilər ki, uzun işlər bundan əvvəl bir gəlin bir övlad doğur. Gözünün ağı-qarası olan övladı doğan gündən xəstələnir. Hara aparırsa, nə edirsə çarə tapılmır ki, tapılmır. Nəhayət, yaşlı ağbirçəklərin məsləhəti ilə ana uşağını Ağ qovağa aparmalı olur. Bəli, gəlin Ağ qovağa pənah gətirir. Ondan dilək istəyir. Ağ qovağın budaqlarında yüyrüy qurur. Şirin-şirin laylalarla yüyrüyü yelləyib körpəsini yatızdırır. Körpə həqiqətən şirin yuxu tapır. Bütün günü gəlin Ağ qovaqda qalmalı olur. Gecəni də burada keçirməli olur. İkinci günü yaxınlıqdakı çeşmədən su gətirib uşağın paltarını yuyur. Savunlu suyu Ağ qovağın gövdəsinə tökür. Ana bunu bilmədən edir. Uşaq sapsağlam olur. Bir neçə ay ötür. Ağ qovaq yavaş-yavaş qurumağa başlayır. Quruyan Ağ qovaq ağacı işlərlə bu vəziyyətdə qalır. Sonda ağsaqqalların məsləhəti ilə kəsilib kəndə paylanır. Ağ qovağın tüstüsü hər evin bacasından çıxır (49).
10. **Qarı motivi** («Qarı hiyləsi, gəlin kələyi»). Qarı var ipək qarı - dili şəkər, el dərdi çəkər. Ağzı dualı, ayağı sayalı. Belələrinə deyərlər ki, imanı kamil, diləyi hasil olsun. Qarı var deyərlər - nəpək qarı. Söz gəzdirməyə, ara vurmağa qan salmağa bir can, nəfəsi də gedib gələr yalandan. Allah onu yay günü ayrandan, qış günü yorğandan, bu dünyada imandan, o dünyada Qurandan məhrum eləsin. Belə qarılardan birinin üç gəlini olur. Qarı o qədər əldən kasad, xasiyyətdən bərbad imiş ki, yazıq gəlinlər bircə dəfə öz arzuları ilə xörək bişirib yeməyə də qorxurlarmış. Günlərin bir günündə qarının qardaşı adam göndərir ki, oğluna toy eləyir, gəlsin. Qarı getmək istəmir. Gəlinlər qayınanalarının üstünə düşüb birtəhər onu yola gətirirlər. Qarı evdən çıxan kimi gəlinlər halva bişirib yeməyə başlayırlar. Ancaq görürlər ki, qarı gəlir. Əl-ayağa düşüb bilmirlər ki, nə eləsinlər. Onlardan biri tez torba gətirib halvanı onun içinə yığıb qatması ilə paltarının altından belinə bağlayır. Çoxbilmiş qarı içəri girən kimi hiss edir ki, nə isə yağ iyi gəlir. Lakin gəlinlərin nə bişirdiyini başa düşə bilmir. Hiyləyə əl atır. - Ay gəlinlər, toya getdim, cavanlığım yadıma düşdü. Gəlin, çırtma vurub oynayın, mən də baxım boyunuza. Gəlinlər də onun hiyləsini başa düşüb bir-birinə göz vurub oxuya-oxuya deyirlər:

Fəndi-fəndi, ay bacı!

Bilsə qiyamətdi, ay bacı!

Çəpiyi çal, şırtığı vur,

Qatması bərkdi, ay bacı! (49)

1. **Xəsislik motivi** («Həvəngdə içdi»). Bir gün bir qayınana harasa gəzməyə gedir. Bu, çox xəsis arvad imiş. Bunun gəlini qayınanasının əlindən cəzana gəlibmiş. Həmin günü dovğa bişiribmiş, amma arvadın qorxusundan içə bilmirmiş. Arvad gedən kimi həvəngdəstəyə dovğadan töküb içir. Arvad gəlib görür ki, qablar təmizdir, amma dovğanın başı bir az aşağıdır, həm də həvəngdəstə bulaşıqdır. Qışqırır, bağırır, ürəyi dözmür, hikkəsindən çatlayıb ölür. Ay ötür, il dolanır arvadın oğlu qadını ilə birgə yenə qəbri ziyarətə gedirlər. Görürlər ki, elə hey qəbirdən səs gəlir, kəsilmək bilmir. Diqqət kəsilirlər ki, «həvəngdə içdi, həvən­g­də içdi» sözləri eşidilir. Gəlin cin atına minir, deyir: - Həvəng­də içdi, goruna... (49)
2. **Ana məhəbbəti motivi** («Altı daş, üstü aş, yenə oğlumun evi»). Bir qarının ovçu oğlu varmış. O, hər gün tezdən ova gedər, axşam qayıdarmış. Bu arvadın əzazil bir gəlini varmış, qayınanasını qətiyyən sevmirmiş, amma oğlunun qorxusundan yanında büruzə vermirmiş. Elə ki, qarının oğlu evdən getdi, ona zülm edər, payını kəsərdi. Amma oğlunun yanında guya ki, ona çox mehriban olduğunu göstərərmiş. Oğlanın anası ailə dağılmasın deyə bunu açıb-ağartmazmış. Bir gün arvad ürəyi açılsın deyə qonşu kənddə ərdə olan qızıgilə gedir, bir müddət orada yaşamaq istəyir. Kürəkən əvvəlcə qayınanasını mehribanlıqla qarşılayır, sonra görəndə ki arvadın getmək fikri yoxdu, başlayır qaş-qabağını sallamağa. Baxır ki, yenə bir şey dəyişilmədi, arvadın getmək fikri yoxdu. Əsəbilik salır, yerli-yersiz qışqırır. Qayınanası duyur, amma səsini çıxartmır. Bu arvad uzun tuman geyirmiş; kürəkən çox fikirləşir, biclik eləyir, gizlincə bir parça əti arvadın gen tumanının altında gizlədir. Yazıq arvad da bundan xəbərsiz ayağa qalxanda ət balağından düşür. Pusquda duran kürəkən elə bunu gözləyirmiş, qışqırır ki: - Utanmırsan, ağbirçək arvadsan, ət oğurlayırsan? Arvad nə qədər and-aman eləyirsə, kürəkən daha bərk qışqırır. Arvad görür ki, burada bir az da qalsa, onu daha pis biabır edəcəklər. Durur ayağa, suyu süzmələnə-süzmələnə gəlir yenidən oğlunun evinə. Oğul yenə həmin gün ova gedibmiş. Axşam qayıdanda görür ki, anası gəlib. Çox sevinir, arvadına deyir ki, çoxdandı anamı görmürdüm, tez ol, onun qayıtması münasibətilə plov bişir. Gəlin də adəti üzrə ərinin yanında özünü çox mehriban aparır, qayınanasının başına dolanır. Tez aş bişirir, həmişəki kimi qayınanasının boşqabının altına iki daş qoyur, üstünü də təpələmə aşla doldurur. Bəs arvadın oğlu bunu hardan bilir? Sən demə, anası qonşu kənddən gələrkən ovdan qayıdan oğlu onun öz-özünə nəsə danışdığının şahidi olubmuş: «Altı daş, üstü al, yenə oğlumun evi...» Oğul anasına özünü nişan vermir, evə gəlincəyə qədər bunu fikirləşir ki, anası niyə belə deyir? Nə isə, oğul duyuq düşür. Arvadının onun qabağına qoyduğu boşqabı anasının, onun boşqabını isə öz qabağına qoyur. Qaşığı bir vurur, iki vurur, görür nəsə altda bərk şeyə dəydi. Məsələdən agah olur, gəlinin fəndi üzə çıxır. Oğul anlayır ki, anası nəyə görə «Altı daş, üstü aş, yenə oğlumun evi...» deyirmiş. Arvadının üstünə qışqırır: - Köpəkoğlunun qızı, deməli, işlərlə anama beləcə zülm eləmisənmiş. Bil ki, səndən taparam, amma anamdan tapmaram. Oğlan arvadını evdən qovur. O vaxtdan ana-bala daha da mehriban yaşayırlar (49).
3. **Xəsislik motivi** («Xəsis arvad»). Bir xəsis arvad var imiş. O qədər xəsis imiş ki, gəlinini də təngə gətiribmiş. Bir gün arvad ölür. Həmin gün görürlər ki, arvadı yumağa aparanda gəlini çıxdı oturdu pəncərədə, başladı bərkdən gül­məyə. Arvadın oğlu bundan bərk acıqlanır. Arvadı basdırmağa aparanda bir kütmiş (işlənmiş) süpürgə düşür adamların dalınca, qəbiristanlığa qədər gedir. Gəlin yenə gülür. Oğul anasını basdırıb gələndən sonra düşür arvadının üstünə ki, mənim belə bir kədərli günümdə bu nə hoqqaydı sevinirdin, gülürdün, hələ bir pəncərənin üstünə də çıxmışdın. Arvadı deyir: - Bil ki, anan canını tapşıranda onu xəsis olduğuna görə onu çox sıxma-boğmaya saldılar, qanı divarlara çırtdadı, ona görə çıxdım oturdum pəncərədə. Bir də ona görə güldüm ki, anan ömründə heç kəsə heç nə verməyib, ona görə bir tay çarıq, bir dənə də kütmiş süpürgə dalıycan tullana-tullana gedirdi. Onun əli ilə verdikləri ancaq bunlar idi. Bax, buna görə güldüm. Bundan sonra oğlanın sözü-söhbəti kəsilir (49).
4. **Xəsislik motivi** («Hətti bacı, hüttü bacı»). Bir xəsis arvad varmış, çox xəsis imiş. Gəlinlərinə zülm edir, onları ac qoyurmuş. Bir gün gəlinlərdən biri çaparaq qaçıb təknədən bir çörək götürür. Bu dəm eşidirlər ki, qayınananın səsi gəldi. Gəlinlər zağ-zağ əsirlər, bilmirlər ki, neyləsinlər. Bu dəm böyük gəlin çörəyi tumanbağısının arasında möhkəm gizlədir. Qayınana içəri girir, özünü itirmiş gəlinlər başlayırlar əl çalmağa, böyük gəlin oynayır. Oxuyurlar ki: - Hətti bacı, hüttü bacı, tumanbağın bərkdi, bacı, görsə qiyamətdi, bacı (49).
5. **Xəsislik motivi** («İz eşşəyin, feil gəlinin...»). Yenə bir əzazil qayınana olur, gəlinini həmişə ac qoyurmuş. Bir gün harasa getməmişdən əvvəl evi də şirələyir ki, gəlin yeməyə nəsə götürsə, izi mütləq qalacaq. Nə isə, qayınana gedir gəzməyə, gəlin yazıq da qalır ac-yalavac. Fikirləşir ki, neynəsin ac qalmasın. Axırda əlacını tapır. Gedir tövlədən eşşəyi açır, minir üstünə, gedir şirəli otaqdan çörək götürür, xörək tökür, doyunca yeyir. Qayınana evə qayıdır. Baxır ki, şirələdiyi otaqda eşşək izi var, çörəkdən əskikdir, xörəyin başından da yeyilib. Fikirləşir ki, bu ancaq gəlinin əməli ola bilər, öz-özünə deyir: - Ey ha! İz eşşəyin, feil gəlinindir (49).
6. **Özündənrazılıq motivi** («Kasıb və bəy»). Bir kətçi bir bəyin qonağı olur. Həmin axşam bərk yağış yağır. Bəy deyir, a bala, necə gedirsən, day indi yağişdə nə məcburdi, qal burda, sabahnan gedərsən. Oğlan da diyir, bəy, başuvə dönüm, sənin yorğan-döşəyində müncəlib yatıncən gedib öz mitilimi keçəcəm başimə, şıllağliyəcəm yerimdə. Sənin yerində müncələ-müncələ yata bilmərəm (49).
7. **İlan motivi** («Quyidəki Fatmaxanım gəlir»). Bir zalım qayınana olur. Oğlu da bundan bezar olur. Görür ki, anası gəliniynən yola getmir. Bu qərara gəlir ki, anamı sallıyacam quyuyə. Baxır ki, baş-beyni getdi: Evə yorğun gəlir, bu yannan da arvad dığ-dığ danişir. Hə, bu anasını salliyir quyuyə. Bu arvad orda da danişir, ilanın da zəhləsin tökir. Oğlan su qabın salliyir ki, su götürsün, ilan tez özünü qaba atır, çıxır yuxari. Oğlan ilani təzədən quyuyə salmaq istiyəndə ilan yalvarır ki, o quyuyə sallama, ürəyinnən nə keçir sənə verəcəm. Diyir axı nədi? İlan da diyir ki, quyidə bir arvad var, baş-beynim getdi. Hindi mən sənə yaxşiliy elləm. Hə, nədi, - oğlan sorişir. İlan diyir gedib sariləcəm bir padşahın qızının boyninə, nə qədər ovsinçi gəlsə, açılmiyəcəm. Amma sən gələndə mən açıləcəm ordan. Hə, pəs padşahdan xəzinəsinin yarısın istiyərsən. İlan belə də eliyir. Gedir dolanır padşahın qızının boğazına nə qədər ovsunçi gəlir, bunın öhdəsinnən gələ bilmir. İlan düşmür aşağa. Qız da az qalır ki, boğulsun. Diyillər kim qaldı, bir nəfər orda oğlan, o oğlanı da gətirişlər. Oğlan gələn kimi ilan düşür yerə. padşah söyünür, diyir, hə, hindi mənnən isdəyin nədi, ay cavan? Diyir mənim isdəyim odi ki, pəs xəzinon yarısın verəssən mənə. Yoxsa bax, görirdün qızu öldirəceydi da ilan. Razılaşır: - Ay məni isdiyən buna xələt. İlan oğlani çağırır qırağa, diyir ki, birdən hələ bilərsən ki, bax, bir dəfə - a ha yaxşılığ. İkinci dəfə gəlsön, səni vuracam ha, gəlmə. Diyir, yaxşi. Oğlanın yadında qalır bu. Bu hadisənin üstinnən bir az keçir. İlan oğlanın sədaqətin, bı yaddaşın yoxlamağçün gedir qonşu padşahın qızının boğazına sarılır. Nəqqədər ovsunçi-filan, ilan düşmür. Kim qalıb kim qalıb ölkədə, diyillər o biri ölkədə biri var. O padşahın qızının boğazınnan o gələn kimi getmişdi. Bını aparıllar ora. İlan ondan istiyir ki, gəlsin sancsın ki, sənə deməmişdim gəlmə? Oğlan diyir, ayə, mən ona görə gəlməmişəm ey sənin dalıncən, quyidəki Fatmaxanım gəlir ey, tez ol. İlan Fatmaxanımın adını eşidən kimi qızın boğazinnən açilir, gedir (49).
8. **Məhəbbət motivi** («Xarı bülbül»). Deyilənə görə çox-çox qədim zamannarda bülbül gülə aşiq olubmuş. Bunun paxıllığını çəkən xar (böcək) gülün bir ləçəyin yeyir ki, bülbülün gözünnən düşsün. Bülbül gəlib görür ki, gülün ləçəyinin biri yeyilib, xar da ordadı. Bülbül xara hücum çəkir, fəryad qoparır. Bütün insannar, heyvannar yığılır, soruşullar noolub? Allahdan istiyillər ki, bu xarın cəzasını ver. Amma Allahdan nida gəlir ki, onnarın üçün bir yerdə, gül şəklində hər yerə səpəcəm, insannar, cannılar bunnan nəticə çıxartsınnar. O vaxtdan xarı bülbül gül formasında bitir (49).
9. **Cin motivi** («Ərdöy»). Kalvalı Rəşid kişi meşədən olduqca bədheybət, qıllı bir ərdöy gətirir. Bu ərdöy çox işlək imiş, gecə-gündüz işləyirmiş. Ancaq bircə iynədən qorxarmış. Kişi bunu bildiyindən onun sinəsinə yekə bir iynə sancır, ərdöy qorxudan heç yana getmirmiş. Ərdöy meşədən bütün ağac-uğacı daşıyıb evə yığır, daha meşədə çör-çör qoymur. Bir gün ərdöy bulağa gedəndə görür ki, arvaddar şikayətlənirlər: - Ay aman, nehrə çalxalayırıq, amma neyləyiriksə yağ düşmür. Ərdöy bunu eşitcək dillənir: - Mən bunun sirrini bişirəm. Arvaddar nə illah edirlərsə, ərdöy demir. Axırda dillənir: - Bir şərtlə deyərəm, əvvəlcə gərək yaxamdakı iynəni çıxarasınız. Arvaddardan biri ərdöyün yaxasındakı iynəni çıxarır. Artıq özünü tamamilə azad edən ərdöy sevincək uca bir təpənin başına çıxır. Oradan qışqırır: - Mat rus kərə bəy! Burda çətin nə var ki? Qatığı çox tök, yağı çox götür. Bunu deyən kimi ərdöy qaçaraq gözdən itir, bir də onu gördüm deyən olmur. Rəşid kişi sabahnan ayılıb görür ki, ərdöy neçə vaxtdır nə qədər odun gətirmişdisə, hamısını gecəynə daşıyıb aparıb (49).
10. **Hal motivi** («Al-Halı qorxuzma»). Ərz olsun ki, bacım qızı Almazın ilk uşağı olanda özünnən gedip. Səs-küy yayılır ki, bını Al aparıb, Al aparıb. Kişilər tüfəngə əl atıllar, evə partapart düşür. Sən demə, o vaxki evlərdə olan bacəyə bir meşox saman qoyişlərmiş. Tüfəngi bacədən atıllar, bu dəm bacədəki saman alışır. Bir təhər evi söndirişlər. Almazın atası bu dəfə bayirdə bir dəfə də atdi - ağurşkədən (pəncərədən). Pəs nağeyrəy, getdilər Alsoltan kişinin oğli Adəmi gətirdilər ki, gəl ot bı zahının yanında. Bu da otdı, papağın da qoydi Almazin başinə. Çox soradan sora zahi ayildi. Hamıda inam yarandi ki, bı Adəmin atası Ali tutub öldirib, Adəm də otdi bırda, onnan sonra gəlin ayildi. Amma day bilmişlər ki, ayə, həkim lazımdi ey bına (49).
11. **Ədalət motivi** (Adsız). Bir kişi otırıb dua eliyirmiş, çayə baxirmiş, görir bir atçi gəldi, çayin qabağinə otdi, heybəsin aldi, yedi, sora da atı mindi getdi. Heylə qaldi. Bu dəmdə bir odinçi gəlir, şələsin yerə qoyir ki, əyağlarin yusın, görir heybə var, gözinin biri pıl. Tez yiğib qaçir. Təpəliydə otırdı, kişi də buna tamaşa eliyirmiş. İkinci şələçi gəlir otırır, bu dəm heybəsin yadınnan çıxardan qeyidir, şələçidən sorılir ki, bırda heybə qalmışdi, görməmisən? Diyir qardaş, Allah, heybə görməmişəm. Atçi diyir, yox, heybəni sən gizdətmisən. Gəzir o yanə, bı yanə, heybəni tapbır, axırda hirsdənir, daşı çırpır kişinin təpəsinə öldirir. Dua eşiyən kişi diyir a Allah, özün hər şeyi görirsən, pılı aparan kim, ölən kim. Axı bını niyə belə eliyirsən? Allahdan səs gəlir ki, sən get ibadətinnən məşğul ol, oni mən özim təşkil eləmişəm. O pıl aparan var ha, onın atasının varın-dövlətin həmin atçı aparmişdi. Hindi onın əvəzin hələ çatdırdım ki, heç bilinməsin. Kişi sorişir pəs ikinçi şələçi? Allahdan genə səs gəlir ki, o ölən atçinin atasın öldirmişdi. Mən də haqqı haqqa çatdırdım (49).
12. **Cin motivi** (Adsız). Bir nəfər atın bağliyir zəmiyə. Görür ki, at hər gün qanın-tərin içindədi. Kişi bilir ki, bu atı cinnər minir. Atın belinə qırı əridib tökir. Cin atı minməy istiyəndə yapişib qalır belində. At evə gələndə bı da üstində olır. Eşitmişəm Kalvada belə bir şey olıb (49).
13. **Ayı motivi** (Adsız). Bir kişi də odınə gedirmiş. Görir meşənin ortasındə bir ayi bını görən kimi əlin qaldırır. Kişi əvvəl qorxır, sora baxır ki, ayi bınnan köməy istiyir. Kişi yaxınlaşir ki, ayinin əyağına tikan batıb, əyağı irinniyib, öldirir mıni. Götirir naçağın (başta) bırnıynən çərtir, irini çıxır. Ayi durur əyağa, əl eliyir ki, gəl dalimcən. Aparır bir yerə ağacın dibinə. Kişi baxır görir ağacin dibi balnan dolıdi. Gedir qab gətirir, daşiyir balı öyə. Hələ olır ki, ayı kişiyə qoyin də gətirir, bı kişi varranır. Bir gün ayı düşür gəlir kişinin öyinə, qalır bırda. Kişi bına diqqətnən baxır, əlinnən gələni eliyir. Bı minvalnan ayi qocəlir. Bir gün kişi iş daşiycən gedir, arvadına diyir ki, mən gəlincən ayiyə yeməy ver. Arvad yeməy verəndə ayini vırır. Ayi qızışır, arvadı parçalayır. Kişi gəlir görir ayi arvadın öldirib, day heç nə demir, bıraxır ayini (49).
14. **Borc motivi** (Adsız). Bir padşah vəzir-vəkiliynən səfərə gedəndə xəzinədarını da özüynən aparırmış. Padşah kiminsə yaxşı sözindən, əməlindən cuşə gəlirmiş, o saat xəzinədar çıxardıb min tümən həmin adama verməliydi. Bir gün padşah genə səfərə çıxır, yolnan gedəndə görir ki, bir yaşdi kişi ağac əkir. Padşah salam verir, sorişir ki, nə əkirsən? Diyir meyvə ağacı əkirəm. Padşah təəccüblənir ki, axi o ağac meyvə gətirincən sən köçəceysən bı dünyadan, neynirsən onı əkib? Qocə diyir əkiblər yemişüy, əkirəm ki, yesünnər. Bu söz padşaha o qəddər yaxşı təsir eliyir ki, qəfildən bir dəfə «əhsən» diyir. O saat xəzinədar çıxardır min tümən qızıl pulu verir qociyə. Genə padşah bir «əhsən» də diyir. Hələ padşah heç kəsə iki dəfə «əhsən» demiyibmiş (49).
15. **Tale motivi** (Adsız). Bir baxtsız kişi olur, bının da birinə çoxli borci olır. Bu kişi gəlir ki, pılımı vər, diyir on günnən sora vərəcəm. Kişi görir pulın vərmiyəcey, diyir səni öldirəcəm. Borjdi kişi arvadına diyir qaçirəm bırdan. Hələ qaçəndə görir həmin kişi gəlir mının qabağna. Qaçir, qaçir, bir qapini açir. Demə, arvad boyliymiş. Qapının arxasında duribbiş. Arvad yıxılır, uşax tələf olur. Ev yiyəsi kişini öldirməy isdiyəndə borc vərən diyir onun mənə borci var, öldürmə sən Allah, qoşil mənə, aparağ bıni məkəməyə. Gedillər geciyə düşillər, bir öyə girişlər, qonaq qalıllar. Kişini yuxarıda yatırdıllar ki, qalməsün. Bı pəncərəni açır, demə ev yiyəsinin atasi otırıb divarın dibində, təsbeh çörürmiş. Kişi düşir düz mının başinə, kişi ölir. Hay düşir, öy yiyəsi öldirməy isdiyəndə qoymişlər ki, gedəy məkəməyə. Olıllar üç. Yolnan gedəndə görillər ki, ata-oğıl balığ tutıllar. Başıbəlalı kişi salam verir, balığ tutan salamını alır, əyaği çalir, düşür dənizə boğılır. Oğlu diyir, köpəyoğli, niyə salam vərdin ki, atam öldi. Səni öldirəcəm. Bını da qoymillər, düzəlillər yola. Gedillər, gedillər. Bir kişinin eşşəyi palçığa batıb. Genə bı kişi qabağa keçir, eşşəyin quyrığınnan dartır, qopıb qalır əlində. Bu da qoşilir bılara. Çatıllar məkəmiyə. Kişi ayıxlığ eliyir, qazıya yanaşır, vəd verir. Qazı şikayətçilərin hamısını bir yolnan başinnən eliyir. Balığçinin oğlına diyir, sən uzazdan salam vər, günahkar alsün düşsün suya, əgər razı deyilsən, filan qədər pul verməlisən. Şikayətçi görir ara yerdə daycə ziyana düşəcey, qaçır. Eşşəyin quyruğu çıxannan sorişir nə olub sənə? Bı da axıra qaldığınnan lap qorxır, diyir mənim eşşəyimin əvvəlcədən quyrıği yox idi. Kişi qazını da aldadır qaçır çıxır gedir (49).
16. **Var-dövlət motivi** (Adsız). Bir kasıb kişi olır. Bının oğlı bir gün soruşır ki, ata, qoşimizin oğlı gündə diyir ki, plov yidim, üsdi-başi yaxşi, pəs biz bələ niyə dolanıruğ? Kişi diyir, oğul, olari varri eliyib Allah, bizi kasıb, nağeyrəy bıni? Oğlı diyir: - Allah? Mən taparam oni. Kişi diyir, oğul, gəl daşi ətəyinnən tök, oni hardan tapmağ olar, Allah gözə görünmir. Oğlı diyir görinər. Oğlı düşir yola, az gedir, üz gedir, dərə-təpə düz gedir, yolda görir ki, bir qarolçi qapıda əlində silah durub. İçəridə də nurani qocə var. Qocə bıni görcəy diyir: bırax gəlsin. Oğlan içəri girir. Qocə diyir: oğlım, dərdin nədi? Oğlan diyir: - Mən Allahı axtarıram. Biz kasıb dolanıruğ. Qoşimiz varrı-hallıdı. Çıxa bilmirüy bu kasıblığdan. Qocə kişi Allaha üz tutub deyir: - Allah, qurban olum sənə, eşidirsən da oğlanı? Allahdan səs gəlir: - Ona deynən ki, o varriyə əlli il ömir vərmişəm, ancağ olara yüz il. Əlli ildən sora oları varrandıracəm. Oğlan yalvarır: - Qurban olım, deynən ki, o əlli ili qabağa salsın. Allahdan razılığ gəlir: - Yaxşi. Oların həyətində şahtut ağaci var. Şahtutdan sağa üç addım gələllər, orda qızıl anbarı var, onı tapallar, baxacəm görim necə xəjdiyillər. Oğlan qeyidir, atasına deyir: - Ata, Allahı tapdım, dur əyağa. Gedillər, həmin yeri qazıllar. Görillər qızıl anbarıdi. Oğlan diyir: - Ata, birinci yoldan başdıyəy. Kəndimizə yol çəkəy. Yol çəkillər, daliycən də bılağ asıllar. Bütün pılları elçün xəşdiyillər, ancağ qurtarmır. Bılar bir daxmada yaşiyillərmiş, axırda oğlan diyir ki, hindi özimizə də bir öy tikəy. Oğlan bir gün genə gedir bı ağsaqqal kişinin yanına, diyir: - Qurban olım, hələ bil var day da artır. Allahdan səs gəlir: - Baxdım görəy bılar pıldan necə istifadə eliyillər. Gördüm əvvəlcən xalq üçün eliyillər. Ona görə də varrarını artırdım (49).
17. **Yaddaşsızlıq motivi** («Eşşəyin taxıl quyusunu tapması»). Çox-çox qabağlar Kalvada bir kişi olır. Bu kişini yaddaş zəifliyinə görə camaat «huşsuz» da çağırarmış. Bir dəfə kəndin bəyi bına payinə düşən taxıli verir. Kişi həmən taxıli xırmannan ulağa yükliyir, gətirir həyətinə. Kişi oğrılardan qorımağçün həyətin xəfə bir yerində quyi qazır, bilir ki, oryə oğrıların gümanı gəlməz. Quyinin içi suyiyillər, taxılı həmən quyidə gizlədillər. Bının üsdinnən bir ay keçir. Kişiyə hindi taxıl lazımdi, ancaq tapammır. Dərddən az qalır ürəyi partdasun. Gəlin kəndin dingəsinə, ağıllı kişilərə dərdin söyliyir. Diyir əlimnən gizdətdiyim taxılı hindi tapammıram. Hər yani qaziyib tökmüşəm. Bir ağsaqqal kişi diyir get, eşşəyi apar həmən xırman yerinə, ordan taxıl şəklində nə çatırsansa çat, ulağin daliycən düş. Eşşəy özi sənə taxılın yerin göstərəcey. Kişi helə də eliyir. Eşşəy gəlir həmən taxıl quyisinin yerində dəyənir. Kişi torpağı qazır, taxıl quyisin tapır (49).
18. **Yaranış motivi** («Yaranış»). Allah insannarı palçığdan düzəldib, sora başdiyib can vərməyə. Birinci Adəmnən Həvvanı yaradıb, üfirib can verib, aparıb bıları cənnətə ki, bax, sizin yer bıdi. Pəs nelə diyəllər ki, arvadi kişidən beş-alti təpcəy dəxinə qoyməy lazımdi. Bizim kəntdə hindi də bələdi: ona görə ki, arvat çoxbilmişdi. Sözimun canı var. Allah Adəmnən Həvvıya diyir ki, hər şey yiyun, bircə bığdadan başqa. Nətər olırsa, şeytan bılari yoldan çıxardır. Arvad özin öldirir ki, mən mütləq bınnan yiyəcəm. Kişi diyir yox e, amanın günidi, pəs Allah bizə göz qoyir, bıni yesöy, bizə acıği tutar. Arvad özin vırıb öliliyə. Ağlamağa, xəsdəliyə, axıri kişi məcbur olıb, o meyvədən yiyiblər. Allah da bıları qovıb cənnətdən, gəlillər yerə, bırda başdıyıb nəsişləri yaranmağa. Habilnən Qabil addi oğlannari olıb. Habilə Allah mömün yerdən özi bilə-bilə varri yerdən qız qismət eliyib, Qabilə kasıb yerdən. Habil Qabilə paxıllıq eliyib. Bu da şeytanın işidi. Görmirsən, hamıda şeytan var? Hələ o çağəcən heç kəs ölməmişdi. Ölim olmamişdi. Bir gün iki qardaş qoyin otarırmiş. Habilə acığ o qədər güc gəlir ki, vırıb Qabili öldirir. Bı dəfə otırıb ağliyir, başinə doyir, bilmir neynəsin. Alir Qabili çiyninə səhra boyi gəzdirir. Sən demə, bı peşman olıbmiş. O vaxta kimi də adam basdırmağ nə oldığını adamlar bilmişlərmiş. Allah bını başə salməyçün iki qarğa göndərir. Habıl görir qarğanın biri o birin vırıb öldirdi, başdədi qənətdəriynən, əyaxlariynən yeri elməyə, qarğanın ölisin basdırdı. Habil də bələ eliyir, qardəşin basdırır. Bını nənəmnən eşitmişəm (49).
19. **Qurban motivi** (Adsız). Rəvayətə görə, dağa köç gedəndə bərk sel gəlir. Sürü sahibi görür qoyunları sel aparacaq. Nəzir eliyir ki, ya Hacıimanqulu baba, burdan salamat çıxaq, üstünə nəzir gətirərəm. Özü də əliynən qurban aparacağı qoçu göstərir. Yağış kəsir, sürü çayı rahatca keçir. Kəndə çatanda qoçu sürüdən ayırır, birindən soruşur ki, Hacmanqulu babanın öyi hardadı? Deyişlər neynirsən? Deyir bəs nəzir gətirmişəm. O adam deyir burax, özü qapıya gedəcəy. Kişi qoçu buraxır, heyvan gedir düz Hacmanqulu babanın evinə (49).
20. **Qurban motivi** (Adsız). Biri çayda bostan eliyir. Kasıblığ olur, bı kişi 5 - 6 kələm əkir. Görür sel gəlir basacağ hər yeri. Deyir ay Hacmanqulu baba, sel bostana dəyməsin, iki kələmi sənə gətirəcəm. Bu dəm sel dönür, bostana dəymir. Kişi balaca bir kələm kəsir, aparır Hacmanqulu babaya. Bı da diyir ki, ay bala, mən sənnən kələm istəməmişdim ki? Ancaq bu mənim kələmim deyil. Bı da diyir, baba, qələt eləmişəm, qeyidir kəsir didiyi kələmi gətirir (49).

**828.** **Cəza motivi** (Adsız). Bir kişi Hacmanqulu babıya bir batman bığda nəzir diyir ki, yağış yağmasın. Hava çox isdi, göyün üzi aydın olır. Kişi görir işin qutarır, bir vedrə arpanı qırağa tullıyır ki, ala, Hacmanqulu baba, sənə bir vedrə yolşadım. Hələ bını lap ayib diyir. Bu dəm bərk dolu yağır, kişinin bütün məhsulun xırmannan yuyub aparır (49).

1. **Cəza motivi** (Adsız). Bir oğri bir kasıb arvadın öyinə dadandı, əvvəl odınını, sora da başqa şeylərini apardı. Arvad da yalvardı pirə ki, mənə köməy elə. Bir gün bı gələn arvadın öyinnən salyarka götirib traktorına tökir, odına gedir, qırır yığır lapetə. Arvadın odınını qalıyır lapetə, gəlir hamısı aşır, lapet də əzilir (49).
2. **Hal anası motivi** («Al apardı»). Öydə yatmişəm, yanımda da iki uşağ var. Gördüm taxçənin yanınnan səs gəlir: - Firəngiz, Firəngiz. Dedim, hə. Səs dedi: Qureyş nənönəm e, dur bıra gəl. Durdum, otdım, gördim heç zad yoxdi. Bir də gördim taxçənin qırağında xorız kimi qırmızı kimi bir şeydi, boynində də 3 dənə iki-iki yumru şey var. Hələ diyir Qureyş nənönəm da, dır gəl bıryə. Ay aman, bir də oni gördim ki, həyətdiyəm, məni ayildillər, çənəmi çıxardıllar. 10 gün çənəmi ağrıdan tərpədə bilmədim, elə hey başim ağrıdi. Onda mən 3 gün idi zahiydim. Bir dəfə gənə öydə yatmişəm, gənə xoruza oxşər gözimin qabağında durdi. Bı da doğişdən 3 gün sora idi gənə dedi ki, səni Qureyş nənön çağırır (Qureyş nənə o dünyadadı, hal anası da deməli, o dünya ilə bağlıdır). Gənə özimi həyətdə gördim ki, məni ayildillər (49).
3. **Özündənrazılıq motivi** («Dad Ərəstu əlinnən...»). Ərəstun Əflatunun tələbəsi olub. Çox biliyli imiş. Bir gün bıların arasında sözdəri çəp gəlir. Deməli, bı Əflatun bir xəsdənin başin araliyir, beyninnən gənəni çıxartmaq - qopartmaq isdiyir. Ancağ həmin vaxt Ərəstun gizdincən baxirmiş ki, görəy müəllimi nağeyrir. Ərəstun görir ki, müəllimi gənəni qoparda bilmir, səbri çatmır, gizdəndiyi yerdən qışqırır ki: - Usta, maqqaşı qızdır, gənəni qopart. Əflatun biləndə ki, Ərəstun bına baxırmış, pərt olur, ancağ neynəsin. Onun dediyi kimi eləməydən savayı əlacı qalmır, xəstənin başin bitişdirməliydi. Nəsə, gənəni o yolnan götirir, ancağ bılarınki bınnan sora heç gətirmir. Bir gün Ərəstun bərk xəsdələnir. Bının gözdəri ağrımağa başdiyir. Oqqədər gözdərin ouşdirir ki, day heç nə görmir. Qalır belə, bilmir neynəsin? Ərəstun qalır bələ ki, əlac eləsə, bircə Əflatun eliyə bilər. Anasın göndərir ki, ana, get, dərdimi danış. Əflatunun birinci sözü nə olsa, mənə gəlib diyərsən. Anası gedir Əflatunun yanına ki, pəs oğlumun gözdəri qızarıb, şişib, nəqqədər eliyir, gözdərin açə bilmir. Dərmannan da bir çarə yoxdi. Əflatun bını eşidir, halı pisdəşir, əllərin çırpır dizinə ki: - Dad Ərəstu əlinnən! Sora hələ bil ayilir, axı bı Ərəstun oynən düz gəlmirdi. Başdiyir anasına yalannan məsləhət eləməyə ki, get filan dərmanı bələ elə, filan gündən sora sağalacey. Anası gəlir ki, bala, filan dərmannarı məsləhət elədi. Ərəstun deyir ki, ay ana, de görüm onun birinci sözi nə oldi? Anası diyir əllərin dizinə vırdı ki, dad Ərəstu əlinnən. Ərəstun o saat anasına diyir: - Ana, tez ol əllərimi arxadan bağla. Anası bının əllərin bağliyir, bıynən də Ərəstun gözdərin ouşdirə bilmir, sağalır. Deyirlər bı Əflatun çox biliylimiş. Ərəstuna çox şeyləri demişmiş... (49)
4. **Cin motivi** (Adsız). Hal arvadına ərdoy da deyirlər. Rəvayət eliyişlər ki, ərdoy bir uşağa yalvarır ki, mənim balam, bı iynəni üsdimnən çıxart. Uşaq da bilmiyib çıxardıb, bı da o saat yox olıb. Bı ərdoy qadın imiş. Bının üsdinə iynə sancannan sora xeylax işdədiblərmiş (49).
5. **Cin motivi** (Adsız). Ağamoğlan kişi olub. Bunun bir atı varmış. Səhərdən baxırmış ki, at qanın-tərin içindədi. Boynundan tər axır, saçları bir-birinə qarışıb. Kişi deyir, yox, gərək bunun öhdəsindən gələm. Atı gətirib möhkəm çulluyub, üsdinə də qır töküb. Yaşdı adamnar diyiblər ki, cindi, atı da bu günə qoyub. Saveynən durub görib ki, atın üsdinə bir qadın yapışıb durub. Diyilənə görə, cin qadın cildində olur. Ağamoğlan o saat qadının üsdinə sancağ keçirdir. Gətirir arvadı qoyir yerə. Bı day heç yerə gedə bilmir, çünki üsdində sancağ var. Qadın bının ailə üzvi kimi qalır evində başdiyir işdəməyə. Baxır görir ki, ayə, nəqəddər işdiyir. Camaat bir qucağ gətirəndə bı 5 qucağ odın gətirir. Həm də su daşiyir... Bir müddətdən sora bı arvad qız-gəlinnərə, arvaddara isnişir. Suya gedib-gələndə qızdara diyir ki, ay qız, bı əlimdəki tikanı çıxart. Qızdar onun əlindəki sancağı çıxardanda görüblər ki, yox oldu. Gedənnən iki gün sora görüşlər ki, day nə qədər odın gətirmişdi, hamısın daşıyıb aparıb meşəyə. Day bir də oni görən olmur (49).
6. **Cin motivi** (Adsız). Kənddən bir az qırağda dərə var. Camaatın yolu ordan çox düşir. Biri danışırdı ki. gördüm dərədə çalıb-çağırırlar. Məni də çağırdılar, apardılar oraya. Gətirdilər sinidə qabağıma aş qoydilər. Əlimi uzatmışdım, gördüm, eşşəy peyinidi. Başa düşdüm ki, ayə, məni cinnər alşadıb gətirib bıryə. Cinnəri qızdar kimi təsəvvür eliyirdi. Bıni doyincən oynədiblər... (49)
7. **Cin motivi** (Adsız). Al-Halı görən zahı qadın ayıləndə diyirdi ki, cin filankəs arvada oxşiyirdi, onun donundaydı. İnanmır ki, bı həqiqətən filankəs olar, ancaq deməlidi axı. Bilir ki, filankəs bını eləməz. Ancağ filankəsin donuna cin girə bilir (49).

**837. Ağac motivi**, **cəza motivi** (Adsız). Kəndimizdəki pirdə bir ağac yaşdaşdığından qurumuşdu. Biri nəfər gəldi həmin ağacı oduncağ yerinə kəsdi apardı. Heç onda biz bilmirdik ki, kim kəsib o ağacı. O kişinin 4 oğlu, 2 qızı vardı. Hamısı öldi - bir arvadı, bir oğlı qaldı. Soradan dedilər ki, bılara noolub bələ qırılıllar? Ancağ soradan da dedilər ki, a olar elə olmalıydılar da, o ağacı kəsiblər, oların köki kəsilməliydi da. Bı hadisəni görən adamlar da, diyən adamlar da durur. O ölən adamların uşağlarının hamısına dərs demişəm. Ağacı kim kəsmişdi, o da öldü, həm də uşağları... (49)

**838. Ağac motivi** («Gəlinboğan»). Deyirlər bir gəlin kal armudu yeyir, bı armud da gedir bının boğazında qalır, boğulur. Həmin armuda Kalvada həm də «acı armud» deyişlər. Deməli, bı armud kal vaxtı o biri növ kal armuddardan betər olur. Ağzına bir dişdəm atırsan büzüşdürür, udmağ istiyirsən az qalır adam boğsun. Ancağ yetişəndə bı armuddan yumşağı olmur. Saralmışı da az qalır adamın boğazını tutsun. Deyirlər Kalvada həmin gəlinin acı armudu yeyib boğulmağınnan sora ağacın adı qalır «Gəlinboğan» (49).

**839. Cin motivi** (Adsız). Rəvayətə görə Suraxanıda bir kişi olıb. O nağeyrib: bı Şaynəsib kişi 50-i işlərdə öldi. Bının papağın gətirib o hal aparan qadının başinə qoyullərdi, həmin qadın ayılirdi. Guya ki, cin o saat qorxıb qaçirdi. Guyə bu Şaynəsibin ulu babası o vaxti cin tutub. Bı kişi cini tutub nökər kimi işlədirmiş. Cin bının üçün odun-befə, su daşiyirmiş, nə iş desə görirmiş. Cinin döşinə bir dənə iynə sancıbmiş. Cin də iynədən qorxurmuş. Bir gün bı cin bılağa gedir. Bir arvad sorişir bınnan ki, inəyimin yağı az düşir. Cin diyir mən oni bilirəm, çox düşməyə nətər olar. Arvad diyir ay baci, onı mənə öyrət da. Bına kişi də diyillər, bırda suya getdiyinə baci diyirəm. Bizdərdə suya qadın gedir axı. Bı cin diyir mən bilirəm yağ nətər çox düşər: ancağ əvvəlcən bı iynəni yaxamnan çıxart, incidir. Arvad gəlir, iynəni bının yaxasınnan dartır çıxardır, cin də diyir ki, baci, diyir hə, pəs nehriyə qatığı çox tök, yağı da çox götir, çox çalxala. Az tökirsən az götirirsən (49).

**840. Qaraçuxa motivi** («Pirqaraçuxa piri»). Bu pir Pirqaraçuxa kəndiynən Suraxanı kəndinin arasındadı. Pirqaraçuxa - qədim sözdü, qaraçuxaynan bağlı bələ bir söz var ki, qaraçuxan yatdı, sən də yat. «Qaraçuxa» bizdə bəxt mənasındadı. Gözimi açənnən o kəndin adın «Pirqaraçuxa» eşitmişəm (49).

**841. Tufan motivi** (Adsız). Deyişlər Nuh peyğəmbərin İsmayıl adında oğlı olub. Dünyanı su ağzına alanda Nuh peyğəmbər bütün cannılardan gəmiyə alıb ha; dənizə çıxanda oğlı İsmayıla diyib ki, oğul, sən də gəl. Oğlı da diyib ki, ay kişi, hara hündürdü, çıxıb duracam orda, bəyəm dünyanı su basacaq? Nuh peyğəsbər düşür yola, oğlı qalır. Rəvayətə görə, bı İsmayıl gedib çıxır hindiki Baba dağına. Guyə İsmayıl gedib orda yaşiyib, dəfn olunub. Halbuki İsmayıl harda yoxa çıxıbsa, Türkiyədə də neçə Baba dağı var. Suraxanı kəndinə yaxın İsmayıl piri də var. Diyillər İsmayıl gəlib bırda ölib, qəbri də var. Hamımız ora nəzir qoyuruğ, nəzirimiz də qabul olunur (49).

**842. Savab motivi** («Balabançı Əli Kərimovun xəsdə arvadı sağaltmağı»). Suraxanıda toy idi, biz də uşağ idiy. 40-cı işlər idi. Yerdə oturub qulağ asırduğ. Axşam idi. Ağsunun Nöyçü kəndinnən adamnar toya gəlmişdi. Bıların içində bir arvad girdi toya, başdadı oynamağa. Demə, bı, dəliymiş. Arvad ortadan çıxmadı, getdilər bını çıxartmağa. Əli baba arvadı ortadan dartannardan sorışdı ki, nə olıb? Dedilər ki, Əli baba, bı arvad ağıldan kəmdi, ürəyi gedir. Əli baba dedi ki, dəymiyin, oni mən sağaldaram. Əli baba çalmadısa bir başa, nə çalmadı: «Çoban bayatı», «Bayatı-Qacar», muğam dəstgahları dalbadal çalır, çevirir zirəh havalara. Ara vermirdi. Arvad ortalığdan çıxmır, gəlin kimi süzür. Oqqədər oynadi, oynadi, Əli baba da dayanmır. Qardaşı Bəxtiyar zornən nağara çalır, dəmkeş çalır, bılar arada dəyənir, ancağ Əli kişi dəyənmir. Qəfildən arvadın ürəyi getdi, yıxıldı. Bınnan su tökilirdi. Yorğana bürüdülər. Əli baba dedi ayıləndə gəlib mənə diyərsiz. Arvadı apardılar. Bir neçə saat yatdı bilmədiy, ayılən kimi ağladı. Gəldilər Əli babıya dedilər ki, ayıldi, ağladı. Əli baba dedi, hələ onun suvabı mənə bəsdi. O arvad o sağalan oldı, onnan sora 5 - 10 il əvvələcən dururdı, çox yaşədi. Əli baba oni dərmansız-filansız, gözümüzün qabağında ömirriy sağaltdı (49).

**843. Günəş motivi** (Adsız). Hindi də bizim camaat günəşi görəndə salavat çevirir. Torpağda nə yetişirsə günəşin əməlinnən yetişir. Su da, ağac da, torpağ da, insannarın udduğu torpağ da günəşdən əmələ gəlir. Günəşsiz həyat yoxdu (49).

**844. Peyğəmbər motivi** (Adsız). İsa peyğəmbər özünə bir öy tikir qəmişdən. Rəvayətə görə o, 300 il ömür sürür. Özü də çox uzun adam olıb. Bu qəmiş öydə yatanda əyağları bayıra çıxırmış. Ötəmə tikib da hələ. Soruşullar ki, özüvə niyə mədəni öy tikmirsən. Deyir, ay bədbaxlar, bilsiydim ki, ömrüm bu qədərdir, hələ qəmişdən də öy tikməzdim. Bu bizə nəsiyyətdir. Yəni bilseydim öləcəm bını da tikməzdim. İnsan gərək var-dövlət üçün yaşamıya (49).

**845. Müqəddəslik motivi** (Adsız). Dədəgünəş kəndinin yaxınlığında Dədəgünəş piri yerləşir. Dədəgünəş müqəddəs adam olub. Hindi də ətraf kəntdərin camahatı oriyə nəzir diyir, aparıb üstində qurban kəsirlər (49).

**846. Riyazi motiv** (Adsız). Bir baqqal olır, gedir haca, hacı olır. Bı kənddərdən pendir-şor, yağ alıb bazarda satırmış. Bir arvad sərnicdə hər gün yağ aparır. Baqqal çekir, diyir ki, beş kilo. Çıxardır arvada beş kilonun pılın verir. Arvad gedir, baqqal qəfildən yanındakı oğlana diyir ki, get o arvadı çağır. Arvad qeyidir. Baqqal diyir ki, xala, sən gedənnən sora çekdim yağ beş kilo yarım gəldi, ala yarım kilonun pılın, mən haram yemirəm. Baqqal pılı qeytərir, hələ yağ beş kilodu ey. baqqal bir neçə adama da beləcə qədərinnən artığ pıl verir. Bılar da gedib kənddə sorağ salıllar ki, hacı elə adamdı ki, bir qram yağın artığ gəlsə, dalıncan adam salıb pılını verir. Hindi hacı neyniyir: daşın (çəki daşının) altın oyir, hər kiloya 200 qram götürür. Mən Feyruz tutalım, apardım 5 kilo yağ, gəlir 4 kilo yarım. Deməli, 2 kilo yağın pılın qeytəribsə, ömür-billahi hər gün 20 kilo vırır (49).

**847. Riyazi motiv** (Adsız). Bir gün Molla Nəsrəddin beş eşşəyə ot yükü çatır, yolnan gedirmiş. Minir eşşəyin birinin yükünün arasına, sayır görür dörd eşəy var. Diyir, ay qardaş, mən bı eşşəyin birin neynəmişəm? Düşir yerə, təzədən sayır, görür eşşəyin sayı beşdi. Bir az arxeyin gedir, gənə yorılır, minir eşəyə, ağlına nə gəlirsə, eşşəyləri sayır, görir dörddi. Düşür sayir, görir, yox, beşdi. Yolnan keçən biri sorişir ki, ay molla noolub, dilxorsan? Diyir hal-qəzyə belə: minirəm eşşəylərin sayı dörd olır, düşüb sayirəm beş olır. Həmin adam diyir, ay molla, mindiyini saymırsan? Molla barmağını dişdiyir ki, işə bax e, biyağdan mindiyimi saymirəm (49).

**850. Müdriklik motivi** («Güzgüdəki əjdaha»).Rəvayətə görə, adam qocalanda aparıb qoyarmışlar dağa. Bir oğlan da aparıb atasını dağa qoyarkən vəhşi quşların onu didib dağıdacağını gördühdə ürəyi dözmür. Atasını daş altında gizliyir. Hər gün də çörəyini, suyunu gizli aparıb verir.

Padşahın ölkəsindəki çayın qabağını əjdaha kəsir. Gündə bir qurban verməhlə bir az su gəlir. Oğlan əhvalatı atasına deyir. O, atasının məsləhəti ilə gəlib şaha böyük bir güzgü düzətdirir. Güzgünü əjdahanın qarşısına tutullar. Öz böyüdülmüş şəklinnən qorxan əjdaha qaçır, bu yolla onu şahın torpağınnan çıxarıllar.

Şah oğlana deyir, get atanı gətir. Fərman verir ki, kim qocalmış atasını aparıb dağa qoysa, boynu vurulacax (51, s.48).

**851. Peyğəmbər motivi** («Nuhun gəmisi»). Qədim zamannarda bir qarı yer üzünü su alacağını eşidir və Nuh peyğəmbərə yalvarır ki, onuda öz gəmisinə götüsün. Qarı bir balaca çörək pişirip özü ilə götürmək istiyir və təndirdə onu yuxu tutur. Su qarının təndirindən qalxır. Peyğəmbər bütün cannıların hamısınnan bir cüt gəmiyə alır. Gəmi qalxır, onun bir parçası İlandağa dəyərək düşür. Sonra bir xeyli irəlidə gəmi yenə başqa dağa çarpır və bir taxtası düşür. Sonra heyvannardan ilan narahatçılıx edir. Peyğəmbər deyir, allahın heyvanı, səni kor olasan, gecə başın ağrısın, gündüz dişin, sürüncəhli qalasan. Nuhun gəmisi yenir, quşların hamısı uçup gedir. Toyuq uça bilmir, soruşur mən niyə uça bilmədim, ya Allah. Peyğəmbər cavabında deyir: - Nahaqdan danışdığına görə uça bilmədin (51, s.49).

**852. Əcəl motivi** («Əcəldən qaçmaq olmaz»). Süleyman peyğəmbər vaxtında Əzrail gözə görünərmiş. Bir gün bir kişi yolunan gedirmiş, Əzrailnən qarşılaşır. Əzrail kişini görüb təəccübnən ona baxır. Kişi də gəlir Süleyman peyğəmbərin yanına ki, bəs məni göndər Hindistana. Əzraili gördüm, mənə təəccüblü baxdı, nəsə eliyəcək mənə. Süleyman peyğəmbər deyir: Narahat olma, çağırıb yanıma soruşaram. Deyir, yox, göndər məni. Süleyman peyğəmbər ah çəkib göndərir kişini Hindistana. Səhəri gün Əzraili çağırıb yanına deyir: - Niyə o kişiyə elə baxıb qorxutmusan? Deyir, Allah məni çağırmışdı yanına ki, o kişinin canını Hindistanda al, mən də burda gördüm, təəccübləndim ki, burda neyniyir. Süleyman peyğəmbər deyir: «Əcəldən qaçmaq olmaz» (51, s. 50).

**853. Oğuz motivi** («Oğuz oğlu və qurd»). Oğuz oğlu zağada yaşıyanda qışdan yaman qorxarmış. Ona görə də ilin üç fəslində qışa tədarük görər, dünyanın naz-nemətini zağıya yığıb gözlərdi. İl boyu yığdığı quru meyvələri özü və ailəsi yiyərdi, birtəhər yaza çıxardı. Bir il qış uzun çəhdi. Oğuz oğlunun azuqəsi qutardı. Çarəsiz qalan Oğuz oğlu böyüh çillənin otuzuncu günü zağadan bayıra çıxdı ki, yeməyə bir şey tapıb gətirsin. Nə qədər gəzdi, dolandı, bir şey tapbadı. Saqqalı buz bağladı, əli-ayağı dondu. Kor-peşiman evə qayıdanda yolda bir qurd balasına rast gəldi. «Oğuz oğlu, bu qarda, boranda haradan gəlirsən» - deyə qurd balası soruşdu. Oğuz oğlu başına gələn əhvalatı danışdı. İlin aylarınnan gileyləndi. Dedi ki, elə ay var, yaxşı dolanırıx, elə ay var acınnan qırılırıx. Ayları təriflədi, ayları yamannadı, qışdan gileyləndi.

Qurd balası dedi: - Ey Oğuz oğlu, qabaqdakı dörd yolayrıcında səni bir sürü qoyun, bir qucax sünbül, bir cəhrə, bir də əl dəyirmanı gözlüyür. Onnarı alıb zağana apararsan. Qoyunnardan bir neçəsini kəsib ətini yiyərsən, yununnan cəhrədə ip əyirip, özünə isti paltar toxuyarsan, dərisini əyninə geyərsən, sünbülün ununnan çörəh bişirərsən, yaza çıxarsan. Ancaq sənə verdiyim əmanətlərdən gərək muğayat olasan. Sünbülü və qoyunu gərək özün artırasan. Sünbülün dənini yerə səpib onu annının təri ilə suvarasan. Dedihlərimə əməl eyliyə bilməsən yaşamax sənin üçün çətin olacax. Oğuz oğlu yolayrıcına gəldi. Qurd balasının dedihlərini götürüb zağıya gətirdi. Qurd balasının dediyi kimi etdi. Qışı kefi kök dolandı. Yayda sürünü dağlara yaydı, sünbülü torpağa səpdi, gecə-gündüz sürülərin, sarı sünbülün qulluğunda dayandı. Oğuz oğlu bütün ili işlədi. Qurd balasına rast gəldiyi böyüh çillənin otuzuncu gününnən isə bayrama hazırlaşmağa başladı. İlin beş gününü yedi, içdi, çaldı, çağırdı, qohum-qardaşa bayrama getdi, qurd balasının ona verdiklərinnən qohum-qardaşa sovqat apardı. Oğuz oğlu ilin başlanğıcını o günnən hesapladı. O günə Novruz adı verdi. Novruzu bayram etməyə adət elədi. Novruz ona uğur gətirdi (51, s.50-51).

**854. Bulaq motivi** («Ağoğlan bulağı»). Sədərək kəndi yaxınlığında bir bulax var. Adı Ağ oğlan bulağıdır. Həmin bulağın yanında bir qəbir var. Qəbrə isə Günəşin Ağ oğlunun qəbri deyillər (51, s.51).

**855. Bulaq motivi**, **məhəbbət motivi** («Asnı bulağı əfsanəsi»). Belə deyillər ki, Arazın o tayında Qara adlı bir igid Asnı adında bir gözələ vurulur. Qara da gözəl olduğunnan Asnı xanım da onu sevir. Asnının atası çox varrı imiş. O, qızını yoxsul ailədən olan Qaraya vermək istəmir. Qaranın bu vilayəti tərk etməsini ona çatdırır. Qaraya çatdırıllar ki, getməsə onun boynu vurulacax. Əlacsız qalan Qara bir müddət oradan uzaxlaşır. Asnının həsrəti ilə yaşıyır. O, imkan tapıb Asnı ilə yenidən görüşə bilir. Onnar vədələşib günnərin birində Arazı keçir və gözdən itillər. Qara ilə Asnı bir xeyli gedib dağlara üz tutur və qayalıxlar arasında özlərinə sığınacaq tapırlar. Yorğun və susuz gənclər nahar etmək üçün yer seçillər. Onnar ətrafı nə qədər gəzsələr də, su tapa bilmillər. Qara Asnını bir qayanın dibinə qoyub su dalınca gedir. O yorulub əldən düşür, lakin suya rast gəlmir. Yerli əhalinin Qalacıq adlandırdığı ərazidə üç gün, üç gecə Qaranı gözlüyən Asnı bilmir ki, nə etsin, hayana üz tutub getsin. Asnı bir qədər yuxarı çıxıb yenə əlacsız qalır, ağlamaq, fəryad etməkdən balqa heç nəyə gücü çatmır, gümanı gəlmir. Ağlıya-ağlıya Qaranı səsliyir, fəryad edir və gözləyir. Belə deyillər ki, qızın gözünnən axan göz yaşı çaya çevrilir. Yerli adamnarın da sevinci yerə-göyə sığışmır, onnarın sevinci Asnının sevincinə qarışır. O vaxtdan bulağı Asnı adlandırıllar. Asnı su tapsa da, Qaranın həsrətinnən bilmir nə etsin, hara üz tutub getsin. Ətrafı dərdli-dərdli gəzən Asnı bir çobana rast gəlir. Çoban onun kim olduğunu, bu çölləri nə yaxşı dolaşdığını xəbər alır. Asnı başına gələn əhvalatı olduğu kimi çobana danışır. Çoban Asnını tək buraxmax istəmir. Odur ki, Asnıdan xahiş edir ki, Qaranı birlikdə axtarsınnar. Onnar yollarına davam edillər. Sıx bir meşəlihdə Qaranı yaralı vəziyyətdə tapıllar. Vəhli heyvannar onu yaralamışdı. Qaranı Asnı bulağının yanına gətirillər. Qara sudan doyunca içir, şükürlər edir. Çoban onun yarasına çarə axtarır. Vəhli heyvannarın dişi batmış yerlər irinnəmişdi. Arxların kənarınnan bağayarpağı tapır, onu əzib yaralarının üstünə döşəyir. İniltisi ətrafa yayılan Qaradan xahiş edir ki, əlac yoxdur, özündə güc toplasın. Təbiətin bu məlhəmi Qaranı sağaldır. Çobanın xeyirxahlığı sayəsində sevgililər bir-birinə qovuşullar. O zamannan onnarın qalıb ömürlük yaşadığı bu ərazi Qarabağlar adlanır (51, s.52-53).

**856. Məhəbbət motivi** («Apardı sellər Saranı»). Deyillər ki, hər gün əmioğlu və əmiqızı - Xançobanla Sara öz qoyun- quzularını Ər dağının ətəklərinə sürər, günbatana kimi bir yerdə oynuyar, nəğmə oxuyarmışlar. İllər ötdükcə gözlər bir-birinnən utandı, baxışlar yarıda qırıldı. Nəğmələr öz donunu dəyişdi. Sara gözəl-göyçək bir qız, Xançoban isə qollu-biləkli bir igid oğlan olmuşdu. Hərdənbir onnar qaya üzərində qoşa dayanır, dağın dibi ilə dəli kimi dalğalarını sahilə çırpan Arpaçayın səsini dinləyirdilər. Öz əksini Sara ilə Arpaçayın dalğalarında görən Xançoban qorxmuş kimi geri çəkilər, Saranın da qolunnan yapışar, sahildən uzaqlaşarmışlar. Xançobanla Saranın məhəbbətinnən xəbər tutan Saranın atası artıq Saraya qoyun-quzu otarmağa icazə vermir. Xançoban Ər dağına gələr, yan tütəyi ilə həsrət oduna yandığını aləmə yayardı. Günnərin birində Xançobanı görmək həsrəti ilə səhəng çiynində qızlarla Arpaçaydan su gətirməyə gedən Sara şikardan qayıdan xanın oğlu ilə qarşılaşdı. Elə o gecə Saranın toy günü müəyyənləşdirilir. Bu hadisədən xəbər tutan Xançoban öz atını qarannıx tövləyə çəkib axurunu saman və arpa ilə doldurur. Toyun qırxıncı günü Xançoban öz atını da götürüb əmisinin hüzuruna gəlir. Bu gəlişdən o qədər də şad olmayan Saranın atası qardaşı oğlu ilə razılaşır. Sara Xançobanın atı üzərində bəy evinə gəlin gedəcəkdir. Bu xəbər Saranı da sarsıdır. Xançobanla gəzdiyi Ər dağı, bağladıqları əhd-peyman onu bərk sarsıdır. Gəlin ata evindən uzaqlaşdıxca nağara və zurnanın səsi Ər dağına yaxınnaşırdı. Xançoban qayanın üzərində durub Arpaçaya baxır, yanaxlarından axan damcılar çaya düşdükcə dalğalar dəli kimi nərildəyirdilər. Dəstə qayıya yaxınnaşırdı. Bax buradaca Arpaçayı görən Sara kövrələrək qaya üzərinnən ona baxan Xançobanın kövrək baxışlarına dözə bilməyəcəkdi. Birdən toy kəsildi, şivən düşdü... Arpaçayın dəli dalğaları «şaqqa» çəkib, ətrafa səs saldı. Heç kim heç nə başa düşmədi. Bircə əllərini Sarasına uzadaraq daşa dönmüş Xançobannan başqa. Bəlkə də bu sirri bildiyinnən daşa döndü Xançoban?. Nə bilək... Əhvalat belə olmuşdu: Qırx gün qırx gecə axuruna saman və arpa tökdüyü atına Xançoban bircə dəfə də su vermir. Su həsrəti ilə alışıb yanan at, Ər dağının zirvəsinnən suyu görüb özünü çaya atır. Çayın da yaz vaxtı, dəli vaxtı, udur Saranı. Xançobansa tutduğu əməlinnən, Sarasızlığınnan, onsuz da Saraya qovuşa bilməyəcəyinnən daşa dönərək Ər dağında qalır. Bu əhvalatdan sonra Arpaçayın adını eşidən də, eşitməyən də oxudu:

Arpaçayı aşdı-daşdı,

Sel Saranı aldı, qaçdı.

Qara gözlü, qələm qaşlı,

Apardı sellər Saranı,

Bir ala gözlü balanı. (51, s.54-55)

**857. Məhəbbət motivi**, **su qurbanı motivi** («Çay qızı»). Muğan adlanan bir kənddə iki gənc yaşayırdı. Bunlardan biri qoçaq bir cavan olan Sarvan, o birisi isə Muğanın yaraşığı Gözəl idi. Bunlar yenicə evlənmiş, kasıb olsalar da çox mehriban bir ailə qurmuşdular. Gözəl və Sarvan Arpaçayın sahilində boya-başa çatmışdılar. Gözəl Arpaçayın zərif, incə qızı kimi ad çıxarmışdı. Sarvan da Muğanda at çapmaqda, qılınc oynatmaqda şöhrət qazanmışdı. Muğan camaatı əkinçilik və bənnalıqla məşğul olurdu. Sarvan özünü xoşbəxt sayırdı. Çünki bütün Muğan onu sevir, ona hörmət edirdi. Bir də o, Muğanın gözəli ilə evlənmişdi. Aylar, illər keçdi. Gözəl hamilə oldu. Doqquz ay, doqquz gün, doqquz saat, doqquz dəqiqə keçəndən sonra Gözəl dünyaya bir qız gətirdi. Gəlin ana qızı olduğunu görüb çox sevindi. Ancaq zahı çox zəif idi, getdikcə halı pisləşirdi. Bütün Muğanın biliciləri tökülüşüb gəldilər. Amma gəlinə heç bir köməklik edə bilmədilər. Gözəl ölüm yatağına düşdüyünü duyub Sarvanı yanına çağırdı, dedi: - Əzizim, Sarvanım, mənim səndən bir xahişim var, qulaq as deyim. Məndən sonra evlənəcəksən evlən, amma qoyma balamı incitsinlər. Mən ömürdən yarımadım, osa yarısın. Körpəmizə hələ də ad qoyulmayıb. Adını mən verdim, yaşını yaradan versin: Sara! Qoy hamı qızımı Sara çağırsın. Mənim sözüm bu idi... indi də balamı gətir, qoy sonuncu dəfə onunla görüşüm. Sarvan tez Saranı gətirib Gözələ vermək istədi. Amma yetişmədi... Gözəl artıq gözlərini əbədi yummuşdu. Sarvan ağladı, ürəyində ağladı... Sara... balaca məsum körpə də elə bil anasının ölümünü duyub atasına qoşuldu, bərkdən qışqıra-qışqıra ağladı. Ən ağır dəqiqələrində körpəsinin səsini eşitcək gözlərini açan Gözəl, bu dəfə Sarvanın qışqırmasına cavab vermədi. Bala səsini eşitmədi. Gözəli torpağa tapşırdılar.

Sarvan Gözəlin hər dediyini etdisə evlənmədi. O, Saranı qayğısız böyütməyə çalışırdı. Sara evdə oturmur, tez- tez Arpaçayın sahilinə gəlirdi. Qız heç kəslə oynamır, yalnız Arpaçayla oynayırdı. Arpaçay da sanki Saraya öyrənmişdi, qız sahilə gəlməyəndə kədərlənir, sakit-sakit axır, gələndə isə sevincindən alıb-daşırdı. Bütün Muğan camaatı bu qızı görəndə Gözəli xatırlayıb deyirdi: - Sara lap elə Gözəlin özüdür ki, durub. Torpağı sanı yaşasın. Gözəl də uşaqlıq çağlarını Arpaçayın sahilində keçirib, Sara da. Gözəl də Muğan gözəli idi, Sara da.

Belə deyənlər çox idi. Amma heç kəs istəmirdi ki, Saranın həyatı Gözəlin həyatına oxşasın. Odu ki, deyirdilər: - Surətdə oxşayıb, baxtda oxşamasın. Beləcə Sara qayğı bilmədən Arpaçayın sahilində oynaya-oynaya böyüdü. Qızlar bulağından su içdi.

Qızı istəyən çox idi. Sara bu cavanların içində gözəl bir gənci sevdi. Xançoban çobanlıq edirdi. Onu bütün Muğan camaatı sevirdi, çox qızlar gizli-gizli onun həsrətini çəkirdi, o isə təkcə Saranı sevirdi. Kəndin mötəbər qocaları Saranın atasına elçi düşdü. Ata qızının razılığı ilə onu Xançobana ərə verdi.

Muğan düzünə yaz gəldi. Xançoban sürüsünü yaylağa aparmalı oldu. O, Sarası ilə görüşüb ayrılanda, təzə gəlin ondan üzülüşmək bilmədi, ağladı, Xançoban bundan kədərləndi və soruldu: - Mənim Saram, sən axı niyə ağlıyırsan? Bir-iki gündən sonra qayıdıb səni də aparacağam. Sara dedi: - Heç özüm də bilmirəm niyə ağlıyıram... səndən ayrıla bilmirəm, ürəyimə damıb ki, sən gedəndən sonra bir bədlik olacaq. Bəlkə bir də səni görməyəcəyəm, ondan qorxuram.

Xançoban güldü və Saranın ipək tellərini sığalşadı: - Qorxma, gülüm, - dedi, - heç nə olmaz.

Çoban sürünü çəkib dağlara getdi. Sara Xançobanı yola salandan sonra köhnə dostu Arpaçayın sahilinə gəldi, oturub fikrə daldı. Bu vaxt ölkənin xanı çayın qırağından keçəndə Saranı gördü, durdu, hərisliklə qıza tamaşa etməyə başladı. Sara yad gözlərin ona zilləndiyini görmədi. Arpaçay isə gördü. Saranı qısqandı. Bu yad baxışlardan qəzəbləndi, aşdı-daşdı, Saranı öz qoynuna aldı, apardı, heç nə olmayıbmış kimi sakit-sakit axmağa başladı.

Bütün Muğan camaatı tökülüb gəldi. Saranı oturduğu yerdə görməyib kədərləndilər. Ürəklərinin ağrısı qəmli bir mahnıya çevrildi... o gündən həmin mahnı dillər əzbəri oldu:

Arpa çayı aşdı- daşdı,

Sel Saranı aldı qaşdı... (51, s.56 - 58)

**858. Məhəbbət motivi**, **su qurbanı motivi** («Sara, Arpaçay və əjdaha»). Deyilənlərə görə, Sara çox gözəl imiş. Sərv boylu, incə belli, ağ buxağlı, alma yanaqlı Saranın bədənində Günəş şoxu kimi heyrətli bir işıq varmış. Qızın çoxlu aşiqi, dəli-divanəsi candan keçibmiş. Lakin Sara öz ürəyini Xançobana vermişmiş. Saranın gözəlliyinə təbiət də vurğun imiş. Rəvayətə görə, zaman-zaman kükrəyib daşan Arpaçay və onunla düşmən kəsilən bir əjdaha Saranın vüsalı üçün alışıb-daşıb yanırmış. Onlar qızla qovuşmağa fürsət axtarırlarmış. Bir gün Sara sevgilisi Xançobanın yollarına baxmaq üçün kənddən aralanır. O, yavaş-yavaş gəlib Arpaçayın sahilinə çatır. Çayın həzin və yanıqlı nəğməsi, ləpələrin narahatlıqla oynaşması qızı təəccübləndirir. Çay hiss olunmadan coşmağa, qabarmağa, onun ayaqlarına doğru sürünməyə başlayır. Birdən kükrəyib Saranı ağuşuna alıb aparır. Arpaçayın Sara ilə vüsala yetdiyini görən əjdaha qısqanclıq qəzəbi ilə özünü çaya vurur. Çayı sorub Saranı xilas edir. Əjdaha qızı kamına çəkib özü onunla vüsala yetmək istəyir. Lakin Saranın gözəl bədəninin şoxu əjdahanın gözlərini qamaşdırır. Bunu görən Arpaçayın selləri, suları yenidən kükrəyir, hayqırır. Sahil boyu alıb-daşan çayın ağ köpükləri yenidən Saranı öz qoynuna alır. Əjdaha isə bu vüsalın həsrətinə, qısqanclığına dözməyib Arpaçayın sahilində ürəyi partlayır (51, s.58).

**859. Zaman motivi** («Gilan qarısı»). Naxçıvanda bir şəhər xarabalığı var. Buna «Xaraba Gilan» deyirlər. Mətnə görə, Gilan hökmdarının bircə qızı varmış. Bu qız elə gözəl imiş ki, günə deyirmiş sən çıxma, mən çıxım, aya deyirmiş sən çıxma, mən çıxım. O, çöldə, həyət-bacada görünəndə hamı onun tamaşasına çıxırmış. Bir gün Gilan hökmdarı qızını yanına çağırıb deyir: - Qızım, qızıl xəzinənin yerini sən bilirsən. Get mağaradan xeyli qızıl gətir. Sənə əlavə saray qurduracağam. Gündoğan tərəfi fil sümüyündən, günbatan tərəfi isə qu sümüyündən. Gərək sən imarətdən çıxanda hamı tamaşana dursun. Sənə həmin bərli-bəzəkli imarətdə toy vurduracağam.

Qız sevincək yola düşür. Mağaranın dərinliklərinə gəlir. Qızın qulağına gurultu gəlir. Əlində qızıl bayıra çıxanda görür ki, Gilan yerlə-yeksan olub. Deyib-gülən insanlardan, bərli-bəzəkli evlərdən, imarətlərdən, çarşı- bazarlardan əsər-əlamət qalmayıb.

Gilanın xarabalıqlarında tək-tənha qalan qızın başı bir gecədə elə ağarır ki, qız qocalıb qarı olur. Qız xaraba Gilanı gördükcə qəhərlənir, dərdi gündən-günə artır. Dərdini pünhan-pünhan çəkmək üçün mağaraya çəkilir.

Deyirlər ki, qarı hər yeddi ildən bir mağaradan çıxıb şəhərdən soruşur: - Sən abadsan, yoxsa yenə də bərbad? Sonra da seyr edib köks ötürür, ağlayır və təkrar mağaraya çəkilir (51, s.59-60).

**861. Tufan motivi**, **adqoyma motivi**, **ilan motivi**, **peyğəmbər motivi** («Nuhun tufanı»). Deyilənə görə, Nuh Nəbi bilirmiş ki, tufan baş verəcək, dünyanın üzünü su alacaq. Odur ki, böyük bir gəmi düzəltmək qərarına gəldi. Günbatanda bir meşə var idi. Gün arxasına keçəndə kölgəsi gün arxasını tuturdu. Ağacların gövdəsinə qirx arşın ip - kəndir çatmazdı.

Meşədə Ac adlı bir pəhləvan yaşayardı. Biləyində öküz zoru var idi. İş-peşəsi el-obanın ilxısına, naxırına zərər vurmağıydı. Hər öynədə bir öküz yeyir, üstündən üç tuluq su içib doymurdu.

Nuh Nəbi pəhləvanı yanına çağırdı. - Sənə doyunca yemək verərəm, - dedi. - Günbatandakı meşədən bir xeyli ağac kəs.

Ac təəccüblə Nuhdan soruşdu: - Kişi, sən məni necə doyduracaqsan? Bilirsən ki, mən nə qədər yesəm də, elə acam.

Nuh Nəbi dedi: - Səbr edib mən deyənə əməl etsən, mən deyən də olar.

Ac razılaşdı. Nuh onun gücünə görə də balta düzəltdirdi. Pəhləvan baltanı götürüb ac qurd kimi meşəyə girişdi. On gün bəs deyincə kəsib tökdü.

Nuh pəhləvana bir öküz kəsdi. Ətini qızardıb qabağına qoydular. Pəhləvan öküzün bir budunu yedi, üstündən də bir tuluq su içib geri çəkildi. Doymağına heyrət etdi. Nuh Nəbi dedi: - Pəhləvan, bu halal zəhmətin qazancıdır. Onun üçün də doydun. Haram yemək səni doyurmaz.

Pəhləvan o gündən əvvəlki peşəsindən daşındı.

Nuh Nəbi sənətkarlıqda mahir olan yeddi nəfər usta çağırdı. Əvvəldən gəminin xərcini verib, razı saldı. Ustalar ilə başladı. Bir aydan sonra gəmi hazır oldu.

Bir gün Nuhun arvadı sıfra açıb, xəmir yoğururdu. Durub təndirə od salmaq istədi, duvağı qaldıranda quruyub qaldı. Təndir yarıya kimi suyla dolmuşdu. Arvat gedib əhvalatı ərinə söylədi. Nuh dedi: - Get, sıfra-xəmiri yığışdır. Tez ol, dünyanın üzünü su alacaq. Yol tədarükündə ol. Üç aylıq azuqə götür.

Arvat tədarük gördü. Azuqəni gəmiyə yığdılar. Nuh öz ailəsini, əlavə də hər heyvandan, quşdan bir cüt götürüb gəmiyə mindi. Oğlanlarından biri Nuhu eşitmədi.

Dedi: - Mən uca dagın başına çıxacam.

Nuh gəmidən yenib düşdü oğlunun dalına. Gördü oğlu ona itaət etmir. Qayıtdı mindi gəmiyə.

Qırx gün, qırx gecə yağış yağdı. Bir yağış ki, tut ucundan çıx göyə. Su qalxdı, dünyanın üzünü almağa başladı. Gəmi də suyun üzünə qalxdı. Uca dağlar görünməz oldu. Axırı - sonu görünməyən bir dərya yarandı. Nə qədər canlı vardısa, tələf oldu.

Gəmi Məğribdən Məşriğə üz qoydu. Günlər, həftələr dolandı. Gəmi bir gün nəyəsə toxunub keçdi. Gövdəsi bərk yırğalandı. Nuh Nəbi bildi ki, gəmi dağa toxundu.

Pəh, nə ağır dağdı! - dedi. Balından heç qarın əksik olmasın. Odu-budu, dağın adı «Ağrıdağ» qaldı. Başından da qarı əksik olmadı.

Bir həftə də keçdi. Gəmi yenə silkələndi. Nuh Nəbi gəmidəkilərə: - Bı da inan, dağdı, - dedi.

Bu dağın da adı «İnandağ» oldu. Zirvəsi də zərbədən iki yerə haçalandı.

Gəmi səfərə davam etdi. Bir az getmişdilər ki, təkrar silkələndi. Nuh gəmidəkilərdən soruşdu:

- Bu dağ o dağdan kəm deyil?!

Dağın adına «Kəmki» dedilər. Gəmi burdan aralandı. Tufan da yavaşıdı.

Bir gün bir siçan gəmini deşdi. Su gəmiyə dolmağa başladı. Nuh Nəbi gördü ki, gəmi qərq olacaq. Üz tutdu gəmidəkilərə ki, kimin imkanı var əlac eləsin.

Ilan dedi: - Mən eləsəm, nə verərsən?

Nuh Nəbi dedi: - Nə istəyirsən?

Dedi: - Dünyada şirin nədisə onu.

Nuh Nəbi razı oldu.

İlan quyruğuyla deşiyi tutdu. Qıvrılıb yatdı.

Gəmi bir qayaya yan alıb ehmallıca toxundu. Nuh buna «Gəmiqaya» adı verdi. Gəmidəkilər quruya çıxdılar.

Tufandan sonra bir gün Nuh Mozalana dedi:

Get, fırlan, gör dünyada şirin şey nədir?

Mozalan havaya qalxdı. Hər otun, çiçəyin, canlıların üstünə qondu. Hər şeydən daddı. Şirin olan bir şey tapmadı. Fikirləşdi ki, dünyada dadmadığı daha nə qaldı. Yadına düşdü ki, bir insan ətindən dadmayıb.

Mozalan bir dağa uçdu. Şirin yatmış bir ovçu gördü. əlinin kəfəsinə yapışıb, ətindən daddı. Gördü ki, şirindi. Geri qayıtdı.

Qaranquşa dedilər ki, get gör, Mozalan niyə gecikdi. Qaranquş Mozalan gedən tərəfə uçdu. Yolda rastlaldılar. Qaranquş soruşdu: - Dünyada nə şirindi?

Mozalan dedi: - İnsan əti.

Qaranquş fikirləşdi ki bu ixtiyar ilana verilsə, dünyada insan qalmaz. Istədi Mozalanı dilə tutsun ki, bu sirri aşma. Amma fikrindən daşındı. Dedi ki, birdən bunun faydası olmaz. Odur ki, hiylə işlətdi. Dedi: - Gətir dilini dadım, görüm şirindi? Şirin olmasa, ilan səni çalar.

Qaranquş Mozalanı aldatdı. Mozalan dilini ona uzatdı. Qaranquş onun dilini kökündən qopartdı, qabaqda qaşdı. Gəlib dedi ki, Mozalan gəlir.

Mozalan gəlib Nuhun qabağında yerə düşdü başladı fırlanıb mızıldamağa. Heç nə anlamadılar, Dedilər: «Yorulub, ya da dilin şəkər tutub».

Nuh Nəbi Qaranquşdan soruşdu: - Yolda sən görəndə dili var idi? Qaranquş cavab verdi: - Var idi. Dedi ki, dünyada torpaq şirindi.

Nuh Nəbi ilana dedi: - Torpağı verdim sənə.

Ilan qaranqulun hiyləsini duydu. Atılıb onu tutmaq istədi. Qaranquş uçanda quyruğu keçdi ağzına. Lələyinin ikisini çəkib qopartdı.

O vaxtdan qaranquş haçaquyruq qaldı, xeyir xəbər müjdəçisi oldu. Mozalan lal olduğundan vızıldamağa başladı. Ilan da torpaqda yaşadı, ondan qənaətlə istifadə etməyə başladı. Rəvayətə görə Nuh Nəbi də oğlanlarıyla Naxçıvanda məskən saldı. Gəmisi də Ordubadın Nəsirvaz kəndi yaxınlığındakı Gəmiqayada qaldı (51, s.62- 66).

**862. Bulaq motivi**, **əjdaha motivi** («Cincili bulaq»). Sədərəyin yaxınlığında Əjdəkom dağı var. Dağın altında bir bulaq çıxır, adına Cincili bulaq deyillər. Rəvayətə görə, bulaq yeddi ildən bir çıxır. Deyirlər, bu bulaq çox suluymuş. Əkini, bağ-bağatı onun suyuyla suvarırmışlar. Bir əjdaha gəlib suyun qabağını kəsir, əvəzində gündə bir adam qurban istəyir. Qurban vermişlər. O vaxtdan bulağın suyu kəsilir. Əjdaha yeddi il bir tərəfi üstə yatır, yeddi il də o biri tərəfi üstə. Yeddi ildən bir tərpənib yerini dəyişəndə su gəlir, sonra kəsilir (51, s.67).

**863. Zülm motivi** («Dağyunus necə Dağyunus oldu»). O vaxt Təmleyxa adında çoban olur, bir də Yunus adında. Onda Yunusuydu, Dağyunus dəyişdi. Bınnar qoyun-quzu otarıllar. Bir gün yenillər bulax başına. Təmleyxanı yuxu aparır. Bı yatır. Yunus da qoyunu sağır, südü də qoyur bulağa sərinnəsin. Yunus görür ki, Təmleyxanın burnunnan bir milçək çıxdı. Bı milçək getdi, dolandı, gəldi. Onnarın yanında üç dənə kələk varmış daşdan. Milçək gəlip girir o kələylərin içinə bir xeyləm. Təzədən uçur, girir Təmleyxanın burnuna. Yunus oyadır bını ki, dur e. Təmleyxa der məni niyə durquzdun, belə yaxşı yuxu görürdüm. Düşmüşdüm süd gölünə, göldən çıxdım, gördüm bı daşın altında qızıl var.

Axlam hər kistə gedir öz evinə. Yunus yatmır, durur gedir Təmleyxa deyən yerə. Həmən daşın yanını qazır, görür nəkqədər qızıl var. Səhər də gəlip der ki, mən day çobannığa getmirəm. Təmleyxa der, bu der, bir ley çıxmır. Təmleyxa tək geer çobannığa. Sonra da eşidir ki, Yunusun var-dövləti yer batırır. Təmleyxa barmağın dişdiyir ki, hay-hay, görən bı Yunus çoban ola-ola, bı qədər var-dövləti hardan alıp. Bir günnəri də Təmleyxaya dellər ki, Yunus padşahın qızın alır, Təmleyxanı da toya çağırır. Təmleyxa da der ki, ay canım, mən hara, Yunus hara. Mən çoban, Yunus da padşahın giyəvi. Qonşular bını eşidip dellər ki, sən get toya. Nəsə, Təmleyxa da gedir toya. O vaxt Yunus mərfətdi-qanacaxlı oğlan imiş. Padşah da toyda der ki, bınnan sora Yunus onun oğludu, varisidi. Yunus da Təmleyxanı day buraxmır yanınnan, saxlıyır özüynən. Padşah birdən ölür, hamı da elə bilir bı əzrayılın işidi. Əmə padşahı Yunus zəhərləmişdi ki, taxt-taca sahip olsun.

Yunus olur şah, vəkli də Təmleyxa. Yunusun yavaş-yavaş gözünü qan örtür, isdəhləri çoxalır. Çoxlarının ürəyinə dağ çəkir. Ona Dağ Yunus, yanı ürəhlərə dağ çəkən Yunus derlər. Bı ta hamıdan gücdüdü, torpaxları da ucsuz-bucaxsızdı, Allahlıx iddiası eliyir. Der ki, bırda yaşıyannarın bir Allahı var, o da elə mənəm. Kim desə yox, boynu vırılacax. Yüzlərlə adamı öldürüllər hər gün. Təmleyxa görür Yunusun iddiası çox böyühdü, özü də ürəyində razı dəyil Dağyunusnan. Der, axı mən gül kimi qoynumu otarıp, Allahıma duva eliyirdim. Niyə gəlip çıxdım bura? Dağyunus bir günnəri mənim də boynumu vuracax.

Axırı özü kimi altı nəfəri də yanına alıp qaçdı Asafkəfə sığındı (51, s.68-70).

**864. Od motivi** («Nuhdaban»). Rəvayətə görə, Nuhun gəmisi Gəmiqayada quruya oturmuşdu. Oğlanları bir gün gördülər ki, uca dağlar od tutub yanır. Gəmi oturan dağ da tüstüsüz alova bürünüb. Özləri də od-alovun içindədilər. Qorxudan bilmədilər neyləsinnər. Haray- həlir salıb bağırdılar.

- Aman tanrı! Günahımız nədi ki, indiyədək tufanda qaldıq, indi də od- alova düşmüşük.

Amma bu qorxu çox çəkmədi, gördülər ki, od-alov onları yandırmır. Yaşıl çəmənə, gülə, çiçəyə də toxunmur. - Bu nə sirrdir? - dedilər. - Dağ da yanar?

Onlar atalarının yanına gedib bu sirri soruşdular. Nuh Nəbi dedi: - Gördüyünüz elə belə od deyil. Sirli, möcüzəli oddur. Bu torpağın mayası oddan yoğrulub. Burda hər şey öz qidasını oddan-alovdan alır. Yanan dağların biri Gəmiqaya, biri İlandağ, biri Ağrı dağıdır. Bu arada yurd salın. Dediyim üç dağ sizə qüvvət, bərəkət verəcək. Bərkdə şərdən, yağıdan qoruyacaq.

Nuh Nəbi sözünü qurtardı. Dayandığı yerdən bir addım irəli atdı, ayağı torpağa gələndə pəncəsi yox, dabanı yerə dəydi. Oğulları həmin yerdə yurd saldılar, adına da «Nuhdabanı» dedilər (51, s.71).

**865. Qoç motivi**, **qurban motivi** («Göygöl»).Rəvayətə görə bir çoban Göygölün ətrafındakı səfalı yaylaqda qoyun otarırmış. Sürüdəki qoyunların qoca gələn vaxtıymış. Amma çobanın qoçu yoxuymuş. Odur ki, Allahdan arzu edir ki, ona qoç yetirsin. Qoyunları qısır qalmasın. Qarlıdan gələn il yaylağa gələndə gölün kənarında bir qurban kəssin. Bir az keçmir ki, yer, göy titrəyir. Göygöl bərk təlatümə gəlir. Göldən bir ağ, bir qara qoç çıxıb sürüyə qarılır. Az keçir, qoçlar qayıdıb suya girirlər. Çobanın sevinci yerə-göyə sığmır.

Vaxt gəlib çatanda sürüdəki qoyunların hamısı quzulayır. Heyvanların sayı birə-iki çoxalır. Il dolanır, yenə yaylaq vaxtı çatır, çoban quzuları da analarının yanında sərin Göygöl yaylağına gətirir.

Bəli, bir gün sürü çəmənliyə yayılıb şirin-şirin otlayırdı. Çoban da həvəslə gah sürüyə, gah da Göygölə tamaşa edirdi. Birdən yadına düşdü ki, keçənilki vədinə görə gölün kənarında qurban kəsməlidir. Çoban sürüdəki heyvanlarına qıymadı. Yerdən bir həşərat götürüb dedi ki, bu da buranın qurbanı. Çoban bunu demişdi ki, yenə yer-göy titrədi. Göy göl təlatümə gəldi. Keçənilki qoçlar göldən çıxdı. Bir göz qırpımında sürünü dölləyib gölə tökdü. Çoban başına döyə-döyə qaldı. Dediyinə peşman oldu. İtini yanına salıb gölün qırağına gəldi, heç nə görmədi.

Deyilənə görə, çobanla iti o qədər durub baxdılar ki, şəkilləri düşüb həmişəlik suda qaldı (51, s.72-73).

**866. İlan motivi** («İlandağ»). Rəvayətə görə, dünyada iki ilanlar padşahı varmış. Bunlardan biri Naxçıvanın Əlincə çayındakı İlandağda, biri də İranın Diri dağında imiş. Ilanlar padşahlarının böyük mülkü, tükənməz xəzinələri vardı. Ancaq bu mülk, xəzinə İrandakı ilanlar padşahına az görünürmüş. Tamah güc gəlib onu qonşu malına şirnikdirirmiş. Bir gün İrandakı ilanlar padşahı güclü qoşunla Araz çayını keçib İlandağa hücum edir. Ölüm-dirim vuruşması başlanır. Onlar bir-birini didib dağıdır, boğub öldürürmüşlər. Ilanların qanı dərələrdə selə dönür, Əlincə çayıyla Araz çayına qarışır, suları qızardır.

İlandağdakı ilanlar sayca çox olan düşmənə qarlı mərdliklə vuruşub, yeddi gün, yeddi gecə çəkən qanlı döyüşdə qalib gəlirlər. Onlar düşməni sıxışdırıb, qovurlar.

Deyilənə görə, ilanların qanlarının qızartısı indi də İlandağının qayalarında, bir də yanındakı təpələrdə görsənir (51, s.74).

**871. Məhəbbət motivi** («Oğlan - qız məqbərəsi»). Qədim zamanlarda Araz çayının qırağında iki qonşu kəndin adamları bir-biriynən yaxından dostluq edərmiş. Kəndlilər bir-birinin evinə gedər, hər dərdinə, sevincinə şərik olarmışlar. Bu kəndlərdən bir indiki Aza kəndi, o biri də Arazın o tayındakı kəndlərdən biri imiş. Belə rəvayət edirlər ki, Aza kəndində bir kişinin gözünün ağı-qarası bircə oğlu varmış. Kişi bütün var-dövlətini oğluna qurban deyib onu böyüdürmüş. Aylar, illər keçir, bu oğlan böyüyüb boya-başa çatır. Eşq sevdası onun da başına dolur. O, Arazın o tayındakı kənddə bir qıza aşiq olur. Elə bil ki, oğlanın göbəyini həmin kənddə kəsiblərmiş, oğlan ordan əl çəkmir, qıznan tez-tez görüşürmüş. Sən demə, qızı həmin kənddə çox varlı bir kişinin oğlu da istəyirmiş. Di gəl ki, qız varlı oğlana getmək istəmirmiş. Məsələ çox mülkülləşir. Qız da ki, açılışıb ürəyini heç kimə deyə bilmir. Xəlvətcə qonşu kənddə istədiyi oğlana xəbər göndərir. Özü də Araz çayının qırağına gəlir ki, qoşulub qaçsın. Bu vaxt qızı güdən varlı bunları görür. Qan vurur onun beyninə. O, qızı istəyən oğlanı ağır yaralayıb atır Araza. Sonra da qızı qaçırmaq istəyir. Qız duyuq düşüb başlayır Arazın qırağıynan qaçmağa. Görür ki, çayın suları al qana bulanıb. Qızı qəhər boğur. Varlı oğlan da onun dalınca gəlir. Qız onun əlindən qurtarmaq üçün özünü çaya atır. Çayın burulğanı qızı da qoynuna alır. Hay-küyə gələnlər neyləyirlərsə onları qurtara bilmirlər. Çay hər ikisini aparır.

Hamı varlı oğlana nifrət yağdırır. Kasıb oğlanın atası var-yoxunu töküb hər iki gəncin nakam məhəbbətinə Aza kəndində qoşa məqbərə tikdirir. O vaxtdan da həmin qoşa məqbərəyə «Oğlan-qız məqbərəsi» deyirlər (51, s.78-79)

**874. Məhəbbət motivi** («Fərhad evi»).Qədim zamanlarda Fərhad adlı bir oğlan varmış. O, cüssəli, igid, mərd bir oğlanmış, həm də sənətkarmış. Gözəl şəkillər çəkər, heykəllər yonarmış. Adı-sanı hər tərəfə yayılıbmış. Uzaq ölkələrdən gəlib onu sarayları bəzəmək üçün aparırmışlar.

Fərhad sənətində kamil olduğu kimi, sözündə, məhəbbətində də dediyindən dönməzmiş. Günlərin birində Fərhad eşidir ki, Bərdədə Şirin adlı bir gözəl var. O, Şirini görmək üçün Bərdəyə üz tutur. Fərhad dostlarıyla Naxçıvan torpağından keçir. Şahbuzun sərin bulaqları, gur çayları, Batabat dağları onu heyran qoyur. O, bir neçə gün burada qalır, bir gün üzünü yoldaşlarına tutub deyir: - Mən bu yerlərə heyran olmuşam. Gərək bu gözəlliyə bir naxış vuram.

Fərhad külüngünü əlinə alır, uca dağlar qoynuna hücum çəkir. Az müddət içərisində qayalıqda bir ev düzəldir. Sonra həmin evin divarına Şirinin şəklini həkk edir.

Fərhad işini qurtarıb Bərdəyə doğru yol alır. O vaxtdan Batabat yaylağında gecələyənlər həmin evin qonağı olur, Fərhadın sənəti qarşısında baş əyirlər. Indi də Batabat yaylağında qalan həmin ev el arasında «Fərhad evi» adıyla tanınır (51, s.82).

**876. Qurd motivi** («Qurd südü əmmiş uşaq»). Bir tayfa varımış. Bı tayfanın başçısı sonsuzumuş. Çox qurbannan, nəzir-niyazdan sora bının bir oğlu olur. Uşax dörd-beş yaşına çatır, əmə yeriyəmmir, heş ayax üsdə durammır. Dədəsi başdıyır ağlamağa ki, bə mən ölənnən sora bı şikəst oğlumun axırı nə olacaq?

Elə bı vaxdı düşmannar basqın eliyillər, bı tayfanı qırıb-çatıllar. Bütün kişiləri öldürüb, arvat-uşağı qul eliyillər. Bı uşağı da şikəst olduğuna görə aparmıllar, atıllar bir daşın dibinə ki, qurt- quş yesin.

Düşmannar tutduxları əsirrəri də götürüp gedənnən sora bir canavar gəlir. Uşağı əmizdirir, sora götürüp aparır öz yuvasına, başdıyır bını saxlıyıp bəsdəməyə. Neçə illər keçir, uşağın ayaxları açılır. Özü də bir pəhləvan olur ki, gəl görəsən, əl atmağıynan yüzillih çinarı kökünnən çıxarmağı bir olur. Nərəsi gələndə şir, pələh girməyə deşih axtarır.

Oğlanın adı hər yana yayılır. Düşmənnər də bının sorağın eşidip gəlillər onu öldürməyə. Ancaq bir yannan oğlan, bir yannan da canavar bınnarın əhədin kəsir, bir nəfərin belə sağ bıraxmıyıb hammısın öldürür. Sora gəlir tayfasınnan sağ qalannarı da qurtarır, gəlirlər öz torpaxlarına, oğlanı başçı seçib başdıyıllar yaşamağa.

O vaxtdan bu tayfıya «Qurtdar tayfası» deyillər. Naxçıvanın Qurtdar məhləsi də onnardan qalmadı (51, s.83-84).

**877. Çoban motivi** («Ağıllı oğlan»). Keçmış zamannarda Naxçıvanda Həsən adlı bir xan yaşayırdı. Həsən xanın üç oğlu, bir qızı vardı. Bədəl adlı bir cavan da xanın sürüsünü otarırdı. Gün o gün olur ki, Bədəl xanın qızına aşiq olur. Xanın qızı da Bədəli sevir.

Bir gün Həsən xan bu sevdadan xəbər tutub qəzəblənir. Ayrılıq günləri başlayır. Həsən xan qızına həyət-bacaya çıxmağı qadağan edir. Yazıq Bədəl fikir etməkdən saralıb-solur. O, sevgilisinə qovuşmaqdan ötrü çox yollar axtarır. Günlərin bir günü Bədəl sürünü Araz qırağında otaranda haramılar hücum çəkir. Onun əl-ayağını sarıyıb sürünü çayın o tayına keçirillər. Bədəl çox zülümlə birtəhər əllərini açır. Sevimli tütəyini götürüb başlayır həzin- həzin çalıb oxumağa:

Bəsti, ay Bəsti,

Kəndir qolumu kəsdi,

Haramılar sürünü basdı...

Bu səs gəlib Bəstiyə çatır. Bəstı gecə cəld yatağından durub atasını, bir də qardaşlarını yuxudan oyadır. Hal-qəziyəni onlara söyləyir. Atası əvvəl inanmır, sonra oğlanlarını da götürüb yatağa gedir. Görür ki, sürü geri qayıtmayıb. Atlarını Araz qırağına sürürlər. Bədəlin sarıqlı halda tütək çaldığını görüb ii başa düşürlər. Gecənin qaranlığında Həsən xan, oğlanlarına haramıları tapmağı tapşırır. Ancaq hansı tərəfə at sürürlərsə, haramıları gördüm deyən olmur. Vəziyyəti belə görən Bədəl xana üz tutub deyir:

- Xan sağ olsun, sürünü hamıdan xilas etsəm, mənə nə verərsən?

- Səni dünya malına tutaram.

- Yox, xan, mənə dünya malı gərək deyil.

Xan çobanın nə demək istədiyini başa düşüb deyir:

- Yaxşı, sürünü haramıdan alıb qapıma gətirsən istədiyini verəcəyəm.

Çoban itini də götürüb sürünün ardınca gedir. Gəlib o yerə çatır ki, haramılar sürünü bir yerə yığıb bir erkək kəsib kabab bişirirlər. Bədəl özünə münasib yer seçib aralıdan qoyunları bir-bir səsləyir: - Ay erkək, ay qumral, gəlin ha, gəlin, duz verəcəyəm, gəlin ha, gəlin.

Çobanın səsini eşidən qoyunlar mələyib ona tərəf qaçışırlar. Bədəl özü Arazın dayaz yerindən bu taya keçir. Sürü də arxasınca gəlir. Haramılar ha çalışırlarsa, sürünün qabağını saxlaya bilmirlər. O, sürünü xanın həyətinə gətirir. Həsən xan çobanın qoçaqlığını görüb qızı ona verir. Yeddi gün, yeddi gecə ona toy çaldırır (51, s.84 - 85).

**878. Körpü motivi** («Yatdı apardı»). Belə deyirlər ki, bir şah (Şah Abbas) Araz çayının üstündən Xudafərində körpü saldırmaq istəyirmiş. Özü də tez. Üç aya. Hər yerə car çəkilir, bacarıqlı bənnalar yığılır. Deyirlər ki, körpünü kim üç aya başa gətirsə, padşahdan böyük ənam alacaq, gətirə bilməsə zindana salınıb boynu vurulacaq. Amma heç kəs buna əməl edə bilmir. Bu minvalla otuz doqquz usta zindana salınır. Bundan sonra heç kəs cəsarət edib bu işdən yapışmaq istəmir. Deyirlər ki, Ordubadda dünya yorub yola salmış usta Mehdi adlı bir bənna var imiş. Bu xəbər ona da çatır.

Usta Mehdi sənətin də, sənətkarın da qədir-qiymətini bilən idi, çox götür-qoydan sonra dedi ki, şahın «körpü salmaq» fikri yaxşıdır. Amma qırxıncı usta da körpünü tikə bilməsə, bu otuz doqquz günahsızın boynu vurulacaq, bəlkə bu xeyirxah iş də baş tutmayacaq. Durub Şah Abbasın yanına getdı. Nə üçün gəldiyini söylədi. Əmələ yığıb işə başladı.

Vaxt gəldi, üç ay tamam olhaolda usta Mehdi baxdı ki, Şah oğlu Şah Abbas qabaqdan, arxasınca da böyük bir dəstə qoşun gəlir. Körpü başa gəlmişdi. Amma bir tərəfdə bir adam boyu yer yarımçıq qalırdı. Usta Mehdi tez köməkçilərə dedi: - Arazın o tayına keçib şahı qarşılayın.

Özü də körpü rəngində olan donunu geyib həmin yerə uzandı. Şah Abbas körpüdən keçdi. Arazın o tayında onu qarşıladılar. Usta Mehdi də gəldi. Ədəb- ərkanla baş əyib təzim etdi. Şah Abbas onu alqışladı, işindən razı qaldı. Onlara ayırdığı xərclə yanaşı, yaxşı ənam da verdi. Sonra usta Mehdinin iltimasıyla otuz doqquz ustanı da azad etdi.

O vaxtdan Ordubadda belə bir məsəl qaldı ki:

- «Usta Mehdi yatdı, apardı» (51, s.86 - 87).

**879. Quş motivi** («Keygidər quşları»). Keygidəri ovlamazlar, günahdı. Lap əldən düşəndə, ölməyə macal Keygidərin özü çıxar ovçunun qabağına. Bu quşlar yekəcədi, ətticə-cannıcadı. Deyəllər ki, Keygidərlər ildə bir yol qanad bağlallar, bizim dağlardan düz İsfahanacan uçallar. Bunun işi bir sirri-xudadı. Uçanda qabağına çıxan dağın daşına-qayasına dəyəndə hövlünnən bağrı çatdıyıb ölər. Ölməsə, dünya da dağıla, düşdüyü dağdan bir də uçmaz, payi-piyada öz dağlarımıza (51, s.43).

**880. Məhəbbət motivi**, **astral motiv** («Aydaş əfsanəsi»). Belə rəvayət edillər ki, Ay Günün eşqi ilə dağları, daşları gəzib dolaşırdı. Gün də Qara divin əlində əsir idi. Qara div isə Günün hər addımını izdiyirdi.

Gün axlamlar çayın qırağındakı mağarıya gələr, buradan ayı səslərdi. Ay günün səsini eşidən kimi mağarıya gələr, öz sevgilisi Günlə sevişərdi.

Bir gün Qara div Ayla Günün sevişdiyini, bir-birini sevdiyini eşidib Günü mağarada əsir edir və saşlarınnan asır.

Ay hər axşam mağaranın yanına gəlir, üzünü mağaranın daşlarına söyküyür, divin yuxuya getməsini gözlüyürdü. Elə ki, div yuxuya getdi, Ay mağarıya girər, sevgilisi Günün saşlarını açar, onnan söhbət edib dərddəşərdi.

Günnərin bir günü Ay yenə də mağaranın yanına gəlir, üzünü həmişəki kimi mağaranın daşlarına söyküyüp Qara divin yatmasını, yuxuya getməsini gözlüyür. Qara div bunnan şübhələnir və səhərə qədər yatmıyıp Günün yanında oturur. Səhər Qara div mağaranın arxasınnan hənirti gəldiyini duyup eşiyə çıxır. Ay Qara divin gəldiyini görüp qaçır. Ay üzünü mağaranın daşdarına elə bərk söykəyip qulaq asırmış ki, üzünün bir tərəfi yapışıp daşda qalır (Bu gün də Ayın əksi olan daş Aydaşda durur).

Qara div o gündən Ayın dalınca düşüp onu tutmağ istiyir.

Eşqdən alovlanıb yanan Gün də gündüzlər uca göylərə qalxıb Ayı axtarır, Ay isə üzünün ləkəli olduğunu görüp gündüzlər Gündən gizlənirdi. Axşamnar Ay sevgilisi günün olduğu mağarıya gəlip gecənin qarannığında onnan xəlvəti söhbət edərdi. Bunnan hirslənən Qara div gündüzlər gah Ayı, gah da Günü tutur, onnardan görüşdükləri yeri öyrənmək istiyirdi (Bu, Ay və Günün tutulmasına işarədir).

Nə Ay, nə də Gün görüş yerlərini Qara divə deməzdilər. Onnar görüş yerlərini gizli saxlayırdılar. Beləcə Qara divdən xəlvət yerdə Ayla Gün gecələr görüşüp sevişirdilər.

Deyilənə görə, indi də Ay və Gün gecələr həmin yerdə - Aydaşda görüşüllər. Onnarın görüşdüyü yer isə Aygün addanır (51, s.43 - 44).

**881. Qızılgül motivi, ad qoyma motivi** (Adsız). Şah oğlu Şapur meşədə gözəl bir pəriyə rast gəlmişdi. Onu görən kimi ağlı başından çıxıb atın üstündən yerə çırpılmış, qız isə onu götürüb meşədəki komasına gətirmişdi. Şahoğlu Şapur özünə gələndə qızı yanında, özünü isə onun kasıb komasında gördü. Ayağa durub qızdan soruşdu:

- De görüm, sən kimsən, nə üçün bu meşədə tənha yaşayırsan?

Qız dedi: - Mən bu meşələri salan Ürfan bağbanın qızıyam. Dünyaya gələndə anam dünyadan köçdü, atam məni 13 il gözünün üstündə saxlayıb böyütdü, ancaq o da dünyadan nakam getdi, məni bir yana çıxara bilmədi, meşədə tək qoydu. İndi mən bu yerlərdə gəzib özümə güzəranlıq axtarıram.

Şahoğlu Şapur bir könüldən min könülə meşə qızına vuruldu. Ancaq qız cır-cındır içindəydi. Şahoğlu onu bu görkəmdə saraya aparmaq istəmədi. Yanındakı lələsini çağırıb ətəyinə bir ovuc qızıl tökdü. Dedi ki, göz açınca şəhərə qayıdıb bu qıza zər-ziba, pal-paltar alıb gələrsən. Səni burada gözləyirəm. Şahoğlunun lələsi atına süvar oldu. Doğrudan da bir göz açıb yumunca deyilənləri alıb gətirdi. Şahoğlu paltarı qıza verib komadan çıxdı. Bir az sonra içəridən səs gəldi:

- Şahoğlu, içəri gələ bilərsən.

Şahoğlu Şapur içəri keçdi, az qaldı yenidən huşu başından çıxsın, amma sevincdən özünü saxlaya bilməyən qız bir qəhqəhə çəkdi. Onun ağzından cənnət ətirli güllər ətrafa səpələndi. Şahoğlu ətirdən məst oldu, amma huşunu itirmədi, qızdan soruşdu:

- Bu nə gülüdür, mən belə gözəl gül görməmişəm, onun adı nədir?

Qız dedi: - Onun adına qızılgül deyərlər. İndi onlar meşəyə səpələnib hər yanı ətirə qərq edəcəklər.

Güllər meşəyə yayıldı. Şahoğlu Şapur dedi:

- Daha getmək məqamıdır. Dur, mən də sənin adını Qızılgül qoydum.

Şahoğlu Şapur Qızılgülü saraya gətirdi, onunla xohbəxt ömür sürdü. Şah arvadı həmişə güləndə əlvan qızıl güllər ağzından ətrafa töküldü, hər yan qızılgülə büründü. O gündən də Qızılgül Şahoğlu Şapurun sarayından bütün dünyaya yayıldı (50, s.286).

**882. Duz-çörək motivi**, **Əzrayıl motivi** («Dədə Qorqud»). Dədə Qorqud Əzrayılın əlindən qaçıb dənizin ortasındakı quru bir torpaqda məskən salmışdı. Qopuzunu əlindən yerə qoymurdu ki, Əzrayıl ona yaxın düşə bilməsin. Qopuzu yerə qoyan kimi Əzrayıl onun çiyninə qonub canını alacaq. Oğuz qəhrəmanlarının şadlıqları Dədə Qorqudsuz qalacaqdı. Ona görə də Əzrayıl dərviş cildinə düşdü. Bu cilddə də iyirmi il qabaq Dədə Qorqudun süfrəsində duz-çörək yediyindən ona toxunmayıb çıxıb getmişdi. İndi yenə həmin libasda Dədə Qorquda yaxınlaşanda Dədə Qorqud onu tanıdı. Əzrayılın libasını dəyişib canını almağa gəldiyini başa düşdü. Ancaq özünü itirmədi, dedi:

- And verirəm səni iyirmi il bundan əvvəl kəsdiyimiz duz-çörəyə, hələ mənə yaxın durma, oğuz elini başsız qoyma.

Əzrayıl gülümsəyib Dədə Qorquddan uzaqlaşdı:

- Bu dəfə də əlimdən səni kəsdiyimiz duz-çörək xilas etdi. Get yaşa, bir də özün məni çağıranda gələcəyəm, qoca, - deyib qeybə vardı (50, s.290 - 291).

**883. Qurban motivi**, **övladsızlıq motivi** («İsmayılın qurban kəsilməsi»). İbrahim Xəlil peyğəmbər səlavatullahın övladı yox idi. O, ahıl yaşa gəlib çatmışdı. Gecə yatıb yuxuda görür ki, Allah-təala ona bir övlad vermişdir. Bundan sonra o, əhd eləyir ki, həqiqətən bir övladı olsa, onu 13 yaşına çatanda Allah yolunda qurban kəsəcəkdir. Vədə tamam olur. İbrahim peyğmbərin bir oğlu olur, adını İsmayıl qoyur. İsmayıl bir gecə yuxuda görür ki, atası vədini unudub, etdiyi vədi yadından çıxarmışdır. Uşaq bunu peyğəmbərə xatırşadır. İbrahim peyğəmbər vədini unutmasından pərişan olur və vədini yerinə yetirmək üçün hazırlıq görüb Ərafat dağına üz tutur. O, İsmayılı qurban kəsərkən əlindəki qılınc taxtaya dönür. Allah-təala İsmayılın əvəzinə yerə qurbanlıq qoç göndərir (50, s.292).

**884. Tufan motivi** (Adsız). Nuh dünya daşqınında öz gəmisi ilə gəlib Qafqaz sıra dağlarının şimal-şərqində ən yüksək bir yaşayış məskənini - Möhüc kəndini tapır. Gəmisini Möhüc qayasında bu gün də qalmaqda olan 1,5x1,5 metr ölçülü halqaya bənd edir, bütün gəmidəkilər dağ zirvəsinin yaşıl vadisinə çıxıb burada məskunlaşırlar. Əfsanəyə görə Nuh, onun qızı və arvadı buradakı Pir Abcabar məqbərəsində dəfn edilmişdir. Nuhun gətirdiyi insan nəsli buradan yaranıb, artmış və dünyaya səpələnmişdir (50, s.293). (Əsas nüsxəsi SMOPMK-da çap olunmuşdur).

**885. Peyğəmbər motivi** (Adsız). Süleyman peyğəmbər yol ilə gedərkən onun mühafizi qabaqda iylənmiş it cəsədi görür, peyğəmbərə yolunu dəyişməyi məsləhət görür. Süleyman peyğəmbər isə yolunu dəyişmir. Cəsədin yanından keçərkən mühafizinə üzünü çevirib deyir: - Bax gör, itin ağ dişləri günəşin şəfəqləri altında necə də gözəldir (50, s.295).

**886. Riyazi motiv** («Şah və çoban»). Bir padşah bütün ahıl və qoca adamları artıq hesab edib ölkədən çıxarmışdı. Ölkə müdrik və ağıllı qocalardan təmizlənmişdi. Bir gün şah səhər tezdən oyanıb eşitdi ki, ölkə düşmən qoşunu tərəfindən üzük qaşı kimi dövrəyə alınmışdır. Şaha xəbər gəldi ki, düşmən adamları saray meydanında bir dairə çəkib cavab istəyirlər. Əgər üç günə cavab verilməsə təslim olmalıyıq. Vəzir, vəkil yığışdı, tədbir tökdü, bir şey çıxmadı. Bir Şahhüseyn çoban vardı, əhvalatı eşidib şahdan xəlvəti evdə sandıqda saxladığı atasına danışdı. Atası gülüb dedi ki, ona cavab verməyə nə var ki?! Sabah sürünü aparanda cibinə bir kömür qoy, o çevrəni ikiyə böl, çıx get işinə, düşmən dağılıb gedəcək. Çoban belə də elədi, düşmən çəkilib getdi. Bir həftədən sonra gəlib yenə meydanda bir çevrə çəkib, içərisinə bir ovuc buğda tökdü. Çoban əhvalatı atasına danışanda atası dedi:

- Qayıdanda bazardan üç xoruz al gətir, hinə at, ac saxla. Vədə tamam olan günü aparıb buraxarsan dairənin üstünə.

Çoban Şahhüseyn belə də edir, ölkə talandan xilas olur. Şah çobanı soruşub sualların və cavabların mənasını soruşur. Çoban cavab verə bilmir, həqiqəti söyləyir. Qocanı saraya gətirib cavabları soruşurlar. Qoca deyir:

- Birinci sualda düşmən deyirdi ki, torpaqlarınızın hamısı bizimdir. Biz çevrəni iki yerə bölüb dedik ki, torpaqların yarısı sizin, yarısı bizimdir. İkinci dəfə dedilər ki, qoşunumuz çoxdur, hücum edib torpaqlarınızı tutarıq. Biz də cavab verdik ki, bizim igidlərimiz sizi dənləyər.

Padşah səhvini başa düşüb bütün valideynləri ölkəyə qaytardı, çünki elmli, kamallı adamları olmayan ölkənin gələcəyi yoxdur (50, s.296).

1. **Dağ motivi** («Molla Əhməd qayası»). Vaxtilə Dağtumasda yaşamış Əhməd adlı nurani bir mollanın adı ilə adlanıb bu qaya. Çələbi baba deyib ki, Dağtumasın altında bir böyük göl var. O gölün ağzına bir yorğan (yəqin ki, dağ, qaya) tıxanıb. Əgər o yorğan, o dağ oradan tərpənərsə, yer üzünü su alar ağzına. Dünya od tuta, yana, yenə də Dağtumasa zaval yoxdur. Çünki Molla Əhməd qayası onun qabağını kəsib. Cada yolundan yuxarı (bəzən də Molla Əhməd qayasından yuxarı deyirlər) bir düşmən ayaq basa bilməz. Bir də Çələbi baba deyib ki, Molla Əhməd qayası olmasa, Dağtumas öz yerindən sunçar uçar, qopar, yerlə yeksan olar (53).
2. **Qonaq motivi** («İkinci ləpir»). Bir vilayətin əhalisi heç qonaq sevən deyilmiş. Ona görə də onların evinə qonaq düşən olmazmış. Adətdəri beləymiş. Bir gün bir yad adam bu vilayətə yaşamağa köçdü. Bu kişi çox qonaqcıl imiş, yoldan keçəni evinə qonaq çağırarmış. Bir gün bu kişi həmən vilayətdən qız almaq fikrinə düşdü. Məsələdən qızın qohumlarını agah edəndə qızın adamlarından biri ona dedi:

- Sən bu vilayətə gəldiyin gündən bizim adəti pozursan. Bir şərtimiz var, əgər qonaq çağırmaqdan əl çəksən, qızı sənə verəcəyik, işdi bir dəfə də qonaq çağırsan qızı evimizə qətirəcəyik.

Kişi çar-naçar qalıb bir az fikirləşənnən sonra razılaşdı. Qızın kəbinini oxutdurub evə gətirdi.

Bir qış gecəsi kişi küçədən bir səs eşitdi:

- Ay ev yiyəsi, bu gecəliyə bizə yer ver. Şaxta əhdimizi kəsib, soyuqdan ölürük.

Biçarə kişi qaldı nə etsin. Arvadına dedi:

- Eşidirsən, kimsə bizdən daldalanmağa yer istəyir. Nə edək?

Arvad kişisinin xasiyyətini bilirdi. Dedi:

- Kişi, əgər bir nəfərdisə evə çağır. Daha nə edək? Amma, qohumlarım bilsə, gəlib məni apararlar.

Bunu deyib arvad öz otağına keçdi. Kişi də gedib şaxtaya düşmüş adamı evinə gətirdi.

Səhər arvad həyətə çıxanda gördü həyətdə, qarın üstündə iki adamın ləpiri var. Tez evə qayıdıb ərinə dedi:

- A kişi , bu nə işdi? Bəs deyirdin qonaq bir nəfərdi?

Sən məni aldatmısan. Mən evimizə gedirəm.

Kişi nə qədər and-aman elədi ki, qonaq bir nəfərdi, arvadı inanmadı ki, inanmadı. Dedi: - Mən sənə inanım, yoxsa həyətdəki ləpirə?

Demə, qonaq da ərlə arvadın söhbətini eşidirmiş. Kişini çağırıb dedi: - Arvadına de ki, qonaq bir nəfərdi, ikinci ləpir onun ruzisini gətirənindi.

Deyilənə görə, o vaxtdan vilayətin əhalisi də qonaqcıl oldu (52, s.17).

1. **Qonaq motivi**, **yuxu motivi** («Tərəzinin ağır gözü»). Günlərin bir günü Musa peyğəmbər Allah-taalanı qonax çağırmax fikrinə düşür. Üzünü Allah-taalanın dərgahına tutub deyir: - Ey yerin-göyün tanrısı, çoxdandı səni evimə qonax çağırmax istəyirəm.

Allah-taalanın dərgahından səs gəlir: - Yaxşı, gələrəm.

Musa peyğəmbər Allah-taalanın dərgahından mürəxxəs oluf evinə qayıdır. Adamlarına tapşırır ki, tez hazırlıq görsünlər. Hamı əl-ayağa düşür. Qazanlar asılır. Min cür naz-nemət hazır olur. Musa peyğəmbər də bir tərəfdə oturub səbirsizliklə Allah-taalanın yolunu gözləyir. Bu vaxt bir dilənçi Musa peyğəmbərin evinə yaxınlaşır, yavaşca qapını döyür. Musa peyğəmbər tez gedif qapını açır, elə bilir ki, Allah-taaşadı. Baxıf görür qapıda cır- cındır geyimdə bir dilənçi dayanıf, xəbər alır:

- Ey Allah bəndəsi, nə istəyirsən?

Dilənçi deyir:

- Ağa, acınnan ölürəm.

Musa peyğəmbər deyir:

- Bir azdan qonağım gələcək, onda sənə də yemək verərəm.

Musa peyğəmbər belə deyəndə dilənçi getmək istəyir. Sən demə, qulluqçu Xeyransa söhbətə qulaq asırmış. Dilənçinin halına tab gətirmir, gizlicə bir qazanın ağzını açıf boşqaba xörək çəkir, dilənçiyə verif deyir: - Qardaş, gəl ye.

Dilənçi yeməyi yeyif, Xeyransaya alqış eləyir, sakitcə çıxıf qedir. Musa peyğəmbər çox qözləyir, amma bir xəbər çıxmır. Hamı yoruluf əldən düşür, axırda da yıxılıf yatırlar. Qazanlar ağzı bağlı qalır. Musa peyğəmbər yuxuda görür ki, tərəzinin bir gözündə Xeyransanın bir dolu boşqabı duruf, bir tərəfdə də onun qırx qazanı duruf, amma bircə boşqab qırx qazanı əyir. Peyğəmbər məsələdən hali olur. Artıq hər şey oluf keçmişdi.

Səhər açılan kimi Musa peyğəmbər qırx qazanın da ağzını açdırır, ac-yalavacları, dilənçiləri doyurur (52, s.18)

1. **Sədaqət motivi**, **günahın bağışlanması motivi** («Ər yolunu saxlama»). Bir qadının əri müharibədə imiş. Bu vaxt xəbər gəlir ki, atan xəstələnib ölüm ayağındadı. Qadın deyir ki, ərim müharibədədi, o gəlməmiş gedə bilmərəm. İkinci dəfə yenə xəbər gəlir. Qadın yenə atasının yanına getmir. Üçüncü dəfə yenə xəbər gəlir. Qadın bu dəfə də atasının yanına getmir.

Bu qadının atasının da Allah yanında çox günahları var imiş. Peyğəmbər eşidir ki, filan qadın ərinin yolunu saxladı, xəstə atasının belə yanına getmədi, odur ki, deyir:

- O qadın ki ərinin yolunu saxladı, xəstə atasının belə yanına getmədi, onun atasının bütün günahları bağışlanıldı (52, s.19).

1. **Qarğış motivi** («Üç qardaş»). Deyilənə görə, Həzrət baba, Pirqulu baba, Dədəgünəş baba üç qardaş imişlər. Hər üç qardaş bir-birinə qarğış ediblər.

- Həzrət baba, səndən qar əskik olmasın!

- Pirqulu baba, üstündən buludlar çəkilməsin!

- Dədəgünəş baba, sənə dəli gəlsin ağıllı olsun! (52, s.19)

1. **Övladsızlıq motivi**, **qonaq motivi** («Həzrət Babanın doğulması»). Çox keçmiş zamanlarda varlı-dövlətli ər-arvad olub, onların uşağı yoxuymuş. Bir gün onlar var- dövlətlərinin hamısını kasıblara paylayıb evlərinnən çıxırlar. Gəlib bir dağın ətəyində məskən salırlar. Bir dəfə görürlər ki, onlara tərəf bir qoyun gəlir. Qoyunu sağırlar, südünü içirlər, yununu da əyirib özlərinə paltar eləyirlər. Bir gün Həzrət Cəbrayıl dedi: - Ya Allah, bəs filan kişi ilə arvadı necə oldu?

Allah-taala dedi: - Baba dağında özlərinə məskən tutublar.

Həzrət Cəbrayıl bir kəndçi libasında gəldi Baba dağına. Çağırdı. Kişi çıxdı çölə. Xəbər aldı:

- Kimsən?

Həzrət Cəbrayıl dedi:

- Bir Allah qonağıyam, gəlmişəm sizə.

Kişi onu evə apardı. Yemək-içmək süfrəyə gələnnən sonra Həzrət Cəbrayıl soruşdu:

- Deyəsən, sizin heç zürriyətiniz yoxdu?

Kişi dedi:

- Yoxdu, qonaq qardaş.

Həzrət Cəbrayıl dedi:

- İndi mən gedirəm, yengil bu vaxt bura gələcəm. Allah onacan sizə bir oğlan payı versin.

Arvad gülümsəyib dedi:

- Qonaq qardaş, mənim 90 yaşım var, bunnan sonra Allah mənə övlad verərmi?

- Allahın könlü olsa verər.

Gəldi il tamam oldu. Kişi evdə yox idi. Arvad evdə idi. Gördü ki, budur həmin qonaq gəlir, tez evin içinnən bir nənni asdı, bir daş bələdi qoydu yüyrüyə. Qonaq gəlib yaxınlaşdı. Arvad əl atdı ki, bunun ayaqlarını çıxartmağa, dedi:

- Get uşağı qoyma ağlaya.

Arvad dedi:

- Uşaq yatıb.

Həzrət Cəbrayıl dedi:

- Sənə deyirəm qoyma uşağı ağlaya.

Bu vaxt arvad irəli yeriyib gördü ki, yüyrüyün içində bir oğlan uşağı ağlamağdan az qalır çatlasın. Uşaq o qədər gözəl-göyçək idi ki, elə bil Allahın könlü olanda onu yaradıb.

Aşdansan, ay aşdansan,

Yemədin heç aşdan sən.

Nə atan var, nə anan,

Yaranmısan daşdan sən.

Həzrət Cəbrayıl dedi:

- Oğlunun adını qoydum Baba.

Arvad bir də baxdı ki, qonaq qeyb oldu (52, s.19 - 20).

1. **Ruzi motivi** («Həzrət Baba»). Bir gün Həzrət Baba dağda maralları kotana qoşub daş-kəsəyi o üzə-bu üzə çevirirmiş. Cəbrayıl nazil olub ondan soruşdu:

- Həzrət Baba, nə edirsən?

Həzrət Baba dedi: - Burada əkin əkmək istəyirəm.

Cəbrayıl dedi: - Heç bu daş-kəsəkdə əkin əkmək olar? Özünə əziyyət vermə!

Həzrət Baba dedi: - Əgər Allah-taalanın könlü olsa, daş-kəsək arasında da ruzi olar.

Cəbrayıl göyə qalxıb getdi. Həzrət Baba daş-kəsəyin içində qur-qur (balqabaq) əkdi. Səhəri gün baxdı qur-qur əmələ gəlib. Bir qur-qur götürüb kəsdi, onun içindən sarı buğda töküldü. Həzrət Baba qaldı məhtəl nə etsin. Bu vaxt yenə Cəbrayıl nazil oldu. Dedi: - Həzrət Baba, iki daş götür. Buğdanı daşların arasında üyüdüb un elə!

Cəbrayıl bunu deyib yenə göyə qalxdı. Həzrət Baba iki daş götürüb buğdanı un elədi. İndi bilmədi unu nə eləsin. Bir də gördü Musa peyğəmbər onun yanında dayanıb. Musa peyğəmbər ona dedi:

- İndi undan xəmir düzəldib çörək bişirərsən.

Musa peyğəmbər əlindəki əsanı yerə vurdu. O saat həmin yerdən su çıxdı. Həzrət Baba una su qatıb xamır elədi. Ocaq qalayıb çörək bişirdi (52, s.20 - 21).

1. **Müqəddəslik motivi** («Musa bulağı»). Bir gün Həzrət Baba bir cüt maralı cütə qoşub daş-qayalıqda əkin əkirdi. Xuda- xudavəndikərim Həzrət Musa əleyhsalamı göndərib dedi:

- Get, o dəliyə de ki, orda taxıl olmaz, heyvanları incitmə.

Həzrət Musa gəldi, salamlaşıb görüşdü, dedi:

- Ay Baba, burda taxıl olmaz axı?

Həzrət Baba dedi:

- Səni bura göndərənin könlü olsa, olar.

Belə deyəndə Həzrət Musa çox kədərləndi. Bir azdan çıxdılar dağa. Həzrət Baba əlini uzadıb Kürü çəkdi yanına dəstəmaz elədi. Həzrət Musaya da dedi:

- Sən də elə.

Həzrət Musa əlini uzatdı, amma çatmadı. Hasasını vurdu yerə, yerdən su tullandı. Həzrət Musa da dəstəmaz elədi. O vaxtdan həmin bulağa «Musa bulağı» deyirlər. O bulaqdan indi gündə beş min adam içirsə, götürürsə də, nə axmır, nə daşmır, nə dağılmır, nə qurtarmır. O həmişə zümzümə eləyir (52, s.21).

1. **Şahidlik motivi** («Dağların şahidliyi»). Bir gün Həzrət Baba çobanlıq edəndə iki qurd onun yanına gəlib deyir: - Ay Baba, o çal inəyi ver, yeyək, yoxsa acından öləcəyik.

Həzrət Baba dedi: - O inək qoca bir qarınındı. Qoy gedim icazə alım, gəlim.

Həzrət Baba qarının yanına gəlib məsələdən onu agah elədi. Qarı razı olmadı ki, olmadı.

Səhər iki qurd yenə Həzrət Babanın yanına gəldi. Həzrət Baba qarının sözünü onlara çatdırıb dedi: - Qarı razı olmadı.

Qurdlardan biri dedi: - Həzrət Baba, qoy biz inəyi yeyək, lap acından ölürük.

Həzrət Baba üzünü dağa-daşa tutub dedi: - Ey dağlar, siz mənə şahidlik edin. Qurdlar acından ölhaöldü.

Xülasə, qurdlar qarının çal inəyini dağıdıb yedilər. Qarı padşahın yanına gedib Həzrət Babadan şikayət elədi. Padşah onu yanına çağırıb dedi: - Sən nə haqla kimsəsiz qarının inəyini qurdlara yedirtdin?

Həzrət Baba dedi: - Qurdlar acından ölürdü, şahidim də var!

Padşah xəbər aldı: - Şahidin kimdir?

Həzrət baba dedi: - Şahidim dağlardı.

Həzrət Baba sözünü deyib qurtarmamış padşah bir də gördü dağlar şaqqıltıyla yerindən qopub saraya tərəf gəlir. Dedi: - Qoy şahidlərin gəlməsin, inandım.

Padşah sonra da əmr elədi qarıya yaxşı bir inək versinlər.

Həzrət Baba da o gündən oradan köçüb başqa yerə getdi (52, s.22).

1. **Qaraçuxa motivi** («Qaraçuxa»). Deyilənə görə, bir çobanı yuxu tutur. Çoban yatır. Qoyunnar da baş alıb gedir. Bu vaxt bir canavar da qarabaqara qoyunnarın dalına düşüb onnarı izləyir. Canavar qoyunlara yaxınlaşanda görür Qaraçuxa baba ayaq üstə dayanıb onnarı gözləyir. Canavar işi belə görüb çıxıb gedir. Çoban axtarıb qoyunnarı tapanda Qaraçuxa baba qeyb olur (52, s.22 - 23).
2. **Bulaq motivi** («Eyğır piri»). Eyğır piri deyilən bir bulaq var. Deyilənə görə, nə vaxtsa üç nəfər əməli-saleh adam burdan keçəndə görür ki, bir qulun bulağın noyçasının bir tərəfindən girib o biri tərəfindən çıxdı. Odur bu bulağa «Eyğır piri» dedilər. İsitməsi olan xəstələr gəlib üç dəfə bulağın ətrafına dövrə vurar, bulağın üstündəki alça ağacına əski-üskü bağlayar ki, şəfa tapsınlar (52, s.23).
3. **Müqəddəslik motivi** («Diri baba»). Deyilənə görə, Diri babanın adı Rəhim olub. El arasında belə bir inam var ki, əməli-saleh adam sübh namazında gedib onun dəstəmaz alan ləpirini görə bilər. Rəvayətə görə, bir gün Həzrət Baba deyir:

- Baba Rəhimə deyin dursun azanı versin.

Durmur, bir də deyir durmur, bir də deyir durmur, dördüncü dəfə Baba Rəhim özü durub azanı verir.

Həzrət Baba soruşur:

- Niyə mən üç dəfə dedim azanı vermədin, indi verdin.

Baba Rəhim deyir:

- Ərşin xoruzunun səsi indi qulağıma dəydi.

Həzrət baba soruşur:

- Ərşin xoruzu nə banşadı?

Baba Rəhim deyir:

- Ərşin xoruzu dedi ki, Allahın şəriki yoxdu, Allahın işinə qarışmaq olmaz.

Həzrət Baba dedi:

- Bay görüm səni öləsən, diri qalasan.

Ona görə də Rəhim babaya «Diri baba» da deyirlər (52, s.23).

1. **Müqəddəslik motivi** («Diri baba piri»). Belə nəql edirlər, keçmişdə çox əməli-saleh bir kişi varmış, lap övliya imiş. Bir dağın ətəyində yalqız yaşayırmış.

Bir gün kişi hiss elədi vaxt gəlib, vədə çatıb artıq öləcək, odur özünə ölü duası oxuyub kəfənə büründü. Uzanıb əcəlini gözlədi. Əcəli çatdı, kişi Allah rəhmətinə getdi. Səhər onun yanına ziyarətə gələnlər baxıb gördülər kişi haçandı Allah rəhmətinə gedib. Fikirləşdilər ki, axşam onu el adətincə dəfn edib torpağa tapşırsınlar.

Axşam camaat mağaraya gələndə gördülər kişinin meyidi qeyb olub.

Bu mağaraya o gündən «Diri baba piri» deyirlər (52, s.23 - 24).

1. **Müqəddəslik motivi** («Şıx Eyib»). Deyilənə görə, Şıx Eyib çoban olub. Bir gün Eyib acı dərədə qoyunları otarırmış. Bir də gördü üç nəfər atlı salam verib onun yanında dayandı. Atlılardan biri ona dedi: - Eyib, acıq, bizə yeməyə bir şey ver. Urəyincə olan bir heyvan kəs yeyək.

Eyib onların salamını alıb dəyəsinə dəvət elədi. Sürüdə boğazı zınqrovlu ağ bir qoçu vardı, tez onu kəsib kabab çəkdi. Dördü də əyləşib kababdan yeməyə başladılar. Eyib bir də gördü qoyunlar baş alıb gedir. Qonaqlardan izn alıb ayağa qalxdı. Sürünün içinə girəndə gördü kəsdiyi ağ qoç sürüdədi. O saat bildi qonaqları adi qonaq deyil, əməli-saleh adamlardır. Eyib qonaqların yanına qayıdıb dedi: - Mənə də bir şey verin.

Qonaqlardan biri dedi: - Sən bilirsən biz kimik?

Eyib dedi:

- Kimliyinizi bilməsəm də, əməli-salehlərdənsiniz.

Demə, qonaqlardan biri Xıdır Nəbi, o biri Veysəl Qara, o biri də Həzrət Babaymış.

Onda Xıdır Nəbi dedi:

- Eyib, qoyunları burax, özün də gəl Həzrət Babanın dağına.

Bunu deyib qonaqlar qeyb olub getdilər. Eyib qoyunları buraxıb Həzrət Baba dağına gəldi. Həzrət Baba Eyibə dedi:

- Eyib, qırx gün bu dağda qalmalısan.

Bu minvalla Eyib qırx gün tək-tənha dağda qaldı. Ona Şıxlıq verildi (52, s.24 - 25).

1. **Çevrilmə motivi** («Qara Sofu»). Deyilənə görə, Sofu Gülhəsən baba bir gün yolun qırağında dayanıbmış.

Bir də görür yüklü bir karvan gəlir. Tacirdən soruşur ki, qardaş, yükün nədir? Tacir də cavabında: - heç nə, - deyə hirslə dillənir. Sofu Gülhəsən baba da ona deyir ki, nə deyirəm , heç nədi, qoy heç nə olsun.

Karvan əhli bir az gedənnən sonra dincəlməyə dayanır. Bu vaxt tacir bir də kisələrə baxıb görür ki, yükün hamısı kömürə dönüb. Təlaş içərisində Gülhəsən babanın yanına qayıdır. Onu aldatdığı üçün üzr istəyir.

Sofu Gülhəsən baba deyir:

- Karvanı başqa yolla qaytar, həmin yerdən keçəndə sənə xeyir- dua verim, bütün şeylərin yerində olsun.

Tacir onun dediklərini yerinə yetirir, yükləri yerinə gəlir. Sofu Gülhəsən babanın qəbri Ovculu kəndinin yuxarısındakı dərədədi. Belində, qıçında yel xəstəliyi olan adamlar onun ziyarətinə gedirlər. El arasında ona «Qara Sofu» deyirlər (52, s.25).

1. **Qeyb olma motivi** («Sığır piri»). Sığır piri haqqında olan əfsanələrin birində deyilir: - Keçmiş zamanlarda çox hörmətli, izzətli bir kişi varmış. Bu kişinin işi peşəsi sığırçılıq imiş. Kənd camaatının mal-qarasını səhər tezdən naxıra aparar, axşam ağzını bəri qaytararmış.

Günlərin bir günü kişi kəndin mal-heyvanını kəndə gətirəndə görür bir qarının inəyi ayağını yerə dirəyib kəndə qayıtmaq istəmir. Kişi inəyə yaxınlaşıb soruşur: - Ay heyvan, kəndə niyə getmək istəmirsən?

İnək birdən dil açıb deyir:

- Ay sığırçı baba, qarı südümün hamısını özünə sağır, balama bir şey qalmır.

Demə, qarı da söhbətə qulaq asırmış. Kişi görəndə ki qarı onnarın söhbətini eşidib, o saatca yox olub gözdən itir (52, s.25 - 26).

1. **Söz motivi** («Padşahın əmri»). Bir şah olor. Bir gün vəzirini çağırıb deyir ki, oba-oba, cahan-cahan gəz gör Allah nə yeyir, nə içir, nə iş görür? Vəzir naəlac qalıb kefsiz halda deyir ki, şah sağ olsun, mən nə bilim, kimnən öyrənim. Şah cavab verir ki, mən bilmirəm, get kimdən öyrənirsən, nətəri öyrənirsən öyrən. Vəzir naəlac düşür yollara. Hər yerdə ona deyirlər ki, ay kişi, biz nə bilək, o bir sirrdir. Yolda bir qoca kişiyə rast olur. Kişi vəzirdən soruşur ki, ay bala, hara belə, xeyir ola? Vəzir deyir ki, ay əmi, nə bilim, heç özüm də bilmirəm, nə azardı mən rast gəlmişəm. Kişi əl çəkmir, deyir ki, de, bəlkə mən bildim. Onda vəzir deyir ki, bə belə-belə, şahım tapşırıb ki, get öyrən gör Allah nə yeyir, nə içir, nə iş görür. Kişi deyir get şaha çatdır ki, Allah qəm yeyir - yəni yer üzündə olan adamların dərdini-qəmini, nur suyu içir, bir də nərdivan qoyub bəzilərini qaldırır, bəzilərini də endirir. Vəzir kişinin dediyini başa düşüb qayıdır bir baş düz şahın yanına (52, s.26).
2. **Riyazi motiv** («Bayquşun ruzusu»). Allah-taala bayquşu xəlq edəndə ona iki sərçə də ruzu verib. Bayquş sərçənin birini Allah-taalaya qaytarıb, səhər- axşam bir sərçə yeyib. Amma bayquşu su içən görməzsən, çünki Allah-taala nə bayquşa, nə də gürzəyə su içməyi buyurmayıb. Bayquşun hər il birdən artıq balası olmaz. Bir gün bayquşdan xəbər aldılar: - Ay bayquş, niyə ildə bir dəfə yumurta yumurtlayırsan?

Bayquş dedi: - Allah-taala belə buyurub, yoxsa nəslimiz çoxalar, dünyada sərçə qalmaz (52, s.26).

1. **Xətər motivi** («Kasavat həyət»). Deyilənə görə bir gün bir nəfər səfərə çıxıbmış. Axşamüstü gəlib özgə bir kəndə çatır. Fikirləşir gecəni bu kənddə qalıb səhər yoluna davam etsin. Bir evin qapısını döyür. Ev yiyəsi ondan xəbər alır:

- Qardaş, kimi istəyirsən?

Kişi deyir:

- Tanrı qonağı saxlayarsanmı?

Ev yiyəsi «tanrıya da qurban olum, qonağına da» deyib onu içəri dəvət edir.

Kişi həyətə keçib ulağını bir tərəfdə bağlayır. Yeyib içdikdən sonra ordan-burdan söhbət eyləyirlər. Qonaq ev yiyəsindən xəbər alır:

- Qardaş, mal-heyvandan nəyin var?

Ev yiyəsi deyir:

- Qardaş, heç nəyim.

Belə deyəndə qonaq ayağa qalxıb həyətə çıxır. Gedib ulağını açıb getməyə hazırlaşır. Ev yiyəsi təəccüblə ondan xəbər alır:

- Qardaş, xeyir ola, nə olub?

Qonaq deyir:

- Qardaş, əgər bu gecə göydən qəza ensə, mənim ulağım ölməlidi. Çünki, sənin özünün bir mal-heyvanın yoxdu. Ata-babalarımız mal-heyvansız həyətə «kasavat həyət» deyərdilər. Əgər bir xəta, bəla gələrsə, o heyvanın üstünə tökülər, ev yiyəsinə xətər toxunmaz. İşdi heyvanın yoxdursa, xata-bala adamın öz üstünə tökülər. Xüsusən qara qoyun saxlamaq savab iş sayılır (52, s.27).

1. **Bulaq motivi** («Novruz bulağı»). Çağanla Dədəgünəşin arasında Həmzə dağında «Xəlil bağı» deyilən yerdə «Novruz bulağı» adlanan bir çeşmə var. «Novruz bulağı»nın bütün möcüzəsi ondadır ki, ildə bir dəfə yalnız Novruz bayramı gələndə axır. Bir neçə gündən sonra isə tamamilə quruyur.

Xalq arasında bu bulağa dərin bir inam var. El-oba bulağın axdığı günlərin sayına görə, gur və sısqa axdığına görə ilin necə keçəcəyini təyin edir, onun suyunun yeniləşmə, saflaşma rəmzi, ömrü uzadan ülvi cövhər olduğuna inam bəsləyirlər. Xalqın qəlbində belə bir inam da yaşayır ki, bulağın axmağa başladığı anı ilk dəfə kim görüb, həmin anda könlündən keçən muradı dilinə gətirərsə, muradına yetər, xoşbəxtlik tapar (52, s.27 - 28).

1. **Məhəbbət motivi** («Çobançatdadan dağı»). Cəngi aşırımında bir dağ var. El arasında bu dağa «Çobançatdadan dağı» deyirlər. Deyilənə görə, bir sərkarın çox gözəl bir qızı varmış. Bütün çobanlar qıza vurulubmuş. Bu qız yalnız onlardan birini sevirmiş. Sərkar şərt kəsir ki, kim bir quzunu qoltuğuna vurub bir nəfəsə dağın başına qalxsa, qızım onundur. Çobanların hərəsi bir quzunu qoltuğuna vurub dağa qalxmağa başlayır. Amma hamısı yarı yolda qalır, təkcə birindən başqa. Həmin çoban sərkar qızını ürəkdən istəyirmiş. O, dağın başına qalxır. Bunu görən qız çox sevinir. Amma çobanın ürəyi partlayıb oradaca ölür.

O vaxtdan həmin dağa «Çobançatdadan dağı» deyirlər (52, s.28).

1. **Bulaq motivi**, **müqəddəslik motivi** («Şıx Zamin bağı»). Keçmişdə Zamin adlı bir bağban varmış. Günlərin bir günü o, yorulub bir ağacın kölgəsində dincəlirmiş. Elə bu vaxt görür ki, ağ əbalı üç qoca ona yaxınlaşır. Qocalar gəlib Zaminlə görüşürlər. Zamin tez ayağa qalxıb qocalara yer göstərir, süfrə açıb ortaya yemək-içmək qoyur. Oturub başlayırlar yeməyə. Birdən qocalardan biri deyir:

- Oğul, bir az su ver içim.

Zamin su qabına baxıb deyir:

- Əmi, yanınızda üzü qarayam, suyum qurtarıb. Buralarda içməli su çox çətin tapılır.

Qoca süfrədən bir cam götürüb Zaminə uzadaraq deyir:

- Odur, arxadakı bulaqdan bu camı doldur gətir.

Zamin dönüb arxaya baxanda görür ki, doğrudan da bir bulaq qaynayır. Əvvəl donub yerindəcə qalır, bir azdan özünə gəlib camı götürüb bulaqdan doldurub geri dönür. Bir də görür ki, qocalar qeybə çəkilib. Zamin indi bilir ki, gələnlər məşayixlərdən imişlər. Birdən qulağına qeybdən bir səs gəlir:

- Ey Şıx Zamin, bağının bərəkəti birə-min olsun.

O gündən bağın bərəkəti birə-min artır. Yığıb yığışdırmaqnan qurtarmaq bilmir.

O vaxtdan bu bağa Şıx Zamin bağı deyilib, nəzir- niyazı olan əhd eləyib bu bağa gəlib, bağın meyvəsindən dadıb, möcüzəli bulaqdan su içənlər şəfa tapıb, arzusuna yetişib (52, s.28 - 29).

1. **Qarı motivi** («İki qarı»). Qonşuluqda yaşayan iki qarı varmış. Bu qarıların əməllərinə görə birinə İpək qarı, o birinə isə Köpək qarı deyərmişlər.

Günlərin bir günü İpək qarı görür ki, evinin eyvanına bir quş düşüb, uça bilmir. Qarı quşu götürüb baxır ki, quşun qanadı sınıb. Evə gətirib quşun qanadını sarıyır, yem, su verir. Quş sağalıncaya qədər evdə saxlayır. Gün gəlir ki, quş tamam sağalır, uçub getmək vədəsi gəlib çatır. Quş evin başına bir neçə dəfə dövrə vurub gəlir qonur qarının əlinə, bir toxum qoyub göyə qalxır. Qarı həmin toxumu basdırır, ona qulluq edir. Bu toxumdan böyük bir qovun əmələ gəlir. Qarı qovunu gətirir evə, kəsəndə görür ki, qovunun içi ağzınacan dolu ləl- cəvahirat, qiymətli daş-qaşdı. O günnən İpək qarının gün-güzəranı yaxşılaşır. Qonşuluqdakı Köpək qarı bunu görür və gəlir İpək qarının yanına ki, hardandı səndə bu var-dövlət. İpək qarı hər şeyi olduğu kimi danışır. O günnən Köpək qarını fikir alır, qonşusuna tuş gəlmiş qisməti gözləyir.

Bir gün görür ki, eyvana bir quş qonub. Bir ağac götürüb quşun qanadını sındırır. Sonra quşun qanadını sarıyır, onu bəsləyir. Bu quşun da sağaldığı gün gəlir. Uçub getmək məqamında quş Köpək qarının ovcuna bir toxum qoyur. Qarı sevincək toxumu basdırır, səbirsizliklə toxumun yetişməsini gözləyir.

Nağıl dili yüyrək olar, deyərlər. Günlər keçir, vaxt gəlir ki, bu qovun da yetişir. Köpək qarı sevinə-sevinə qovunu evinə gətirir. Ləl-cəvahir, varlanmaq ehtirasıyla qovunu kəsir. Qarının tamahkarlıqla alışıb-yanan gözləri kəlləsinə çıxır, qorxudan dili tutulur. Qovunun içərisindən çıxan ilanlar qarını tas-tas eliyir (52, s.29).

1. **Yamanlıq motivi** («Padşahla bağban»). Günlərin bir günündə padşah öz vəziri ilə dərviş libasında vilayətini gəzməyə çıxmışdı. Onlar çox gəzib dolandılar, axırda yorulub əldən düşdülər. Bu vaxt yaxınlıqda bir bağ görüb ora üz tutdular. Bağbanla salamlaşıb dedilər:

- Biz dərviş babayıq, yanğından lap təntimişik, bizə bir içim su ver.

Bağban tez ayağa qalxdı, bir kölgəlikdə onlara yer göstərib dedi: - Baba dərvişlər, buyurun əyləşin. İçməyə su olmasa da, sizə nar şirəsi verərəm, yanğınız yatar.

Bağban tez bir nar qoparıb şirəsini cama sıxdı. Bircə nar camı ağızbaağız doldurdu. Bağban camı padşaha verdi. Padşah nar şirəsini içə-içə fikirləşdi: «İndi gör bağban nar bağından nə qədər xeyir götürür. Gərək onun vergisini artıram». Padşah nar şirəsini içib bağbana qaytardı. Bağban bu dəfə də nar dərib cama sıxdı, amma cam heç yarıya qədər də dolmadı. Onlar bu işə mat qaldılar. Padşah dedi:

- Görəsən, bu nə işdi?

Bağban bir az fikirləşib dedi:

- Görünür padşahımızın ədaləti tükənib ki, narın da şirəsi quruyub.

Padşah daha bir söz demədi. Bağbanın vergisini artırmaq fikrindən əl çəkdi (52, s.29 - 30).

1. **Müqəddəslik motivi** («Bədəsillərin niyyəti»). Bir gün bədəsil adamlar Şıx Eyib baba pirini dağıdıb viran etmək fikrinə düşürlər. Odur vaxt tapıb pirə gedirlər. Pirə yaxınlaşanda görürlər ki, hər tərəf kəpənəkdi, göz-gözü görmür. Dönüb yan tərəfdən pirə yaxınlaşmaq istəyəndə görürlər bura da ilanla doludur. Belə olanda gedib bir tərəfdə gizlənirlər, görsünlər bu işin axırı necə olacaq.

Şər qarışanda ilanlar çəkilib gedir. Onda bir nəfər ürəklənib əlində külüng pirə yaxınlaşanda pir ilan olub onun üstünə tullanıb həmin adamı çalır. Yoldaşlarını bu halda görən bədəsillər qayıdıb qaçırlar (52, s.30).

1. **Cin motivi** («Cinlərin andı»). Bir kişi olur, bunun da ağ bir atı olur. Cinlər gecə həmin atı minib yalını hörürlərmiş. Axı cinlər ağ atın hərisi olurlar. Kişi bunu bilir. Qır əridib atın belinə tökür. Cin atı minəndə yapışıb qalır. Kişi iynə sancıb cini tutur. Bir müddət keçir. Cin çox yalvarır, axırda anasının südünə and içir. Kişi iynəni çıxarıb cini buraxır.

Deyirlər, əgər cinlər ana südünə and içsələr, daha o nəslə xətər yetirməzlər. O vaxtdan həmin kişinin ocağı olur. Xəstəliyi olanlar həmin ocağa gedib şəfa tapırlar (52, s.30 - 31).

1. **Cin motivi** («Cinin ovçunu aldatması»). Məmmədlə Əli adlı iki ovçu olur. Axşamnan söhbət edirlər ki, səhər ova gedək. Səhər açılır. Məmməd gəlir ki, Əlini çağırsın. Bu vaxt onun səsini cin eşidib deyir: «- Aya Məmməd, gəl getdik». Məmməd tez tələsik geyinir. Atını minir, amma «bismillah» demir. Axı deyirlər ki, at pirdi, onun yalı muraddı. Odur ki, atın yalına yapışanda «bismillah» deməlisən. Məmməd atı cinin dalınca sürür. Gəlib ovçu dostu ilə vədələşdiyi yerə çatanda deyir: - «Əli, dayan gəlirəm». Həmin yerdə Məmməd görür ki, iki kəl döyüşür. Sən demə, cinlər bunun ürəyinə giribmiş. Məmməd istəyir ki, kəlləri nişan alıb vursun, ancaq atmır. Atını sürüb burdan keçir. Deyir: - «Əli, dayan gəlirəm». Cin cavab verir: - «Gəl, gözləyirəm». Bu vaxt Məmməd görür ki, iki at quyruq-quyruğa bağlanıb. Yenə güllə atmır. Məmməd cini dostu Əli bilib çağırır: - «Dayan, gəlirəm». Cin cavab verir: - «Dayanmışam, gəl». Bu dəfə ovçu gəlib görür ki, iki dağ bir-birinə qovuşur. Əl atır tüfəngə, amma dayanır. Özünə baxır, tüfənginə baxır, ata bilmir. Evə qayıdır canını tapşırır (52, s.31).
2. **Cin motivi** («Qoyunlar üstümdən keçəndə dirildim»). Bir gün yol gedən bir kişi yorğunluğunu alsın deyə yolun qırağında uzanır. Bu vaxt cinlər onun bədəninə girirlər. Kişinin nəfəsi daralır, haldan düşür. Bu vaxt həmin yoldan bir qoyun sürüsü də keçirmiş. Çoban bir də görür qoyunlar bərkdən mələşə-mələşə, tez-tez keçirlər. Qoyunlar gəlib kişinin üstündən addayıb keçirlər. Çoban sürünün dalınca gələndə gəlib görür yolun üstündə bir kişi halsız uzanıb qalıb. Çoban «bismillah» deyib kişini yerdən qaldırır. Kişi çobana deyir: - Qardaş, az qala ölmüşdüm, qoyunların üstümdən keçəndə dirildim, cana gəldim (52, s.31 - 32).
3. **Acgözlük motivi**, **sınaq motivi** («Acgöz kişi»). Çox qədimlərdə varlı bir kişi var idi. Bunun dövləti başından aşırdı. Bu kişi çox acgöz idi. Gözü var-dövlətdən heç doymurdu. Elə arvadı da özü xasiyyətdə idi.

Bir gün onların qapısına bir dilənçi gəldi. Kişi necə oldusa səxavətə gəldi. Dilənçiyə bir qarın çörək verdi. Axşam arvadı ilə söhbət elədi ki, gərək bu sədəqənin Allahdan min əvəzin istəyək. Acgöz kişi hazırlaşıb sabah tezdən yola düzəldi. Gethaget, gethaget gedib bir düzənlikdə nurani bir kişiyə rast gəldi.

Qoca dedi:

- Oğlum, hara gedirsən?

Acgöz kişi cavab verdi:

- Allahın yanına.

Qoca dedi:

- Elə mən də onun yanına gedirəm. Gəl yoldaş olaq.

Onlar bir xeyli yol getdilər. Nurani qoca dedi:

- Oğlum, sən cavansan, al bu xonçanı sən götür.

Qoca qabaqda, acgöz kişi onun dalınca getməyə başladı. Acgöz kişi boxçanın ağzını açıb gizli-gizli çörəkdən yeyirdi. Qoca bunu görürdü, ancaq üstünü vurmurdu. Acgöz kişi çörəyi tamam yeyib qurtardı. Birdən nurani qoca dedi:

- Oğlum, bir parça çörək ver, acmışam.

Acgöz kişi əlini boxçaya uzatdı. Çörəkdən bir tikə də qalmamışdı. Dedi: - Çörək yoxa çıxıb.

Nurani qoca dillənmədi.

Onlar bir xeyli də yol getdilər. Birdən qabaqlarına iki quyu çıxdı. Qoca bir quyunun ağzını açdı. Gördülər quyu tamam ləl-cəvahiratnan doludu. Acgöz kişi isə ikinci quyunun ağzını açdı, gördü ki, ilan-çiyannan, daş- kəsəknən doludu. İstədi ki, qocaya tərəf dönsün. Baxdı ki, qoca qeyb olub. Quyuya tərəf dönəndə gördü ki, quyular da yoxa çıxıb. Tutduğu işdən çox peşman oldu. Buna dözməyib, ürəyi partlayıb elə oradaca öldü (52, s.32 - 33).

1. **Qismət motivi** («Uşağın öküzlə danışması»). Biri var idi, biri yox idi, bir uşaq var idi. Bu uşağın nə atası vardı, nə də anası. Heç bir yaxın qohumu da yox idi ki, ona əl tutsun. Gecəsi-gündüzü öküzlərlə keçirdi. Bu öküzlər də ona atasınnan qalmışdı. Bu uşağın o qədər işi olardı ki, heç adamlarnan danışmağa da vaxtı olmurdu. Hər gün o çöldə öküzlərlə dərdləşərdi. Bir gün yenə yer şumlayanda başladı öküzlərlə danışmağa:

- Ho, ha, gözüm qara öküz, ho, ha, canım ağ öküz.

Özü də bu sözləri elə dedi ki, elə bil uşaq təzə dil açır. Qoy uşaq burda qalsın, sizə kimnən deyim, ölkənin padşahınnan. Padşah həmin gün vəzir-vəkilnən gəzməyə çıxmışdı. Yolu həmin uşağın işlədiyi yerdən keçirdi. Birdən padşahın qulağına səs gəldi. Xəlvət yer seçib başladı qulaq asmağa. Nə görsə yaxşıdı, yeddi-səkkiz yaşında bir uşaq öküzlərlə danışır.

Vəzirdən, vəkildən soruşdu:

- Bəs bu nə olan işdi? Məyər mənim ölkəmdə adam yoxdu ki, bu uşaq öküzlərlə danışır?

Heç biri də bu məsələni aça bilmədi.

Padşah özü uşağın yanına gəlib soruşdu:

- Bala, sən kimnən danışırsan?

Uşaq dedi:

- Padşah sağ olsun, mən öküzlərlə danışıram.

Padşah soruşdu:

- Ay oğul, bir adam tapmırsan bu vilayətdə öküzlərnən danışırsan?

Uşaq dedi:

- Var, ancaq onlarla danışmağa mənim vaxtım yoxdu. əyər belə eləməsəm, danışmağı da yadımdan çıxardaram.

Padşah təəccübləndi. Ürəyində ondakı ağıla, fərasətə afərin dedi. Padşah söylədi: - Sən ən yüksək mükafata layiqsən, gedib xəzinədardan alarsan.

Bəli, uşağa qızıl-gümüş verib yola saldılar. Hətta ona qulluqçular da verdilər. Uşaq özünə gözəl bir ev tikdirdi.

İndi sizə kimnən deyim, oğlanın paxıl qonşusunnan. Həmin qonşu tacir idi. Səfil, yetim uşağın belə bir ev tikdirməsi ona bir təhər gəldi. Özünü uşağın yanına yetirdi. Soruşdu ki, bəs bu nə olan işdi. Padşah uşağa demişdi ki, bu sirri heç kimə açmasın.

Uşaq əvvəl demək istəmədi. Tacir onu qorxuzdu, uşaq da hər şeyi açıb ona dedi.

Bəli, tacir gəldi həmin yerə. Başladı öküzlərlə danışmağa. Padşah yenə ordan keçirdi. Bu dəfə gördü ki, yaşlı bir kişi öküzlərlə danışır. Dedi ki, bəs bu nə olan işdi? Uşaq necə demişdi tacir də elə dedi. Padşah o saat başa düşdü ki, iş nə yerdədir. Padşah öz-özünə fikirləşdi: «Buna bax, o, bu yaşında dil sındırır. Yox, yox, bu fırıldaqdı. Mənə kələk gəlmək istəyir. Ay sən özün öləsən».

Bəli, padşah ona bir kağız yazıb verir ki, apar bunu saray əhlinə ver. Tacir sevindiyindən heç kağızı da açıb baxmır, aparıb verir. Kağızı açıb görürlər ki, padşahın möhrü ilə yazılıb: «saraya çatan kimi öldürün».

Öz ayağı ilə ölümə gələn tacir cəzasına çatır (52, s.33 - 34).

1. **Qonaq motivi** («Molla və kosa»). Bir molla çoxlu kitablar oxuyubmuş. Bu kitablar əsasında o, insanlar haqqında çoxlu məlumatlar əldə edibmiş. Bu molla bir gün səfərə çıxır. O, çox yerlər gəzir, axırda gəlib bir kəndə çıxır. Elə yenicə kəndə girmək istəyirmiş ki, bir topa adama rast gəlir. Bu adamlar onu görən kimi molla olduğunu bilib kişini dövrəyə alırlar. Hərə bir yandan söhbət eləməyi xahiş edir. Molla görür ki, etiraz edə bilməyəcək, başlayır din haqqında söhbət etməyə. Molla söhbət eliyə-eliyə bu adamlara fikir verirmiş. O görər ki, bu adamların içində bir kosa var. Molla kitablarda oxuyubmuş ki, ən pis adamlar kosa adamlardı. Baxır ki, bu adamlar söhbətdən doymur, bir şeynən söhbətə yekun vurur. Hərə dağılıb gedir evinə, heç molliya təklif eləyən də olmur. Bir də baxır ki, paho həmən kosa adamnan başqa yanında heç kim qalmayıb.

Kosa mollanı təklif eləyib evinə aparır. Amma mollanı fikir götürür ki, mən kosa adam haqqında pis fikirdə olmuşam, onların haqqında oxuduqlarımı səhv oxumuşam. Kosalar adamların lap yaxşısıymış. Molla bir gün kosanın evində qalır, sabahısı getmək istəyəndə, kosa qoymur. Deyir ki, haraya tələsirsən qal bir-iki gün bizdə dincəl, neçə işlərdi ki, evimizə molla ayağı dəymir. Evimizdə nə qədər qalsan bizə bir o qədər xoşdu. Molla kosada xoş sifət görüb üç gün də olarda qalır. Dördüncü gün molla dil-ağız eyləyib getmək istəyir. Kosa görür ki, daha molla getmək fikrindədi, deyir hə, indi hesablaşmaq vaxtıdı. Molla soruşur, nə hesablaşmaq? Kosa deyir ki, dörd gündü yeyib-içirsən, dincəlirsən bəs bunların pulunu kim verəcək.

Molla o saat kosanın fikrini başa düşür. Soruşur ki, bunun üçün məndən nə qədər pul istəyirsən? Kosa pulu ikiqat baha deyir. Molla heç bir söz də demir, çıxarıb kosanın pulunu verir. Kosa molşadan soruşur ki, ay molla, niyə sən heç bir söz demədin, bərkə sənin dörd günnüy dincəlməyin az eləyir.

Molla gülümsəyib deyir ki, bilirsən kosa qardaş, mən kitablarda kosa adamlar haqqında çox oxumuşdum. Kosa adamların pis adam olduqlarını bilirdim. Amma sənin əvvəlki hərəkətlərin məni çaşdırmışdı. Fikirləşirdim ki, kitablarda səhv oxumuşam. Deyirdim gedim bu kitabları bir də oxuyum. Bu kitabları da oxumaq çox vaxt tələb eləyir. Məni fikir götürmüşdü ki, o kitabları nə vaxt oxuyub qurtaracağam. Amma sənin son hərəkətin məni o kitabları təzədənnən oxumaqdan xilas elədi. Elə buna görə də sevindiyimnən sənin istədiyin pulu heç bir danışıq eləmədən verdim. Bəli, mollaynan kosanın əhvalatı bax belə olubmuş (52, s.34 - 35).

**920.** **Dağ motivi** («Ağrıdağ»). Nuh Nəbi yer üzünü su basacağını qabaqcadan bildiyi üçün böyük bir gəmi qayırtdırmışdı. O, hər cins heyvanlardan, insandan bir cüt götürüb gəmiyə yığmışdı. Yer üzünü su alanda gəmi suyun üzünə qalxır. Nuh Nəbi yetmiş beş günlük azuqə də götürmüşdü. Gəmi yetmiş beş gün suyun üzündə qalır. Bir gün Nuh Nəbi görür ki, bir dağın başı qaralır, gəmini həmin dağa tərəf sürür. Dağın başı darısqallıq imiş, gəmidəki insanları, heyvanları tutmur. Bu dağa o zaman Qısırdağ deyirmişlər. Onun övladı olmur, qısır qalırmış. Qısırdağ Nuhun yanında xəcalət çəkir ki, gəmidə olan canlıları zirvəsində yerləşdirə bilmir. Nuh Nəbi onun xəcalət çəkdiyini görüb deyir: - Ey Qısırdağ, sən qısır olmayacaqsan, sənin övladın olacaq. Həmin gün Qısırdağ hamilə qalır, az sonra ağrı çəkir, bir oğlu olur. O ağrı çəkdiyi üçün adını Nuh Nəbi Ağrıdağ qoyur. Oğlunun adını Bala Ağrı qoyurlar. Bala Ağrı da anasının yanında baş qaldırır. Gəmidə olanlara yer verirlər, onlara hörmət eləyirlər. O zamandan Ağrıdağ oğlu Bala Ağrı ilə yan-yana durub göylərə baş qaldırır (54, s. 319).

**921.** **Müqəddəslik motivi** («Bibiheybət»). Deyildiyinə görə, İrandan iki qız Heybət adlı bir adamın gəmisi ilə Şıx kəndinə gəlir. Heybət bu qızlara bibi deyərmiş. Az sonra Heybətin gəmisi ilə İrandan bibilərin yanına qırx qız gəlir. Bu qızlara hamı hörmət edir, onları ziyarətə gəlirlərmiş. Bir müddət keçir, qızların hamısı ölür. Heybət bunların qəbirlərinin üstündə günbəz tikdirir. Heybət öləndə də qızların yanında dəfn edilir. Beləliklə, bura Bibiheybət adlanır (54, s.319 - 320).

**922.** **Xəzinə motivi** («Əshabi-kəhf). Keçmişlərdə Dağyanus adlı bir adam Ölən şəhərdə çoban imiş, başqalarına qoyun otarırmış. Günlərin bir günü onun qulağına bir milçək qonur. Dağyanus milçəyi qovur. Milçək gedib bir oyuğa düşür. Dağyanus oyuğu qurdalayır ki, milçəyi tapıb öldürsün. Görür ki, oyuqda bir yastı daş var. Bu daşın üstündə yazılıb: - Bu daşın altı xəzinədi. Hər kəs daşı qaldırıb xəzinəyə girərsə ölər. Dağyanus qorxusundan daşı qaldırmır. Ölən şəhərə gedib, Molla Əhmədəli adlı bir nəfərə deyir: - Filan yerdə bir yastı daş var, dalı xəzinədi. Gedək daşı qaldır, xəzinənin yarısı sənin olsun. Mənim qolum ağrıyır, qaldıra bilmirəm. Molla Əhmədəli sevinə-sevinə onun dalınca düşür, oyuğa gedir. Daşın üstünü oxuyur, görür ki, doğrudan da daşın dalında xəzinə var. Amma yazılıb ki, kim bu daşı qaldırsa ölər. Dağyanus çox bic adam idi. Onu dilə tutub dedi: - Əşi, bu yazılana inanmaq olmaz. Daşı qaldır, xəzinəyə sahib dur.

Molla Əhmədəli əvvəl qorxur. Dünya malı şirin olar. Xəzinə onu şirnikləndirir. Qolunu çırmayıb daşı qaldırır. Nə görür: bura böyük xəzinədi, içi ləl, cavahir və qızılla doludu. Dağyanus da onunla birlikdə xəzinəyə girir. Görür ki, bir qılınc var, üstündə yazılıb «Xəzinəyə ilk girəni bu qılıncla öldürsən, xəzinəyə sahib ola bilərsən». Dağyanus tez qılıncı götürüb Molla Əhmədəlini öldürür. Gecə ikən xəzinəni yığır, varlı adam olur. Az zaman içərisində Naxçıvanda padşahlığı öz əlinə keçirir, zalım bir padşah olur. Dağyanus hər yerə elan edir: - Allah mən özüməm. Sizin tanıdığınız Allahı tanımıram. Dağyanus şahın zülmü ərşə dayanır.

Günlərin bir günü Dağyanusun qulağına yenə bir milçək girir. Şah nə qədər çalışır, milçəyi çıxara bilmir. Vəzirə, vəkilə deyir: Başıma döyün milçək çıxsın. Vəzir ona deyir: - Şah, sənin ki bir milçəyə gücün çatmır qulağından çıxararsan, bəs niyə özünü Allah adlandırmısan?

Dağyanusun acığı tutur, hamısının boynunu vurmaq əmrini verir. Vəzirlərdən Təmirxan, Müslim, bir də bir nəfər qaçırlar. Bunların qabağına bir çoban çıxır. Çoban onlardan soruşur: - Hara gedirsiniz?

Ona deyirlər: - Zalım Dağyanusun zülmündən baş götürüb qaçırıq.

Çoban deyir: - Mən də o padşahın zülmündən cana gəlmişəm. Sizinlə qaçacağam, ona rəiyyət olmaq istəmirəm.

Çobanın Qıtmir adlı bir iti var imiş. İt də bunların dalına düşür. Nə qədər eləyirlər, it onlardan əl çəkmir. Vurub bir qıçını, iki qıçını, sonra da üç qıçını sındırdılar, yenə də əl çəkmir. Dağa çatanda görürlər ki, itin qıçları sapsağdı. Onu qovmaq istəyəndə dilə gəlib deyir: - Niyə məni qovursunuz? Mən də Dağyanus zülmündən qaçıram.

Gethaget bir kahaya çıxırlar. Gecə olduğundan bu kahada qalmalı olurlar. Hərə başını bir daşın üstünə qoyub yuxuya gedir. Bir vaxt yuxudan oyanırlar. Bir-birilərinə deyirlər: - Ədə, qalxın, günorta olmuşdur. Gör nə qədər yatmışıq, aclıq bizi əldən salır.

Təmirxanı başqa dona salıb göndərirlər ki, gedib şəhərdən çörək alıb gətirsin. Təmirxan şəhərə gedir. Baxır ki, heç bu gördüyü şəhərə oxşamır. Hər şeyin yeri dəyişmişdir. Gəzib bir çörəkxana tapır. Çörək alıb pulunu vermək istəyəndə çörəkçi yaxasından tutub deyir: - Yəqin sən xəzinə tapmısan. Səni padşahın yanına aparacağam. Çörəkçi onun yaxasından əl çəkmir. Səs-küyə adamlar tökülür. Təmirxanı padşahın yanına aparırlar. Təmirxan bütün əhvalatı padşaha söyləyir. Padşah deyir: - Sən evinizi tanıyırsanmı?

Təmirxan deyir: - Əlbətdə, tanıyıram. Təmirxan bunlarla gedir, öz evlərinə çıxır. Bu evdə bir qoca kişi olurmuş. Ondan kim olduğunu soruşurlar. O cavab verir: - Mənim babamın cəddi babasının adı Təmirxan olmuşdur.

Hesablayırlar ki, Əshabi-kəhf adamları kahada üç yüz il yatmışlar. Hamı bu işə təəccüb edir. Padşah, vəzir, vəkil, camaat Təmirxanın başına toplaşıb yola düşürlər ki, gedib onları dəbdəbə ilə şəhərə gətirsinlər.

Kahanın yaxınlığına çatanda Təmirxan deyir: - Siz burada dayanın, mən gedim yoldaşlarıma xəbər verim, yoxsa qorxarlar. Təmirxan gedib bütün əhvalatı yoldaşlarına nağıl eləyir.

* Evi yıxılmışlar, möcüzədir. Üç yüz əlli il yaşamışıq. İndi ayrı qərinədir, ayrı zamandı, hər şey dəyişib.

Bunu eşidəndə hamısı əl duaya götürüb deyirlər: -İlahi, bizi həmişəlik yuxuya apar!

Ağızlarının sözü qurtaran kimi iki qaya gəlib ağız-ağıza qovuşur, adamlar içəridə qalırlar.

O gündən bu dağ Əshabi-kəhf adlanır (54, s.320 - 322).

**923.** **İnçest motivi** (azərbaycanlı əxlaqına xas deyil, arxaik düşüncədir)(«Qız qalası»). Rəvayətə görə, bir zaman ərəblər atəşpərəstlərin məbədgahını dağıdıb, ocaqlarını söndürüb, onlara islam dinini qəbul etdiriblər. O vaxtlar atəşpərəstlər ərəblərin əlindən qaçıb başqa ölkələrə gedirlərmiş.

Atəşpərəstlər ocaq axtara-axtara gəlib gözəl bir yerə çıxırlar. Görürlər ki, bu yerin ab-havası çox yaxşıdır. Özü də burada yerdən od çıxır. Bunu görən atəşpərəstlər gedib öz xanlarına xəbər verirlər.

Xan bu yeri bəyənir. Dəniz qırağında yeddi mərtəbə hündürlüyündə iki qapılı üstü də açıq bir qala tikdirir. Bunların adətlərinə görə, varlı adamlar yeddi ilin azuqəsini götürüb gələrmiş həmin qalaya, alt mərtəbədən başlayıb, ildə qalanın bir mərtəbəsində oturub, ibadət edərmiş. Yeddi mərtəbəni qurtarandan sonra moltanı adını alırmış.

Bir müddətdən sonra ərəblər gəlib bura çıxır. Atəşpərəstlərlə ərəblərin arasında dava düşür. Atəşpərəstlərin bir hissəsi başqa ölkələrə, bir hissəsi isə Şüvəlana gedib orada yaşamağa başlayır. Burada özlərinə məbədgah tikirlər.

İllər, aylar keçır. Səməd adında xan peyda olur. Səməd xanın Sona adında bir qızı varmış. Səməd xan bu gözəlliyi öz qızında görəndə min könüldən bir könülə öz qızı Sonaya aşiq olur. Sonanın Həsən adında bir sevgilisi var imiş, hər gün onunla görüşürmüş.

Bir gün Səməd xan qızını yanına çağırtdırıb, ürəyindəkini ona söyləyir. Sona atasının bu təklifini rədd eləyib ağlaya-ağlaya anasının yanına gəlir, əhvalatı ona danışır. Sonanın anası Ceyran xanım gözünün yaşını tökə-tökə əri Səməd xana deyir:

- Gəl sən bizi el içində biabır eləmə, ata da öz qızını alarmı?

- Ay arvad, heç elə şey olar? Qızımı sınayırdım.

Ceyran xanım ərinin sözünə inanır, gedib qızını da başa salır.

Bir müddət keçir. Bir gün Səməd xan arvadını öldürür. Yenə bir müddət keçir. Səməd xan qızının yanına gəlib fikrini ona deyir. Sonanın əlacı kəsilir, atasından yeddi gün möhlət istəyir. Atası razılıq verir. Sona sevgilisinin yanına gedir, əhvalatı ona söyləyir. Sevgilisi Həsən deyir:

- İndi ki belədi, get atana deginən ki, filan yerdə atəşpərəstlərdən qalma bir qala var, yeddi mərtəbəyə kimi tikilibdi, amma üstü örtülməyib. Bir mərtəbə də onun üstündə tikdirib səkkiz mərtəbə elə, ondan sonra sənə gəlim. O vaxtacan atanın başı qarışar, mən də səni götürüb qaçaram.

Sona razı olur. Atasının yanına gəlib necə ki, Həsən demişdi, onun təklifini atasına söylədi. Ata qızının təklifini qəbul eləyib həmin gün moltanıların yeddimərtəbə qalasının üstündən bir mərtəbə də tikdirməyə başlayır. Bir neçə gündən sonra qalanın səkkizinci mərtəbəsi hazır olur.

Sona qalanı görüb ağlaya-ağlaya Həsənın yanına gəlir: - Bu gün axşam atam məni qalanın səkkizinci mərtəbəsinə aparır. Sən də əlinə bir xəncər alıb dayanarsan pilləkənlərin birində, atam gələn kimi onu öldürərsən.

Həsən əlinə xəncər alıb qalanın üst pilləkənində dayanır. Səməd xan gələn kimi ona bir xəncər vurub cəhənnəmə vasil eləyir. Bu hadisəyə Sona xanım yuxarıdan baxırmış. O, sevindiyindən nə edəcəyini bilmir. Qalanın üstündən boylanıb Həsəni səsləmək istədikdə ayağı büdrəyir, qaladan aşağı yuvarlanır.

Bu mənzərəni görən Həsən Sonanın meyidi üstünə gəlir, əlindəki xəncəri ürəyinə soxub, sevgilisinin yanına yıxılır. Camaat yığılır, Sona ilə Həsənin meyidini qalada dəfn edir. O vaxtdan qalanın adı Qız qalası olur (54, s.322 - 324).

**924.** **Müdriklik motivi** («Nizami və Gəncə Əmiri»). Rəvayətə görə, bir gün Nizami ilə Gəncə Əmiri ova çıxırlar. Çox gəzib dolaşdıqdan sonra gəlib bir xarabalığa çatırlar. Onlar burada üç quru kəlləyə baxıb düşüncələrə dalır, nəhayət, Əmir çevrilib Nizamiyə deyir:

- Nizami, əgər sən, həqiqətən, söz qoşununun sərkərdəsi, ariflər məclisinin bəzəyi, şahların xeyirxah məsləhətçisi, sirlərin açarı Nizamisənsə, bu kəllə sahiblərinin necə adam olduqlarını bəyan elə.

Nizami xeyli fikirləşdikdən sonra yerdən bir çubuq götürüb kəllələrin birinə yaxınlaşır. O, çubuğu kəllənin bəri qulağına toxunduran kimi, çubuq sürüşüb kəllənin o biri qulağından çıxır. Sonra o biri kəlləyə yaxınlaşıb çubuğu qulağına tıxmağa çalışır. Lakin içəri daxil ola bilmir, elə bil daşa dirənir. Növbə üçüncü kəlləyə gəlir. Nizami bayaqkı hərəkətləri təkrar edir. Kəllə çubuğu qəbul edir, amma buraxmır. Hər şey şairə aydın olur. Üzünü Əmirə tutub kəllə sahiblərinin necə adamlar olduğunu izah edir:

- Əmir sağ olsun, çubuq birinci kəllənin bu qulağından girib o biri qulağından çıxdı, O kəllə sahibi ömür boyu gördüklərini, eşitdiklərini bu qulağından alıb o biri qulağından ötürüb. Deməli, bu kəllə sahibi dünyadan bixəbər köçüb. Gördüyünüz kimi, ikinci kəllənin gen qulağına nə qədər çalışdımsa nazik çubuğu sala bilmədim. Bunun qulağına söz getməyib. Bir quru daş parçası kimi atılıb bir küncdə qalıb. Bax, qibleyi-aləm, üçüncü kəllə adamı heyrətə gətirir. Bənzərindən o saat aqil adamın kəlləsinə oxşayır. Çubuğu tutub saxlayan bu kəllədə həyatın bütün kəşməkəşləri iz salıb, həkk olunub.

Nizaminin həkimanə hərəkətlərini diqqətlə izləyən Əmir mahir sənətkarın təfəkkürünə bir daha heyran oldu (54, s.324 - 325).

**925.** **Müdriklik motivi** («Xacə Nəsrəddin Tusi ilə bostançı»). Belə rəvayət edirlər ki, isti bir yay günündə Xacə Nəsrəddin Tusi bir neçə atlı ilə Marağaya gedirmiş. Yolda Xacə bərk susuyur, susuzluğunu yanındakılara da bildirir. Bu yerləri yaxşı tanıyan atlılardan biri Xacəyə deyir:

- Qarşıdakı bu kiçik dağdan o tərəfə, dərə boyunca bostanlıqdır. Bu yerlərin qarpızı çox məşhurdur. Atları bir az sürətləndirsək oraya tez çatarıq.

Onlar atlarını çaparaq sürüb, dağa dırmaşırlar. Çox keçmədən, bağ-bağatlı dərəyə enirlər. Nəsrəddin Tusi qarpızı çox sevirmiş. Belə bir havada bostan kənarında qarpız yemək, ona hər cür qonaqlıqdan ləzzətli olardı. Onlar bostanın qırağına çatdıqda, başına ağ dəsmal bağlamış, üzü günəşdən yansa da, çox nurani görünən bir qoca qabağa gəlib salam verir. Nəsrəddin Tusi salamın cavabını verdikdən sonra deyir:

- Qoca, bizə bir neçə dadlı qarpız gətir. Bir qədər də sərin olarsa daha yaxşı olar.

Qoca bostançı atlıların görkəmindən hörmətli şəxslər olduqlarını bilərək, əlini döşünə qoyub hörmətlə baş əyib deyir:

- Hörmətli ağalar. Siz piyada olun, qoy atlarınız da bostanın qırağında bir qədər otlasın. Özünüz də dincəlin. Sizi elə qarpıza qonaq eləyəcəm ki, ləzzəti uzun müddət damağınızda qalsın.

Nəsrəddin Tusi ilə yoldaşları atdan düşürlər. Atların cilovlarını başlarından çıxarıb, bostanın kənarındakı yoncalığa buraxırlar. Özləri isə bostançının komasına yollanırlar. Qoca tağ altında hələ axşam sərinliyini saxlayan bir neçə qarpız seçib gətirir. O, bu neçə dəqiqədə atlıların hörmətindən duymuşdu ki, onların içərisində yaş etibarilə də ağsaqqal “Xacə” deyə xitab edilən şəxs rütbə cəhətcə də böyük olmalıdır. Buna görə qarpızları onun qabağında yerə qoyub deyir:

- Hörmətli ağa, bu sarı qarpızdır. Bir o qədər də sərin olmaz. Ancaq susuzluğu tez yatırar. Bu da tünd-qırmızı qarpızdır. İçi şərbətdən də şirin olur. Bu isə çəhrayıya çalmalıdır. Bu birisi də sarıdır. Bu da yenə tünd-qırmızı.

Xacə Nəsrəddin təəccüblə qocaya baxır, qarpızları bir-bir kəsir. Qocanın dedikləri ilə qarpızları arasında zərrə qədər də fərq olmur.

Xacə Nəsrəddin doyunca qarpızlardan yeyir. Sonra da, qocanın əlindən tutub bostana aparır. O, sanki öz peşəsinin kamil ustadı olan bu qocanı sınayır, bir məktəbli kimi imtahan etmək istəyir. Xacə ucu-bucağı görünməyən bostanın bir yerində ayaq saxlayır, bir qarpızı bostançıya göstərib soruşur:

- Qoca, bu qarpızın dadı necədir, nə rəngdədir?

- Qurban, o tünd-sarıdır, həm də bayaq yediyimizdən də şirindir.

Xacə dərhal qarpızı ortadan bölüb dadır. Qoca sanki öz iti baxışları ilə qarpızın içini görürmüş, həm də dadmış imiş. Xacə Nəsrəddin deyir:

- Bəs bu qarpız?

- Bu da indi kəsdiyiniz kimidir.

- Bəs bu?

- Bu da ağlı-qırmızılıdır.Hələ yaxşı yetişmədiyindən şirinləşməmişdir.

- Bəs bu, bəs bu?

Xacə Nəsrəddin bir neçə qarpızı kəsdirə-kəsdirə bostanın ortasına qədər gedir. Sonra isə dayanır, qocanı diqqətlə süzüb deyir:

- Qoca, başın yaxşı başdır, heyf ki, qarpıza işləmişdir!

- Qurban, qarpız da Allah nemətidir! - deyə qoca cavab verir.

- Burası doğrudur, lakin mən ayrı cəhətdən düşünürəm. Düşünürəm ki, görəsən öz kamili ilə xariqələr yaratmaq qüdrətində olan nə qədər adamlar başını bostanda işlədir, ömrü boyu bir qarpızı o birisindən seçə bilməyənlər də saraylarda, müqəddəs məkanlarda mövqe tuturlar!

Xacə fikirli-fikirli pul kisəsini çıxarıb, içərisindəki qızılları öz ovcuna boşaldır. Sonra təvazökar bir əda ilə bostançıya uzadıb deyir:

- Qoca, təcrübə, maraq üzündən az qala bostanının yarısını bıçaqlamışam. Əhli-əyal sahibisən. Bu pulları al, biliyinə layiq olmasa da, zəhmət haqqını birtəhər ödəyər.

Qoca bostançı hörmətlə, lakin qürurla əlini döşünə qoyub puldan qəti imtina edib deyir:

- Qurban, bizlərdə yoldan ötən yolçulardan pul almaq ən pis iş sayılır. Siz isə təkcə adi yolçu olmayıb, hörmətli şəxslərsiniz. Mənim xahişim odur ki, nə məni elin adətini pozmağa məcbur edəsiniz, nə də yaşımın bu vaxtında günaha batmağa.

Xacə Nəsrəddin Tusi bir müddətdən sonra böyük xahişlə həmin qocanı Marağa rəsədxanasına apartdırır. Öz elmi işlərində onun təbiətlə bağlı müşahidələrindən istifadə edir. Həmin qocanın məsləhəti ilə o yerlərdən seçdiyi bir çox kəndli balalarını da atalarının razılığı ilə Marağada, habelə Bağdadın “Nizamiyyə” mədrəsəsində oxutdurur, tərbiyə etdirir. Onların içərisindən böyük alimin dünya şöhrəti qazanan bir çox ardıcılları çıxır (54, s.325 - 327).

**926.** **Müdriklik motivi** («Bəs kişilər hanı»). Teymurləng qoşunu ilə gəlib Azərbaycana çatır. O, qarşıdakı kəndə çapar göndərir ki, qızlar, gəlinlər, analar qiymətli şeylərini götürüb kənddən çıxsınlar. Bizim işimiz kişilərlədir. Onlarla vuruşmağa gəlmişik.

Qoşun çöldə gecələyir. Sübh tezdən əsgərlər kəndə girirlər. Teymurləng kəndi bom-boş görüb mat qalır. Əsgərlər ev-ev gəzib bir qoca tapırlar. Onu Teymurləngin hüzuruna gətirirlər. Teymurləng qocadan soruşur:

- Hanı bu kəndin kişiləri?

Qoca deyir:

- Hörmətli hökmdar, siz xəbər göndərdiniz ki, qızlar, gəlinlər, analar ən qiymətli şeylərini götürüb kənddən aralansınlar. Onlar da sizin əmrinizə əməl etdilər.

Teymurləng qocanın sözünün canını başa düşməyib qeyzlə deyir:

- Bəs kişilər hanı?

Qoca aramla deyir:

- Ey böyük hökmdar, dünyada qıza qardaşdan, anaya övladdan, qarıya öz ömür-gün yoldaşından qiymətli nə ola bilər ki?

Qocanın cavabından Teymurləng dərin fikrə gedir və sonra qoşunun kənddən çıxmasına əmr verir (54, s.327-328).

**927.** **Məhəbbət motivi** («Xətai»). Rəvayətə görə, Şah İsmayılın özü kimi çox cəngavər bir qadını var imiş. Adı Bəyim olan bu sədaqətli qadın ona həm də etibarlı arxadaş, dost imiş.O, Sah İsmayılın keçirdiyi döyüşlərdə əri ilə çiyin-çiyinə vuruşur, düşməni vahiməyə salırmış.

Bir dəfə Bəyim xanım Naxçıvanın Şərur düzündə döyüş zamanı mühasirəyə alınır. O, ərindən, yoldaşlarından aralı düşür. Təkbaşına döyüşdə misilsiz igidlik göstərir. Lakin nə qədər çalışsa, mühasirədən çıxa bilmir.Bir neçə yerindən ağır yaralanır. Bundan sonra, düşmən onu əsir alır.

Bəyim xanımın əsir düşməsi xəbəri Şah İsmayıla çatır. O, vaxtında yağının üstünü kəsdirə bilmədiyinə təəssüflənir. Ömründə ilk dəfə düşmənə fürsət verdiyi üçün özünü günahkar sayır. Qəmli-qəmli düşmən gedən yollara baxır, özünü məzəmmət edərək deyir:

- Nə böyük xata elədim, Bəyim düşmən əlinə keçdi!

El-oba böyük şahın kədərinə şərik olur. Ona təskinlik verir. Şah igid xalqına, mərd döyüşçülərinə, özünün şücaətinə arxalanır. Düşməndən amansız intiqam almaq üçün and içir.

Rəvayətə görə, o vaxtdan Şah İsmayıl el arasında Xətaı adlanır (54, s.328 - 329).

1. **Şah motivi** («İpini çəkmək ifadəsi necə yaranmışdır»). Bir qədim şəhərdə bir ağıllı şah yaşayarmış. O, bir ildə beş dəqiqə şahlara nəsihət verərmiş. Ancaq bunda bir mənfi xüsusiyyət var imiş. O, əgər beş dəqiqədən bir saniyə artıq danışarmışsa, o saat səfehlərmiş. Bu çatışmazlığı aradan qaldırmaq üçün onun vəziri şahın qoluna paltarının altından nazik bir ip bağlayıb, bir ucunu da əlində saxlayırmış. Elə ki şah səfehlədi, o dəqiqə həmin ipi çəkərmiş. Şah da işi başa düşüb oturarmuş. Bax ipini çəkmək ifadəsi də buradan yaranmışdır (57).
2. **Ağac motivi** («Mıxqovaq kəndi haqqında»). Mıxlıqovaq kəndi Qutqaşen (Qəbələ) rayonunun ən iri kəndlərindən biridir. Kənd Qafqaz sıra dağları ətəklərində yerləşir. Kənd başdan-başa dağlıqdır. Bağlarda əsasən gözəl alma növləri, fındıq, qoz, şabalıd, armud, alça və s. meyvələr yetişdirilir. Əhalisi azərbaycanlılardan və qismən də ləzgilərdən ibarərdir.

Deyildiyinə görə, indi bu kəndin yerləşdiyi yerdən böyük yol keçirmiş. Yolun kənarında bir dəmirçi var imiş. Həmin dəmirçi yoldan keçən yolçuların atlarını, kəl və öküzlərini nallayırmış. Dəmirçi dukanın yanında bir böyuk qovaq ağacı var imiş. Dəmirçi onları kəl və ya öküzləri bağlamaq ucun ağacların hər tərəfinə iri dəmir mıxlar vurubmuş. Sonralar bu qovaq ağacının yanından başlayaraq yavaş-yavaş evlər tikilməyə, kənd salınmağa başlamış və adlandırmışlar (57).

**931. Aşıq motivi** («Aşıq Ağacan və İnci xanım»).Sizə kimdən danışım Gürcüstanın Borçalı mahalının Qaçağan kəndində yaşamış Aşıq Ağacandan. Aşıq Ağacanın yaxşı çalıb oxuması Borçalı mahalının hər tərəfinə yayılmışdı. Onun məclisdə oxuduğu qoşmalar, gəraylılar məclis üzvlərini şənləndirirdi. Ona görə də aşıqlar həmişə onun oxuduğu qoşmaları, gəraylıları oxuyurdular. Aşıq Ağcanın sədası başqa vilayətlərə də yayılmağa başladı. Ağacanın adının eşidən aşıqlar onun yanına gəlirdilər ki, görsünlər necə aşıqdır ki, onun sədası belə hər tərəfə yayılar. Lakin bunların hamısını bir-iki bəndlə bağlayıb yola salırdı. Günlərin birində Ağacanın yanına iki aşıq gəlir. Ağacan onları şən bir halda qarşılayır. O, onların nə məqsəd üçün gəldyini dərhal başa duşur. Bir-iki deyişmədən sonra onları da bağlayır. Söz tamam olduqdan sonra aşıqların biri dedi:

- Ey Ağacan, biz indi sənin butun bilik və bacarığına şübhə etmirik. Doğrudan da əsil aşıq imişsən. Ancaq deyilənə görə Azərbaycanda bir aşıq var, heç kəs qabağına çıxa bilmir. Qabağına çıxan bütün aşıqların hamısını bağlayır.

Ağacan həmin aşığın harada yaşadığını onlardan soruşdu. Aşıqlardan biri dedi:

- Təəssüflər olsun ki, o, aşığın harada yaşadığını biz də bilmirik. Ancaq fikir etməyin, onun harada yaşadığını öyrənən kimi sizə xəbər verərik.

İndi eşidin kimdən, Qarabağ vilayətində yaşayan İnci xanım adında bir aşıqdan. İnci xanımın aşıqlıq istedadı bütün Qarabağ vilayətində yaşayan adamları valeh edirdi. İnci xanımla da deyişməyə çoxlu adlı-sanlı aşıqlar gəlirdi. Lakin İnci xanım deyişmə vaxtı bunların hamısını bağlayıb sazını əlindən alırdı.

Sizə kimdən deyim, Ağacanın yanına gələn o iki aşıqdan. Aşıqlar Ağacandan ayrılandan sonra soraqlaşa-soraqlaşa gəlib Qarabağa çıxdılar. Aşıqlar İnci xanımın yanına bir nəfər adam göndərdilər ki, desin iki nəfər aşıq sizi görmək istəyir. İnci xanım gələn adama tapşırdı ki, gedib o aşıqlara deyərsən ki, xoş gəliblər, səfa gətiriblər. Axşam bizim qonağımızdılar. Beləliklə, axşam oldu və aşıqlar İnci xanımın evinə getdilər. İnci xanım qonaqlar üçün gündüzdən yaxşı bir məclis düzəldir (mətn yarımçıqdır) (57).

**932. Peyğəmbər motivi** («Rəsullahın xeyir-duası»). Bir dəfə Rəsullah yol ilə gedirmiş, biri qapını döyur, qarşıya bir qız çıxır. Bundan su istəyir. Qız mırtdana-mırtdana su gətirir. Rəsullah deyir:

- Ay qızım, Allah sənin qarşına halal sud əmmiş çıxartsın. Və yoluna davam edir. Bir müddət yol gedəndən sonra qarşısına başqa bir qapı çıxır və onu döyməyə başlayır. Yenə qapıya bir qız çıxır. Rəsullah deyir:

- Ay qızım, mənə bir parç su gətir.

Qız “baş üstə” deyib qaça-qaça su gətirir və Rəsullaha verir.

Rəsullah deyir:

- Qızım, Allah sənə özündən yamanını qismət eləsin. Ətrafdakılar soruşur:

-Ya Rəsullah sən bu qızlara niyə bu cür qismət arzuşadın?

Rəsullah deyir:

- Qoy o pisin qarşısına yaxşısı çıxsın ki, o qızı yola versin.

- Yaxşı qızın da qarşısına eləsi çıxsın ki, bu qız da həmin oğlanı düz yola çəksin (58).

**933. Övladsızlıq motivi** («Nəcəf və Fərzad»). Rəvayətə görə İsfahan şəhərində Şah Abbas adlı bir şah varmış. Onun bir neçə taciri varmış. Bu tacirlərin ən biliklisi və bacarıqlısı Məhəmməd tacir adlı biri varmış ki, onu da Şah Abbas tacirbaşı təyin edibmiş. Məhəmməd tacirbaşı öz bacarıq və qabiliyyəti ilə Şah oğlu Şah Abbasın hörmətini qazanmışdı. Beləliklə Məhəmməd tacirbaşı Şah Abbasın ən yaxın dostlarından biri imiş.

Deyirlər ki, Məhəmməd tacirbaşının heç bir əyalı (uşağı) yoxmuş. Buna görə də o, bir gün evində oturub fikir edirmiş. Ərinin fikirli olmasını görən arvadı ərindən nə üçün fikirli olmasını soruşur. Məhəmməd tacirbaşı cavab verir ki, necə fikir etməyim ki, yaşımın coxu gedib azı qalıb, ancaq mənim heç bir övladım yoxdur. Mən öləndən sonra mənim varıma, dövlətimə sahib olan, yurdumda məskən salan heç bir kəsim yoxdur.

Arvadı dedi ki, a kişi, fikir etmə, bizimki də belə gəlib. Əgər mənim məsləhətimə baxsan var-dövlətini iki qism elə. Bir qismini kasıblara, faqırlara və saqırlara payla, bir qismi də özümüzə bəs edər, bəlkə Allah-təalanın bizə rəhmi gəlib bir əyal verə.

Məhəmməd tacirbaşı buna razılıq verdi və öz varını iki yerə böldu. Məhəmməd tacirbaşı eşitmişdi ki, İstanbulda aclıq baş verib. Ona görə də o, varının yarısını aparıb İstanbulda aclara paylayacağını əhd etdi. Məhəmməd tacirbaşı Şah Abbasın yanına gedib səfərə çıxması üçün razılıq alsın. Səhəri gün Məhəmməd tacirbaşı qəflə-qatırı hazırlayıb tacirlərlə yola duşdu. Bunlar yol getməkdə olsun sizə İstanbuldan danışım.

İstanbulda da Əhməd tacir adlı bir tacir varmış. Bunun da övladı olmurmuş. Bu da Məhəmməd tacirbaşı kimi öz varının bir qismini şəhərin ac və yoxsullarına paylayırdı ki, bəlkə allahın rəhmi gələ bir əyal verə. Əhməd tacir ayırdığı varı şəhərin yoxsullarına paylayıb qayıdarkən, Məhəmməd tacirbaşı da ayırdığı varı aclara paylayıb şəhərin bir çəmənzarında oturub dincəlirdi. Əhməd tacir gəlib keçərkən qəflə-qatırı görub bunlara yaxınlaşdı və burada Məhəmməd tacirbaşı ilə tanış oldu.

Bunlar hər ikisi dərdlərini bir-birilərinə açdılar. Eyni dərdli olan tacirlər şirin söhbətdəykən bir qoca yaxınlaşıb salam verdi və onlara bildirdi ki, haqq dəvrişidir. Dəvriş cibindən bir alma çıxarıb tacirlərə verdi və dedi ki, almanı iki yerə bölub qırmızı üzünü biriniz, ağ üzünü də biriniz öz arvadlarınızla yeyin. Vaxt tamam olandan sonra birinizin oğlu, birinizin də qızı olacaq, bu şərtlə ki, böyüyəndə onları bir-birinə verəsiniz.

Tacirlər razı salmaq üçün ona pul vermək istədikdə qocanı yanlarında görmədilər. Onlar qocanın haqq dərvişi olduğunu yəqin edib, bir-birilərinə təsəlli verdilər.

Hər iki tacir razılaşıb qoca dediyi kimi almanı yarı böldülər. Bunlar məsləhətləşdilər ki, almanı üz-üzə qoyub göyə atsınlar və hər kəsin tərəfinə düşən üzü o götürsün.

Belə də etdilər, ağ üz Məhəmməd tacirbaşının, qırmızı üz Əhməd tacirin qismətinə düşdü. Deyirlər ki, nə isə almanın qırmızı üzündən ağ üzə bir az keçibmiş. Onlar hər ikisi dəvrişin dediyi kimi əhd-peyman bağlayıb, görüşüb ayrıldılar və axıra qədər sədaqətli qardaş olacaqlarına and içdilər.

Hər iki tacir evlərinə çatıb, dəvrişin dediyi kimi almanı öz arvadlarıyla yedilər. Deyirlər ki, vaxt tamam oldu, Məhəmməd tacirbaşının bir oğlu, bir qızı, Əhməd tacirin isə bir qızı oldu. Məhəmməd tacirbaşının oğlunun adını Nəcəf, qızının adını isə Pünhan qoydular. Əhməd tacirin qızının adını isə Pərzad qoydular.

Məhəmməd tacirbaşının uşaqları on yaşına çatmışdı ki, Məhəmməd tacirbaşı öldü. Uşaqlar anasının himayəsi altında böyüyüb 15 yaşına çatır. Anası Nəcəfi çağırıb yanına başa salır ki, atan Şah Abbasın yaxın dostu idi. İndi sən daha böyümüsən, bir xonça düzəldib Şah Abbasın yanına get tanışlıq ver, bəlkə sənə bir iş verə. Nəcəf anasının dediyi kimi də etdi. Şah oğlu Şah Abbas Nəcəfi danışdırıb gördü ki, ağıllı uşaqdır. Onu atasının yerinə tacirbaşı təyin etdi, özünü də qara qula tapşırdı.

Aradan bir müddət keçdi. Bir gün Nəcəf tacirlərlə məsləhətləşib mal alıb-satmaq üçün İstanbula səfər etdilər. Onlar bir neçə gün yol gedib İstanbula çatdılar. Nəcəf məsləhət gördü ki, şəhərin kənarında gecələyib, səhər tezdən şəhərə daxil olsunlar. Belə də etdilər. Istanbulda Əhməd tacirbaşı eşitdi ki, İsfahan tacirləri gəlib şəhərin kənarına düşüblər. O Məhəmməd tacirbaşının gəlib-gəlmədiyini öyrənmək üçün atlanıb İsfahan tacirlərinin düşərgəsinə gəldi. O, göz gəzdirib Məhəmməd tacirbaşını görmədi. O, yaxında olan cavan oğlanı yanına çağırdı. O cavan oğlan Nəcəf idi.

Əhməd tacir Nəcəfdən Məhəmməd tacirbaşını soruşduqda, Nəcəf atasını xatırlayıb ağladı və dedi ki, o mənim atamdır. Ancaq dünyadan getmişdir. Bu bəd xəbər Əhməd taciri ağlatdı. Əhməd tacir Nəcəfə təsəlli verib tapşırdı ki, işini qurtarandan sonra ona qonaq olsun və gedərkən bir amanatı da var, onu da aparsın. Əhməd tacir evinə qayıtdı.

Nəcəf və yoldaşları gecəni gecələyib səhər tezdən mal alıb-satmaq üçün şəhərə daxil oldular. Əhməd tacir amanatın nədən ibarət olduğunu Nəcəfə demədiyinə görə Nəcəf rahatlana bilmirdi. Nəcəf soruşdu ki, qara qul, mənim onda nə amanatım ola bilər? Qara qul dedi ki, oğul, atan tanınmış tacir idi. Yəqin nisyə mal verib, indi onun haqqını verəcəkdir. İndi Nəcəf mal alıb satmaqda olsun sənə deyim Əhməd tacirdən.

Əhməd tacirin arvadı istədiyi adamlara xəbər verib toy çörəyi yapdırmağa başladı. Qonşu qızlar yığılıb bağda gəzərkən Pərzada gözaydınlığı verirlər.

Xəbərsiz olan Pərzad anasının yanına gəlib işin nə yerdə olduğunu anasından öyrəndi. Pərzad ağlayıb ərə getməyəcəyini anasına bildirdi. Əhməd tacir çox fikirləşdi. O, həm gözünün ağı-qarası olan bir qızının qəlbinə dəyməmək, həm də əhdinə əməl etmək istəyirdi. Buna görə də arvadına tapşırır ki, qızı razılaşdırsın, yola gətirsin.

Pərzad həqiqətən ərə getmək istəmədiyi üçün inad edir və ağlayırdı. İşi belə görən Əhməd tacir xəcalətindən özünü xəstəliyə vurub yatır və arvadına tapşırır ki, oğlan gələndə de ki, Əhməd tacir üç günlük səfərə çıxıb və tapşırıb ki, ala inəyi ona peşkəş etmişəm, onu aparsın.

Sənə kimdən deyim, Nəcəfdən. Nəcəf alverini qurtarıb gəlib Əhməd tacirin evini tapır. Nəcəflə qara qul Əhməd tacirin qonaq mənzilində yerləşdirilərkən görüb eşidən qonşu qızlar Pərzada muştuluq və gözaydınlığı verirlər. Pərzad qızlara hirslənib acıqlanır. Qızlar da ona sataşaraq deyirlər ki, getmirsən odur get özünə de ki, mən sənə gəlmirəm, daha bizə niyə acığın tutur?

Pərzad hirsindən oğlana daha gözəl görünmək və onu pərt etmək üçün geyinib , bəzənir və mən getmirəm demək üçün Nəcəf olan mənzilə gedir. O lovğalanaraq hirslə qapını açıb, mən sənə getmirəm demək istəyir, lakin Nəcəfi görcək bir könüldən min könülə Nəcəfə vurulur. Pərzad özünü itirir, bu hərəkətlə nə edəcəyini bilmir. Nəcəfə nə deyir:

Pərzad

Başına döndüyüm xan əmim oğlu

Gəl getmə, gəl getmə qal bizim xanda.

Bülbül tək sehr elə qoynum içində

Gəl getmə, gəl getmə qal bizim xanda.

(Pərzad ona görə Nəcəfə “əmim oğlu” deyir ki, ataları siqə qardaş olduqları atasından eşitmişdi.)

Nəcəf qızın hərəkətlərindən məsələni başa düşür. Aldı Nəcəf görək qıza necə cavab verir:

Nəcəf

Başına döndüyüm xan əmim qızı

Gəl gedək, gəl gedək qal İsfahanda

Eşit sözlərimi, qan əmim qızı,

Gəl gedək, gəl gedək qal İsfahanda.

Pərzad

Ağamın əlindən içmişəm camı

Mən tək gözəldən alarsan kamı

Gəzdim bu dünyanı, həm Rumu, Şamı

Heç gözəl görmədim yar sən nişanda

Nəcəf

Qızılgül bəslənər yarpaq içində,

Şamama bəslənər torpaq içində,

Bir sən, bir mən, bir ağ otaq işində

Gəl gedək, gəl gedək qal İsfahanda.

Pərzad elə gəldi ki, onun nərazılığını Nəcəfə bildiriblər. Nəcəf inciyibmiş. Ona görə də Pərzad sözünün üstündə möhkəm dayanmayıb axırıncı kəlməsini necə tamamlayır:

Pərzad

Pərzad deyər şirin canı aparsın

Elə billəm sınıx könlüm yaparsan

Gedirsənsə mən Pərzadı apar sən

Görürəm qalmadın sən bizim xanda

Nəcəf

Nəcəf sevdi sənin kimi Pərzadı

Sevmişəm unutmam aşnanı, yadı

İndi bilim ürəyində muradı

Gəl gedək muradın qal İsfahanda.

Söz tamam olanda Pərzad gəlir anasının yanına, görək anasına nə deyir:

Pərzad

Başına döndyüm ana

Ana, mən qanlar ağlaram

Məni qoyma yana-yana

Ana, mən qanlar ağlaram.

Kəklik kimi səsə gəldim,

İndi mən həvəsə gəldim

Qızlar ilə bəhsə gəldim

Ana, mən qanlar ağlaram. (57).

**934. Qayınana motivi** (Adsız). Qaynana gedir qızı evinə gedəndə yeznə görür ki, bir-iki gün qaynana burdan getmədi. Gedir, ət alır, gətirir. Yarısın kəsir qoyur qaynanasının cibinə. Deyir: «Çox ət almışam». Durur əti gətirir. Əlin atır qaynanasının cibindən əti çıxarır. Qaynana da qızı evindən acığ eləyir, gəlir gəlinin evinə. Gəlin də aş bişirirmiş altına daş düzürmüş. Qaynana da deyir ki: - Altı daş, üstü daşdı.Yenə oğul evi yaxşıdı (59).

**935. Peyğəmbər motivi** (Adsız). Deyir bir dəfə bir səhabə gəlib Məhəmməd peyğəmbərin yanına və deyir:

- Ya peyğəmbər, mənə bir dəvə ver.

Peyğəmbər deyir:

- Al, sənə bir dişi dəvənin balasını verdim, götür get.

Səhabə deyir:

- Ya peyğəmbər, mən dişi dəvə balasını neyləyirəm, mənə dəvənin özü lazımdır.

- Ya səhabə, bəyəm hər dəvə bir dişi dəvənin balası deyilmi? (59).

**936. Dəyirman motivi** («Dəyirmanda»). Bir dəfə də dəyirmanda böyük növbə olur. Növbəyə duranlardan biri dəyirmançını haqsızlıqda, növbəyə düzgün riayət etməməkdə günahlandırır və bu sözləri ucadan deyərək dəyirmançıya çatdırmaq istəyir. Dəyirmanın uğultusundan heç nə eşitməyən pəhləvan cüssəli dəyirmançı əlini atıb bir anlığa dəyirmanın daşlarını tutub saxlayır və uca səslə deyir:

- Əəə....nə deyirsən?

Dəyirmançının çox qeyri-adi gücünü görən cavan səsini içəri salır və gülümsəyərək deyir:

- Əşi heç zad demirəm, Allah sənin atava rəhmət eləsin, olmasaydın dava-dalaş düşəcəkdi (59).

**937. Səbir motivi** («Daşlar dinsə sən də din»). Keçmişdə bir ana qızını gəlin köçürürmüş. Qızın babası, anası, atası, nənəsi ona xeyir-dua verirlər. Ana isə yerdən bir ovuc çınqıl götürüb, qızının cibinə tökür və deyir:

- Qızım, bu daş dinsə, sən də dinərsən.

Yəni demək istəyir ki, dikbaş olma, cavab qaytarma. Qız isə bunu hərfi mənada başa düşür. Ər evində səliqə-sahmanı, alicənablığı ilə hamının hörmət və rəğbətini qazansa da, heç kəslə bircə kəlmə də danışmır.

Vaxt ötür qızın əri bezir, elə başa düşür ki, qız laldır. Odur ki, anasına deyir:

- Ana mən bu lal qızdan lap bezmişəm, gəl bunu dədəsi evinə göndərək. Ayrıca da bir qız gözaltı eləmişəm. Qız baxır ki, cibindəki daşlar yenə dinmədi. Belə getsə əri onu boşayacaq, odur ki, danışmaq qərarına gəlir.

Deyir:

- Mən heç vaxt atam evinə getməyəcəyəm. Qızın danışdığını görən oğlan sevinir və deyir:

- Bəs sən lal deyildinsə, indiyə qədər niyə susurdun? Qız cibindəki daşları çıxarıb atır və deyir:

- Gözləyirdim bu daşlar dinsin, anam belə məsləhət gördüyündən mən də dinmirdim. Oğlan vəziyyəti belə görüb fikrindən dönür (59).

**938. Tənbəllik motivi** («Gələ bilməz»). Deyirlər ki, bir kürd olub onunda Gülü adlı bir arvadı var imiş. Kürdün dili “şirin” olduğundan Qülü deyirmiş. Kürdün qonşuları hər gün meşəyə odun yığmağa gedər, gətirib satar və dolanarmışlar. Bir gün Gülü ərini bərk danlayıb deyir:

- Nə vaxta kimi işləmədən böyrü üstə yatacaqsan, mən də onun-bunun qapısında işləyib sənə çörək gətirəcəyəm? Sən niyə qonşu kişilərlə oduna getmirsən? Kürd baxır ki, arvad çox bərk hirslənib, odur ki, gedib qonşulara deyir ki, səhər oduna gedəndə onu da aparsınlar. Səhər tezdən qonşu kişilər gəlib kürdün qapısını döyürlər. Kürd yerindən durmaq istəmir, odur ki, arvadına deyir:

- Qülü, qurban olum, get denən sancılanıb, gələ bilməz (59).

**939. Ağıl motivi** (Adsız). Bir bəyin bir bivec oğlu olur. Bəy nə qədər oğluna nəsihət eləyir, o, qəbul etmir, atasının dediyini qulaqardına vurur. Axırda bəy acıqlanıb deyir:

- A bala, sən ona-buna kələk gəlirsən. Bu, yaxşı deyil.

- Bu qabilliyyətdi, ata.

- Yaxşı. Gəl belə danışaq. İndən belə məndən al, mənə sat. Buna nə deyirsən?

- Bizim söhbətimiz baş tutmaz.

- Niyə?

- Yaxşı. Onda de görüm bu ayağın altındakı xalçaya nə verərsən?

Bəy acıqlanıb oğlunu qovur. Bəyzadə baxır işi yaxşıdı, cibində də pulu az qalıb. Abbasın dostlarından birinin evinə qonaq gedir. Bunu çox hörmətlə qarşılayıb, məclis qururlar. Bu, bir neçə gün qonaqlıqda kef çəkəndən sonra yola düşəndə ev sahibi onu öküz arabası ilə yola salır. Bəyzadə yolda öküzləri də, arabanı da satıb pul eləyir. Yenə məclis qurur. Bu əhvalat gəlib bəyə də çatır. Bəy yenə oğlunu yanına çağırır. Bunun üstünə çığırır, acıqlanır. Ancaq bəyzadə dillənmir. Bəy acıqlanib əsasını oğluna atır. Bəyzadə atasının əsasını götürüb aradan çıxır. O, atasının əsasını onun dostlarından birinə göstərib deyir:

- Atam əsasını mənnən göndərdi. Dedi ki, ona min manat pul verəsiniz. Həmin adam əsanı bəyzadəyə qaytarıb onun istədiyi pulu verib deyir:

- Əsanı götür, bu nə sözdü, atan mənim ən yaxın dostumdu. Bəy bu əhvalatı eşidəndə lap dəli olur. Yenə oğlunu yanına çağırır. Bunu yenə danlayır. Sonra ona belə bir tapşırıq verir.

- Get bir adam tap. Ağacları budamaq lazımdır.

Bəyzadə gedib ağıldan kəm olan birini gətirir. Bu da başlayır ağacların budaqlarını kəsməyə. Sonra ağaclardan birinə dırmaşıb öz əyləşdiyi budağı kəsən kimi gurultu ilə aşağı düşür.

Hay-küyə bəy eşiyə çıxır:

- Oğlum, bu nə hay-küydü.

Bəyzadə yerə yıxılan səfeh oğlanı ağasına göstərib deyir:

- Ata, bax ağılsız budur, mən deyiləm. Bir də mənə ağılsız demə.

- Mən nə deyirəm. Sən də ağılsız iş tutma, ağılla hərəkət et. Bəyzadəsən, ağlına görə iş gör, deyim bərəkallah (60).

**940.** **Ağıl motivi** (Adsız). Bir arvadın ağıldan qıt seyrək bir oğlu varmış. Bədbəxtin əri də ölübmüş. Qalıbmış bu seyrəyin ümidinə. Bu da belə... Arvad baxır bu qocalır, oğlu da yaşa dolur. Öz-özünə çox götür-qoy eləyir. Axırda oğlunu yanına çağırıb deyir:

- Ay oğul, tay-tuşun evlənib. Deyirəm bəlkə evləndirim.

- Nə deyirəm, ana, sən bilərsən.

- Əlbət ki, mən bilərəm. Amma iş belə olacaq. Əvvəlcə qızı mən gedib bəyənərəm. Kimi də bəyənsən onu da alacam, amma sən də bəyənib-bəyənmədiyini deyərsən. Narazı olsan başqasını alarıq. Qaldı gəlinlə yola getmək. Onu da mən nizamlayacam. Sən bu işə qarışmayacaqsan.

- Yaxşı.

Bəli, arvad gedib gəzib dolandı. Axırda oğlunu yanına çağırıb dedi:

- Qız tapmışam, özü də ikisini. İkisi də sənə babatdı.

- Deyirsən mənə iki arvad alacaqsan? Alırsan, al.

Arvad hirslənib oğlunun başına bir qapaz salır.

- Ay səyin biri səy. Mən iki qızı manqırramışam. Amma sən bunlardan birini bəyənəcəksən, vəssalam.

- Yaxşı sən deyən olsun.

- Bunlardan biri qapı dəyənəkləyən, biri də... Onu alsan bizə nə it lazımdı, nə eşşək. De görüm bunlardan hansını sənə alım?

- O qapı dəyənəkləyəni. Qoy qapıya nə qədər dəyənək vurur vursun. Təki evdə dursun, bir şey bişirib-düşürsün.

- Əgər evdə qalsa... Bişirər də, düşürər də, məndən nəsihət, öyüd döşürərdi.

- Ay ana, mən sənin dediklərindən bir şey qammadım. İndi bu qızlardan hansını alaq.

- Elə sən deyən yaxşıdı.

Bəli, arvad həmin qıza elçi düşdü. Razılaşdılar. Toy eləyib gəlini gətirdilər. Gəlin bir neçə gündən sonra qaynanasına belə deyir:

A qaynana, düz üç-dörd gündü bu evə gəlin gəlmişəm. Evdə oturmaqdan bir təhər olmuşam. Deyirəm bir qonşulara baş çəkim, tanıyım. Həm kefim açılsın, həm də...

Qaynana bir gəlinə baxır, bir də oğluna, hay salır.

- Qızım, bu evin böyüyü mənəm. Nə deyirəm, get. Amma qapıları az dəyənəklə. Görürsənmi o dəyənəyi? (o, qapının dalındakı dəyənəyi göstərir) Sonra dəyənəklənərsən ha!

- Yaxşı, yaxşı.

Bəli, təzə gəlin gedir qonşuları yoxlamağa. Bu qonşudan o qonşuya, o qonşudan o birinə... Bir az orda danışır, bir az burda danışır. Bir də baxır ki, hava qaralıb. Bu da danışa-danışa gedib çıxır kəndın o biri başına. Gəlin az qala qaça-qaça evə gəlir. Baxır qaynanası qaşqabaqlı bir tərəfdə, o biri tərəfdə də əri əyləşib. Bu içəri girən kimi arvad dəyənəyi götürüb düşür gəlinin üstünə. Vur ki, vurasan. Qolu yorulandan sonra dəyənəyi yerə atır. Gəlinin də başı yerdə qalır. Qaynana ona acıqlanıb deyir:

- Dur, xörək bişir. Gəlin olan evində durar. Mən sənə demədimmi qapıları az dəyənəklə, dəyənəklənərsən? Dedim indən belə məni yaxşı eşidərsən, eşitməsən...

Gəlin qorxudan canının ağrısını unudub tələm-tələsik xörək bişirir. Xörəyi qoyur ortaya. Ağız dadı ilə yeyib-içirlər. Yeyib-içəndən sonra qaynana gəlinə deyir:

- İndən belə bu sarsaq xasiyyətini tərgit. Bilirsən də... nəyi deyirəm, yoxsa...

Gəlin qorxusundan səsini çıxarmır. Yavaş-yavaş pis xasiyyətini unudur. Qaynanasının qorxusundan onun dediklərindən kənara çıxmır. Belə-belə qapı-qapı gəzən gəlin yaxşı ev qadını olur. Arvadın oğlu da anasından çəkindiyindən bir iş görəndə qabaqca ölçüb-biçir ki, səhv etməsin. Arvad oğlunun da, gəlinin də ağıllı tərpəndiklərinə çox şad olur. Amma baxır oğlu həmişə onun üzünə baxsa da, amma çəkindiyindən bir şey deyə bilmir. Arvad işi başa düşür deyir:

- Sən sözlü adama oxşayırsan, amma... De görüm nə demək istəyirsən?

- Acıqlanmazsan ki?

- Yox, acıqlanmaram. Sən sözünü de.

- Ana, yadındadırmı mən evlənmək istəyəndə sən bir söz işlətdin. Bax, istəyirəm onu öyrənim görüm...S ən niyə elə deyirdin?

Arvad oğlunun nəyi soruşduğunu anşadığından gülə-gülə deyir:

- Hə, dedim ki, filankəsi sənə alaq. Əgər onu alsaq bizə nə it lazımdı, nə də eşşək. Belə deməmişdimmi?

- Hə, ana, belə demişdin.

- Ona görə belə demişdim ki, o qız çox dilli, həyasız idi. O qədər boş-boş danışacaqdı ki, başımız-beynimiz gedəcəkdi. Bir söz demək istəsən də it kimi bizi qapacaqdı. Acığı tutanda da çığıracaqdı ki, eşşək anqırtısı onun yanında yalan olacaqdı... Buna görə belə dedim. Qaldı gəlin, buna da vaxtında dəyənək yedirtməsəydim belə yaxşı ev qadını olmazdı (59).

**941. Etibar motivi** (Adsız). Bir gün bir kişi gəlir çoban Məmmədin yanına. Salam-kalamdan sonra deyir:

- Mənə bir yüz baş qoyun ver. Amma ...

- A kişi, sözünü niyə kəsirsən? Həm də sən mənə tanımaza-bilməzə gəlmisən, qonaqsan. Bizdə də qonağa çox yaxşı baxırlar.

- Pul gətirməmişəm, amma söz verirəm ki, bir aya qoyunların pulunu gətirəcəm. Əgər razı olsan...

- Bu nə sözdü? Qoyunları apar, pulu da dediyin vaxt gətirərsən.

Çoban Məmməd qonağı yola salandan sonra baxır çobanlardan birinin gözü qalıb onun üzündə, sözlü adama oxşayır. O, çobanı yanına çağırıb deyir:

- Gəl yanıma görüm, sən sözlü adama oxşayırsan.

- Elədi düz deyirsən. Bu qonağı tanımaya-tanımaya bir o qədər qoyunu etibar eləyib ona niyə verdin. Mən buna etiraz etmək istəsəm də, bunu sənə deməyə cürət eləmədim.

Çoban Məmməd gülə-gülə əlini çobanın çiyninə vurur.

- Sən heç narahat olma, qonaq pulu gətirəcək.

Çoban bir şey deməyib gedir işinə. Aradan iyirmi üç gün keçir. Qonaqdan səs-soraq çıxmır, amma çoban Məmməd səbirlə gözləyir. İyirmi dördüncü gün borclu kişi gəlib çıxır. O, çoban Məmmədlə hal-əhval tutub bir bağlamanı onun qabağına qoyur:

- Sağ ol, a qardaş, Allah sənin birini min eləsin.

Ev sahibi qonağı yaxşı ağırlayandan sonra yola salanda baxır yenə çobanlardan biri qalıb ona baxa-baxa. O, yenə gülümsünür:

- Yenə nə olub, indi niyə narahatsan?

- Axı pulu payşadım, bəlkə əksindi?

Çoban Məmmədin oğlu da söhbətə qarışır:

- Bu kişi düz deyir, ata. Bəlkə pul əksikdi. Nə bilirsən bu kişi necə adamdı, tanımırsan, bilmirsən.

Çoban Məmməd bir əlini oğlunun, bir əlini çobanın çiyninə qoyub mülayimliklə deyir:

- Siz ikiniz də səhv eləyirsiniz. Deyirsiniz ki, bu kişini tanımıram. Yox, tanıyıram. Özü də bu gündən tanıdım. Əgər o, namərd adam olsaydı pulu gətirməzdi. Yerini-yurdunu da bilmirdik. Həm də o, pulu dediyi vaxtdan tez gətirmədimi? Gətirdi. Belə adamdan heç vaxt ziyan gəlməz. Elə buna görə də pulu saymağa ehtiyac yoxdu (59).

**942**. **Pəhləvan motivi (**«Ağzından vurub dərs verdim»). Bir dəfə Ağbabadan Axırkələyə gəlin gətirməyə gedirlər. Yolda onların qabağına bir pəhləvan çıxır. O saat toy adamları ona bir ovuc qızıl verirlər, amma pəhləvan yenə yoldan çəkilmir. Pulunun üstünə pul qoysalar da, pəhləvan qara zurnanın sədaları altında başlayır var-gəl etməyə. O, xeyli oynayandan sonra üzünü toy adamlarına tutub deyir:

- Meydanıma adam göndərin. Adam göndərməsəniz, yoldan çəkilən deyiləm. Bu qədər adamın içində bir kişi yoxdurmu?

Bu söz toy adamlarının əsəblərini tarıma çəkir. Amma ağsaqqallar araya pərtlik düşməsin deyə yenə pəhləvanı qılıqlamağı qərara alırlar. Onlardan biri pəhləvana belə deyir:

- Sən gəl nəmərini alıb bizə yol ver. Hər şeyin bir həddi var, sən gəl biz deyənə razı ol. Yoxsa...

- Yoxsa nə?

- Nəmər də əlindən çıxar, özün də xar olarsan.

- Yəni içinizdə kişi var?

- Sən danışığına fikir ver.

- Sözüm sözdür. O ki güləşməyə adam tapmırsınız, onda təzə bəylə güləşəm. Bilirsən şərtim nədi? Əgər mən bəyi yıxsam, gəlini onun əlindən alacam.

- Nə?!

Ağsaqqal o saat acıqlanıb meydana çıxır. O, qurşağa qədər soyunub pəhləvana deyir: - Bu axmaq sözünün cavabını sənə göstərəcəm.

Pəhləvan ağsaqqalın meydana çıxdığını görüb ürəkdən qəhqəhə çəkir:

- Qoca kişisən, basıb belini sındıraram... Demək meydanıma girməyə kişi tapılmadı, sən gəldin eləmi?

- Aslan qocası da aslandı, çaqqal əniyinnənmi qorxacaq?! Yekə danışırsan, erməni, indi qandıraram səni!

Bəli, pəhləvanlar əl tutub görüşürlər. Ağsaqqal pəhləvana elə bir pəncə vurur ki, o, zorla müvazinətini saxlayır. O, ağsaqqaldan bunu gözləmədiyindən bir anlığa özünü itirdi də, amma tez özünü ələ alır. Pəhləvan ağsaqqalın üstünə ac qurd kimi cumur. Amma onunla tutuşan kimi onun gücünə, qüvvətinə heyran edib nə qədər güc verir, fənd işlədir, bir şey çıxmır. Qoca pəhləvan dərindən bir dəli nərə çəkib pəhləvanı bir əllə göyə qaldırır, oynaya-oynaya meydanı meydanı bir neçə dəfə dolandırandan sonra onu zərblə yerə necə vurursa, pəhləvan özündən gedir. Toy adamları kişiyə əhsən deyirlər. O, pəhləvanın üzünə su səpib ayıldır:

- Mənim adım Gödək Məmməddi, altmış yaşım var. Sənin adın nədi, ay erməni?

- Tukaz.

- Tukaz yox, utanmaz.

Pəhləvan dillənməyin başını aşağı salır. Gödək Məmməd ona möhkəm bir şapalaq çəkir. Şapalağın şappıltısı dağlarda əsk-səda verir. Gözlərindən ildırım erməni şam naram kimi yerə yıxılsa da, bir təhər yerindən qalxır, ayaqları əsə-əsə nəməri götürmək istəyəndə Gödək Məmməd pulu dartıb onun əlindən alır:

- Hələ hünər eləmisən, nəməri də aparmaq istəyirsən?!

Erməni suyu süzülə-süzülə aradan çıxanda ağsaqqallardan biri Gödək Məmmədə deyir:

- A kişi, sən hardan bildin ki, bu özünü pəhləvan adlandıran ermənidir?

- Bunu bilməyə nə var? Bu, başından yekə danışdı. Ax, neyləyim... Bu xeyir iş olmasaydı, onu salamat buraxmazdım. Amma onu gözünüzün qabağında xar elədim... Ağzından vurub dərsini verdim (60).

**943. Ağac motivi** («Ağacın şahidliyi»). Bir kişi işləməyə gedirmiş. Bu, yolda bir quldura rast gəlir. Baxır quldurun məqsədi başqadır. O deyir:

- Bilirəm, ürəyindən nə keçir. Gəl şeytana lənət de, nəyim var verim, amma məni öldürmə.

Quldur razı olmur ki, olmur:

- Mən səni sağ buraxa bilmərəm. Sonra başıma bəla olarsan.

- Ay qardaş, düz on ildi evdən çıxmışam, gəl sən razı ol mən deyənə... Arvad-uşağımın gözü yoldadı. İnsaf, mürvət elə.

- Elə şey yoxdu, səni öldürəcəm. Şəhadətini oxu, məni məəttəl eləmə.

- A ikşi, Allahdan da qorxmursan? Günahsız yerə qanımı tökəcəksən?

- Bunu mən bilərəm, şeyləri ver bura, özündə...

Kişi nə qədər yalvarıb-yaxarsa da, quldurun ürəyi yumşalmır, o, axırda yaxınlıqdakı iri ağacı quldura göstərib deyir:

- Yaxşı, sən ki Allah-bəndə tanımırsan, daha sənə sözüm yoxdur. Amma unutma ki, mənim şahidim bu ağacdı.

Quldur bunu eşidəndə əlini-əlinə vurub gülür:

- Yaxşı şahid tapmısan. Ağacdan da şahid olar? Nə eşitmişəm, nə görmüşəm. Mən səni öldürüm görüm bu ağac necə şahidlik eləyəcək ki, səni mən öldürmüşəm.

Quldur kişini xəncərləyib öldürür. Onu basdırıb dolu xurcununu götürür.

Bəli, bu əhvalatdan xeyli vaxt keçir. Amma quldur həmişə həmin iri ağacın yanından keçib gedəndə ucadan gülərmiş. Bir belə, beş belə... Bir gün quldur bir cavan oğlanla həmin ağacın yanından keçib gedəndə ucadan qəhqəhə çəkəndə oğlan diksinir. Təəccüblə quldura baxıb deyir:

- Burada gülməli bir şey yoxdur. Bəs sən niyə güldün?

- Mən həmişə burdan keçəndə gülürəm. Buna artıq adət eləmişəm. Bilirsən niyə? Bir on-on beş il bundan əvvəlin söhbətidir. Bax, elə bu iri ağacın yanında bir kişini öldürdüm. Kişi mənə çox yalvardı-yaxardı ki, gözü yolda qalan oğlum var, arvadım var. Gözüm qızmışdı, kişinin yalvarışına fikir vermədim. Kişi bu ağacı mənə göstərib dedi:

- Məni günahsız yerə öldürürsən, bax, bu ağac şahidimdir.

Söz yox ki, mən kişini öldürdüm, amma kişinin o axmaq sözləri yadımdan çıxmır, buna görə də həmişə burdan keçəndə özümü saxlaya bilməyib qəhqəhə çəkirəm.

- Belə de.

Oğlan qəflətən xəncərini sıyırıb quldurun ürəyinə soxur.

- Neçə ildir ki, mən atamın qatilini axtarıram, axır ki, əlimə keçdin, ay namərd. Nahaq qan yerdə qalmaz, mənim də atamın qanı yerdə qalmadı. Gördünmü bu ağac (əli ilə ağcı göstərir) necə şahidlik etdi.

Quldur o saat canını tapşırır. Oğlan xəncərinin qanını onun paltarına silib ordan uzaqlaşır (60).

**944. Mərdlik motivi** (Adsız). Bir dəfə Kərbəlayı Həmzə atla Gümrüyə gedəndə yolda üç kişiyə rast gəlir. Baxır bunlar fikirli adamlara oxşayırlar. Bu, onlara salam verib deyir:

- Nə olub, fikirli adamlara oxşayırsınız.

- Arabamız dərədə bataqlıqda batıb qalıb, iki boyun kəl çəkə bilmədi, indi qalmışıq belə...

Kərbəlayı Həmzə atını onların yanına sürür:

- O dediyiniz yer yaxındadı, uzaqda?

- Bir az burdan aralıdı.

- Onda gedək bir baxım.

- A qardaş, baxmaqla...

Kərbəlayı Həmzə həmin kişinin sözünü yarıda kəsir:

- Siz o yeri mənə göstərin. Lazım gəlsə atımı sürüb sizə köməyə adam, neçə böyük öküz gətirəcəm.

Bu belə deyəndə bu üç kişinin bir az qırışığı açıldı. Bunlar gəlib həmin yerə çatanda Kərbəlayı Həmzə atdan sıçrayıb yerə düşdü, atın clovunu bu kişilərdən birinə verdi:

- Sən bu atı saxla.

O, irəli gəlib kəllərin dördünü də arabanın boyunduruğundan açdı. Özü arabanın boyunduruğunun arxasına keçib necə güc verdisə, arabanı dartıb bataqlıqdan çıxardı. Çəkə-çəkə gətirib dərənin qaşına çıxardı. Kişilər bir dolu arabaya, bir də Kərbəlayı Həmzəyə baxıb sevindiklərindən bilmədilər neyləsinlər. Onlardan nisbətən yaşlısı lap irəli gəlib onun qarşısında durub razılığını bildirdi:

- A qardaş, kimsən, nəçisən tanımırıq, amma kişi adamsan, mərd kişisən, bizi dardan qurtardın. Heç vaxt necə eləyim deməyəsən. İndi görüm, qardaş, sənə nə hörmət eləyək?

- Sizin sağlığınız mənə bəsdi. Elə böyük iş görməmişəm, amma əgər doğrudan da mənə nə isə vermək istəyirsinizsə, onu bir fağıra, yoxsula verib onu sevindirin. Mən bundan razı qalaram. Qaldı nəçi olmağım. Ağbabadanam, orda bir Mağaracıq kəndi var, bax ordan. Nə vaxt yolunuz düşsə gəlin, gözüm üstə yeriniz var.

Yolçular Kərbəlayı Həmzəyə lef eləyə-eləyə kəlləri arabaya qoşub yollarına davam edirlər (60).

**945. Dostluq motivi** («Yaxşılığın əvəzi»). Bir gün Kərbəlayi Həmzənin atlarından biri yoxa çıxır. Kişi həmin atının yoxa çıxmasından çox narahat olur. Nə qədər gəzib axtarır, amma atını tapa bilmir. Aradan bir neçə ay keçəndən sonra Kərbəlayı Həmzənin qapısına bir atlı, yedəyində də bir at gəlib çıxır. Kərbəlayı Həmzə baxır yedəyindəki at bunun yoxa çıxan atıdı. Kişi çox təəccüblənir:

- A qardaş, soruşmaq ayıb olmasın, sən bu at hardan tapdın!

- Kərbəlayı Həmzə, sən denən bu atları tez içəri aparsınlar, sən də gəl içəri… Bərk yorulmuşam. Bir az dincəlim, hər şeyi yerli-yerində danışacam.

O saat Kərbəlayı Həmzə göstəriş verir. Ortaya süfrə salınır, xörək gətirirlər. Onlar yeyib içəndən sonra qonaq mütəkkəyə söykənib onunla üzbəüz əyləşən ev sahibinə baxıb gülümsünür:

- Bayaqdan gözaltı sənə baxıram. Heç dəyişməmisən. Maşallah yaxşısan. Baxıram məni də tanımadın.

- Sən məni tanıyırsan?

Kərbəlayı Həmzə təəccüblə qonağına diqqətlə baxsa da, başını yırğalayır:

- Yox, qardaş, sifətin mənə tanış gəlmir. Bəlkə özünü tanış verəsən?

- Beş-altı il bundan irəli arabamız dərədəki bataqlıqda batıb qalmamışdımı? Onda bizə sən kömək əli uzatmadınmı?!

Bu sözləri deyəndə Kərbəlayi Həmzənin üzü gülür:

- Ay sağ olmuş, bayaqdan belə desənə. Mən də ha fikirləşirəm ki, bu kimdi, nəçidi, amma...

- Bəs demirsənmi bu atı haradan tapmışam?

- Bunun burasını sən bilərsən, mən nə bilim?

- Mən də at sevənəm. Azqura getmişdim. Bilirsən də... mən özüm Axırkələkdənəm. Hə, baxdım bir nəfər at satır, at xoşuma gəldi, amma...

- Amma nə?

- At satan mənə tanış gəldi. Baxdım səhv eləməmişəm. Bu həmişə cır-cındır paltarda gəzən Qara Musadı. O Musa ki, neçə dəfə ona əl tutmuşam. Sən demə bu yaxşı at oğrusuymuş. Düzdür atın pulunu artıqlamasıyla verdim. Ancaq hirsimdən özümü saxlaya bilməyib ona bir şapalaq da ilişdirdim. Dedim: - Ay axmaq, bu namərdliklə uzağa gedə bilməzsən. O, mən çox yalvardı-yaxardı ki, onu bağışlayım. Mən daha da acıqlandım.

- Sən mənə de görüm, bu at kimindi?

- Kərbəlayı Həmzənin. O da mənə çox əl tutub. Amma əlimin içi qaşındı. Dinc dura bilmədim.

Qərəz, onu danlayıb yola saldım. Bundan sonrasını da...

- Demək belə, Qara Musa belə adammış. Səhv səndə , məndə olub. Oğruyla doğrunu dəyişik salmışıq. Əl tutmaq kişi işidir, amma kişi deyilən adamları da yaxşı tanımamışıq. Sağ ol, var ol, qardaş. İndi de görüm mən sənə hörmət eləyim.

- Hörmətin artıq olsun. Sənin etdiyin yaxşılığın əvəzini hələ ödəmişəm ki?.. Hələ üstəlik, mənə nəsə vermək də istəyirsən?! Bundan sonra olduq qardaş. Bundan sonra sənin Axırkələkdə Nəbi adlı qardaşın da var.

O vaxtdan Kərbəlayı Həmzə ilə axırkələkli Nəbi kişi dost olurlar (60).

**946. Oğurluq motivi** («Xoruz» müxəmməsi necə yaranıb?») Günlərin bir günü kəndə xəbər yayılır ki, Əsəd kişinin xoruzunu oğurlayıblar. Əsəd də Ağbulaqda hörmətli adamlardan biriydi.

Xoruz da nə xoruz... Döyüş vaxtı bütün xoruzları al-qana bələyirdi. Arvadlara da elə bir söhbət lazımdı. Məhlənin başı yaylıqları başlayırlar aranı dağa, dağı arana çəkməyə. Biri deyir: bu iş Hümbətin işi olacaq. O biri də o tərəfdən qayıdır ki, a günü qara, hələ demirsən, bə Məmişin buğdasını anbardan aparmayıblarmı? Mən də eşitmişəm ki, Kərimin yağ küpəsini də oğurlayıblar.

Bayaqdan bəri dinib-danışmayan Fatma xala da sözə qarışır:

- A pir olmuşun uşağı, vallah, bu kənd çapılıb talanır, xəbəriniz yoxdur. O boyda koperativi yarıb apardılar. Əvvəllər belə şeymi olardı? Siz də başlamısınız ki, xoruz belə getdi, yağ belə oğurlandı. Belə getsə hələ gözümüz çox şey görəcək.

Kim nə deyir desin, xoruz Əsəd kişiyi yaman yandırırdı. Çox götür-qoydan sonra durub yollanır Niftalıgilə. Onu da deyim ki, şair Aqilin əsil adı Niftalıydı. Salam-kəlamdan sonra başlayır xoruzun itməsini yana-yana ona nağıl eləməyə. Sonra da qayıdır ki, indi deyəcəksən bir xoruz nədi ki, Əsəd bu qədər səs-küy salıb? Məsələ ondadı ki, o xoruzu döyən xoruz yoxuydu. Onun itməyinə bir şeir yaz. Əlini cibinə salıb söhbətə qulaq asan balaca Qasıma iyirmi beş manat pul verir.

Aqil gülə-gülə Əsədə deyir:

- A səni sağ olasan, iyirmi beş manata bir qoyun düşür, o qədər pulu uşağa niyə verirsən?

Əsəd qayıdır ki, sən Qasımla mənim işinə qarışma, bir özümüz bilərik. Məsələ nə puldadı, nə də haqq-hesabda. Məsələ ondadır ki, mənim xoruzumu yeyən oğru biyabır olmalıdı.

- Kimdən şubhələnirsən, xoruzu kim tutmuş olar?

- Kim tutacaq, özümünkülər. Orucluqda da oğurluq edərlər? Vallah adam bu işə məəttəl qalır.

Aqil qələmini əlinə alıb dizinin üstündə «Xoruz» şeirini yazır. İndi həmin şeri biz deyək, eşidib-bilənlər də şad olsun.

Utanın, ay qonşular,

Yediniz mərcan xoruzu.

Qazana doldurdunuz

Dərdlərə dərman xoruzu.

Pipiyi al qırmızı

Türklərin əlvan xoruzu.

Döyüşə hazırlanmış

İngilis, alman xoruzu

Tapsaydım bir də daha

Kəsərdim qurban xoruzu

Salamat qoymaz idim

Bir saat inan xoruzu

Poyez kimi qışqırardı,

Fitə bənzəyirdi səsi

Saat kimi vaxt bilərdi,

Qığqığası, zümzüməsi

Bir yanı Qarabulaq,

Bir yanı Ağsu dərsi.

Toyuqlara ruh verərdi

Geniş, zəngin nəfəsi.

Yas saxlayan çil fərələr,

Bürüdü al-qan xoruzu.

Yada salın ay toyuqlar

Tompulu əfşan xoruzu.

Ayın onunda yoxladım

İçəri girmiş idim

Dimdiyi şeşper kimi,

Quyruğu lap şiş idi

Ay camaat, gümanvaram

Bu iş arvad işidi,

Əgər arvad deyilsə

Arvada bənzər kişidi.

Dedim arvad, içəridə

Saxlaynan aman, xoruzu

Eşiyə buraxmaynan

Qonşudan pünhan xoruzu

Gümanvaram ki, xoruzu

Oruc tutanlar yedilər

Çünki oğurluq ayıdı

Etdilər iftar yedilər

Ağzında ağı dadsın,

Olsun zəhrimar yedilər

İsa deyil göyə çıxa

Lap açıq-aşkar yedilər.

Tülkü-çaqqal da yoxdu ki,

Apara tardan xoruzu

Kafər olsa qıymaz idi

Yedi müsəlman xoruzu.

Əfsuslar olsun oğrular,

Fərmanın taxtası deyil.

Kərimin yağ küpəsi,

Məmişin buğdası deyil.

Koperativin dağılması

Ölkəyə sığası deyil,

Hansı birin söyləyim,

Heç də qurtarası deyil,

Gedim yalvarım Aqilə

Eyləsin dastan xoruzu.

Aşıqlar saz dəmində

Çıxarsın yasdan xoruzu. (61)

**947. At motivi** («At əhvalatı»). Belə rəvayət edirlər ki, bir kişi pul-para toplayıb, gedib bazardan özünə bir at alıb. Sən demə bu atın da bir əmması varmış. Elə ki, havalar soyudu, qış gəldi atın çəri başlayarmış. At yaza ot üstünə bir dəri, bir sümük çıxarmış. Namərdlik eliyib kişiyə atı çox tərifləyib deyib:

- At deyil ha, qızıl quşdur. Yorğalığına da ki, heç söz ola bilməz. Satan aldanar, alan qazanar.

Bu yağlı sözlərə və bir də atın xarici görkəminə aldanan kişi sevinə-sevinə atı sürür qapıya. Qohum-qonşular, tanış-bilişlər, yığılıb kişiyə gözaydınlığı verir, dırnağı bərk olsun deyirlər.

Elə ki, havalar soyuyur, qış yaxınlaşır, at yenə adəti üzrə başlayır arıqlamağa. Gündən-günə sınıxan at, o vəziyyətə düşür ki, az qalır ölsün. Kişinin də nə gecəsi olur, nə gündüzü. Bütün rahatlığını itirir. Əlindən gələni ata eliyir, ancaq xeyri olmur ki, olmur. Atın öləcəyindən qorxan kişi gecədən sübhə qədər atın keşiyini çəkir. Kişinin nə gecəsi olur, nə gündüzü, atına qulluq edir. Qərəz, kişinin bəxti gətirir, həmin qış at ölmür. Bir təhər göy otun üstünə çıxır. Payızdan atın tövləsində yanan çırağı, yazıq kişi ancaq ki, yazda keçirir. İndi anlayır ki, atın əvvəlki sahibi bunu niyə satıbmış.

Çərləmiş atın əlindən neçə ay gecələri sübhəcən çıraq işığında tövlədə oturan kişi çox götür-qoydan sonra qərara gəlir ki, atın yayda tükü durulan kimi aparıb özgə bir yerdə satıb, başından eləsin.

Belə də edir. Kişi atın başına yığışan müştərilərə atı çox tərifləyir. Axırda biri atı alası olur. Kişi xeyirləşib atı həmin adama satır. Elə ki, alqı-satqı qurtarır. Atı alan cəld atın belinə qalxıb getmək istəyərkən kişi atın cilovundan tutub deyir:

- Kişi, allah xeyir versin, tükü sanı xeyir görəsən. Yaxşı eşit sözlərimi, heç vaxt unutma. And olsun o tək allahın adına ki, bu atı sənə verməklə elə bil öz çırağımı söndürüb, sənin çırağını yandırmışam.

Bu sözlər atı alana daha da qol-qanad verir. O, kişiyə sonsuz razılığını bildirib, atının başını obalarına tərəf döndərib səyirdir və tez bir zamanda gözdən itir.

Vaxt keçib gedir. Yenə payız gəlir. Yenə atın azarı başlayır. Kişi ata nə qədər arpa, ot, kəpək verirsə, xeyri olmur ki, olmur. At gündən-günə geriləməyə başlayır. Kişi rahatlığını itirir. Məcbur olub, gecələr atın yanında qalmalı olur. Gecə tövlədə qalarkən səhərədək çırağı yanır.

Bir gün belə, beş gün belə... Kişi lap təngə gəlir. Ürəyində at satanı söyür, biədəb sözlər deyir. Birdən at satanın son sözləri onun yadına düşür. İndi başa düşür ki, at satan nə üçün «öz çırağımı söndürüb, sənin çırağını yandırmışam» deyirmiş.

Sonrakı peşmançılıq isə fayda verməz - deyiblər (62).

**948.** **At motivi** («Sənin bircə balan ölsün»). Padar Yusifin atını xəpənək tutmuşdu. Çox götür-qoydan sonra Padar Yusif qərara gəldi ki, atı həftə bazarına çıxartsın. Dəyər-dəyməzinə başından rədd etsin.

Ertəsi gün Padar Yusif xəpənəkli atını sürdü bazara. Bir nəfərlə məzəndələşdi. At alan dedi:

- Ay qardaş! Atayın görkəmi pis deyil. Amma qorxuram xəstəliyi olar.

Padar Yusif dedi:

- A kişi! Sən nə danışırsan. Bu at deyil ki, Qırat cinsindəndi. Bütün İncədərəsinin toylarında-nişanlarında nəməri bu atla alırlar-deyib Padaroğlu qalxdı atın yəhərinə. Atın boynuna elə bir biz soxdu ki, at başladı şahə qalxıb, götürülməyə.

Alıcı gördü ki, atın yerişinə söz ola bilməz. Dedi:

- Qardaş! Sevdamız-sevdadır. Atının boy-buxununa, yerişinə söz ola bilməz. Nə olaydı, xəstəliyi olmayaydı.

PadarYusif baxdı ki, kişinin yanı atı yaman tutub. Amma nə isə atın xəstəliyindən sümüyü sancmır. Naəlac qalıb dedi:

- Ay qardaş! Sən nahaq şəkkə düşürsən. İncədərəsində məni hamı tanıyır. Adım Mədəddir. Amma Şunquruq Mədəd deyə çağırır. Bircə balam var. And olsun onun ölümünə. At yaxşı atdır. Alsan qazanarsan.

Padar Yusif atı sırıdı alıcıya. Asta qaçana göy imam qənim, - deyib üz qoydu İncədərəsinə.

Həftə bazarı gələndə Şunquruq Mədəd bazara gedir. Görür ki, bir kişi hey qışqırır:

- İncədərəsindən, Kəmərlidən kim var?

Şunquruq Mədəd:

- Ay qardaş! Mən Kəmərlidənəm. Söz-sov, ismarıcın nədi?

Kişi dedi:

- Ay qardaş! Kəmərlidə Şunquruq Mədədi tanıyırsanmı?

Şunququq baxdı ki, burda nə isə ijmə var. Dedi:

- A kişi Şunquruğu tanımayan küllü-kafirdir.

Kişi dedi:

- Ay qardaş! Əl mənim, ətək sənin. Cedəndə o, Şunquruğa deyərsən: Sənin bircə oğlun ölsün (63).

**949. Ağıl motivi** («Qaz yolmaqla aran necədir?»). Belə deyirlər ki, bir şah vəziri ilə dərvişi-libas olub çıxdılar məmləkətə. Oba-oymağı gəzərkən bir elat tərəkəməsinə yoldaş oldular. Gün yaxar-yaxmaz çatdılar tərəkəmənin kəndinə. Şah dedi:

- Qardaş, bu gecəliyinə Allah qonağı edərsənmi?

Kəndli dedi:

- Allahın evi odur ey, get ol qonağı, - deyib kişi göstərdi məscidi yol yoldaşlarına. Tərəkəmə evə gələndə yolda başına gələnləri söylədi qızına.

Qızı dedi:

- Ata, qonağa qınaq etmək olmaz. Qonaq allah qonağıdır. Get gətir onları. Əgər ismətli qonaqdırsa, allah qismətlərini yetirər.

Tərəkəmə üz qoydu məscidə. Qonaqları dəvət etdi evinə. Şah evə gələndə ədəb-ərkənlə salam verdi qıza.

Qız dedi:

- Qonaq allah qonağıdır. Qonağın yeri başda olar, ev yiyəsinin əli aşda.

Padşah baxdı ki, qız çox hazırcavabdı. Dedi:

- Eviniz yaxşıdır, heyif ki, qapısının cırıltısı çoxdur.

Qız dedi:

- İnşallah, yaxın günlərdə cırıldamaz. Bəli, süfrə açıldı. Allah verəndən şam edib, başladılar gözlərinin çimirini almağa. Səhər şah vəzirlə üz qoydular getməyə. Kəndin ortasında gördülər ki, pinəçi deyir:

- Axçan var buyur, axçan yoxdur uğur.

Şah yaxınlaşıp əlini qoydu pinəçinin başına. Pinəçi isə əlini qoydu ağzına.

Şah dedi:

- Pinəçi qardaş, üçü doqquza vura bilərsənmi?

Pinəçi dedi:

- Vuraram, əgər otuz iki qoysa.

Şah dedi:

- Uzaqdamı olursan, yaxındamı?

Pinəçi dedi:

- Yaxında.

Şah dedi:

- İkidəsən, yoxsa üçdə?

Pinəçi dedi:

- Üçdəyəm.

Şah dedi:

- Qaz yolmaqla aran necədi?

Pinəçi dedi:

- Bineyi-əvvəldən pak ustasıyam.

Şah pinəçi ilə xudahafizləşir. Üz qoyur vəzirlə sarayına. Ertəsi gün qırmızı geyib oturur taxta. Çağırtdırır vəzirini. Deyir:

- Vəzir, mənim qızla, pinəçi ilə söhbətinin mətləb-məramını aç.

Vəzir qaldı mat-məəttəl. Baş əyib, bağır kəsdi.

Şah dedi:

- Bir ay vaxt verirəm. Əgər mənim qızla, pinəçi ilə söhbətimin cavabını aça bilməsən, vurduracağam başını. Vəzir baş əyib gedir evinə. Qızla pinəçinin cavabı üçün çoxlu qızıl götürüb üz qoyur yola. Qırır yolun damarını, əvvəl-əvvəl gedir qızgilə.

Yalvar-yaxar edib, bir kisə qızılı da qoyur qabağına deyir:

- Əl mənim, ətək sənin. Ya əlimi kəs, ya da ətəyini. Aç şahla olan söhbətin tərcüməsini.

Qız deyir:

- Şah dedi ki, qapınız qaçıyıb, cavan əl istəyir onu düzəltsin. Səs-səmir salmasın. Mən cavab verdim ki, narahat olmayın, siz deyən cavan səfərdədi. Bu gün-sabah gələcək, hər şey düzələcək. Şah niyyətindən çəkindi. Bildi ki, əmanətə xəyanət olmaz.

Vəzir qıza dil-ağız edib, üz qoyur pinəçinin yanına. Əvvəl-əvvəl salam-kəlamdan sonra hər bir sualın açılması üçün bir kisə qızıl qoyub, açdı mətləbini.

Pinəçi dedi:

- Vəzir! Bil və agah ol. Şah əlini başıma qoydu ki, sağ qalmaq üçün başının qədrini bilirsənmi? Mən dedim ki, dilim dişimin arxasında möhkəmdi. Ağızımı yava qoysam, başım gedər fələyin badına. Belədir, aqillər salamat qalmaq üçün dilini işə salmazdan əvvəl başlarını işə salarlar.

Şah soruşdu ki, üçü doqquza vura bilərsənmi? Mən dedim ki, əgər otuz iki dişim qoysa. Yəni doqquz ayı işləyib, üç ay qış üçün azuqə yığıb dolana bilsəm.

Şah soruşdu ki, uzaqdasan, ya yaxında? Dedim ki, hay-hayım gedib, vay-vayım qalıb, ölümüm yaxındadır. Şah soruşdu ki, ikidəsən, ya üçdə? Mən dedim ki, artıq çəliksiz gəzə bilmirəm, üç ayaqlıyam. Onda şah soruşdu ki, belə isə doqquz aylıq azuqəni, korluq-kəfənliyini qazanmaq üçün bu yanımdakı yağlı qazı yola bilərsənmi? Mən dedim ki, əgər siz məni cəzalandırmasınız, onu yolmaq mənim əsil peşəmdir. Onda şah işarə verdi ki, səbirli ol, hər şey sən deyən olacaq. Bəli, atalar burada yaxşı deyib:

- Yağlını yağ saxlar, yağsızı Allah (63).

**950. Şeytan motivi** («Ay sən öləsən, mənə də Padar Yusif deyərlər»). Padar Yusif bazardan aldığı təzə qaloşunu geyib əmioğlusu ilə çənə söhbətinə gedir. Evin qənşərindəki arxdan keçəndə qaloşları soyunub qoyur arxın qırağına. Əmisi oğlu ilə çənə söhbəti uzanır. Əl-ayaq yığışırılanda:

- Gecəniz xeyrə qalsın! - deyib qaloşlarını axtarır. Tapa bilmir, naəlac qalıb əmisi oğlunun çəkələklərini taxır ayağına. Üz qoyur evə. Arxı keçəndə görür ki, qaloşlar arxın qırağındadı. Qalır mat-məəttəl. Öz-özünə deyir:

- Sən bir şeytanın işinə bax ha! Bir az da geciksəm iş şuluq olacaqdı. Şeytan olasan, qaloşun təzəliyini hamıdan yaxşı biləsən. Ay özün öləsən, sənə qaloş verəm. Mənə də Padar Yusif deyərlər (63).

**951. Qonaq motivi** («Sözümüz sözdür»). Bir gün Şunquruq Mədəd öz-özünə deyir:

- Mən Şunquruq olam, amma İncə çökəyində hamı Padar Yusifdən danışa. Arvadına deyir:

- Arvad! Mən uzaq səfərə gedirəm. Narahat olma.

Şunqurq üz qoyur İncə dərəsinə. Qırır yolun damarını. Darikindidə özünü yetirir Padar Yusifgilə. Döyür qapını. Deyir:

- Ay qardaş! Yol adamıyam. Qonaq istəməzsənmi?

Padar Yusif deyir:

- Qonaq Allah qonağıdır.

Bəli, Şunquruq calayır günü həftələrə, həftələri aylara. Padar Yusif görür ki, qonaq qara daş kimi düşdüyü yerdən tərpənmək istəmir. Him eləyir arvadına. Padar Yusifin arvadı arif imiş. Bilir ki, kişi hansı simə mizrab vurur. Buxarının yanında qıvrılıb yatan məstan pişiyi götürüb, başlayır bel-başını tumarlamağa:

Pişik, pişik söyünə,

Siçan düşməz öyünə

Qonaq bu gün burdadı

Çətin gedə öyünə

Şunquruq mətləbi anlayır. Başlayır öz-özünə dodaq altı zümzüməyə:

Pişik, pişik söyünə

Siçan düşməz öyünə

Qonaq bu il burdadı

Çətin gedər öyünə.

Padar Yusif baxır ki, balta daşa rast gəlib. Deyir:

- Arvad! Tamam unutmuşam. Bizi atan evi qonaq çağırıb. Bəlkə bir-iki gün gecikdik. Açarın saxla yerini qonağa göstər. Gedəndə qoysun yerinə.

Bəli, Padar Yusif, arvadı qonaqla halallaşıb üz qoyurlar qaynatasıgilə. Üç gün qalıb, qayıdırlar evlərinə. Padar Yusif baxır ki, ev sakitlikdi. Əlini qaldırır göyə:

- Şükür, sənə ey yaradan! Qurtardın canımızı bu qırsaqqızdan.

Bu vaxt Şunqurq Mədəd taxtın altından çıxıb deyir:

- A Padar Yusif! Şükürün hələ tezdi. Sənə Padaroğlu deyərlər, mənə də Şunquruq. İl tamam olunca getdi yoxdu. Sözümüz sözdü (63).

**952. Hazırcavablıq motivi** («Sənə armud dərirəm»). Padar Yusif yatmışdı. Gecənin oğlan çağında yuxusunda görür ki, armud yeyir. Həvələng yuxudan ayılır. Ağzı sulanır. Əynini geyib, özünü verir Koxalığın yaylaq armudunun başına. Başlayır toqqanın altını bərkitməyə. Vaxt o vaxt olur ki, sədr Mahmud iclasdan qayıdırmış. Bağda armudun başında şıqqıltı eşidir. Atı sürür armud ağacının dibinə. Deyir:

- Ayə, a insan! Kimsən, düş aşağı

Padar Yusif görür pis yerdə axşamlayıb. Özünü sındırmır deyir:

- Mənəm, a Mahmud qağa! Bildim ki, iclasdan gələcəksən. Sənə armud dərirəm (63).

**953. Gözəgörünmə motivi** («A bala, burada çimmerdilərmi?»). Padar Yusif əmisi oğlu ilə ot çalmaqdan qayıdanda şər qarışıbmış.

Padar Yusif deyir:

- Əmi oğlu! Kərəntini evə qoy, gedək çayda bir az yaxalanaq.

Hər ikisi kərəntilərini evə qoyub, üz qoydular çaya.

Klubun yanından keçəndə Padar Yusif səs-səmir eşidir. Deyir:

- Əmioğlu! Bir ayağımın altına domuş, görüm oradakı nə səs-səmirdi?

Padar Yusif baxır ki, hamı suya baş vurub çimir. Deyir:

- Əmioğlu! Mən getdim. Arxamca gəl.

Padar Yusif baş vurur suya. Gicgahı gicişir.

Deyir:

- Əmi oğlu! Sən irəli hoppan.

Qışqırığı ilə kinoçu kinonu dayandırır.

Baş-beyini al qan içində Padar Yusif deyir:

- Ayə, a bala! Və burda çimmerdilərmi! (63).

**954. Hazırcavablıq motivi** («Ölüsü, dirisiylə»). Padar Yusif bir gün toy məclisində görür ki, şairlər beyitləşir. Sarı adlı birisi əl-qol ata-ata başlayır şeir deməyə:

- Məclisdə aləm şənlənir öz Sarısıyla.

Padar Yusif özünü saxlaya bilməyib deyir:

- Sarı qələt eləyir, şeir deyir ölüsü, dirisiylə (63).

**955. Hazırcavablıq motivi** («Baltanı cin aparıb»). Padar Yusif bir gün ulağı qabağına qatıb məşədən odun gətirməyə gedir. Odun qırıb, şələ bağlayır. Su içmək üçün bulağa enir. Bu vaxt onu güdən meşəbəyi Mollaxalı oğlu baltanı götürüb gedir.

Padar Yusif uzunqulağın tayını çatır. Nə qədər axtarırsa baltanı tapa bilmir. Kor-peşman üz qoyur evə. Meşənin qurtaracağında meşəbəyi kəsir yolunu. Deyir:

- A Padar oğlu! Mal dili boyda əlində razılıq kağızın yoxdur, amma bu axsaq ulaqla taladın meşəni. Ver baltanı.

Padar Yusif nə qədər yalvar-yaxar edir ki, bu dəfə keçsin günahından. Bir də kağızsız meşəyə getməyəcək. Amma meşəbəyi dediyindən dönmür.

Padar Yusif deyir:

- A meşəbəyi! And olsun heykəl başına. Baltanı verərdim, amma baltanı cin aparıb, səni də məni də qapaqlayıb (63).

**956. Hazırcavablıq motivi** («Cijim deyir ki»). Bir gün kəndinlağ-lağı, bığıburma cavanları ortalıqda Padar Yusıfdən soruşurlar:

- A Padaroğlu! Nə vaxt anadan olubsan?

Padar Yusif deyir:

And olsun, sizin heykəl başınıza. Bu günkü kimi yadımdadır, rəhmətlik cijim deyərdi ki, oğlum, eşşək quduranda Fır Məhəmmədə güllə dəyəndə sən anadan olubsan (63).

**957. Yemək motivi** («Kim yavaş yesə, ona bir dilim də artıq verəcəyəm»). Padar Yusifi külfət basmışdı. Alaqarğa balalarının içində baş çıxarda bilmədiyi kimi, Padaroğlu da balalarının içində başını itirmişdi. Süfrəyə on beş əl birdən uzanırdı. Süfrənin min-bərəkəti çıxardı yoxa.

Bir gün Padar Yusif həftə bazarından qarpız alıb dönür evə. Baxır ki, o, dilimi kəsib qurtarınca, qalacaq qarpız nuyvərinə tamarzı. Hələ qarpızı dilimləməmişdən deyir:

- Balalarım! Kim yavaş yesə, ona bir dilim də artıq verəcəm (63).

**958. Hazırcavablıq motivi** («Mən hələ atam evində qız idim»). Padar Yusif yaxşı bilirdi ki, bibisi anasından nə az, nə də çox, onca yaş faraş idi. Amma bibisi özünü heç o yerə qoymurdu. Bir gün Padaroğlu süfrə başında bibisindən soruşur:

- Bibican! İmanına qurban, sözgəlişi soruşuram. Sən böyüksən, ya cijim?

Bibisi deyir:

- Ömrüm-günüm! Niyə uşaq-muşaq söhbəti edirsən? And olsun babanın oxuduğu kitaba. Mən hələ atam evində subay-salıq qız idim. Cijinin əlində iki uşağı vardı (63).

**959. Hazırcavablıq motivi** («Nə yeyirsən belə kökəlirsən»). Ortalıqda söhbətin şirin yerində Şunquruq Mədəd istəyir ki, Padaroğlunun keyfinə soğan doğrasın. Deyir:

- A Padaroğlu! Soruşmaq ayıb olmasın. Nə yeyirsən belə kökəlirsən?

Padar Yusif baxır ki, nə pis yerdə axşamşadı. Özünü sındırmayıb deyir:

- A Şunquruq! And olsun o heykəl başına, səhər obaşdan şirin çay, pendir, çörək. Günorta pendir, çörək, şirin çay, axşam da ki o söz…

Şunquruq Padaroğlunun sözünü kəsib:

- Deyirəm axı, maşallah, onun üçün dərinə sığmırsan. Padaroğlu əlini atıb ovurdundan yapışıb dartır dərisini:

- A Şunquruq! Sən öləsən, burdakılar vay-şüvəninə otura, hələ gör nə qədər imkanım var, saxlamışam onu da sənin ehsanına (63).

**960. Hazırcavablıq motivi** («O baxır ölüsünə»). Bir gün Padar Yusif Şunquruq Mədədə qonaq gedir. Şunquruq ijməni başa düşür. Padaroğluna qarpız kəsir. Dilimini edir nazik-qazdilimi.

Padaroğlu Şunquruğun ijmə qurduğunu bilir. Özünü o yerə qoymur. Başlayır dilimin üçünü birdən ötürməyə. Şunquruq görür ki, bu xına o xınadan deyil. Deyir:

- A Padaroğlu! Sizin yerdə ölünü necə basdırırlar? Padar Yusif anlayır ki, Şunquruğun yaralı yerinə toxunub. Deyir:

- A Şunquruq! O baxır ölüsünə (63).

**961. Hazırcavablıq motivi** («Qiybət qırmaqdansa, saqqız çeynəmək yaxşıdır»). Padar Yusif baxır ki, arvadı həftə bazarına hazırlaşır. Deyir:

- Arvad! Atan ehsanına, mənə də bir çeynəm saqqız al.

Saqqız adını eşidən arvadı elə bil şəppə vurur. De- yir:

- A kişi! Deyəsən səninki dualıqdı. Get mollaya, qoy sənə ağıl duası yazsın. Mən saqqız çeynəyən kişi ilə bir yasdığa baş qoymaram. Dur, düş qabağıma, gedək kənd sovetinə.

Padar Yusif baxdı ki, iş şuluqdu. Başladı yalvarmağa:

- Ay pir olmuş! Bir eşit gör nə deyirəm. İşdə hamı bir-birinin qeybətini qırır. İstəsəm də, istəməsəm də mən də qoşuluram onlara. Qeybət qıran qalır qıraqda. Dilə-dişə düşürəm mən.

Arvad baxır ki, kişi düz deyir. Deyir:

- Hə, indi anşadım, kişi! Dünyanı bir-birinə vuran arvad kimi qeybət qırmaqdansa, saqqız çeynəmək yaxşıdır (63).

**962. Xəsislik motivi, acgözlük motivi** («Ay özünüz öləsiniz, sonra aldatdım deməzsiniz ki»).Bəli, sizə kimdən deyim. Sizə xəbəri acgöz ağadan, tamahkar xanımdan deyim. Keçmiş əyyamlarda bir ağa varmış, xəsislikdə sağalmaz azarı varmış. Evinə gələn nökərin hər birinə bir qulp qoyarmış. Bir gün bir keçəl eşidir ki, bəs bilməzsənmi, filan ağa özünə elə nökər axtarır ki, az yeyib çox işləsin, çox işləyib az danışsın. Keçəl soraqlaşa-soraqlaşa tapır ağanı.

Ağa soruşur:

- Oğlum, işin nə?

Keçəl deyir:

- Ağam hər nə ki, buyursa.

Ağa deyir:

- Oğlum, məzəndən nə?

Keçəl deyir

- Ağam il başı hər nə versə.

Ağa deyir:

- Oğlum, bəs yeməyin, geyməyin kimdən?

Keçəl deyir:

- Hamısı özümdən.

Ağa sevinir. Keçəli götürüb gətirir evinə. Arvadına deyir:

- Ay arvad, bir nökər tutmuşam özündən yeyib, özündən geyəcək.

Xanım deyir:

- A kişi, eləsini tapaydın ki, tək özünü yox, bizi də yedirib geydirəydi.

Keçəl dözməyib deyir:

- Ay özünüz öləsiniz, sonra aldatdım deməzsiniz ki? (63).

**963. Dost motivi** («İrəli gəlirik»). Bir kişinin bir odunçu dostu varmış. Bir gün odunçu ömür gününü dost-aşnalarına tapşırır. Evdə körpə uşaqları qalır. Dostu hər ayda bir dəfə yolu düşəndə odunçunun uşaqlarını yoxlayırmış. Keyf-əhvallarını soruşurmuş. Hər dəfə də uşaqlar deyirmiş:

- Allah razı olsun, əmican! Niyə, atamız öləndən bəri irəli gəlirik.

Bəli, bu minval ilə odunçunun dostu hər dəfə uşaqlardan eynicə cavab alırmış. Bir gün qar yağıb qapını alır. Kişi durub yenə odunçu dostunun uşaqlarını yoluxmağa gedir. Görür uşaqlar ocaqdakı işartının ətrafında boyun-boyuna veriblər.

Kişi deyir:

- A bala, belə olmaz, mən rəhmətlik atanızla özümüz ağırda düz-çörək yemişik. Mən sizdən soruşanda elə hey deyirsiniz, atamız öləndən irəli gedirik.

Kiçik oğul deyir:

- Ay əmi! Nə qədər ki, atamız sağ idi ocağımız gür yanırdı, biz ocağdan kənar dururduq. Elə ki, öldü, ocağımız başladı sönməyə. Biz də başladıq yavaş-yavaş ocağa doğru irəli gəlməyə. Bizi qınama. Biz də hər dəfə sizin sualınıza cavab verirdik, irəli gəlirik (63).

**964. Ov motivi** («Gərək ki, saqqalı tərpənirdi»). Sizə kimdən deyim, kimdən danışım. Sizə kəndin mahir ovçusu Ayıbasandan deyim.Ayıbasan qışda mağaradan ayı ovlamaqda ad-san çıxarmışdı. Rəhmətlik deyərdi ki, ayı ovu mənim əlimdə bir içim su. Elə ki, başımı saldım mağaraya, ağzımı dirəyirəm ayının qulağına. Var gücümlə bağırıram. Ayının da gedir ürəyi. Ondan sonra nə istəyirəm eylə.

Bəli, bir gün də Ayıbasan kəndin cahıl-cuhulları ilə üz qoyurlar Cəvid meşəsinə. Tapırlar ayının mağarasını, Ayıbasan deyir:

- Uşaqlar! Elə ki, gördünüz ayağım tərpəndi, onda ayaqlarımdan çəkib məni çıxararsınız.

Ayıbasan ya mədəd səndən! - deyib başını qurşaq yerinə qədər soxur ayının mağarasına. Sən demə yazıq toxunur ayının yumşaq yerinə. Ayı kişinin başını alır ağzına. Ayıbasanla ayı ovuna gedənlər görür ki, kişinin ayağı balaca tərpəndi. Tez dartıb çıxarırlar. Qalırlar mat-məətəl. Başlayırlar bir-birini sorğu-suala:

- Ayə! Bu kişi bizimlə ova gələndə başı yerində idi, ya yox?

Bəli, sorğu-sual uzanır. Kimi deyir yerində idi, kimi deyir deyəsən yerində deyildi. Axırda bu qərara gəlirlər ki, gədib Ayıbasanın arvadından soruşsunlar. Ayı ovuna gedənlər şər qarışanda, elə söz vaxtına çəkər bu zamanlar, çatırlar Ayıbasanın evinə. Ayı ovuna gedənlərdən biri soruşur:

- A xala! Bir bizi başa sal. Ayıbasan ova gedəndə başı üstündə idi, ya yox?

Arvad çox götür-qoy edir. Yadına heç nə sala bilmir. Axırda deyir:

- Vallah, onu bilirəm ki, süddü sıyıq yeyəndə gərək ki, saqqalı tərpənirdi (63).

965. **Acgözlük motivi** («Bir səbrə, bir üfrüyə»). İndi də sizə kimdən deyim, kimdən söyləyim. Sizə biçarə Molşadan deyim. Mollanın adı molla idi. Mollanın üstünə çəkməyə şəltəsi, altına salmağa həsiri yox idi. Bir gün ac, üç gün gic gəzərdi elatı Əhmədi Biyqəm kimi. Axır aclıq mollanı əldən salır. Özünü verir katdanın evinə. Xoşbəxtlikdən katdanın arvadı kişmişli süddü aş bişiribmiş. Katda bir cam aşdan qoyur mollanın qabağına. Molla həvələng qaşığı doldurub qoyur ağzına. Aş isti olduğundan peşüləyir mollanın ağzını. Molla baxır ki, aşı qaytara bilməyəcək, gözünü dikir tavana. Başlayır katdadan soruşmağa:

- huuf… ağa kaatda! Buu kəərəni neeçəyə aalmısan?

Katda arif adam idi. İşin nə yerdə olduğunu bilib deyir:

- Molla əmi! Bu kərəni bir səbrə, bir üfrüyə almışam (63).

966. **Söz motivi** («Nisyə girməz kisəyə»). Bir gün bir aşıq toydan gəlirmiş. Yolda bir çənə söhbətinə yoldaş olur. Başlayırlar olmuşdan, olacaqdan, keçmişdən yola körpü salmağa. Bəli, yol uzaq, söhbət çox. Dərələr keçib, təpələr aşırlar. Əldən-dildən düşüb gecələmək üçün bir kahaya keçib mətərəslənirlər. Bir qədər soluqlarını dərəndən sonra aşıq deyir:

- Ay qardaş! Gəlsənə sənə bir “Kərəmi” çalım.

Yol yoldaşı deyir:

- Aşıq qardaş! Aşığınki nağdı, çobanınki dağdı. Məndən alacağın nə, verəcəyin nə?

Aşıq deyir:

- Ayıb deyilmi! Sən də yolçu, mən də yolçu. Hər şey havayı deyib, aşıq sazı köynəkdən çıxarır. Bəmini bəm, zilini zil eyləyir. Başlayır Kərəm kimi ağlamağa, yolçunun sinəsini dağlatmağa.

Yolçu deyir:

* Aşıq qardaş! İmkanım olsaydı sənə bir tağar əl buğdası verərdim.

Səhər açılır. Yolçular yoluna davam edir. Aşıq evinə, yolçu da öz evinə. İki gün ötür, üçüncü günü yolçu baxır ki, aşıq qabağinda üç ulaq, üstündə də xurcun, kisə kəsib qapısını.

Yolçu soruşur:

- Aşıq qardaş! Xeyir olar?

Aşıq deyir:

- Xeyir olmamiş nə var. Gəldim ki, vəd etdiyin bir tağar əl buğdasını aparmağa.

Yolçu deyir:

Aşıq qardaş! Bir sözüdü dedik havaya. Sən oxudun havayı, mən də söz idi dedim nisyə. Bilirsən ki, nisyə girməz kisəyə (63).

967. **Arvad motivi** («Yelənini ağ elə, kölünü sarıyla yaşıl»). Bəli, sizə kimdən danışım, kimdən söyləyim. Sizə arvadlardan deyim. Rəhmətlik Göy Ozan deyərmiş:

- Arvad var ev tikər, arvad var ev sökər. Arvad var qonum-qonşu ilə dalaşar, arvad var qonum-qonşuya yaralar. Arvad var pirəndi, arvad var çərəndi. Arvad var qapı gəzər, arvad var kişinin canını üzər. Arvad var ipəkdən də ipəkdi, arvad var arvad var köpəkdi. Arvad var evə dirəkdi, arvad var dürəkdi… Nə başınızı ağrıdım bir kişi varmış. Onun bir arvadı varmış. Elə ki kişi üz qoyurmuş işə, arvad özünü salarmış qonşulara. Başlayarmış birini öyməyə, o birini söyməyə. Birini ərə köçürər, birinin yuvasını uçurar. Birini yaxıb-yandırar, birindən qonum-qonşuya qandırarmış. Kişi işdən gələnəcən nə bir iş görərmiş, nə də biş-düş. Kişi elə hey deyərmiş:

- Ay arvad, insafın olsun! Bu qədər qonum-qonşu gəzmək ayıbdır. Qaxıl ev-eşiyinə bax.

Arvad deyərmiş:

- Neynəyim, a kişi! Qonşudu, hanası dardadı. Gedib başa salıram. Qonşu qonşuya nə gündə gərəkdi?

Amma onu da deyək ki, kişi arvadının kəramətinə bələd idi. İşdə karsız, evdə fərsizin biri idi. Amma zalım çənədən o söz...

Bu kişi işdən tez qayıdır. Bilir ki, arvadı qonşudadı. Astaca durub qonşunun qapısını açır. Baxır ki, arvad tozanaq qoparan dəyirman kimi əl eyləyib dilinə. Nə gəldi çənəsinə üyüdür.

Arvad qanrılıb baxanda görür kişi kəsib başının üstünü. Özünü o yerə qoymayıb deyir:

- Hə, qızım! Allah qoysa bazar günü hananı qurarsan. Dediyimi yaddan çıxarmazsan:

- Yelənini ağ elə, kölünü sarıyla yaşıl. Mən getdim, sonra kişi evdə savaşar (63).

**968. Alim motivi, sınaq motivi** («Sənin kimi alim olmaqdansa…»). Sizə kimdən deyim, sizə bir alim-ülamadan deyim. Keçmişdə bir kişi olur. Oğlunu xərc-borc eyləyib Bağdada oxumağa göndərir. Əlqərəz, gün o gün olur ki, kişinin oğlu başını sarıdıb gəlir. Hamı alimə baş əyir. Onun yerin altını, üstünü bilən sayırlar. Kənddə başı Xorasan şıldırı kimi at mənzilindən par-par parıldayan bir xondu keçəl də vardı. Keçəl deyir:

- Ayə, bu ki əfəlin biri idi. Ağa qara, qaraya ağ deyirdi. Necə oldu bu əfəl gedib Bağdada alim olub, başını sarıtdı?

Bir gün kənddə mübarək məclis vardı. Xondu keçəl də orada idi. Keçəl fürsəti fövtə verməyib deyir:

- Ay camaat! Allaha şükür ki, bizim də kəndin alimi oldu. Deyirəm alimimizi bir sınayaq. Ağsaqqal, qarasaqqal xeyli fikirləşdi. Dedilər:

- Keçəl olanda nə olar, kişinin oğlu düz deyir.

Xondu keçəl deyir:

- Deyirəm alimin gözlərini bağlayaq. Ovcuna bir qızıl onluq qoyaq. Görək düzmü tapacaq?

Elə də edirlər.

Xondu keçəl soruşur:

- Ağayi alim! Tap görək ovcundakı nədir?

Alim deyir:

- Hər nədirsə, yumrudur, soyuqdur, sarıdır. Daha doğrusu yumurta sarısıdır.

Xondu keçəl ikinci sınağa başlayır. Alimin ovcuna bir üzük qoyur.

Alim deyir:

- Hər nədirsə, rəngi sarıdır, yumrudur, soyuqdur. Daha doğrusu, əlləz daşıdır.

Xondu keçəl deyir:

- Alim qardaş! Atalar üçəcən deyib. Keçəl bu dəfə alimin ovcuna qara bir böcək qoyur.

Alim deyir:

- Hər nədirsə, canlıdır, rəngi qaradır. Daha doğrusu, siçan balasıdır.

Xondu keçəl özünü saxlaya bilməyib deyir:

- Alim qardaş, sənin kimi oxuyub alim olmaqdansa, kənddə dana-buzov qovmaq yaxşıdır (63).

**969. Qarı motivi, sınaq motivi** («Anası gəzən ağacı balası budaq-budaq gəzər»). Bəli, deyərlər ki, atalar bir işi görəndə yüz ölçüb, bir biçərmiş. Bir sözü danışmazdan əvvəl dilini yox, başını işə salarmış ki, baş sonradan dilin bəlasını çəkməsin. Bax, beləcə bizim lətifələr, nağıllar, dastanlar süzülə-süzülə şəhdi-şirin atmacalara, ata sözlərinə çevrilmişdi. «Anasına bax qızını, qırağına bax bezini al». Nağılı da beləcə dildə-dodaqda sıxvarılmış, həcmi qıvraqlaşmış. Belə söyləyirlər ki, obanın say-saltal bir cavanı deyir ki, bu ata sözü düz deyil. «Arvadı kişi, pendiri dəri saxlar», «Qadının namusu kişidən asılıdır». Odur ki, cavan çəkidə yüngül, vəzndə ağır nəyi varsa yola tədarük görüb, bağlayır çarığının bağını. Qırır yolun damarını.Obadan obaya çox gedib, az gedib çox gəzir. Axırda gəlib tanımadığı bir obaya çıxır. Bir qoca qarıya qonaq olur.

Qarı deyir:

- Oğlum! Sən qərib, mən ixtiyar qarı. Bir ayağım bu dünyada, bir ayağım o dünyadadır. Sən də ol axirət dünya mənim oğlum. Bax obada qızlara. Kimi desən onu alaram sənə. Amma oğlum! Bil və agah ol. Atı cavanın gözü ilə, qızı qocanın sözü ilə alarlar. Genəşikli don gen olar. Qız var anasına baxıb gəlin gətirərlər, qız var anasına baxıb düzə ötürərlər. Qız var gəlin olar. Qız var ata evində un çuvalına tay. Qız var ailədə qanacağına görə qul olar, qız var anasına görə ata evində qarıyıb dul olar.

Oğlan heç nə demədi. Beləcə günləri günlərə, ayları illərə caşadı. Bir gün çənə söhbətində dedi:

- Anacan! Qonşumuzun qızı necədi, xoşuna gəlirmi?

Qarı dedi:

- Ondan keç. Üzü bəzək. İçi təzəkdi.

Oğlan dedi:

- Bəs darğanın qızı necə?

Qarı dedi:

- Anası kürən olanın balası çərən olar.

Oğlan dedi:

-İmanına qurban! Sən hərəyə bir qulp qoyursan ki?

Qarı dedi:

- Yox, oğlum. Obamızda nə çoxdur halal süd əmmiş.

Oğlan dedi:

- Nənə, bəs bağbanın qızı?

Qarı dedi:

- Hə, oğlum! O qızın südü halal, atası namusda cəlaldı.

Oğlan o gündən başladı qızları izləməyə. Baxdı ki, birinci qız su suatında hər görənə irişir, ikincisi də kimi görsə girişir. Oğlan üçüncünü sınamaq üçün su suatında atı sulayarkən başlayır qəsdən vurmağa.

Qız bunu görüb soruşur:

- Ay cavan oğlan! O atın günahı nədir ki, döyürsən?

Oğlan deyir:

- Nə qədər çalışıram suya girmir. Kəhkirlik edir.

Qız deyir:

- Oğlan! Günah atda deyil, yersiz sınaqdadır. O atın anasını mən tanıyıram. Onu sınamağa dəyməz. Eşit, yadında saxla! Anası gəzən ağacı balası budaq-budaq gəzər (63).

**970. Qoca motivi** («Qoca görmə, gecə gör»). Bir gün Şah Abbasa xəbər çatdırırlar ki:

- Qibleyi-aləm! Bə bilməzsənmi, səltənətində bir qoca peyda olub. Dağıtmadığı xəzinə qoymayıb. Xan-xavanlar əlindən cana gəliblər.

Şah Abbas Allahverdi xan vəziri çağırıb deyir:

- Vəzir! O qocanın ya ölüsü, ya da dirisi üç günə burada olmalıdır.

Allahverdi xan vəzir car çəkdirir Şah Abbasın əmri hökm eyləyən məmləkətə. Hər yerdə kəsirlər bəndi-bərələri. Əlqərəz, tuturlar qocanı. Gətirirlər əl-ayğı qandallı şahın hüzuruna.

Şah qırmızı geyib çıxır taxta.

Deyir:

- Ayə! Məmləkətin xan-xavanları bu qoca cırtdanınmı əlindən cana gəlib?

Qoca deyir:

- Qibleyi-aləm! Sən qarşındakı bu cələfsiz cırtdanı qoca görmə, xəzinələr dağıdanda gecə gör (63).

**971. Ağılsız arvad motivi** («Bəxtəvər başına, belə ağıllı arvadın var»). Biri var imiş, biri yox imiş, məmləkətdə bir kişi varıymış. Bu kişinin baxtı arvad sarıdan üzünə gülməyibmiş. Bu kişinin arvadı çox danışan, həm də xəbərçiymiş. O idi ki, kişi qərara gəlir ki, arvadını atası evinə aparmaq bəhanəsilə meşədə azdırsın.

Bəli, nağılçılar dili yüyrək olar. Qaş qaralanda kişi arvadına deyir:

- Ay arvad! Bu gecə yuxumda görmüşəm ki, qaynatamın qabağ dişi düşüb.

Arvad eşitmişdi ki, yuxuda dişi düşmək evdən ölü çıxmaqdı. Deyir:

- A kişi, evin dağılsın, qapın çırpılsın. Üstündə saç yolanın tapılmasın. Bə nə günə durmusan? Atamın başında bir iş var. Dur gedək.

Kişi deyir:

- Ay rəhmətliyin qızı! Axşamın xeyirindən sabahın şəri yaxşıdı. Qaranlıqda meşədə azarıq. Qurda-quşa rast gələrik.

Arvad nıxt deyib durur. Dediyindən dönmür ki, dönmür.

Kişi çox deyir, arvad az eşidir. Elə kişiyə də bu lazım idi. Deyir:

- Gedək deyirsən, gedək. Amma arvad yuxunu sən tərsinə yozmalı idin. Yuxuda diş düşmək, atanın ömrünün uzunluğudur. Dünən axşam kişi sağ-salamat burdan gedib. Kəl kimi idi. Nahaq narahat olursan.

Arvad deyir:

- Yox, atamın başında nəsə bir iş var. Yoxsa sən belə pis yuxu görməzdin.

Kişi naəlac qalıb gecə ilə üz qoyurlar qaynatasıgilə. Ər-arvad qaranlıqda xeyli gedib meşəyə çatırlar. Kişi qəsdən cığırı dəyişir. Gəlib bir talaya çatanda deyir:

- Arvad lap əldən-dildən düşdük. Sən atayın canı gəl bir az gözümüzün çimirini alaq. Səhər tezdən yolumuza davam edərik. Naəlac qalan arvad kişisi ilə razılaşır. Başını yerə qoymaqla gedir div yuxusuna. Kişiyə də bu lazım idi. Evdən götürdüyü mumu isidib yaxır arvadın gözünə. Əkir arvadın başını. Çuxasının ətəyini sancır belinə. Üz qoyur evinə.

İndi xəbəri sizə kimdən verim. Xəbəri sizə arvaddan verim. Arvad ayılanda ha çalışdı ki, gözünü açsın. Bacarmır ki, bacarmır. Axırda əl eyləyir gözünə. Başlayır ağlamağa. Nə handan, nə hana göz yaşı əridir mumla qırı. Görür ey dili qafil şər qarışır. Qorxub çıxır dibində gecələdiyi palıd ağacının başına. Baxır ki, zınqırov səsi, dəvə nəriltisi gəlir ona sarı. Bir istəyir düşüb karvana qoşulsun. Birdən yadına düşür ki, bu tacir-tuccar olmaz, haramilər olar. O idi ki, sivişir palıdın haçasına. Karvan gəlib düşür palıd ağacının dibində. Süfrə açıb başlayırlar yeyib-içməyə. Karvan əhlindən biri deyir:

- Bu dəfə bəxtimiz gətirdi. Qənimətimiz yeddi arxadan dolananımıza da çatar.

O biri deyir:

- Əyə, yavaş danış, eşidib-eyləyən olar.

Bir başqası deyir:

- Vallah düz deyirsən. Bura cinli taladı. Nə desən olar. Arvad baxır ki, haramilər kiminsə karvanını çapıb-talayıb. Birdən qışqırır:

- Adam, adam iyisi gəlir.

Yağlı badam iyisi gəlir.

Nə gözəl adam iyisi gəlir,

Hap qarnım, hup qarnım,

Bu haramiləri ud qarnım.

Səsi eşidən haramilər olur pərən-pərən. Arvad düşür yerə. Dəvələri qaldırıb, üz qoyur əri evinə. Əl-ayaq yıxşırılanda döyür qapını.

Kişi baxır ki, gələn arvadıdı, yedəyində də yüklü iki dəvə. Deyir:

- Arvad, xeyir ola, dəvələr haradan?

- Kişi demə! Daha ağıllanmışam. Yeddi arxadan dolananımıza çatacaq var-dövlət gətirmişəm. Arvad sonra da başına gələni hal-qəziyəni danışır kişiyə.

Kişi bilirdi ki, arvadı səhər açılan kimi başına gələni danışacaq qonum-qonşuya. O idi ki, arvadı yatanda yükləri doldurur taxıl quyusuna, dəvələri də gecə ilə ötürür kənddən xeyli aralı örüşə. Ata malından qalan aman-zaman keçisinin başını kəsir. Keçini soyub ətini asır dirəkdən. Başını qoyur damda axura.

Səhər açılır. Üzünüzə səhərlər açılsın. Kişi görür arvad dıncıxır. Deyir:

-Ay arvad! Sən olasan atanın canı, üç gün otur evdə. Nə badə çıxasan bayıra. Sonra nə istərsən edərsən.

Bəli, şər qarışanda üç nəfər döyür kişinin qapısını. Deyirlər:

- Yol adamıyıq. Allah qonağı istəməzsinizmi? Arvad kişiyə macal verməyib deyir:

- Qonaq allah qonağıdır. Dəvə döyül kü dama da sığmasın.

Haramilər arif idi. Anlayırlar ki, arvad o söz… Burada nəsə var.

Axşam şirin söhbətdə haramilərdən biri soruşur:

- A bacı, bizim də dəvələrdən dünən gecə ikisi karvandan aralanıb, yol azıb. Bəlkə kənddə görüb eləyən olub?

Arvad deyir:

- Dəvənizin üstündə tay var idimi?

Haramilər deyir:

- Bəli, ay bacı var idi.

Arvad deyir:

- Onda muştuluğu sizdə. Dəvəniz odur ey bizim damda. Yukü də axurda.

Haramilər cibindən bir ovuc qızıl çıxarıb basırlar arvadın ovcuna:

Kişi deyir

- Ay qardaş! Bu arvad başdan xarabdı. O heç indiyəcən dəvə nədi izini görməyib, o handakı üzünü.

Haramilər deyir:

- Bacı! Damın yolunu bizə göstərərsənmi?

Arvad:

- Budur ey, açın qapını keçin içəri, - deyib çıranı götürüb düşür haramilərin qabağına. Keçir dama. Götürür axurdan keçinin başını, deyir:

- Ay qardaş, sizin dəvə budumu?

Haramilər baxırlar bir-birinin üzünə.

Kişi deyir:

Ay qardaş! Siz ağıllı adamsınız. İnanmayın bu ağılsız arvadın sözünə. Onun ağılı olsaydı, keçiyə dəvə deməzdi.

Naəlac qalan haramilər deyir:

- Bəxtəvər başına, a kişi! Belə ağıllı arvadın var (63).

**972. Ağılsız arvad motivi** (Adsız). Biri varmış, biri yoxmuş, allahın günahsız bəndəsi çoxmuş. Bir kişi varmış. Bu kişinin də bir arvadı varmış. Bu arvad ağıldan bir az karsalı imiş. Kişi işə gedəndən gələnə qədər nə edəcəyini ona dönə-dönə başa salarmış. Bir gün kişi həftə bazarına gedib bir motal pendir alır. Evə gətirəndə arvadına deyir:

- Saxla Ramazana.

Arvad deyir:

- Baş üstə, ya kişi. Allah qoysa, Ramazan gələnə qədər onu göz bəbəyim kimi qoruyaram.

Kişi bir gün yenə işə gedəndə arvadına deyir:

- Arvad, motal əmanəti ha?! Saxla Ramazana.

Kişi işdə olsun, alın xəbəri arvaddan.

Arvad baxır ki, qabağında bir ulax budu bir kişi gəldi onların doqqazına. Arvad soruşur:

- Ay qardaş, adın nədir?

Kişi deyir:

- Adım Ramazandır.

Arvad deyir:

- Ay qardaş! Gözləməkdən gözümüzün kökü saraldı. Yazıq kişi elə hey deyir: motal amanatı. Saxla Ramazana. Qardaş, sən olasan yeri-göyü xəlq edənə! Gəl əmanətini apar. Bizi bu nigarançılıqdan qurtar.

Kişi baxır ki, arvad ağıldan o söz…

Deyir:

- Ay bacı! Hanı o əmanət?

Arvad kişini evə aparıb, iri bir motalı göstərir ona. - Bax, budu əmanətin, ay qardaş.

Kişi deyir:

- Ay bacı! Bəs mən bu motalı ulağın belində necə aparım?

Arvad deyir:

- Qardaş! Sal bu xurcunun gözünə. O biri gözünə də un kisəsini. Amma sən allah, un kisəsini tez gətir ki, kişi gələnə çörək bişirə bilim.

Kişi heç nə deməyib motalla un kisəsini aşırır ulağın belinə. Asta qaçana göy imam qənim - deyib qırır yolun damarını.

Kişi işdən qayıdanda görür ki, arvad kefsizdir. Soruşur:

- Yenə nə olub, ay arvad, idimin-rəngin qara bulud, göy çüyüt olub?

Arvad deyir:

- Gözün aydın! Ramazan gəlmişdi. Motalı verdim. Amma zalım oğlu xurcunu, un kisəsini də apardı. Sabahdan gözləyirəm gəlmir ki, çörək bişirəm. Ona görə də qanım qaradı.

Kişi deyir:

- Ay arvad, o Ramazandı-nədi hara getdi?

Arvad əlini kəndin qurtaracağına tərəf tutur.

Naəlac qalan kişi üz qoyur Ramazanın arxasınca. Az gedir, üz gedir, oba-oymaqlar aşır. Axır gəlib bir kəndə çıxır. Qapını döyüb deyir:

- Ay bacı, qonaq istəməzsənmi?

Arvad deyir:

- Qonaq allah qonağıdır, ay qardaş.

Axşam arvad qonağa çay-çörək qoyanda görür ki, qonağı pərtdi. Deyir:

- Qardaş, olmasın azar-bezar. Hardan gəlib hara gedirsən?

Kişi deyir:

- Neynəyirsən, ay bacı! Cəhənnəmdən gəlirəm.

Arvad başlayır zar-zar ağlamağı.

Kişi soruşur:

- Ay bacı, sənə nə olub? Mən ki xatirinə dəyəcək söz demədim?

Arvad deyir:

- Qonaq qardaş! Mənim aman-zaman bir qardaşım vardı. Hələ qırxı çıxmayıb. Adı Ramazandı. Onu oralarda görmədinmi? Kişi Ramazan adını eşitcək cin vurur beyninə. Deyir:

- Gördüm.

- Ay qardaş! Bacısı ölmüş bə bir şey ismarlamadımı?

- İsmarşadı, bacı. Ramazan yalvar-yaxardı ki, bacıma deyərsən ki, cəhənnəmdən qurtarmaq üçün on beş tümən pul göndərsin. Çox lazımdı.

Arvad tez üşəngini açıb on beş tümən basır qonağın ovcuna. Bir az da qonağa əlxərcliyi verib deyir:

- Ay qardaş! Ramazana deyərsən, əgər az olsa gəlib-gedəndən ismarlasın yenə göndərərəm. Təki orada korluq çəkməsin.

Kişi bir pula, bir də arvada baxıb deyir:

- Mənimkinin atasına rəhmət. Bu lap ipləmədir ki.

Kişi səhər açılanda üz qoyur evinə sarı. Yolda bir kənddə bir evdə gecələməli olur. Qonaq evində qarımış bir qız varmış. Qız vurulur bir könüldən min könülə qonağa. Gecənin bir vaxtı qonaq eşidir ki, evdə vay şüvəndi, hövlank qalxır yataqdan. Baxır ki, ər, arvad qoşulub qız, əl eləyib gözlərinə.

Kişi deyir:

- Ay qardaş! Nə olub, başlayıbsınız zuy-zuya?

Arvad deyir:

- Oğlum! Allahdan gizli olmayanı səndən nə gizlədək. Qızımız yuxuda görüb ki, sən onun ərisən. Səndən gözəl-göyçək Ramazan adlı bir oğlan doğub. Ramazan evin qabağından axan arxa düşüb boğulub. İndi oğlum! Allahın qəzəbi keçib bizə.

Kişi deyir:

- Başınız sağ olsun. Səhər açılanda qonaq istəyir ki, halallaşıb getsin.

Ev sahibi deyir:

- Oğlum! Bizi belə gözü yaşlı qoyub hara gedirsən? Elin-günün adəti var. Ramazanın xeyir ehsanını verək. Sonra ev eşiyi dörd yerə bölək. Ramazanın, özünün payını, nəvəmə əhd etdiyi kəhəri də götürüb gedərsən. Əlqərəz, ev sahibi Ramazanın xeyir ehsanını verək. Sonra ev-eşiyi dörd yerə bölək. Əlqərəz, ev sahibi Ramazanın üçünü, yeddisini verib, qonağın da payını yükləyir kəhərə.

Qonaq evinı üz qoyanda öz-özünə deyir:

- Heyvanına şükür ay Allah! Bunların hamısı bir bezin qırağıdı (63).

**973. Söz motivi** (« Aramızda ya iki, ya da üç yaş fərq olar»). Bir gün Padar Yusif qonşu kəndə qonaq gedir. Ev sahibi çay-çörək süfrəsində soruşur:

- A Padaroğlu! Sən xeyirxah adamsan. El-oba ağsaqqalısan. Mədəd kişinin oğlu bizim qızdan əl çəkmir. Düzü, biz də ailəni, elə oğlanın özünü, yaxşını yaxşı bilmirik. Bizə bir məsləhət.

Elə Padar Yusifə də belə girəvə lazım idi. Şunquruq da vaxtı ilə Padaroğluna elçilikdə ijmə qurmuşdu.

- Nə deyim, ay qardaş! Allah mübarək eləsin. Misal var deyərlər: «Düzənə rəhmət, pozana nəhlət». Amma qardaş, bir adamın ki, ayaması Şunquruq ola, gör onda balası nə olar. Atalar nahaqdan deməyib ki, oğul atasının gövşənini əkər. O ki, qaldı oğlanın yaşına, vallah utanıram da deməyə, aramızda elə bir fərq olmaz. Olsa-olsa ya iki, ya da üç yaş fərq olar (63).

**974. Alim motivi** («Cəfər kişi kimi dilini-dinini dəyişib»). Elə söz vaxtına çəkər. Gün yaxırdı. Kəndin ahıl-cahılı ortalığa yığışmışdı. Şunquruq Mədəd ilə Padar Yusif də ortalıqda idi. Cavanlar ijmə qurub, himləşdilər. Onlardan biri dedi:

- A Padaroğlu! Deyirlər, Şunquruq Mədədin babası Cəfər kişi kəndin dünyagörmüş adamı olub. Gəzmədiyi yer, oxumadığı elm qoymayıb? Camaat da onun haqqında məsəl yaradıb: «Cəfər kişi kimi dilini-dinini dəyişib». Bu doğrudurmu?

Padar Yusif ayıq adam idi. Anşadı ki, cavanlar daşı hansı səmtə atır? Dedi:

- A bala! İgidin başı ya qalda, ya da görda. Cəfər kişi də özünə görə bir adam olub. Cənazəsi İrəmədə qalmış bu Şunquruğun dost-doğmaca ana babası imiş. O vaxtlar bizim kənddən də əli tutan Ərəseyidə, İranda, Turanda gedib təhsil alırmışlar. Şunquruğun qoca nənəsi də oğlunun cibinə əl xərcliyi qoyub, faytonla yola salır Tiflisə ki, kəndə yaxın şəhərdi. Oxuyub elm alsın. Heç olmasa Müftü ağa, Əfəndi oğlu kimi başını sarıdıb kəndə gəlsin. Kəndin xeyir-şərinə yarasın.

Bu yarımamış da gələr Tiflisə. Gah Şeytan bazarında, gah Vera bazarında veyillənər. Cibindəki pullar qurtarana qədər cız-bızdan, xəngəldən vurar bədənə. Papağını yandırar günə. Gün o gün olar ki, ciblərində siçanlar çürtdəşər. Qalır naəlac. Qoşulur Şeytanbazar kintorarına. Qələm əvəzinə alar əlinə süpürgəni. Nə az, nə də çox, altı ay edər süpürgəçilik. Başlar azmaz urusucan qırıldatmağa. Elə ki, əlinə qəpik-quruşdan maya salır, dönür kəndə. Qonum-qonşu, qohum-əqraba, eşidib-bilənlər tökülürlər bu Şunquruqgilin abad olmamış həyətlərinə. Gələn-gələn verir gözaydınlığı. Cəfər kişinin anası da oğlunun gəlişi münasibətilə bişirir ərişdə aşı. Aş hazır olub ortalığa gələndə, bir sağsağan qonar həyətdəki iydə ağacının başına. Başlayır cürtdəməyə. Qonaq-qonaca əlini ərişdə aşına uzadar-uzatmaz Cəfər kişi başlar dil açmağa.

- Mamulucan! Eto çto takoy minib ayaqunu salluyur?

Yazıq anası qonaq-qonacanın yanında özünü sındırmır. Deyir:

- Yazıq balam neyləsin?! Zarafat deyil, düz altı aydı kənddən-kəsəkdən düşüb didərgin. Allahın bir müsəlman bəndəsi olmayıb ki, kəssin kəlmə. Olan-qalan nə bilirmişsə, unudub hamısını. İnşallah, iki-üç həftə keçər, anşırar ki, yediyi atasının qarnını yandıran ərişdədir.

Cəfər kişi anası sözünü qurtarar-qurtarmaz üzünü tutar anasına:

- Mamulucan! Eto çto takoy iydə ağacunda aluca-aluca quş curt-curt edyur?

Anası baxır ki, deyəsən ya oğlunun ağlı azalıb dəli olub, ya da o söz…

Deyir:

- Oğlum! O quş, dədəyin atanın, eşşəyinin belini yağırını deşən sağsağandır. İnşallah sənin də eşşəyinin belini yağır deşəndə tanıyarsan.

Əlqərəz, axşam hamı evinə dağılışanda başlayır xısın-xısına.

Kişi deyir:

- Ə, bu yazığa nə oldu, altı ayda dilini nə yaman dəyişib?

Kişi deyir:

- Ə, kənddən çıxan gedib elmlə başını doldurub gəldi, bu papağı harmada qalmış da gedib beynindəki olan-qalanı da Şeytan bazarında qoyub gəldi.

Bu Şunquruğun babası beləcə Cəfər kişi olub. O gecə səhərəcən ilan vuran yatıb, Cəfər kişinin anası yatmayıb. Arvad olub suruqvat. Açıb səhəri dirigözlü. Olan-qalan xoruzunu tutub aparıb mollaya. Yazdırıb oğluna bir ağıl duası. Günlər keçib, amma Cəfər kişi danışığını dəyişməyib ki, dəyişməyib. Başlayıb anası ilə hey qarğa dili danışmağa.

Bir gün Cəfər kişi bərk acır. Anasını çağırıb deyir:

- Mamucan! Davayte jarite kartoşka.

Arvad qalıb mat-məəttəl. Deyib:

- Oğlum! Bə, dua sənə xeyir eləmədimi? Ay bala, and olsun birdi bir olan allaha. Əgər sənin dediyini başa düşürəmsə. Oğul, ürəyin istədiyini göstər. Mən də bişirim. Bəsdir bu qarğa dilində danışdığın.

Ömründən yarımamış Cəfər kişi taxtın altındakı göyərmiş qartopdan bir neçəsini götürüb göstərir anasına. Vot kartoşka.

Anası oğluna heç nə deməyib bir qazana qartop atır. Qartop bişib hazır olanda götürür iri palıd yarmaçasını. Düşür bu Şunquruğun irəlidən getmiş babası Cəfərin canına. Nə yeyibsən xiyar turşusu. Vur ki, vurasan Cəfərin sırtına.

- Ye, atası dərin quylanmış. Atan da ölüm qabağı bir qazan qartop yeyib köpüb gəbərdi. İndi növbə sənindi. Evdən hələ tərinin iyisi getməyib, dilini-dinini dəyişən haramzada. Xalq gedib alim olub başını doldurub, mənim ki də gedib Şeytanbazarda süpürgəçi olub həlimlə qarnını doldurub. Ərişdəni, sağsağanı, qartopu tanımayan haramzada.

Hə, mənim əzizlərim! İndi o vaxtdan kəndimizdə bir məsəldi deyərlər: «Cəfər kişi kimi yazıq dilini-dinini dəyişib» (63).

**975. Qarı motivi, dərd motivi** («Dərdli qarı»). Əyyami-sələfdə bir qoca qarı yaşarmış. Dərd əlindən əlinə dəmir çələng alıb, ayağına dəmir çarıq geyib oba-oymaqlar gəzirmiş ki, bəlkə dərdsiz-qəmsiz bir bəni-insana rast gəlmir ki, gəlmir.

Qarı kor-peşman el-obasına qayıdanda görür ki, bir toyuq başında cücələri eşələnib dən axtarır. Ayaq saxlayıb deyir:

- Ay bəxtəvər toyuq! Sən nə xoşbəxtsən. Dünyanın dərdi-sərindən xəbərsizsən.

Bunu eşidən toyuq dil açıb deyir:

- Ay qarı! Günah-vəbala batma. Dünyanın ən dərdli bədbəxti mənəm. Sənə nə var, mənim böyütdüyüm beçəm ərimdi, fərəm isə günüm (63).

**976. Qoca motivi** («İçmə çaxırı, açmasın paxırı»). Ahıl-cahıllar bir gün dünyagörmüş müdrik qocadan soruşdular:

- Dünyada ən dəhşətli şey nədir?

Müdrik qoca dedi:

- Dünyada ən dəhşətli şey içkiyə yaşlığıdır. İçkidə üç heyvanın qanı var. Birincisi ceyran qanıdı. İçmə, içdin ceyran qanınnan həddini keçmə. İkinci donuz qanıdır. Keçdin donuz qanına burunla yer eşərsən. Üçüncü ilan qanıdır, həddini aşarsan, beli qırıq ilan kimi yerdə sürünüb, ev-eşiyini də tapmazsan. Odur ki, deyərlər:

- İçmə üç heyvanat qanından çaxırı, açmasın el-obada paxırı (63).

**977. Söz motivi, Şah Abbas motivi** («Haqqı qanan qonar keçər, danan ölər köçər»). Bir gün Şah Abbas vəziri Allahverdi çağırıb deyir:

- Vəzir! Sənə 40 gün vədə verirəm. Bu üzüyü apar. Qaşına elə söz yazdır ki, mən onu oxuyanda qəmlənim, həm də dəmlənim.

Allahverdi xan vəzir kor-peşman üzüyü götürüb tərk edir şahın sarayını. Olur dərvişi-libas. Üz qoyur bəni-insanların gözündən iraq bəri-biyabana. Günlər həftələrə, həftələr aya calanır. Allahverdi xan vəziri götürür dərd. Vaxt-vədə daralır. Allahverdi xan vəzir baxır ki, budur bir atlı qadın yaxınlaşdı ona. Dedi:

- Əssalamın əleykum dərviş baba.

Vəzir:

- Vəəssalamın əleykum.

Qadın:

- Dərviş baba! Çox qəm yemə, bu dünyada haqqı qanan qonar keçər, haqqı danan ölər keçər, - deyib bayaqdı uzaqlaşır.

Allahverdi xan vəzir arif idi. Üz qoyur zərgarın yanına. Üzüyü verir zərgara. Qadının dediklərini yazdırır üzüyün qaşına. Özünü yetirir şahın barıgahına. Bu o vaxt idi ki, Şah Abbas qara geyib, baş meydanda dar ağacını qurdurmuşdu.

Şah Abbas vəzirin gəldiyini görüb deyir:

- Vəzir! Qəmindir, ya dəmin?

Allahverdi xan vəzir baş əyib, üzüyü qoyur Şah Abbasın hüzuruna.

Şah Abbas üzüyün qaşına yazılmış kəlamı oxuyur. Sözlər xoşuna gəlir. Deyir:

-Vəzir! Ac yazının kəlamı məcazını.

Allahverdi xan vəzir:

- Şah sağ olsun! Bu dünyadan hər kəsin payı 5 arşın ağ, 2 arşın yerdi. Yaxşılıq edib haqla ölkəni idarə edən qonar keçər, haqqı danan ölər keçər.

Nağılçılar deyir ki, Şah Abbas o gündən sonra qəmlənəndə, birisini dara çəkdirmək istəyəndə əvvəl-əvvəl üzüyün qaşına baxarmış, qəmini dəm ilə əvəz edərmiş (63).

**978.** **Ağıl motivi, söz motivi** («Nə qədər göylərə qalxsan da, yerə enərsən»). Bir padşah varmış. Oba-oymaq əlindən cana gəlibmiş. O, padşah olandan el-obanın ağ günü göy əskiyə düyülübmüş. Ahıl-cahıl hamı qara geyinibmiş.

Bir gün aşpaz şaha noxud qovururmuş. Baxır ki, ey dili-qafil, noxudların hamısı tavada sakit qovrulur. Amma biri hey tavadan hoppanıb gah yerə, gah da tavaya düşür. Aşpaz özünü təngi-nəfəs yetirir padşaha. Deyir:

- Qibleyi-aləm. Baş mənim, fərman sənin. Öldür məni.

Padşah deyir:

- Aşpaz! Ölübsən o dünyadan, dirisən bu dünyadan xəbər ver. Aç mətləbi.

Bəli, aşpaz gördüklərini nağıl edir padşaha.

Padşah əlini-əlinə vurur:

- Cəllad!

Cəllad əl-əl üstə durur padşahın əmrinə müntəzir. Deyir:

- Bə-çeşmi, qibleyi-aləm! Fərman səndən, boyun vurmaq məndən.

Padşah deyir:

- Çağır vəziri.

Vəziri çağırırlar. Vəzir deyir:

- Qibleyim-aləm! Bəndəyi-fəqiriniz qulluğunuzdadı.

Padşah deyir:

- Aşpazın dediyi sirri açmaq üçün sənə 40 gün vaxt verirəm. Əgər sirri açmasan başın fərmandadır.

Bəli, nağılçılar dili yüyrək olar. Vəzir təğyiri-libas olub üz qoyur yola. Az gedir çox, çox gedir az, qırır padşahın fərmanı keçən məmləkətdə yolun damarını. Çatır üç yol ayrıcında bir piranə qocaya. Deyir:

- Əssalamın-əleyküm, babacan.

Qoca deyir:

- Vəəssalamün-əleyk, oğlum.

Vəzir deyir:

- Babacan, təksən ya yol-yoldaşın var?

Qoca deyir:

- Bala! Əgər ağlın yoxdur, bəs gözlərinə nə olub?

Vəzir baxır ki, qocanın xatirinə dəydi. Bir qədər də getdikdən sonra baxır ki, taxıl zəmisi biçilidi, ya biçiləcək?

Qoca deyir:

- Yaxşı olar ki, ağlına dua yazdırasan.

Vəzir baxır ki, qoca mətləbi anlamadı. Bir qədər də gedəndən sonra görür ki, camaat cənazə aparır. Vəzir deyir:

* Babacan! Görəsən bu mərhum ölüdür, ya diri?

Qoca bərk əsəbiləşib deyir:

- Oğlum! Sənin işin allaha qalıb. Başında papaq yox, yuva gəzdirəsən yaxşıdı. Vəzir baxır ki, qoca dünyanın gərdişindən nə hert qanır, nə də mərt.

Bəli, nağılçılar dili yüyürək olar. Gün yaxar-yaxmaz vəzir qoca ilə çatır bir şəhərə. Vəzir deyir:

- Babacan! Heç olmasa, bu gecəlik məni qonaq saxla.

Qoca deyir:

- Oğlum! Bizlərdə adamı qonaq edirlər, cudamı yox. Sənin ki cudamlıqdır.

Vəzir baxır ki, qocanın ondan zəhləsi gedir. Başlayır yalvar-yaxaya. Naəlac qalan qoca axırda razılaşır.

Qoca ilə vəzir evə daxil olanda, onları cavan bir qız qarşılayır. Deyir:

- Qızım! Bu qonağa üz vermə. Üz versən astar da istəyəcək. Bunun işi bir allaha qalıb. Ağlına nə gəlir üyüdür. Ağzını qaytanı yoxdur, danışığının da sərhədi.

Bəli, şam süfrəsində qoca başlayır qonağıynandan qızına çənə tərpətməyə. Yolda qonaq nə demişdi qoyur qızının ovcuna.

Qız xa-xa çəkib gülür.

Qoca deyir:

- Qızım! Mən sözümü bilmədim, ya…

Qızı deyir:

- Ateyi-mehriban! Sən sözünü də bildin, yerini də. Amma qonağımız hər nə ki buyurub, düz buyurub. Qonağımız sözlü-sovlu adamdır. O səndən soruşub ki, ixtiyar adamsan, ehtiyatsızlıq edib, yaşının bu çağında nə əcəb əlinə əsa almamısan? Sonra da soruşub ki, dünyagörmüş ixtiyarsan, ağlın nə kəsir bu zamanın sahibi yeri, toxumu borc götürübsə heyif özünün deyil, yox, özünündürsə, vaxt-vədəsi tamamdır. Taxıl vağanıyır, biçmək lazımdır. O ki qaldı qonağın üçüncü sualına. Qonaq demək istəyir ki, dünyanı yorub, yola veribsən. Ağlın nə kəsir, bu adam sağlığında el-oba qayğısına qalıb, kasıb-kusuba əl tutubsa, mərddirsə ölsə də diridir. Əgər evlər yıxıb, anaları ağlar qoyubsa, əl-ayaqsıza əl tutmayıbsa, ölüdür ki, ölüdür. Amma ateyi-mehriban, bil və agah ol. Qonağımız sözlü-sovludur. Qonağımız bilməlidir ki, dünyada elə sirr yoxdur onun çarəsi olmasın.

Bəli, vəzir baxdı ki, axtardığını tapıb, açdı dərdini qıza.

Qız çox fikirləşdi. Axırda dedi:

- Qonaq qardaş! Bil və agah ol. Dünya xali deyil. Padşahına ərz eylə ki, rəiyyətinə az divan eyləsin. Məmləkəti çərəz kimi qovurub, ağ gününü göy əskiyə düyməsin. Xalqı qara geyməsin. Hər qaranlığın bir işıqlı gələcəyi var. Noxud demək istəyir ki, məmləkətin padşahı nə qədər özünü dartıb, fikri-zikri ilə göylərdə gəzsə də, bir gün yerə düşüb, tavada qovurulan noxudlar kimi, qara torpağa quylanıb qıvrılacaq. Qaramat qaramat gətirər.

Bəli, nağılçıların söz-sovuna görə, vəzir üz qoydu padşahın barıgahına. Nə ki, eşitmişdi, qoydu qibleyi-aləminin ovcuna. Padşah da tutduğu bəd əməldən utandı. Başladı o gündən ölkəni ədalətlə idarə etməyə. Məmləkətin camaatı soyundu qəm libasını, geydilər dəm libasını (63).

**979. Hazırcavablıq motivi** («Hər kəs öz arşını ilə ölçür, a bala»). Bir gün obanın say-saltal cavanları Padar Yusifin yanına gəlirlər. Cavanlardan biri deyir:

- A Padar oğlu! O günü qonşu oymağına xeyir işə getmişdik. Xeyir işdə tirəkeşlik saldılar.

Biri dedi:

- Bizim obanın adamları çox kobuddur.

İkincisi dedi:

- Bizim obanın adamları başdan-ayağa şərxatadır.

Üçüncü qoca etiraz edib dedi:

- A bala! Ürəyinizi sıxmayın. Obanızın adamları xeyir-şər adamlarıdır. Dostluğa möhkəm, düşmənə qənim, qəribə əl tutandır. Tikələrinin düşmənidirlər.

Padar Yusif deyir:

- A bala! Belə söhbətdən qanınızı qaraltmayın. Onlar düz deyir. Çünki onların hər biri obamız haqqında qədir-qiyməti öz arşınları ilə ölçür (63).

**980. Hazırcavablıq motivi** («Bu kişinin arvadı mənim dayımın doğmaca bacısıdır»). Padar Yusif qızına deyir:

- Qızım! Aranda öfkəmiz bişdi. Yığış, yaylağa gedəcəyik.

Padar Yusifin qızı ev-eşiyi yır-yığış edir. Yaylaq ərmağanını xurcuna rahlayır. O başdan ata-bala üz qoyurlar yaylağa. Qonşu kəndin içindən keçəndə bir ağbirçək deyir:

- Bıy, başıma xeyir! Qıza bax, utanmır. Atası yaşda kişinin minib tərkinə.

Padar Yusifini qızını söz götürür. Deyir:

- Ay nənə! Günah-vəbala batma. Bu kişinin arvadı mənim dayımın doğmaca bacısıdır (63).

**981. Hazırcavablıq motivi, söz motivi** («Getməkdən getməmək yaxşıdır»). Bir gün qonum-qonşunun bənövşəyi bığlı cavanları Padar Yusifdən bir baməzə söhbət eləməyi xahiş edirlər.

Padar Yusif deyir:

- Gərək yornuq-arnıq vaxtında mənə üz vurmayaydınız. İndi ki xahiş edirsiniz, sizin təvəqqəniz sınınca, Şunquruğun boz eşşəyinin boynu sınsın.

Bəli, sizə kimdən deyim, kimdən danışım. Sizə əyyami-sələfdə sazı çiynində, səsi boğazınızda el-oba şənliklərində sizin kimi gəl məni gör, dərdimdən öl, alşı tuman vız-vızı cavanlara toy-nişanda xeyir-dua verən, güzəran keçirən Göy Ozandan xəbər verim. Göy Ozan payızın son anlarında el-oba çöldən xeyir-bərəkətini yığanda, oymaqların xeyir işini yola vermək üçün uğura çıxır. Atını sürür oba-oymaqlara. Qırır yolun əhədini. Günə bir mənzil, teyi-mənzil, dərələrdən sel kimi, təpələrdən yel kimi aşır gədiklərdən. Əlqərəz, gəlib inni-cinni tanımayan tanrı təaalanın salam-əleyki qurtaran bir dağ kəndinə çatır. Görür ki, bir dəstə uşaq nə isə yığır. Göy Ozan öz-özünə deyir:

- Yaxşı oldu, uğuruma uşaq çıxdı. Sözün düzünü uşaq deyər. Əslində olan dırnağında göstərər.

Göy Ozan atın başını çəkib deyir:

- A bala, işiniz də avand olsun.

Uşaqlardan biri başını qaldırıb cavab verir:

- Sağ ol, dayı! Quru sözlə iş avand olmaz, düşüb bir az kömək edəsən, onda iş avand olar.

Göy Ozan özünü sındırmır. Baxır ki, uşaqlar çox bilmişdi. Deyir:

- A bala! O nədi yığırsınız!

Uşaq deyir:

- Çör-çöp.

Göy Ozan soruşur:

- A bala! Çör - çöpdu, bə çör nədi?

Uşaq deyir:

- Dayı, çöp dik durandı, çör yanı yerdə qalandı.

Göy Ozan baxır ki, bu uşaqlar anasının qoynunda atasının toyunu görənlərdi. Elə bil dil otu yeyiblər. Soruşur:

- A bala Çör-çöpü yığıb nə ilə aparacaqsınız?

Uşaq deyir:

- Sən lap ozanlıq eylədin. Çör-çöpü çatı-çutu ilə aparacağıq.

Göy Ozan qalır mat-məəttəl. Deyir:

- A bala! Çatı nədi, çutu nədi?

Uşaq deyir:

- Çatı atının qancırğasına dəstələyib bağladığındı, çutu belindəki qurşaq.

Göy Ozan öz-özünə deyir:

- Uşağı belə olan kəndin, görəsən böyüyü necə olar?

Belə kəndə getməkdən getməmək yaxşıdır (63).

**982. Hazırcavablıq motivi** («Bizdə ayranı satmırlar»). Kəndin baməzə cavanları yaylaqda Padar Yusifə qonaq gəlirlər.

Padar Yusif anlayır ki, nə isə burada bir ijmə var. Özünü o yerə qoymur. Arvadını səsləyib deyir:

- Arvad! Qonaq-qara üçün çay-çörək hazırla.

Cavanlardan biri deyir:

- A Padaroğlu! Süfrən bol olsun, toxuq. Gördük ki, həyətdə nəhrə qurulub. Atan ehsanına bir az təzə ayran ver, ciyərimizin odunu söndürək.

Padar Yusif bir sərnic ayran gətirib qoyur cavanların qarşısına.

Cavanlar ayrandan içib sərinləyirlər. Bir-biri ilə himləşirlər. Cavanlardan biri deyir:

- A Padaroğlu! Allah gözünü işığa gətirsin. Yanğımızı söndürdük. Bə ayranına nə verəcəyik?

Padar Yusif özünü o yerə qoymayır. Deyir:

- A bala! Halal-halal xoşunuz olsun. Bizdə ayranı satmırlar. Küçükləmiş qapçığa tökürlər (63).

**983. Pambıq motivi** («Yaxşı pambıqdı, heyif ki tikanı çoxdu»). Bir gün mərkəzdən gələn təlimatçı iclasda pambığın əkilməsindən, səpilməsindən, ona qulluq edilməsindən, dərilməsindən, bir qozasının belə itkisinə yol verilməməsindən uzun-uzadı məruzə edir. İclasdan sonra təlimatçı Padar Yusifə qonaq olur. Padar Yusifin evi kəndin ucqarında idi. O idi ki, Padaroğlu yolu kəsə etmək üçün Həvvə dərəsindəki qanqallığın içindən keçən cığırla üz qoyur evə.

Qanqal yenicə çiçək açmışdı. Adama boy vermirdi. Təlimatçı soruşur:

- A Padaroğlu! Bu hansı mədəni bitkidi, burada əkibsiniz?

Padar Yusif baxır ki, qonağı qanqalla pambığı tanımır.

Deyir:

- Bu pambıqdır, başına dönüm!

Təlimatçı deyir:

- Olarmı, sahəni bir az gəzək?

Padar Yusif deyir:

- Niyə olmur, başına dönüm.

Təlimatçı yuxa geyinmişdi. Əlinə, çiyninə qanqalın tikanları neştər kimi batır.

Təlimatçı deyir:

- A Padaroğlu! Pambığınız çox yaxşıdı. Hamısı da çiçək açıb, tikanı çoxdu (63).

**984. Hazırcavablıq motivi** («Səni gözləyirlər»). İş-güc çox olduğundan Padar Yusif xeyli vaxt idi ortalığa çıxmırdı. O idi ki, söz-söhbət üçün burnunun ucu göynəyirdi. Gün dönəndə fürsət tapıb özünü verdi ortalığa. Şunquruq Mədəd də xeyli vaxt idi ki, Padaroğlu üçün darıxmışdı. Dedi:

- Ayə, xeyir ola, Padaroğlu! Deyəsən bu səfərin gedər-gəlməz idi. Səndən çıxmayan iş. Ortalıq səndən ötrü qara geyinmişdi. Sir-sifətin bir şey olmasa da, ortalığın bəzəyi sənsən.

Padar Yusif baxdı ki, Şunquruq Mədəd ayaq aldı üstünə. Dedi:

- Ayə, Şunquruq! Xeyir olmamış nə var idi. Sənin bədğur sifətini görməmək üçün getmişdim cəhənnəmə.

Şunquruq dedi:

- Ayə, Padaroğlu! Oralarda nə var, nə yox? Bə niyə belə tez-tələsik qayıtdın?

Padar Yusif dedi:

- A Şunquruq! O sənin heykəl başına and olsun! Tez-tələsik qayıtmazdım. Amma, neyləyim. Qohum-əqrəban üz vurdular. Sözlərini sındıra bilmədim. Dedilər ki, can-ciyərimiz ancaq mənim sözümə inanar. Başını burada islat, orada qırxdır. Sənə gözəl yer-yurt da düzəldiblər. Səbirsizliklə sənin yolunu gözləyirlər (63).

**985. Qayınana motivi** («Qızım sizdən hey razılıq edir»). Padar Yusifin evdə arvadının dedi-qodusundan qulağı qut olmuşdu. Arvad deyildi ki, aralıq atı, kor fatı kimi gecə-gündüz ayranı calanmış zəvzik qarılar kimi hey deyinirdi:

- Sən kişi deyilsən! Qızının qayınanası bircə balanı işlətməkdən ağ gününü düyüb göy əskiyə. Uşaqcığaz saralıb sapa, incəlib ipə dönüb. İynənin gözündən saplamaq olar. Hörümçəkdən can diləyir. Burnunu sıxsan canı çıxar. Nə yediyini bilir, nə içdiyini. Qapı-bacadan işləməkdən aqronom atı kimi bir dəri, bir də sümükdür. Gözləri ağara qalıb. Sənə deyirəm, ya göyünlə qızını ayır ev elə, ya da gətir vəranxanana. Uşaqcığıyın başından keçməyibsən ki?

Padar Yusif baxdı ki, arvadı keçdi su-suvatında balağı batdaq, dabanı çatdaq, küpə girən qadınların çənə söhbətinə. Yağsız cəhrə kimi dızıltısı, cırıltısı kəsilməyəcək. Dedi:

- Ay, rəhmətlik qızı! Bir səbr elə. Fikirləşək görək nə edirik. Axı, heç qızımız bu günə qədər qayınanasından giley-güzar eyləməyib, razılıqdan başqa. Deyirəm, qudamız Şunquruqla da bir məsləhətləşək. Belə işlərdə onun səriştəsi çoxdur.

Bəli, Padar Yusif, Şunquruq çay süfrəsində əyləşəndə arvad dil-boğaza qoymadı. Açdı ağzını, yumdu gözünü. Tökdü ağzının acısını qızının qayınanasının ünvanına.

Şunquruq dünyagörmüş adam idi. Mətləbi anşadı ki, Padaroğlunun arvadı qızının yerinə su calamaq istəyir. O idi ki, öz-özünə dedi:

- Mənə də Şunquruq deyərlər. Bu saat sənə bir toy tutum ananın qoynunda atanın toyu düşsün yadına, dedi:

- Hə, quda! Doğrudan sənin işin çox müşküldü. Çox yaxşı oldu ki, arvadın bu söhbəti açdı. Elə mənim də arvadım sənlə quda olandan bəri, bu bir ildə aşıma ilan zəhəri qatıb. Nə yediyimi bilirəm, nə içdiyimi. İmanım allaha, elə hey deyinir ki, qızım qayınanasının əlindən quruyub qaxaca dönüb. Evdə bir şeyə ixtiyarı çatmır. Yazıq dan atandan, gün batana qapı-bacada, ev-eşikdə fırfıra kimi fırlanır. Yenə də qayınanası yazığı salıb gözüm çıxdıya. Sənin qızına nə var, bir əri, bir də yazıq qoca qayınanası. Özü bişirib, özü düşürür, özü də pay-puş çəkir. Maşallah qapıdan girməzdi. Amma, mənim qızım bir çətənə xılın içindədi. Pay-puş çəkəndə ala qarğa kimi özünə pay da düşmür. Bükülüb abrına, aramızdakı haqqı-salama. Deyirəm, aradakı söz-sov yoğunnamamış qızcığazımı aparım evimə. Vallahı, qızım evimdə bu qədər işləsə idi, divarımın bir daşı qızıldan, biri də gümüşdən olardı. Olmuşuq qohum, olaq olmamış.

Padar Yusif bir Şunquruğa, bir də arvadına baxdı. Gördü bu xına, o xınadan deyil. Qaş düzəltdikləri olub, vurub göz çıxartdılar.

Dedi:

- Ayə, Şunquruq! Mənim arvadım zarafat eyləyir.

Padaroğlunun arvadı da fürsəti-fövtə verməyib dedi:

- A quda! Padaroğlu düz deyir. Təki bütün qayınanalar mənim qızımın qayınanası kimi olsun. Kişinin qızı pirdi. Səni sınayırdım.

Şunquruq dedi:

- Hə, quda! Elə mən də zarafat edirdim. Kaş bütün qayınanalar sənin kimi olsun. Qızım sizdən hey razılıq edir (63).

**986. Təsəlli motivi** («Zarafat deyil, canına fəda olduğum can həkimliyindən kəsilib»). Padar Yusif baxır ki, kənddə əl-ayağı tutan uşağını göndərir ali məktəbə. Fikir başlayır Padar oğlunu içərisindən gəmirməyə. Çox fikir-zikirdən sonra çağırır arvadını. Deyir:

- Arvad! Uşağın yoluna bir az azuqə hazırla. Göndərirəm Bakıya, can həkimliyinə.

Arvad şaqqana çəkib uğunur. Deyir:

- Bıy, başıma xeyir! Kişi başına at təpib, nədi? Oğlun hertnən-merti qanmayır, istəyirsən can həkimliyində oxusun?

Padaroğlu deyir:

- Orası elə olmağına elədi, arvad! Oğlumuz hert-mert qansaydı nə vardı? Göndərərdim qadasın aldığımı müəllimliyə, incinarlığa, texnikuma. Lap elə Şunquruq Mədənin oğlunun oxuduğu gözəl-göyçək sənət məktəbinə. Üzüqara qayıtmazdı üzümüzə. Neynəyim, oxşayıb dayılarına. Ortalıqda söz-söhbət düşəndə Şunquruq kimilərinin tənəli sözlərindən sınmamaq üçün dilim uzun olar, deyərəm:

- Mənim oğlum elə-belə institutdan kəsilməyib ey, zarafat deyil, canına fəda olduğum o boyda can həkimliyi institutundan kəsilib (63).

**987. Qonaq motivi** (Adsız). Bir gün bir kişinin evinə bir qonaq gəldi. Bunun üzünə xoş baxdılar. Bir gün qaldı, beş gün qaldı, gördülər qonaq getmir. Tamam bir ay düzəldi. Bu ev sahibləri də qonağın dərdindən bir şey bişirib yeyə bilmirdilər. Bir gün kişi dedi:

- Ay arvad, necə edək ki, bu qonaq gedə evinə.

Dedi:

- A kişi, mən suya gedəndə bir xəbər gətirəcəm. Bəlkə onda gedə.

Arvad suya getdi. Gəldi dedi:

- A qardaş, sizin kənddən bir adam gördüm, dedi ki, sizin kəndə yaman xəstəlik düşüb. Sənin ailən də xəstələnib.

Dedi:

- Atana rəhmət, istəyirdim elə sabah gedəm, daha nə işə gedim?

Kişi axşam gəldi gördü ki, qonaq hələ burdadı. Arvaddan xəbər aldı:

- Bəs nə dedin?

Arvad olan söhbəti ərinə dedi. Sabah oldu. Arvad indi də bir xəbər gətirdi.

- A qardaş, sizin kənddən bir adam gördüm. Dedi ki, bütün kənd batıb, sənin arvad-uşağın da qırılıb.

Dedi:

- Atana rəhmət, a bacı, indi getsəydim mən də ölmüşdüm.

Kişi axşam gəlib gördü qonaq yenə burdadı. Arvada dedi:

- Bəs nə dedi?

Arvad dedi:

- A kişi, daha bundan pis xəbər olarmı? Dedim getmədi.

Səhər tezdən qonaq özü qalxıb, xurcununu çiyninə atıb dedi:

- Gedirəm, salamat olun, bəlkə görüşmədik.

Qonaq getməkdə olsun, arvad da sənəyi götürüb suya getdi. Qonaq o tərəfdən hərlənib gəlib girdi çarpayının altına. Arvad da sənəyi yerə qoydu. Dedi:

- Canımız o qonaqdan qurtardı. Gətirim bir halva bişirim. Kişi gəlsin yeyək. Arvad halvanı bişirib tavalı-zaddı çarpayının altına qoydu ki, kişi gələnə qədər soyusun. Qonaq da tavanı öz qabağına çəkib başladı yavaş-yavaş yeməyə. Kişi gəldi.

- Ay arvad, qonaq getdimi?

Arvad dedi:

- Hə, özü getdi. Elə onun getməsinə bir yaxşı halva bişirmişəm. Kişi dedi:

- Onda sən də təzə paltarını geyin.

Kişi də təzə paltarını geyinib evin ortasında durdu.

- Arvad, mən kimə oxşayıram?

Dedi:

- Allahyar bəyə.

Arvad dedi:

- Bəs mən kimə oxşayıram?

Dedi:

- Allahyar bəyin xanımına.

Qonaq halvanı yeyb qurtarmışdı. Tavanı başına keçirdib çarpayının altından çıxıb dedi:

* Bəs mən kimə oxşayıram?

Dedi:

- Sən də halvanı yeyib, özümüzü yıxana oxşayır (64).

**988. Söz motivi** («Sarı Aşıx barədə rəvayət»). Bir arvad çayın qırağında paltar yuyur. Birdən balıq görür. Əlindəki sabunla balığı vurub öldürür. Bu hadisəni Sarı Aşıq görür.

Belə bir bayatı-tapmaca deyir:

Atdım tutdum daş deyil (sabun)

Qanaddıdı quş deyil (balıq)

Onu vuran ər deyil, (qadın)

Bişirib yesən ər deyil. (heyvan kimi)

Qurbanı kişi kəsməlidir. Qadın kəsən haram sayılır. Ancaq balıq kəsilmədiyindən qadının öldürdüyü balığı yemək olar (65).

**990. Mübarizə motivi** («Sultanbud əfsanəsi»). İki oğlan bir qızı istəyirmiş. Biri Maxsudu kəndinnən imiş. Biri də Qaradağlı kəndinnən. Onlar şərt kəsillər ki, gecə hərəsi bir təpə qayırsınlar. Kimin təpəsi uca olsa, qızı o alsın Maxsudu kəndindən olan oğlanın qayırdığı təpə uca olur. Ancaq Qaradağlı kəndindən olan oğlan razı olmur. Bunlar davaya başlayırlar. Maxsuddan olan oğlan ölür. Bunun cənazəsini basdırırlar. Ancaq oğlanın budu döyüş meydanında qalır. Bacısı qardaşlarından icazə alıb qardaşının budunu burada basdırır. Qəbrində üstündə günbəz tikdirir. Ona görə də günbəz Sultanbud adlanır (65).

**991. Qala motivi** («Dillərin yaranması»). Firon dünyanın padşahıydı. Adamların hamısı bir dildə danışırdılar. Bütün dünyanın adamları bu qalaya daş daşıyırdı. Bir həmli arvad da bu qalaya daş aparırdı. Yolda həmlinin yerə qoyur. Əlini tutur göyə ki, xudavəndi aləmin sahibi, bu zülmü götürmə. O gündən sonra hərə bir dildə danışır. Minarə də yarımçıq qalır (65).

**992. Qaraçuxa motivi** (Adsız). Keçmiş kişilər deyirlər ki, bir kişinin qoyunları itir. Qoyun yiyəsi gedib görür ki, bir adam örüşdə durub qoyunların üstündə. Qoyun yiyəsi onu çağıranda yox olur. Qoyun yiyəsi qoyunları yığıb gətirir evə. O, evdə anasına nağıl eliyir. Anası deyir:

* O bizim, qaraçuxamızdı (65).

**993.** **Hal motivi** (Adsız). Bayramuşağı kəndindən bir nəfər halı iynəynən tutub. Bir neçə ay saxlayıblar. Camaat çörək bişirirmiş. Onun bişirdiyi çörək qurtarmazmış. Gərək bir dənə kündəni itə atasan ki, çörək qurtara. Hal bir uşağı aldadıbdı ki, iynəni çıxartsın. O da çıxarıb. Hal da yoxa çıxıb. Deyirlər suya gəlib deyib:

Alma gəldi aldız,

Sarımsaq gəldi almadız.

Cavan ölənləri,

Məndən xəbər almadız. (65)

**994.** **Qaraçuxa motivi** (Adsız). Bayramuşağı kəndində Haxverdi kişi varıymış. Gedib görür ki, atı qulunnuyur qulun az qalır qayadan düşə. Bir qaraçuxalı adam qulunu qaldırıb qoyur düz yerə. Gəlib kəndə bu hadisəni nağıl eliyib . Deyirlər ki, o sənin qaraçuxalındı (65).

**995. Hal motivi** (Adsız). Deyirlər ki, bir arvad zahıymış. Hal bacadan əmcəklərini yerə sallayıb. Arvad ocağın qorağında yatırmış. Halı görür yanında iynə varıymış. Sancır halın yaxasına. Halı qırx gün saxlayırdılar. Bir uşağa deyir ki, iynəmi çök, uşaq da halın iynəsini çəkib çıxardır. Qaçanda hal deyir (65).

**996. Tufan motivi** (Adsız). Qocaların dediyinə görə, keçmiş zamanlarda Mazannətə adlı bir qadın saç qoyub çörək salırmış. Nəvəsi də ona kömək edirmiş. Bu zaman qəflətən yer üzünü su almağa başlayır. Su qalxdıqca uşaq dağa çıxır. Məzənnətə isə suyun altında qalır. Bu o vaxtıydı ki, Nuh peyğəmbər suyun qalxacağını xəbər tutub gəmiyə minir. Nuh peyğəmbər gəlib bu dağa çıxır. Uşağı götürüb, gəmiyə mindirir. O vaxtdan dağ Diri dağı adlanır. Mazannətənin çörək bişirdiyi yer isə ziyarətgaha çevrilir (65).

**997. Paxıllıq motivi** («Kəsik günbəz»). Rəvayətə gör, bir usta şagirdi ilə günbəz tikirmiş. Şagird dəvələrlə uzaqdan daş daşıyırmış. Şagird daşlardan günbəzin tikildiyi yerə daş töküb burada da günbəz tikirmiş. Ustanın günbəzinə oxşayan. Usta günbəzin üstündən görür ki, ayrı bir yerdə günbəz ucalır. Usta başa düşür ki, bunu şagirdi tikir. Şagirdinə paxıllığı tutur. Şagird ona daş verəndə daşı başına salır. Şagird ölür. O künbəz yarımçıq qalır. O vaxtdan yarımçıq qalır. O vaxtdan yarımçıx günbəzə “başı kəsik günbəz” deyillər (65).

**998. Körpü motivi** (Adsız). Rəvayətə görə, Xudafərin adlı bir tacir Araz çayının üstündən körpü saldırmaq istəyir. O, çayın on bir yerinə bir kisə qızıl atıb ustalara deyir:

* Körpünün oturacaq yerləri oralardan olmalıdır. Ustalar Xudafərinin fikrini başa düşüb işə başlayırlar (65).

**999. At motivi** (Adsız). Günlərin bir günü bir nəfər adam bazara at almağa gedir. At satan atını xeyli tərifləyir. Axırda deyir:

* Elə bil ki, öz çırağmı söndürüb sənin çarığını yandırıram.

Kişi atı alıb evinı gətirir. Gecə tövləyə gedib ata baş çəkir. Görür ki, at uzanıb yerə. Nə qədər edirsə durmur. Elə bilir ki, öləcək. Çırağı yandırıb oturub başlayır gözləməyə. Sən demə at götürüm at imiş.

Birdən kişinin yadına at satanın sözləri düşür. Başa düşür ki, “Öz çırağımı söndürüb sənin çırağını yandırıram” nə demək imiş (65).

**1000. Qala motivi** («Qız qalası»). İran şahı tez-tez hücum edib buraları qarət edirmiş. Gözəl qızları kəniz aparırmış. Bir nəfər qızını qorumaq məqsədiylə diri dağının başında bir qala tikdirib qızını ora qoyur.

İran şahı hücum edib qaladakı qızı almaq istəyir. Qız xanın adamlarının qalaya yol aşdıxlarını görüb özünü qaladan atır. O vaxtdan bu qalaya Qız qalası deyirlər (65).

**1001. Yuxu motivi** («Keçəl»). Keçəlin tükləri əziyyət verirdi. Dedi, gedim Səlmaniyə bir az başımı vurdurum. Keçəl gedər Səlmanın dükanına, çatanda oturar səndəlin üstündə. Səndəl üstü keçələ o qədər rahat gəlir ki, elə orda yuxuya gedir. Yuxuda görür ki, şahın qızına aşiq olub, gedir elçiliyə. Bir az getmişdi ki, bir nəfər gəlib qabağında durur və deyir:

- Salam, keçəl, hara gedirsən?

Keçəl deyir:

- Heç yana.

O adam deyir:

- Ay keçəl, bə niyə mənə demirsən?

Keçəl dedi:

- Allahdan gizli deyil, səndən nə gizlədim? Gedirəm şahın qızına elçiliyə.

Həmin adam dedi:

- Əyə, istəyirsən bu iş baş tutsun, məni də özündə apar. Mənim adım Yerdən Əlibəydi. Dünyanın o başında bir işin olsa, mən bir anda gedib yerinə yetirərəm.

Keçəl öz-özünə dedi: “Bəlkə lazım oldu, bunu da götürüm”. Bunlar yol ilə getməyə başladılar. Onlar yolda bir nəfərə də rast gəldilər. Adam dedi:

- Keçəl qardaş, hara gedirsən?

Keçəlin cavabından sonra o dedi ki, mənə də Dubrin Əlibəy deyərlər. Bir dənə milçək qanad çalsa mən onu görürəm. Məni də özünlə apar, dərdlərə çarə olaram.

Keçəl onu da aldı yanına. Bir az gedəndən sonra yenə bir nəfərə rast gəldilər. Adam dedi:

- Keçəl qardaş, hara gedirsən?

Keçəl dedi:

- Elçiliyə.

Adam dedi:

- Əyə, gedirsən elçiliyə məni də apar. Mən də sənə bəlkə lazım oldum. Mənə Oxatan Əlibəy deyərlər. Dünyanın o başında bir dənə milçək olsa, desən ki, sağ qanadından vur, vuraram sağ qanadından.

Keçəl dedi:

- Day neyniyək, bunu da götürək. Bizimki belə gətirib.

Bunlar düşürlər yola. Bir az o yana, bir az bu yana gedirlər, yenə bir nəfərə rast gəlirlər. Deyir:

- Keçəl qardaş, hara gedirsən, məni də apar.

Keçəl dedi:

- Sən nə eliyə bilirsən?

O dedi:

- Allahın yeddi dənə torpağı var, mən onları tanıram.

Keçəl bunu da salır yanına, çatırlar şahın torpağının yaxınlığına. Şahın sarayının yanında bir yer vardı. Buna elçi daşı deyərdilər. Hər kəsin şahla işi olsaydı, qızına elçi getsəydi, oturardılar daşın üstündə. Şah da bunları görər, adam göndərərdi ki, kimdirlər, nəmənədirlər. Bu vaxt da şah vəzirini yolşadı ki, gedin görün onlar kimdirlər. Vəzir gördü ki, bunlar yoxsul adamlardır. Vəzir dedi:

- Keçəl qardaş, sən hara bura hara?

Keçəl dedi:

- Mən şahın qızına aşiq olmuşam, gəlmişəm onu alam.

Vəzir duruxdu. Gəldi şaha dedi:

- Şah, dur, qızına elçi gəliblər.

Şah dedi:

- Get onlara bu cür de. Elə de ki, ürəklərinə dəyməsin. Deynən ki, şahın qızı Turandadı. İstəyirsən onu almaq, get özünə de. Turan da ki dörd illik yoldu.

Keçəl Əlibəyə dedi:

- Turana sən getməli olasısan.

Yerdən Əlibəy dedi:

- Sən gözünü yumub açanacan, Turana gedib qayıdacam. Yerdən Əlibəy məktubu alıb getdi. Bunlar gözləməkdə olsunlar, görürlər ki, xəbər çıxmadı. Keçəl dedi:

- Biz nə eliyək?

Durbin Əlibəy dedi:

- Mən gözümlə baxıb görərəm ki, Yerdən Əlibəy hardadı. Durbin Əlibəy baxdı və gördü ki, Yerdən Əlibəy bir ağacın dibində yıxılıb yatıb. Onlar Oxatan Əlibəyə dedilər ki, indi sən öz məharətini göstər. Oxatan Əlibəy dedi:

- Mən indi onu ayıldaram.

Oxu kamana qoyub atdı. Onun oxu düz Əlibəyin dabanından dəydi. Yerdən Əlibəy yuxudan ayılıb bir an keçməz özünü yetirdi keçəlin yanına. Keçəl də naməni götürüb şahın hüzuruna getdi. Şah naməni alıb baxdı ki, doğrudan da Turanın möhürü var. Şah dedi:

- Siz bu dördillik yolu necə gedib-gəldiniz?

Bunlar cavab vermədilər. Şah vəzirə dedi:

- Gərək bunları aparıb salasan yeddi minlik dərin zindana.

Vəzir bunları pişim-pişimlə aparıb saldı zindana. Bunları ora salandan sonra yeddi qıfıl vurdu qapıya. Yerdən Əlibəy dedi:

- Mən sizə nicat taparam. Bu yana, o yana bir yolnan onları zindandan çıxardır. Yenə də gəlib otururlar şahın sevgi daşının üstündə. Şah vəzirə deyir:

- Heç bir çarə yoxdur. Qızı Turandan gətirib bunlara vermək lazımdır.

Vəzir qızı gətirib və deyir:

- Bu siz, bu da qız.

Qızın üstündə bunların içində dava düşür. Keçəl işi belə görəndə deyir:

- Neyləyim, neyləməyim. Vəzirin əlini dişliyim qızı götürüm qaçım.

İstədi vəzirin əlini dişləsin, gördü qışqırıq səsi gəldi. Baxdı gördü ki, nə, Salmanın əlini dişləyib (66).

**1002. Riyazi motiv** («Yedyar Omar» qaravəllisi). Deyillər bizim Qaraçöpdə Yedyar Omar adlı bir əyyar kişi var imiş. Var-dövlətdən olub-qalan bircə qızı var imiş. Arvada deyir:

- Arvad, qazı kəs bişir, bəyə aparacam.

Bəli, qazı kəsirlər, arvad qazı bişirib qoyur və üstünə örtük çəkir. Kişi xonçanı bəyə aparır. Yedyar Omar bəygilə yaxınlaşan zaman bəy görür Omar olara gəlir, özü də nəsə ona töhfə gətirir. Yedyar Omar bəyin hüzurunda əyləşib xonçanı yerə qoyur. Bəy deyir ki, kişi, o nədir, belə xeyir ola. Kişi deyir:

- Bəy sağ olsun, olan-qalan bir kök qazım var idi. Fikir elədim o qaz ilə dövlət bağlamıyacam. Odur ki, bişirt dirib sənə töhfə gətirdim.

Bəy gördü Yedyar Omar onu tərifləyib nəsə ondan qırtmaq istəyir. Onun əyyar olduğunu bilirdi. Üzünü Omara tutub dedi:

- Qazı ortaya qoy, üstünü aç görüm.

Omar qazı ortaya qoyub üstünü açanda gördü qaz doğrudan da ayrı aləmdi. Üzün Omara tutub dedi:

- Ay kişi, qazına söz yoxdu, ancaq qaz bir dənədir, biz ailədə altı nəfərik. Bu qazı aramızda bölüb yeyəcəyik, o ki zəhmət çəkmisən, böl, haqqımı da verim get.

Bəyin iki oğlu, iki qızı var idi. Omar oğlanları bir, qızları da bir, ər-arvadı da bir otuzdurdu. Qazın başını kəsib ər-arvadın qabağına qoydu və dedi:

- Bəy sağ olsun, ər-arvad necə ki, ailənin başçısı olduğuna görə baş sizin olsun, yeyin, həm də başda olun. Sən, arvadın, bir də qazın başı, oldu üç.

Əyaqları kəsib oğlanların qabağına qoyub dedi:

- Bəy sağ olsun, ayaqları verirəm oğlanlara ki, yesinlər ayaq açıb dünyanı dolansınlar. İki oğlanların, bir də qazın ayaqları oldu üç.

Qanadları kəsib qızların qabağına qoyub dedi:

- Bəy sağ olsun qanadları verirəm qızlara ki, evində un çuvalına tay olub qalmasınlar. Yeyib qanad açıb tez ərə getsinlər, iki qızları, bir də qazın qanadları oldu üç, razısanmı?

Bəy dedi:

- Bəs qazın qalanı?

Omar dedi:

- Bəy sağ olsun, bir şeyin ki, başı, ayaqları, qanadları olmasın, o nəyə gərəkdir? O ki elədir, mən bir, arvadım iki, qazın leşi, oldu üç. O da bizim olsun. Gördün ki, bölgüdə artıqlıq, əskiklik olmadı, razısanmı?

Yedyar Omarın belə əyyarlığı bəyin xoşuna gəldi. 10 manat pul verib yola saldı

Eşit onların qonşusundan. Bu əhvalatı eşidib öz-özünə dedi:

- Ədə, onun bir qazı var idi, bişirib bəyə aparıb. Bəy də baş, ayaq və qanadları götürüb qazın leşin özlərinə verib, üstəlik on manat da pul. Ay dili-qafil, mənim beş qazım var, onu bəyə aparsam, beş qazın leşini, bir də hərəsinə 10 manat pul versə, kasıblıq daşını ataram.

Qalxıb qazın beşini də öldürüb bəyə apardı. Bəy işdən hali olub öz-özünə dedi:

- Ədə, bu kafir uşağı hər gün qaz gətirib üstəlik 10 manat aparsalar, bir aya xəzinəm boşalar. Dedi:

- Qardaş, görürəm beş qaz gətirmisən. Çox gözəl eləmisən. O ki elə oldu, biz ailədə altı nəfərik, qaz isə beşdir. Biz bunu yeyə bilmərik. İndi qazı böl artıq-əskik olmasın. Zəhmət haqqını da verim get.

Kişi nə qədər əlləşdisə, hesabı düz olmadı. Beş qazı altı yerə bölə bilmədi ki, bilmədi. - Qardaş, indi ki iş belədir, get Yedyar Omarı çağır gəlsin, o bölsün, - bəy dedi. Kişi çar-naçar gedib Omarı çağırdı. Omar əhvalatı biləndən sonra yenə əvvəlki kimi onları oturtdu. Qazın birini ər-arvadın qabağına qoyub dedi:

- Bəy sağ olsun, sən bir, arvadın iki, qazın biri oldu üç, düzdümü, razısanmı?

Bəy dedi:

- Razıyam.

Qazın birini oğlanlarının qabağına qoyub dedi:

- Bəy sağ olsun, iki oğlanların, qazın biri üç.

Sonra qazın birini qızların qabağına qoyub dedi:

- Bəy sağ olsun, iki qızların, qazın biri də üç oldumu?

Bəy dedi:

- Hə, oldu. Bəs o iki qaz?

Omar dedi:

- Bəy sağ olsun, iki qaz, bir də mən, oldumu üç?

Bəy dedi:

- Oldu.

Omar dedi:

- Bəy sağ olsun, bundan düz bölgü ola bilməz. İndi haqqımı ver çıxım gedim.

Bəy qazın birinə 10 manat verdi. Omar iki qazı da qoltuğuna vurub bəyin otağından çıxan kimi asta qaçana göy imam qənim olsun deyib əldən çıxdı. Qazın sahibi gördü qazlar da, pullar da əldən getdi, bəyə dedi:

- Bəy sağ olsun, bəs mən?

Bəy dedi:

- Sənə heç zad düşmür, çünki sən bölə bilmədin (67).

**1003. Söz motivi, ağıl motivi, elçilik motivi** («Ən gözəl xəzinə»). Biri var idi, biri yox idi. Keçmiş zamanlarda bir kişi, onun da bir oğlu var idi.

Oglan gəlib həddi-büluğa çatdı, evlənmək vaxtı yetişdi. Atası ona dedi:

- Oğlum, apar bu qoyunu sat, sonra da gətir evimizə. Oğlan gəldi bazara. Həmişə olduğu kimi bazara çoxlu adam toplaşmışdı. Alıcılar oğlana yaxınlaşıb soruşdular:

- Cavan oğlan, qoyunu neçəyə satırsan?

Cavan oğlan onlara belə cavab verdi:

- Heç özüm də bilmirəm. Atam mənə tapşırıb ki, qoyunu satım, sonra da qaytarım aparım evimizə.

Bunu eşidən adamlar başladılar gülməyə. Əylənmək istəyən adamlar oğlanı dövrəyə aldılar. Onu pərt eləyib xeyli deyib güldülər. Bu vaxt bu hadisəni görən bir qız onlara yaxınlaşdı. Qız onlardan soruşdu:

- Ay oğlan, bu qoyunu satırsanmı?

Oğlan dedi:

- Satıram.

Qız soruşdu:

- Neçəyə satırsan?

Oğlan cavab verdi:

- Satıram, ancaq atam dedi ki, qoyunu satandan sonra onu evə qaytar.

Qız oğlanın sözlərinə heç də təəccüblənmədi. Dedi:

- Oğlan, qoyunun yununu qırx.

Oğlan bir söz deməyib başladı qoyunun yununu qırxmağa. Qız yunu götürüb oğlana verdi, dedi:

- İndi qoyunu sat.

Cavan oğlan yunu satdı, özünə lazım olan ayın-oyun aldı. Sonra qoyunu da özü ilə qaytarıb evlərinə qayıtdı.

Atası oğlanın bu hərəkətini görüb çox sevindi. Fikirləşdi ki, artıq oğlunu evləndirmək vaxtıdır.

- Maşallah olsun, yaraşıqlı, boy-buxunlu oğlan olub. Hələ özü də gör necə zirəkləşib.

Bu vaxt sadəlövh oğlan bazarda gördüyü qız haqqında atasına danışmağa başladı. Atası fikirləşdi ki; «Kaş oğluma belə bir qız alaydım». Sonra ucalan soruşdu:

- Oğlum, bu qızı axtarıb tapaq. O harada yaşayır?

Xeyli axtarıb, soraqlaşıb qızın yaşadığı yeri tapdılar. Kişi qıza elçi göndərdi. Elçilər qızgilin evinə gəldilər. Qapını döydülər. Qapıya həmin qız çıxdı:

Elçilər dedi:

- Xoş gördük, gözəl qız. Bəs sənin atan-anan hanı?

Qız elçilərə dedi:

- Atam gedib taxtadan ürək və qara ciyər kəsməyə, anam gedib qaranı ağa dəyişməyə, qardaşlarım isə qızıl biçməyə gediblər.

Bu sözləri eşidən elçilər elə başa düşdülər ki, bu qız onları ələ salır. Qərara aldılar ki, geri qayıtsınlar. Bu vaxt elçilərdən biri dedi:

- Qızım, mənə su ver.

Qız dedi:

- Biz o suyu içirik ki, o suda meyid tapılıb. Bu dəqiqə gətirərəm.

Qız tez evə girdi. Elçilər papaqlarını götürüb dabanlarına tüpürüb qaçdılar. Kor-peşman qayıdıb oğlanın atasının yanına gəldilər. Oğlanın atası onlardan soruşdu:

- Hə, necə oldu? Qızı tapa bildinizmi? Hə dedilər?

Elçilərdən biri dedi:

- Qızı tapmağına tapdıq. Ancaq belə gəlin sizin nəyinizə gərəkdi? Qız yalnız adamları ələ salıb gülməyi bacarır. Elçilər gördüklərini başdan ayağa-oğlanın atasına danışmağa başladılar. Onlar sözlərini qurtaranda kişi dedi:

- Siz qızın dediyi sözlərin mənasını başa düşməyibsiniz. O sizə demək istəyib ki, atası pətəkdən bal çəkməyə gedib, anası çayda paltarları suya çəkir, qardaşları da biçinə gediblər. Sonra qız sizi bala qonaq etmək istəyib, siz isə təhqir kimi başa düşmüsünüz.

Ertəsi günü kişi özü elçiliyə yollandı. Qızı dilə tutdu ki, oğluna gəlsin. Qız razı oldu. Oğlanla qız evləndi. Onlar çox mehriban yaşayırdılar. Günlərin bir günü oğlanın atası xəstələnib yorğan-döşəyə düşdü. O, oğluna və gəlininə dedi:

- Mənim balalarım, bostanda mən xəzinə basdırmışam. Onu yalnız payızda, ya da ki, yazda qazıb çıxartmaq olar.

Bir neçə gündən sonra ata öldü. Bir xeyli keçəndən sonra oğlan bostanın hər tərəfini qazıb torpağın altını üstü nə çevirdi, amma atasının dediyi xəzinəni tapmadı.

Bu vaxt arvadı ona dedi:

- Gəl gedək bağı da axtaraq.

Onlar bağdakı bütün ağacların yan-yörəsini qazıb, torpağın altını üstünə çevirdilər. Ancaq atanın dediyi xəzinəni tapmadılar ki, tapmadılar.

Yazda torpağı yenə qazıb altını üstünə çevirdilər, ancaq yenə də heç nə tapa bilmədilər. Oğlan bu hadisədən sonra çox kədərləndi. Arvadı işə ona belə dedi:

- Fikir eləmə. Atan doğru deyib. Bir bax gör ağaclarımız necə gözəl çiçək açıb, ləklərimiz gör necə yamyaşıldır? Bol məhsulumuz olacaq. Zəhmətin ən gözəl bəhrəsi xəzinədi. Bunu sənin atan çox yaxşı bilirdi. Ona görə də bizə vəsiyyət elədi ki, torpağa zəhmət çəkək.

O gündən onlar xoşbəxt yaşamağa başladılar, ömür sürüb dövran keçirdilər (67).

**1004. Alış-veriş motivi** («Sarıyaqublu Mövlaverdinin başına gələnlər»). Belə rəvayət edirlər ki, son iki əsrdə ömür-gün sürmüş Mövlaverdi kişi Gəncə səfərindən evə sağ-salamat, özü də əli dolu qayıdır. Axşam külfət yığışır başına. Evin ağsaqqalı hərəyə bir pay verib onları sevindirir. Qohum-qonşuların payını da bir tərəfə qoyur. Axırda üzünü arvadına tutub deyir:

- Demişdin qənd al, almışam. Xurcundadır. Bir yerə boşalt.

Arvad sevincək xurcunu boşaltmağa başlayır. Birdən gözlərinə inanmır. Həyəcanla üzünü ərinə tutub deyir:

- Ay kişi, bu nədi, almısan?!

Sən demə, bazarın lotu-lopuları kişini aldadıb xurcununun altına təbaşir doldurub, üstündən də bir az qənd qoyublar.

Səhər açılır. Qonşular gözaydınlığı verir və Mövlaverdinin nə aldığını soruşurlar. Arvadı qayıdır ki,

- Nə alacax. Apardı nəyimiz vardısa, hamısını Gəncədə melə verdi gətirdi (67).

**1005. Güləş motivi, pəhləvan motivi** («Meləverdinin İrəvan səfəri»). Bir dəfə Meləverdi kişi azərbaycanlıların gur yaşadığı İrəvan şəhərinə güzar edir. Kür-külfəti üçün bazarlıq edib qayıdarkən şəhərin mərkəzi meydanına çoxlu camaat yığıldığını görür. Yaxınlaşır ki, meydanda bir pəhləvan var. Onun qabağına çıxanların da hamısının arxasını vurur yerə. Azarkeşlərlin də haray-qışqırığı day demə.

Bu mənzərəni diqqətlə izləyən Meləverdi kişi birdən yanındakı tanımadığı cavandan soruşur:

- Ay oğul, necə olur ki, o hamını yıxır?

Oğlan da qayıdır:

- Bilirsənmi, onun fəndi-feli var.

Bu sözü tam anlamayan Meləverdi özündən asılı olmarayaq camaatı yara-yara meydanın mərkəzinə doğru irəliləyir.

İlk dəfə lovğa, özündən razı pəhləvanın dalağı sancır, bu cüssəli və yekəpər kişi ilə güləşmək istəmir.

Nəhayət… güləş başlanır.

Meləverdi pəhləvana heç fənd-fel işlətməyə imkan vermir. Onu iki əli ilə yuxarı qaldırıb arxasını vurur yerə və çökür sinəsinə. Heç kəs «məğlubedilməz» pəhləvanın məğlubiyətinə inanmır.

Meləverdi kişi isə gözlərini dolandrıb adamların içində həmin oğlanı tapır. Üzünü ona tutub ucadan deyir:

- Ay oğul, bayaq mənə dediyin fənd-fel budurmu? (67).

**1006. Pəhləvan motivi** («Çarıq əhvalatı»). Meləverdinin İrəvandakı qələbəsi tez bir zamanda hər yerə yayılır. Məğlub olan pəhləvanın böyük qardaşı bu rüsvayçılığa dözə bilmir. Adı daha çox məşhur olan bu pəhləvan arayıb-axtarıb, soraqlaşıb qardaşının arxasını yerə vuran adamın Göyçə mahalının Sarıyaqub kəndindən olduğunu öyrənir. Ancaq adını bilən olmur. Acıqlı pəhləvan yola çıxır. Bir axşamüstü kəndə çatır. Məqsədini danışır. Meləverdi məsələnin nə yerdə olduğunu bilir və deyir:

- A bala, gəlibsən, xoş gəlibsən. İndi gecdir, şər qarışıb. İtlər də hürüşür. Dediyin adamın da evi kəndin o biri başındadır. Bu gördüyün ev bizimdir. Gedək qonağım ol. Yol gəlib, yorulubsan. Dincəl, sabah tezdən bərabər çıxarıq kəndin içinə. Məsələnin nə yerdə olduğunu kənd adamlarına deyərik. Həmin adamı da çağırtdırarıq gələr. Ya səninlə güləşər, ya da məğlub olduğunu boynuna alar.

Pəhləvan razılaşır. Atdan düşüb evə gedirlər, çay-çörək yeyib, bir az ordan-burdan söhbət edib yatırlar.

Sabah tezdən qonaq qalxıb paltarını, corablarını geyinir. Ancaq nə qədər axtarırsa çarığının bir tayını tapa bilmir. Birdən gözləri dirəklə ev damının bütün ağırlığının saxlayan kərənin arasındakı çarığına sataşır. Matı-mutu quruyur. Bir neçə dəfə udqunur. Taqəti olmur ki, yerindən tərpənsin. Bilir ki, bu həmin adamdır. Oturduğu yerdə də donub qalır.

Meləverdi isə heç nə olmayıbmış kimi dirəyə yaxınlaşır. Kürəklərini verir kərənə. Onu dirəkdən aralayıb çarığı çıxardır, verir qonağa. Qonağ əlləri əsə-əsə bir təhər çarığı geyinib bayıra tələsir. Onun qulaqları heç Meləverdinin «Dayan, çay-çörək ye!» sözlərini də eşitmir. Tələsik ayağını üzəngiyə qoyub atını minmək istəyir. Meləverdi cəld onu hor-hop qaldırıb qoyur atın yəhərinə.

Deyirlər, qisas almağa gəlmiş pəhləvan gördüklərinin təsirindən Meləverdinin evindən necə çıxdığını, evlərinə necə çatdığını heç vaxt ömrü boyu xatırlaya bilmir (67).

**1007. İbrət motivi** («Sarıyaqub bəzəmələri və olmuş əhvalatlar»). Kənd məktəbinin qocaman və təcrübəli dil-ədəbiyyat müəllimi Əli Süleymanov dərs ilinin başlamasına bir neçə gün qalmış bilir ki, direktor Musa Bayramov əvvəlcə verdiyi vədə xilaf çıxaraq ona arzu etdiyindən 1-2 saat az dərs vermişdir. Bundan əsib-coşan Əli müəllim bomba kimi partlayır və bildirir ki, dediyim olmayınca dərsə gəlməyəcəm.

Həqiqətən, dərs günü başlayır. Əli müəllim gəlmir. Direktor bir həftə də gözləyir. Ərköyün müəllim gəlmir ki, gəlmir. Musa Bayramov xeyli fikirləşir ki, ne etsin, bu ipə-sapa yatmayan müəllimi necə yola gətirsin. Dərs artırmağa imkan olsa da, bundan vaz keçir. Bilir ki, Əli müəllim bütün dərs boyu, həmişə bu fənddən tez-tez istifadə edəcək. Bu tamaha bir yolluq son qoymaq üçün düşünür, çarə axtarır və nəhayət, tapır. O bazar günü özü ilə bərabər on müəllim də götürüb Əli müəllimgilə, guya minnətə gedir.

Müəllim yoldaşlarının onlara tərəf gəlidiyinin, direktorun isə qabaqda olduğunu görən Əli müəllim qaş-qabağını turşudaraq üzünü yan-yörəsində xısın-xısın pıqqıldaşan uşaqlarına tutaraq deyir:

- Ə köpək uşağı, niyə hırıllaşırsan? Adamın dədəsi öləndə hırhahır gülərmi? Mən ölmüşəm, müəllim yoldaşlarım da sizə başsağlığı verməyə gəliblər, gedin görün nə eliyirsiniz. Ananıza deyin gəlsin, ölü yerinə gələnləri içəri dəvət etsin.

Bu dəfə hamı ucadan gülür. Müəllimlərə ən yaxşı otaqların birində yer göstərirlər. El arasında xəsis kimi tanınan, lakin əslində səxavətdə, çörək verməkdə barmaqla göstərilən Əli müəllim hamıya xoş gəlsin deyə, yenə zarafatından qalmır, yenə əl-qolunu ata-ata arvadını qonaqların yanına çağırıb deyir:

- O qalmışdarından birini göndər evin yanındakı qoçu gətirsinlər. Kəsin, bişirin bu aclara, lələyönlərə, görməmişlərə verin yesinlər, rədd olsunlar.

Hamı bir-birini yaxşı başa düşdüyündən bərk gülüşmə qopur.

Qərəz süfrə açılır. Yox olsun yoxsulluğu. Əli müəllim süfrəyə nələr düzməyir: quş südü, can dərmanı. Kabab, buğlac, qızartma, cücə çıxartması, nə bilim nələr, nələr. Sadalamaqnan qurtaran deyildi.

Arada Əli müəllim bayıra çıxanda Musa müəllim deyir:

- Uşaqlar, sözümüz sözdür. Qarnımız cırılsa da, gərək süfrədən geri heç nə qayıtmasın, qablar axıracan boşalsın. Belə də edirlər. Əli müəllim baxır ki, bunlara heç nə çatdırmaq mümkün deyil. Birini aparana kimi, o birini qurtarırlar. Əli müəllim qalır qazanla qonaqların arasında. O qədər gedib gəlir ki, lap əldən düşür. Axırda oğlanlarından birinə deyir:

- A, yetim qalmış, get o qazanı təmiz gətir, verək bu acgözlərdən canımız qurtarsın. Deyəsən, bunlar məni də yeyəcəklər.

Oğlan gedib tez də boş qazan əlində içəri girib deyir:

- Ay dədə, qazanda heç nə yoxdur.

Bunu eşidəndə hamı gülməkdən uğunub gedir. Zarafatı-zarafata bilə-bilə calayan Əli müəllim üzünü müəllimlərə tutub deyir:

- Ə aclar, giclər, allah sizin hamınızın evini yıxsın. Belə də yemək olar. Elə yediniz ki, evdə bir çətən külfət bir yana, heç itə atmağa sümük də qoymadınız.

Hamı ucadan şaqqanaq gülür. Əli müəllimin xanımı zarafatda heç də ərindən geri qalmazdı. O, gülməkdən gözləri yaşarmış müəllimlərə, öz uşaqlarına və bir də ərinə baxıb deyir:

- A kişi, darıxma, inşallah, küsməyin bundan sonra da davam etsə, ilin sonunadək heç bizim evdə çox çəkməz itə atmağa sümük yox, heç daş da tapılmayacaq.

Hamı ucadan qəhqəhə ilə güldü. Qədərindən də qat-qat artıq yeyib-içənlər durub gülə-gülə də dağılışdılar.

O gündən Əli müəllim astarı üzündən çox-çox baha başa gələn küsməyindən birdəfəlik əl çəkdi. Bu tədbir, başqalarına da əla bir dərs oldu (67).

**1008. İbrət motivi** (Adsız). Əli müəllim qohumu, yaxın qonşusu və müəllim yoldaşı Əmiraslanla İrəvan şəhərinə külfətinə əyin-baş, yorğan-döşək üzü almağa gedirlər. Onlar şəhər dükanlarını gəzərkən bir küçədən keçməli olurlar. Çox gəzib yorulduqlarından Əmiraslan Əlidən soruşur:

- Hələ svetafora çox var. Yaman da yorulmuşam. Küçəni buradan keçsək olarmı?

Həmişə Əmiraslana sataşan Əli müəllim dərhal hiyləyə əl atıb deyir:

- Ə, niyə olmur? Düş qabağa, mən də dalınca gəlirəm.

Yorğun Əmiraslan bu sözü eşitcək Əlinin gəlib-gəlmədiyini fikir vermir və başlayır maşınların gur işlədiyi magistralı keçməyə. Əli kənarda durub bu mənzərəni seyr edib həzz alır. Öz-özünə gülür və axırını diqqətlə izləyir.

Magistralın aramsız siqnalları Əmiraslana manə olmasa da, küçənin ortasında birdən yol milis müfəttişinin fitini eşidib dayanır. Milis serjantı ilə Əmiraslan müəllimin xeyli mübahisəsi olur. Axırda Əmiraslan müəllim əlini cibinə salıb yol müfəttişinə beş manat pul verir və yolu düz keçmək üçün geri qayıtmalı olur.

Gələndə görür ki, Əli müəllim gülməkdən uğunub gedir. Nəhayət, Əli müəllim özünə gəlib deyir:

- Ə, Əmiraslan, milis sənə nə deyirdi?

Əmiraslan baxır ki, Əli hər şeyi görüb. Odur ki, deyir:

- Milis mənə dedi ki, bir də şeytan Əli ilə İrəvana gəlmə. Səni erməniyə beş manata satar (67).

**1009.**  **İbrət motivi** (Adsız). Bir dəfə kolxoz ilk partiya təşkilatının növbəti hesabat-seçki yığınacağı keçirilmiş. Köhnə ilk partiya təşkilatının katibini istəməyən və özünün təzə namizədi olan Əli müəllim Əmiraslan müəllimi itələyib qabağa salır ki, rayondan gələn nümayəndəyə de «Hökümət yoxdur».

Bu sözü iclasdakıların birinin ağzından tez-tez eşidən nümayəndə ona «sus» desə də, susmur. Xəlvətdən Əli müəllim xısın-xısın deyir:

- Ə, qorxma, denən hökümət yoxdur, olsaydı filankəs bu vəzifədə işləməzdi.

Nümayəndə baxır ki, bu adamın heç başa düşməklə işi yoxdur. Olmur, rayon daxili işlər şöbəsinə zəng vurur. Əmiraslanı dərhal həbs edirlər.

Əli müəllimin kələyinə uyan Əmiraslan müəllim dəmir barmaqlıqlar arasında iztirab çəkir, imdad diləyir. Olmur, Əmiraslanın adamı rayonda bir nüfüzlu şəxsə xahiş edir ki, bu işdə onlara kömək olsun. Məsələdən hali olan həmin baməzə adam rəisin yanına getməmiş boynu çiyninə düşmüş Əmiraslana baxıb deyir:

- A bala, bə deyirdin hökümət yoxdur. Hökümət hələ bacanıza gəlib, allaha şükür et ki, hələ qapınıza gəlməyib.

Həmin şəxsin xahişi ilə tezliklə Əmiraslan müəllim dustaqxanadan azad olunur. O, öz-özünə söz verir ki, bundan sonra ömrü boyu bir daha «hökümət yoxdur!» sözünü işlətməyəcək. Çünki bu dəfə hökümət qapıya yox, lap içinə də gələ bilər (67).

**1010. İbrət motivi** (Adsız). Bir yaz ağzı Əmiraslan müəllimin qoyunlarının otu qurtarır. O, çox da fikirləşmədən yaxın qonşularından birindən satın ot almalı olur. Qonşu da müəllimin halına bələd imiş. Bilirmiş ki, onun elmdən başı çıxsa da, otdan, ormandan hələ kaldır. Ona görə də götürüb içi qanqalla, başqa tikanlarla dolu ot xurmlarını verir. Heç nə başa düşməyən müəllim sevincək otu gətirib arvadına deyir:

- Şükür, ot tapdım. Qoyunumuz ac qalmayacaq. Allah qonşumuzu darda qoymasın.

Arvad da alxış edə-edə otun əl-ayağını yığıb, üstünü basırır və başlayır axşam-səhər qoyunlarına verməyə.

Bir gün keçir, iki gün keçir, üçüncü gün arvad tələsik Əmiraslanın üstünü kəsib deyir:

- A kişi, o nə otdur alıb gətirmisən?

İşdən hali olmyan Əmiraslan hövsələdən çıxıb deyir:

- Sən nə zəhləmi tökürsən? Nə demək istəyirsən?

Arvadı deyir:

- Nə deyəcəm, aldığın otun içindəki qanqalları, uzun-uzun tikanları qoyunların gözünü kor edib. Daha bundan artıq nə olacaq?

Olmuş əhvalatdan bərk sarsılan və hirslənən Əmiraslan müəllim eləmir tənbəllik, axtarıb həmin nadürüst qonşunu tapır, başına gələni danışıb axırda da deyir:

- Heç utanmırdın saçından, saqqalından? Pulumu aldın, mənə qəlp mal satdın. Heç sənin insafın, adamlığın, qanacağın yox imiş. Allah bəlanı versin, mərdimazar!

Qonşu heç nə olmayıbmış kimi deyir:

- Müəllim, niyə əsəbiləşirsən? Tutaq ki, mən savadsızıydım, qanmırdım, heyvan da heyvanıydı. Sənə nə olmuşdu, sən niyə qanmırdın? Sən ki hamıya ağıl öyrədən, yol göstərənsən.

Qonşusunun bu saymazyana qanqallı sözləri müəllimi lap hövsələdən çıxardır. O, əlini göylərə tutub, əllərini yuxarı qaldırıb deyir:

- Məsləhətinə şükür, ay Allah! Hələ bu yaramaza qanmazlıq, mərdimazarlıq, paxıllıq verdiyin bəs deyildi, üstündən də bir qanqallı ot qismət edibsən (67).

**1011. İbrət motivi** (Adsız). Əmiraslan müəllim bir gün kənd orta məktəbinin onuncu sinfində riyaziyyat dərsi keçirmiş. Şagirdlərin hamısı müəllimin dərsi necə maraqla izah etdiyinə diqqətlə qulaq asdıqları vaxt birdən sinif otağının pəncərəsindən biri neçə metr aralıda hörüklənmiş qonşusunun eşşəyi bərkdən anqırır.

Bu xoşagəlməz hal uşaqların diqqətini pozur. Onlar xısın-xısın, için-için gülüşürlər. Müəllim isə heç nə olmayıb imiş kimi işini davam etdirir. Müəllim arabir fikir verir ki, uşaqların pıqqıltısı kəsmir. O istəyir ki, uşaqların diqqətini özünə cəlb etsin, bu zaman qızlardan biri ucadan şaqqanaq çəkərək deyir:

- Ay müəllim, ay müəllim, eşşək səni çağırır.

Bu sözdən sinifdə elə gülüşmə qopur ki, gəl görəsən. Eşitdiyindən pis vəziyyətə düşən və heç zaman söz altında qalmayan Əmiraslan müəllim ani olaraq fikirləşir ki, bu sirr sinifdə qalmayacaq. Şagirdin müəlliminə dediyi ləyaqətsiz ifadə tezliklə hər yerə yayılacaq və biabır olacaq. Ona görə də hərcayı sözə mərcayı cavabını belə deyir:

- A bala, eşşək dişidirsə məni çağırır, erkəkdirsə də səni! (67)

**1012. İbrət motivi** (Adsız). Vaxtilə qonşu kəndlərin birindən Sarıyaqub kəndinə ərə gəlmiş yaşlı qadınlardan biri Əmiraslan müəllimi görəndə sataşmaq üçün gülə-gülə deyir:

- Gözün aydın olsun, bu gecə sizin kəndçi filan həyasızı bizim kəndə ərə aparıblar.

Bu qadının kinayəsi, gülüşü Əmiraslana bərk toxunur. Hər sözə həmişə cavab verməyə hazır olan Əmiraslan müəllim halını pozmadan deyir:

- Eybi yoxdur, nə olar! İndiyədək sizin kənddən bizim kəndə 15 - 20 həyasız gəlib, qoy biri də bizim kənddən sizin kəndə getsin.

Arvad sözdən payını götürüb, dediyinə peşman olub oradan uzaqlaşır (67).

**1013. İbrət motivi** (Adsız). Hər il payız vaxtı meyvələr yetişəndə qonşu uşaqları Əmiraslan müəllimin bağına bir hal kəsərmişlər ki, gəl görəsən. Çox götür-qoydan sonra Əmiraslan fikirləşir ki, əgər bir dəfə oğru uşaqlardan birini tutub cəzasını versə, bəlkə o birilərinin də qorxularından ayaqları onun bağından kəsilə.

Bu məqsədlə o, bir gecə bir alma ağacının altında oturub oğrunun gəlişini gözləyirmiş. Sən demə oğru elə bu ağacın başında imiş. Oğru baxır ki, yaman yerdə ilişib. Qaçmağa da yer yoxdur. Ev sahibi də ki, arxayın oturub oğru yolu gözləyir. Deməli, bu uzun çəkəcək. Allah oğruya da insaf versin, qoynunu, ciblərini doldurub almalarla. Nə yardan doyur, nə əldən qoyur.

Axır ki, fikirləşir, fikirləşir, buradan dava-şavasız çıxmaq üçün bir yol tapır. Oğru uşaq şalvarının qabağını açıb Əmiraslan müəllimin başına bədəninə isti su cızqırdır. Bu gözlənilməz hadisədən çaş-baş qalan Əmiraslan müəllim üst-başına tökülmüş çirkab suyu çırpa-çırpa evə qaçır. Evdəkilər də məsələdən hali olub, bu dəfə hamısı birlikdə əlindən zara gəldikləri oğrunu tutmağa tələsirlər. Gəlib görürlər ki, oğru hardadı, yığdığı almaları da götürüb bayaqdan qaçıb (67).

**1017. İbrət motivi** («Az qalmışdı yıxılam»). Cavanlar yaxşı süzən atlarla kəndin qulağına çıxıb at sürürmüşlər. Höcət də tamaşa edənlər sırasında imiş. Onun dili yenə dinc durmur, qabaqda gedənə «təsadüfi oldu», geridə qalana «bəxti gətirmədi» deyib dururmuş.

Höcətin atmacaları gənclərin qulağına çatır. Onlardan biri «cilov gəmirən» atından sıçrayıb düşür və Höcətə - al sür, deyir. Höcət irəli-geri baxıb, cilovu alır və atın üstünə qalxır. Atın yerindən quş kimi götürüldüyü ilə Höcəti yerə çırpdığı bir olur. Onu tozun-torpağın içindən qaldırsalar da, belini çəkə bilmir.

- Ay Cəfər, özünü gözləsənə, uşaq ha deyilsən, - deyə ona rişxənd edənlər də oldu.

- Az qalmışdı yıxılam, - deyə əda ilə dilləndi (68).

**1018. Yalan motivi** («Yalan danışma»). Höcət Cəfərgilə qonaq gəlibmiş. Atası qonaq ilə söhbət edirkən deyir:

- Eh, getsin o günlər gəlməsin. Gözümüz nələr görmədi. Müharibə ömrümüzə balta vurdu. Yüz evdik, kəndimizdən yüz altmış nəfər geri qayıtmadı. Nə qədər adam əlil oldu. Yazıq Məhərrəm qolunu, qılçını itirdi.

Höcət yerində qurcalanaraq:

- Məhərrəm yox, Məhəmmədəli! - deyə onun sözünü kəsdi.

- Mən bildiyimi danışıram! - deyə atası hirsləndi.

Bir az sükutdan sonra ev sahibi qonağa dedi:

- Bu il bizdə ələf çox qıtdı. Gedib Göyəllidən ot alıb gətirdim.

Özünü saxlaya bilməyən Höcət:

- Göyəllidən yox ey, Arabaçıdan!

- Adamın sözünü niyə kəsirsən? Nə fərqi var hansı kənddən aldım.

- Nə deyirəm?! Deyirəm, yəni düz danış, - deyə Höcət cavab verdi (68).

**1019. İbrət motivi** («Veysəl»). Usta dəzgah üstündə yenə nə isə yonub düzəldirdi. Bu vaxt buradan keçən Höcət Cəfər dayanıb salam verib dedi:

- Yenə nə yonursan, ay usta. Axşama kimi əlinə döyürsən, içində də bir şey yox.

Usta dedi:

- Ay Cəfər, sən ömründə bir dəfə sada sataşmamış keçəcəksənmi?

- Narazısan deməyim?..

- Tikanlı söz deyəcəksənsə demə.

- İndi bax, necə deməyim? Yonduğun bu ağacla özünə nə deyirsən? Orada nə çətin iş var?!

Usta kərkini ona tərəf uzadıb:

- Al, yon, bir az dincəlim, - dedi:

İstəmədi ki, desin mən usta ha deyiləm, lakin özünü yenə sındırmamaq üçün yekəxanalıqla kərkini götürdü. Başladı ağaca toxundurmağa. İki dəfədən sonra üçüncü zərbə ilə birlikdə qan töküldü. Bunu görən usta tez əski çıxarıb başladı onun barmağını sarımağa.

- Burda nə çətin iş var ki, barmağını bu hala saldın? - deyə söz atdı.

Höcət:

- Əşi, bu kərkinin səmti yoxdur, bununla necə işləyirsən, - deyə vəziyyətdən çıxmağa çalışdı.

Təmkinini pozmayan usta dedi:

- Mənim kərkimin səmti var. Sənin başının səmti yoxdur. Məəttələm ki, onunla necə işləyirsən?!

- Kərkin başını kəssin! - deyə Höcət uzaqlaşdı (68).

**1020. İbrət motivi** («Höcət Cəfər: Koroğludan oxu»). Kənddə kiçik məclis varıymış. Höcət də həmin məclisdə iştirak edirdi. Dedilər ki, ev sahibinin divarını hörən bir usta var. Saz çalıb-oxumağı bacarır. Onda usta gətirin bir-iki ağız oxusun. Ustanı çağırdılar. Usta gedib sazını gətirdi. Köynəkdən çıxara-çıxara dedi:

- Vallah bu sazla günümü keçirirəm. Mən divar ustasıyam. Aşıq-zad deyiləm. Nə də siz deyən səsim yoxdur. Qabaqcadan deyirəm ki, sonra mənə lağmata eləmiyəsiniz.

Məclisdəkilər hamısı yerdən səsləndilər:

* Niyə elə söz danışırsınız? Biz də bilmirikmi sən aşıq deyilsən?

Usta sazı basdı döşünə öyrənib bildiyindən başladı oxumağa. Saz məclisə bir gözəllik gətirdi. “Sağ ol” səsi otağı başına götürdü. Sağa- sola qurcuxan Höcət:

* Aşıq, bir Koroğludan oxusan!- deyə əlini ustaya tərəf yellətdi.

Elə bil ustanın qollarına vurdular. Təzənə tutan əlini yanına salaraq:

- Mən Koroğlu aşığıyam? A Keçəl Həmzə?- deyə onun üzünə baxdı.

Höcət hirsləndi:

* Sən niyə mənə Keçəl Həmzə deyirsən?

Usta:

* Bəs sən niyə mənə Koroğlu deyirsən? Koroğlu olan yerdə Keçəl Həmzə də olar.

Məclisdən kimsə:

* Ay usta, sən ona fikir vermə. O harda olsa şeytanlıq eləyir, məclisdə mübahisə yaradır.
* Onda gərək mənim əlimdəki saz yox, misri qılınc olaydı. Canınızı bundan qurtaraydım, - deyə usta məclisə bir şuxluq gətirir (68).

**1021. Döyüş motivi, Hz. Əli motivi** («Əli və Salsal»). Deyillər Salsal Xavərzəminli bir bütpərəst pəhlivan idi. Onun kimi pəhlivan yer üzündə olmayıb. Salsalın anası rəm atan və cadugün bir qarı imiş. Bir gün rəm atıb dedi:

- Oğul, Salsal, dünyanın harasına istəyirsən get çal-çap. Ancaq Mədinə şəhəri tərəflərə ayaq basma.

Salsal dedi:

- Ana, ora necə diyardı ki, sən elə deyirsən?

Anası dedi:

- Oğlum, o Mədinə şəhərində bir çağırqan qırmızı göz, mürtəza Əli adında bir pəhlivan var. Onun cənginə keçdinmi səni sağ qoyan deyil.

Salsal dedi:

- Ana, bir qazanda iki qoç başı qaynamaz. O qazan dediyin dünyadı. Mən getməliyəm onun meydanına, ya mən onu öldürməliyəm, ya da o məni öldürməlidir. Bu dünyada ya o olmalıdı, ya da mən.

Anası çox dedi, Salsal az eşitdi. Günlərin bir günü atına süvar olub bir neçə gün yol gedib çatdı Mədinəyə. Şəhərin kənarında atını saxlayıb elə bir nərə çəkdi ki, elə bil göy guruldadı, ildırım çaxdı. Peyğəmbər İkram cuma məscidində əshabələri ilə günorta namazına cəm olmuşdular. Bu heybətli səsdən xofa düşdülər. Eşiyə adam göndərdi. O adam xəbər göndərdi ki, bir qara atlı şəhərin şimal tərəfində atın belində durur. Bu nərəni də çəkən odur. Elə bu vaxt ikinci nərə çəkildi. Peyğəmbər bir adam göndərdi ki, o kimdi, məqsədi nədi, əgər qonaqdır, ya bizə dost adamdırsa, şəhərə niyə daxil olmur. Həmin şəxs getdi o atlının hüzuruna və dedi:

- Kimsən, nəkarəsən, niyə peyğəmbərin hüzuruna gəlmirsən?

Atlı cavab verdi ki, mənim peyğəmbərnən-zadnan işim yoxdur. Bir de görüm bu şəhər hansı şəhərdir?

O dedi:

- Bura Mədinə şəhəridir.

Atlı dedi:

- Elə isə deyillər burada bir çağırqan Əli var. Mən isə Salsal pəhlivanam, çıxsın mənim meydanıma. Əgər bacarmırsa yeddi ilin bacı-xəracını yükləyim qəflə-qətirə, qatım qabağıma, yoxsa şəhərinizə talan salacam.

Əhvalat peyğəmbər İkrama çatdı. Əshabilər və ərəb sərkərdələri bir yerə cəm olub məşvərət elədilər. Salsal Əlini meydana çağırırdı. Əli isə Mədinədə yox idi. Əcinnələr ilə davada idi. Salsal pəhlivan inanmırdı, elə onu deyirdi: ya Əli meydana gəlsin, ya da dediyimə əməl edin. Peyğəmbər çox cəhd elədi ki, Salsalı yola gətirsin, çünki Salsalın hünərinə bələd idi, onun haqqında çox eşitmişdi. Salsal isə inad edib dediyini deyirdi. Çox danışıqdan sonra badi-xərac verməkdən imtina etdilər.

Salsal nərə çəkib davaya başladı. Ərəb sərkərdərləri və Mədinə qoşunu çox şücaətlə vuruşurdularsa, Salsala güc gələ bilmədilər. Peyğəmbər davanı kəsdi, naəlac qalıb Salsalın dediyi badi-xəracə verdilər. O da qabağına qatıb getdi. Salsal qoşundan çox adam qırmışdı. Mədinə şəhəri yasa batmışdı. İndi eşidin Əlidən. Əli bir ay olardı ki, əcinnələr davasında idi. O, əcinnələr ilə davanı qurtarıb Mədinəyə qayıtdı. Şəhərə çatanda nə görsə yaxşıdı, şəhər əhli yasa batmışdı. Xəbər aldı bu nə əhvalatdı, şəhər qara bəzənib, yasa batmışdır. Əhvalatı olduğu kimi danışdılar. Əli çox qəzəbləndi. Peyğəmbər gördü Əli Salsal ilə davaya gedir, razılıq vermədi. Aradan bir neçə gün keçdi. Əli səbir eliyə bilmirdi. Axır bir gecə Düldülə suvar olub, Zülfüqarı belinə qurşayıb Xavərzəminə yola düşdü. Bir neçə gün yol gedib bir cəzirəyə çatdı, həm də atı çox yorulmuşdu. Bir otlu, sulu yer axtarırdı ki, bir az dincəlsin. Bir də baxdı uzaqdan bir qalaça görünür. Atı sürdü qalaçaya. Qalaçaya çatıb o tərəf, bu tərəfə hərləndi, qapısını tapa bilmədi. Öz-özünə fikirləşdi ki, bu qalaçanın içi boş deyil, burda bəni-adam yaşayır. Bəs bu sirr idi ki, qalaçanın qapısı yoxdur. Bir qədər də gəzdi, qapıdan bir iz tapa bilmədi. Qeyzə gəlib «Allahu əkbər» nərəsi ilə qalaçaya bir əmud endirdi. Qalanın o tərəfindən taybatay bir qapı açıldı. Əli Düldülü içəri sürdü. İçəri boylandı, gördü qalaçanın içi çox böyükdür. Bir tərəfdə otaq var, bir tərəfdə at yeri və at axuru var. Axurun kənarında çuval dolu arpa var. Düldüldən düşüb axuru çəkdi, bağladı və bir qədər arpa verdi. Sonra qalaçanın içini gəzdi. Gördüklərindən bildi ki, burda olan hər kimdirsə igid adamdır. Sonra otağa gəldi. Taxtın üstə əyləşdi. Otağın bir tərəfindən kəsmə yerlər var idi, ancaq qabağına pərdə asılmışdı. Əli ora baxmağı rəva bilmədi. Oturdu taxtın üstə və başladı dincəlməyə. O bilirdi ki, bu qalaçanın sahibi gec-tez gəlib çıxacaq. Şər qarışana yaxın gördü eşikdə at kişnədi. Kimsə «Allahu əkbər» deyib elə bir nərə çəkdi ki, qalaçanın divarları titrədi. Bir azdan sonra qapı açıldı, çəri bir atlı daxil oldu, başdan ayağa zirehli idi. Özü də qızıl ala qanın içində. Həmin atlı atı axura çəkdi, belindən düşüb axurun o tərəfinə bağladı, yəhər-yüyənini asdı. Atın tərini silib, qaşoyşadı. Sonra arpa gətirib həm öz atına, həm də Düldülə verdi. Sonra yəhəri yerinə qoyub heyvəni götürüb gəldi pərdəni geri çəkib, heyvənin içindən bir adam başı çıxardıb atdı ora və dedi:

- Get, allahın nəhlətdəməsi, bu da mininci.

Sonra keçdi o biri pərdənin dalına. Əli məəttəl qalıb tamaşa edirdi. Öz-özünə dedi: «Canım, bura bütpərəst ölkədi. Bu adam kim olar ki, burda kimnənsə tək başına dava edə. Özü də «Allahu əkbər» deyir. O da müsəlman nərəsidir». Elə bu vaxt pərdənin dalından oğlan çıxdı. Həzrət Əli oğlana baxıb qaldı məəttəl. Oğlan nə oğlan, boy-buxunda, gözəllikdə bu dünyada tayı-bərabəri yox idi. Cənab Əlinin hüzurunda durub salam verdi və dedi:

- Sən mənim bu qərib qalaçama xoş gəlmisən.

Əli bu oğlanın salamını aldı. Oğlan süfrə açdı, qonağını süfrəyə dəvət elədi. Cənab Əli dedi:

- Oğlan, düzü mən yolçuyam, uzaq səfərdən sonra gəlib bura çıxmışam. Həm ac, həm də yorğunam. Ancaq bu sirridən məni agah eləməsən sənin çörəyini deyən deyiləm.

Oğlan dedi:

- Qonaq qardaş. Qonaq allah qonağıdır. Xahiş edirəm buyur çörək ye, mənim sirrimə əl atma.

Əli süfrəyə yaxın gəlmədi. Oğlan çörəyi yeyib, qalxıb, əl-üzünü yuyub iki yer saldı və dedi:

- Buyur yat.

Elə ki səhər açıldı, oğlan dünənki zirehli libasda qalaçadan çıxıb getdi. Axşam oldu. Yenə dediyimiz kimi hər iş təkrar oldu. Hər gəldikcə başı atıb sayını deyirdi. Axır Əli dözə bilmədi, oğlan səhər gedəndə qabağına çıxıb dedi:

- Oğlan, allahı sevərsən, sən bu sirridən məni agah elə.

Oğlan dedi:

- Ey ərəb, neçə gündü qonağımsan, çörəyimi yeməmisən, yenə sirrimi sənə deməmişəm. İndi kişisən əl çək məndən. Mən gedirəm, odur evimdə hər şey boldur. Otur doyunca çörək ye, su iç, bax o üçüncü pərdənin gerisi xəzinədir. Yaxşı atın var, nə qədər istəyirsən yüklə apar, oğul-uşağını dolandır, amma mənim sirrimə əl atıb, məni incitmə.

Həzrət Əli dedi:

- Sənin çörəyin mənə lazım dəy.

Oğlan gördü ərəb inad eləyir, yol vermir, dedi:

- Ərəb, axırıncı deyirəm, çəkil yolumdan, məni gecikdirmə. Yoxsa işin pis olar.

İstədi atı sürsün, Əli yoldan çəkilmədi. Oğlan əl atdı həzrət Əlinin çiynindən tutsun ki, kənara atsın, yerindən tərpədə bilmədi. Xofa düşdü. Öz-özünə təkan verib bir də yapışdı, nə qədər güc elədi, yenə yerindən tərpədə bilmədi. Əlacsız qalıb dedi:

- Ərəb, kimsən, bir mənə de görüm?

Həzrət Əli dedi:

- Ə qardaş, demək elə asandırsa üç gündür sən niyə demirsən ki, kimsən, nəçisən, nəkarəsən, mən də bilim.

Oğlan dedi:

- Qonaq qardaş, mənim sirrimi əvvəla özüm bilirəm, ikinci də kimin ətəyindən tutmuşam, o biləcək.

Həzrət Əli dedi:

- O ətəyindən tutduğun kimdir?

Oğlan dedi:

- Onu o adamın özü biləcək! Burax mən gedim, yolumdan eləmə!

Əli dedi:

- O ki demirsən, mən də buraxan deyiləm.

Oğlan dedi:

- Ayə, ay ərəb, sən də inadcıl adamsan. Mərdi-mərdanə deyirəm, sən də de kimsən, vallahi-billahi mən də deyəcəm.

Əli dedi:

- Sən Mədinədə kimi tanıyırsan?

Oğlan dedi:

- Heç kimi, ancaq eşitmişəm.

Ərəb dedi:

- Kimi?

Oğlan dedi:

- Əvvəla islam peyğəmbəri Məhəmməd əleyhissəlamı, sonra da Allahın vəlisi, yenilməz şiri həzrət Əlini. Bax, ətəyindən tutduqlarım da o adamlardı, indi de görüm sən kimsən?

Həzrət Əli dedi:

- Elə o Əli dediyin mənəm - deyib niqabı atdı.

Oğlan Əlini görüb şad oldu. İstədi əl-ayağından öpüb, səcdə eliyə. Əli qoymadı və dedi:

- İndi sən kimsən? Əməlli-başlı danış.

Oğlan başına gələn əhvalatı danışıb axırda da dedi:

- Bəli, mən hind padşahının oğluyam, adım da Əkbərdir. Bir gün mən səyahətə çıxmışdım. Mənim səyahətim iki ay keçdi. Vətənə gələndə gördüm bütpərəst pəhlivanı Salsal nəhlətdəmə ölkəmizə hücum edib camahatın qırdığını qırıb, qırmadığını da dağlara-daşlara qaçırdıb. Atamı öldürüb. Əmim qızına nişanlıyam. Ölkənin qızlarının içində nişanlım olmaq şərtilə gətirib neçə qəflə-qatır yükü xəzinəmizi çəkib gətirib. İndi neçə il burada bu qalaçanı tikib məskən salmışam. Hər gün meydana gedib səsləyirəm, qabağıma özü çıxmır, gündə bir-iki pəhlivan göndərir. Bütün günü vuruşuruq. Axşama yaxın öldürüb, başını kəsib aparıram. Ya Əli, sənin də ətəyindən ona görə tutmuşam ki, bir nicat tapam o nəhlətdəmənin əlindən alana kimi.

Əli də başına gələni danışıb dedi:

- İndi məni üzü niqablı ərəb kimi görsə, biləcək ki, mən Əliyəm. Bəlkə qorxa meydana çıxmaya. İndi məsləhətdi libasımızı dəyişək, sənin libasında mən meydana çıxım, gör ona nə divan tutacam.

Əkbər dedi:

- Ya Əli, mən tuta bilərəmmi? Nə edim özü meydana gəlmir.

Həzrət Əli dedi:

- İndi elə edərəm gələr.

Xülasə, Əli Əkbərin libasında meydana gəlib Salsalı səslədi. Dağın başındakı qaladan bir pəhlivan endi, hücuma keçər-keçməz Əli elə qılınc çəkdi başı bədənindən üzüldü. Bir də səslədi, bir pəhlivan endi. Əli onu da cəhənnəmə vasil eləyib, səsləndi. Bu dəfə ikisi endi. Onlar da cəhənnəmə vasil oldu. Axır üç-üç, sonra dörd-dörd, belə-belə gələnləri cəhənnəmə vasil elədi. Salsalın pəhlivanları xof etdilər. Meydana çıxa bilmədilər. Salsal gördü bu minvalla yetmişdən artıq pəhlivanı ölüb. Qeyzə gəldi. Ata minib özün saldı meydana. Elə bir nərə çəkdi, dağ-daş səsə gəldi. Hər iki pəhlivan başladı vuruşmağa. Pəhlivanlıq elmində nə ki əməl var idi elədilər. Heç biri bir-birinə qalib gələ bilmədi. Əli gördü Salsal da çox qüvvətli qəbi pəhlivandır. Axır güştü tutdular. Axşam oldu, gecə oldu, yenə dava etdilər. Səhər açıldı, güştüdən də murad hasil olmadı. Yenə keçdilər qılınca. Elə ki, növbə Həzrət Əliyə çatanda bir nərə çəkib Zülfüqarı elə çəkdi Salsalın başına, paçasının arasından keçib iki şaqqa elədi. Əkbər uzaqdan tamaşa eləyirdi. Salsalın cəhənnəmə vasil olduğunu görüb özünü saldı Əlinin yanına, atlara suvar olub, özlərini yetirdilər dağın başında Salsalın qalasına. Qala əhli Salsalın öldürüldüyünü görüb əl tərpətmədilər. Əli onları dinə dəvət elədi. Hamısı da bu ərəbin mədinəli Həzrət Əli olduğunu görüb qorxdular. Həzrət Əli dedi:

- Qorxmayın, biz xudpərəstlər zülmkar deyilik. Sizi dinə dəvət edirəm. Əgər qəbul eləməsəniz, qılınc çəkəcəm.

Hamı dini qəbul elədi. Sonra Həzrət Əli dedi:

- Daha kimsə qalıbmı dini qəbul eləməmiş?

Dedilər:

- Bir nəfər var, o da Salsalın oğludur. Salsal onu zindana saldırıb.

Həzrət Əli dedi:

- Onu mənə göstərin.

Aparıb göstərdilər. Əli gördü qapıda yekə qıfıl var. Qıfılı tutub elə çəkdi ki, para-para oldu. Içəri girəndə gördü bir oğlan oturub saqqal dizinə düşüb. Əmr elədi üz-gözünü təraş edib oğlanı hamamladılar. Əli gördü oğlan cavan, gözəl-göyçək oğlandır. Xəbər aldı:

- Atan səni niyə zindana saldırıb?

Oğlan dedi:

- Mən Mədinəli peyğəmbəri və onun əmisi oğlu Həzrət Əlini sevdiyim üçün.

Əli dedi:

- Əli mənəm!

Oğlan dedi:

- Ya Əli, canım sənə fəda olsun, şərtiniz nədir, de qəbul eləyim.

Əli dedi:

- Bizim şərt dini qəbul etməkdi, onu da mənli-mənsiz qəbul eləmisən.

Əlindən tutub xalqa dedi:

- Bu gündən etibarən sizin padşahınız bu oğlandır.

Əli dedi:

- Oğlan, adın nədir?

Oğlan dedi:

- Dəmşan.

Əmr yazılıb, möhür vuruldu: “Dəmşan şah”. Sonra Əkbərin nişanlısını azad elədilər. Əli əmr elədi. Hindistandan gələn xəzinəni və Mədinədən gələn xəzinəni yüklətdi qəflə-qətirə, yola düşdülər. Bir neçə gündən sonra gəlib çatdılar Mədinəyə. Mədinə əhli həzrət Əlini təmtəraqla qarşıladılar. Əkbərin əhvalatını peyğəmbərə danışdı. Peyğəmbər dedi:

- Ya Əli, indi özün ixtiyar sahibisən. İstəyir getsin ölkəsinə, istəyir qalsın Mədinədə.

Əkbər dedi:

- Ya peyğəmbər, fəda olum sənə, mən sizi sevirəm. Icazə versən qalaram Mədinədə.

Peyğəmbər icazə verdi. Əkbər də mədinəli oldu (68).

**1022. Çoban motivi** («Dünyanı necə tutarsan, elə də gedər»). Günlərin bir günü Şah oğlu Şah Abbas Allahverdixan vəzirnən dərvişlibas oluf gəzə-gəzə bazara gəlif çıxdılar. Gün çox itiydi, özdəri də susamışdılar. Şah Abbas dedi:

- Vəzir, gedək qarpız alıf yeyək.

Getdilər qarpız satanın yanına. Şah Abbas dedi:

- Vəzir, elə qarpız al ki, ikimizə yetdik olsun, çox yekə olmasın.

Allahverdi xan vəzir irəli duruf bir yekə qarpız götürdü ki, çəkdirsin. Şah Abbas gözünü ağardıf dedi:

- Vəzir, olmuya xəzinələrin başdı-başına qalıf? Sənə dedim, balacasını kəs ikimizə bəs eləsin. Çöldən pulmu tapmısan o boyda qarpız çəkdirirsən. Vəzir əlindəki qarpızı yerə qoyuf bir balacasını seçdi, çəkdirif, pulunu verdi. Camaat nəsə xısın-xısın bir-birinən pıçıldaşmağa başdadı. Nəsə bu dərvişdərin şübhəli adamlar olduğunu güman elədilər. Kimsə alçaxdan dedi ki, bunnarın biri Şah Abbas, o biri də Allahverdi xan vəzirdi. Onnar belə dərvişlibas oluf tez-tez belə camahatın arasına çıxardılar. Camahatın arasında bir dəli çovan varıydı. İrəli duruf söhbətdən halı oldu. Sonra qarpız satana dedi:

- Ə, qardaş, mənə bir qarpız çək ancax balacası olmasın. Qarpız satan bir yekə qarpız çəkif çovana verdi. Çovan xançalı qınınnan çıxardıf qarpızı dilimlədi. Birini öz qavağına qoyuf, qalan dilimləri səfillərə payşadı. Özü də dilimi xançalın ucuna taxıf ələ verirdi. Bunu görən səfillərə hay düşdü. Çovan genə də bir neçə qarpız alıf səfillərə payşadı. Şah Abbasnan vəzir Allahverdi xan qarpızdarını yiyə-yiyə çovanın qarpız paylamasına tamaşa eliyirdilər. Allahverdi xan vəzir Şah Abbasın üzünə baxdı ki, ay öyün yıxılsın, sən bir yekə qarpıza pul vermədin, puluna qıymadın, indi lüt çovana bax. Şah Abbas vəzirin bu eyhamının mənasını anşadı. Dedi:

- Ey dərviş, əzizim, dünyanı necə, nə təhər tutarsan elə də gedər. Dadar-doymaz qarpızı yeyif yola düşdülər. Bir qədər getmişdilər, dəli çovan qarşılarına çıxıf dedi:

- Dərviş babalar, dayanın!

Dərvişlər dayandılar. Xançalı çıxardıf Şah Abbasa dedi:

- Bilirsiniz nə var? Bu camahat sizin hərifiniz döylü. Bu dəqiqə ikinizə bir xancal çəkərəm, başınız bir yana, leşiniz bir yana düşər. Şahsan şahlığını elə, vəzirsən vəzirliyini. Dərvişlibas nə düşüfsüz elə, obaya. Oğru döylüsünüz ki, bir şeyi manşırlayıf gejə də gedif oğurluyasınız. Şah Abbas dedi:

- Ə çoban qardaş, bizdən nə istəyirsən? Biz yolçu adamlarıx, yolçuya ilan da dolaşmaz. Axı sənə nə pislik eləmişik? Dəli çovan dedi:

- Mənə heç bir pislik eləmiyifsiniz. Əmbə canınızı sağ-salamat istəyirsinizsə, mən deyənə əməl eləyin, yoxsa ikinizə bircə xançal vuraram. Mənim dediyim dedikdi. Şah Abbas dedi:

- Oğul, nə istəyirsiniz mənə de, təki düzələn olsun. Dəli çovan dedi:

- Qəbz yaz, möhürünü də vur ki, «Dünyanı nə cür, nə təhər tutarsan elə də gedər». Şah vəzirin üzünə baxdı. Vəzir dedi:

- Ay fələk öyünü yıxsın, görmürsənmi dəli çovanın biridi, nə hır qanır, nə zır. Burda pulun ha çıxmır, bir quru möhürdü, bir tüpürcəkli möhür, yaz möhürlə ver, çıxıf getsin. Biz də sağ-salamat çıxıf cəhənnəm olax yıxılmışımıza.

Şah Abbas qorxusundan tir-tir əsirdi. Xançal başının üstündə hazırıydı. Tez kağız çıxardıf yazdı: «Dünyanı nejə, nə təhər tutarsan elə də gedər». Sonra möhürünü civinnən çıxardıf kağıza vurdu, verdi çovana. Çovan kağızı alıf qoydu civinə. Dedi:

- Di uğur olsun, gedin. Elə gedin bir də dala baxmayın, baxdınızmı başınız bədəninizdən ayrılacax. Dərvişlər əldən çıxan kimi elə getdilər, asta qaçana göy imam qənim olsun. Çovan dallarınca baxıf güldü, sonra çıxıf öz yoluynan getdi. O qədər getdi ki, gəlif Təvriz şəhərinə çatdı. Bir tacirə nökər oldu. Bir müddətdən sonra gördü oğlan kimsəsizdi. Onu özünə oğul elədi. İki il keçmişdi. Bir gün tacir baxıf gördü ki, oğlunun halı hal deylü, qara çiyid, göy buluddu. Üzünü oğulluğuna tutuf dedi:

- Oğlum, niyə qəmginsən, dərdini mənə söylə.

Oğlan dedi:

- Bilirsən, nədi dərdim?

Tacir dedi:

- Axı mən nədən bilim, sən havax mənə dərdini demisən ki mən də bilim.

Oğlan dedi:

- Bilirsən nə var? Gedərsən İsvahana, Allahverdi xan vəzirin kiçik qızını mənə alarsan. Yoxsa bir xançaldı sənin canındı. Tacir oğlanın gücünə bələd idi. Qorxa-qorxa dedi:

- Ay bala, mən hara, Allahverdi xan vəzir hara? Qızı o mənə verərmi?

Oğlan dedi:

- Ya almalısan, ya da sənin canındı, bu xancaldı. Xülasə, tacir günü sabahdan düşdü elçiliyə, eli-günü töküf vəzirin qızını oğluma aldı.

Aradan iki-üç il keçmişdi. Vəzirin arvadı dedi:

- Ay kişi, bu necə qız ərə verməkdi? Nə qızı görürük, nə oğlanı. Bəs o tacir qudan harda qaldı, o niyə görünmür?

Bir də gördülər, budu, tacir səmələnə-səmələnə gəlir. Onun gəlişini görüf çox sevindilər. Onu xətir-hörmətnən qəbul elədilər.

Tacir söylədi ki, Şah Abbasnan görüşmək niyyətindədir. Odur ki, taciri Şah Abbasın hüzuruna apardılar. Tacir üzünü Şah Abbasa tutub dedi:

- Şah sağ olsun, gözün aydın, sənin o itkin oğlun tapılıb, özü də bir neçə versində gəcavəsini əyləyib göndərdi ki, atam Şah Abbasa xəbər ver gəlib məni qarşılasın.

Şah Abbasnan vəzir bir-birini üzünə baxdılar. Allahverdi xan vəzir dedi:

- Şah sağ olsun, üzümə niyə elə baxırsan? Sənin oğlun olmasa sifariş göndərib deyərmi «atama de məni qarşılasın»?

Şah Abbas dedi:

- Vəzir, axı bu mənim hansı oğlum ola bilər? Mənim ki, oğlanlarım yanımdadır.

Vəzir dedi:

- Şah sağ olsun, mən nə bilim. Dərvişlibas olub o qapı mənim, bu qapı sənin düşüf azmı gəzmişik? Kim bilir harda nə xəta eləmisən? Atalar yaxşı deyib «oğurluxnan qəhbəlik qırx gün çəkər». Həmən əməllərindi, gəlif indi qarşına çıxıf.

Eşit Şah Abbasın baş hərəminnən. Baş hərəm bu xəvəri eşidif birbaş şahın yanına gəlif dedi:

- Deməli, sənin gizlində də işlərin olurmuş. Başqa yerlərdə arvad saxlayırmışsan, bərəkallah, kişi!

Şah dedi:

- Xanım, and bu, qəsəm bu, mənim gərək başqa yerdə oğlum olmasın. Bir səbr elə, görək başımıza gələn nədi?

Şah elan elədi, təbil-möhül vuruldu. Oğlanı qarşılamağa qaçdılar.

Eşit bu əhvalatın belə qurulmağınnan. Oğlan bir gün yataxdan qalxıb tacir atasına dedi:

- Ay tacir, bu vaxta kimi məni sən saxladın, sahiblik elədin. İndi daha atamın yanına getmək istiyirəm. Tacir dedi:

- Ədə, sənin atan kimdi, bəs deyirdin mənim atam yoxdu, yetiməm. Oğlan dedi:

- Ay kişi, nə qaramat danışırsan, yetimsən də, yetimin birisən də. Necə atam yoxdu, mən Şah oğlu Şah Abbasın oğluyam. Bu barədə daha artıx-əysiy danışma. Heç vəzirin qızına evlənməyimi də atama bildirmə. Durub gedərsən Şah Abbasın yanına onu muştuluqlayarsan. Elə ki, atam məni qarşıladı, getdim atamın yanına, sonra biləcəklər sən məni oğulluğa götürüf böyüdüfsən. Vəzirin qızıynan evləndirifsən, onda gör sənin nə hörmətin olajax?! Qalanını da özün danışarsan, sana çoxlu ənam verərlər. Tacir sevindiyinnən bilmədi nə eləsin. Duruf livasını geyindi, oğlannan yola düşdü. Gəldilər yolun yarısında düşərgə saldılar. Tacir Şah Abbasın hüzuruna getdi.

Bəli, Şah Abbas adamlarıynan oğlanı qarşılayıf saraya apardı. Xəlvət-xəlvət göz altdan oğlana baxıf çox fikirləşdi ki, xudaya, görəsən bu mənim hansı oğlumdu? Oğlana nəzər salıf gördü ki, bunun özünə heç oxşarlığı yoxdu. Xülasə, bir qədər şaddıx-şadyanalıxdan sonra şah aranı xəlvət eliyif vəzirnən bəravər oğlanın yanında qaldı. Şah üzünü oğlana tutuf dedi:

- Ayə, kərətənin biri kərətə, sən mənim hansı oğlumsan, bir əməlli-başlı danış, məni başa sal. Oğlan dedi:

- Kərətəsən də, kərətənin birisən də, ağzınnan sözünü təmiz çıxart. Atam olmasaydın inan allaha ki, səninkini sənə verərdim.

Dəli çovan dedi:

- Vəzirin kürəkəni olan oğlunam.

Vəzir kürəkənini tanımadığına görə çiyinlərini çəkif dedi:

- Mənim kürəkənim tacirin oğludu. Niyə yalan danışırsan?

Tacir dedi:

- Ya vəzir, o düz deyir, sənin kürəkənin odur, mən onun doğma atası dəyləm, onu oğulluğa götürmüşəm. Sənin qızını da buna almışam. Ancaq şahın oğlu olmağını mən də yəqin bilmirəm.

Oğlan dedi:

- O ki, bilən yoxdu. Şah sağ olsun, indi buyuruf bilərsiniz. Qoynunnan qəbzi çıxardıf şaha verdi. Şah məktubu açıf baxanda gördü özünün xəttidi, «dünyanı nejə tutarsan elə də gedər». Şah qaldı məəttəl. Əhvalatı vəzirə söylədi. Vəzir dedi:

- Şah sağ olsun, kaş ki, o qarpız zəhərimiz olaydı. Günahkar biz özümüzük. İnsan dilindən bağladı, heyvan başından. Sən dilini bağlamadın, açdın, o da dilindən tutub. Özü də nə pəzəvəng olduğunu görmüşük. Adı Dəli çovan olsa da səndən, məndən ağıllı iş tutub. Baha buna söz-söhbət ola bilməz. Sənin oğlun, mənim də kürəkənimdir. Həmən günnən Dəli çovan şahın oğlu kimi başını açıf dolanmağa başladı (68).

**1023. Qısırlıq motivi** («Gülalı»). Gülalı bir gün Əkbər adlı qonşusunu çağırır ki, gedək mənə bir inək alaq. Uşaq ağartısız dolanmır. Kənddə soraqlaşıb öyrənirlər ki, Əzimdə satlıq inək var. Gedirlər həmin adamın yanına. İnəyə baxandan sonra Gülalı deyir:

- Qonşu, mənə qısır inək lazım deyil. Əgər inəyin boğazdırsa, sat alaq.

Əzim:

- Nə danışırsan?! Sən qıraq yerli deyilsən ki, səni aldadam. İnək boğaz olmasa sənə vermərəm. Buğaya gəldiyini gözümlə görmüşəm. Dörd aydan sonra doğasıdır.

Razılaşırlar. Pulunu çıxarıb verəndə əlli manat çatmır. Əzim deyir ki, a kişi yoxdur, yoxdur. Nə vaxt olsa onda verərsən. Əkbər kişi də şahiddir.

Gülalı inəyi gətirib tövləyə bağlayır. Səhər tezdən eşidir ki, Əkbər kişi rəhmətə gedib. Deyir yəqin inəyin ayağı düşmədi. Bu haqda heç kəsə heç nə demir. Dörd ay keçir. İnək yelin tərpətmir. Bilən adamları çağırıb göstərir. Hamısı deyir ki, inək qısırdı. Bundan sonra arvad başlayır Gülalının gününü də əskiyə bükməyə. Danlaq altında qalmış Gülalı hər yerdə başlayır Əzimin arxasınca danışmağa ki, o, qonşu deyilmiş, adam deyilmiş. Qısır inəyi mənə satdı. Bunu eşidən Əzim düşünür ki, inək qısır çıxıb. Gülalı sonra pulun qalığını vermir. Odur ki, gəlir Gülalıgilə.

- Ay Gülalı, o amanata gəldim. Yaman lazımdır.

- Hansı amanata? - deyə Gülalı özünü bilməzliyə qoyur.

- İnəkdən əlli manat qalmadımı? Əkbər də yanımızda idi.

- Ay Əzim, heç inəyi soruşmursan? Doğdumu, qısırmı çıxdı, öldümü, qaldımı? Sənə demədimmi qısır heyvanı mənə vermə?!

- Qısır çıxıbsa mən neylim?! Get qısırlığı kəllərdən soruş.

- Hə… get səndə pulun qalanını Əkbərdən soruş! - deyə Gülalı ona qəti cavab verir (69).

**1024. Hazırcavablıq motivi** («Gülalı»). Gülalı qoyun otarmağa gedibmiş. Axşam sürünün qabağına çıxanlar soruşurlar ki, ay Gülalı, çöldə canavar görünmür ki?

Gülalı cavabında:

- Ay rəhmətliyin uşağı, çöldə canavar neyləyir? Nə qədər canavar var hamısı pristavın idarəsinə toplaşıb, - deyir (69).

**1025. Hazırcavablıq motivi** («Mənim də fikrim elədi»). Gülalı bir dəfə arana gedəndə görür ki, bir kişi yanına üç səbət üzüm qoyub satır. Düşünür ki, gəlmişkən bir doyunca üzüm yeyim. Yaxınlaşır üzüm satana ki, qardaş səbətlərin üstündən bir doyumluq üzüm yesəm nə alarsan?

Üzümsatan düşünür ki, çox yesə iki, ya üç kilo üzüm yeyə bilər. Odur ki, deyir:

- Beş manat ver. Nə qədər yeyirsən ye.

Gülalı çıxarıb bir beşlik verir. Başlayır yeməyə. Hər salxımı bircə dəfə dişinə çəkib saplağını atır kənara. Üzümsatan görür ki, səbət qurtarır.

- Bilirsən, nə var? - deyə üzümsatan dillənir. Bura bazardır. Hamının hərəkətinə kənardan fikir verirlər. Ayıbdı, üzümü salxımla yox, dənə-dənə yemək lazımdı.

- Mənim də fikrim elədi. Tələsmə o biri səbətlərin üzümünü dənələyib yeyəcəyəm, - deyə Gülalı cavab verir (69).

**1026. İbrət motivi** («Sirkə ilə heyvanxananı qarışdırırlar»). Höcət Cəfəri qonşu kəndlərdə tanıyan yoxuymuş. Bildiyinə də qarışarmış, bilmədiyinə də. Harda bir söhbət getsə, atılarmış ortaya ki, yox sən düz demirsən, edə deyil, belədir.

Bir gün üç-dörd nəfər söhbət edirmiş, görürlər ki, Höcət gəlir. Aralarında danışırlar ki, odur gəlir. Höcətə başlayacaq. Söhbəti nədən salaq? Bu vaxt Höcət gəlib çıxır.

Yoldaşlardan biri deyir:

- Hə…əşi, şəhər başqa şeydir. Odur, deyirsən gedib sirkə baxıbsan. Mən bilirəm ki, ləzzət alıbsan. Bir gün təşkil edək, bərabər gedib baxağın, sirkə mənim də böyük marağım var. Dərindən qəhqəhə çəkib gülən Höcət dedi:

- Hələ sən sirkə görməyibsən? Ay yazıq sənin gününə! Sən harda görübsən?

- Sirkəni xörəkdə yüz dəfə yemişəm.

- Ay Cəfər, sən səhv salırsan. Sirk deyirik. Heyvan oynadırlar, adamlar yüz oyun çıxarır. Yazıq sizin gününüzü.

- Sirkə ilə heyvanxananı qarışdırırlar, - deyə Höcət əlini əlinə vurub ürəkdən gülür (69).

**1027. İbrət motivi** («Mənnən nə işin var?»). Bir oğlan, anası, arvadı bir evdə yaşayırdılar. Amma gədə yedəyə gedən idi. Arvadı nə desə o idi. Bir gün gəlin dedi:

- Anan bu otaqda korluq çəkir, istəyirəm ananı o biri otağa addadam.

Gəlin nə desə oğlan dillənə bilmir. Arvad bir neçə gün o otağda qaldı. Dedi:

- Burada da korluq çəkir, o biri otağa addajam.

Arvad bir neçə gündə bu otaqda qaldı. Dedi:

- İndi də ananı mətbəxə gətirəjəm.

Getirdi. Arvad bir neçə gün də burada qaldı. Dedi:

- Burda da başını-gözünü darayıb xöriyinin içinə tökəjək, uşağımı qırajax. Bunu qonşuda boş ev var, oraya çıxardajam.

Yanı kirayəyə çıxardır. Arvad kirayədə qalmaqda olsun, sizə haradan xəbər verim, qonşu kəntdə gəlinin anası rəhmətə getdi.

Gəlin ərinnən bərabər getdilər yas yerinə. Gəldi gördü ki, anası ölüb, anasının başının üstündə oturub, dil deyib ağlamağa başladı. Oğlanın anası dedi:

- Camaat nə bilir nə çəkirəm. Amma bala mənimdi gərək mən də gedəm, camaat yaxşı deməz.

Arvad durub yolu əlinə alıb gəldi üzür yerinə. Gördü ki, gəlini anasının başının üstündə, dil deyib ağlayır:

- Ana, o otaqdan bu otağa köçürtdüyüm, bu otaqdan o otağa köçürtdüyüm, mətbəxdən də qonşuya köçürtdüyüm qayınanam sana qurvan. Niyə o ölmədi, sən öldün?

Gəlinin qayınanasından xəbəri yox idi. Qayınanası dedi:

- A bala, mən onnan çox yoldaşlıx eləmişəm. Qoy, bir ağız da mən ağlıyım. Əlində işin var, ağzında dişin var, ağlayırsan anan qancığı ağla, mənnən nə işin var?! (70)

**1028. Məhəbbət motivi** (Adsız). Aqil babalar belə rəvayət edirlər ki, keçmişdə bir bəy varıymış. Bəyin yeddi oğlu və bir qızı varıymış. Qız o qədər gözəliymiş ki, görənlər onu Yusifin Züleyxasına bənzədərmişlər. Gözəlliyi bütün dünyaya yayılmış bu qızdan ötəri elçilər bəyin qapısına çığır salırlar. Lakin bəyin qızı bu elçilərin heç birinə «hə» demir. Sən demə bəy qızını bir çoban istəyirmiş. Qız çobanı istədiyindən onun elçisini gözləyirmiş. Çoban bəyin qorxusundan elçi göndərməyə cəsarət etmirmiş. Axırda bir bəy oğlu qıza elçi gəlir, qız yenə razı olmur. Əlacı kəsilən bəy oğlu öz bacısını qızın yanına göndərir ki, qızın fikrini öyrənsin. Qız çobanı sevdiyini oğlanın bacısına deyir. Oğlanın bacısı qapıdan çıxanda üzünü qardaşlarına tutub deyir:

Eləmi alıxlıdı

Çiyni yamalıxlıdır

Çobana qız verməyin

Ayağı çarıxlıdı

Oğlanın bacısı bunu deyib çıxıb gedir. Qızın qardaşları qızı yanına çağırıb bu sözün nə demək olduğunu soruşurlar. Qız üzünü qardaşlarına tutub deyir:

Vıznıjam heşdi-hüşdü

Sürüşdü yerə düşdü

Yüz igidin içində

Gözüm çobana düşdü.

Qızın qardaşları pərt olur. Böyük qardaş qəzəblə qıza deyir:

Qız, danışma avara

Bizə geydirmə qara

Bir az yaxşı fikirləş

Çoban hara, biz hara

İkinci qardaş:

Almaz tana taxarsan

Mələk kimi baxarsan

Çoban hara, sən hara

Sən bəyə yaraşırsan

Üçüncü qardaş:

Bacı dilim əzbəri

Yerə tikmə gözləri

Çoban-çoban deyibsən

Xar eyləmə bizləri

Qız gördü ki, qardaşları yaman başlayıb. Belə getsə onu çobana verməyəcəklər. Dördüncü qardaşın sözünü kəsib deyir:

Qarlı dağlar keçmişəm

Sərin sular içmişəm

Yüz igidin içindən

Tək çobanı seçmişəm. (71)

**1029. Alim motivi** (Adsız). Rəvayətə görə, bir nəfər ailəsini vətəndə qoyub uzaq diyara elm öyrənməyə gedir. On il ərzində bütün elimlərin sirrini öyrənib alim olur. Həmin adam öz vətəninə qayıdanda bir çobana rast gəlir. Çoban onun yolunu kəsib soruşur:

- Hardan gəlib hara gedirsən?

Alim deyir:

- Alimlik öyrənməyə getmişdim. Elimləri öyrənib indi evimə, ailəmin yanına qayıdıram.

Çoban gülüb deyir:

- Sən ki, alimsən onda sənə üç sualım var. Onlara cavab verə bilərsənmi?

Alim deyir:

- Niyə cavab verə bilmirəm. Sən sualını ver. Çoban belə bir sual verir.

- De görüm, şənlik çoxdur, yoxsa viranlıq?

Alim cavab verə bilmir. Çoban ikinci sualı verir:

- De görüm, qadın çoxdur, yoxsa kişi?

Alim yenə cavab verə bilmir.

Çoban üçüncü sualı verir:

- De görüm, elm nəyə bağlıdır?

Alim yenə cavab verə bilmir.

Çoban deyir:

- On ildə mənim yanımda qulluq edəsən ki, sənə sualının cavabını öyrədəm.

Alim istəyir ki, çıxıb getsin, nə fikirləşirsə qalmağı qərara alır. On ildə çobanın yanında qalır. On ildən sonra çoban verdiyi sualın cavabını alimə başa salır. Deyir:

- Şənlikdən çox viranlıx var. İkinci sualın cavabı isə belədir:

- Qadın daha çoxdur.

Üçüncü sualın cavabı belədir:

- Elmin başı səbrə bağlıdır.

Bəli, alim bu adi sözlərə görə düz on il vaxtını bu çobanın yanında keçirdiyinə peşman olur. Qayıdıb evə gəlir. Alim evə çatanda qaranlıq düşmüşdü. Pəncərədən baxıb görür ki, arvadı oturub yanında da bir cavan oğlan var. Oturub şirin-şirin deyib gülürlər. Cibindən beşaçılanı çıxarar ki, oğlanı vursun, birdən çobanın sözləri yadına düşür. Gözünün qabağına evdən çıxdığı vaxt düşür. Onda qadın hamilə idi. O vaxtdan düz iyirmi il keçir. Cavanın öz oğlu olduğunu fikirləşir. Qapını açıb içəri keçir. Ailəsi ilə görüşür, oğlanı da öz oğlu biləndə çobana ürəyində öz minnətdarlığını bildirir. Təzədən öz ailəsi ilə xoşbəxt ömür sürür.

Atalar yaxşı deyib - ağlını yeyənin ağzı bal dadar (71).

**1030. Qayınana motivi** («Üç gəlin»). Biri var idi, biri yox idi. Bir qayınananın üç oğlu, üç gəlini var idi. Bu qayınana yaman əzazil idi. Gəlinlərə göz verib, işıx vermirdi. Onların gününü qara eləmişdi. Gəlinlər ondan xəbərsiz heç nə eliyə bilməzdi. Qayınana nişan qoyardı, gəlinlər əlini bir şeyə vuran kimi bilərdi. Odu ki, kiçik gəlin həmişə eşşəyə minib içəri girər, lazım olan yeməyi götürərdi. Qayınana hirslənəndə də deyərdi:

- Xəbərimiz yoxdu.

Bir gün kiçik gəlin fətiri oğurlayıb möhkəm-möhkəm belinə bağladı. Qayınana gördü ki, fətirlərin bir neçəsi əysikdi. Başladı gəlinləri söyüb-döyməyə. Bu qayınananın bir adəti də vardı. İtən şeyləri gəlinlərdən almaq üçün onları oynadardı ki, görsün hansı gəlin günahkardı. İndi də başladı ki, gərək oynayasınız. Böyük gəlinlər başladı titrəməyə. Kiçiyin heç vecinə də döyüldü. Arxayın idi ki, belini möhkəm bağlayıb. Gəlinlər başladı oynamağa. Böyük gəlin dedi:

- Bu nə müsibətdi, bacım?

Ortancıl onun səsinə səs verdi:

- Bilsə, qiymətdi, bacım.

Kiçik gəlin onları ürəkli olmağa çağırdı:

- Bağlamışam, bərkdi, bacım.

Kiçik gəlinin sözlərini gəlinlər eşidib ürəkləndi. Onlar tez-tez oynuyurdular ki, qayınanaları onlardan şübhələnməsin. Qayınana gördü ki, gəlinlərin üst-başından bir şey düşmədi. Elə bildi ki, onların heç nədən xəbəri yoxdu. Gəlinlərin canı qurtardı.

Qayınana qocalıb əldən düşmüşdü. Gəlinlərə tapşırmışdı ki, onu zənbildə gəzdirsinlər. Yazıx gəlinlərin günü yox idi bu qayınananın əlindən. Onlar hər gün növbə ilə qayınanaya qulluq edirdilər. Bir gün kiçik gəlin dedi:

- Mənim növbəm olanda siz aşağıdan qışqırın ki, qardaşın ölübdü.

Bəli, gəlin qayınanasını o tərəf, bu tərəfə aparmağa başladı. Birdən aşağıdan böyük gəlinlər qışqırdı:

- Ay gəlin, ay gəlin, qardaşın ölübdü.

Kiçik gəlin başladı zənbili o tərəf bu tərəfə çırpmağa, üz-gözünü yırtmağa. Qayınananın qorxusundan dili tutuldu. Oğlanları gəlib analarını can üstə gördü. O, əl-ayağını yellətməyə başladı. Dedilər görəsən bu nə deyir? Kiçik gəlin dedi:

- Vəsiyyət eləyir. Deyir ki, sandığın açarını kiçik gəlinə verin.

Oğlanlar inandılar. Açarları kiçik gəlinə verdilər. Artıq qayınana canını tapşırmışdı. Onun bütün var-dövlətini kiçik gəlin üç yerə böldü. Zalım qayınananın ölümündən sonra gəlinlər mehriban yaşamağa başladılar (71).

**1031. Məhəbbət motivi** (Gədəbəy dağlarının qoynunda yerləşən Qız qalası haqqında rəvayət). Belə nağıl edirlər ki, keçmişdə adlı-sanlı bəylərdən birinin qızına gavır oğlunun gözü düşür. Qız da oğlanı sevirmiş. Qızın eşqindən xəbər tutan bəy qızını çağırır. Nə qədər öyüd-nəsihət verirsə olmur. Əlacı kəsilən bəy qızını cəzalandırmaq məqsədilə bir qala tikdirir. Onu qalanın axırıncı otağında saxlatdırır. Qalaya gözətçilər qoydurur.

Xəbəri eşidən gavır oğlu tədbir görür. Öz atını tərsinə nalşadıb gəlir. Qala yollarını yoxlayan nəzarətçi görür ki, qaladan bir atlı çıxıb gedib. Elə bilir ki, bəyin qızı qaçıb. Tez bəyə xəbər aparır ki, qalaya atlı gəlməyib, amma qaladan bir atlı çıxıb. Bəy tələsik qalaya gəlir. Gavır oğlunu qızının yanında görəndə gözlərinə qaranlıq çökür. Gavır oğlunu öz atının quyruğuna bağlatdırır. Qızını da qalanın başından atıb öldürür.

Deyilənlərə görə, keçmişdə o qalanın adına Şərəf qalası deyərmişlər. Həmin qalaya indi Qız qalası da deyirlər (71).

**1032. Evlənmə motivi** («Gülalı evlənmək istəyir»). Gülalı cavan oğlan imiş. Tay-tuşları artıq evlənmişdi. Gülalı ha gözləyirmiş ki, görüm atam-anam nə vaxt insafa gələcək, məni də evləndirəcəklər. Ay keçir, gün keçir bir axşam Gülalı yorğanın altında eşidir ki, atası bunun adını çəkir. Yorğanın ucunu qaldırıb qulağını şəkləyir ki, görsün nə deyəcəklər? Baxır ki, atası deyir:

- Arvad, artıq Gülalının evlənmək vaxtıdır. Kənddə gör elə qız varmı gəlin gətirək.

- Qıza nə olub, ay rəhmətliyin oğlu, - deyə arvad dillənir. Evində nəyin var? Gəlin gətirənin heç olmasa bir dəst paltar almaq imkanı olar.

- Arvad, düzdür, malımız-qoyunumuz yoxdur, ancaq eşşəyimiz var. Neyləyək həmin eşşəyi satıb gədəni evləndirək, - deyə kişi cavab verir.

Onların bu tədbiri Gülalını sevindirir. Günlər, həftələr, aylar keçir. Ancaq Gülalının evlənmək məsələsi elə bil ki, yada düşmür. Gözləməkdən səbri tükənmiş Gülalı bir gün anasına deyir:

- Ana, o eşşək deyirdiniz, nə oldu?

Anası dərhal başa düşür ki, Gülalı daha dilə gəlib. Odur ki, cavabında:

- Oğul, atan gəlsin yadına, - deyir (69).

**1033. Lovğalıq motivi** («Kişinin başına iş gələr»). Gülalı bir gün eşşəyi minib çölə tərəf çapırdırmış. Görür ki, qızlarağası bir dəstə qız-gəlinlə yolla gedir.

Eyləməyib tənbəllik eşşəyi daha da oxlovlayır ki, bərk qaçsın. Qızların yanına çatanda eşşək topcuqlayıb Gülalını vurur yerə. Əli, ayağı sıyrılmış, burnu qanamış Gülalı utana-utana qalxır. Qızlar su gətirirlər, Gülalı əl-üzünü yuyur. Özünü saxlaya bilməyən qızlarağası bikef-bikef deyir:

- Allah məni öldürsün, ay Gülalı, bu nə iş idi arvad-uşağın içində başına gəldi?

Gülalı lovğa-lovğa:

- Fikir eləmə, kişinin başına iş gələr, - deyə cavab verir (69).

**1034. İbrət motivi** («Mən Allahın işinə qarışmıram»). İki qonşu olur. Bunlardan biri çox varlı idi. O biri qonşu isə çox kasıb idi. Varlı qonşu nə qədər kömək eləyirsə də, qonşusu bir az babat yaşasın, xeyri olmurdu. Qonşu günü-gündən kasıblaşırdı. Varlı qonşu haca ziyarətə gedirmiş. Kasıb qonşu gəlir ki, mənə də bir eşşək ver, mən də haca ziyarətə gedim, Allaha yalvarım mənə də bir az var-dövlət versin. Uşaqlarımı dolandıra bilim.

Qonşu ona bir eşşək verir. Ziyarətə yola düşürlər. Kənddən təzəcə aralanmışdılar ki, kasıbın eşşəyi yıxılıb ölür. Kişi kor-peşman evə qayıdır. Varlı qonşu gedir, ziyarət eləyir. Allaha yalvarmağa başlayır. - Ay allah, mənə bu qədər var-dövlət vermisən, qonşumun çörək almağa belə pulu yox. Bu var-dövlətdən bir az da qonşuma ver. O da külfətini dolandırsın. Səni ziyarətə gəlmək istəyirdi. Mən bir eşşək verdim, o da yolda öldü.

Varlı qonşu ziyarətdən qayıdır. Aradan bir müddət keçir. Güclü yağış yağır, tufan qopur. Varlı qonşunun mal-qoyununu, ev-eşiyini su aparır. Bir həsir qalır, bir məmmədnəsir. Kişi xeyli ac-yalavac qaldıqdan sonra özünə iş axtarmağa gedir. Başqa bir padşahın vilayətinə gedir çıxır. Burda bir varlıya nökər olur. Bir illik qazancı bir onluq qızıl olur. Beləliklə, yeddi il nökər qalır. Vaxtı tamama çatır. Vətənə qayıtmaq istəyir. Kişi bu yeddi ildə donuza baxırmış. Yolun çoxunu gəmi ilə gəlməli olur. Dənizin ortasında tufan başladı. Gəminin içindəkilərin hamısı Allaha yalvarmağa başlayır. Nökər olan kişi isə heybəsi qucağında sakitcə oturmuşdu. Gördülər gəminin tufana düşməsi bu kişinin heç vecinə də deyil. Gəldilər ki, ay kişi, Allaha sən də yalvar, bəlkə sənin səsini eşitdi. Kişi cavab verir:

- Mən Allahın işinə qarışa bilmərəm. Bir dəfə qarışdım, ona görə də yeddi il donuza getdim. Mən bir də onun işinə qarışa bilmərəm. Özü bilən yaxşıdır (71).

**1035.**  **Çətin tapşırıq motivi**, **sınaq motivi** («Üç bacı»). Biri var idi, biri yox idi. Keçmiş zamanlarda bir kişi var idi. Bu kişinin bir xatunu, üç qızı var idi. Qızlar böyüyəndə kişinin xatunu öldü. Böyük bacı kiçik bacılarını saxlayırdı.

Bir gün paccah, öz vəzir-vəkili ilə ova çıxmışdı. Ovdan qayıdanda onlar yoxsul kişinin qızlarını gördülər. Qızlar onların xoşuna gəldi. Kiçik bacını paccah, ortancıl bacını vəzir, böyüyü isə vəkil aldı. Böyük bacının kiçik bacıya paxıllığı tuturdu.

Bəli, doqquz ayın tamamında kiçik bacı bir kəkili gümüş, bir kəkili qızıl bir uşaq doğdu. Amma böyük bacılar onun gözəl-göyçək uşağını gizləyib yerinə it küçüyü qoydular. Kiçik bacının bundan xəbəri olmadı. Bir birçəyi qızıl, bir birçəyi gümüş uşağı sandığa qoyub suya atdılar. Paccaha xəbər çatdı ki, xatunun it küçüyü doğub. Paccah bundan bərk qəzəbləndi. Əmr elədi xatunu yarıyaqədər torpağa basdırdılar.

Kiçik xatun belə qalmaxda olsun, görək uşağının başına nə gəldi. Su sandığı axıdıb bir dəyirmana gətirdi. Dəyirmançı sandığı tutub qırağa çıxartdı. Gördü ki, gözəl-göyçək bir uşaq var sandığın içində. Dəyirmançı sevindi. Onun uşağı yox idi. Gətirib onu saxlamağa başladı. Aradan xeyli vaxt keçdi. Oğlan yaşa doldu. Böyük bacı bildi ki, dəyirmançı saxladığı uşaq kiçik bacısının uşağıdı, onu yanına çağırıb dedi:

- Filan yerdə bir alma tirəyi var, get onu gətir.

Oğlan gedib həmin tirəyi gətirməyi qərara aldı. Dəyirmançı çox yalvardı, oğlan az eşitdi. Axırda dəyirmançı dedi:

- Oğul, o xatun səni ölümə göndərir. Onun sözlərinə inanma. Oğlan razı olmadı ki, olmadı. Yeməyi şirin, aparmağa yüngül nə varsa götürüb günə bir mənzil yola düzəldi. Yolda nurani bir qocaya rast gəldi. Qoca tirəyi necə gətirməyi ona öyrətdi. Oğlan gedib həmin tirəyi gətirdi. Böyük bacı oğlanın sağ gəldiyini görüb çox qəmləndi. Yenə hiyləyə əl atdı. Oğlanın yanına gəlib dedi:

- Filan yerdə bir tirək var, onun üstündə bir quş var, get onu gətir.

Oğlan bu dəfə də onun dediklərinə aldandı. Yenə də nurani qoca yol öyrətdi. Oğlan həmin quşu da gətirdi. Böyük bacı bunu görüb qəm dəryasına qərq oldu. Necə olursa-olsun oğlanı məhv etməyi qərara aldı.

Dəyirmançı ölüm ayağında oğlanı yanına çağırıb dedi:

- Filan yerdə torpağa basdırılan xatun sənin anandı.

Dəyirmançı bütün olub-keçənləri oğlana nağıl elədi. Dedi:

- Filan yerdə bir ot var. Əgər ananın yaxşı olmasını istəyirsənsə, get onu gətir.

Oğlan yola düzəldi. Az getdi, üz getdi, dərə-təpə düz getdi. Gəlib yenə nurani qocaya rast gəldi. Nurani qoca otu gətirməyin yolunu oğlana öyrətdi. Oğlan gedib otu gətirdi. Bu otun köməyilə anası sap-sağlam oldu. Ana-bala bir müddət belə yaşadı.

Bir gün anası dedi:

- Oğlum, get bütün əhvalatı paccaha danış.

Oğlan paccahın yanına gəlib bütün əhvalatı söylədi. Paccah əmr eylədi. Böyük bacını bir dəli qatırın quyruğuna bağlayıb daşlığa buraxdılar. Paccah xatununu və oğlunu saraya gətirdi. Onlar xoşbəxt ömür sürüb dövran sürməyə başladılar (72).

**1036. Çətin tapşırıq motivi, sınaq motivi** (Adsız). Azərbaycan mahalında Aşıx Səmənd adlı bir nəfər olur. Bir gün o, Bayramlı kəndinə toya gedir. Toy da nə toy? Böyük adamın toyu olur. Aşıx Səmənd o vaxt Abbasın nağlını başlayır camaata şirin-şirin söhbət eləməyə. Söhbət elədiyi yerdə bir qarı dəsmalını çıxardıf gizlədir. Aşıx Səməndin üstünü kəsir. Deyir:

- Aşıx Səmənd, mənim bir dəsmalım varıydı, onu oğurlayıflar gərək sən tapasan.

Toy sahıvı irəli gəlib dedi:

- Ay qarı, allaha-tanrıya bax, kişi söhbət başdıyıf, qoy söhbətini qurtarsın. Sonra nə deyirsən, de.

Qarı dedi:

- Xeyir, olmaz. Olajax iş döyül, mənim yaylığım gərək tapılsın.

Əmmə camaat gördü ki qarı əl çəkən döyül. Dedilər:

- Aşıx Səmənd, gör fikri nədi bu qarının, yaylığı tapılajax, yoxsa yox?

Alır görək bu yerdə Aşıx Səmənd nə deyir, biz də deyək siz də şad və xoşbəxt olun.

Mərəkəyə soraq olsun,

Versinnər itən yaylığı.

Ay dinnən kənar olsun,

Tapıb vermiyən yaylığı.

Bir mərd oğul istərəm,

Mən deyən sözdəri qana

Aləmə şutku eyləyə,

Mahala sala nişana.

Bu atdı qəsit gəndərin

Aşağı Cırdajana.

Orda mərd adamlar çoxdu,

Bəlkə onlar tapa yaylığı.

Toy sahıvı yenə dedi:

- Ay qarı, insafın olsun çıx get. Qoy aşıx söhbətini eləsin.

Dedi:

- Sən ölmüyəsən, əl çəkən döyüləm. Gərək yaylıq tapıla.

Aldı görək Aşıx Səmənd bu dəfə qarıya nə dedi:

Bir mərd oğul istərəm,

Mən deyən sözləri haxlıya.

Bayramlıyı başdan düşə,

Öy və öy tamam yoxluya.

Keçibdi kəssav əlinə,

Ulama verin salahıya.

Mərd iyitdər hoy günüdü,

Qoymuyun bata yaylığı.

Yerbəyerdən camaat dedi:

- Ay qarı, allaha bax, tanrıya bax gəl yaylığın haqqını nə qədər desən verək, əl çək aşıxdan, qoy söhbətini eləsin.

Dedi:

- Əşi, nə başdıyıfsınız, əl çəkən döyüləm. Gərək mənim yaylığım tapıla.

Mərəkədə yoxdu, ay nənə,

Durun bir çölləri gəzin.

Axtarın hər doqqazı,

Çəpəri-kolları gəzin.

Xəbər alın naxırçıdan,

Danaçı-malları gəzin.

Səs salıb qayalara,

Yaylığı-yolları gəzin.

Sonra məskən salajax,

Tutmamış vətən yaylığı.

Mərəkədə yoxdu, ay nənə,

Həlbət urcah oldu sana.

Qiyməti bir şaha,

Bir şey döyül satam.

Hələ buna cürə diyəllər,

Dalınnan qoşacam cürə,

Dalısı zor gələcəkdi,

Tərpətməz kotan yaylığı.

Ev sahıvı dedi:

- Ay qarı, insaf elə, al yaylığın haqqına, bir kəlağay verək, var get.

Qarı təkidlə dedi:

- Olmaz, gərək yaylığım tapıla.

Aldı Aşıx Səmənd gərək bu dəfə nə dedi:

Soraxçı gəldi mənə,

Mən zəhmət çəkəjeydim.

Addyajeydim Dağıstana,

Dağıstanı devr eliyif,

Qoymuyəjeydim dəftərxana.

Özünə də məlum olsun,

Bizdən gətdün bir kolxana.

İrazı oldunmu, nənə,

Apardı sələm yaylığı.

Toy sahavı gətdi bir dənə təzə kəlağay verdi. Dedi:

- A qarı, aman günüdü, bu kəlağayı apar get. Qoy aşıx söhbətini eləsin.

Aşıx Səmənd gördü ki, qarı kəlağayını alıb gedir, dedi:

- Ay qarı nənə, bir ayax saxla, onnan sonra gedərsən.

Qarı dayandı. Aşıx Səmənd sazla dediyi sözləri söznən qarıya dedi. Qarı dala qayıdıb apardığı kəlağayının üstünə bir kəlağayıdı qoyuf dedi:

- Aşıx Səmənd, halal olsun. Mən səni sınıyırdım. Ona görə də bunları sana nəmər verirəm.

Qarı bunları deyib əlindəkiləri aşığın yanına qoydu. Aşıx Səmənd də söhbətini eləməyə başladı.

Sizdə şad və xoşbəxt olun! (73)

**1037. Ədalətli hökm motivi** (Adsız). Keçmiş zamanlarda Dərbənd şəhərində dərya tərəfində bir küçədə qonşuluqda iki arvadın ikisinin də oğlan uşaqları dünyaya gəlir. Yaz fəsli olur, arvadlar bir-biri ilə çox hörmətli yaşayırlar. Körpələri bir aylıq olar-olmaz, bunlar uşaqlarını da götürüb dərya kənarına gəlirlər. Uşaqları qundağı ilə suyun kənarına qoyub, özləri soyunub dəryada çimməyə başlayırlar. Bu zaman dərya çalxalanır, sular dalğalanmağa başlayır. Arvadlar baxıb görürlər ki, su az qalır gəlsin uşaqlara çatsın. Onlar sudan çıxıb uşaqlara tərəf qaçırlar, amma uşaqlardan birini dalğa aparmışdı. Yerdə qalan uşağı uşağını dalğa aparan arvad götürüb deyir ki, bu uşaq mənimdir. Uşağın anası uşağını ala bilmir, nə qədər çalışır ki, başa salsın ki, uşaq mənimdir, arvadı başa sala bilmir. Özünün uşağı tələf olan arvad onun da məhvinə çalışır, odur ki, qalan uşaq mənimdir-deyib vermir. Buna sübut yox idi. Körpə uşaqları analarından başqa heç kim tanıya bilmirdi. Uşağın doğma anası hakimə şikayət elədi. Yenə də arvad-uşaq mənimdir-deyib vermədi. Bir kəs uşağı alıb verməyi bacarmadı. Körpə uşaq öz anasını tanımırdı, bu işdən istifadə edən yalançı arvaddan uşağı alan olmadı. Məhkəməyə verdilər, məhkəmə də uşağı alıb verə bilmədi, çünki uşağı tanımaq çətin idi və isbat edən olmadı. Beləliklə, uşaq yalançı arvadda qaldı.

Uşağın anası naəlac qalıb uşağı almaq haqqında yollar fikirləşməyə başladı. Bu əhvalatı bütün xalq bilirdi. Camaat, arvadların içindən bir qoca arvad uşağın anasının yanına gəldi, dedi ki, məhkəmədən icazə alsın, o, uşağı alıb anasına verəcək. Arvad gedib məhkəmədən icazə aldı.

Qoca arvad arvadların ikisini də bir yerə çağırdı. Dedi:

- Sizin bir uşağınız tələf olub, biri isə qalıb. Siz də ki uşağın hansınızın olduğunu bilmirsiniz. Onda uşağı yarı bölüb paylamaq gərək.

Belə deyəndə uşağın doğma anası razı olmadı. O biri arvad isə kəsilməyinə razılıq verdi. Onda uşağın doğma anası dedi ki, uşaq mənim deyil, qoy onda qalsın.

O biri arvad isə dedi ki, istəyirsiniz kəsin.

Qoca arvad bildi ki, uşaq onun deyil, o biri arvad isə kəsilməyindən qorxaraq uşağından imtina etdi. Beləliklə, uşağın anası tapıldı (74).

**1038. Qisas motivi** («Nahaq qan yerdə qalmaz»). İki qonşu olur. Bunlar çörək pulu qazanmaq üçün başqa ölkələrə üz tuturlar. Bu iki yoldaşın biri tək olur. O birisinin arvadı, iki oğlu olur. Uşaqlar balaca olur. Kişi arvad-uşağını Allaha tapşırıb qonşusu ilə yola düşür. Qonşular bir müddət yol gedirlər. Qabaqlarına iki yol çıxır. Yol ayrıcında daşın altına nişan qoyurlar ki, kim tez gəlsə gözləsin. Hərəsi bir yolla getməyə başlayır. İki uşağı olan kişi gecəni-gündüzə qatıb işləməyə başlsyır. Vətənə qayıtmaq vaxtı çatır. Kişi baxır ki, xeyli var-dövlət yığıb. Gəlib nişan qoyduqları yerə çatır. Görür yoldaşı hələ gəlməyib. Bir az keçir, yoldaşı da gəlib çıxır. Yoldaşı isə əli ətəyindən uzun qayıdır. Tək olan qonşu yoldaşını öldürmək niyyətinə düşür. Qəfildən qonşusunu vurur. Uşaqların atası ölüm ayağında üzünü Allaha tutub deyir: “Ay doğan günəş, əsən yellər, axan sular, axşamlar, sabahlar, göy otlar: Ey ulu Tanrı, mənim nahaq qanımı yerdə qoyma. Kişi bunu deyib canını tapşırır. Qonşu istəyinə çatır, vətənə qayıdır. Öldürdüyü qonşusunun arvadını alır. Başqasının qazancı ilə ömür-gün keçirir. Kişini öldürdüyünü arvadından gizlədir. Uşaqlar böyüyür. Böyük qardaş köhnə bir xəncər tapmışdı. Bütün günü xəncəri daşa sürtüb itiləyir. Oğlan kişinin atası olmadığını bilirdi. Qonşular başa salmışdı. Oğlan qisas almağın vədəsini gözləyirdi. Bir gecə hamı yatır, oğlan atası haqqında fikirləşirmiş. Çöldə bərk külək əsirdi. Arvad da, kişi də yuxudan oyanır. Külək bacadan bir topa göy ot salır. Kişi diksinir. Qonşusunu necə öldürdüyünü yadına salır. Kişinin necə yalvardığını gözünün qabağına gətirir. Öz əcəlinin çatdığını hiss edir. Arvadı yanına çağırır. Arvadın ərini necə öldürməsini arvadına danışır. Və sonra deyir, mənim əcəlim çatıbdı deyəsən. Bu söhbəti oğlan da eşidir. Arvad görür ki, iş işdən keçib, kişiyə təsəlli verir. Təzədən yatırlar. Oğlan yavaşca qardaşını qaldırdı. Əlindən tutub evlərinin yanındakı çaya endirir. Özünə da tapşırır ki, mən evə gedib indi gəlirəm. Evə gedim üstündə gəzdirdiyi xəncəri çıxardıb anasını da, kişini də öldürür. Qayıdıb qardaşının əlindən tutub gecəynən kəndi birdəfəlik tərk edir (64).

**1039. Məhəbbət motivi** (Adsız). Bir qardaş olur, bir bacı. Bunlar çox kasıb olurlar. Qız həm ağıllı olur, həm də gözəl olur. Qardaş-bacının güzaranı çox ağır keçirdi. Padşahın oğlunun qıza gözü düşür. Qızın qardaşına elçi göndərib qızla evlənir. Qız hamilə olur. Oğlan uzaq səfərə yola düşür. Evə gec qayıtmalı olur. Qızın bir cüt əkiz oğlu olur. Uşağın birinin adını Məlik, o birinin adını Məlikəjdər qoyurlar. Qız uşaqları saxlamaqda çətinlik çəkirdi. Qız bir gün eşidir ki, vəzir yoldaşının yanına gedir. Kağız yazır ki, bir cüt əkiz oğlumuz olub. Saxlaya bilmirəm, özünü mənə çatdırarsan. Kağızı yazıb vəzirə verir. Vəzirin də qıza meyli varmış. Ancaq açıb-ağarda bilmirdi. Qıza pislik eləmək üçün əlinə fürsət düşür. Qızın dilindən başqa kağız yazır. Bir cüt it küçüyü doğub. Ata-anan məni saxlamır. Evdən qovurlar, özünü mənə çatdır. Qızın yazdığı kağızı cırıb atır. Özünün yazdığı kağızı oxuyub, atasına belə bir məktub yazır. Ata pis də olsa mən gəlincə mənim ailəmi evdən qovma. Kağızı yazıb vəzirlə atasına göndərir. Vəzir yolda kağızı açıb oxuyub, cırıb atır. Özü belə bir kağız yazır: «Ay ata, mən gəlincə o çəpəlin əllərini kəsib küçükləri ilə birlikdə evdən qovarsan». Özü yazdığı kağızı gətirib padşaha verir. Padşah oğlunun yazdığı kimi qızın əllərini kəsdirib, uşaqların da hərəsini heybənin gözünə salıb evdən qovurlar. Qız ağlaya-ağlaya heybə çiynində gəlib bir meşənin qırağına çıxır. Uşaqları çiynindən alıb yerə qoyur. Uşaqlar ağlaşır. Yemək istəyirlər. Qız bir ağlaşan uşaqlarına baxır, bir də kəsilmiş əllərinə baxır. Ağlaya-ağlaya üzünü Allaha tutur. Allahdan dilsiz-ağızsız uşaqları üçün kömək istəyir. Bir zümrüd quşu gəlib qızın əlinin üstünə bir lələk salır. Qızın kəsilmiş əlləri o saat sağalır. Qız lələyi götürüb tez o biri əlini də sağaldır. Əllərinin ikisi də tamam sağalır. Sevincək uşaqları heybədən çıxardıb qucağına aldı. Boylandı ki, bir dalda yer tapsın uşaqları orda rahatlasın. Gördü meşənin içində işıq gəlir. Uşaqları götürüb işıq gələn tərəfə getdi. Baxdı burda bir imarət var. Elə bil padşahın sarayıdır. İçində hər bir lazım olan ev avadanlığı, yemək-içmək var. Qız otaqlardan birinə keçib uşaqları rahatşadı. Qız qorxusuz-hürküsüz uşaqlarını böyütməyə başladı. Uşaqlar artıq böyümüşdülər. Analarına kömək edirdilər. Nahayat padşahın oğlu səfərdən qayıdır. Atasından arvadını, uşaqlarını soruşur. Atası onun yazdığı məktuba görə qızın əllərini kəsdirib evdən çıxardığını söylədi. Oğlan axtara-axtara gəlib qızın qardaşını tapdı. Arvad-uşağının orda olmadığını öyrənib axtarmağa başladı. Qızın qardaşı da ona qoşuldu. Bunlar kənd-kənd, oymaq-oymaq axtarırdılar, ancaq gördüm deyən olmadı. Gəlib bir meşəyə çatdılar. Bu həmin meşəydi ki, qız uşaqları ilə burda yaşayırdı. Məliklə Məlikəjdər çöldə oynayırdılar. Uşaqlar qaça-qaça gəlib dedilər: «Ay ana, atamla dayımız gəldi». Qız məəttəl qaldı. Uşaqlar nə atalaranı, nə də dayılarını görmüşdülər. Qız çölə çıxdı. Doğrudan da qardaşı da, əri də gəlirdi. Qapıya çatıb dedilər: «Bacı, bizi bu gecə qonaq saxlarsanmı, yol adamıyıq. Qız bunları evə dəvət elədi. Allah verəndən yeyib içib yatdılar. Nə əri, nə də qardaşı qızı tanımamışdı. Qız özünü necə nişan verməyi haqqında fikirləşdi. Axırda bıçağı qardaşının cibinə qoydu. Səhər durub yenə də Allah verəndən yeyib-içib yola düşdülər. Evdən xeyli aralanmışdılar ki, qız arxadan çağırdı.

- Bir dayanın, hara gedirsiniz?

Qız bunu deyib onlara yaxınlaşdı, dedi:

- Ax, namərd qardaş, o yad oğlu idi əllərimi kəsdirdi, bəs sən niyə bıçağımı aparırsan?

Qardaşı əlini cibinə salanda gördü bıçaq cibindədir. Qızı qardaşı da, əri də tanıdı. Hər üçü təzədən öpüşüb-görüşüb imarətə qayıtdılar (64).

**1040. Namus motivi** (Adsız). Bir gəlinin əri ölmüşdü. İki uşağıynan bir qarnı ac, bir qarnı tox yaşayırdı. Bu kəndin bir avara koxası var idi. Bunun gəlinə gözü düşmüşdü. Gəlin nə qədər eləyirdi kişi əl çəkmirdi. Kişinin ayrı arvadı, uşağı vardı. Gəlin kişini başından eləmək üçün yollar axtarırdı. Kişi dediyindən dönmürdü. Gəlinin qapısında bir qoca əncir ağacı vardı. Gəlin gündüzdən ağacın başına iri daşlar çıxarıb yığdı. Kişi hər gecə bu ağacın altında oturub gəlin qaçmasın deyə keşik çəkirdi. Qaranlıq düşdü. Kişi gəlib həmişəki yerində oturdu. Gəlin yığdığı daşları bir-bir götürüb kişinin başına atdı. Kişinin əlindən qurtardı. Gəlin ağacdan düşüb kişinin ayağından tutub sürüyə-sürüyə həyətdən araladı. Uşaqlarının əlindən tutub kəndin hakiminin yanına gəldi. Başına gələnlərin hamısını hakimə danışdı. Dedi:

- Əlacım kəsildi, kişini beləliklə öldürüb sizin yanınıza gəlmişəm. Mənə nə cəza istəyirsiniz verin.

Hakim Allah adamı idi. Dedi:

- Sənə heç bir cəza düşmür. Get arxayın uşaqlarını saxla.

Gəlin uşaqlarını saxlamağa başladı. Öz-özünə fikirləşdi ki, hələ nə yaxşı ki, yaxşı adamlar varıymış (64).

**1041. Çörək motivi** («Çörəyə ikinci Allah kimi baxırdılar»). Bir kişi var idi. Bu kişinin çox böyük külfəti var idi. Ailədə hamı çörəyi göz bəbəyi kimi qoruyurdu. Bu kişinin o qədər var-dövləti var idi ki, heç yerə sığıb-sığışmırdı. Kasıblara əl tutar, ağları aşıb daşardı, yığıb-yığışdıra bilməzdi. Kişi istəyirdi bütün kasıbların da çoxlu varı olsun. Nə qədər kömək eləsə də, xeyri olmurdu. Bir gün öz-özünə fikirləşdi ki, gedim Allahdan xahiş eliyim ki, mən yığıb-yığışdıra bilmirəm, bir az kasıblara bölüb versin. Kişi bu fikirdəykən yanına bir nurani qoca gəldi. Oturub söhbətə başladılar. Qoca kişidən necə dolanmağını soruşdu. Kişi varının aşıb-daşdığını söylədi. Qoca ona bir məsləhət verdi. Çörəyi yuxa bişirtdilər. Uşaqlar yeyəndə yerə düşməsin deyə yaxalarına dəsmal bağladılar. Yenə də çörək yerə düşmürdü. Hər şey Allaha ayan idi. Qoca yenə də kişinin yanına gəldi. Dedi:

- Hə, söylə görüm, vəziyyət indi necədir?

Kişi dedi:

- Elə əvvəlki kimi.

Qoca dedi:

- Axtardığın Allah mənəm. Mən sənə ona görə yuxa bişirməyi məsləhət gördüm ki, uşaqlar yeyəndə yerə töksünlər. Siz isə uşağın yaxasına dəsmal bağladınız. Çörək yerə düşməsin. Ona görə sən həmişə belə olacaqsan. O var-dövlət sənin halalındır (64).

**1042. Ədalət motivi** («Hax var, divan yox»). İki yoldaş olurlar. Uzaq bir yerə işləməyə gedirlər. Bunlardan birinin arvadı hamilə olur. Bu yoldaşlar yaxşı iş tapırlar. Evə əli dolu qayıdırlar. Yoldaşlardan biri çox paxıl və acgöz olur. Öz yoldaşını öldürmək həvəsinə düşür. Elə də eləyir. Pula görə öz yoldaşını öldürür. Kişi son nəfəsində bircə onu deyə bilir. «Arvadıma deyərsən, uşağın adını Hax var divan yox qoysun!». Kişi pulların hamısını götürüb evə gəlir. Kişinin sözlərini arvadına deyir. Arvadın oğlu olur. Arvad oğlunun adını Hax var divan yox qoyur. Uşaq böyüyür, bir neçə yaşına çatır. Bir gün küçədə bir uşaqla dalaşır. Uşağı tutub divanxanaya aparırlar. Uşaqdan soruşurlar:

- Sən kimin oğlusan, adın nədir?

Oğlan deyir:

- Atam yoxdu, adım da Hax var divan yoxdur.

Divanxananın böyüyü dünya görmüş adam idi. Burda nesə bir sirr olduğunu başa düşür. Fikirləşir ki, belə ad olmaz. Adın mənasına bax. Yenə soruşur:

- Ay bala. Sənin adını soruşuram.

Oğlan yenə dilləndi:

- Mənim adım Hax var divan yoxdur.

Divanxananın böyüyü yenə də soruşdu:

- Bu adı sənə kim qoyub?

Oğlan dedi:

- Bu adı mənə anam qoyub.

- Get ananı çağır bura. Uşaq gedib anasını çağırdı. Divanxananın böyüyü uşağın anasından soruşdu:

- Bacı, necə olub ki, uşağına belə adı qoymusunuz?

Arvad bir az fikirləşib dedi:

- Uşağın atası qonşumuzla işləməyə getmişdi. Bir müddətdən sonra qonşumuz gəldi ki, yolda quldurlara rast gəldik. Sənin kişini quldurlar öldürdü. Qazancımızı əlimizdən aldılar. Kişi vəsiyyət eləyib uşağın adını Hax var divan yox qoyum. Mən də onun vəsiyyətinə əməl elədim. Adam göndərib həmin adamı çağırırlar. Uşağın adının mənasını soruşur:

- Nə üçün uşağın adını kişi Hax var divan yox qoyub?

Kişi bir istədi ki, boynundan atsın. Gördü, yox, olmur. Kişidən aldığı pulu alıb arvadına verdilər. Kişini isə cəzalandırdılar. Elə ordaca uşağın adını dəyişdilər. Haqq- ədalət öz yerini aldı (64).

**1043. Qonaq motivi** (Adsız). Zərnə nənə bir gün qudasıgilə qonaq gedir. Evin gəlini ona yaxşı qulluq edir. Zərnə nənə baxır ki, xiyar elə balacadı özü də göm-göy. Zərnə nənə çörək yeyəndən sonra durub bağa duşur. Bağda iri və saralmış xiyarları görür. Ürəyində gəlindən inciyir. Oğlu gələndə soruşur ki, ay ana, sənə nə cür qulluq elədilər? Zərnə nənənin gözlərinə saralmış xiyar göründü. Dedi:

- A bala, görüm onun ağzı zəhər olsun. Bağda ərik kimi saralmış xiyarları qoyub mənə göylərini verdi (64).

**1044. Hazırcavablıq motivi** (Adsız). Hürü nənə yaman qənd yeyən imiş. Bir gün onu toya çağırırlar. Ev yiyəsi baxır ki, Hürü nənə qəndi yedi qurtardı, deyir:

- Ay Hürü nənə, o şirni səni yandırar.

Hürü nənə heç halını pozmadan deyir:

- Səni yandırmasın, məni yandırmaz (64).

**1045. Xəsislik motivi** (Adsız). Məhəmməd baba Tovuza qızının evinə qonaq gəlir. Axşam görür evi bir balaca lampuşka ilə işıqlandırırlar. Qızından soruşur:

- Qızım bunun qiyməti neçəyədi? Bir neçə metr şnur və bir lampuşqa da mənə alarsan.

Bir neçə gündən sonra evə qayıdır. Həyətə bir alaq basdırır. Şnuru çəkir və lampuşkanı da bağlayır ucuna, evi işıqlandırır. Arvadına tapşırır ki, lampanı yandırmasın. Qaranlıq düşür lampuşka evi işıqlandırmır. Məhəmməd baba lampuşkaya deyir: - Nə oldu camaatın əyaq yoluna işıq saldın, mənim imarətimə işıq salmırsan? (64)

**1046. Hazırcavablıq motivi** (Adsız). Bir gün Güllü nənə oğlu ilə Bakıya gələsi olur. Nənənin oğlu yaman baməzə olur. Yeməkxanada otururlar. Yemək gətirirlər. Oğlu deyir:

- Ay ana, pulunu vermişəm, qabları götürərsən.

İşçilərə də tapşırır ki, arvada fikir verin, - deyib çıxır. Güllü nənə çörəyini yeyən kimi qabları silib belinə bağladığı şalın altına yığır. Bunu görən işçilər tökülüşüb gəlirlər. Deyirlər:

- Ay nənə, sən neynirsən?

Güllü nənə halını pozmadan deyir:

- Oğlum pulunu verib (64).

**1047. Hazırcavablıq motivi** (Adsız). Bir kişinin qızını qaçırdırlar. Qızın atasının bir ulağı varmış. Bu ulağı kənddə hamı yük daşımağa aparırmış. Tərslikdən bir-iki dəfə də oğlan evi aparıbmış. Oğlan evinin adamları minnətə gəlirlər. Ordan-burdan söhbət eləyirlər. Qızın atası deyir:

- Eh qız cəhənnəm, vay ulağın halına. Yükü bir az da çoxaldı (64).

**1048. Ağılsız arvad motivi** (Adsız). Əli dayı mahir ovçu idi. Demək olar ki, bütün qışı ovda olardı. Bir gün qonşunun oğluna deyir:

- Get, bizim arvada de ki, baltanı suya salsın, sabah meşəyə gedəjəm. Uşaq arvadın xasiyyətinə bələd idi. Gəlir arvada deyir:

- Əli dayı deyir tüfəngi suya salsın.

Arvad tüfəngi suya salır. Səhər kişi baltanı istəyir. Arvad tüfəngi gətirir. Kişi baxır ki, uşaq arvadı aldadıb. Başını bulayıb deyir:

- Ay fərsiz arvad, mən baltanı demişdim, tüfəngi yox (64).

**1049. Qonaq motivi** (Adsız). Bir evə qonaq gəlir. Allah verəndən süfrə açılır. Süfrəyə bir az qənd, çay qoyulur. Ev sahibinin iki balaca oğlu var idi. Uşaqlar gözləyir ki, qonaq nə vaxt çörək yeyib qurtarar, uşaqların hansı tez şirin çay stəkanını götürsün. Kiçik uşaq dözə bilmir, tez dillənir: - Ay dayı, şirin çayın dibini mənə ver. Qonaq stəkanı balaca uşağa verir. Evin yanında çay axırmış. Uşaqlar stəkanı götürüb özlərini vururlar çaya. İki əndə növbəynən stəkanı sudan doldurub ləzzətlə şirin çay içirlər (64).

**1050. Ov motivi** (Adsız). Qış idi, dizə qədər qar yağmışdı. Əli dayı tezdən harasa gedirdi. Qonşunun oğlu da ova gedirdi. İtini də özü ilə aparırdı. Əli dayı bulağa təzə çatmışdı it özünü çatdırdı. Əli dayının itdən xəbəri yox idi. Əli dayının oğlu, bir də qonşu bildilər ki, it kişini tutdu. Qonşu bulağa çatanda kişi artıq itlə qarın içində əlbəyaxa olmuşdu. Qonşu əlindəki lapatka ilə vurub iti kişidən araladı. Əli dayını yerdən qaldırıb üstünün qarını çırpdı. Kişi oğlunun qarasına deyinə-deyinə bulaqdan təzəcə aralanmışdı. Eşitdi ki, kimsə Əli dayının oğlunu çağırır. Qonşunun iti bulaqda kök bir dovşan tutub. Əli dayını elə bil od götürdü. İtlə dovşan tutub, itlə davası yadından çıxdı. Özünü də gülmək tutdu. Səhər-səhər hamı kök dovşandan danışırdı (64).

**1051. Hazırcavablıq motivi** (Adsız). Şəfiqə xala çoxlu qaz saxlayırdı. Şəfiqə xaladan soruşurlar:

- Nə çox qazın var?

Şəfiqə xala fikirləşmədən cavab verir: - Qızım da çoxdur (64).

**1052. Hazırcavablıq motivi** (Adsız). Bir gün Şəfiqə xala yoldaşıynan dalaşırmış. Görür ki, kişi yaman acıqlanıb tez qonşuya qaçır. Kişi beli götürüb arvadın dalınca qaçır. Çata bilməyəcəyini bilən kişi beli arvadın dalınca atır. Bel daşa dəyir, sapı sınır. Bunu görən Şəfiqə xala qışqırır: - Ay camaat, bel qırıldı, belim qırılmadı. Bel qırıldı, belim qırılmadı. Gələn qonşular soruşdular:

- Bu nə deməkdir?

Şəfiqə xala gülə-gülə deyir:

- Bel məni tutsa mənim belim qırılardı. Daşa dəydi belin sapı qırıldı, mənim belim qırılmadı (64).

**1053. Hazırcavablıq motivi** (Adsız). Bayramqabağı hamı əriştə kəsir. Arvadlar bəhsə düşüb elə əriştə kəsirlər ki, düyüdən seçilmir. Küllü xala necə gəldi kəsirmiş. Bir gün arvadlar ona sataşırlar:

- Küllü bacı, yaxşı əriştə kəsə bilirsənmi?

Küllü xala cavab verir:

- Kəsərəm baldırım kimi, uduram ildırım kimi (64).

**1054. Gəlin motivi** (Adsız). Əli dayının gəlini yaman həyasız imiş. Bir gün Əli dayı ilə gəlin yaman dalaşırlar. Əli dayının oğlu kənardan tamaşa eləyirdi. Bildi ki, gəlin kişini möhkəmcə əzişdirəcək. Ona görə də atasına dedi:

- Ata, mən gəlini tuturam, sən qaç tez canını qurtar (64).

**1055. Zarafat motivi** (Adsız). Hadisə Ceyran çölündə baş vermişdi. Gülü nənənin oğlu Vəlini çobanlara köməkçi göndərirlər. Fermanın həkimi qoyunları yoxlamağa gəlir. Vəli bilirdi ki, həkim itdən yaman qorxur. Ona görə də həkimnən bir zarafat eləmək istəyir. Vəli belə məzəli əhvalatlarla kənddə məşhur idi. Çobanlar bir quzu kəsirlər. Axşama yaxşı süfrə açırlar. Soyutma-bozartmadan yeyib şirin-şirin söhbət eləyirlər. Vəli fikirləşir ki, həkim yatmazdan əvvəl bir təmiz havaya çıxacaq. Ona görə də hamıdan əvvəl süfrədən qalxır, - mən çobanların yanına gedirəm, - deyib ayağa qalxır. Keçib tövlənin arxasında gizlənir. Süfrə yığışdırılır. Həkim çölə çıxır. Gəzə-gəzə gəlib tövlənin arxasına keçir. Bilir ki, itlərin hamısı bağlıdı. Vəli gizləndiyi yerdən çıxıb hürə-hürə həkimə tərəf qaçır. Həkim alaçığa özünü güclə salır. Qorxudan rəngi sapsarı saralıb. Çobanlardan biri ayağa qalxıb soruşur:

- Ay qağa, nədən qorxdun?

Həkim deyir:

- Az qala it məni parçalamışdı.

Vəli həkimi qorxutduğunu çobanlara danışdı. Hamı həkimin düşdüyü vəziyyətə baxıb için-için gülmüşdülər. Vəli gəlib heç nədən xəbəri yoxmuş kimi soruşdu:

- A qağa, çoxmu qorxdun, rəngin saralıb.

Çobanlar Vəlinin hərəkətinə daha da gülüşdülər. Həkim indi başa düşdü ki, onu qorxudan it yox, Vəli imiş. Vəli gülə-gülə dedi:

- Ay qağa, səninlə zarafat eləyirdim ki, bir az gülüşək. Həkim hələ də özünə gələ bilmirdi. Həkim Vəliyə bildirdi ki, məni təhqir elədiyinə görə səndən şikayət edəcəyəm

Vəli kəndə qayıtmışdı. Həkimlə elədiyi zarafat özündən qabaq gəlmişdi. Vəliyə xəbər verdilər ki, səni idarəyə çağırırlar. Vəli barmağını dişlədi. Durub birbaş idarəyə gəldi. Oturanlarla salamlaşdı. Həkim də burda idi. Milis gülə-gülə dedi:

- Yoldaş Vəli, sizdən şikayət var, cərimə olunursunuz. 50 manat. Vəli gülə-gülə əlini cibinə salıb 50 manat verib dedi:

- Ay qağa, deməli, bir hama 50 manat cərimə verim (64).

**1056. Evlənmə motivi** (Adsız). Xeyli vaxt idi Vəli şəhərdə yaşayırdı. Şəhərdə yaşasa da qeydiyyata düşməmişdi. Qeydiyyata düşmək istəsə də alınmırdı. Vəli bir gün öz fikrini şəhərdə yaşayan xalasına danışdı. Xalası bu işin çox asanlıqla düzələcəyini başa saldı: - Sən mənə bir hə de, dalısıynan işin yoxdur. Vəli dedi:

- Ay mənim ağıllı xalam, bu necə ola bilər?

- Sən mənim sözümə bax. Sənə ev də düzəldim, qeydiyyata da saldırım, hələ evləndirim də. Vəli axırıncı sözü eşidəndə ürəyi sancıldı. Vəliyə anası tərəfdən qız istəyirdilər. Vəli istəmirdi. İndi söhbət yenə də o qızın üstə düşürdü.

- Bir şərtnən mən dediyim qızı alasan.

Vəli xeyli fikirləşəndən sonra razılığını bildirdi. Vəli soruşdu:

- İndi məni başa sal görüm, sən bunları necə düzəldəcəksən?

Xalası:

- Sabah səninlə zaksa gedirik. Səni evə qeydiyyata saldırım. Evin yarısını sənə verirəm. Sonra da toy eləyirəm.

Zaqsa ərizə verirlər. Bu alicənab qadının əri ölmüşdü. Dörd uşağı var idi. Yaşda da bacısı oğlundan çox böyük idi. Vaxta az qalırdı. Vəli özünə sağdış tutmalı idi. Bir dostuna məsələni danışdı. Həm də tapşırdı ki, bu məsələni üçümüzdən başqa bilən olmasın. Həmin gün hər üçü təzə bəylər kimi gəyindilər. Döşlərinə qırmızı gül taxıb Səadət sarayına getdilər. Müdirə xanım bizim bəylə gəlini görəndə gülməkdən özünü güclə saxlaya bildi. Bunlar ana-balaya daha çox oxşayırdılar. Xanım məsələni başa düşdü. Sorğu başlandı.

- Bir-birinizi çoxdanmı tanıyırsınız.

- Bəli.

- Bir-birinizə inanırsınızmı?

- Bəli.

- Fikriniz qətidir?

- Bəli.

Sorğudan aydın oldu ki, oğlan subaydır. İyirmi beş yaşı var. Gəlin evli olub dörd uşağı var. Hal-hazırda subaydır. Qırx yaşı var. Sağdış bir tərəfdə dayanıb bütün hadisəni yaddaşına köçürürdü. Tələsirdi, tez çıxsaq uşaqlara danışardım, - deyə fikirləşirdi. Müdirə xanım dedi:

- Sizə bir də fikirləşməyə vaxt verirəm. Aranızda yaş fərqi çoxdur. Yaxşı-yaxşı fikirləşin.

Hər ikisi etiraz etdi. Vaxtı uzatmaq lazım deyil. Biz bir-birimizi çox sevirik. Bu sevgiyə sağdışın gülməyi tutdu. Bir ay da vaxt alıb hər üçü evə döndülər. Sağdış onlardan ayrılan kimi tanışlardan kimi gördüsə məsələni danışdı. Bir gecənin içində Vəlinin xalası ilə zaqsa getməsi bütün tanış-bilişlərə yayıldı. Səhər Vəlini kim gördüsə onu təbrik edib xoşbəxt olmalarını arzu elədilər. Vəli öz-özünə dedi: «Nə tez xəbər tutublar?» Bildi ki, bunların hamısı sağdışın əməlləridi. Vəli düşünürdü ki, bu qədər təbrikdən sonra zaqsa getməyin mənası yoxdu. Vəli özü də kama yetişməmiş, məhəbbətini, sevgisini təbrik edənlərə qoşulub xeyli güldü (64).

**1057. Tütək motivi** (Adsız). Bir sürü qoyun dağın döşünə yayılmışdı. Dağın başında da çoban oturub həzin-həzin tütək çalırdı. Musiqidən xəbəri olmayan bir nəfər də ova çıxıbmış. Ovçunun yolu çobanın yanından düşür. Çoban çaldığı tütəyin sehrinə düşmüşdü. Ovçu xeyli baxandan sonra dedi:

- Çoban qardaş, nə tapmısan bu qamışdan? Qaşını niyə ağrıdırsan?

Çoban dedi:

- Ay qardaş, sən hardan bilərsən ki, bu qamış adi qamış deyil.

Ovçu sözünün üstündə durdu.

- Çoban qardaş, sən məni necə başa sala bilərsən ki, bu qamış adi qamış deyil?

Çobanla ovçu bir qoyundan mərc gəldilər. Çoban gördü uzaqdan bir atlı çapa-çapa gəlir. Çoban ovçudan soruşdu:

- O atlını yolundan saxlasam, inanarsanmı?

Ovçu razılaşdı. Çoban tütəyini çalmağa başladı. Atlı yerində dayandı. Atdan düşüb atının yalını sığallamağa başladı. Atlı atın üz-gözünü oxşadı. Yenidən atına minib çobanın yanına çapdı. Çoban ovçuya dedi:

- İndi kişiynən özün danış. Ovçu atlıdan xəbər aldı.

- Siz çapa-çapa gəldiyiniz yerdə atdan düşdünüz. Atlı qardaş bu niyə belə elədiniz?

Atlı cavab verdi:

- Çoban elə yanıqlı çalırdı ki, istər-istəməz dayandım. Tütəyin sehrinə düşdüm. Məni bura o tütəyin səsi gətirdi.

Çoban məsələni atlıya danışdı. Atlı dedi:

- Yox, qardaş, bu sən gördüyün adi qamışlardan deyil.

Ovçu qulaqlarını inanmırdı. Doğrudanmı tütəyin nə olduğunu təkcə o başa düşmürdü? Ovçu fikirləşmədən çobanın qoyununun pulunu verib yoluna düzəldi. Çoban tütəkdə çoban bayatısı çalmağa başladı (64).

**1058. Quş motivi, söz motivi** (Adsız). Bir padşahın bir tərlan quşu var idi. Bir gün padşah fikirləşdi ki, bu tərlanı verim vəzir saxlasın. Vəziri çağırtdırıb dedi:

- Vəzir, tərlanı sənə verəcəm, apar saxla! Amma tərlanın ölüm xəbərini kim gətirsə, onun boynunu vurduracağam.

Vəzir qaldı məəttəl, bir söz deyə bilmədi. Tərlanı gətirib öz evinə gəldi. Arvadına dedi:

- Bir əngəlli işə düçar olmuşam.

Şahın dediyi sözləri söylədi. Arvadı dedi:

- Dənini-suyunu ver, özünü də gözündən qoyma.

Beləcə aradan bir neçə il keçdi. Vəzir bir gün getdi ki, tərlana dən-su versin, baxdı ki, tərlan ölüb. Tez evə qayıtdı. Dedi:

- Arvad, evim yıxıldı, tərlan ölüb. Mən nə vaxt gedib tərlanın ölməyini şaha desəm, o, məni öldürəcək.

Arvad dedi:

- İndi sən elə elə ki, tərlanın ölümünü şah özü deyəsi olsun. Bəs sən nə təhər vəzirsən? Şaha nə cür məsləhətlər verirsən?

Vəzir gəlib öz yerində oturmuşdu bikef-bikef. Bunu görən şah dedi:

- Vəzir, tərlanı yu, sabah ova çıxaq. Tərlan yaxşıdımı?

Vəzir dedi:

- Şah sağ olsun, tərlan yaxşıdı.

Şah dedi:

- Vəzir, tərlan ov almaq üçün ötürmü, gərdiş vururmu?

Vəzir dedi:

- Vurur, birdən də gözünü yumur.

Şah dedi:

- İndi sən gələndə baxdınmı, nə cürdür?

Vəzir dedi:

- Şah sağ olsun, qanadlarını gərmişdi.

Şah dedi:

- Yəqin istiləyib.

Vəzir dedi:

- Gözlərini də yummuşdu.

Şah dedi:

- Yəqin yatır.

Vəzir dedi:

- Ayağını qurdaladım, qalxmadı.

Şah dedi:

- Vəzir, yoxsa tərlan ölüb?

Vəzir dedi:

- Şahım, ölümünü sən deyirsən, nə bilim.

Şah baxdı ki, vəzir tərlanın ölümünü çox ustalıqla şaha çatdırır. Şah tez yerindən qalxdı. Getdilər baxsınlar görsünlər tərlan neyniyir. Gəldilər vəzirin bağına, tərlan olan yerə. Şah baxdı ki, tərlanı ölüb. Şah dedi:

- Vəzir, tərlan ölüb.

Vəzir dedi:

- Şah sağ olsun, onu özün deyirsən, mən demirəm.

Beləliknən vəzir tərlanın ölüm xəbərini şaha elə ustalıqla çatdırdı ki, özü də şahın ölüm cəzasından azad oldu (64).

**1059. Sirr motivi** («Sirr sandığı»). Belə rəvayət edirlər ki, günlərin bir günü Şah oğlu Abbasla Allahverdi xan vəzir əhd edirlər ki, kimin sirr-sözü olarsa, bax, bizim bu sirr sandığına qoyub sınayacağıq. Bu sirrimizi də sınamaq üçün nə qədər pul lazım olsa: elə xəzinəmizdən xərcləyəcəyik, təki sirri öyrənə bilək.

Şah oğlu Şah Abbasın bir ceyran var idi. O, ceyranını elə öyrətmişdi ki, ceyran ancaq öz sahibi ilə oynayar, Şah oğlu Şah Abbasın evə gəldiyini görüb həyətdə sahibinin üstünə atılıb qobaq ayaqlarını Şah Abbasın düz sinəsi üstə qoyardı. Şah bundan çox məmnun olar və bu əyləncədən böyük həzz alardı. Elə ona görə də Şah oğlu Şah Abbas evə yorğun gələndə adəti idi ki öz ceyranı ilə əylənsin.

Günlərin bir günü şahın vəziri Allahverdi xan şəhərə gəzməyə çıxır. Və baxır ki, bir qoca kişi qabağına üç kuçqa (dəst) torpaq qoyub satır. Allahverdi xan vəzir qocadan soruşur ki, «baba, bu torpaq satılırmı?» Qoca cavab verir ki, «bəli bala, bu üç kuçqa torpaq satılır və həm də bu kuçqaların hər birinin də dərin sirləri var. Allahverdi xan vəzir soruşur ki, bəs bu kuçqaların dəyəri nədir?

Qoca cavab verir:

- Birinci kuçqanın dəyəri 200 manat, ikinci kuçqanın dəyəri 400 manat, üçüncü kuçqanın qiyməti isə 600 manatdır. Allahverdi xan vəzir deyir ki, qiyməti 200 manata olan torpağın sirrini de.

Qoca deyir:

- Bu torpağın sirri odur ki, sahibinə xor baxan kişinin başına bu torpaq.

Vəzir razılaşıb pulu verib torpağı alır. Sonra isə pulunu verib ikinci torpağın sirrini soruşur:

Qoca onun da sirrini deyir:

- Öz qohum-qardaşını qoyub, qıraqdan qohum tutanın başına bu torpaq!

Allahverdi xan vəzir üçüncünün də pulunu verib sirrini soruşur:

- İndi isə üçüncünün sirrini de.

Qoca onun da sirrini izah edir. Deyir:

- Arvada etibar edən kişinin başına bu torpaq. Vəzir bunun da pulunu verib alır və üç kuçqa torpağın üçünü də öz sirr sandığına qoyur və sınaqdan keçirməyin yolunu düşünür.

Vəzir bu torpaqların sirrini yoxlamaq üçün Şah oğlu Şah Abbasın ceyranını oğurlayıb evə gətirir və yenə təlim vermək üçün qırx incə belə tapşırır. Vəzir tapşırır ki, bu ceyrana şahdan artıq baxın. Elə də edirlər kənizlər.

Allahverdi xan bir keçi alıb cəmdəyi ağ bir parçaya büküb arvadına deyir:

- Şahın ceyranını kəsmişəm, gəlin yeyib-içib kef çəkək.

Bir az yeyib içdikdən sonra Allahverdi xan vəzir bir bəhanəylə arvadını qəsdlə vurur. Arvad da elə buna bənd imiş kimi ağlaya-ağlaya damın belinə çıxıb haray salır:

- Ay camaat, ərim köpək oğlu, şahın ceyranını oğurlayıb kəsib, məni də döyür.

Arvadın bu sözünü şaha çatdırırlar (75).

**1060. Qaraçuxa motivi** (Adsız. Mifoloji rəvayət). Keçmiş kişilər deyirlər ki, bir kişinin qoyunları itir. Qoyun yiyəsi gedib görür ki, bir adam örüşdə durub qoyunların üstündə. Qoyun yiyəsi onu çağıranda yox olur. Qoyun yiyəsi qoyunları yığıb gətirir evə. O, evdə anasına nağıl eliyir. Anası deyir: - O bizim, qaraçuxamızdı (65).

**1061. Hal motivi** (Adsız. Mifoloji rəvayət). Bayramuşağı kəndinnən bir nəfər iynəynən hal tutub. Bir neçə ay saxlayıblar. Camaata çörək bişirirmiş. Onun bişirdiyi çörək qurtarmazmış. Gərək bir dənə kündəni itə atasan ki, çörək qurtara. Hal bir uşağı aldadıbdı ki, iynəni çıxartsın. O da çıxarıb. Hal da yoxa çıxıb. Deyirlər suya gəlib deyib:

Alma gəldi aldız,

Sarımsax gəldi almadız.

Cavan ölənnəri,

Mənnən xəbər almadız. (65)

**1062. Qaraçuxa motivi** (Adsız. Mifoloji rəvayət). Bayramuşağı kəndində Haxverdi kişi varıymış. Gedib görür ki, atı qulunnuyup. Qulun az qalır qayadan düşə. Bir qaraçuxalı adam qulunu qaldırıb qoyur düz yerə. Gəlip kəndə bu hadisəni nağıl eləyib. Deyirlər ki, o sənin qaraçuxalındı (65).

**1063. Tufan motivi** (Adsız). Qocaların dediyinə görə keçmiş zamanlarda Məzənnətə adlı bir qadın sac qoyub çörək salırmış. Nəvəsi də ona kömək edirmiş. Bu zaman qəflətən yer üzünü su almağa başlayır. Su qalxdıxca uşax dağa çıxır. Məzənnətə isə suyun altında qalır. Bu o vaxtıydı ki, Nuh peyğəmbər suyun qalxacağını xəbər tutup gəmiyə minir. Nuh peyğəmbər gəlib bu dağa çıxır. Uşağı götürüp, gəmiyə mindirir. O vaxtdan dağ Diri dağı adlanır. Məzənnətənin çörək bişirdiyi yer isə ziyarətgaha çevrilir (65).

**1064. Paxıllıq motivi** («Kəsik künbəz»). Rəvayətə görə bir usta şagirdi ilə künbəz tikirmiş. Şagird dəvələrlə uzaqdan daş daşıyırmış. Şagird daşlardan indiki künbəzin tikildiyi yerə daş töküb burada da künbəz tikirmiş. Ustanın tikdiyi künbəzə oxşayan. Usta künbəzin üstündən görür ki, ayrı bir yerdə də künbəz ucalır. Usta başa düşür ki, bunu şagirdi tikir. Şagirdinə paxıllığı tutur. Şagird ona daş verəndə daşı başına salır. Şagird ölür. O künbəz yarımçıq qalır. O vaxtdan yarımçıx qalır. O vaxtdan yarımçıx künbəzə «başı kəsik künbəz» deyillər (65).

**1065. Körpü motivi** (Adsız). Rəvayətə görə, Xudafərin adlı bir tacir Araz çayının üstündən körpü saldırmaq istəyir. O, çayın on bir yerinə bir kisə qızıl atıb ustalara deyir:

- Körpünün oturacaq yerləri oralardan olmalıdır. Ustalar Xudafərinin fikrini başa düşüb işə başlayırlar (65).

**1066. Yuxu motivi** (Adsız). Bir kişi yuxuda görür ki, əgər on bir aşırımlı körpünün altındakı sudan gözünə vursa gözü açılır. Bu kişi gəlir Xudafərin kəndinə. Körpünün altındakı sudan gözünə vurur. Kişinin gözləri açılır.

(Xudafərin kəndi indi də körpünün altındakı suyun müqəddəsliyinə inanır) (65)

**1067. Söz motivi** (Adsız). Günlərin bir günü bir adam bazara at almağa gedir. At satan atını xeyli tərifləyir. Axırda deyir:

- Elə bil ki, öz çırağımı söndürüb sənin çırağını yandırıram.

Kişi atı alıb evinə gətirir. Gecə tövləyə gedib ata baş çəkir. Görür ki, at uzanıb yerə. Nə qədər edirsə durmur. Elə bilir ki, öləcək. Çırağı yandırıb oturub başlayır gözləməyə. Sən demə, at götürüm at imiş. Birdən kişinin yadına at satanın sözləri düşür. Başa düşür ki, «öz çırağımı söndürüb, sənin çırağını yandırıram» nə demək imiş (65).

**1068. Qonaq motivi** (Adsız). Bir gün bir kişinin evinə qonaq gəldi. Bunun üzünə xoş baxdılar. Bir gün qaldı, beş gün qaldı, gördülər qonaq getmir. Tamam bir ay düzəldi. Bu ev sahibi də qonağın dərdindən bir şey bişirib yeyə bilmirdilər. Bir gün kişi dedi:

- Ay arvad, necə edək ki, bu qonaq gedə evinə.

Dedi:

- A kişi, mən suya gedəndə bir xəbər gətirəjəm. Bəlkə onda gedə.

Arvad suya gətdi. Gəldi dedi:

- A qardaş, sizin kəntdən bir adam gördüm, dedi ki, sizin kəndə yaman xəstəlik düşüb. Sənin ailən də xəstələnib.

Dedi:

- Atana rəhmət, istəyirdim elə sabah gedəm, daha nə işə gədim.

Kişi axşam gəldi gördü ki, qonaq hələ burdadı. Arvaddan xəbər aldı:

- Bəs nə dedin?

Arvad olan söhbəti ərinə dedi. Sabah oldu. Arvad indi də bir xəbər gətirdi.

- A qardaş, sizin kəntdən bir adam gördüm. Dedi ki, bütün kənd batıb, sənin arvad-uşağın da qırılıb.

Dedi:

- Atana rəhmət, ay bacı, indi mən də getsəydim mən də ölmüşdüm.

Kişi axşam gəlib gördü qonaq yenə burdadı. Arvada dedi:

- Bəs nə oldu?

Arvad dedi:

- A kişi, daha bundan pis xəbər olarmı? Dedim getmədi.

Səhər tezdən qonaq üzü qalxıb, xurcununu çiyninə atıb dedi:

- Gedirəm, salamat olun, bəlkə görüşmədik.

Qonaq getməkdə olsun, arvad da sənəyi götürüb suya getdi. Qonaq o tərəfdən hərlənib gəlib girdi çarpayının altına. Arvad da sənəyi yerə qoydu. Dedi:

- Canımız o qonaqdan qurtardı. Gətirim bir halva bişirim. Kişi gəlsin yeyək. Arvad halvanı bişirib tavalı-zaddı çarpayının altına qoydu ki, kişi gələnə qədər soyusun. Qonaq da tavanı öz qabağına çəkib başladı yavaş-yavaş yeməyə. Kişi gəldi.

- Ay arvad, qonaq getdimi?

Arvad dedi:

- Hə, özü getdi. Elə onun getməsinə bir yaxşı halva bişirmişəm. Kişi dedi:

- Onda sən də təzə paltarını geyin. Kişi də təzə paltarını geyinib evin ortasında durdu. Arvad, mən kimə oxşayıram.

Dedi:

- Allahyar bəyə.

Arvad dedi:

- Bəs mən kimə oxşayıram?

Dedi:

- Allahyar bəyin xanımına.

Qonaq halvanı yeyib qurtarmışdı. Tavanı başına keçirdib çarpayının altından çııxıb dedi:

- Bəs mən kimə oxşayıram?

Dedi:

- Sən də halvanı yeyib, öyümüzü yıxana oxşayırsan (64).

**1069. Ağılsız arvad motivi** («Atı da mindi getdi»). Bir kasıb kişi varmış. Anadan olannan hələ dilinə buğda çörəyi dəyməmişdi. Dedi:

- Arvad, bu il gedib buğdada işdəyəjəm.

Getdi bir xana üzüm bağı bellədi. Qurtarannan sonra xan gətirib bir çuval arpa verdi. Kasıb kişi köksünü ötürdü.

Xan dedi:

- Niyə elə eliyirsən? Azdımı?

Dedi:

- Yox, xan sağ olsun, az deyil, amma anadan olannan bu yaşa gəlmişəm. Buğda çörəyi yeməmişəm.

Xan dedi:

- Tök arpanı yerə. Əvəzində bir dağarcıq buğda verdi. Kişi söyünmüş atdı dalına, xana dua eliyə-eliyə evinə gəldi.

Arvad dedi:

- A kişi, bu nədi?

Dedi:

- Arvad, buğdadı. Beləcə saxla, daha Novruz gələnə qədər. Mən də gedim işləyim iki girvəngə yağ alım. Bu da bizim Novruzumuzu görəcək.

Kişi getməkdə olsun. Arvad baxdı ki, toyuq-cücə buğdanı yeyib, bir az qalıb. Öz-özünə dedi ki, toyuq-cücə buğdanı yedi, kişi gələndə məni öldürəjək. Arvad elə bilirdi ki, bu Novruz adlı bir adamın amanatıdı. Arvad çıxdı yolun qırağına, gördü bir atlı gəlir.

- A qardaş, sən Novruzsanmı?

Kişi nə hə dedi, nə də ki yox. Dedi:

- Hm.

Arvad dedi:

- Zəhrimar hm, çor hm. O amanatın toyuq-cücənin ayağı altında qalıb. Niyə gəlib aparmırsan?

Kişi fikirləşdi ki, toyuq-cücənin ayağının altında çəltək olar, buğda olar, arpa olar. Dedi:

- Ay bacı, vallah, yatırdım. Ona görə gec gəldim.

Arvad gətirib dağarcığın ağzını bağlayıb kişinin qucağına verdi.

Dedi:

- A Novruz qardaş, xəcalət olduq sənin yanında, bir az toyuq-cücə yedi.

Kişi dedi:

- Sağ olun, zərər yoxdur.

Atı sürüb getməkdə olsun. Arvadın əri gəlir. İki girvəngə də yağ alıb gətirir. Dedi:

- Arvad, iki girvəngə də yağ düzəldib gətirmişəm, bu da bizim Novruzumuza bəsdi.

Arvad dedi:

- Eh, ay kişi, sən gedib işdəyirsən, elə bilirsən ki, mən boş otururam? Hər gün yolun qırağına çıxıb Novruzu gözləyirəm. Kişi dedi:

- Ay arvad, hansı Novruzu?

Arvad dedi:

- A kişi, buğda yiyəsini.

Kişi elə bil ki, yuxudan ayıldı. Dedi:

- Az, yoxsa, sən buğdanı başqa adama verdin?

Dedi:

- Yox, Novruza verdim, halallıq da aldım.

Kişi ayağa durub arvadın qaşoyluğunu qamçıya verdi. Dedi:

- Az, hansı tərəfə getdi?

Arvad yolun səmtini göstərdi. Kişi düşdü dalınnan. O atlı, bu piyada, haradan çatardı ki. Axır gəlib bir kəndə çatdı. Qız-gəlin bulağın başında su doldururdu. Kişi dedi:

- A bala, mana bir az su verin, içim.

Tər kişinin davanınnan tökülürdü. Gəlin bir qabda su verdi. Kişi suyu alıb, içib. Getmək istəyəndə gəlin xəbər aldı:

- A qardaş, hardan belə gəlirsən? Qan-tərin içində.

Dedi:

- Cəhənnəmdən gəlirəm. Gordan gəlirəm.

Gəlin ağladı. Dedi:

- Sən allah, mənim qardaşımı gördünmü?

Dedi:

- Az, Abbasqulu səninmi qardaşındı?

- Hə.

Kişi dedi:

- İkimiz də bir məqaydaydıq.

Gəlin bir də ağladı. Dedi:

- Sən allah, cənnətdədi, yoxsa cəhənnəmdədi?

Dedi:

- İkisinin arasında. Bir qalidor var. Orya salıblar. Gəlin ağladı.

- Niyə?

Dedi:

- Vallah, bilmirəm. İşıqlı dünyada kimnən yüz manat alıbsan, ona görə nə cəhənnəmə qoyurlar, nə də cənnətə.

Gəlin yenə ağladı.

- Bacın ölsün, a qardaş. Tələsmirsən ki, kişi, öydə yüz manatım var, gedim gətirim, apar.

Kişi baxdı ki, bu öz arvadınnan da ağılsızdı. Gəlin getmək istəyəndə dedi:

- Az, Abbasqulunun paltarı da köhnədi.

Dedi:

- Kişinin bir dəst paltarı var. Onu da gətirəjəm. Gəlin tərpəndi. Kişi dedi:

- Amma tez gəl. Axşam yoxlayış olajax, məni gəzərlər.

Gəlin gedib paltarı da, pulu da gətirib kişiyə verib ağlaya-ağlaya yalvardı ki:

- Sən allah, mənnən Abbasquluya salam-dua apar. Dedi:

- Bajı, ağlama. Bizə tapşırıblar ki, işıqlı dünyadan salam-dua aparmaq olmaz. İxtiyarım yoxdu. Amma nə amanat gətirirsən, get gətir.

Kişi paltarı alıb yola düşdü. Bu gəlinin də əri kəndin xərcini yığan idi. Gəlin atın üstündə qapıda dayandı. Adınnan çağırdı ki, o sandıxdakı yüz manatı mana gətir.

Gəlin ağladı.

- Az, niyə ağlayırsan?

Dedi:

- Ayə, o yüz manatı Abbasquluya göndərdim.

- Az hansı Abbasquluya?

Dedi:

- Ölən qardaşıma.

Kişi dedi:

- Ay ölən qardaşıva Allah nəhlət eləsin.

Bunu deyib bir-iki qamçı arvadın quşqunuğuna vurdu. Dedi:

- Az, hansı tərəfə barı?

Dedi:

- Bax belə getdi.

Bu da atı sürdü bunun dalınca. Kişi baxdı gördü ki, ayə, daldan bir atlı gəlir. Atlı elə buna yaxınlaşana qədər bu özünü bir qayalığa çatdırdı. İki əlli qayadan tutdu. Bu atlı buna çatıb söyünc elədi. Bu da ona dedi:

- Söymə, qaya uçur, düş atdan. Sən qayanı tut. Mən paltarını da çıxardım. Pulunu da verim.

Kişi atdan düşdü. İki əlli qayadan tutdu. Bu atlı buna fikir vermədən qayanı bərk-bərk sıxırdı. Bu kişi geri çəkilib dedi:

- Qayanı bərk tut, buraxarsan ikimizi də əzər.

Bu ata minib, ata bir qamçı vurdu. Bu da qayadan bərk-bərk tutub dedi:

- Tez ol. Qolum qırıldı.

Bir də geri baxdı ki, kişidən səs gəlmir, qayanı buraxıb, kor-peşman öyünə gəlir. Arvad baxdı ki, kişi gəlir. Özü də piyada gəlir. At yoxdur. Yeriyib irəli dedi:

- A kişi. Bəs at hanı? Pulu-paranı aldınmı?

Kişi dedi:

- Hə, aldım. Allah Abbasquluya nəhlət eləsin. Cənnətə piyada gedə bilmirdi. Atı mindi getdi (76).

**1070. Hazırcavablıq motivi** («Ağəli»). Ağəli idarədə otururmuş. Telefon zəng eləyəndə dəstəyi götürür: Rayon rəhbərliyindən biri deyir:

- Direktor lazımdır.

Ağəli:

- Direktor burada yoxdur.

- Müavinə verin

- Direktor yoxdur.

- A kişi, hesabdarı telefona çağırın.

- Dedim direktor yoxdur.

- Sən hardan danışırsan? Direktor yoxdur, başqa işçilərdən kim varsa qoy mənə cavab versin.

- Ay rəhmətliyin oğlu, baş düş ki, idarədə direktor yoxdur, deməli heç kəs yerində deyil (75).

**1071. Övladsızlıq motivi, alma motivi, quş motivi** («Mustafa»). Keçmiş zamanlarda bir varlı tacir yaşayırmış. Onun züryəti olmurmuş, arvadı öz əmisi qızı olduğuna görə boşuya bilmirmiş. Günlərin bir günü tacir, alverdən qayıdıb gələrkən yolda bir bulağın başında çörək yeməli oldular. Tacir dəvələri yükünü alıb yatırdı, yenicə bulağın başına süfrə salmışdılar ki, bir qoca nurani kişi gəldi. Tacir nökərinə dedi:

- Oğul, kişini çörəyə çağır.

Kişini çörəyə çağırdılar, gəlmədi. Namaz qılmaq istədiyini söylədi. Tacir namaz xalçasını salıb kişini çağırdı. Kişi təhrad alıb namazını qıldı. Əynini geyinib, cibinnən bir qırmızı alma çıxardıb tacirə verdi. O dedi:

- Oğul bu almanı arvadla yeyərsən. Oğlun olacaq. Adını Mustafa qoyarsan. Yadınnan çıxmasın - deyib kişi gözdən itdi. Tacir nə qədər o yan bu yana adam saldı, kişini gördüm deyən olmadı. Tacir evə döndü, almanı arvadınnan bölüb yedi. Doqquz aydan sonra tacirin bir gözəl oğlu oldu, şadlıq-şadyanalıq keçirib. Qurban kəsib oğlanın adını Mustafa qoydular. Mustafa çox zirək və ağıllı oğlan idi.

Tacir oğlanı o qədər çox istəyirdi ki, tacirliyə belə gedə bilmirdi. Hara getsə oğlanı da özünən aparardı. Oğlan atı çox gözəl sürürdü. Tacirin bir at var idi, adı Qəmər idi. At oğlana elə öyrənmişdi ki, oğlanı görməsə tövləyə girməzdi. Mustafa bir gün hamıdan xəlvət atı minib çıxır meşəyə tərəf. Atını bir ağaca bağlayıb yaşıl çəmənlikdə oturur. Bu dəmdə bir əlvan quş balası durur oğlanın qarşısında. Oğlan əl uzatdı ki, tuta, quş qaçdı. Oğlan düşdü quşun arxasına. Quş getdi, oğlan getdi, gəlib bir imarətin qarşısında dayandı. Oğlan gördü ki, bir bağ var. Bağın içində həmin quşdan gözəl quşlar var. Oğlan hasardan atılıb bağa düşdü. Bağın içində bir az hərlənib məst oldu, bir ağacın dibində başın qoyub yatdı. Quş sinəsinə qonub. Əlini uzadıb quşu tutdu. Gözlərini açanda nə görsə yaxşıdır. Gördü quş nədi, bu bir gözəl qızdı ki, yemə-içmə xəti-xalına, gül-camalına tamaşa elə. Qız dedi:

- Ay oğlan, dur burdan get, bu bağ bir yeddi başlı divin bağıdı. Səni də gəlib görüb bir tilsimə salacaq. Mənim sənə yazğım gəlir.

Oğlan dedi: - Div nə vaxt gəlir?

Qız dedi: Elə bir azdan gələcək. Sən get, ancaq evinizə yox. Yeddi yolun ayrıcına get, orada bir kor kişi oturur. Onnan bu divi necə yox eləməyi öyrən. O sənə öyrədənnən sonra gəl məni də xilas elə. Mən sənə aşiqəm. Oğlan istədi qızı bağrına basa, yenə bir əlvan quş olub uçdu. Oğlan başa düşdü. Hamısı divin əməlləridi. Qız tilsimdədi. Oğlan bir könüldən min könülə qıza aşiq olmuşdu. Ona görə də ölümə də getsə razı idi. Oğlan qalxıb nə lazımdı götürüb yola rəvan oldu. Bir az getmişdi. Gördü quşun səsi gəlir. - Mustafa, o biri yola keç, düz get bir azdan yeddi yol ayrıcına çatacaqsan, Mustafa quşa yalvardı ki, en sinəmə bir az görüşüm. Quş dedi:

- Mustafa, bu mümkün deyil. Div bilər gəlib səni yar yolda yaxalar. Hər şey məhif olar. Quş geri döndü. Mustafa irəli getdi. Mustafa az getdi, gəlib həmin quş dediyi yeddi yolun ayrıcına çıxdı gördü bir nurani uzunsaqqalı kişi oturur. Salam verdi, salam aldı. Kişi dedi:

- Ey cavan, dərddən danış görüm. Səni nə vadar eyləyib bu qorxulu yollara düşübsən.

Oğlan dedi:

- Baba, dininə qurban olum. Məni eşiq salıb bu yollara. Qoca dedi: - baba, atan, anan varmı? Oğlan lap kövrəldi, - Atam da var, anam da.

Bütün başına gələnləri mən sizə nağıl eylədiyim kimi danışdı. Qoca dedi:

- Bala, çox uzun yoldu. Allah sənə yar olsun. Tən orta yolnan gedərsən. Qarşınnan bir qəbirsanlıq çıxacaq. Orada qulağına qorxulu səslər gələcək. Qorxmasan, düz qəbirsanlığın içinə girərsən. Orada bir nürani mənnən də qoca ağsaqqal kişi görəcəksən. Dərdini ona söylüyərsən. O sənə yol göstərər. Mustafa qocuynan halal-hümbət eyləyib yola düzəldi. Oğlan gecə-gündüz yol gəlib çatdı həmin qəbirsanlığa. Gördü elə qorxulu səslər gəlir, ət ürpüşür. Qocanın sözlərini yadına salıb ürəkləndi, gəlib həmin qocanı tapdı.

- Salam, baba.

Salam aldı. Qoca dedi: - Ey cavan oğlan, hardan gəlib-hara gedirsən. Oğlan dərdini danışdı. Qoca köksün dərindən ötürüb dedi:

- Bala, çox bəlalı işə baş qoşubsan. İgidlər gəldi bu yoldan geri dönmədi. Sən bir uşaq, necə əkəcəksən o yeddi başlı divnən?

Qoca oğlana çörəkdən-sudan verib yedirdi. Sonra dedi:

- Yanımnan gəl. Ancaq qorxma. Gəlib bir qəbrin qapısına, içəri girdilər. Gördülər ki, bura bir ölkədi, yarısında güllər, bülbüllər, yarısında qatır-qazanı, ölüm, əzab işgəncə. Qoca dedi: - Oğul. bunları görürsənmi? Bax, bu güllü-bülbül diyar cənnətdi, bu ölümlü, işgəncəli yer də cəhənnəmdi. İndi arxamca gəl. Oğlan düşdü qocanın arxasına. Bir az getmişdilər. Gördülər bir kişini dilinnən asıblar. Oğlan soruşdu:

- Baba, bunun günahı nədir?

Baba dedi:

- Bala, yalan danışıb.

Bir addım getdilər, bir qadın bir qazan südü elə tökür, belə tökür, qan-tərin içində. Oğlan dinməmiş kişi dedi:

- Bu da o dünyada qonşuya süd verəndə, içinə su qatıb. İndi onu seçməlidi. Seçəmmir. Bir az getdilər. İki oğlan zircirnən bağlanıb it şəklində, qoca dedi:

- Bax, bunlar da böyüklərin üzünə ağ olublar. Ona görə bu şəklə düşüblər. Bir arvad çörək bişirir, çörək çıxardan kimi üzünə yapışıb yandırır. Qoca dedi:

- Oğul, bu da isti çörək bişirəndə kiminsə nəfisini yandırıb. Ona görə də isti çörək üzünə yapışır. Cənnəti-cəhənnəmi oğlana göstərib axırda dedi:

- Bala, özünə ibrət dərsi götür. Nə bu dünyada, nə də o dünyada utanma. Düz yol gedən hər şeyə qalib gələcək. İndi hasarında iki bəyquş ulayır. Sən ehtiyatnan kahada gizlən ki, quşun birini tuta biləsən. Tutan kimi əlini boğazına yetir, de ki, üzəcəm, onda o biri bəyquş sənən imdad diləyəcək. Sən də deyərsən yeddibaşlı divin ölümü necə olar, mənə öyrət, sonra yoldaşını buraxım. Öyrənənnən sonra bəyquşu yenə sağ buraxma, çünki onlar yaşadıqca xarabalıqda artacaq. Kişi dedi: - Bala, mənnən əvvəl gördüyün qoca mənim kiçik qardaşımdı. O, dünyada çox yaxşı adam olub, bir yol dostunun arvadına pis gözlə baxıb ona gördə bu dünyada onun gözlərini oyub qoyublar yeddi yol ayrıcına. Mənə də cənnətin, cəhənnəmin açarını veriblər. İndi sənə yaxşı yol. Kişi yolu göstərib oğlannan ayrıldı. Mustafa gecə-gündüz yol yeriyib çatdı, həmən xarabalığa. Tez gizləndi, bir də gördü bəyquşlar qoşa gəlib qondular hasarın üstə. Başladılar ulamağa. Oğlanın əti ürpəşirdi. Bir təhər özünü saxladı. Yavaş-yavaş gəlib arxa tərəfdən bəyquşun birini tutdu. O biri dərhal dil açdı. Sənə and verirəm inandığına, dəymə mənim yoldaşıma, mən onsuz ulaya bilmirəm. Ulamasam da yaşaya bilmərəm. Oğlan kişi öyrətdiklərini bir-bir təkrar elədi. Bəyquş dedi: - Səni öyrədənin boynu qırılsın. Divin canı sonrakı məmləkətdə. Bir otaq var yol kənarında. Orada şüşə var, onun içində bir göyərçindədir. Oğlan öyrənən kimi bəyquşun başını üzdü. O biri bəyquş inilti ilə yerə yıxıldı və dedi: - İki bəyquş ölməknən sən elə bilirsən bəyquşların kökü kəsiləcək. Oğlan gəlib düz həmin otağa çıxdı şüşəni tapdı, cırıb göyərçinin başını üzdü. Oğlan gördü göy guruldadı, yer oynadı bildi ki, yeddibaşlı div öldü. Sevincək yolu əlinə alıb düz gəlib qocanın yanına çıxdı. Dedi: - Mən sənə ömrü boyu minnətdaram. Qoca dedi: - Bala, hələ get o tilsimdən günahsız cavanları qutar, bax mənim sağ olum onları qutarmaqdı. Kiməsə yaxşılıq eləməkdi. Qoca bir əsa verdi, dedi: - Sura öyrədəcək birinci gördüyün qardaşım, o suranı oxuyub bu əsanı vurarsan bu tilsimli adamlara. Tilsim qırılacaq.

Oğlan öpüşüb görüşüb ayrıldı. Gəlib birinci gördüyü qocanın yanına çıxdı. Mən sizə nağıl elədiyim kimi başınnan gəlib kecəni qocaya danışdı, qoca ona üç-gün-üç gecə sura öyrədib yola saldı. Oğlan çatan kimi quş özünü onun üstünə saldı: - Əzizim, sevgilim, xoş gəldin. Oğlan dedi, darıxma, bu saat səni və bütün yoldaşlarını dardan qurtararam deyib tilsimli adamlara əsanı vurdu. Hamı cildini dəyişib adam oldu. Quş gözəl bir qız oldu. Məlum oldu ki, Rum padşahının qızıdı. Oğlan qızı da götürüb öz vilayətinə qayıtdı. Atası-anası çox sevindi. Tacir Rum padşahna elçi göndərdi, Rum padşahı özü tacirin ayağına gəldi. Qırx gün-qırx gecə toy çaldı. Onlar yedi-içdi, xoşbəxt oldu. Sizi də həmişə xoşbəxt olasınız (77).

1072. **At motivi** («Dilənçilərin çörəyinə bais olma»). Zəngəzur, Dərələyəz, Dərəçiçək, Qazax, Qarabağ mahalları ilə həmsərhəd olan ulu Göyçədə lap qədimlərdə Zərgərli /indiki Sarıyaqub/ kəndində qədim Zərgərli tayfasında Miskin Abdalın ulu babası Yaqub kişinin İbrahim adında bir oğlu vardı. Onun qızıl-gümüşü, ləl-cəvahiratı, mal-qarası, qoyun-quzusu, at ilxısı dünyaya cavab verərdi. Lakin bir belə tükənməz var-dövlətin içində İbrahim ən çox öz Sarı köhlənini sevərdi. Bu atın yaraşığı, gözəlliyi bir yana, qaçışında tayı-bərabəri olmadığından ona Yelat deyərdilər. Hamının da gözü bu atda idi. Onun tərifi qonşu mahallara da yayılmışdı.

Göyçədən xeyli uzaqlarda yaşayan bir atbaz Sarı köhlən haqqında eşidib bu atı necə olursa-olsun ələ keçirmək fikrinə düşür. Bu fikirlə çoxlu qızıl pul götürüb Yelatın sorağı ilə Göyçəyə yol başlayır. Bir neçə gündən sonra gəlib Göyçəyə, oradan da soraqlaşa-soraqlaşa gəlib Zərgərliyə çatır. Kənddə bir nəfər adam onu İbrahimgilə gətirir.

Bir xeyli oradan-buradan söhbət etdikdən sonra qonaq gəlir mətləb üstünə. Fikrini İbrahim kişiyə deyir. Qonağı dinlədikdən sonra İbrahim təmkinlə deyir:

- Qonaq qardaş, gəlməyinə xoş gəlmisən. Ancaq bil ki, sən atbazsansa da, mən də səndən atbazam. Mən pulumu, qızılımı qoymağa yer tapmıram. Nə qədər istəsən sənə pul də verərəm. Mənim dünya malında gözüm yoxdur. Bu sevdadan əl çək.

Atbaz qonaq kor-peşiman evdən çıxır. Gözü evin arxasında hörükdə olan Yelata sataşır. Kişi atı görəndən sonra içindən qovrula-qovrula qalır. Yol boyu fikirləşə-fikirləşə qərara gəlir ki, necə olursa-olsun atı ələ keçirməliyəm. Bu məqsədlə Zərgərliyə yaxın obalarda-ellərdə bir xeyli gəzib dolanır, vaxt keçirir, saqqal buraxır ki, at sahibi tanımasın. Bunu yəqin etdikdən sonra qurduğu kələyi həyata keçirməyə başlayır. Çox çətinliklə öyrənir ki, yaxın günlərin birində İbrahim kişi bir neçə atlı ilə qonşu ellərə səfərə çıxacaq. Ona görə də kənddən xeyli aralıda həmin yolun kənarına dilənçi, əlil, şikəst şəklində uzanıb qalır. Gözünün altından baxır ki, atlılar kənddən çıxdılar. Qabaq da da Sarı köhlən. Köhlən, nə köhlən!

Atlılar buraya çatanda baxırlar ki, yolun kənarında bir kişi uzanmış qalıb. İbrahim kişi çağırır. O, güclə hay verir, guya heyi yoxdur. İbrahim onu tanımayıb deyir:

- Ay kişi, kimsən, nəçisən? Burada niyə qalıbsan?

Atbaz yazıq-yazıq, zarıya-zarıya deyir:

- Ay qardaş, kimsəsiz şikəst dilənçinin biriyəm. Bu sözləri eşidəndə İbrahimin kişiyə çox yazığı gəlib dedi:

- Qalx gəl, tərkimə min, səni aparım evinə. Özünə də o qədər pul verim ki, ömrünün axırına qədər ha xərcləki qurtaracaq. Dilənçilikdən canın birdəfəlik qurtarsın.

Kişi baxır ki, iş yavaş-yavaş düzəlir. Odur ki, bir az da yazıq görkəm alıb hıqqana-hıqqana dedi:

- Ağam, allah sənə kömək olsun. Allah səndən razı olsun. Allah balalarını saxlasın. Sənə əziyyət olar. Səfər üstəsən yolundan olma. Qoy mən harda qalıramsa qalım.

İbrahimin qəlbi daha da kövrəldi, dedi:

- Kişi, dur gəl atın tərkinə min. Səni evinizə aparım. Mənə bundan yaxşı, bundan savab iş yoxdur.

Atbaz kişi özünü tülkü ölümcüllüyünə vurub dedi:

- Ağam, taqətim qalmayıb ki, yerimdən tərpənim. Bunu eşidəndə İbrahim kişi lap pərişan oldu. Tez atdan düşdü. Üzünü adamlarına tutub dedi:

- Gəlin, bunu qaldırıb qoyun mənim atımın üstünə. Mən də dilənçinin xurcununu, çəliyini götürüm. Yolumuza davam edək. Bu yazığın dadına çataq.

Yoldaşları atdan düşdülər. Kişini götürüb Yelatın üstünə qoydular. İbrahim atbazın xurcununu, çəliyini götürmək istəyirdi ki, baxdı ki, bayaq zarıyan, danışmağa halı olmayan dilənçi Sarı köhlənin belində atın yüyəni əlində, o biri əlində də qamçı şah dayanıb.

İbrahim kişi bu işə mat qaldı. Kələk olduğunu dərhal anşadı. Zəndlə baxıb kişini tanıdı. Bildi ki, o, at qaytaran deyil. Nə də Yelata çatmaq olmaz. Əlacı hər yerdən üzülən İbrahim atbaza üzünü tutub deyir:

- Kişi, adam namərd olmaz. Sən bir namərdlik elədin, şikəst dilənçi adı ilə Sarı köhləni əlimdən çıxartdın. İkinci bir namərdlik edib atı necə ələ keçirdiyini heç yerdə danışma. Hər yerdə de ki, atı oğurlayıb gətirmişəm. Bu daha yaxşıdır. Əgər desən ki, Yelatı şikəst dilənçi adı ilə aradan çıxartmışam, onda bundan sonra heç kəsin dilənçilərə yazığı gəlməz. Hamı elə bilər ki, dilənçilərin hamısı sənin kimi dələduz, hiyləgərdir. Namərdliyi buraya qədər etdin bəsdir. Barı dilənçilərin çörəyinə bais olma (78).

**1073. Hazırcavablıq motivi** («Bəhlul Danəndə»). Şah qardaşı Bəhluldan razı qalmır. Fikirləşir ki, onu öldürsəydi yaxşı olardı, o, həmişə ona xalq arasında sataşır. Söyür, tənqid eləyir. Düz işləmirsən deyir. Xalqı sənə qarşı çağırır, - deyə şahı qəzəbləndirirdilər. Şah Abbas da bu ara sözlərinə allanır, Bəhlul Danəndəni öldürməyə razı olur. Necə öldürməyi düşünürlər. Qardaşı axı birdən-birə öldürmək olmaz. Vəzirin biri deyir:

- Mən bilirəm, onu necə öldürmək olar. Sən tapşırıq verərsən, tapşırarsan ki, sənin tapşırığını kim yerinə yetirməsə ölüm cəzası gözləyir. Biz də o zaman onu öldürərik. Şah Abbas fikirləşib-fikirləşib deyir:

- Bəlkə belə eliyək. On beş nəfər çıxaq səyahətə, bir qul səhraya padşah desin. Həmin adamlara da tapşıraq ki, onu deyəndən sonra gül dibinə otursunlar. Mən də deyəcəm ki, hərə bir yumurta yumurtlasın. Danəndənin də bu işdən xəbəri olmayacaq, hamı yumurta doğanda o, doğa bilməyəcək. Mən də nə üçün doğmadın deyib onu öldürərəm.

Bunlar belə də edirlər. Hərə bir gülün dibində əllərinə bir yumurta alıb otururlar. Qaqqana-qaqqana hərəsi bir yumurta doğur. Bu zaman Bəhlul Danəndə əhvalatı tez başa düşüb özünü itirməyib qaqquvka gəlir (banlayır). Bəhlul Danəndədən soruşurlar:

- Bəs sənin yumurtan hanı?

Bəhlul Danəndə deyir:

- Ay axmaqlar, bu qədər toyuğun bir dənə xoruzu olmazmı? İndi istiyirsiniz ki, xoruz da yumurtlasın.

Bunlar deməyə söz tapmırlar. Fikirləşirlər ki, yaxşısı budu onu öldürmək fikrini başlarından çıxartsınlar, yoxsa Bəhlul Danəndə hələ çox ələ salacaq (73).

**1074**. **Su motivi** («Sudan ona verməyin»). Keçmiş vaxtlarda çox danışan bir kişi varıymış. O, həmsöhbətlərini yorar, çox vaxt da yalan danışmağınnan qalmazmış. Ancaq bəzən də sərrast, qorxub çəkinmədən sözü üzə deyirmiş. Bu kəndin bir xeyrə-şərə yaramaz koxası varmış. Kəndin neçə-neçə gözəl bulaqları olsa da, camaat su sarıdan çox korluq çəkirmiş. Günlərin bir günü necə olursa koxa ilə həmin kişi bir toy məclisinə düşür. Məclisin şirin yerində koxa səslənir:

- A bala, o bulağın sərin suyunnan gətir içək, ciyərimiz yandı.

Bu vaxt kişi yerinnən qalxıb qışqırır:

- Ona su verməyin, bulaq suyunnan ona düşmür (79).

**1075. Qarı motivi** («Qarının şikayətinə cavab»). Bir baməzə kişi olur. Bu kişi bir gün eşidir ki, deyingən kənd qarılarınnan biri naxırçını günahkar sayır. Aşkara-xəlvətə naxırçının qarasınca deyinir. Əhvalat çox uzanır. Gəlib bu kişiyə də çatır. Bu kişi bir gün görür ki, qarı budur gəlir. Qarını çağırır yanına. Deyir:

- Ay bacı, inəyin niyə qızdırıb?

Qarı deyir:

- Naxırçı inəyimə yaxşı baxmır. Ona görə də qızdırıb.

Kişi deyir:

- Ay rəhmətliyin qızı. Naxırçı neyləsin. İnəyinin başına günlükmü tutmalıdı? Nədi?

Qarı bir söz demir. O günnən daha bir də naxırçının adını dilinə gətirmir (79).

**1076. İbrət motivi** («Hansı ağacı kəsim»). Deyirlər ki, kəndin baməzə kişilərinnən birinə qonşu uşaxlardan biri dadanıbmış. Meyvə yetirər-yetirməz yolub aparırmış. Kişi heç nübər də eləməyə imkan tapmırmış. Bir gün o, uşağın qabağını kəsib deyir:

- Ay oğul. Bu ağacların hansını saxlayım. Hansını kəsim?

Uşaq bir söz deməyib çıxıb gedir. Bir də həmin kişinin meyvələrinə gözünün ucuyla da baxmır (79).

**1077.**  **Sınaq motivi** («Şahın sınağı»). Keçmiş zamanlarda bir şah varmış, bu şahın da bir-birinnən gözəl iki arvadı. Şahın arvadları o qədər gözəl imişlər ki, aya deyirmişlər sən çıxma, mən çıxım, günə deyirmişlər sən çıxma, mən çıxım. Şahın arvadları həm də bir-birinə çox oxşayırmış. Elə bil ki, bir alma imişlər, yarı bölüblər. Sən demə, bunların biri xan qızı, biri qaraçı imiş. Şah onları bir-birinnən heç seçə bilmirmiş. Bir gün qərara gəlir ki, onları gizlicə izləsin. Görsün arvadları nə eləyir? Bəlkə bunnan onları bir-birinnən ayıra bildi. Elə də eləyir. Birinci gün arvadlardan birini izləyir. Baxıb görür ki, bu arvadı ədəb-ərkanla əyləşib qulluqçuları ora-bura buyurur, yemək bişirdir. Paltar yudurdur, otaqları bəzətdirir. İkinci gün o biri arvadını izləyir. Görür ki, bu arvadı qapını bağlayıb başladı öz-özünə danışmağa: «Ay bacı, ay bacı, mənə bir çörək ver…»

Bu vaxt şah barmağını dişləyir. Ona əyan olur ki, arvadlarının hansı şah qızı, hansı qaraçı qızı imiş (79).

**1078. Qonaq motivi** («Duzu yerindədi»). Bir kişi qızını başqa bir kəndə ərə veribmiş. Bir gün arvadı ilə qızına baş çəkməyə gəlir. Görsünlər qızının gün-güzaranı, dolanışığı nə təhərdi? Bəli, ər-arvad gəlib qızın evinə çatır. Onları yaxşı qarşılayırlar Bir az hal-əhvaldan sonra ev yiyəsi bir toyuq kəsir, qazan asılır. Qazan qaynayır, bir yanda da şirin söhbət gedir. Bu ailə də böyük ailə imiş. Evdə yeddi gəlin varıymış. Kişi çox arif, həm də baməzə adamıymış. Hər şeyə diqqətlə fikir verir. Görür bir azdan qızının qayınanası xörəyin tamına-duzuna baxıb bir tikə də götürüb getdi. Sonra böyük gəlin, sonra o biri, daha sonra o biri. Axırda da kiçik gəlin - qızı gəlib xörəyi tamına baxmaq istəyəndə kişi görür ki, daha qazanda toyuğun suyundan başqa bir şey qalmayıb. Dillənir:

- A qızım, xörəyin tamı-duzu yerindədi, özünə əziyyət vermə (79).

**1079. İgidlik motivi** («Tək görmüsən?»). Qazax elində Alı adlı igid, vurub tutan bir kişi olur. Günlərin bir günü meşənin qalın bir yerində dərənin dibində o, on erməni ilə rastlaşır. Hədə-qorxu gəlib ermənilərin əl-qolunu bağlayır. Sonra da başlayır onları soyub döyməyə. Bu vaxt ermənilərdən biri ürəklənib deyir:

- Elə, kirvə can, bu dərədə on ermənini tək görmüsən? (79).

**1080. Tənbəllik motivi, iş motivi** («Bir işin qulpunnan yapışın»). Bir gözəl-göyçək qız olur. Bu qız o qədər gözəliymiş ki, aya deyirmiş sən çıxma mən çıxım, günə deyirmiş sən çıxma mən çıxım. Ancaq bu qız çox tənbəliymiş. Günlərin bir günü bir xan oğlu bu qızı görüb aşiq olur. Qıza elçi göndərirlər. Qızın ata-anası deyir ki, bu qız çox tənbəldi. Bunnan sizə gəlin olmaz. Elçilər deyirlər ki, qəbulumuzdur. Xan oğlu qızı alır. Qırx gün qırx gecə toy çaldırırlar. Toydan sonra xan deyir ki, gəlini yeddi gün yağ içində böyrək kimi saxlayın. Bəli, yeddi gün gəlinə necə lazımdı hörmət eliyirlər. Yeddi günün tamamında xan tapşırır ki, gəlin iş görməsə ona yemək verməyin. Bir gün, iki gün, üç gün, keçir. Gəlin görür, yox deyəsən işləməsə ona heç quru çörək də vermiyəcəklər. Odur ki, məcbur olub nə tapşırırlar həmin işi can-başla yerinə yetirir. Aradan xeyli vaxt keçir. Günlərin bir günü qızın ata-anası deyir bir gedək görək qızımız nə eliyir, nəynən məşğuldu, ölübmü-qalıbmı? Gəlirlər qızıgilin evinə. Gəlib çatanda nə görürlər? Qızları oturub düyü arıtlayır, can-başla biş-düş eliyir. Qızın ata-anası bu işə mat qalır, gözlərinə inanmırlar. Qız onları görən kimi başını belə qaldırmayıb deyir:

- Tez olun. Bir işin qulpunnan yapışın, yoxsa sizə yemək verməyəcəklər. Burda işləməyənə yemək vermirlər (79).

**1081. Xəbər motivi** («Hər kəsənə işinə görə»). Bir varlı sövdəgər vardı. Onun da iki cavan əlbuyruqçusu, nökəri. Sövdəgər onlara aylıq donnuğu eyni miqdarda vermirdi, az-çoxluğu vardı. Ondan tez-tez soruşardılar ki, nəyə görə nökərləri bir-birinnən ayırırsan, birinə az haqq verirsən, o birisinə çox. O da cavabında deyərdi ki, vaxtı yetişəndə deyərəm səbəbini.

Bir gün bu sualı verənlərin birinin yanında sövdəgər az haqq verdiyi nökərə buyurdu ki, getsin kəndin qırağında köç edənlərdən bir xəbər gətirsin.

Nökər bir kəlmə xəbərlə qayıtdı ki, səfər üstədilər, bu gecəlik. Burda dincəlib gedəcəklər. Vəssalam. Sövdəgər bir söz demədi. Amma o biri nökəri də göndərdi ki, indi də get, sən bir xəbər gətir.

Haqqı çox olan nökər gedib ətraflı bir xəbər gətirdi: «Qonşu mahalın sövdəgərləridi, iki gündü yol gəlirlər. Hələ bir aylıq səfərləri var, uzaq Şərq ölkəsinə gedirlər. Apardıqları yük ipək parça, mer-meyvə. Başqa satlıq şeylərdi. Gələndə qiymətli daş-qaş, xalı-xalça gətirəcəklər, gələn ayın axırıncı şənbəsində buradan yenə keçəcəklər. Böyükləri əvvəlcədən danışığa gedib»: bu yerdə sövdəgər onun sözünü kəsdi, üzünü sorğu edənə tutub dedi:

- İndi gördün ki, bunun haqqı niyə artıqdı?! (79).

**1082. Çoban motivi** («Çobanın kələyi»). Çoban tək imiş sürüdə. Sürüyə oğru girir. Çoban oğrunu qorxutmaq üçün başlayır oxumuğa:

- Bula-bula buxara ver,

Dibini yala Gülxara ver.

İki sarı çobanı bir ver,

İki bala çobana bir ver,

Sən də gəl mənimlə bir ye. (79).

**1083. Qarı motivi** («Balabançı hərlənən kimi»). Bir dəfə bir aşıq öz balabançısı ilə xırmanın yanınnan keçirmiş. Baxırlar ki, xırmanda bir qarı xırman doyur. Ancaq o, atı vələ qoşuf hərlənir. Balabançı bunnan bir şey başa düşmür. Maraq ona güc gəlir. Gedib qarıdan nə üçün belə etdiyini soruşur. Qarı qayıdır ki:

- Aşığın yanında balabançı neynəyir?

Balabançı cavab verir ki:

- Aşıq oxuyur, o da ona «hey» deyir.

Qarı deyir:

- Bax bu da aşığın yanında balabançı hərlənən kimi bir şeydi.

Elə o vaxtdan da xalq arasında adamların yanında boşuna hərlənən adamı «Aşığın yanında balabançı hərlənən kimi nə hərlənirsən» deyirlər (79).

**1084. İgidlik motivi** («Çomağını niyə verirsən?»). Xanlıqlar kəndinnən bir neçə adam yaylaqda qoyun otarırmış. Bu vaxt böyük bir dəstə erməni onlara hücum eliyir. Qoyun otaranların içində ucaboylu, boylu-buxunlu biri varıymış. Buna qorxaqlığına görə «Övkə Məhəmməd» deyirmişlər. Ermənilər ona bir-iki vurub çomağını əlinnən alırlar. Qoyunları qabaqlarına qatıf aparanda qoyun otaranların içinnən Səməd adlı birisi ermənilərin üstünə düşür. Bir-ikisinin vurub başını yarır. Ermənilər qan görən kimi qaçıb gedirlər. Bu vaxt Səməd Övkə Məhəmmədin də vurub başını dağıdır. Övkə Məhəmməd qışqıra-qışqıra deyir:

- Məni niyə vurursan?

Səməd deyir:

- Səni ona görə vururam ki, öz ağacını əlində saxlaya bilmirsən? (79).

**1085. Öküz motivi** («A küsülü qardaş»). İki küsülü çöldə bir yerdə qalıbmış. Birinin öküzü də açılıf, ancaq nə qədər eləyirsə qoşa bilmir. Uzun sözün qısası bilmir ki, nə eləsin, öküzü qoşsun. Axırda yanındakı küsülü qardaşına deyir ki, a küsülü qardaş, gəl öküzü qoşax, sora yenə küsümüz öz küsü yerində (79).

**1086. Qonşu motivi** («Baş mənimdi, tükü niyə sənin olar?»). İki qonşu olur. Bunlar o qədər yaxınıymış ki, arada bircə çəpər varıymış. Qonşulardan biri bir ağac əkir. Ağacın şitilinnən biri o biri qonşunun bağınnan çıxır. O biri istər ki, qonşunun bağınnan çıxan həmin ağacı kəssin. Bu zaman qonşudakı kişi gəlif deyir ki:

- A qardaş, bir də görüm, baş mənimdirsə, tükü niyə sənin olar? (79).

**1087. Qazı motivi** («Yerli-dibli quyruğu olmayıb»). Keçmiş zamanlarda bir kasıb varmış. Bu kasıb kişi yaman çoxbilmiş imiş. Günlərin bir günü bu kasıb kişi durub gedir tacirin yanına, ondan bir manat pul borc istəyir.

Yoxsul dedi:

- Sabah ikisini gətirərəm.

O, iki manatı sabahası günü axşam tərəfi qaytardı. Bir neçə gün keçəndən sonra o yenə gəlib dedi:

- İndi mənə on manat ver, bir həftədən sonra on beş manat qaytararam.

Tacir kasıb kişiyə on manat verdi. Beş gün keçənnən sonra o, on manatı gətirib qaytardı.

Sonra o, yüz manat aldı, söz verdi:

- Bir aydan sonra yüz iyirmi manat qaytaracam.

İyirmi günnən sonra kasıb kişi yüz iyirmi manatı gətirib tacirə verdi. Tacir «çox düşümlüdür. Mən o pullarla yaxşı qazanc əldə eləmişəm, yaxşıca varlanmışam», - deyə fikirləşir. Tacir sevincək dedi:

- Nə işin olsa durub gələrsən yanıma. Nə qədər pul lazım olsa, sənə verərəm.

Bir qədər keçənnən sonra kələkbaz kasıb yenə tacirin yanına gəldi, dedi:

- Mənim qazanclı bir işim var. Yüz tümən lazımdı. Bir ildən sonra sənə yüz otuz tümən qaytararam. Əgər pulunu bir neçə gün də ləngitmiş olsam, bədənimdən bir girvəngə ət kəsərsən.

Kasıb bu sözləri bir kağıza yazdı, kağızı tacirə verib çıxıb getdi.

Bir il keçdi. Yoxsul gəlib çıxmadı. Gözdən itdi. İki il keçdi. Tacir onu axtarmağa başladı. Axır ki, kələkbaz yoxsulu uzaq kəndlərdən birində tapdı. Yoxsul taciri görək kimi qışqırdı:

- Bax odur gəlir, mən bu tacirə görə müflisləşmişəm. Hə, hə, o nəs pulları mənə sən verdin, ona görə də işlərimin hamısı məhv olub getdi. Sən axı, nəs pulları mənə niyə verdin? Məni məhv etmək istəyirdin. Sənə borc-zad qaytaran deyiləm. Nə eləyirsən elə, xeyri yoxdur.

Tacir fikirləşib dedi:

- Gəl gedək qazının yanına. Qoy o hər şeyi aydınlaşdırsın. Kişi dedi:

- Yaxşı, gedək.

Qazının yanına gedəndə yolda onlar qaçan bir öküz görürlər. Öküzün yiyəsi onun dalınca qaçaraq deyirdi:

- Onu saxlayın, onu saxlayın.

Kasıb kişi istədi ki, öküzü saxlasın. Ancaq vurub öküzün gözünü zədələdi.

Öküz yiyəsi bunu görüb hirsləndi, dedi:

- Sən vurub öküzün gözünü tökdün. Gözsüz öküz kimə lazımdı? Gedən qazının yanına.

Tacir dedi:

- Elə biz də qazının yanına gedirik.

Öküz yiyəsi də onlara qoşuldu. Yolda eşşəyi palçığa batmış bir kişiyə rast oldular. Xırdavatçı qışqırdı:

- Ay qardaşlar, mənə kömək eliyin, eşşəyimi çıxarım.

Yoxsul kişi sevindi ki, heç olmasa bu işdə köməyi dəyər. O, eşşəyə yaxınlaşıb onun quyruğundan yapışaraq dartdı. O, var-gücüylə dartdı, eşşəyin quyruğu qopdu. Xırdavatçı qışqırdı:

- Sənə görə indi mənim eşşəyim quyruqsuz qaldı. Quyruğu olmayan eşşək mənə gərək deyil. Gedək qazının yanına. Tacir dedi:

- Biz elə hamımız qazının yanına gedirik, sən də bizə qoşul.

Onların dördü də qazının yanına getməyə başladılar. Kasıb kişi fikirləşdi: «Mənim işim fırıqdır. Üç əməlimə görə birdən cavab verməli olacağam». Onun bəxtindən qazı evdə olmadı. Qazının arvadı dedi:

- Hamınız sabah gələrsiniz.

Kasıb kişi getmədi. Öz işi barədə qazının arvadına danışdı. Ona kömək etməyi xahiş elədi, yalvardı. Qazının arvadının ona yazığı gəldi, dedi:

- Yaxşı, sənə kömək elərəm.

Sabahası günü hamısı qazının yanına gəldi. Qazı kasıb kişiyə üzünü tutub dedi:

- Əgər sən təmiz adam olmuş olsaydın, bu üç adam birdən səndən şikayətə gəlməzdi. Mənim işi necə mühakimə etdiyimi indi görəcəksən.

Qazının bu sözləri şikayətçilərin çox xoşuna gəldi. Kasıb yaman qorxdu. Qazı dedi:

- Kim mənim verdiyim hökmlə razılaşmasa, o birinə on tümən verəcək.

Tacir yoxsulun kağızını çıxarıb dedi:

- Budur, bu kağızda yazılıb ki, mən onun bədənindən bir girvəngə ət kəsə bilərəm.

Qazı dedi:

- Düzdür, sənin buna haqqın var. Bax bu da iti bıçaq. İndi bir kirvəngə kəs götür. Sonra bu tikəni çəkərik. Əgər artıq və ya əksik olsa, fərqini o, sənin bədənindən kəsib düzəldər. Tacir qışqırdı:

- Mən düz bir kirvəngə kəsə bilmərəm. Bu mümkün deyil. Belə bir qərarla mən razılaşmaram.

Qazı dedi:

- Demək, razılaşmırsan. Onda on tümən çıxar ver ona.

Qazı kasıbın xeyrinə on tümən tacirdən aldı.

İkinci dəfə öküzün sahibi danışdı. Qazı ona belə məsləhət verdi:

- Öküzü kəs, başını tən yarı böl, hər ikisini apar bazarda sat. Orda biləcəksən ki, üstündə göz olan hissəni gözsüz hissədən nə qədər baha qiymətə satmısan. Bu fərqi günahkardan gəlib alarsan. Öküzün sahibi qışqırdı:

- Yox, bir şahı pula görə öküzümü kəsib satan deyiləm.

Qazı dedi:

- Deməli, mənim çıxardığım hökmlə sən də razılaşmırsan. Onda on tümən çıxart ver.

Qazı yoxsulun xeyrinə on tümən də tutub aldı.

Qazı xırdavatçıya dedi:

- Hə, indi sən söylə görüm. Nə istəyirsən? Danış görək bu quldur sənin eşşəyinin quyruğunu necə dartıb çıxarıbdır?

Xırdavatçı dedi:

- Nə danışırsan, möhtərəm qazı, mənim eşşəyimin heç yerli-dibli quyruğu olmayıb (79).

**1088. Təmizlik motivi** («Anadan olanda çimizdiriblər»). Keçmiş günlərdə bir kürdlə bir ayrım bərk dostluq eliyir. Bir-birinnən gizli sirləri, sözləri olmazmış. Dostlar bir gün də şirin söhbət eliyirlərmiş. Ayrım deyir:

- Qardaş, təmizlik yaxşı şeydi. Mən bir qış girəndə, bir də yazda çimməyimnən qalmaram.

Kurd ona çox diqqətlə baxıb dillənir ki:

- Qardaş, mən belə bilməzdim. Sən suquşuymuşsan ki! Məni bir dəfə anadan olanda çimizdiriblər. Bir də öləndə ya qismət (79).

**1089. Xeyir və Şər motivi** («Doğru ilə Əyri»). Günlərin bir günü Əyri ilə Doğru mübahisə etməyə başladılar. Dedilər ki, necə yaşamaq yaxşıdı? Əyri yaşamaq yaxşıdı, yoxsa doğruluqla yaxşıdı?

Əyri dedi:

- Əyriliklə yaşamaq yaxşıdı.

Doğru isə ayağını dirəyib dedi:

- Yox, doğruluqla yaşamaq gözəldi.

Onlar o ki, var mübahisə etdilər; biri deyirdi əyriliklə yaşamaq yaxşıdı, o biri deyirdi ki, yox, doğruluqla yaşamaq yaxşıdı. Onlar o ki var mübahisə etdilər. Heç biri o birinə üstün gələ bilmədi. Axırda Əyri dedi:

- Bilirsən nə var? Gəl gedək mollanın yanına, o, bizim mübahisəmizi ayırsın!

Doğrü dedi:

- Razıyam, gəl gedək!

Doğru ilə Əyri gəlib çıxdılar mollanın yanına.

Əyri dedi:

- Molla, gəl bizim mübahisəmizi ayır. Necə yaşamaq yaxşıdı: - Əyriliklə yaşamaq yaxşıdı, yoxsa doğruluqla yaşamaq.

Molla onlardan soruşdu:

- Siz nədən mərc gəlmisiz?

Əyri dedi:

- Yüz qızıldan.

Molla dedi:

- Hə, doğrusu, sən udmusan. Bizim zamanədə əyri yaşamaq daha yaxşıdı.

Doğru yüz qızıl verdi Əyriyə, amma özü öz sözünün üstündə durdu ki, durdu. Dedi doğruqla yaşamaq daha yaxşıdı.

Əyri dedi:

- Gəl gedək qazının yanına. Görək o bizim mübahisəmizi necə həll edir? Əgər sən dediyini təsdiq eləməsə, onda sən iki gözünü də mənə verməlisən.

Doğru dedi:

- Yaxşı, gəl gedək!

Onlar indi də qazının yanına getdilər. Qazıdan soruşdular:

- Necə yaşamaq yaxşıdı?

Qazı da mollanın dediyi kimi əyri yaşamaq daha yaxşıdı, dedi.

Əyri Doğruya dedi:

- Hə, gözlərini bura ver.

Əyri Doğrunun gözlərini çıxardıb çıxıb getdi.

Doğru gözsüz qaldı, üzü üstə yerə yıxıldı, əli ilə yeri yoxlaya-yoxlaya sürünməyə başladı. Sürünə-sürünə gəlib bir bataqlığa çıxdı. Burada otların arasında uzandı. Gecənin bir yarısı bir neçə adam gəlib bura yığışdı. Başçıları o birilərindən soruşdu:

* Kim nə iş görüb?

Biri dedi:

- Mən adam öldürmüşəm.

Biri dedi:

- Mən bir nəfəri günaha batırmışam.

O biri dedi:

- Mən birinigünaha batırmışam.

Əyri də onların yanında lovğalanaraq dedi:

- Mən Doğrudan yüz qızıl udmuşam, üstəlik də onun gözlərini çıxarmışam.

Başçı ona dedi:

- Gözə nə var ki, buradakı otlardan dərib gözlərinə sürtsə, həmin adamın yenə gözü görər.

Doğru otların arasında uzanıb onların danışığına qulaq asırdı. Bu vaxt xoruz banşadı. Buraya yığışmış şər adamlar o saat qeyb oldular. Doğru otlardan dərib, başladı gözlərini ovxalamağa… Gözünü bir iki ovxaladı, o biri gözünü ovxaladı. Gözləri əvvəlki kimi görməyə başladı. Doğru bu otlardan da götürüb yola düzəldi.

Elə bu vaxt şahın qızının gözləri tutulmuşdu. Şah hər tərəfə xəbər vermişdi:

- Kim qızımın gözlərini sağaltsa, qızımı ona verəcəyəm.

Doğru gəlib saraya çıxdı. Onu şah qızının yanına apardılar. Doğru dərib götürdüyü otlardan qızın gözlərinin üstünə qoyub, başladı ovxalamağa, qızın gözləri sağaldı.

Padşah bunu eşidib çox sevindi, qırx gün qırx gecə toy eləyib qızını Doğruya verdi. Doğru şah qızı ilə ömür sürüb muradına çatdı, sizi də öz muradınıza çatasınız. Siz yüz yaşayın, mən iki əlli, hansı çoxdu, sizin olsun (79).

**1090. Zarafat motivi** («Qonağına söyürük»). Aranda yaşayan bir dostu göyçəliyə qonaq gəlir. Göyçəli də öz el adəti üzrə əlindən nə gəlirsə, bu dostuna hörmət edir. İlk dəfə bu yerlərə gələn qonaq xoş təəssüratlı olur. Ertəsi gün ev sahibi qonağını da götürüb kəndin içinə çıxır. Yolda bunları kim görürsə, əl-təmən olur, qonağa çox hörmətlə «xoş gəldin» deyirlər. Elin bu adəti qonağı lap heyran edir.

Nəhayət, onlar gəlib kənd adamlarının daha gur olduğu yerə çatırlar. Burada da hamı bir-bir qonağa «xoş gəldin» deyir. Sonra yerli adamlar başlayırlar bir-biriləri ilə zarafatlaşmağa. Sən demə, bu kənddə hamı zarafat ustası imiş. Günlərini elə zarafatla keçirirlərmiş. Yazıq qonağın bunlardan nə xəbəri var idi?

Qonaq əvvəlcə elə başa düşür ki, indicə dalaşarlar. Sonra görür ki, bu zarafatların içində dava-dalaş vaxtı diyilən sözlərin, söyüşlərin hamısı var idi. Necə deyərlər, bir-birilərinə dişlərinin dibindən çıxanı deyir, kənardakılar da uğunub gedirlər.

Heyrətini gizlədə bilməyən qonaq üzünü zarafat edənlərə tutub deyir:

- Soruşmaq ayıb olmasın, ay qardaşlar, siz zarafatı elə edirsiz. Bəs dalaşanda bir-birinizin nəyinə söyürsünüz?!

Zarafat edənin biri qayıdır ki, onda da bir-birimizin qonağına söyürük (80).

**1091. Övladsızlıq motivi** («Elə oğuldansa»). Kəndlərdən birinə kolxoza qonşu kənddən olan bir sədr göndərirlər. Kolxoz sədri bir gün təcili idarə işçilərindən kimisə çağırtdırmalı olur. Dörd yanına baxır heç kəsi görmür. Sonra diqqət yetirir ki, bir az aralıdakı kənd mağazasının qarşısındakı daş hasarın üstündə 14-15 yaşında bir oğlan uşağı oturub. Sədr buna sevinir.

Sədr bir-iki ağız «Ay oğlan, ay oğlan» deyir. Baxır ki, oğlan elə bil divara qoyulmuş daşın bir tayıdır. Nə daşdan səs gəlir, nə oğlandan. Məcbur olub özü həmin oğlanın yanına gedir. Kolxoz sədri oğlana hər nə diyirsə, o elə bunları diyir:

Hımm…

Sədr bərk əsəbiləşir. Bilmir neyləsin. Uşağı vursunmu, yoxsa…

Bu arada kimsə sədrə yaxınlaşır. Əl-təmən olub görüşəndən sonra kolxoz sədri əsəbi halda soruşur ki, bu uşaq kimin uşağıdır, gic-zad deyil ki. Həmin adam uşağın kimin uşağı olduğunu deyir və sədrə anşadır ki, bu elə hamıya müzoyur, qanmaz uşaqdır.

Bu sözdən sonra sədr bir az özündə təskinlik tapır. Lakin oğlanın yaşına uyğun olmayan hərəkəti yadından çıxmır.

Bu kəndə sünnət məclisi imiş. Hamı şənlik otağında yeyib-içir, şirin-şirin sağlıqlar deyirmiş. Adətə görə kolxoz sədri məclisin masa bəyi imiş. Sən demə bu sədrin də bir neçə qızı züryəti var imiş, ancaq oğlu yox imiş. Məclisin şirin yerində birdən bir kənd adamı masa bəyindən icazə alıb bir yeni sağlıq deyir:

- Ay camaat, tanrıdan bir əziz diləyim var ki, bizim bu sədrə də bir oğul payı versin. Onun da sünnət şənliyini toy-bayramla keçirək. Bu sağlıq kolxoz sədrinin ürəyindən olduğundan yaxında oturan adamdan bunun kim olduğunu soruşur. Həmin adam sağlıq deyənin kim olduğunu isnad verəndən sonra kolxoz sədri anlayır ki. bu kişi həmin 14-15 yaşlı müzayür uşağın atasıdır. Sədrin dərdi təzələnir. Özünü saxlaya bilməyib dərhal ayağa qalxıb deyir:

- Ay filankəs, Allah-tala mənə əgər sənin oğlun kimi oğul verəcəksə, heç verməsin.

Sonra kolxoz sədri başlayır başına gələni məclis iştirakçılarına danışmağa. Hamı gülməkdən uğunub gedir.

Həmin gündən sədrin etirafı bir atalar sözünə çevrilir (81).

**1092. Ağıl motivi** («At gücə düşməsin»). Xanlıqlar kəndində Sərxan adlı bir kişi var imiş. O, mal-heyvanı, xüsusən də atı çox istəyirmiş. Yay ayları imiş. El yaylağa köçübmüş. Sərxan kişi də arana gəlib kəndə baş çəkib yenidən yaylağa qayıdırmış. O, xurcununu doldurub atın belinə aşırır, özü də ata minib yaylağa doğru üz tutur. Bir qədər gedəndən sonra nə fikirləşirsə, xurcunu atın belindən götürüb çiyninə aşırır. Gəlib yaylağa çatanda hamı təəccüblə ona baxır. Soruşurlar:

- A kişi, özünə yazığın gəlmir, atın belində xurcunu niyə çiyninə aşırıbsan?

Qan-tər içində olan Sərxan kişi deyir:

* Belə elədim ki, at gücə düşməsin (79).

**1093. Kəl motivi, avamlıq motivi** («Kəl qojadı»). Əmiraslan koxa çox insaflı, ürəyiyumşax igid bir adamıymış. Kəndin fağır, kasıb adamlarınnan biri həmişə qəmli-qəmli gəzirmiş. Bir gün koxa soruşur:

- Ə, nəyin fikrini çəkirsən, dəryalarda gəminmi batıb nədi?

Kişi dillənir:

- A koxa, ağrın alım, bir boyun kəl almaq istəyirəm, amma gücüm çatmır.

Koxanın kişiyə yazığı gəlir. Ona kömək eliyir. Gedib bazardan yaxşı bir kəl alırlar. Fağır kişinin sevincinin həddi-hüdudu olmur. Sevincinnən bilmir nə eləsin. Bu xəbər kəndin baməzə kişilərindən olan Vəli kişiyə də çatır. Vəli kişi bilir ki, bu fağır kişinin heç nədən başı çıxmır. Odur ki, onu ələ salmaq üçün gəlib deyir:

- A kişi, kəli alanda bir onun üst dişlərinə baxıbsanmı?

Fağır kişi də cavab verir ki, yox.

Onda Vəli kişi deyir:

- Bir kəlin üst dişlərinə bax gör yerindədimi?

Fağır kişi də kəlin üst dişlərinə baxıb görür ki, kəlin üst dişləri yoxdu.

Vəli kişi onu başdan çıxarır ki, tez apar kəli sat, bunun hay-hayı gedib, vay-vayı qalıf, üst dişləri tökülüb, qocalıb lap əldən düşüb. Fağır kişi də aparır kəli dəyər-dəyməzinə satıf geri qayıdır.

Bu əhvalatdan bir xeyli keçir. Xəbər gəlib koxaya da çatır. Əmiraslan koxa kişini çağırıf deyir:

- A bala, kəli niyə satdın?

Kişi cavabında:

- A koxa, kəl qocalıb əldən düşmüşdü, heç üst dişləri də yoxuydu.

Koxa ucadan gülüb deyir:

- A kəmfürsət, Əmiraslan koxa bilmir ki, necə kəl alır? Heç kəlin də üst dişləri olarmı? (79)

**1094. Qarğış motivi, hazırcavablıq motivi** («Qırx ilin qarğışı»). Bir seyid yolnan gedirmiş. Bir oğrunun gözü onun çuxasına düşür. Fürsət axtarır ki, seyidin çuxasını götürüb qaçsın. Hava isti olduğunnan seyid çuxasını çiyninə salıbmış. Oğru ona yaxınlaşıb soruşur:

- Ağa, adamı qarğış nə vaxt tutur?

Seyid deyir:

- Qarğış adamı qırx ilə tutur. Bunu eşidən kimi oğru seyidin çuxasını götürüb qaçmağa başlayır. Seyid oğrunun dalınca:

- Görüm sənin ayağların sınsın! - deyə qarğış eləyir.

Elə bu vaxt oğrunun ayağı burxulub sınır. Oğru qayıdır ki:

- Ay səni cəddin tutsun, bə deyirdin, adamı qarğış qırx ildən sonra tutur.

Seyid də halını pozmadan deyir:

- Sən qırx il bunnan əvvəl bir qarının inəyini oğurlayıb onu gözü yaşlı qoymuşdun, o qarğış indi səni tutdu, mənim qarğışımsa səni qırx ildən sonra tutacaq (79).

**1095. At motivi** («Yaxşı atları yaxşı kişilər minib getdi»). Bir kişi neçə illər imiş kəndlərindən çıxıb gedibmiş. O, təsadüfən kəndçilərindən biri ilə rastlaşır. Kişi də çox at sevən adam imiş. Odur ki, elə salam-eleykdən sonra soruşur ki, eloğlu, kəndimizdəki Dilboz atlar dururmu?

O biri kişi də baməzə adam imiş. Cavabında deyir:

- Eloğlu, o dediyin yaxşı atları yaxşı kişilər minib gedib (79).

**1096. Təmizlik motivi** («Keçən il yaylayxda çimmişəm»). Kənd qocalarınnan bir neçəsi yığılıb söhbət eliyirlərmiş. Görürlər ki, onlardan biri gah cındırınnan cinnər ürkən bir kişi imiş. İlin on iki ayı bitini çırmaqnan gününü keçirirmiş. Qocalardan biri söz atır:

- Yemək-içməklə təmizlik yarıdı. Gərək hər adam təmizliyinə fikir verə, vaxtında çimməyinnən qalmıya.

Həmin kişi başa düşür ki, sözü ona atırlar. Odur ki, özünü təmizliyə çıxarmaq üçün dillənir:

-Mən heç vaxt təmizliyimdən qalmıram. Keçən il yaylaxdan qayıdanda Çırçır bulağının altında o qədər çimmişəm ki, beş ilə bəsimdi.

Onun sözlərini eşidən qocaların arasına bərk gülüşmə düşür. Həmin qoca da məsələni başa düşüb onlardan uzaqlaşır (79).

**1097. Yemək motivi** («Niyə demirdin?»). Çox xəsis bir kişi varıymış. Bir gün o, oğlu ilə qonaqlığa gedir. Yolda oğluna bərk-bərk tapşırır:

- Bax, utanıb eləmə, doyunca ye, su içmə, yoxsa yaxşı yeyə bilməzsən.

Gəlib qonaqlıq məclisinə çatırlar. Yemək-içmək başlanır. Oğlan görür ki, su içmək olmayacaq, ciyəri susuzluqdan alışıb yanır. Odur ki, daha dözməyib məcbur olur. Geri qayıdanda başlayır oğlunu danlamağa:

- Sənə demədimmi su içmə, onda az yeyərsən.

Oğlu da cavabında:

- Ata, su içənnən sonra iştaham açıldı, daha çox yedim, - deyir.

Kişi də hirslənir ki:

- Ay köpəkoğlu, bə mənə niyə demirdin? (79)

**1098. Məhəbbət motivi** (Adsız). Hacı oğlu Abdulla Çobankərə kəndindəydi. Ələsgərin yaxşı vaxtıydı. Çobankərədən Ələsgərə nə qədər məktub yazırlarsa bu gəlmir. Şair Hacı Abdulla deyir:

- A camaat, mən bir məktub yazacam, amma gələndə siz demiyin ki, hacı oğlu Abdulla bu adamdır.

Dedilər:

- A kişi, sən Ələsgəri bura gətir, biz onun adını-sanını eşitmişik. O bura gələ bilər.

Şair Abdulla gəldi axşam bir yaxşı məktub yazdı. Üç qatar da şer yazıb Aşıq Ələsgərə göndərdi. Aşıq Ələsgərə məktub çatanda o, oğlu Bəşiri yanına çağırıb (Ələsgərin özünün savadı yox idi) dedi:

- A bala, bunu oxu görüm haradan, kimdən gəlib?

Oğlu oxuyub dedi:

- Ay əmi, məktub Çobankərə kəndindən gəlib, üç kəlmə də söz yazılıbdı.

Ələsgər dedi:

- A bala, o sözləri də görüm nədir, nə yazılıb?

Bəşir dedi:

Məndən salam olsun, Aşıq Ələsgərə,

Əgər gəlsən meydanımız ər meydanıdır.

Bu meydan büllurdu, buğumdu, löhdü.

Döşdüyə bilməzsən nər meydanıdır.

Göyçə dağlarında çox addanırsan,

Arif olsan bu sözləri qanarsan.

Əgər mənlə bir meydanda tapılsan,

Onda bilərsən ki, bu ər meydanıdır.

Abdullayam Çobankərə elindən,

Heç kəs inciməyib mənim dilimdən.

Tülkülər qurtarmaz aslan əlindən,

Əgər aslansansa şir meydanıdır.

Bunu eşidəndə Ələsgəri od tutur. Başı alovlu gəlir evinə. Deyir:

- Arvad, gedəcəyəm.

Arvad deyir:

- A kişi, bu payızın soyuğunda sənin nəyinə lazımdır. Varın var, pulun var, dövlətin var. Sənətinə də söz ola bilməz. Gedərsən naxoşlayarsan.

Ələsgər deyir:

- Arvad, burda Ələsgəri qorxaq adlandırıblar. Mən gərək onların cavabını verəm.

Bəli, Ələsgər yola düşdü. Gəlib Çobankərə elinə çatdı. Çobankərədə bir dəstə kişi dövrə vurub əyləşmişdi. Aşığı görəndə hamısı bir ağızdan salam verib öz dövrələrinə dəvət elədilər. Aşığa xoş gəldin dedikdən sonra o dedi:

- Aşığ qardaş, gedək bizə.

Bu dedi:

- Yox, mən burda Hacı oğlu Abdulla var, onu axtarıram.

Ələsgər Hacı oğlu Abdulla deyəndə kişilər soruşdular:

- Aşıq qardaş, sənin adın nədir?

Dedi:

- Mənim adım Aşıq Ələsgərdir.

Aşıq Ələsgər deyəndə camaat tökülüşdü ki, Aşıq Ələsgər gəlib çıxıbdu bura. O saat bir uşağı öyrədib göndərdilər Hacı oğlu Abdullanın dalınca. Uşaq gəlib dedi:

- Hacı oğlu Abdulla əmi, ay Hacı oğlu Abdulla əmi.

Səsə Abdullanın arvadı çıxdı. Dedi:

- Hacı Abdulla əmin gedibdi Basarkeçərə. Sabah gələcək.

Sən demə, bunların yeri əvvəlcədən hazırlanıbmış. Bundan qabaq aşıqlar təvlalar oxuyarlarmış. Burdakılar yığışıb aşıqla birlikdə Məhmud adlı bir kişinin evinə getdilər. Çaydan-çörəkdən sonra oturdular məclisə. Camaat getdikcə çoxalırdı. Ələsgər girdi meydana. Baxdılar ki, doğrudan da ərşdən, kürşdən, yerdən-göydən danışan adamdı. Hamı heyran qaldı. Elədiyi söhbət gəldi yarıya çatanda belə bir adət varıydı: aşığa bir çay verərdilər. Köhnə vaxtın adətiylə aşıq çay içəndə ona nəmər yığardılar. Nəməri elə olurdu ki, dəsmalla yığırdılar, elə də olurdu ki, sini dolandırırdılar. Məclisdə başladılar sini dolandırmağa. O vaxtı pul çox qiymətliymiş. Adamlar 20, 30, 50 qəpik atardılar. Ən varlı adam 1 manat atarmış. Sini fırlanıb Hacı oğlu Abdullanın yanına çatanda şair 3 manat atdı. Adət buydu ki, aşığa kim çox pul versə, gözü onda qalardı. Aşıq çayı içəndən sonra ayağa durub məclisini davam etdirdi. Söhbət başa çatdı. Hamını yola saldılar. Səhərisi camaat yenə yığıldı. Ələsgər meydana çıxdı. Dedi:

- Hacı oğlu Abdulla gəlsin meydana!

Bir uşaq göndərdilər şairin dalınca. Uşaq bir saatdan sonra qayıtdı ki, arvadı deyir ki, Hacı oğlu Abdulla sifariş göndəribdi ki, sabah gələcək. Camaat dedi:

- Ələsgər, sən məclisi davam elə, haqq-nahaq sabah burdadır.

Ələsgər söhbəti başladı. Söhbətin şirinliyinə camaat heyran qalırdı. Məclisdə milçək dızıltısının da səsi eşidilirdi. Aşıq nağılın yarısına çatanda aşığa bir çay qoydular. Yenə də bir padnos dolandırdılar. Hərə qolundan qapanı padnosa atırdı, cəlib Hacı oğlu Abdullanın qabağına çatanda yenə üç manat atdı. O vaxt erkəyin biri beş manatıymış. Ələsgər ayağa durub sözə başladı. Məclisi elə şirin aparırdı ki, gəl görəsən. Hamı hayıl-mayıl olmuşdu. Dedilər:

- Aşıq, narahat olma, sabah harda olsa özünü bura yetirəcək. Gərək gözləyək.

Məclis dağılışdı. Çaydan-çörəkdən, allah verəndən yeyib yatdılar. Sabahı gün dolandı, axşam yenə yığışdılar məclisə.

Bəli, Ələsgər qalxdı dedi:

- Hacı oğlu Abdulla gəlsin. Mən başlayım.

Dedilər:

- Sifariş göndərmişik indi gələcək. Soyuqdan gəlib, indi qolun-qıçın qurudur. İndi gələr. Deyib ki, arvad-uşağı da götürüb gələcəyəm. Ələsgər dedi:

- Yaxşı, nə olar gözləyərik.

Ələsgər bunu deyib söhbətə başladı. O vaxta qədər Ələsgərin qabağına çay qoydular və başladılar padnosu fırlamağa. Padnosa xeyli pul yağaldı. Gəlib Hacı oğlu Abdullanın qabağına çatanda yenə bu üç manat atdı. Camaat Ələsgəri alqışşadı. Pulu yığıb Ələsgərə verdilər. Aşıq dedi:

- Bə şair nə oldu?

Dedilər:

- Bu saat.

Ələsgər baxdı ki, buna həmişə üç manat verən adam ayaq üstə yox, iməkləyə-iməkləyə gəlir buna tərəf. Gəlib Ələsgərin ayaxlarını qucaxşadı. Dedi:

- Ələsgər, bu sözü yazan mənəm. Məni bağışla bir qələtdi qırmışam.

Ələsgər dedi:

- Ə, nə danışırsan, sən üç gündü burda oturursan, mənə üç gündü üç manat verirsən. Dedilər:

- Bu işi belə qurmuşuq ki, sənə çox məktublar gedib, ancaq sən gəlməmisən. Biz səni belə çağırmışıq. Hacı oğlu Abdulla mənəm.

Ələsgər bunu qıçasından ayırıb qaldırdı. Sözünün mabədidi deyib camaatı yola saldı.

Hacı oğlu Abdulla bunu götürüb gəldi evə. Gecə qonaq saxlayıb səhər duranda bir erkək kəsdi. Dostunu-tanışını yığıb bir qonaqlıq verdi Ələsgərə. Sonra da Ələsgəri kənddən yola saldı (69).

**1099. Tənbəllik motivi** (Adsız). Padşahın bir dünya gözəli qızı var idi. Amma çox tənbəl idi. Çox padşahlar elçi gəldi. Atası vermirdi. Çox yerdən gəlib istəyirdilər. Padşahnan arvadı deyirdi ki, bu heç yerdə gedib dolana bilməyəcək. Bir əkinçi oğlu anasına dedi ki, ana, mən padşahın o qızını gedib alajam. Anası dedi:

- Anan ölsün, deyirlər o, yerindən qalxıb su alıb içmir. Mən qoca arvadam, ona qulluq eliyə bilmərəm.

Oğlan dedi:

- Ana, sənin işin yoxdu, sən elçi get, əl çəkmə, alginən.

Qarı gedib elçi daşının üstündə oturdu. Qarıya dedilər:

- Nə istəyirsən?

Qarı dedi:

- Mən padşahın qızını oğluma alajam.

Padşah qarıyı içəri çağırtdırdı. Dedi:

- Ay qarı, mənim qızım iş görən deyil.

Qarı dedi:

- Mana qavıldı.

Padşah da, arvadı da razılaşdılar. Qızın toyunu eləyib həmən qarının oğluna verdilər. Padşahın qızını gətirdilər bu qarının evinə. Oğlan anasını çağırdı, gəlinin yanında tapşırdı, dedi:

- Ana, bu günnən tapşırıram sana, bu gəlinə heç kim çörək vermiyəcək. Kim işləsə çörəyi o yeyəcək. Ev süpürən əl boyda çörək yeyəcək, su gətirən para çörək yeyəcək.

Gəlin də bunu öz qulağınnan eşitdi. Dedi:

- Vay, mənim axırım necə olacaq?

Öz-özünə yenə inanmırdı. Axşama qədər gözlədi. Qayınanasına yalvardı:

- Mana əl boyda çörək ver.

Qayınanası dedi:

- A bala, oğlum gəlib məni öldürər. Dur get özün al.

Bu da qalxmadı. Oğlan axşam gəldi:

- Ana, vəziyyət nə təhərdir?

Dedi:

- Oğul, yerinnən qalxıb hələ çörək ala bilmir.

Dedi:

- Qoy dursun, qalxanda özü alar, yeyər.

Gəlin o günü də ac qaldı. Gördü ki, elə bu oğlanın dediyi dedikdi. Arvada yalvardı ki, o süpürgəni mana ver, oturduğum yerdə buranı süpürüm. Arvad süpürgəni verdi. Gəlin oturduğu yerdə böyür-başını süpürdü, arvad əl boyda buna çörək verdi. Oğlan axşam gəldi.

- Ana, gəlin nə qayırır?

Dedi:

- Oğul, buranı süpürüb, əl boyda çörək vermişəm.

Dedi:

- Əgər sabah yox, iş görməyənə burda çörək yoxdu. Sabah da evin yarısını süpürdü. Arvad bir az çörəyini artırdı. Oğlan axşam gəldi.

- Ana, gəlinin işi nə təhərdi?

Dedi:

- Oğul, bu gün bir az işini artırıb, mən də çörəyini artırmışım.

Səhər oğlan işə getdi. Gəlin qayınanasına dedi:

- O süpürgəni mana ver.

Arvad süpürgəni verdi. Gəlin qalxıb evi təmiz süpürdü. Arvad buna para çörək verdi. Oğlan axşam gəldi:

- Ana, vəziyyət nə təhərdi?

Dedi:

- Ana ölsün, allaha şükür, bu gün gəlin ayaq üstə qalxıb evi süpürdü.

Dedi:

- Çörəyini bir az artır.

Gəlin səhər tezdən qalxanda qayınanasına dedi:

- Sənəyi mana ver.

Gəlin sənəyi çiyninə atıb suya getdi. Axşam oğlan yenə xəbər aldı:

- Ana, gəlinin nə qayırır?

Dedi:

- Oğul, allaha şükür. Gəlin özü suya gedif su gətirib, qulluq eliyir.

Belə-belə gəlin evin hər işini görürdü. Daha bu qoçaqlaşıb elə gəlin oldu ki, barmaqnan göstərildi. Bir gün padşah vəzirə dedi:

- Gedək mənim bir qızımı yoxlayaq görək axırı nə oldu.

Gəldilər qızının evinə. Qız atasıynan, vəzirnən görüşdü, gətirib bunlara xəngəl bişirməyə hazırlıq gördü. Qurudu gətirib atasının qabağına qoydu, odunu da gətirib vəzirin yanına qoydu. Padşah vəzirə dedi:

- Burda əngəl var, qoy qızdan xəbər alaq görək bu nə işdi?

Dedi:

- Qızım, adam da qonağa iş gördürərmi?

Dedi:

- Ay dədə, bu elə köpək oğludu ki, işləməyənə çörək vermir. Padşahın bu söz çox xoşuna gəldi. Axşam oğlan evə gəldi. Qaynatasınnan, vəzirnən görüşdü.

- Çox xoş gəlibsiniz! Səfa gətiribsiniz.

Padşah dedi:

- Bu oğlanı özümə vəkil götürəjəm. Bunda ki, bu baş var, elmlidi. Sonra da oğlum yoxdu, öz yerimə padşah qoyaram.

Padşah kürəkənini köçürdüb yanına apardı, özünə vəkil götürdü (70).

**1100. At motivi** (Adsız). Gülalı bir gün çöldə ot biçirmiş. Onun qonşularından biri gəlir ki, atımı hörükləmişəm odur, ey ora. Mən başqa yerə gedəsi oldum. Axşam min apar bizə ver.

Gülalı ürəyində sevinir ki, yaxşı oldu. Axşam piyada getmərəm.

- Arxayın ol, aparıb uşaqlara verərəm, - deyə Gülalı sevincək dillənir.

Axşama qədər işləyən Gülalı işdən sonra getdi ki, atı minib getsin kəndə. At oldu Koroğlunun Qıratı. Gah dal ayağı üstə qalxdı, gah təpik atdı. Qoymadı ki, Gülalı əlini yəhərə vursun. Utandı yaxınlıqdan keçənlər deyə ki, gəlin kömək eləyin bu ata minim. Əlacı kəsilən Gülalı qərara aldı ki, yedəkləyib aparsın. Belə də elədi. Yoldan kənarda apardı ki, görən olmasın. Gəlib qonşunun qapısına çıxanda gördü ki, uşaq-böyük hamı həyətdədir. Soruşdular ki, ay Gülalı, at yanında ola-ola piyada niyə gəlirsən?

- Hər gün bu yazıq at çölə adam aparıb, adam gətirir. Dedim elə yazıqdır. Qoy bir gün də dincəlsin, - deyə Gülalı cavab verdi (69).

**1101. At motivi** (Adsız). Gülalı bir at alıbmış. Bir gün çöldə at ipə düşüb ölür. Atın ölümü Gülalıya olduqca pis təsir eləyir. Yoldaşları da gəlib kömək eləyib atı soyub dərisini verirlər Gülalıya.

Axşamüstü kəndə qayıdan vaxt Gülalı atın dərisini də çiyninə alıb yola düşür. Yoldaşları yolboyu görürlər ki, Gülalı çox məyusdur. Deyirlər ki, dövlət-mal hamısı gəldi gedər şeylərdir. Can sağlığı hər şeydən üstündür. Hə, indi sən də ay Gülalı, allahdan cansağlığı arzu elə.

Gülalı köksünü ötürüb astadan deyir:

- Allahdan arzu eləyirəm, gedəm ki, at çəpərdə otlayır (69).

**1102. Sənət motivi, yalan motivi, tac motivi** («Kasıbın tac düzəltməsi»). Allah heç kimi kasıb eləməsin. Bir kasıb kişi arvadınnan yola getmirdi. Arvad kişiyi danlayırdı.

- Ay kül sənin təpənə, hamının sənəti var. Sən də özünə bir sənət öyrən.

Kişi durub evdən çıxdı. Gəlib gördü yolun qırağında bir kişi yanında beş-altı süpürgə satır.

- Salammələykə.

- Ələyküməsalam.

Kasıb xəbər aldı:

- Sənin sənətin nədi?

Dedi:

- Mən dübəndiyəm.

Kasıb xəbər aldı?

- Ayə, dübəndi nədi?

Dedi:

- Mən süpürgənin iki yerinnən bağlayıb satıram.

Bu kasıb öz-özünə dedi: «A mənim başıma daş düşsün, doğrudan da mənim sənətim yoxdu». Birdən kişinin xəyalına gəldi ki, gəl get padşaha bir yalan sat, bir az pul al, indi allaha pənah, onu yeyənə qədər ya padşah ölər, ya da bir şey olar. Kasıb fikirləşdi ki, gedim padşahın sənət daşının üstündə oturum. Gəlib padşahın sənət daşının üstündə oturdu. Bir nəfər gəlib soruşdu:

- Kişi, nə istəyirsən, bura mətləb daşı deyil, sənət daşıdı.

Dedi:

- A bala, elə məndə sənət daşının üstündə oturmağa gəlmişəm.

Padşahın qulluqçusu xəbər aldı:

- Nə sənətin var?

Kişinin nıxdına gəldi, dedi:

- Mən tac düzəldirəm.

Soruşdu:

- Nə cür tac düzəldirsən?

Dedi:

- Oğul, mən onu padşaha söyləyəcəm.

Dedi:

- Gedək padşahın yanına.

Kasıb içəri padşaha salam elədi, əl köksünə qoydu, baş əydi. Padşah baxdı gördü ki, qoca bir kişidir. Padşah soruşdu:

- Qoca, buyur, nə mətləbə gəlibsən?

Dedi:

- Padşah sağ olsun, mətləb yiyəsi olasan, mən sənətkaram.

Padşah soruşdu:

- Nə sənətin var?

Kasıb dedi:

- Mən padşahlara tac düzəldirəm. Elə bir tac düzəldirəm ki, padşah onu başına qoyur. Hər kim tacı padşahın başında görməsə, atasınnan xəbəri yoxdu.

Padşah çox sevindi. Vəziri çağırtdırdı. Vəzir gəldi. Dedi:

- Gör bu nə sənətkardı, belə bir tac düzəldir. Bu tacnan oğruyu-əyriyi tapacağıq.

Vəzir də razı oldu. Padşah dedi:

- Vəzir, buna nə verək?

Vəzir dedi:

- Padşah sağ olsun, sən bilərsən?

Padşah dedi:

- Onda bir kod qızıl verək.

Vəzir bu kasıb kişini gətirib bir kod qızıl verib tacın vaxtına qırx günə qoydu. Özünü də yola saldı.

Vəzir qayıdıb gəldi padşahın yanına. Dedi:

- Padşah sağ olsun, o, tacı düzəltsə, şəhərdə oğruyu-əyriyi, hamısını tapacaq.

Bu qoca kişi gəlib evinə çatdı. Arvad baxdı ki, kişi bir kod qızıl gətirib.

- A kişi, bunu haradan aldın?

Dedi:

- Arvad, padşaha bir yalan satmışam, başı tutulsa evim yıxıldı.

Dedi:

- Nə yalanı?

Kişi dedi:

- Padşaha demişəm ki, mən tac ustasıyam.

Arvad dedi:

- A kişi, Allaha pənah, nə qədər vaxt alıbsan?

Kişi dedi:

- Qırx gün vaxt almışam.

Xan gün tez gəlib gedər. Arvad çöldən xəbər gətirdi ki, vəzir bizə gəlir.

Kişi dedi:

- Arvad, beş-altı qarğı qırığı yığ gətir, çəkici gətir mənim yanıma qoy. Arvad çəkici də gətirib yanına qoydu. Yeddi rəng sap da gətirdi. Kişi bu qarğıları sapnan baş-başa bağladı. Üstünə qırmızı bir kolxana atdı. Vəzir qapıdan girdi içəri. Qocaya salam elədi. Qoca salamı aldı. Vəzir xəbər aldı:

- Qoca, tacı düzəldibsən?

Kişi dedi:

- Bəli, düzəltmişəm hazırdır.

Vəzir dedi:

- Baxmaq olarmı?

Kişi dedi:

- Peşkeşi bilər.

Vəzir bir qızıl onluq çıxartdı. Qoca kolxanı üstünnən götürüb qoydu qırağa. Vəzir baxdı gördü heç bir şey yoxdu burada. Vəzir öz ürəyində dedi: «Yəqin mənim atamdan xəbərim olmadığı üçün heç nə görə bilmədim». Vəzir daha dillənmədi.

Qoca dedi:

- Vəzir, niyə mübarək demədin?

Vəzir deyə bilmədi ki, bir şey görə bilmədi. Qorxusunnan dedi:

- Allah mübarək eləsin. Əlinin nə gözəl işi var, nə qabiliyyətli sənətkarsan? Tacı nə vaxt gətirəcəksən?

Qoca dedi:

- Get padşaha xəbər elə, bütün şəhər əhlinə xəbər eləsin, tacı cümə günü gətirəcəm.

Vəzir qayıtdı şahın yanına. Padşah xəbər aldı:

- Tacı gördünmü?

Vəzir dedi:

- Gördüm, çox gözəl zərif toxuyub, nəsil-nəcabətinə, özünə qismət olsun. Şah, çox qiymətli tacdı.

Padşah soruşdu:

- Nə vaxt gətirəcək?

Vəzir dedi:

- Cümə günü.

Dedi:

- Vəzir, onda bütün şəhər əhlinə xəbər ver ki, belə bir tac düzəlib camaat yığılıb ona baxmağa gəlsin. Kim də o tacı görməsə, deməli, atasınnan xəbəri yoxdu. Vəzir də elan verdirdi.

Bu kasıb qoca gecə yatdığı yerdə fikirləşdi ki, heç qarğı-zad da aparmayım. Birdən sapdan açılar düşər. Mənimkini mənə verərlər. Arvada məsləhət elədi.

- İstəyirəm elə məcməyini boş aparam.

Arvad dedi:

- Düz deyirsən. Bir qırmızı kolxana sal apar get.

Kişi elə də elədi. Məcməyinin üstünə bir qırmızı kolxana salıb başına aldı, padşahın imarətinə sarı gəldi. Gördü ki, millət o qədər yığışıb ki, gəl görəsən. Sayı-hesabı yoxdur. Padşaha uca bir yerdə yer düzəldiblər. Padşah da çıxıb taxtın üstündə əyləşib. Camaat baxdı ki, qoca əlində bir xonça gəlir. Dedilər:

- Yol verin çıxsın padşahın yanına.

Qoca çıxıb padşahla görüşdü. Əl atdı məcməyidən kolxanıyı götürdü. Əlinin ikisini də şahın başına çəkib dedi:

- Allah mübarək eləsin, görün nə tacdı.

Camaat heç bir şeyi padşahın başında görmürdü. Amma hamı qorxusundan bir deyirdi:

- Padşah, allah mübarək eləsin, can sağlığınnan geyin.

Padşah dedi:

- Ay camaat, ay məni istəyən bu qocaya xələt vərsin.

Camaat pulu qocanın başından xəzəl kimi tökdülər.

Padşahın başı ülgücnən qırxılmışdı. Payızın da soyuq günü idi. Padşah baxdı baş əldən gedir. Dedi:

- Ay camaat, qalanınız da görüşə sabah gələrsiniz.

Qardaşın-qardaşa etibarı yoxuydu ki, sən görürsən, mən görmürəm. Padşah taxtdan düşüb imarətə gəldi. Arvadı çağırdı. Dedi:

- Bu nətəri tacdı?

Dedi:

- A kişi, sağlığına qismət olsun, nə gözəl yaraşır. Oğluna, nəvənə qismət olsun.

Padşah hiss edirdi başında bir şey yoxdu. Amma daha neyləmək olardı, hamı mübarək deyirdi. Padşah öz otağına keçib bədənnüma güzgünün qabağında durub özünə baxdı. Baxdı ki, başında heç bir şey yoxdu. Öz-özünə dedi:

- Deməli, bütün camaat düzdü, bic oğlu bic mənəm. Niyə hamı görür, mən görmürəm.

Vəziri çağırtdırdı dedi:

- Bu zər çox zərif toxunub, bu tacı mənim başımdan götür. Apar qoy xəzinəyə. Uşaqlar böyüyəndə geyinər.

Vəzir əlini padşahın başına çəkib iki əlini məcməyeyə sarı gətirdi. Padşah baxdı ki, nəsə vəzir məcməyiyə qoydu. Amma padşah yenə də görmədi. Vəzir məcməyini aparıb xəzinəyə qoydu. Vəzirin özü də məəttəl qalıb, özü də axı heç nə görmürdü.

Vəzir gəldi padşahın yanına. Xəbər aldı:

- Qocanı yaxşı yola saldınmı?

Vəzir dedi:

- Hə, yaxşı yola saldım, getdi.

Qoca qızılı gətirib arvada verib dedi:

- Arvad, necə ki, canımızda can var, xərcliyək yeyək. Elə sənət öyrənmişəm ki, ölənəcən bəsimizdi (82).

**1103. Peyğəmbər motivi, halallıq motivi** («Oğru»). Peyğəmbər zamanı idi. Peyğəmbər çalışırdı ki, camaatı Allahın yoluna qaytarsın. Pis işdən, pis əməldən əl çəkdirsin. Deyirdi:

- Ay camaat, oğurluq etməyin, pis yola getməyin.

Peyğəmbərin bu nəsihətlərindən sonra bir nəfər əlini qaldırıb dedi:

- Ya peyğəmbər, mən oğurluq eləməsəm yaşaya bilmərəm.

Peyğəmbər buna çox yol göstərdi. Ancaq həmin adam dedi:

- Vallah, əlimdən gələn sənət budur.

Peyğəmbər dedi:

- Madam ki, oğurluq edirsən. Birinci dəfə insafını əldən qoyma, ikinci dəfə yalan danışma, üçüncü dəfə namazı yadından çıxartma.

Bir gün oğru öyrəndi ki, bir tacirin üç kisə qızılı var. Qızılları oğurlamaq üçün tacirin evinə gəldi. Səhərə yaxın idi. Evə daxil oldu, sandığı açdı. Qızıl kisələrinin üçünü də qoltuğuna vurdu. Birdən peyğəmbərin sözü yadına düşdü. İkisini yerə qoyub birini götürdü. Eşiyə çıxanda gördü ki, namaz vaxtıdır. Çarhovuz var idi, kisəni çarhovuzun yanına söykədi. Dəstəmazını alıb namazını qılmağa başladı. Elə bu vaxt ev sahibi gəlib çıxdı. Gördü çarhovuzun üstündə bir adam qalxıb-enir. Gəldi bunun başının üstünü kəsdi. Namazı qurtarandan sonra dedi:

- Qardaş, sən kimsən? Burda neyləyirsən?

Dedi:

- Mən oğruyam.

Dedi:

- Bəs oğrusan, burda neyləyirsən?

Dedi:

- Bu evdən oğurluq etmişəm.

Dedi:

- Evdən nə oğurlamısan?

Dedi:

- Vallah, sandıqda üç kisə qızıl var idi, ikisini qoydum, birini də götürmüşəm, budur.

Dedi:

- Bəs nə əcəb onları götürməmisən?

Dedi:

- Bu qədər də bəsimdir. Kisən burdadır.

Ev yiyəsi kisəni götürüb evə getdi. Yoxladı gördü ki, doğrudan da ikisi evdədir, birini götürüb. Gətirib kisənin birini buna verdi. Dedi:

- Apar, ananın südü sənə halaldır. Bir məni başa sal görüm sən niyə belə oğrusan?

Dedi:

- Peyğəmbər mənə deyib ki, yalan danışma, insafını unutma, namazını vaxtında qıl. Elədiyin oğurluq da halal olar. Mən də insafımı unutmadım, kisənin birini götürdüm, ikisini orda qoydum. Namazımı qıldım, sən də soruşdun, yalan demədim, dedim oğruyam.

Tacir kisəni ona verdi. Dövlət sahibi oldu. Oğurluğu da birdəfəlik buraxdı (82).

**1104. Yarış motivi** («Gülalı»). Göyçədə əvvəllər toyda at sürüb nəmər almaq çox dəbdə olub. Elə bir toy olmazmış ki, orada hərə öz atını sürməsin. Bir gün yenə kənddə toyumuş. Cavannar nəmər almaq üçün ötüşə çıxıblarmış. Gülalı da öz yabısını minir, toy evinin yaxınlığında gizli bir yerdə atlıları gözləyir. Bir azdan görür ki, o tərəfdən atlılar çıxdı. Elə eləyir ki, Gülalının yabısı ötüşə duranlardan bir az qabaq qaçır. Bunu görən camaat ürəkdən gülüşür. Ona kişi cıdırçılar da çatırlar.

Gülalı tez qabaqda gələnə deyir:

- Səndən qabaq bircə mən gəlmişəm.

- Gəlibsən, gəlibsən, canın sağ olsun - deyə həmin adam cavab verir. Sonra da üzünü toy sahiblərinə tutur ki, nəməri Gülalıya verin.

Əlini-əlinə sürtən Gülalı deyir:

- Hə, dərdin alım, nəməri mənə ver, ad sənin olsun (82).

**1105. Rüşvət motivi** («Dana baltanın sapını batırıb»). İki davagün adam qapının yanına gedib biri-birindən şikayətli düşür. Qazı bunların sözünü dinləyib deyir:

- Gedin üç gündən sonra gəlin, divan qurub bir əncam çəkər.

Demə bu iki nəfərdən biri dəmirçi imiş. Qazı deyən vaxtdan bir gün əvvəl xəlvətcə gəlib ona yaxşı bir balta verir. Dalınca da iltimas eləyir:

- Qazı ağa, sabah qonşumla sənin yanına gələcəyəm. Amanın bir günüdü, mənim tərəfimi saxla.

Qazı onu xatircəm eləyib yola salır. Bir az keçmiş o biri qonşu gəlir. O da qazıya bir kök dana gətirir. Bir az ordan-burdan söhbət eləyəndən sonra gəlişinin səbəbini qaziyə bildirir. Qazı onu da arxayın eləyib xatircəm yola salır.

Səhəri gün divan qurulur. Hər iki qonşu arxayın eləyib, sözünü deyib qazının hökmünü gözləyir. Qazı dərin fikrə gedir. Bilmir neyləsin ki, bunun ikisi də razı qalsın. Gah dana, gah da balta gəlib gözünün qabağında dayanır. Bu vaxt dəmirçi qazının yadına balta məsələsini salmaq niyyətiylə eşitdirir:

- Ay qazı ağa, nə çox fikir eləyirsən. Burada nə var axı. Baltala getsin də.

Qazı fikirli-fikirli üzünü ona tutub deyir:

- Elə dərd orasındadır ki, baltalaya bilmirəm. Dana baltanın sapını batırıb… (83).

**1106. Dəvə motivi** (Adsız). Bir qarının üç oğlu var idi. Amma bunların əli əyriydi, yanı oğruydular. Qarı da bir az çənədən boşuydu. Yanı uşaqları elədiyini camaatın yanında danışırdı. Qarının oğlunun biri əkinçiydi, biri naxıra gedirdi, biri də dərmançıydı. Günlərin bir günündə Qəndəhər vilayətinnən bir tacir gəlib bu vilayətə çıxdı. Tacirin bir dəvəsi üstündə ləli-cavahir qatardan ayrılıb getdi. Dəvə otlaya-otlaya gəlib qarının böyük oğluna rast gəldi. Oğlan dəvəni çəkə-çəkə qardaşlarının yanına gətirdi. Dedi bu dəvəni saxlayın, gedim anamı öldürüm gəlim. Kiçik qardaş dedi yox, nə anamızı öldürməyək, nə də başqa iş görməyək. Aparaq dəvəni öyümüzə. Dəvənin ovsarınnan tutub çəkə-çəkə öylərinə gətirdilər. Qarı dedi anan ölsün bu nədi. Dedilər, ana, dəvədi. Qarı soruşdu anan ölsün bəs bunun üstündəki nədi? Dedilər qızıl-gümüşdü. Qarı dedi qadanızı alım, onda dəvəni kəsin üç yerə bölün, üstündəki qızılı da üç yerə bölün. Qarının oğlanları dəvəni kəsdilər. Qızılı da üç yerə böldülər. Kiçik qardaş dedi, ana, dədəm öləndə vəsiyyət eliyib, sana toy çaldırajayıq. Kiçik oğlan gedib bir dəstə zurna aşığı gətirdi. Pulu verib dedi, alın pulunu, iki gün bizdə çalın. Zurnaçılar başladılar çalmağa. Qarı böyük oğluna dedi dədən öləndən qolumu qaldırmamışam. İstəyirəm bir oynayam. Zurnaçılar çaldılar qurtardılar. Sizə hardan xəbər verim, tacirdən. Tacir at dəvəsindən gəzirdi. Gəzə-gəzə gəlif qarının böyük oğluna rast gəldi. Salam-əlöyküm, əlöykümə-salam. Tacir dedi, bajı oğlu, bir dəvəm itib, bəlkə görəsən. Üstündəki, qızıl-gümüşdü, ağır da müjdəsi var. Oğlan baxdı ki, tacir dəvəni dalınca düz gəlif, lazımdır ki, bunu yayındırmaq. Dedi tacir sağ olsun, o ala inək taxıla dadamaldı. Tacir dedi qəlbində, əyə, bu gic oğlu gic nə deyir? Tacir dedi, bacı oğlu, dəvə deyirəm. Oğlan dedi, hə, başa düşdüm, təpəl camış onnan dadamaldı. Tacir baxdı yox, bu oğlan dəvə tanımır. Atını sürüf qarının ortancıl oğlunun yanına gəldi.

O da dəyirmanda dururdu. Tacir gəlib salam verdi. A qardaş, bəlkə dəvəni görəsən. Dəyirmançı dilləndi. Dedi allah bərəkət versin. Sutkada dörd ton da atar. Tacir dedi mən dəvə deyirəm. Dedi davanın qaldırsa beş ton da atar. Tacir dedi mən sana dəvə deyirəm, ağır müjdə verəjəm. Dəyirmançı dedi çuvalda var baxsan vəhləm kimi eliyir. Tacir baxdı bu da dəvəni tanımır, atını sürüb gəldi qarının əkinçi oğluna rast gəldi. Buna da salam verdi soruşdu. A qardaş oğlu, bəlkə dəvə görəsən. Dedi şükür allaha xəlvir atsan yerə düşməz. Tacir baxdı gördü ki, bu da dəvəni görməyib, öz əkinini tərifləyir. Tacir atını sürüf gəzə-gəzə gəlif şəhərin qırağında bir qarıya rast oldu. Gördü qız-gəlin bulağından su doldurur. Tacir dedi, ay nənə, imanın kamil olsun. Dünya görmüş çoxdu, bəlkə dəvə görəsən. Dedi, a bala, üstündəki qızıl-gümüşüydümü? Tacir dedi hə. Qarı dedi anan ölsün onu mənim uşağlarım gətirdi kəsdi. Ay nənə, nə vaxt? Dedi, a bala, mənim toyumnan üç gün qabaq. Tacir dedi, ay nənə, o mənim dəvəm döyül. Tacir baxdı ki, bu ölmüşün səksən yaşı var. Dəvə itəni də beş-altı gündü. Tacir atını sürüf getdi (82).

**1107. Səxavət motivi, peyğəmbər motivi** (Adsız). Bir cavan oğlan kasıbyana dolanırdı, bunun özünnən savayı bir qoca anası da varıydı. Amma oğlan hər məclisə gedirdi. Görürdü ki, ağsaqqallar danışır ki, ey xudavənd-aləm, bizim o dünyalığımızı ver. Oğlan fikirləşdi ki, bu dünyada bir şeyim yoxdu. O dünyada mana nə verəcəklər? Getdi mollanın yanına. Dedi: ey molla, mən kimə deyim dərdimi? Molla soruşdu: A bala, nə dərdim var mana de. Oğlan dedi:

- Mən istəyirəm ki, xudavənd-aləm mana bu dünyalığımı versin, o dünyalıq mana lazım deyil. Molla dedi, oğul, Musa Tura gedəcək. Filan yolun qırağında dur, Musaya ərzi-bəndəliyini elə. Oğlan qayıdıb gəlib həmin yolun qırağında gözlədi. Bir gün baxdı ki, dəvəynən bir nəfər gəlir. Oğlan salam eliyib soruşdu:

- Siz Musasınızmı?

Musa peyğəmbər dedi: - Bəli.

Oğlan dedi:

- Ya Musa, atam-anam sana fəda olsun, mənim ərzi-bəndəliyimi də Allaha elə.

Dedi: - Oğul, nədi?

Dedi: - Mən Allahdan bu dünyalığımı istəyirəm.

Musa dedi: - Baş üstə.

Musa gəlib Tur dağına çıxdı. Allah-tala ilə kəlmə verib kəlmə aldı. Dedi: ey xudavənd-aləm, özünə agahdı, bir cavan mana belə dedi,

Dedi, ya Musa, onun bu dünyalığını verdim. Gedəndə de.

Musa Turdan qayıdanda gördü ki, həmin oğlan yolun qırağında durub onu gözləyir. Oğlan dedi:

- Ya Musa, sana fəda olum, Allah-tala mana nə dedi?

Musa dedi:

- Allah-tala dedi ki, onun bu dünyalığını verdim. O dünyalığını da özü bilər.

Oğlan sevinə-sevinə gəlib anasına dedi ki, Allah-taladan bu dünyalığımı istədim. Musa peyğəmbər dedi verdim. Oğlan gecəni yatdı. Səhər tezdənnən qalxdı anasına dedi:

- Ana, istəyirəm bundan bir him yeri açım.

Dedi:

- Oğul, sən bilərsən. Oğlan lomu götürüb bir-iki vurmuşdu, baxdı bir pinadan çıxdı. Bir az da qazdı. Gördü bir qazanın qulpuna bağlanıb. Beləliknən oğlan qazıb baxdı ki, yeddi qazan içi də dolu qızıl. Oğlan başladı bu qızıldan götürüb bir yaxşı ev tikdirdi. Böyük bir karvansaray tikdirdi. Özünə yaxşı toy elədi. Güzarını çox yaxşı keçirdi. Özünə nökər tutdu. Bu ev yolun qırağındaydı. Hər kim gecə buradan qalsaydı, yeyib-içib rahat olardı. Oğlan tapşırmışdı ki, hər qonaq gəlib cibinə bir beşlik qızıl qoyun yola salın. Aradan bir müddət keçdi. Bir gün Musa peyğəmbər bu oğlanın evinin yanınnan keçirdi. Nökərlər qabağını kəsdi.

- Gəlin qonağımız olun.

Musa peyğəmbər də baxdı ki, axşamlayıb, dəvəsini çevirib gəldi həyətə. Oğlan çıxıb Musanı görcək tanıyıb dedi:

- Xoş gəlibsən, ya Musa, sana fəda olum. Bir xahiş də eliyəcəm. Allah-taladan soruş gör mənim o dünyam nətəri olajax.

Musa dedi: deyərəm.

Gecəni yatıb, səhər tezdənnən Musa peyğəmbər sübh namazını qıldı yola düşmək istəyəndə darvazanın qabağında duran nökər Musanın cibinə bir beşdik qızıl qoydu. Dedi bizim ağamız belə buyurub. Musa Tura çıxdı. Allah-talaynan kəlmə verib, kəlmə aldı. Dedi:

- Ey xudavənd-aləm, özünə agahdı, o oğlan deyir ki, Allah-taladan mənim o dünyamı da soruş görək nə olajax. Xudavənd-aləm buyurdu ki, ya Musa, bu dünyasını mən verdim, o dünyasını özü alıb. Musa Turdan qayıdanda yenə oğlanın imarətinin yanında dəvəsini saxladı. Oğlan gəldi.

- Ya Musa, sana fəda olum, Allah-tala mana nə dedi:

Musa peyğəmbər dedi:

- Xudavənd-aləm buyurdu ki, bu dünyalığını mən verdim, o dünyalığını özü satın alıb.

Oğlan çox şad oldu (82).

**1108. İbrət motivi** (Adsız). Bəhlulu-Danəndə nəsihətli sözü çox bilirdi. Kim desəydi ki, ey Bəhluli-Divanə, ona divanə sözü deyirdi. Kim desəydi ki, ey Bəhlulu-Danəndə ona danəndə sözü deyirdi. Bir gün bir kasıb Bəhlula rast gəldi. Dedi:

- Ey Bəhlulu-Danəndə, bir az pulum var. Nə alım-satım mayamı bir az artırım.

Dedi:

- Oğul, get dəmir al. Vur anbara, əlinə maya sal. Bu kasıb dəmir aldı, anbara vurdu. Bunu bir dəmirçi eşitdi ki, filankəs dəmir alıb anbara vurub. Gəlib salamməlöyküm. Əlöykümə salam, nə yaxşı gəlibsən, xoş gəlibsən.

Dedi:

- Xoş gününə gəlmişəm. Eşitdim səndə dəmir var. Gəl sən onu mana ver, aparım işlədim, satım. Sana da xeyri olsun, mana da xeyri olsun. Yaxşı sana xeyir verəjəm.

Yazıq kasıb gətirib dəmirinin hamsını dəmirçiyə verdi. Aradan bir müddət keçdi. Bu kasıb dedi gedim görüm bir şey qazandırıbmı? Kasıb gəldi dəmirçinin yanına, salam verdi.

- Nə var, nə yox, bir şey sata bildinmi? Dəmirçi dedi:

- Evimiz yıxılıb, siçan dəmirin hamsını yeyib. Yazıq kasıb ağlaya-ağlaya geri qayıtdı. Yolda Bəhlulnan qabaqlaşdılar.

- Salam, ey Bəhlul-Danəndə mənim evim yıxılmayıbmı, dəmirçi deyir siçan dəmirin hamsını yeyib.

Dedi:

- Otur burda mən gəlirəm.

Bəhlul gəldi öz qardaşı Bağdatın xəlifəsi yanına. Baş əydi, əl köksünə qoydu, salam verdi. Bağdatı xəlifə dedi:

- Nə var, a dəli.

Dedi:

- Sağlığın, gəlmişəm ki, mana bir qulluq verəsən.

Bağdatı xəlifə dedi:

- Nə istəyirsən?

Dedi:

- Məni siçanın, siçovulların böyüyü qoy. Onların ixtiyarı məndə olsun.

Padşah güldü. Dedi:

- Gör gəlib mənnən nə istəyir. Vəzirə dedi:

- Yaz ki, Bəhlul bütün siçanların böyüyüdür. Möhürlü kağız verdi. Bəhlul kağızı aldı geri qayıtdı. Gəldi o kasıbın yanına ki, orada gözləyir. Dedi:

- Oğul, dalımca gəl. Bəhlul gəlib bazardan bir-iki kənkan götürdü, bir iki-fəhlə götürüb, lom, külüng götürüb gəldilər. Bəhlul kasıbdan xəbər aldı.

- Qazıya bildirmisənmi?

Dedi: hə. Qazıya dedim, dedi ki, mən də eşitmişəm dəmiri siçan yeyir. Dəmirçi dəmirin pulu aparıb qazıya vermişdi ki, mənim sözümü de. Bəhlul dedi dalımca gəlin. Gəlib dəmirçinin dükanını yanında başladılar himi qazmağa. Dəmirçi gördü damı sökürlər. Əyə, bu kimdi. Çıxdı gördü üç-dörd nəfərdi Bəhlulun yanında evin himini lomlayırlar. Dəmirçi bunların üstünə çığırdı. Binanı niyə sökürsünüz? Bəhlul kağızı çıxarıb dedi mənim ixtiyarım var. Siçan və siçovulların böyüyü mənəm. Bu adam da gəlib mana şikayət edib, mən də bu işə baxmalıyam. Dəmirçi bir söz deyə bilmədi. Bəhlula dedi: buranı uçurmayın, gedəyin qazının yanına. Bəhlul dedi gedəyin. Qazının imarətini himini başladılar sökməyə. Qazı baxdı gördü ki, evi uçurdurlar, əyə, görün kimdi bu? Çıxıb, xəbər gətirdilər ki, Bəhlulu-Danəndədi, yanında bir neçə nəfər. Dedi içəri çağırın. Bəhlulu içəri çağırdılar. Qazı dedi, Bəhlul, sən binanı niyə sökürsən?

Bəhlul dedi:

- Qazı ağa, mənim kağızım var. Mən siçan və siçovulların böyüyüyəm. Bu da mənim möhürlü kağızım. Mən də eşitmişəm ki, bu adam gəlib sana şikayət edib, sən də buna deyibsən ki, a bala, mən də eşitmişəm ki, siçan dəmiri yeyir. İndi də mana şikayət edib. Mən də bu siçanları tutub öldürməliyəm. Qazı işə baxdı gördü ki, iş əngəldi. Dəmirçini çağırtdırdı ki, bu kişinin pulunu ver qoy getsin. Sən də sonra mənim yanıma gəl.

Dəmirçi dəmir yiyəsinin pulunu verdi. Bəhlul gətirib bu fəhlələrin pulunu özü verdi, onları yola saldı. Dəmirin yiyəsi də Bəhlulun əlinnən-ayağınnan öpdü. Dedi, çox razıyam, çox sağ olun (82).

**1109. Dəvə motivi, qarı motivi** (Adsız). Deyirlər bir qarının üç oğulu varıydı. Hərəsi bir vəzifəyə baxırdı. Biri naxırçıydı, biri dəyirmançıydı, biri də cütçüydü. Bu qarının ömründə dilinə, yalan gəlməmişdi.

Günlərin bir günü cütçü cüt əkirdi, gördü ki, bir dənə dəvə gəlir. Sahibi də yoxdur, yükü də çox ağır. Yaxınlaşıb dəvəni tutdular, yükünü düşürdülər. Baxdılar gördülər ki, nə? Dəvənin yükü qızıl-gümüşdü. Cütçü qardaşlarını başına yığıb dedi:

- Allah bizimkini yetirdi, qardaşlar. Bir dəvə tapmışam, yükü təmiz qızıl-gümüşdü. İndi nağayırax? Gəlin anamızı öldürək, sonra qızılı, gümüşü, dəvənin ətini öz aramızda bölək.

Ortancıl qardaş dedi:

- Düz deyirsən, qardaş, mən səninlə razıyam.

Amma kiçik qardaş dedi:

- Ə, siz dəlisiz? Anamızı niyə öldürürük. Anamıza toy eliyək.

Soruşdular:

- Ə, nətəri toy?

Getdilər analarının yanına dedilər:

- Ay ana, gəl sənə toy eliyək?

Arvad dedi:

- Bay, qadan alım, oğlum, atana sən oxşuyursan, de görüm kimə verirsən?

Oğlu dedi:

- Filan kişiyə verəjəm.

Onlar getdilər zurnaçı gətirdilər. Üç gün analarına toy çardırdılar. Dəvəni gətirdilər öldürdülər, dəvənin də ətini üç yerə böldülər. Qızıl-gümüşü də üç yerə böldülər.

Aradan bir neçə vaxt keçdi. Sən demə dəvə sahıvı da başı alovlu dəvəsini axtarırmış. Dəvənin sahıvı gəlib çıxdı cütçünün yanına.

- Salam-ələyküm!

- Ələykimə-salam!

Dedi:

- A qardaş üç gündü bir dəvə itirmişəm, yükünün bir gözü qızıldı, bir gözü gümüş.

Cütçü dedi:

- Bu sarı öküz yaman çəkəndi.

Dəvənin sahavı dedi:

- Ə ojağı qaralmışın oğlu, mən nə deyirəm, sən nə deyirsən. Ayə, bir dəvə itirmişəm, sırağagün bəlkə görəsən?

Dedi:

- Vallah qormutunu versən bu göy öküz də çəkər.

Dəvənin sahıvı yenə dilləndi:

- Ə rəhmətliyin oğlu, mən hardan danışıram, sən hardan danışırsan?

Kişi gördü ki, bunnan xəvar çıxmayacıq getdi naxırçının yanına.

- Salam-əleykim!

- Əleykimə-salam!

Dedi:

- A qardaş, bir dəvə itirmişəm, bir yükü qızıl bir yükü gümüşüydü. Sırağagün, dünən, bu gün bəlkə görəsən?

Dedi:

- Vallah, o sarı camışı görürsənmi? Yiyəsi qavağına durmuyuf axşama kimi pambıqların içindədi.

Kişi dedi:

- Ayə, rəhmətliyin oğlu, mən hardan danışıram, sən hardan xəvar verirsən. Mən bir dəvə gəzirəm, bir yükü qızıldan, bir yükü gümüşdən. Sırağagün, dünən, bü gün bəlkə görəsən?

Naxırçı dedi:

- Əşi, iş bəlkə qalanda aparıf doldurram çəllə, istiyir yiyəsi razı olsun, istiyir də razı olmasın.

Kişi gördü ki, yox, bundan da bir səs çıxmayacaq. Getdi dəyirmançının yanına. Dedi:

- Salam-əleykim, dəyirmançı qardaş!

- Əleykimə-salam, a qardaş!

Kişi dedi:

- Sırağagün, dünən, bu gün bir dəvə itirmişəm, bəlkə görəsən? Bir yükü qızıldan, bir yükü gümüşdəndi.

Naxırçı dedi:

- Vallah, mənim dəyirmanım sütkada bircə ton salır.

Kişi dedi:

- Ayə, ojağı qaralmışın oğlu, mən nə deyirəm, sən nə deyirsən. Ayə, bir dənə dəvə itirmişəm sırağagün, dünən, bu gün bəlkə görəsən?

Naxırçı dedi:

- Vallah, yaxşı tişdiyif eləsən, ton yarımda salar.

Gördü yox, bunnan da söz ala bilməyəcək. Kor-peşman yoluna davam elədi. Qarı da toyun qab-qaşığını töküb yuyurdu çayın qırağında.

- Salam-əleykim, nənə!

- Əleykimə-salam, oğul.

Dedi:

- Ay nənə, bir dəvə itirmişəm, sırağagün, dünən, bu gün bəlkə görəsən. Bir yükü qızıl, bir yükü gümüşdü.

Qarı dedi:

- Hə, oğlum, görmüşəm. Onu mənim oğlanlarım gətirdilər dəvəni üç yerə, qızıl-gümüşüdə üç yerə böldülər.

Kişi soruşdu:

- Ay nənə, havax?

Qarı dedi:

- Oğlum, mənim toyumdan üçcə gün qavax. Kişi soruşdu:

- Ay nənə, sənin neçə yaşın var?

Dedi:

- Mənim 75 yaşım var.

Dəvə sahıbı fikirləşdi ki, xeyr, mənim dəvəm bunun yaşını görmüyüf. Elə bildi ki, qarı bunu ələ salır. Odur ki, çıxdı getdi.

Qızıl-gümüşü də oğlanları rahat-rahat əridib xoşbəxt ömür sürdülər. Siz də şad və xoşbəxt olun (73).

**1110. Məhəbbət motivi** («Ayla Günəşin macərası»). Dünya madarını yorub-yozanların söz-sovuna görə, Tanrı-taalanın baş kahininin Günəş adlı çox ağıllı, fərasətli, qənirsiz bir qızı varmış. Qızın sir-sifətindən həmişə nur yağarmış. Üzünə baxanın gözləri qamaşarmış. Günəşin şirin-şirin söhbətindən tanrı-taala çox xoşlanarmış. Günəş yenicə həddi-büluğa çatıbmış. Günəşin gözü tanrı-taalanın gözünün ağı-qarası bircə oğlu Ayda imiş. Hər dəfə tanrı-taalanın məclisində oğrun-oğrun Aya baxıb, yanıb-yaxılarmış. Ay isə Günəşin yanıb-yaxılmasına məhəl qoymazmış. Yanıb-yaxılan Günəş dözə bilmir. Öz ürək sözünü məktubla yazıb Aya bildirir. Ay Günəşə yazır ki:

- Əgər sən məni ürəkdən sevirsənsə, Yerə enməlisən. Qaf elindən Od Anadan mənə Od gülü gətirməlisən.

Sevgilisi üçün hər cövrə dözməyə hazır olan Günəş Qaf elinə enir. Qaf elinin insanlarının gözlərinin şüasını nuru ilə qamaşdırır. Od ananın sinəsindən bir od gülü götürüb Tanrıtaalanın dərgahına qalxır.

Aranı xəlvət edib Od gülünü verir Aya.

Ay Günəşə deyir:

- Mən səndən Od gülü istəmişdim. Buz parçası yox.

Təhqir olunan Günəş Aydan aralanır. Tanrı-taalanın dərgahını tərk edir. Od gülü ilə özünü yandırır. Günəş o gündən Aya olan məhəbbətindən çevrilib olur Od kürəsi. Boyayır aləmi nuruna. Həmişəyanar kürəyə çevrilən qızı Günəşin dərdinə dözməyən baş kahin başlayır əynindəki əbasını cırıb yaş tökməyə. Baş kahinin əbası çevrilir göyə. Göz yaşları isə çevrilir yer üzündəki insanların sanına. Tanrı-taala oğlu ayın tutduğu işdən bərk hiddətlənir. Oğlu Ayın üzünə sillə çəkir. Sillənin zərbindən Ayın bir üzü göyərir. Ay da tərk edir atasının dərgahını. Sevgililər o gündən düşür bir-birindən aralı. Baş kahin hər dəfə qızı Günəşi yadına salanda olur qara bulud göy çüyüt. Ayın əl-ayağı başlayır soyuqdan donmağa. Sevgilisinin dərdinə dözməyən Günəş başlayır şaxımağa. İsindirir Ayın əl-ayağını. Ay başlayır sevgilisi günəşin arxası ilə dolanmağa. Nə qədər dolaşırsa sevgilisi Günəşə qovuşa bilmir. Odur ki, başlayır yanıb-yaxılmağa. Ərənlərin söz-sovuna görə odur ki, Ay yer üzündə sevgililər bir-biri ilə küsüşəndə dözməyib belə bir namə yazır. Hər kəsin bəxt ulduzuna:

- Mən sevgilimdən küsdüm, bumbuz Ay oldum. Görüm sizi istəyinizdə Günəşə, isnişməkdə Od Ananıza tay olasınız (63).

**1111. Söz motivi** («Vedrəni tez qoy, tez də götür»). Padar Yusif bir gün inəyini həftə bazarına çıxarır. Həftə bazarına gələn bir müştərinin də yanı tutur Padar Yusifin inəyini. Baxır ki, inəyin görünüşünə, yelinə söz ola bilməz.

Müştəri Padar Yusifə yaxınlaşıb deyir:

- Bazarın bazarlı olsun, qardaş.

Padar Yusif deyir:

- Sağ ol, qardaş.

Müştəri:

- İnəyinin xasiyyəti necədi, qardaş.

Padar Yusif:

- Hər şeyi gördüyün kimi yaxşıdır. Amma çalış sağanda vedrəni tez qoyub tez də götür.

Müştəri elə bildi ki, inək sahibi demək istəyir ki, hər sağanda iki vedrə süd verir. Odur ki, vedrə dolan kimi tez götür o biri vedrəni qoy. Müştəri deyir:

- Sevdamız mübarək, qardaş.

Bəli, Padar Yusif ilə müştəri sövdələşirlər. Müştəri sevinəcək inəyi gətirir evinə.

Müştəri bir gün, iki gün, üç gün, beş gün… nə isə görür ki, belə getsə külfəti bir cam südə həsrət qalacaq. O idi ki, bir gün həftə bazarına gedir. Çox gəzib, az gəzib çox axtardıqdan sonra tapar Padar Yusifi.

Deyir:

- Atam, qardaş! Axı mən insan balası kimi səndən inəyinin xasiyyətini soruşdum, sən nə üçün inəyinin xasiyyətini düz demədin?

Padar Yusif deyir:

- A qardaş! Birdi-bir olan Allah şahiddir ki, mən səni aldatmamışam. Mən sənə dedim ki, vedrəni tez qoy, tez də götür. Yəni bu damazlığı kəsilmiş, gödələ qalmış vurub südünü tökür (63).

**1112. Hazırcavablıq motivi** («Hələ tezdir»). Bir gün Padar Yusifdən soruşurlar ki, öləndə var-dövlətini kimə vəsiyyət edəcəksən?

Dedi:

- Əlbəttə özümə.

Dedilər:

- Axı sən hələ ölməyibsən!

Dedi:

- Onda bu barədə düşünmək hələ tezdir (63).

**1113. Hazırcavablıq motivi** («Gərək borcunu atamın sağlığında alaydın»). Bir gün bir nəfər Padar Yusifin yanına gəlib dedi:

- Mərhum atan mənə bir tümən, bir abbası borclu idi. Gəldim ki, o borcu verəsən, gərəyimdi.

Padar Yusif dedi:

- Vallah, rəhmətlik mənə heç nə yazıb qoymayıb. Get əl boyda bir kağız gətir ki, o səndən həqiqətən bir tümən, bir abbası borc pul almışdır.

Borc sahibi dedi:

- Axı atan rəhmətə gedib?

Padar Yusif dedi:

- Onda gərək borcunu atamın sağlığında alaydın (63).

**1114. Hazırcavablıq motivi** («Nəsihəti qocalanda, vəsiyyəti öləndə edərlər»). Bir gün bir gənc təlimatçı taxılın əkin-səpinindən uzun-uzadı məruzə edir, sözünün sonunda deyir:

- Məndən sizə nəsihət, vəsiyyət…

Məruzəçinin çərənlədiyini görən Padar Yusif onun sözünü kəsib deyir:

- A bala, nəsihətini qocalanda, vəsiyyətini öləndə eləyərsən. Hələ sənin nə yaşındır ki, bizə ağıl öyrədirsən?! (63)

**1115. Tale motivi** («Taleh»). Uzaq qərb vilayətlərinin birində iki cavan dost yaşayırmış. Onların aralarında bir-birindən 2-3 yaş fərq olsa da, dostluqda buna fərq qoymayaraq yaşadıqları şəhərdə ağıllarına gələn hərəkətlər edirmişlər. Ona görə də bütün şəhər əhli onları cüvəllağı adlandırırmış. Həm də lazım olanda öz adları ilə yox, elə cüvəllağı çağırırmışlar.

Artıq cavanlıq dövrünün keçdiyini görən bu iki gənc adlarını dəyişmək, yəni öz adları ilə yaşamaq üçün bütün kənar işləri atırlar. Ancaq yenə də həmin adla çağırılırlar.

Bir gün bir-iki yaş böyük olan dostuna deyir ki, bu işin həllini tapmışam, gərək bu şəhərdən bir müddətə uzaqlaşaq, bəlkə qayıdanda bizi öz adımızla çağıralar. Bu minvalla iki dost ala-toran şəhərdən çıxırlar, az gedirlər çox gedirlər, nəhayət, bir şəhərə çatırlar. Meydana çoxlu adam toplandığını görüb böyük dost ayaq saxlayır və xalqın toplanmasının məqsədini öyrənmək fikrinə düşür, kiçik isə çalışır ki, buradan aralansınlar.

Mümkün olmur, böyük dost bir nəfərə yaxınlaşır, xalqın nə məqsəd üçün bura toplandığını soruşur və öyrənir ki, adəti üzrə şah seçiləndə quş (göyərçin) uçurdurlar. Quş kimin başına düşsə, onu şah seçirlər.

Vaxt tamam olur, quşu bir neçə dəfə uçururlar. Quş gəlib həmin oğlanlardan böyük dostun başına düşür. Ancaq oğlanlar razılığa gəlmirlər ki, biz başqa diyardan gəlmiş qərib insanlarıq və bu şəhərin də heç bir adət-ənənəsini bilmirik. Bizdən şah olmaz. Nəhayət bunları köhnə uçuq bir dəyirmana salıb ağızlarında nəsə varsa bağlayırlar. Meydana qayıdıb yeniden quşu uçururlar, quşlar göydə çox uçur və nəhayət özlərini dəyirmana çatdıraraq içəri daxil olmaq üçün yer axtarırlar, başqa yerdən yol olmadığından zorla dəyirmanın daşını işlədən su pərındən (yənı donuzluqdan) özlərini içəri salaraq, yenə də daşlardan böyüyünün başlarına düşdüyünü görən şəhər əhli qapını açıb oğlanları meydana götürürlər. Naçar qalan oğlanlar axırda razılaşırlar, amma üç gün möhlət alırlar ki, gərək biz şəhəri gəzək, buranın adət-ənənələri ilə tanış olaq.

Belə də olur üç gündən sonra böyük oğlanı hamama aparırlar, qulluqçular nə lazımdısa edirlər və şahlıq paltarı geydirərək taxta tərəf yönəlirlər. Oğlan başına tac qoymamışdan əvvəl gəzir ki, xalqın bütün arzularını yerinə yetirsin, deyir şəhərdə kim dünyasını dəyişirsə, son sözü mən deyəcəm, sonra yəqin olacaq. Beləliklə razılaşırlar.

Artıq şah kürsüsündə əyləşən dostlardan böyüyü şəhər valisindən siyahı tələb edir.

Şəhərdə kim necə yaşayırsa, tam təfsilatı ilə məlumat alaraq kimin evi yoxdur ona ev verdirir, kimi kasıbdı ona xəzinədən qızıl verir, kimi evlənmək, toyuna imkan yoxdu ona nə lazımdısa kömək edir. Bütün şəhər əhli təzə şahdan çox razı və məmnun olurlar. Rəhmətə gedənlərin nə xərci varsa xəzinədən pul ayırır və son sözü oxuyandan sonra deyərək əyilir rəhmətə gedənin qulağına nəsə pıçıltı ilə deyir. Şahın bu hərəkəti hamını heyrətə gətirir, axırda öz dostu bu sirri açmaq üçün çox xahiş edir. Lakin oğlan artıq püxtələşmiş, bir az da ağıl-kamal sahibi olduğundan öz dostuna belə deyir: əgər söz ağızdan çıxdısa, sənin deyil, ona görə də üz vurma nə istəyirsən sənə verim, amma o sözü burda məndən soruşma. Beləliklə özünü xəzinədar seçdiyi dostunun vəzifəsini böyüdür, özünə vəzir seçir.

Beləliklə, uzun müddət iki dost xalqın firavanlığı üçün nə lazımdısa edirlər. Birdə göz açırlar ki, yeni şah seçkisi çatdı, yaş da bir az ötüb, axı bunlar öz-özləri üçün gəlmişdilər, ancaq vəziyyət belə alınır.

Yeni şah seçkisinə az qalmış yenə meydana toplanırlar, elə quşu uçurmağı, onların şah olmasını tələb edirlər. Bu, bax, kiçik oğlan, vəzir astadan dostuna deyir ki, əgər olülərin qulağına dediklərini mənə desən, onda sənin kim olduğunu xalqa elan edəcəm.

Naəlac qalan böyük dost belə deyir, onsuz da biz qayıtmalıyıq öz ata-anamızın yanına, öz el-obamıza, bizə nə lazımdısa götürək geri qayıdaq, vəzir olan kiçik dost deyir ki, əgər sirri açmasan, onsuz da vəziyyəti açıqlayıb səni rüsvay edəcəm.

Məşhur olan böyük dost deyir ki, ay axmaq mən onlara deyirdim ki, Allah sizə rəhmət eləsin, görün nə günə qalmısınız ki, bu boyda şəhəri və xanədanlığı iki cüvəllağıya həvalə etmisiniz, yolu azanlara deyə bilmirik, barı siz axirətdə bu vəziyyəti yaymağı unutmayın.

Doğrudan da söz ağızdan çıxdısa sənin deyil. O vaxtdan atalar sözü kimi qalsa da bu həqiqət açıqlanıb xalqa çatır.

Lakin şəhər əhli bir ağızdan əhsən bizim şaha, biz yenə də onu istəyirik, deyir. Cüvəllağıların keçmişinə baxmayaraq, hazırda şahlığa layiq ancaq onlardır deyərək yenidən onları şah və vəzir seçirlər.Oğlanlarsa bir az da etdiklərinə layiq olacaqlarına and içərək elə həmin şəhərdən evlənirlər, özləri üçün yeni həyat quraraq yaşayırlar (63).

**1116. Xilaskar motivi** («Harun ər-Rəşid haqqında rəvayətlərdən»). Harun ər-Rəşid çox yorğun idi, oğlu döyüşdən sonra qoşun ilə bircə gün gəzirdi. Sübh namazı vaxtı oyanıb çaya tərəf üz tutdu, arxadan onun nər vuruşunu hiss edib arxaya baxanda öz etibarlı atını gördü. Bərabər çaya yendilər, ər-Rəşid dəstəmaz aldı, at isə su içib sakit dayanmışdı.

Vaxt idi ki, ər-Rəşid namazdan faraq olsun, yenə də at ona yaxınlaşıb ağzı ilə arxasından işarə edirmiş kimi ona toxundu. ər-Rəşid namazdan qurtarıb ayağa qalxanda atın ondan xeyli aralı getdiyini gördü. Atını çağırıb saxladı, at diz üstə çöküb yalvarırmış kimi Rəşidin şəhərə ötürməsinə işarə etdi. ər-Rəşid ata mindi, o, cilovu başqa səmtə çapsa da, at çaşıb yuxarı qaçmağa başladı, artıq hava işıqlaşmışdı və ər-Rəşid öndə gedən böyük bir əqrəbin sürətlə getməsini gördü və bu maraqla atın cilovunu buraxdı. Əqrəb çox sürətlə gedirdi və birdən çaydan bir qurbağa sahilə atıldı. Əqrəb qurbağanın belinə oturmaqla qurbağa çaya atıldı, at da özünü çaya vurdu. Bunu görən ər-Rəşid sakitliklə bu hadisəni izləyirdi. Çaydan qurbağa atılaraq sahilə çıxmaqla əqrəb yerə düşüb yenə də sürətlə irəliləməyə başladı. Bunu görən ər-Rəşid məğrurla atdan düşüb maraqla hər tərəfə nəzər salaraq irəliləyirdi, meşədə qalan yerinə qaçanda nə isə onu tənhalıq riqqətə gətirdi və diqqətli olmaq üçün ər-Rəşid silaha əl ataraq irəliləyərkən cavan bir igidin ağaca söykənərək yatdığını və ona tərəf hücuma hazırlaşan əfi ilanı gördü, elə silaha əl atarkən, əqrəb özünü ilana çatdırmaqla ilanın quyruğundan çaldığını gördü, ər-Rəşid qırmıxla ilanı başından vurarkən səsə oğlan ayılaraq əl atdı silaha, ancaq qarşısında dayanan pəhləvan ər-Rəşidi görüb dayandı. Xeyli susdular, əqrəb öz işini görmüşdüsə də, yorulmuş dizini atdı, oğlan bir ilana baxdı, bir əqrəbə, Rəşidə baxdı və əqrəbi görəndə bu işdən hali olmaq üçün ər-Rəşiddən xahiş etdi ki, bu nə işdir?

ər-Rəşid təmkin ilə oğlanı ayağa qaldırıb və əhvalatı mən sizə söylədiyim kimi danışa-danışa əqrəbin arxasınca çay sahilinə gəldilər və yenə də çaydan qurbağa sahilə atılarkən əqrəb qurbağanın belində çayın o biri sahilinə üzməyə başladı, vaxt ötürdü. ər-Rəşidlə oğlan da atla bərabər çayı keçib yol boyu hadisəni danışırdı.

İlahi qüdrətindən yaranmış bu balanı çalmağa hazırlaşarkən yaradanın ona verdiyi vaxtın çatmadığından onu müdafiə üçün əqrəbin ilanı çalması Allah-taalanın əmri idi və bu hadisəyə şahid olub Allahın vergisinə inanmaları üçün ər-Rəşidə və cavan oğlana agah oldu ki, Allahın rizası olmadan heç nəyə nail olmaq olmaz! (63)

**1117. Ov motivi** («Çanaq öz başında çatladı»). Günlərin bir günündə yay günü, qısa gecələr, şirin yuxular olan vaxt hiyləgər tülkü özünə toyuqdan, sümükdən axtara-axtara gəlib axşam qaranlıq qarışanda bir kəndin qırağına çıxır.

Yazıq tülkünün girinə bir şey düşmür. Axırda bir lənbə qayasında gecələyir. Yorğun tülkü gedir şirin yuxuya. Bir qədər yuxulayandan sonra diksinib ayılır. Başlayır fikirləşməyə. Fikirləşib qurtarandan sonra öz-özünə deyir:

- Bircə mən də qurd kimi iri heyvanlardan parçalaya bilsəydim, daha heç bir fikrim olmazdı. Hansı zamanacan biz yazıq tülkülər qurdun basdığı heyvanların sür-sümüyündən yeyib dolanacağıq. Bir dəfə də olsa gərək qurd qardaşımızı biz qonaqlayaq, onun yanında lap üzü qarayıq.

Tülkü bunu deyib getdi yuxuya. Bu yatmağnan bir də oyandı nahar olub. Gözlərini təmizləyib bir o yana, bir bu yana baxdı. Gördü heç kəs yoxdu. Dedi:

- Bura adam gəlincə özümü bir meşəyə çatdırım.

Ya Allah, sən kömək ol deyib tüpürdü dabanına. Bir qədər gedib bir meşəyə çatdı. Başladı asta-asta getməyə. Dedi:

- İndı mənə zaval yoxdur, çünki kim gəlsə özümü gizlədə bilərəm. Bir də baxıb gördü ki, bir qurd meşədən çıxıb qabağıynan gedir. Tülkü dedi:

Lap yaxşı rast gəlmişəm. İndi qurd qardaşdan iri malları necə parçalamağının fəndini oyrənərəm. Tülkü qurdu görmüşdü, amma qurdun tülküdən xəbəri yox idi.

Bu zaman tülkü qışqıra-qışqıra qurdu çağırmağa başladı:

- Ay qurd qardaş, ay qurd qardaş.

Qurd diksinib dayandı. Dedi:

- Bir baxım görüm məni çağıran kimdi?

Bu, meşənin qırağına çatıb çevrildi, dala baxdı. Gördü, xırdaca bir heyvandı - həm qışqırır, həm də əl eləyir. Tülkü də gördü ki, qurd dayandı, dedi:

- Can qurd, dayan sənə bir qulluğum var.

Qurd mat qaldı. Dedi:

- Bu xırda heyvanın mənə nə qulluğu ola bilər? Dayan görüm bu yazıq heyvanın mənə görə nə qulluğu var? Qurd bunu deyib dayandı, quyruğunun üstündə oturdu. Tülkü qurda yaxınlaşdı. Başladı hiyləyə. Dedi:

- Ay qurd qardaş, həlakam səni axtarmaqdan. Keçən gecə biz tülkülərin yığıncağı olmuşdu. O yığıncaqda tülkülər məni siz qurd qardaşların yanına məsləhətə göndərib. Yaxşı oldu ki, səni tapdım. Bir sən bilsən elə qurd qardaşların hamısı bilən kimidi.

Qurdun səbri tükənib dedi:

- A tülkü, qurtar görüm nə deyirsən. Sözünü de, başımı ağrıtma.

Bunlar asta-asta başladılar getməyə. Tülkü başladı ixtilata.

Dedi:

- Ay qurd qardaş, ha vaxta kimi siz qurd qardaşların yanında biz şərməndə olaq? Siz basdığınız iri heyvanların ətindən, sür-sümüyündən biz hər zaman yeyib dolanırıq? Bəsdir. İndi məni tülkülər göndəriblər ki, bir dəfə də olsa biz də qurd qardaşlarımızı qonaqlayaq. Razısanmı, qurd qardaş?

Tülkünün danışığını eşidən kimi qurd başa düşdü ki, tülkünün nəsə bir hiyləsi var. Dedi:

- Lap razıyam. Kor nə istər, iki göz - biri əyri, biri düz. Siz qonaqşadız, biz istəmədik? İşinizi görün, çağırdığınız vaxt biz hazırıq.

Bu ixtilatnan gedib yataqlar olan bir dərəyə çatdılar. Tülkü gördü ki, bu dərədə bir at var. At nə at imiş, təzə nallanmış, yaman təpik vuran imiş. Tülkü atı görcək qurdu tutub saxladı. Dedi:

- Qurd qardaş, sənə bir sualım var. Gərək mənim sualıma tam cavab verəsən.

Qurd dedi:

- De görüm, bir qədər də artıq cavab verərəm.

Tülkü xəbər aldı:

- Qurd qardaş, soruşmaq ayıb olmasın siz özünüz kiçiksiniz, amma handa iri heyvanları yıxıb parçalayırsınız. O heyvanlara necə gücünüz çatır?

Qurd tülküyə baxıb gülümsədi. Sonra öz-özünə dedi:

- Tülkü məndən fənd öyrənmək istəyir.

Qurd tülküyə dedi:

- Qoy mən qaydasını deyim, sən də qulağında sırğa elə, yadından çıxartma mən iri heyvan görcək istər camış, istər at olsun gedib qabağında başlayıram torpağı gözümə sovurmağa. O vaxtacan sovururam ki, ta gözlərim qızarsın. Elə ki, gözlərim qızardı, mənim qabağımda fil də olsa pişik balası kimi aciz olar. O zaman heyvanı yixıb parçalayıram.

Tülkü o saat qurdu tutub saxladı, dedi:

- Qurd qardaş, sən burda bir az dincəl. Mən atın halına baxım.

Qurd dedi:

- Sən işində ol, mən bir az dincəlim.

Qurd bunu deyib başladı baxmağa ki, görsün tülkü neynəyəcək? Tülkü gedib həmin atın qabağında başladı torpağı eşənək etməyə. Tülkü torpağı o qədər eşdi ki, əldən düşüb özünü həlak elədi. Qurda qışqırdı:

- Qurd qardaş, gəl bax gözlərimə gör qızarıb, ya yox?

Qurd tülküyə yaxınlaşıb dedi:

- Bəli, gözlərin qızarıb.

Qurdun ağzından bu söz çıxan kimi tülkü var gücü ilə atın üstünə tullandı. Tülkü gedib düşdü atın dal ayağının altına. At fürsəti itirməyən tülküyə bir təpik vurdu. Tülkü gedib beş addım atdan aralı düşdü. Başladı eşələnməyə. Qurd yaxınlaşıb tülküyə dedi:

- Ay tülkü qardaş, siftəki yalan idi. Amma indi atı yıxa bilərsən, çünkü gözlərin də qızarıb, qıçların da uzanıb yığılır. Ay yazıq heyvan, sənin qurdla nə işin vardı? Gedərdin kəndə əlsiz-ayaqsız arvadların toyuqlarından birini aparaydın, yeyərdin. İndi ondan da oldun. Beləcə çanaq tülkünün öz başında çatladı (63).

**1118.** **Var-dövlət motivi, etibar motivi** («Bığın girovu»). Rəvayətə görə, Qaraçöp kəndində Mehdi ağa adında varlı-karlı nökərli bir ağa olur. O, həm də çox səxavətli, duz çörəkdə adlı-sanlı olur. Deyillər il pis gəlir, ağanın mal-qarası at ilxısı və qoyun sürüsü azarlayıb şülən olur. Elə ki mal dövlət əldən gedir, ağanın naib-nökərləri başından dağılır. Bir gün ağa bir məclisdə olarkən var-dövlətdən söhbət düşür. Mehdi ağa deyir:

- Kasıblıq sən demə xanlıq imiş. Mal-dövlətim əldən gedəli canım seyid canına dönüb, nə əzab çəkirəm, nə əziyyət.

Bir zaman ağanın güzəranı pis keçir. Ağa görür kasıblığ onu üzür. Öz-özünə deyir: “Kasıblığ ölüm imiş”. Ağanı buraxıb gedən nökərlərdən ikisini yanına çağırıb deyir:

- Sizin hərənizə bir yəhərli yüyənli at və bir cüt cöngə versəm, mən hara siz də ora gedəcəksinizmi?

Nökərlər bir birinin üzünə baxır ki, axı bu ağa bizdən də kasıb olub, nə danışır? Axır nökərlərin biri deyir:

- Ə, sən bilirsən ki, bu ağa vaxtilə zəngin olub, nə bilmək olar, bəlkə elə malı-dövləti olmasa da qızılı, pulu var. Köhnə ağadı, nə desən bundan çıxar.

Axır nökərlər razılıq verirlər. Ağa hər iki nökəri götürüb “ya allah, səndən mədəd” - deyib yola düşür. Bir neçə gün yol gedib Boşşalıya çatıb, Heydər ağanın evini xəbər alıb tapır və ona qonaq olur. Deyilənlərə görə, Heydər ağa çox mallı adam olub. O, malı kökəldib satırmış. Bəli, gecə çörək yeyib, söhbət edib, səhər qalxırlar. Heydər ağa deyir:

- Qardaş, indi mənə görə təmənnan nədir, buyura bilərsən.

Mehdi ağa əhvalatı söyləyib deyir:

- Ağa, indi səndən yuz cüt cöngə, bundan əlavə bu mənim nökərlərimdir, onların hərəsinə bir cüt cöngə və hərəmizə də bir yəhərli-yüyənli at verərsən. Hamısının xərci məndə.

Heydər ağa əllərini öpüb gözlərinin üstünə qoydu. Sonra nökərlərinə əmr elədi 104 cüt cöngə seçildi. Sonra mehtərləri çağırdı, əmr elədi minin atlara, cöngələri haylayın düz Qaraçöpə. Nökərlər malı haylamaqda olsun, ağa üzün Heydər ağaya tutub dedi:

- Ağa, hesab eylə pulunu, görüm məndən sənə nə qədər düşür?

Heydər ağa hesab eləyib dedi:

- Filan qədər.

Mehdi ağa dedi:

- Ağa, inşallah payız, filan ayın, filan günündə pulun çatacaq.

Heydər ağa dedi:

- Mehdi ağa, ona sözüm yoxdur. Gərək bir qədər behin olsun.

Mehdi ağa «başım üstə» deyib bığlarını aralayıb içindən bir tük çəkib dedi:

- Al bu da beh əvəzinə bığımdan girov qoyuram.

Heydər ağa dedi:

- Qardaş, həmin dediyin gün pulu gətirməsən, xalqı çağırıb gözləri görə-görə sənin bığını ocağa atıb yandıracam.

Mehdi ağa «baş üstə» deyib, gəlir öz kəndinə.

Bəli, cöngələri çəkir bazara, birə-iki qiymətə satır, qiymətini sayıb bağlayır boxçaya. Özünə qalan qazanc pul ilə başlayır alverə. Elə ki, bir vaxtdan sonra həminki naib-nökərli, cəh-cəlallı Mehdi ağa olur. Payız gəlir, şərtin vaxtı çatan zaman ata aşırılıb özün salır Heydər ağanın hüzuruna. Salam-səfadan sonra pulu çıxarıb deyir:

- Heydər ağa, əhdi minəl-vəfa. Al pulunu, ver bığımı.

Heydər ağa sayıb pulu götürür. Əlini cibinə salıb bığı çıxardıb deyir:

- Mehdi ağa, doğrudan da mərd adamsanmış. Əgər vaxtında gəlməsəydin, sözüm söz idi. İndi ki, pulu vaxtında gətirdin, al bu da sənin bığın.

Hər ikisi öpüşüb ayrılırlar (79).

**1119. Söz motivi** («Ər-arvad əhvalatı»). Deyillər Təhməzoğlunun bir yaxın dostu ona deyir:

- Mən ölüm, mənim dilimlə bir-iki qətər yaz ver mənə, hərdən oxuyub arvadı qıcıqlandırım.

Təhməzoğlu dostunun xətrini qırmır, sözü yazıb verir. Kişi hərdən oxuduqca doğrudan da arvad pərt olur. Bir belə, beş belə, arvad sözü ələ keçirib, qoltuğuna da bir corab, dəsmal naskası ilə özün salır Təhməzoğlunun üstünə əl-aman eləyib deyir:

- Amandı, mənim dilimlə bu sözə cavab yaz, al bu da nəmərin.

Corab naxışdı imiş, həm də qış gəlib düşübmüş. Təhməzoğlu corabdan keçə bilmir. Sözə cavab yazır. İndi sizə hardan xəbər verim. Bu ər-arvadnan. Bir gün kişinin kefi kök imiş. Arvadı cırnatmaq üçün sözü oxuyur.

Kişi:

Öyüd, nəsihət verməkdən

Yorulmuşam bil, ay arvad.

Qonşular da dad eyləyir

Az zülümkar ol, ay arvad.

Kişinin ağzından bu söz çıxan kimi saçından üç tel ayırıb sinəsinə bənd edib zilini-zil, bəlkini bəm edib kişisinə necə cavab verir, tərifindən biz deyək eşidənlər sağ olsun.

Arvad:

Yalançının kül başına,

Ölməz, itməz çal, ay kişi.

Çox da danışıb zəhlə tökmə,

Kəs səsini, öl, ay kişi.

Arvad sazla dediyi kimi sözlə də dedi. Kişi arvadın yekayək cavabını verdiyini görüb az qaldı dəli olub dərələrə düşsün. Elə bildi arvada vergi verildi. Öz-özünə dedi: «Sözün ikinci bəndini deyim görüm cavab verə biləcəkmi. Əgər cavab verdi evim yıxıldı, arvad əlimdən çıxdı. Vergi verilmək pis şeydi». Aldı kişi:

Baxmırsan ölüb talana,

Bürünürsən tez yorğana

Qalırsan lap gün doğana,

Ay üzü qara şil, ay arvad.

Arvad:

Yalançının özü ölsün,

Aybını da yer gizləsin.

Mən olmasam hamı desin,

Qatılırmı mal, ay kişi.

Kişi

Atan evinə sən hər şeyi

Daşıyırsan duz, çörəyi.

Batırıbsan ev, eşiyi,

Cibim bilməz pul, ay arvad.

Arvad:

Yaşayırdın torpaq, damda,

Ölmüşdünmü bu nizamda,

Adam etdim tapdağımda

Ayıbına kor ol, ay kişi.

Kişi gördü arvad yekayek deyir, yəqin elədi ki, arvadına vergi verilib. Qorxdu söz çox uzansa qıfıl bəndə keçib arvad onu bağlıyacaq. Çünki bu sözdən sonra növbə arvadın idi. Odur ki, sözü uzatmadı, tez təxəllü elədi.

Kişi:

Kişi deyir yoxdu sözüm,

Bircə çaram budur dözüm.

Dan əppəyinə döndü üzüm,

Yerimizi sal, ay arvad.

Arvad:

Arvadın da artıb dərdi,

Səni kimi var mürtədi.

Tasan-pasan corab idi

Ayaqyalın qal, ay kişi.

Kişi burda corab adı bildi, xeyr, burda vergi işi yoxdur. Arvad corab verib kiməsə cavab yazdırıb.Ürəyi yerinə düşdü. Bir qədər fikirləşib dedi:

- Hə, bu yenə Təhməzoğlunun işidir. Gəlib onu məzəmmət elədi. Niyə corabı alıb sözə cavab yazmısan. Ayə, rəhmətliyin oğlu, sözə cavab deyəndə elə bildim arvada vergi verildi. Elə bildim belim qırıldı. Təhməzoğlu dedi:

- Dostum, düzü corabım da yox idi, ona görə cavab yazdım.

İkinci də:

Bacar ki, sındırma yarın könlünü,

Bənövşə qoxulu yaz eylə, dostum.

Baş aça bilməzsən sonra məkrindən,

Arvada başqa cür naz eylə, dostum.

Qılginən tamaşa minə gərdana,

Aç sarıl qolların sərvi boyuna,

Zimistan çağıdı sığın qoynuna

Kefini kef üstən söz eylə, dostum.

Təhməzoğlu həcvi-hədyan söyləməz,

Nəsihət eyliyir, böhtan söyləməz.

Əsil səyyad xub maralı teyləməz

Fitnəni felini az eylə dostum.

Təhməzoğlu və dostu bir qədər söhbət eləyib, çörək yeyib, çay içib ayrıldılar (84).

**1120. Qul motivi, nankorluq motivi** («Yaxşılığa yamanlıq»). Nağılçılar belə nağıl edir ki, bir vilayətin ağası bir yol qul bazarında qul alarkən bir adamın üzünün əti tökülüb sümüyü qaldığını gördü. Ağası onu satmağa gətirmişdi. Heç kəsi danışdırmırdı. Ağanı maraq götürdü dedi:

- Mən onun üzünün sirrini öyrənməkdən ötəri alacağam.

Yaxınlaşıb qulun yiyəsinin qiymətini öyrəndi. Qulun sahibi bir eşşəyə dəyişirəm dedi. Ağanın qəzəbi tutdu. Dedi:

- O necə qiymətdi deyirsən?

Qulun özü dilləndi:

- Ağa, o çox baha deyir məni, mənim qiymətim bir tüpürükdü.

Ağanı daha da maraq aldı. Müxtəsər azdan-çoxdan, qəpik-quruş verib qulu aldı. Ağa evə çatan kimi qulu yanına çağırdırdı.

- İndi danış görüm sənin üzünə nə olub.

Qul dedi:

- Allahdan gizlətmədiyimi səndən nə gizlədim? Məhərrəm ağanın qulu idim. Köç gedəndə dəvənin biri məni yaman incitdi. Mən də dəvəni döydüm. Dəvə özündən çıxıb düşdü dalımca. O qaçdı mən qaçdım. Gəlib bir mağaraya yetişdim. Mağaranın içinə girəndə gördüm qıvrılmış bir ilan yatır. Çarəm yox idi. Dəvə mənə çathaçatda idi. Ona görə də ilan məni vursa da, mağaraya girməli idim. Mən qorxudan tir-tir əsirdim. İlan başını qaldırıb üzümə baxdı, yenə yerinə qoydu. Dəvə gəlib mağaranın ağzında yatdı. Mən düşündüm ki, mənimki buraya qədərdi. Ya ilan öldürəcək, ya da dəvə. İlan yerinnən asta-asta sürüşüb dəvənin yanına getdi. Ayağın çalıb geriyə dönüb mağaranın bir tərəfinə çəkildi. Mən mağaradan çıxıb üzüaşağı yeriyib yüyürdüm, gəlib bir bazara çatdım. Gördüm şahın adamları çığırıb deyirlər:

- Kim qara bir ilan görüb yerini desə bir kisə qızıl verəcəyik.

Mən allahımı unudub ilanın yerini şahın adamlarına dedim. Yarısı ilanın dalınnan getdi, yarısı məni ortalarına alıb saxladılar. İlanı tapsalar bir kisə qızıl verəcəklər, tapmasalar məni öldürəcəklər (yalan danışdığıma görə). Bir də gördüm ilan qucaqlarında budur şahın adamları gəlir. Mənə yaxınlaşıb bir kisə qızılımı verəsidilər, bu dəmdə ilan başını qaldırıb sifətimə tüpürdü. O dəmdə üzümün əti töküldü, sümüyü qaldı. Mən nə eylədiyimi dərk edib xəcalət çəkirəm. Yaxşılığın önündə yamanlıq eyliyənlərə qoy bu dərs olsun. Deyillər həmin ağa o günnən hamıya yaxşılıq etməyə başladı (84).

**1121. Nişanlının toyunda motivi** («Kor Söyün»). Deyillər Qaraçöpdə Söyün adlı bir qoca kişi var imiş. Yaşı yüzü haxlasa da, kişi çox gümrah adam imiş. Arvadı da özü kimi çox diribaş arvad olur. Söyün kişi çox söz-söhbətçil, məclislərdə və eldə, obada sayılan qocalardan olur. Duz-çörəkli, mehmanpərvərliyi də söylənilirdi. Hayıf, kişinin bir gözü kor imiş. Günlərin bir günü iki nəfər qonağı olur. Qonaq oğlanlar kişini belə comərd olmağına heyran qalırlar. Söhbət arasında qonaqlardan biri o birinə deyir:

- Söyün əmi, gözüyün biri nədən belə şikəst olmuşdu?

Söyün kişi bir az duruxub, bir ah çəkdi. O biri qonaq məzəmmət elədi. Söyün kişi taxtın üstündə dik oturub, kürəyin yastığa söykədi. Sonra qonaqlara dedi:

- Bala, o ki xəbər aldın, qoyun gözümün sirrini sizə nağıl eləyim. Bala, mən 10 yaşından ağa nökəri idim. Nökərçilik edən zaman qonaqlıqda və üzüyolalıqda ad almışdım. On səkkiz yaşım olan vaxtı ağa məni hüzuruna çağırıb dedi:

- Söyün bala, daha yekələnibsən, özündə çox şücaətli oğlansan, bu gündən daha malımın, qoyunumun, bir sözlə dövlətimin sərkərliyini sənə verdim. İndi daha sən bilirsən, var-dövlətim və dağ-aranım bilər.

Ağanın mal-dövləti Ermənistanda Ağlağan dağına gedərdi. O vaxt ara açıq idi. O yaylağa türk ağaları da gedərdi. Bir yay türk ağalarından Zeynal ağa ilə qonşu olduq. Onlar iki qardaş idilər, biri Zeynal ağa, o biri qardaşı isə Bayram ağa idi. Hər iki ağanın naib-nökərləri və əhli-əyalları bizim ağaların naib-nökərləri və əhli-əyalları ilə çox mehriban idilər. O necə deyəllər, bir evli kimi idilər. Ağaların sərkərləri ilə mən çox mehriban idim. Mənim mehribanlığım onları heyran qoymuşdu. Bayram ağa dev qurbağaya aşiq olan kimi mənə aşiq olmuşdu. O məni oğlu Əlimuraddan seçmirdi. İndi sizə hardan xəbər verim Zeynal ağadan. Ağanın bir qızı var idi, qaş qara, göz qara, incə bel, uca boylu, enli kürək, nazik bədən, camalı elə bil aydır. Nazi-qəmzəsi adam öldürür, gəl məni gör dərimdən öl, aya deyir sən çıxma mən çıxım, günə deyir sən çıxma mən çıxım. Qarı və qonaqlar xeyli gülüşdülər. Sonra dedi:

- Bala, gör mən necə oğlan idim. Uca boy, enli kürək, göy-ala gözlü, günəş üzlü. Belimdə gümüşü beşaçılan, şah qətər patrondaşı, altımda kəhər at. Fələyə kələk deyirdim. Mənəm deyən oğlanların biri qabağıma çıxa bilmirdi. Günlərin bir günü kəhər atın belində çapıb, başqa yaylaqdan kefdən gəlirdim. Bulağın başında bir dəstə qız-gəlin yığnağı gördüm. Bizim ağaların və yaylağımızda olan xalqın qız-gəlinləri idi. Yaxınlaşıb su istədim. Qızların biri su verdi içdim. O dediyim qız da bunların içində idi. Nəsə gözüm ona sataşdı. Qız da mənə baxırdı. Düzü oğlum, bu elə-belə baxışlardan yox, evlər yıxan baxışlardan idi. Bu vaxta qədər ağanın qızını belə yaxından görməmişdim. Sən demə, özgə aləm imiş. Bir könüldən min könülə vuruldum qıza. Elə o gündən halım başqa cür oldu. Çox da qız sevir, mən sevirəm, ata-ana yox. Atam da mənim kimi nökər imiş. Haqqının üstə ağanın üzünə ağ olub. Günlərin bir günü deyir:

- Ağa, axı mənim də ailəm var, nökər olmuşam ki, bir təhər ailəmi dolandırım. O bir allahı istəyirsən ver haqqımı. İki ildi nökərinəm, haqqımı verməyirsən, bu nə deməkdi?

Ağa qəzəblənib deyir:

- Adə, sarsağın biri sarsaq, bu iki ildə sənə çəkdiyim haqqın heç ödəmir. Sənə haqq düşmür, o ki qala belə oldu, çıx get burdan, bu gündən səni nökər saxlamıram.

Ağa coşub deyir, sənə dedim çıx get burdan. Nə ki var ağzından çıxanı atama deyir. Atam dözə bilməyib çomağı çəkib, nə yeyibsən turşulu aş. Ağanı bəzəyir qızal-ala qana. Özü də çıxıb gedir evinə. Ağa divanı tökür, atamı tutub salırlar qəzəmətə. Bir neçə gündən sonra Sibirə sürürlər. Ordan da ölüm xəbəri gəlir. Bu mənim yadıma düşmür. Çünki öz gözlərimlə görməmişəm. O vaxt iki yaşım olub. Ancaq anamın ölümü yadıma düşür. Anam öləndə də uşaq idim. Elə anamın ölümündən sonra bu ağa məni nökər götürmüşdü. Sonra bir ah çəkib dedi:

- Eh bala, bu fələyin çərxi yerə tökülsün. İndi kim irəli durub ağanın qızını mənə alar. Qızın dərdi isə məni haldan salmışdı. Ürəyimdə pünhan-pünhan çəkib yanıb-yaxılırdım. Ağamın adı Bəşir ağa idi, arvadının da adı Zərxanım idi. Ağanın mal-dövlətinə nə qədər can qoyurdum, elə bil ağa bunu görmürmüş. Amma Zərxanım çox alicənab qadın idi. Arvadın belə olmasını ağa xoşlamırdı. Elə hey deyirdi:

- Ay mürtədin qızı, mən ona görə mal-dövlət yığıram ki, dərənin yetim-yesirinə paylayasan? Dədənin malı olsa kor qəpiyinə də qıymazsan. Mənim malımı bir unluğa, bir dənliyə eləmə.

Nəsə, xanım halımın olduğunu duyur. Hiss edir ki, həmişəki eşqim yoxdur, günü-gündən də geri gedirəm. Bir gün məni yanına çağırıb dedi:

- Oğul, Söyün, nəsə gözümə bir təhər dəyirsən, nə dərdin var aç mənə danış. Sənə ana əvəzi nə işin olsa yerinə yetirəcəm. İndi durma danış.

Elə bu qadına da gümanım gəlirdi, ancaq dərdimi açıb deyə bilmirdim. İndi fürsət düşmüşdü. Nə dərdim var açıb söylədim və ağanın qızından ayrı yaşaya bilməyəcəyimi dedim. Xanım dedi:

- O məndə. Sən bizə oğul əvəzisən. Nə oğlum var, nə qızım, elə oğlum da, qızım da sənsən. İndi Bəşir ağa ilə məsləhətləşim sonra sənə xəbər verərəm.

Bundan artıq mənə nə lazım idi. Mal-qaranı sahmana salıb naib-nökərə tapşırdım. Ata aşırılıb üz qoydum Aylağan yaylağına. Gecəni gündüzə, gündüzü gecəyə qatıb özümü yetirdim. Onların yurd yerini boş görüb məəttəl qaldım. Türkiyədə, öz dədə-baba yaylaqlarında olduğunu öyrəndim. Ölmək var idi, dönmək yox idi. Kəhər atı sürdüm, bir neçə gün ərzində özümü yetirdim o yaylağa. Axşam, şər qarışan zaman idi. Amma yaylaqda nə görsəm yaxşıdı. Toy nə toy, zurna səsi dünyaya səs salır. Gördüm yolla bir neçə atlılar gedir. Özüm yetirdim onlara. Bir qədər yol getdim gördüm bunlar da toya gedirlər. Axır səbr edə bilmədim, soruşdum:

- Əmi, bu toy mübarək ola, kimin toyudur?

Kişilər bir qədər məni süzüb dedilər:

- Bala, bu toy Zeynal ağanın qızının toyudu. O bir oğlana nişanlı imiş, gəlib çıxmayıb. İndi qızı veriblər bir ağa oğluna.

Kişilər getdilər. Qaranlıq düşdü, özüm saldım aranda olan bir alaçığa. Atdan düşüb atı bir daşa bağlayıb alaçığın qənşərində durdum. İçəridə Bayram ağanı görüb tanıdım. Yaxın gedib alaçıqdan səslədim. Bayram ağa: kimsən, içəri gəl - deyə səs elədi. Bir az çəkinsəmdə içəri keçdim. Bayram ağa məni görcəyin dik atıldı, mənlə görüşdü. Arvadı da qalxıb xoş-beş elədi. Bayram ağa dedi:

- Oğlum, Söyün, gəldinmi?

Dedim:

- Bəli, ağa, gəldim.

Bəs səni heç mənim naib-nökərlərimdən görən olmadımı?

Dedim:

- Yox!

Sonra üzümə baxıb dedi:

- Əhvalatdan halısanmı? Nişanlını verirlər özgəsinə. İndi onun toyudu.

Dedim: - Bilirəm. Və yolda atlılarla olan əhvalatı Bayram ağaya danışdım.

Ağa dedi:

- İndi nişanlını sənə çatdırsam, aradan çıxarda bilərsənmi?

Dedim:

- Söz verirəm aradan çıxardaram.

Gecə tədbir tökdük, çörəkdən sonra yatmağa qalxdıq. O gecə ilan vuran yatdı, mən yox. Gecə ikən atımı və özümü Bayram ağa gizlətdi. Bir də gördüm toy tərəfdən atlılar gəlir. Yaxınlaşanda gördüm ağalar, bəylərdir. Bayram ağanın acığı tutubmuş, çox əl-aman eləyir ki, nişanlı qızı özgə ərə vermə. Qardaşı Zeynal ağa sözünü tutmayıbmış. Odur ki, küsüb toya getmirmiş. Ağalar çatıb Bayram ağa ilə görüşdülər və sonra minnətə başladılar ki, ə yekə adamsan, axı Zeynal ağa haqlıdır. Axı əvvəli o oğlan Bəşir ağanın oğlu ha deyilmiş. Kim bilir haranın dələduzu imiş, sərkər edib. İndi Bəşir də dünyadan gedib. O da kim bilir ağzını hara çevirib getdi. Əgər elə olmasa bu ikinci ili keçir heç olmasa bir dəfə gələrdi. Bir də atalar deyir ki, əlini ülküt ağacına yapış. İndi sən necə qoyursan qardaşın qızı gedib qürbətdə qərib olsun. Kimdən ötrü, astı-üstü tanınmayan bir dələduzdan ötrü. Ağlını başına yığ, indi verdiyi oğlan da özün bilirsən Qara bəyin oğludu. Bizim tərəflərdə Qara bəydən varlısı yoxdu. Dur, dur gedək küsməyin yaxşı deyil.

Bayram ağa dedi:

- Ağalar, atalar deyib: «Heyvan dilindən bağlanar, insan dinindən». Əvvəli verməyəydi, verdimi qurtardı getdi. Kişi tüpürcəyini yalamaz. Bu bir, ikinci də qız gecə-gündüz ağlayır, nalə çəkir, həm də eşitmişəm ki, deyir «özümü öldürəcəm», bəs bundan nə çıxdı. İndi özünüz bilərsiniz. Qara bəyin oğlu da səftərəngin biridir. Qardaşım Zeynal onun nəyinə sustayır. Olan iş deyil, durun gedin toyunuzu eləyin. Məndən ora getdi yoxdur.

Ağalar əl çəkmədilər, qır-saqqız olub yapışdılar Bayram ağadan. Axır Bayram ağa özünü əlacsıs kimi göstərib dedi:

- Mən özümü söymüşəm ki, o qapıya gedən deyləm. İndi ki, elə oldu, qız köçəndən bir gün qabaq gəlsin mənim alaçığımın qabağında toyu çalınsın, başı burda bəzənsin. Bəlkə ona kimi acığımı yeyəm. Sonra toy ilə bərabər mən də gedəm, yoxsa heç cür dediyimdən dönən deyləm. Mən Zeynal ağa deyləm tüpürcəyimi yalıyam. Ağalar durub getdilər Zeynal ağa ilə məsləhətləşdilər. Toyu köçürdülər Bayram ağanın alaçığına. Gizlində olsam da bu işləri gözlərimlə görüb, qulaqlarımla eşidirdim. Gecə oldu, hamı dağıldı. Sabah gəlin bəzənib burdan gedəsiydi. Atasının alaçığına və ordan da ər evinə. İndi hardan deyim. Gecə qız hey ağlayırdı. Bayram ağa dedi:

- Qızım, adam da öz toyunda ağlayarmı?

Qız dedi:

- Əmi, bir sənə ümüdim gəlirdi. Görürəm işin öhdəsindən sən də gələ bilmədin. Uzaq-yaxın öz-özümü öldürməliyəm.

Bayram ağa dedi

- Qızım, ağıllı ol. Getdiyin yer həm öz elindi, daha qürbətlik deyil, həm də oğlan da bəy oğludu. Varlı-hallı bir yerə ərə gedirsən.

Qız dedi:

- Əmi, Söyün elə iş eləməz, ölər ki, eləməz. Uzaq eldi, bəlkə elə bir iş olub ki, gələ bilmir. Əvvəl-axır bir gəlib çıxmalıdır. Tələsməyin nə xeyri var idi ki, atam tələsiyib belə iş tutdu.

Bayram ağa dedi:

- Bəlkə birdən Söyün gəldi çıxdı, nə edərsən?

Qız dedi:

- Səndən üzüm qara, əmi, bağışla məni, əlindən tutub dərə-təpə düz gedərəm.

Bayram ağa fit verdi. Mənə də bu lazım idi. Atıldığımla qızın yanında olduğum bir oldu. Hər şey tez olsun deyə, ata aşırıldım, qızı aldım tərkimə. O gecə səhərə kimi at sürüb Türkün sərhədini keçdim. Bir qalın meşədə sakin olduq, çörək yeyib, su içib dincəldik. Gecə oldu, xəlvəti yollarla o gecə də səhərə kimi at sürdüm. Onlardan çox-çox uzaqlarda idim. Fikrim Dağıstana idi. Axır bir gecə xəlvəti yollarla at sürdüm, bir vaxt bir meşədə gecələyəsi olduq. Düzü, bala, bu gəldiyim yollar bu zamana kimi məlum idi. Bundan beləsin Allah saxlasın. Bir onu bilirəm ki, yönümüz Dağıstanadır. Yaylaqdan çox uzaqlaşmışdıq. Ürəyim çox arxayın idi. Amma bu dəfə axşam üstünə yaxın bir də geri baxdım. Nə görsəm yaxşıdır. Toz-duman göyə qalxıb, yüzə qədər atlı çapıb üstümüzə gəlir. Kəhər atı haylayıb özümü saldım bir qolpuna. Tüfəngi hazır elədim. Düzü özümdə də var idi. Bayram ağadan çox patron götürmüşdüm. Atı əlçatmaz yerdə gizlədib girdim bir dik daşın dibinə. Atlılar yaxınlaşdı. Qabaqda biri elə gəlirdi ki, elə bil əjdahadır. Qıza dedim o kimdir? Dedi: - Məni verdikləri dələduzdur. Tüfəngim açılan kimi düşdü atın dırnağının altına. Bundan sonra atlardan biri qəzəblənib irəli keçdi. Qıza dedim, o kimdir? Dedi: - O da oğlanın qardaşıdır. Öldürməyə qıymadım, ağır yaraladım, o da düşdü atın dırnağı altına. Kim irəli keçirdi belə eləyirdi. Axır gördülər vəziyyət ağırdır, ölənləri atların belinə bağlayıb yola düzəldilər. Mən isə dallarınca bir neçə güllə atıb, özümü saldım kəhər atın yanına. Belinə sıçrayıb düzəldim yola. Bir neçə gün dərə-təpə və kol-kosnan yol getdim. Gəlib bir dağlı-dərəli, uçurumlu və meşəli bir yerə çıxdım. Ancaq bura düşmənlərdən çox uzaq olduğu üçün arxayın oldum bildim ki, mənə zaval yoxdur. Odur ki, bir xəlvəti yerdə sakin olduq. Yorğunluq və yuxusuzluq bizi əldən salmışdı. Gecə düşmüşdü, qızı yatızdırdım; o, doyunca yatıb ayıldı. Yuxusuzluqdan gözlərim ağrıyırdı. Mən yatası, qız qaravul olası oldu. O vaxtı ayıldım ki, səhər açıldı. Amma tək-tənhayam, qız yanımda yoxdu. Silah əsləhəm, yəhər-yüyən, atım da yerındədir. Düşdüm qızı axtarmağa, nə qədər axtardım qızı tapa bilmədim. Elə bir qeybə çəkilmişdi. Qızı gəzən vaxtı xəzəli tapdanmış yerlərinə baxıb atlar izinə düşdüm. İz çoxlu at izi idi. Bəs bunlar kim ola bilərdi. Əgər düşmənlərdi bəs niyə məni öldürməmiş qızı aparıblar. Xeyli xəyal eləyib atı yəhərləyib yaraq-yasağımı götürüb düşdüm bu adamların izinə. Çox əzab-əziyyət çəkə-çəkə şər qarışar-qarışmaz gəlib çıxdım sıldırım dərənin içinə, böyük bir mağara gördüm. Atımı xəlvəti bir yerə bağlayıb mağaraya yaxınlaşdım. Bu ağzı dar, içi geniş mağara idi. Mağaranın içinin bir tərəfində igirmiyə qədər bədöy atları qabağında arpa bağlı gördüm. Artıq şübhəm dağıldı, bildim ki, mənə dəyən yara burdandı. Mağaranın dal tərəfində baca gördüm. Daha gecə idi. İçəridə hisli çıraqlar yanırdı. İçəridə olanları gördüm. Bu adamlar yeyib-içib məst olmuşdular. Qız da burada idi. Bunların quldur olduğunu bildim. Quldurbaşı lopa bığ, yekəpər adam idi. Əlində qızarmış şiş tutub qıza deyirdi:

- Əgər mənə gəlməyə razılıq verməsən, bu şişilə səni dağlayacağam. Vaxtına qail ol, yazıqsan təklifimə razı ol.

Qız ağlayıb razılıq vermirdi. Yubanmaq olmazdı. Nə etməli idim, özüm də bilmirdim. Əgər bu bacadan bunları güllə-baran etsəydim, lampaları keçirib qapıdan çıxardılar. Əgər eşiyə çıxsalar mənim işim çətin olardı. Bu mağaranın ətrafına mən nabələd idim. Yenə fikirləşdim. Birdən ağlıma bir şey gəldi. Gedib onların harın atlarının ikisini açdım. Ayğır atlar madyan atların üstünə gedəndə kişnəyib təpikləşdilər. Bu mağaradan atların yanına olan yeri bələdləmişdim. Atların tövlə mağarasının yolu ayrı olsa da, yolun bir yerində dar bir yer var idi. İki yerdə uçurumdan keçməli idin. Bura mənə yaxşı yolu idi. Kəsdim bu çıxışın dar yerini. Bir əlimdə tüfəng, bir əlimdə xəncər, allah mənə sur vermişdi. Atların kişnəməsini eşidən quldurlar bir-bir, iki-iki özlərini atlara salırdılar. Mənim işim şeş idi. Gələn quldurlara heç silah işlətmək lazım gəlmirdi. Gələn quldur sərxoş idi. Gələnə bir təpik bir təpik bəs eləyirdi. Baş-ayaq gedirdilər uçurum aşağı, yanıma yıxılana isə bir xəncər bəs eləyirdi. Bir neçəsini cəhənnəmə vasil elədim. Gördüm daha gələn yoxdur. Özümü yetirdim mağaranın ağzına. Gördüm içəridə bir qız, bir quldurbaşı qalıb. O deyirdi, nə deyirsən, çəpəl bədənini bu şişlə dağlayacam. Dözə bilməyib elə qışqırdım ki, dərə-təpə səsə gəldi. Özümü içəri saldım. Quldurbaşı dik atıldı, əlindəki şişi mənə atdı. Mən də ona xəncəli. Onun şişi bu şikəst olan gözümə cumdu, mənim xəncəlim isə ürəyinin üstündən girib kürəyindən axırı çıxmışdı. Qız nalə çəkmiş özün yetirib şişi gözümdən çıxartdı. Mən hoydu-hoyduda qalmışdım. Özümü itirmədim, çünki əlacımız özümüzə idi. Nişanlıma dedim ki, qolumdan tut, mağaradan çıxaq. Gözümü sarıyıb mağaradan çıxdıq. Ata mindim, nişanlım isə yedəklədi, dərəyə endik, bir dar cığır ilə meşədən çıxdıq. İşıqlanmışdı. Bir qədər yol getdik, meşədə balta səsi eşitdik. Mən bildim ki, onlar odunçudular. Onların yanına getdik. İki adam idilər. Onlara salam verdik. Bu adamlar gürcü idilər. Onlardan kömək istədim. Bədbəxtçilikdən onlar müsəlmanca, mən də gürcücə bilmirdim. Onlar mənim vəziyyətimi görüb bildilər ki, mənə kömək lazımdır. Tez-tələsik yığışdırılıb məni kəndlərinə gətirdilər. Məni və nişanlımı evə düşürüb atımı harasa çəkdilər. Mən işarə ilə bildirdim ki, bizi heç kəs bilməsin, düşmənliyik. Onlardan biri getdi. Bir azdan sonra gördüm bir adamla gəldi. O adam mənlə müsəlmanca danışdı. Hər əhvalımı ona danışdım, çünki bunlara şübhə etmirdim. Az qalırdılar mənim halıma ağlayalar. Qıza da yaxşı hörmət eləyirdilər. Mənə həkim gətirdilər. Bir neçə gün gözümə dava-dərman elədi. Gözümün yanan yerini sağaltdı. Onlarla dost oldum. Bir neçə gün onlarda qaldıq. Sonra bu kəndi mənə nişan verdilər, gəlib çıxdıq bu kəndə. O gündən bu günə kimi buralıyam. Öz elim-obam mənə yad oldu. Bu sirri qarnımda aparmalı idim. İş elə gətirdi sizə söyləməli oldum. O qız da sizin qarşınızda duran bu qoca qarıdır. Adı Sonaxanımdır. Bu faciə onun və mənim başıma belə gəlmişdir. Söhbətimin şahididir, özündən xəbər ala bilərsiniz. Qonaqlar bu söhbətə başdan ayağa kimi qulaq asdılar. Axır dərindən nəfəs alıb heyran qaldılar. Söyün kişi dedi:

- Oğlum, gözümün şikəst olma səbəbini bildiniz. İndi deyin görüm o zamana yaxşıdır, ya bu zamana .

Uşaqlar dedi:

- Söyün əmi, yenə sən deyən yaxşı olar.

Söyün kişi dedi:

- Bala, əlbəttə, bu zamana. İndi nə qaçaq var, nə quldur. İndi sovet hökumətimizdə nə varlı, nə kasıb, sevən sevəni alır. Yaşamaq asandır. Allah hökumətimizin üstündə dursun.

Qonaq oğlanlar da Söyün kişiyə minnətdarlığını bildirdilər. Söhbət burda sona çatdı (84).

**1122. Deyişmə motivi** («Əhmədlə Zeynəbin deyişməsi»). Deyirlər Əhməd adlı zəhmətsevər, çalışqan, həm də qabağından yeməz bir adam varmış. Yazda əkin elər, yayda becərər, payız olanda bərəkət dolu urzusunu yığıb-yığışdırırmış. Deyib-gülməyinnən də qalası dəyülmüş. Əhməd kişinin Zeynab adında gözəl-göyçək, ağıllı-kamallı bir ömür-gün yoldaşı da olub. Öz alın təri hesabına mağılca dolanar, ağız şirinniyinnən gün-güzaran eləyərlərmiş. Bir-birinin dilini elə tapırlarmış ki, ortada umu-küsü olmazmış. Amma Zeynəb bilirmiş ki, Əhmədi gərək höysələdən çıxarmayasan. Tərs damarı tutdumu qurtardı. Onunçun da həmişə ehtiyatdı dolanardı. Allah şeytana lənət eləsin. Bir gün şeytan araya girir. Əkinnən yorğun-arğın evə dönmüş Əhməd içəri girəndə görür ki, arvadı qan-tər içində xəmir yoğurur. Qayıdır ki, arvad, yaman acmışam, hazır nə yeməyin var, gətir yeyim. Zeynab başını qaldırmadan deyir:

- Halva var.

Cin atına minən Əhməd qamçını çəkib düşür Zeynəbin üstünə, nə yeyibsən turşulu aş. Arvadı əzişdirəndən sonra Əhməd hirsli-hirsli tərini silib üzüqoylu uzanır taxtın üstünə. Zeynəb qızını səsləyib deyir ki, a bala, gəl dədənə xörək gətir.

Qız deyir:

- Ana, nə gətirim?

- Nə gətirəcəksən? Qazanda nə var ondan gətir.

Qız gətirib süfrə açır və süfrəyə halva qoyur. Əhməd qayıdır ki, bu nə halvadır?

Qız başa düşüb ki, yamanca səhvə yol verib. Xəcalətindən başını aşağı salır. Nə bir söz deyə bilir, nə də halvaya əl uzada bilir. Zeynəb gözünün altından baxanda görür ki, Əhməd yaman peşmannayıb. Qaşı-qabağı yer süpürür. Çırtıq vursan qanı damar. Elə Zeynəbə də bu lazım idi. Yönünü Əhmədə tərəf çevirib naz-qəmizə ilə saçından üç tel ayırıb sinəsinə basır. Zeynəb görək nə deyir. Biz deyək siz də şad olun.

Çək qabını, halva payın soymasın

Döşə getsin, vur başına döndüyüm.

Dəvə kimi köntöy-köntöy boylanma,

Belə yatma, dur, başına döndüyüm.

Əhməd görür ki, iş-işdən keçib, daha xəcalət çəkməyin yeri döyül. Deyəsən, arvad dinib danışdırmaq istəyir. Odur ki, o da dilotu yemiş kimi üyüdüb tökür. Həm də özünün günahını boynuna alır.

Halva yemək mənə qismət deyilmiş,

Göndər gəlsin şor, başına döndüyüm.

Bir qələtdi eləmişəm, nə deyim,

Gözüm görür tor, başına döndüyüm.

Zeynəb anlayır ki, kişini əməllicə günahlandırıb. Daha da ayağı yer alır.

Nə cinlənib sən düşmüsən üstümə?

Dərd tağ qamçı yaman girib qəsdimə

Saman təpmək yoxsa mənim üstümə?

Bir də demə çor başına döndüyüm.

Əhməd cavabın deyir:

Üz vurma günahımı bir belə

İstəyirsən al qamçını dəstələ…

Döndüyüm əvəzini çıx elə,

Məndən betər vur, başına döndüyüm.

Söz tamama yetən kimi Əhməd dedi: A Zeynəb, bir işiydi oldu keçdi. Bu söz-söhbəti uzatmayaq. Evin sirri evdən çıxmamalıdı. Evlilikdə hər şey ola bilər. Özün də gördün ki, mən də peşmançılıq çəkirəm, allah şeytana nəhlət eləsin. Zeynəb qayıtdı ki, a kişi, insafın olsun. Mən nə deyirəm, hər işi korlayan sən oldun, qalmağalı sözə nə deyə bilərəm. Sirr evdən çıxmamalıdı. Ancaq toyda deyəcəm, bir də vayda. Əhməd Zeynəbin üzünə baxanda bilir ki, arvad özü zarafatla deyir. Deyilənə görə, Əhmədlə Zeynəb hər boş sözün-söhbətin üstündə səsə gəlməyi yadırğaşadılar. Ömürləri ağız şirinliyi ilə keçdi… (77)

**1123. İlan motivi** («Fatı gəlir»). Keçmiş zamanlarda bir fağır kişinin bir əzazil arvadı varmış. Day bu arvad bu fağır kişiyə gün verib dirrik vermirmiş. Daha nə deyim, kişi gecə-gündüz Allaha yalvarırdı ki, ölsün. Canı bir yolluq bu Fatının əlindən qurtarsın.

Kişinin komasının həndəvərində bir quyu varmış. Kişi fikirli-fikirli quyunun yanına gəlir ki, özünü başı aşağı quyuya atıb öldürsün. Elə əyilib quyuyu baxırdı ki, görür, quyunun təkindən bir fısıltı gəlir ki, az qala qulaq tutula. Baxır, baxır nə görsə yaxşıdı? Bir zorva ilan. Elə öldürdüm deyir. Kişi öz-özünə fikirə gedir. Düşünür ki, “yəqin mənim əcəlim də bu ilanla imiş. Qoy tullanım quyuya ilan da məni çalıb öldürsün, bir də o üzünü mürdəşiryumuşu görməyim”. Elə tullanmaq istıyirdi ki, quyudan səs gəlir. Görür ilandır deyir:

- Ay fağır, səni mən neynirəm. Bilirəm ki, arvadın Fatının əlindən bezmisən. Get onu dilə tut, bir nüynən aldat ki, quyuya yanıma düşsün, mən də onu çalam, canını o arvadın əlindən qurtaram.

İlanın sözü kişinin xoşuna gəlir. Sevincək evinə qaçır. Gəlib təngənəfəs özünü Fatıya yetirir. Başlayır özündən qondarmağa:

- Ay Fatı, bəxtimiz açılıb. Bizim də üzümüzə gün doğub. Durma, tez gəl xəzinə tapmışam.

Fatı arvad xəzinə adı eşidən kimi yerindən dik atılır.

- Nə xəzinə, ay kişi, allah vurmuşdu səni, elə culu çırağına yaraşıb xəzinə tapasan.

Kişi deyir:

- Ay arvad, yenə də dəliliyin tutmasın. Lap doğru sözümdü. Xəzinə tapmışam, inanmırsan dur gedək öz gözlərinlə gör.

Xəzinə eşqindən gözləri dana gözünə dönən Fatı arvad kişini dümsükləyə-dümsükləyə qabağına qatıb nişan verdiyi quyunun yanına gətirir. Quyuya çatan kimi kişi özünü qabağa salır ki, tez ol kəndiri bağla belimə, düşüm xəzinəni çıxarım.

Tamah Fatıya güc gəlir. Kişini yana itələyib deyir.

- Mən ölməmişəm ki, xəzinəni birinci sən görəsən. Tez kəndiri bağla belimə.

Kişiyə də elə bu lazım idi. Ancaq bir az da nəm-nüm edəndən sonra kəndiri Fatının belinə dolayıb, ya allah deyib düz sallayır quyunun dibinə. Fatı quyunun tərkinə düşən kimi ilan özünü yetirir Fatıya. Kişi əvvəl sevindiyindən quyunun başında şırtıq çalb oynayır. Ancaq birdən quyudan əcaib səslər eşidəndə başını aşağı əyib qulaq kəsilir. Görür ki, xeyir a bu əcaib səslər ilandan gəlir, Fatı da qeyzindən quyuda bir həngamə açıb ki, gəl görəsən. Sən demə, ilan cuman kimi Fatı qırx taxtalı tumanının ayağını belinə bağlayıb, qolunu çirmələyib düşür ilanın üstünə. Di nə yeyibsən, turşulu aş. Bu ilana bir divan tutur ki, ilan bilmir ki, özünü harda gizlətsin. Axır-axırda yadına düşüb quyudan kişini səsləyir:

- Allah sənə qənim olsun, kişi, bu nə arvad idi gətirdin, məndə daha hey qoymadı axırıma çıxmamış məndən əl çəkən deyil. Bir əlac.

Kişi deyir:

- İlan qardaş, mən nə əlac eləyə bilərəm? Aşağı düşsəm məni səndən də pis kökə salar. Yuxarıdan neyləyim?

İlan deyir:

- Barı kəndiri salla, dırmaşım yuxarı. Səni dünya malından qəni edirəm, məni Fatının əlindən xilas etsən.

Kişi, ya mədəd deyib kəndirin bir ucunu quyuya tullayır. Ilan o saat kəndirə dolanıb yuxarı dırmaşır. Bir təhər canını Fatının əlindən xilas edir. Elə ki, quyunun başına çatdı, dalına tüpürüb qaçmağa başlayır. Kişi də bunun dalınca. Qışqırır ki, ilan qardaş, bəs vəd vermişdin, nə tez unutdun? İlan kişinin səsini eşidib hannan-hana özünə gəlir, dayanb kişini gözləyir. Kişi gəlib çatanda deyir:

- Sağ ol, ay kişi, məni bu zalımın əlindən qurtardın. Səni dünya malından qəni edəcəyəm. Bax, gedib padşahın qızının boynuna dolanacağam. Kim səni ovsuncu adıyla imarətinə gətirsə gələrsən. Deyərsən ki, ovsunçuyam. Buraxarlar səni içəri. Onda padişah səninlə şərt kəsəcək. Sən onun şərtini qəbul edərsən. Mən də səni görən kimi, qızın boynundan düşüb gedəcəyəm, xəzinəni alıb apararsan.

İlan bunu deyib day kişinin sözünü gözləmədən göz qırpımında yox olur. Kişi fikirləşə-fikirləşə gəlib dayandı düz quyunun başında. Fatı deyinə-deyinə onu gözləyirdi. Kişi qorxusundan kəndiri quyuya salladı. Güc verib arvadını oradan yuxarı dartdı. Fatı quyunun başına yetişən kimi düşdü kişinin üstünə, ilanda olan-qalan hayıfını da üstəlik kişidən aldı. Bir-iki şamparlayıf qavağına qatdı. Öyətən yeddi dəfə söydü. Öydə kişi qorxa-qorxa əhvalatı Fatıya danışdı. O gejəni gündüz elədilər. Nağıl dili yüyrək olar. Aradan bir neçə gün keşdi. Bir gün o yerə carçı gəldi. Car çəkdi ki, bəs deməzsənmi padşahın qızının boynuna bir zorva ilan sarılıf, padşah oysunçu gəzir. Kim dərdə əlaş eləcə dünya malından qəni edəcək, xəzinəni civinə boşaldajax. Kişi tez barmağını dişlədi. Bildi ki, bunu ilan ondan ötrü edif. Tez quru əppəkdən xurcununa təpif özünü padşahın imarətinə yetirdi. İmarətin qavağında onu qul-qaravaş qarşıladı.

- Ay kişi, hara gedirsən?

Kişi dedi:

- Padşahın yanına.

- Ay kişi, padşahın yanında nə ölümün var? Padşahı görmək elə bu cırıx üst-başına yaraşır.

Kişi dedi:

- Üstümlə işiniz olmasın. Bacarığımdan danışın.

Dedilər:

- Sənin nə bajarığın?

Kişi dedi:

- Daha uzatmayın. Padşaha deyin ovsunçu gəlif.

Qul-qaravaş əl-ayağa düşdülər. Padşaha xəbər apardılar. Razılıq alıf kişini padşahın hüzuruna apardılar. Padşah kişini görüf dedi:

- Kişi, eşitmişəm ki, deyirsən ovsunçuyam.

Kişi dedi:

- Ovsunçuyam, özü də mənəm deyəndən.

Padşah dedi:

- Kişi eləcə, sənnən şərt kəsəcəyəm, əgər qızımı ilandan qurtardın, səni dünya malından qəni edəcəyəm, nə qədər güjün çatır xəzinədən qızıl-gümüş apararsan. Yox, bacarmadın onda bəxtindən küs, cəllad hazırdır.

Kişi dedi:

- Razıyam, hökmdar. Hökm elə məni qızın yanına aparsınlar.

Padşah hökm elədi. Kişini padşah qızının yanına apardılar. Onu tək içəri buraxdılar. Kişi içəri girən kimi ilan onu tanıdı. Tez padşah qızının boynundan açılıb otaxdan çıxdı.

Padşaha muştuluqçu getdi. Padşah sevincək başının dəstəsi ilə yanına gəlib öz gözləri ilə gördü ki, həqiqətən kişi ilanı qızının boynundan açıb. Hökm elədi hər yan bəzəndi, çilçırağban oldu. Kişini də xəznədara qoşdu. Həm də tapşırdı ki, kişiyə toxunmasınlar. Gücü çatınca nə qədər istəsə qızıl-gümüş götürsün.

Kişini ədəb-ərkanla xəznəyə apardılar. Qızılları görəndə kişinin gözləri böyüyüb az qaldı ki, yerindən çıxıb ayaqları altına düşsün. Özünü saldı qızıl-gümüşün üstünə, gücü çatınca götürüb imarəti tərk elədi. Yolnan gedirdi ki, bir də bir fışıltı eşitdi. Gördü budey ilandı dalınca gəlir. İlan ona yaxınlaşıb dedi:

- Kişi elədiyin yaxşılığın əvəzini verdim, apar kef çək. Ölənədək nəvə-nəticənə də bəs edər. Amma bax ha, qabaxcadan deyirəm, həmin padşahla mənim düşmənçiliyim var, onun qızını öldürməliyəm. Bu dəfə gedif onun boynuna dolanacağam.

İstəyirəm ki, elə dolana qalıf onu qorxudan öldürüm. Oysunçu axtaracaxlar. Gəlif səni tapacaxlar, nə badə gələsən, yoxsa səni elə çalaram ki, qafqara olarsan. Tikən də ələ gəlməz.

İlan bunu deyif gözdən itdi. Kişi də mənim nə ölümüm var dedi, istəyirsən yüz elə padşah qızını öldürəsən, gələn deyiləm, əcəlim çatmayıf ki, budey, Fatı ilə mənə ömrümüz tamam olunca bəsimizdir.

Kişi güc-bəla ilə qızıl-gümüşü evə çatdırıf Fatıya verdi. Fatı bir Fatıya döndü ki. Altmış ilin qarısı qız kimi süzdü, kişini üç dəfə öpüf üstəlik də bir təpik ilişdirdi. Dedi:

- Görüm səni ilan çalsın, xəzinəyə girmişdin, bir az da gətirsəydin.

Qorxusundan kişimi dinərdi? Belə-belə şad-xürrəm bir neçə gün yaşadılar. Fatı təf-təzə geyinif o ki, var qonum-qonşuya acıx gəldi. Yandırıf yaxdı. Elə bu kefhakefdə padşah adamları gəlif kişini xırxaladı. Dedilər ki, bəs xəbərin yoxdumu, bir ilan gəlif yenə də padşahın boğazına dolanıf. İndi öldürər, gejə öldürər, qalıflar mat məəttəl. Tez özünü ona yetir. İlanın sözləri kişinin yadına düşdü. Getmək istəmədi. Çox özünü yeyib tökdü ki, ay canım, mən fağır adamam, ovsunçu zad deyiləm. Fatı padşah adamlarının sözünü eşidən kimi özünü kişinin yanına yetirdi. Arxadan duruf dalına bir təpik vurdu. Dedi:

- Kül sənin başına. Allah yetirif, get daşı gətir də. Canın çıxmaz ki.

Padşah adamlarına da dedi ki,

- Bu kişi özünü tülkülüyə qoyuf, bundan yaxşı oysunçu tapılan deyil.

Kişi Fatının qorxusundan “ya mədəd” deyif düşdü padşah adamlarının qabağına. Yolnan gedə-gedə düşünürdü ki, mən başı daşdı, indi neynəyim, ilan məni çalıb öldürəcək. Dərdim az idi bir yandan da bu ilan peyda oldu. Zəhrimara qalsın onun qızılı da, gümüşü də. Birdən yadına düşdü ki, ay dadi-bidad, Fatı odu ey. Deyərəm ki, neyləyim, məni Fatı zornan göndərib, get özün cavabını ver. Bunu düşünüb bir az eyni açıldı.

Bu hində gəlib imarətə yetişdilər. Oysunçunu görən kimi padşah özü onun yanına təşrif buyurdu. Qabağına durdu. Dedi:

- Oysunçu qardaş, əl mənim, ətək sənin, ölmüşəm, məni yerdən götür. Qızım ölüm ayağındadır. Gözümün ağı-qarası bircədənəmdir. İstəyirsən onu verim sənə. İstəyirsən də qızıl-gümüş götür. Amma dərdimə əlac elə.

Ovsunçu özü də qorxudan o dünyaya getmişdi. Nə aça bilirdi, nə bükə. Qalmışdı odla su arasında. Gedəcək ilan öldürəcək, getməyəcək Fatı. Ölmək-ölməkdi, xırıldamaq nə deməkdi - dedi. Qoy ölsəm də bu ilanın zəhərindən ölüm. Fatıya qalsa, məni gündə on dəfə öldürüb dirildəcək.

Kişini yenə də padşahın qızının otağının yanına gətirib özləri qayıtdılar. Kişi qorxa-qorxa qapını açıb yenicə başını içəri salmışdı ki, içəridən bir fışıltı qalxdı ki, yer-göy lərzəyə gəldi. Kişi baxıf gördü ki, ilan nə tıs-tıs tısqırır. Başını qaldırıf dedi:

- Kişi, demədimmi tamahına güc eləmə. Padşahla mənim düşmənçiliyim var. Onun qızını öldürməliyəm. Niyə gəldin. İndi səni elə çalacağam ki, tikələrin kömürdən seçilməsin.

İlan bunu demişdi, tez qoymadı ki, sözünü axıra çatdırsın. Başladı şivən qoparmağa:

- Ay sənin tufanatın dağılsın. Mən öz başımamı gəlmişəm? Sənin xətrinə boğazıma kəfən keçirmişəm. Padşahın carçısı car çəkdi. Fatı da bunu eşitdi. Odey özü gəlir. Qavaxca qaçdım ki, səni xəbərdar edim.

İlan Fatının adını eşidən kimi, padşah qızının boynundan sürüşüb gözdən itdi.

Xəbər padşaha çatdı. Padşah sevincək kişini hüzuruna apardı. Kef xoşluğunnan qarşılayıf dedi:

- Kişi, mən sözümün ağasıyam. Dediyimdəndən də dönən deyiləm. Sən mənə dünyanı bağışladın. Məni gözümün ağı-qarası bir dənəmdən olmağa qoymadın. İndi çəkinmə, nə istəyirsən? İstəyirsən qızıl-gümüş, qurbandı, istədiyin qədər apar, istəyirsən qızımı, dinən deyiləm.

Kişi dedi:

- Padşah sağ olsun, mənə qız lazım deyil. Hələ birinin əlindən canımı qurtara bilmirəm, ikincisini neylirəm. Elə bir az qızıl-gümüş versən, apararam, kasıbkarlığımı edərəm.

Padşah hökm elədi. Yenə də kişinin üst-başını qızıl-gümüşlə doldurdular. Kişi yükünü tutuf yola düşdü.

Deyirlər o gündən ilan Fatının qorxusundan padşah qızının həndəvərinə dolanmadı. Kişi də Fatının zülmünə dözə bilməyib canını ilana tapşırdı (85).

**1124. Məhəbbət motivi** (Adsız).Ulu babalar belə nəql edirlər ki, keçmişdə Gəncə mahalının sakinləri Xoşbulaq yaylağına köçərlərmiş. Yazı yaylaqda, qışı qışlaqda keçən Bayram çobanın bığ yeri təzəcə tərləmişdi. Amma boy-buxununa baxan deyərdi ki, elə bil pəhləvandır. Enli kürəyi, uca qəməti, gözəlliyi də ki, elə bil Yusifdi durub qarşında.

Bayram bir gün sürünü yatağa qaytaranda yolunu bulaq başından salmışdı. Bayram baxıb gördü ki, bir gözəl su doldurur. Könül quşu pərvazlandı, fikirləşdi ki, ilahi görəsən, bu gözəl kimdi? Yoxsa Yusifin Züleyxasıdı. Bəlkə Abbasın Pərisidir. Bayram hələ bu gözəllikdə gözəl görməmişdi. Könül ixtiyarını əldən verdi, bir könüldən min könülə bu gözələ vuruldu. Qızda baxıb gördü ki, oğlan dayanıb ona baxır, yaşmağını üzünə çəkdi. Oğlana qiyqaçı bir nəzər salıb, səhəngini çiyninə alıb öz alaçıqlarına getdi. Bayram hər gün öz yolunu o bulağın başından saldı. Qızda hər gün öz səhəngini götürüb bulağa suya gedərdi. Bəli könül verib könül aldılar. Bu cavanlar murada yetişməzdən əvvəl əl qışlağa köçdü. Zəmanənində elə bir vaxtıydı ki, övlad nəydi atanın bir sözünü iki eliyə. Bəli sərinlər düşən kimi çoban Bayramın atası qonşu qızına elçi getdi. Bayram nə qədər boyun qaçırdısa da atası ona imkan vermədi. Toya hazırlıq gördülər. Əlacsız qalan Bayram qonşu qızı ilə evləndi. Çoban Bayram bir daha köçünü Xoşbulaq yaylağına aparmadı.

İndi xəbəri eşidin qızdan. Belə rəvayət edirlər ki, qəzanın işindən qızın anası həmin payızı ömrünü övladına tapşırır. Ömür-gün yoldaşının ölümünə dözməyən Hilal bəy də öz ömrünü qızı Nüşabə xanıma tapşırır. Atasının yurdunda tək qalan Nüşabə xanım son ümidlə yazda nökər-naiblə Xoşbulaq yaylağına köçür. Həsrətlə sevgilisinin yolunu gözləyir. Atalar demişkən: sən saydığını say, gör fələk nə sayır. Çoban Bayram gəlib çıxmaq bilmirdi. Sevgilisinin başında bir qəza olduğunu düşünən Nüşabə xanım intizara dözə bilmirdi. Bayramla görüşdükləri bulağın başına gəlir. Uzun qara zülflərindən üç tel ayırır basır sinəsinə. Görək öz dərdini bulağa necə deyir; sevgilisi Bayramı bulaqdan necə xəbər alır. Aldı Nüşabə xanım görək nə dedi:

Axar sularına səcdəyə gəldim

Söylə xoş xəyalım nədən gəlmədi?

Fələk dağlar çəkdi sinəm üstünə

O, Yusif camalım nədən gəlmədi?

Bulaqlar tək çağlayaram eşqindən,

Buludlar tək ağlayaram eşqindən

Mən sinəmi dağlayaram eşqindən,

Bəs aydın məlalım nədən gəlmədi?

Nüşabəyə ilqar verib bir axşam

Könlümün evində yandırmışdı şam.

Mən kimi səsləyim, yox atam-anam,

O, şair kamalım nədən gəlmədi?

Deyilənə görə, Nüşabə xanım düz yeddi il qışlağa enməyib. Xoşbulaq yaylığında sevgilisi Bayramın yolunu gözləyib. Nüşabə xanım sevgilisini gözləməkdə olsun, eşidin çoban Bayramdan.

Çoban Bayram yeddi il başqa yaylaqda yaylayandan sonra, Xoşbulaq yaylağı yadına düşmüşdü. Fikirləşdi ki, yəqin Nüşabə xanım da ailə qurmuş olar. Oturub məni gözləməzki. Yaylaq üçün darıxan çoban qəti qərara gəlir ki, bu il Xoşbulaq yaylağına çıxsın. Yaylaqdan ötəri darıxan çoban Bayram hamıdan əvvəl sürünü yaylağa qaldırdı. Xoşbulaq dağlarının ətəklərinə çatanda gördü ki, binə yerində bir çadır ağarır. Ürəyinə gəldi ki, bu Nüşabə xanımın çadırı olacaq. Sürünü bir qədər tez haylayıb çadırın qabağına gəldi. Saçları ağarıb, beli fələyin yüklədiyi tənhalıq yükündən kaman kimi əyilmişdi. Lakin gözəlliyini, təravətini itirməmişdir. Gözləri gənclik eşqi ilə çağlamasına baxmayaraq, çoban sevgilisini tanımadı. Fikirləşdi ki, qarşısındakı ixtiyar nurani bir qarıdır. Ola bilməz ki, onun Nüşabəsi belə tez qocalsın. Qarının çomağı sinəsinə basıb görək necə xəbər aldı. Aldı çoban görək nə dedi:

Səndən xəbər alım ay qarı nənə,

O gələn sürülər, sellər nə oldu?

Gün dönən zamanı bulaq başında

Qönçələnib açan güllər nə oldu?

Nüşabə xanım gördü ki, çoban Bayram onu tanımadı. Həsrətdən dağların qarı kimi ağaran yasəmən zülflərindən üç tel ayırdı basdı sinəsinə görək nə dedi.

Nüşabə:

Yeddi il yolunu gözlədiyim yar

Sən deyən qönçələr solubdu daha,

Sürülər yeriyir yaylağa sarı

Çaylar da ahımnan quruyub daha.

Aldı Çoban

Xoşbulaqda necə canlar varıydı

Gözüm səni gördü, könlüm zarıdı,

İndi mənə çıxan qoca qarıdı

O, mən görən nazik bellər necə oldu?

Aldı Nüşabə

Tale mənə gör nə qələm çəkibdi

Fələk vurub əlif qəddim bükübdü,

Xoşbulaqda yeddi fəsil keçibdi

Bellər də qocalıb, qarıyıb daha.

Aldı Çoban

Qann etdilər bu Bayramın halını

Aldılar əlindən ixtiyarını,

Gözüm gördü yara bənzər qarını

O şəkər nisbətli dillər necə oldu?

Aldı Nüşabə

Nüşabəyə gör bir nə olubdu

Gül camalım saralıbdı, solubdu,

Saç ağarıb adım qarı olubdu

Ağzımı zəhərlər bürüyüb daha.

Deyirlər Nüşabə xanım sevgilisində bu dünya kimi vəfasızlığını görüb elə Xoşbulaq yaylağında canını dünyaya tapşırır. Çoban Bayram sevgilisini görüşdükləri bulağın başında dəfn edir. Çoban hər il yaylağa gələndə birinci öz vəfalı Nüşabəsinin məzarını ziyarət edirmiş (71).

**1125. Borc motivi** (Adsız). Qarabağlar kəndində Hacı Bayram adlı əsilli bir kişi olub. Bu kişi pul-qızıl verib nə qədər qanı qarışdırıb. Günlərin birində Hacı Bayram bir nəfərə borc vermişmiş. Bu adam da borcu qaytarmamışmış. Bu adam yenə gəlir borca. Hacı Bayram deyir:

- Pul keçənin altındadır. Götür get. Kişi keçənin qucunu qaldırır. Görür ki, heç nə yoxdu. Deyir:

- Hacı, burda pul yoxdu. Hacı Bayram deyir:

- Qoyubsan ki ola (74).

**1126.** **Güzgü motivi, avamlıq motivi** (Adsız). Bir kürd yolunan gedəndə bir güzgü tapır. Baxanda öz şəklini görür.

Deyir:

- Bağışda, qardaş, elə bildim yəsi yoxdu (74).

**1127. Sınamaq motivi** (Adsız). Şah vəzirini öldürmək istəyir. Ona bir qoyun verib deyir:

- Vəzir, bu qoyunu bir ay saxlıyarsan. Hər gün otunu-samanını verərsən. Ancaq elə elə ki, nə kökəlsin, nə arıqlasın. Arıqlasa boynun vurulacaq. Vəzir məəttəl qalır. Qoyunu götürür kefsiz halda evə gəlir. Yolda bir çoban vəzirin qabağına çıxıb deyir:

- Vəzir, niyə bikefsən?

Vəzir əhvalatı çobana danışır.

Çoban deyir:

- Bunnan asan iş nədi?

Hər gün otun-samanın ver: gündə bir dəfə də qurda göstər. Yediyini tökəcək.

Vəzir çobanın kimi edir. Qoyunun otun-samanın verəndən sonra qurda göstərir. Qoyun yediyini tökür.

Bir ayın tamamında vəzir qoyunu gətirir. Şah qoyunu çəkdirir. Görür ki, verəndə çəkisi nə qədər idisə, elədi. Şah vəzirdən bu sirri soruşur. Vəzir əhvalatı olduğu kimi nağıl edir. Şah çobanın ağlına heyrət edir (74).

**1128. Söz motivi** (Adsız). Bir gün bir kişi eşşəyin üstündə gedirmiş. Bunun qabağına bir dəstə adam çıxıb deyir:

- Sünnüsən, şiə?

- Şiəyəm. Kişinin huşu gedənə qədər döyürlər. Kişi haçandan-haçana özünə gəlib, eşşəyinə minib yola düzəlir. Bir az gedəndən sonra yenə bir dəstə adam bunun qabağına çıxır. Adamlar eşşəyin qabağını saxlayıb kişidən soruşurlar:

- Sünnüsən, şiə?

Kişi bu dəfə də sünnü deyir. Sən demə bu adamlar da, şiə imişlər. Başlayırlar kişini döyməyə. Kişi yenə də özünə gəlib bir təhər qalxır eşşəyin üstünə. Bir az gedəndən sonra yenə bir dəstə adam çıxır. Bundan soruşurlar:

- Sən kimsən?

Kişi eşşəyin üstündən düşüb deyir:

- Mən eşşəyin balasıyam (74).

**1129. Səxavət motivi** (Adsız). Bir gün bir kasıb güllükdən bir cüt qaloş tapır. Kişi qaloşu yuyub təmizləyəndən sonra bir gedir saraya. Padşaha xəbər göndərir ki, ona deyiləsi sözüm var. Padşah kişini qəbul edir. Kişi padşahın hüzuruna gedib baş əyir və qoltuğuna qoyduğu qaloşu padşahın qarşısına qoyub deyir:

- Şah sağ olsun, bu qaloş həzrəti peyğəmbərimizin qaloşudur. Tapıb sizə gətirmişəm.

Şah xəzinədarı çağırıb göstəriş verir ki, kişiyə bir kisə qızıl versin.

- Şah sağ olsun, bu qaloş bizim filan fabrikin buraxdığı qaloşdur. Sən fırıldaqçılıq elədiyinə görə kişiyə cəza vermək əvəzinə ənam verirsən. Şah deyir:

- Vəzir, onu mən də bilirəm. Ancaq xalqın içində söhbət yayılacaq ki, padşah peyğəmbərin qaloşunu tapana ənam vermək əvəzinə cəzalandırır. Vəzir şahın ağlına afərin dedi (74).

**1130. Padşah seçmə motivi** (Adsız). Bir gün iki hambal şəhərə çörək qazanmağa gedir. Şəhərə çatanda görürlər camaat padşah seçmək üçün quş uçurdurlar. Bunlar da bir tərəfə çəkilib tamaşa edirlər. Quş gəlib qonur hamballardan birinin başına. Gətirib bu hambalı padşah seçirlər. Hambal özünün yoldaşını da vəzir götürür. Padşah başlayır xalqa zülm eləməyə. Gündən-günə vergiləri artırır, dillənənin boynunu vurdurur. Zülm dayanır ərşə. Bir gün vəzir padşaha deyir:

- Şah sağ olsun, bu qədər zülm olmaz. Gəl sən belə elə.

Padşah deyir:

- A vəzir, zülmü mən eləmirəm, allah edir.

Biz hambal idik. Allahın məsləhəti ilə gəlib şah olmuşam (74).

**1131. İnam motivi** (Adsız). Qubad adlı bir kişinin məhkəməsiymiş. Arvadı da məhkəmədə oturub allaha yalvarırmış:

- Ay allah, haqqın tərəfində ol! Ay allah, haqqa köməy ol!

Qubad da günahkarıymış. Elə məhkəmədə üstünə çəmkirir.

- Kəs səsini, köpək qızı. Haqqa qaldı, Qubad getdi (74).

**1132. Yaylıq motivi** (Adsız). Bir kişinin Məmmədxan adlı oğlu varıymış. Kəndə xəbər yayılır ki, Məmmədxanı poyez vırıb. Haray-həşir qopur. Hamı meyidi gözləyir. Bu zaman xəbər yayılır ki, bəs yalandı. Məmmədxan sağ-salamat gəlib çıxır. Məmmədxanın dədəsi mollaya bir yaylıq verib deyir:

- Molla, bu yaylığı kimin başına bağlasan, Məmmədxana o qızı alacıyam.

Molla bir fikirə gedir. Sonra deyir:

- Mənə bir-iki gün vaxt verin, bir fikirləşim. İki gündən sonra kişi gədir mollanın yanına:

- Molla əmi, nə qərara gəldin? Molla deyir:

- Vallah bu qərara gəlmişəm ki, elə bu yaylığı öz qızımın başına bağlıyım.

Mollanın da qızı qartılmışmış. Özü də sirdən-sifətdən bədbaxtçılığmış. Kişi deyir:

- Ta denə Məmmədxanı doğrudan poyez vırsın da (74).

**1133. Dua motivi** (Adsız). Cəbrayıl gedirmiş Allahın yanına. Bir dövlətli adam çıxır bunun qabağına. Cəbrayıldan soruşur ki, hara gedirsən?

Cəbrayıl deyir:

- Allahın yanına.

Kişi deyir:

- Allaha deyərsən ki, mənim dövlətimi azaltsın.

Cəbrayil «yaxşı» deyib yoluna davam edir. Bir az gedəndən sonra bir kasıb kişi ilə rastlaşır. Kasıb deyir:

- Allaha deyərsən mən kasıbam, mənə urza versin.

Cəbrayıl kasıbnan, dövlətlinin şikayətini allaha çatdırır. Allah deyir:

- Dövlətliyə deyərsən mənə elədiyi duanı bir az azaltsın. Kasıba da deyərsən dua-sənasını bir az artırsın. Cəbrayıl əvvəlcə dövlətlinin yanına gedib Allahın sifarişini ona çatdırır. Dövlətli deyir:

- Var-dövlət nə olan şeydi ki, mən ondan yana allah-talaya duamı azaldam.

Cəbrayıl dövlətlidən ayrılıb kasıbın yanına yollandı və Allah-talanın sözünü ona da çatdırır. Kasıb deyir:

- Hansı günümə şükür edim?

Bundan sonra dövlətli daha da dövlətlənir, kasıb isə günü bir parça çörəyə möhdac qalır. Ona görə də şükür-sənalı olasan və haqqı biləsən (74).

**1134. Qonaq motivi** (Adsız). Bir günnərisi bir namazqılan bir namazqılanın qapısını döyür. Deyir:

- Məni qonax saxla. Ev sahıbı deyir:

- Qonax allah qonağıdı.

Vaxt olur. Yatmax zamanı gələndə qonax deyir:

- Qardaş mənim yerimi eşdən sal.

Ev sahıbı deyir:

- Qardaş, bu gün gecə yağış yağacah, sən içəridə yat. Deyir:

- Yağış yağar keçərəm içəri, qoy mən yatım eşdə.

Bu eşdə yatır. Doğrudan da gecə yağış yağır. Kişi keçir içəri. Ev sahabınnan xahiş eliyir ki, ola bilər da qırax yerdəyəm. Sübh namazına məni vaxtında oyat.

Düz sübh namazı vaxtı ev sahabı qonağı durquzur. Bınnar namazdarını qılıllar. Gələndə süfrüyə deyir:

- Qardaş, yeməmişdən mənim bir-iki sualım var. Xahiş edirəm ona cavab ver. Sonra çörəyini kəsim. Deyir:

- De görüm sən hardan bilirsən ki, gecə yağış yağasıdı, sübh namazın vaxtıdı. Deyir:

- O qara köpəyi görürsən, o yuvasına girib çıxanda, bilirəm ki, gecə yağış yağacaq, meşədə də, çaqqallar ulaşanda bilirəm ki, sübh namazın vaxtıdı. Qonaq durur veşin yığışdırıb deyir:

- Bu yerdə qalmağına dəyməz. Bir yerin əzənçisi çaqqal ola, minəccimi qara köpək. Mən getdim (74).

**1135.** **Dərzi motivi** (Adsız). Bir günnərisi bir kişinin bir balaca oğlu olur. Bu istiyir ki, oğluna paltar tikdirsin. Parçasını da götürüb gedir dərzinin yanına. Parçanı verir dərziyə deyir:

- Bu parçadan mənim oğluma paltar tik. Dərzi parçanı götürüb ölçür və deyir:

- Çıxmaz, oğlum, çıxmaz.

Parçanı götürüb, gedir bir başqa dərzinin yanına. Bu da ölçənnən sonra deyir:

- Çıxmaz, oğlum, çıxmaz.

Parçanı götürüb gedir üçüncü dərzinin yanına. Dərzi ölçür-biçir, deyir:

- Oğlum, çıxar.

Deyir:

- Usta, sənnən başqa iki dərzinin yanına getdim. Mənə dedilər, oğlum, çıxmaz. Sən deyirsən, oğlum, çıxar. Bu nə sirrdir?

Dərzi deyir:

- O dərzilərin uşaqları böyük olduğuna görə onlar elə deyiblər. Çünki bu parçadan həm sənin, həm də onların uşaqlarına paltar çıxmaz. Mənim uşağım xırda olduğu üçün bu parçadan mənim, həm də sənin uşağın üçün paltar çıxır. Ona görə də «deyirəm, oğlum, çıxar» (74).

**1136. Öncəgörmə motivi** (Adsız). Bir gün Loğman gedir səfərə. Bir neçə vaxt qalır səfərdə. Bu səfərdə olanda oğlunun qıçına çiban çıxır. Oğlu fikirləşir ki, atamın qabağına necə çıxacağam? Atam deyəcək ki, oğlum bir çibana görə mənim qabağıma çıxmadı. Deyir, neyniyim, neynəmiyim? Götürür ayağını xəncəlinən kəsir.

Loğman məmləkətə qayıdır. Hamı çıxır bunun qabağına. Camaatla görüşəndən sonra soruşur ki,

- Bəs mənim oğlum hanı?

Deyirlər ki,

- Oğlunun ayağını xəncəl kəsib.

Deyir:

- Mən elə bildim ki, qıçına çiban çıxıb. Xəncəl yarası nə olan şeydi ki, onnan ötəri mənim qabağıma çıxmayıb (74).

**1137.**  **Ölüm motivi** (Adsız). Bir gün şah təğyiri-libas olur. Çıxır məmləkəti gəzir. Görür ki, bir-iki nəfər oturub şərab içillər. Acığına gəlir. Gedir qiyməti qalxızır. Gəlir görür ki, bir-iki nəfər olur dörd-beş nəfər. Deyir: - «Görəsən bu nədi»? Gəlir yenə qiyməti qalxızır. Bir də gedir görür ki, dörd-beş nəfər olub beş-on nəfər. Şah qalır mat-məəttəl. Vəziri göndərir deyir:

- Get gör, onlar nə işdiyillər. Vəziri gedib öyrənir. Gəlib şaha deyir:

- Şah sağ olsun, bınnar qəbirsannıxda qəbir qazannardı (74).

**1138. Hazırcavablıq motivi** (Adsız). Bir gün bir qəbirsannığın qarovulçusu varıymış. Bu yayda kürk geynərmiş. Bınnan soruşullar ki,

- Niyə yayda kürk geyinirsən?

Qəbirsannığın qarovulçusu deyir:

- Qardaş, bu neçə ildi ki, bu qəbirsannığın qarovulçusuyam. Ölüləri basdırmağa gətirənnərin hamısından soruşuram ki, hamısı deyillər ki, rəhmətliyə soyuq dəyib. Hələ bir adamın istidən öldüyünü eşitməmişəm. Ona görə də həmişə kürk geyirəm ki, mənə soyuq olmasın (74).

**1139. Peyğəmbər motivi** (Adsız). Bir gün peyğəmbərlərdən biri yol gedir. Biri bunnan əl çəkmir ki, mən də qoşulacıyam sənə. Peyğəmbər deyir:

- Mənə yoldaş olasan, ancaq mənim işimə əl vırmassan.

Deyir:

- Yaxşı, ancaq mən nə iş görsəm, heç bir sual vermiyəssən. Deyir:

- Yaxşı.

Bınnar yoldaş olurlar. Gəlillər görüllər bir köhnə, uçux bir damın altında kasıb adam, bir dəvəsi var. Peyğəmbər deyir:

- Ay ev sayabı, məni qonax saxlayarsan?

Deyir:

- Niyə saxlamıram, qonax allah qonağıdı.

Bınnar keçirlər içəri, oturullar. Ev sahibi dəvəni sağır, gətirir qonaxlar içillər.

Elə ki, səhər çağı olur. Peyğəmbər yoldaşın silkələyib oyadır. Deyir:

- Dur gedirik. Gedəndə peyğəmbər əbasının altınnan xəncəri çıxardır, dəvənin qarnına soxur. Sonra çıxıllar gedillər. Kişi qalır mat-məətəl. İstiyir soruşsun, şərt yadına düşür, soruşmur. Gəlillər çıxıllar bir yol ayrıcına. Yol ayrıcında görüllər ki, bir gözəl-göyçək oğlan uşağı durubdu. Bu oğlan uşağı ilə bir az danışıllar. Ayrılmaq zamanı gələndə peyğəmbərimiz bu oğlan uşağının başını kəsir. Bu bir də istiyir soruşsun, şərt yadına düşür, genə soruşmur. Gəlillər bir dəryanın yanına, minillər gəmiyə. Bir az yol gedənnən sonra peyğəmbər gəminin bir tərəfini deşir. Gəmini su basır. Hay-küy düşür. Hamı başdıyır gəminin suyunu bayıra atmağa. Bir təhər gəlillər, çıxıllar mənzil başına. Bı daha dözəmmir. Deyir:

- Deyəsən ey, sən deyəsən görüm o dəvəni niyə öldürdün, o oğlanı niyə öldürdün, bizi niyə gəmidə batırırdın. Bı nə peyğəmbərlikdi. Deyir:

- O, dəvəni mən vırdım. Dam uçacaydı. Kişi çıxacaydı eşiyə. Damın himində qızıl varıydı. Dəvə qıçıynan yeri o qədər eşəcəydi ki, qızıl çıxacaydı üzə. Kişi də qızılı götürüb kasıbçılığın daşını atacaydı. Qayıdan başı gedib o uçux evin yerində imarəti görəssən. Oğlan da orada bir qızı gözdüyürdü. Qızın tayfasıynan oğlanın tayfası bir-birinə düşməndi. Onnar görüşsəydi, bı düşmənçilik artacaydı. Ona görə də oğlanı öldürdüm ki, düşmənçilik kəsilsin.

Gəmiyə minənnərin hamısı lotularıydı. Dava düşsəydi, biz sahilə gedib çıxanmayacaydıx. Gəmini ona görə deşdim ki, hamının başı qarışsın su daşımağa. Dava düşməsin. Biz sağ-salamat gələh çıxaq sahilə.

Bı soruşmağına peşman olur. Qayıdanda görür ki, peybəmbər necə demişdisə elədi (74).

**1140. Peyğəmbər motivi** (Adsız). Bir gün peyğəmbərlərimizdən birisi yoldaşlı səfərə çıxıllar. Bınnar suzullar. Gəlillər bir qapını döyüllər. Qapıya bir gözəl qız uşağı çıxır. Ədəb-ərkannan bınnarı qəbul eliyir. Su gətirir, bınnar içillər. Gedəndə peyğəmbər deyir:

- Allah sənə yaramaz bir oğlan qismət eləsin.

Bir az gedənnən sonra gəlir bir qapını da döyür. Qapıya çirkin bir qız uşağı çıxır. Qapını açan kimi mırtanır:

- Nə istiyirsiniz, niyə qoymusuz evimizdə oturaq. Bınnar deyirlər ki,

- Yolçuyuq, yolçuyuq, suzmuşuq, su istiyirik.

Qız deyir:

- Hardan alım suyu? Nəisə… Mırtdana-mırtdana gedib bınnara çirkli qabda su gətirir. Suyu içənnən sonra peyğəmbər deyir:

- Allah sənə, bir halal süd əmmiş, layiqli oğlan yetirsin.

Yoldaşı qalı məəttəl. Peyğəmbərə deyir:

Safədə olum, mən başa düşə bilmədim. Sən o mərfətiyə, qanaçaxlıya çirkin qanacaxsız oğlan arzuşadın, qanacaxsıza da halal süd əmmiş, mərifətli oğlan arzuşadın?

Deyir:

- Mərifətliyə pis oğlan arzu elədim ki, qız oğlanı yola versin. Pis qıza da yaxşı oğlan arzu elədim ki, yaxşı oğlan qızı yola versin (74).

**1141. Söz motivi** (Adsız). Bir gün bir neçə nəfər oturub şərab içirmişlər. Yanlarından bir nəfər dəli keçir. Şərab içənlər də dəlini dəvət edir. Dəli deyir:

- Siz içirsiniz, mənə oxşayasınız, bəz mən içim kimə oxşayım? (74)

**1142. Sınaq motivi** (Adsız). Bir gün bir nəfər dəlləkxanada başını qırxdırandan sonra əlini başına çəkib deyir: -Bu yaşa gəldim, hələ bu başa bir zopa dəymədi. Dəlləkxanada oturan bir adamın dili dinc durmur. Qayıdır ki, o başa zopanı mən vıracağam. Başını qırxdıran deyir: -Vırammazsan. Axırda bınnar mərc gəlillər.

Bir gün başına zopa dəymiyən həyətini suvarırmış. Mərcləşdiyi adam bını görüb gedir suyu kəsir, xozannığa vırır. Həyəti suvaran görür su kəsildi. Beli çiyninə qoyub gedir suyun dalınca. Görür ki, o adam suyu kəsib, vırıb xozannığa. Soruşur ki, suyu niyə kəsibsən? Deyir: - Xozanı suvarıram. Deyir: Suvarandan sonra bəndi bağlıyardan bizə sarı. Kişi geriyə qayıdanda suyu kəsən deyir: - Gəl suyu apar. Doğrudan da sənin başına zopa vırmaq mümkün deyil (74).

**1143. Oğru motivi** (Adsız). Abasqulu kişinin qonşusu Əmirqulu Abasqulunun qızı Sayalıya nişanlıymış. Yay vaxtıymış, hamı damın üstündə yatırmış. Əmirqulu hər gecə damın üstündə oxuyub qonşuların baş-beynin aparırmış.

Gün gəlir. Sayalını köçürdürlər Əmirqulunun evinə. Əmirqulunun səsi kəsilir. Abasqulu kişi deyir: - Sənin qadan alım, Sayalı, nə Əmirqulunun səsini kəsdin.

Abasqulunun evi də varıymış. Oğrular düyünü oğrulamaq üçün fürsət gözləyirmişlər. Bir gün qonşuda toymuş. Hamı toydaymış. Oğrular oynuyurmuşlar. Bu dəmdə işi necə qururlarsa məşəli söndürürlər. Oğrular tez qaçıb düyünü götürüb yerbəyer eliyirlər. Məşəl yananda yenə də toyun ortasında olurlar. Nə isə... toy sovışır. Abasqulu kişi gedib baxıb görür ki, düyü yoxdu. Səhər gəlir kəndin içinə, deyir: - Düyünü filankəsdər oğurlayıb. Camaat deyir: - Abasqulu əmi, bı dəfə sən haqsızsan. O adamlar axşam toyda hamının gözü qarşısında olublar.

Abasqulu görür ki, sözü qəribliyə düşəcək. Deyir: - Bıra gəlin. Oğrular da oturmuşmuş çayxanada. Gəlillər oğruların yanına. Abasqulu deyir: - Apardığınız düyü sizə halal olsun. Üstəlik də Abasqulu əmi sizə bir qoç boyun olur. Deyin görüm Abasqulu əminiz düz deyir ya yox.

Oğrular deyillər: - Allah eləməsin, Abasqulu əmi, sən nə vaxt yalan deyibsən ki. Camaat Abasqulunun fəhminə məəttəl qalır (74).

**1144. Oğru motivi** (Adsız). Bir gün oğrular gəlirlər Abasqulugilə oğruluğa. Sən demə, Abasqulu da oturmuşmuş qapının dalında. Oğrular lomu salırlar qapının arasına ki, qapını qırsınlar. Abasqulu lomun ucundan tutub dartır. Oğrular görürlər ki, Abasqulu oyaqdı, qaçırlar. Arvad o yandan çağırır ki:

- A kişi, köpəyuşağını tut. Abasqulu lomu göstərib deyir:

- Ay arvad, çörəy ağaşdarını əllərindən almışam. Ta heş bir şey edə bilməzdər (74).

**1145. Halallıq motivi** (Adsız). Bir gün bir nəfər birinin danasını oğurluyur. Danası oğurlanan kənd içində söyüş söyür. Oğru durub deyir ki, dananı mən oğurlamışam. Dana sahıbı deyir: - Danamı ver.

Oğru deyir:

- Yemişəm. Dana sahıbı deyir:

- Onda halal eləmirəm. Oğru deyir:

- Sən halal eləmirsən, o dünyada dananı məndən alıb, verəcəklər sana. Hamı cənnətdə kef eliyəcək, sən dana gəzdirəssən?

Dana sahıbı görür ki, oğru ağıllı söz deyir. Dananı halal eliyir (74).

**1146. Yuxu motivi, peyğəmbər motivi, məhəbbət motivi, böhtan motivi** («Yusif və Züleyxa»). Kamil ustadların dili ilə Sizlərin qulluğunda ərz eyləyim Yaqub Peyqəmbərdən. Deyilənlərə görə gözəl və ədalətli bir insan olan Yaqub Peyğəmbərin dərin zəkasına, xoş rəftarına görə camaat arasında çox böyük nüfuzu olmuşdu. İndinin özündə də xalq kimi ağlın-kamalına görə tərifləmək istəyirsə onu Yaqub Peyğəmbərə bənzədir. Yaqub Peyğəmbərin iki həyat yoldaşı olmuşdu. Yusif həm kamalına, həm də camalına görə qardaşlarından seçilirdi və bu səbəbdən də atası onu çox istəyirdi. Bu isə qardaşların acığına gəlir və hər yerdə onu gözdən salmağa, alçaltmağa cəhd edirlər.

Ancaq onu da deyim ki, Yusiflə doğma olan Əşrəf onu çox istəyir, çalışırdı ki, Yusifi qardaşlarının şərindən qorusun. Günlərin birində Yusifin şöhrəti, ağlı-kamalı işıq saçan gözəlliyi ətrafa yayılmışdı. Artıq on dörd yaşına dolmuşdu. Belə bir vaxtda gəldi atasının yanına ki, atayi-mehriban, mən bir vəğa görmüşəm, istəyirəm onu sənə danışam.

- Oğul, qurban olum sana. Sənin yuxun da özün kimi gözəl, mənalı olar, aç söylə yuxunu, afiyat olar inşallah!

- Atayi-mehriban, vəğada gördüm ki, ay bir tərəfimdən doğub, günəş də bir tərəfimdən, ulduzlar da mana səcdə qılır.

- Oğul, bu çox gözəl yuxudu, ənbə bunu nə badə qardaşların bilməsin.

- Ay ata, əgər belə yaxşı vəğadısa, qoy qardaşlarım bilsinlər, sevinsinlər. Burada nə var ki?

- Yox, ay bala, qardaşlarıyın südü təmiz döy, onlar bilməsə yaxşıdır, «atalar deyiblər, köhlan süddən azar, nər mayadan». Əzizdərim, Yusifin yuxusundan xəbər tutan qardaşdarı, onu tez-tez gəzməyə aparır, guya əzizləyirdilər.

Günnərin birində Kənandan bir qədər bir qədər aralı Bəzirkan yolu deyilən yerin kənarında dərin bir su quyusu var idi. Qardaşdarı burada süfrə aşdılar, yeyib-içəndən sonra su içmək istədilər. Yusif irəli yeriyib kəndiri belinə bağladı, ay qardaşdar, içinizin kiçiyi mənəm, suya heç kim yox, mən düşəcəyəm.

Qardaşdar bir az çəkindilər, o yan-buyan elədilər ki, guya Yusifin quyuya düşməsinə narazıdılar. Yusif kəndiri belinə bağladı və onu quyuya salladılar. Namərd qardaşdar Yusifin kəndirini kəsib quyuda qoydular. Sonra bir canavar tutub, ağzını ovqanına bələdilər, Yusifin köynəyini qana tutub evə qayıtdılar.

Oğlundan nigaran olan ata təşvişlə, ayə oğlum, bə Yusif hanı?

- Ata, Yusifi canavar parçaşadı, biz də bir həftədir ki, əlləşib tələ qurduq, şükr olsun, tanrıya ki, Yusifi parçalayan yalquzağı tutub gətirə bildik.

Yaqub kişi təmkinlə yaradıcıya üz tutdu ki, mən sənin altında nə qədər yaramaz hərəkət eləmişdim ki, mənim bütün həyatım boyu vurğun olduğum övladımı sən bu qəzaya düçar elədin?

Deyərlər ki, allahın heyvanı elə bir ulamaq, elə bir dəhşətli bir səs çıxartdı, Yaqub peyğəmbərin gözdərinə baxdı ki, «atasının qavağından qayıdan övladdan olum», qardaşına xayın qardaşdan olum ki, ey peyğəmbər, sənin oğlunnan mənim xəbərim yoxdu».

Yusif peyğəmbər qayıtdı ki, a bala, bu nə mehriban canavardı ki, Yusifi parçalayıb, köynəyinə dəyməyib, nə əcəb heç bunun paltarına diş dəyməyibmi, a bala?

Qardaşların sözü olmadı və peyğəmbər yazıjax canavarı xilas eləyib buraxdı. Əlbət ki, hər dəqiqənin bir hökmü var, Yaqub peyğəmbər səbr elədi, işin axırını gözlədi. Atalar deyib, «səbrlə dünyanı yemək olar», səbrli adam ailəsinə də dostdu, xalqına da dostdu, hökumətə də dostdu, səbirsiz adam nə məqsədinə yetə bilməz, nə elmə nail ola bilməz, nə həlmi duya bilməz.

Belə, əzizlərim, Yaqub peyğəmbəri burda səbrlə oğlunun intizarında qoyaq, görək insafsız qardaşların quyuda qoyduğu Yusifin başına nə gəldi.

Quyunun başına yetən qəflə-qatır əhli həzin bir səs eşitdilər: «ay allahını sevənlər, məni xilas eləyin».

Söz müxtəsəri kəndiri salladılar, Yusifi quyudan çıxartdılar. Elə bil quyunun başında on dörd gecəlik bir ay doğdu.

Bəzirganbaşı:

- Oğlum, sənə mənim canım yandı, səni kim bu kökə salıb?

Yusif dedi:

- Baba, bir az acılığım var, çörək yeyim, ağlım başıma gəlsin deyərəm.

- Nolar, oğul, sən bilən məsləhətdi.

Çay-çörəkdən sonra özünə gələn Yusif qardaşlarından yad adamlara şikayətlənməyi özünə sığışdırmadı, qayıtdı:

- Baba, əgər mümkünsə dərdimi söznən deyim?

- Bu daha gözəl olar, - deyə Bəzirganbaşı yerini rahşadı. Aldı görək Yusif nə dedi, necə dedi:

Soruşmayın mənim ərzi halımı,

Sağ əldən sol ələ qeybət etmərəm.

Belə yazıb yazan kişi yazımı,

Pisliyə də qəmi möhnət etmərəm.

Elə bil Bəzirganbaşının bir gülündən min gül açıldı. İlahi bu oğlanın gözəlliyi qədər də kamalı var, kamalı qədər də dərrakası var. - Oğlum, bu sözdərin çox dərin, çox qabiliyyətdi sözdərdi. Sənə ən yaxın adamlarından sədəmə keçib.

- Baba, icazə verin:

Dünya yaranannan belədi qayda,

Barsız ağaca da verilməz fayda,

Təcrübə varıymış, əsildə, soyda,

Özümnən-özümə qeybət etmərəm.

Ana laylasına həsrət olmuşam,

Ona görə bulud təki dolmuşam.

Bir atamın xəyalına qalmışam,

Yusifəm, heç kəsə lənət etmərəm.

- Oğul, səni atanın yanına aparaxmı?

Yox, yox baba, atamın yanında yoryatlar var, olar mana gün-dirrik verməzdər.

- Eləsə de görüm mənim oğlum yoxdu, mana oğul olarsanmı?

Baba, mən çox şad olaram, ancaq deyilənlərə qulaq asmayasan.

- Oğul, o nə sözdü dedin.

Qəflə-qatırı yüklədilər. Bir xeyli getmişdilər ki, zalım qardaşlar başlarını yola-yola tacirin qavağına gəldilər:

- Tacir baba, ayaq saxlayın!..

- Ayə, nə olub, siz kimsiniz?

- Bu qul bizim qul idi, sözə baxmırdı, səf hərəkətdər etdiyinə görə əlimizdən qaçıb, özünü su quyusuna atdı. Ona görə qaytarın özümüzə tənbehini eləyək, ya da muğayat olun çox qorxulu quldur.

Tacirbaşı Yusifin üzünə baxıb gördü ki, bahar buludu kimi dolub, elə bil çırtığa bənddi.

- Oğul, sən niyə ağladın?

- Baba, gənə dərdimi deyə bilmejəm.

Yusif nə təhər deyəydi ki, bu mənim südü ayrı qardaşımdı. Tacirbaşı əmr elədi qəflə-qatırı tərpətdilər.

Bir az getmişdilər ki, Yusif anasının qəbrini görüb özünü dəvənin üstündən atdı və qavırı qucaqlayıb hönkürdü:

- Aneyi-mehriban, əgər sən sağ olsaydın mənim başıma bu dəhşətlər gəlməzdi. Elə bu vaxt zalım tacir Yusifə bir şillə vurdu ki, şillə səsindən yer-göy lərzəyə gəldi. Yusif özünü saxladı, gülübsünüb dedi:

- Baba, məni niyə vurdun? Mən nə günahın sahibiyəm, mən nə səf eləmişəm?

- Ə, a bala, o kişi deyirdi o bir cür adamdı, sən də ağladın, mən də bir söz demədim, mən sana nə pisdik elədim ki, bizdən icazəsiz özünü atersan?

Dedi:

- Baba, Məhəmməd hümbəti belədi, torpaq qədər ananı, ana qədər torpağı da istəyir. O qəbirdə yatan mənim anamdı, indi gör anam mənə nə qədər əzizdi, anam öz anasının qoynunda uyuduğu anasını bağrıma basıb vidalaşmayım?

- Oğlum, oğlum, mənim qollarım qurusun, səni vurdum, a bala, mənim bu günahımdan keç.

- Baba, sənin günahından mən keçərəm, amma yenə də deyirəm, səbrli olsan, deyillərə qulaq asmasan. İndi icazə ver:

Anam çıxdı qavağıma qoymadın,

Niyə vurdun məqsədimə çatmamış.

Torpağına yalvarırdım qalx deyə,

Tez ayırdın ürbəndini atmamış.

- Ay bala, lap doğma anandımı?

- Bəli, baba.

- Oğlum, mənim allah günahımdan keçsin, zalım oğlu sənnən nə qədər bəd qandırdısa, özümnən ixtiyarsız mən səni vurdum.

Torpaq titrədi çəkdi ahu-zar,

Qoymadı görüşəm a zalım qəddar.

Anam bağışlamaz, yüz yapış-yalvar,

Məni qul tək savabına satmamış.

Zülfünü boynuma dolayan zaman

Tez kəsdin üsdümü vermədin aman,

İnsafa gəlmədin zalım bədgüman,

Yusifəm, qoynunda bir ay yatmamış.

Bəli əzizlərim, tanrı-taala Sizləri də muradınıza yetirsin, gün o gün oldu ki, karvan gəlib yetişdi Misir torpağına. Tacir Yusifi də götürüb gəldi evlərinə. Onu da deyim ki, bütün Misir bazarının sözü-söhbəti Yusifdən idi.

- Ayə, zalım tacirin bir qulu var ki, on dörd gecəlik ay kimi işıx salır, o uğurumuza çıxanda urzumuz ayağ açıb yeriyir. Bu zalım oğlunu hansı torpaq yetiribsə, üzünə baxanda dünya aləm adamın üzünə gülür. Misir bazarı aşdı-daşdı, tacir tacirliyə getmədi, varı-dövləti düzü dünyanı tutdu, bazarı Yusif bazarı adlandırdılar.

Tacirin ayağı sayalı qulun sədası çatdı, Misir padşahının arvadı ərini dilə tutdu:

- Ay kişi, sənin torpağına deyirlər bir qul gəlib, bütün bazarlar ona səcdə qalır, onunla alver eləyir, sənin bu işdən xəbərin yoxdumu?

- Züleyxa xanım, əgər elə bir şey varsa, onu inşallah təxti-səltənətə gətirərik. Gedək görək bu nə məsələdi.

Padşahla Züleyxa xanım zərri faytona minib bazara gəldilər. Hüsn-camalına tamaşa üçün yığılmış məxluq padşahla məiyyətinə aralanıb yol verdilər. Padşah Yusifə ağayana bir salam verdi və fikirləşdi ki, oğlanın kamalını burda yoxlayacam.

Yusif əlini döşünə qoyub; «qibleyi-aləm siz xoş gəlibsiniz bizim dükənimizə» - deyəndə elə bil ki, bunun qaşdarından bir yay oxu açılıf Züleyxanı parça-para elədi. Padşahın da bir konuldan min konula ixtiyarını əlindən aldı ki, ilahi nə qədər kamalın sahibidi. Bunu nə cür noynan xəlq eləmisən.

- Oğlum, bərəkallah əslinə.

- Söz müxtəsəri padşah əmr elədi tacir gəldi hüzuruna, dedi:

- Ey tacir, qulun qiymətini söylə.

- Tacir cavab verdi:

- Qibleyi aləm, qul çox bahalıdı, almazsızın.

- Neçədi, qulun qiyməti?

- Özü ağırı qızıla, ləl-cəvahirə dəyişirəm, qivleyi-aləm.

- Mən nə deyirəm. Padşah Züleyxa xanımın üzünə baxanda gördü ki, o əndişədədi.

Padşah, ikinci söz olmasın, tacir cığallıq eləyər amandı.

Bəli əzizlərim, padşah Züleyxa xanımın xatirinə özünü sındırmadı, dedi:

- Aldım.

Padşahın əmri ilə tərəzinin bir gözünü ləl-cəvahirlə doldurdular, ancaq tərəzi düzəlmədi, bunu görən Yusif ayağından başmağının bir tayını çıxarıb tərəzinin gözünə qoyan kimi tərəzi düzəldi.

Padşah qayıtdı ki, oğlum, mən səni bir oğul, təxti-səltənətin bir şey çırağı kimi alıram, qul sözünü unut bugünnən. Yusifə Züleyxanın baxışları, rəftarı agah oldu, ona görə aldı dübarə:

Dünya işrətinə, dünya varına,

Bu gün alıb, sabah ucuz satmayın.

Şeytan fitnəsinə, çuğul sözünə

Namusu unudub, dini atmayın.

- Oğlum, oğlum, bu nə dəhşətli söz oldu?

- Qivleyi-aləm, düz söz zəhrimardan acıdı, əmbə mənası baldan şirindi. Bu sözdər hər ikimizin qarşısına tez-gec çıxa bilər.

- Oğlum, oğlum, mən səni özümün tədbirçim kimi də alıram.

Talehi çox kəməm, qəlbi ləkəsiz,

Həqiqət arxamdı, özüm kimsəsiz.

Ürəyimdə bir sirrivar bilməzsiz,

Bircə məni yamannara qatmayın.

Züleyxa xanım dedi:

- Sana özüm qulluq eləyəcəyəm, heç qorxub eləmə.

Yusif ürəyində dedi ki, ay zalım, elə mənim qorxum onnandı ki, mən sizin evə qul gedirimsə mənə niyə xanım qulluq eləsin?

Ayrıldım vətəndən, öz sirdaşımdan,

Etibar görmədim dost-qardaşımdan.

Yusifəm qəmdəyəm körpə yaşımnan,

Böhtan atıf hər günaha batmayın.

- Oğlum, bax bu qarannıq oldu - dedi:

- Şahım, gedək…

Tacirnən halal-hübət eləyib gəlməkdə olsunnar taxtı-səltənətə. Bir necə günnən sonra Züleyxa öz ürək sözdərini bildirdi:

- Yusif, bil və agah ol taxtı-səltənətin də, həyatımın da, bütün aləmin də ancaq bircə məqsədi var ki, allah-talanın bu günkü gününə çox şükür ki, səni mana yetirib. Mən hər dəqiqə, hər sahat sənin gözdərinə baxanda elə bilirəm dünya-aləm mana bağışlanıb.

- Hörmətdi Züleyxa xanım, əlbəttə, siz məni bala rəğbətinnən aldınız, mən də ana rəğbətinnən sizin yanınıza gəlmişəm.

- Yox, yox, Yusif, bu kəlmələri bir də ağzına alma, yadınnan çıxart. Mən anadan olannan, baxma şahın həyat yoldaşıyam, bəxtikəməm. Əmbə bu günnən xoşbəxtəm ki, qalan talehimi sənə bağlayacam, səni mənə yetirən xudadan çox razıyam, qalan ömrümə çırax tutdu.

- Yox, yox, Züleyxa xanım, bu sözdəri bilerəm ki, məni imtahana çəkməkdən ötrü deyirsiniz. Ancaq mənim əsli nəcabətim var, mənim yerim-köküm, torpağım var. Azərbaycan türkləri anaya-bacıya, düz-çörəyə, elə-obaya, torpağa heç xayın olmayıblar, Züleyxa xanım!

- Yaxşı, Yusif, bu sözləri nahax danışdın.

Bəli, əzizlərim, bu sözlər əyan-əşrəflərə onların külfətlərinə əyan oldu ki, şahın arvadı təzə aldıqları qula aşiq olub, onun dərindən dəli-divanədir.

Bəli, əzizlərim, maraqlı budur ki, Züleyxa xanım bütün Misirin əyan-əşrəfin arvaddarını, qızlarını qonax çağırdı, böyük məclis düzəltdi. Qızıl qav-qacax düzüldü, quş iliyi, can dərməni süfrələrə döşəndi. Hamının intizarı Yusifin idi ki, görək bu necə adamdı, nəkaradı ki, Züleyxa xanım buna aşiq olub, dərdindən divanədir.

Züleyxa xanım məclisə göz gəzdirib dedi:

- Xanımlar mən məclisə turunc qoydurmuşam və yanlarında da qızıl pıçaxlar, sizdən xayişim budu ki, mən deməmiş heç kim turuncunu kəsməsin.

Xanımlar bir ağızdan dedilər: baş üstə.

Züleyxa Yusifi eşikdən çağırdı:

- Yusif, gəl qonaqlarımıza xoşgəldin elə.

Yusif qapını açıb içəri daxil olanda Züleyxa xanım əmr elədi ki turunclarınızı kəsin.

Hamı turunc əvəzinə barmaxlarını, dodaxlarını kəsdilər, xanımlar bir-birinin üzünə baxa-baxa qannarı donmuşdu. Züleyxa xanım əlini vurub qəhqəhnən gülməyə başladı.

- Xanımlar, gedin gördüyünüzü söyləyin, bir dəfə Yusifin camalına qədəminə baxmaxla əlinizi, dodağınızı bu hala saldınız, bəs mənim necə ürəyim var ki ona hər baxanda Yusifin yolunda qurban verməyim? İndi deyin, mən ağıllıyam yoxsa siz?

Xanımların danışmağa sözləri olmadı, peşman-peşman Züleyxa xanıma yalvardılar ki, nolar qoy Yusif bir-iki kəlmə kəssin, onun səsini eşidək. Əmbə onu da deyim ki, xanımların xayişini eşidən Yusif Azərbaycan türklərində namısın, qeyrətin üstünnüyünü aldı görək xanımlara nə dilnən bəyan elədi:

Turunc kəsilmədi, bağrım kəsildi,

Özüm də bəxtimdən qaralanmışam.

Ana laylasını görməmişəm mən,

Öz əlimnən özüm yaralanmışam.

Xanımların hamısı ağlaşdılar, bu nəçidi, bu nəkarədi, bu nədi biz nə deyəjeyik.

Özüm bir cavanam, yığvalım acı,

Dərdimi deməyə yox ana-bacı,

Mən olmuşam talehimin möhtacı,

Düşüf əldən-ələ uralanmışam.

- İlahi, əgər bu Yusif Züleyxanın sözünə baxmasa məhf olacax, zindanlarda çürüyəcək.

- Oğlan sözünün mabadini de, durax gedək. Kaş bizim qədəmlərimiz qırılaydı, bu gün Züleyxa sizin bu məclisinizə gəlib, Yusifin hüsnü-nurunu görməyəydik, bu dürlü kəlmələrini eşitməyəydik.

Varmı görən Yusif təki bəxti kəm?

Olmuşam qəm ilə möhnətə həmdəm

Bir də ələ düşməz o gördüyüm dəm,

Əcəl meydanına yaraxlanmışam.

Xanımlar çox pəjmürdə oldular, onlar Yusifin bu gözəlliyindən bu saflığından, bu təmizliyindən heyrətə gəldilər, Züleyxanın belə bir qulu olmasına həsəd apardılar, paxıllıq etdilər. Ürəklərindən keçdi ki, Züleyxa nə qədər xoşbəxtdi, belə saf qədəmli, saf kəlməli, bu xətti-xallı, hüsnü-nurlu qula sahibdi.

Xanımlar gedənnən sonra Züleyxa Yusifi çağırıb ona öyüd verdi:

- Yusif, sən xanımların yanında ürəyinin dərdini-qəmini bəyan elədi, bir də allaha şükür, sənin nəyə ehtiyacın var… Sən bu evin, bu cah-cəlalı, bu malın, bu canın ağasısan; nə əmrin var bir saniyədə əmələ gətirim.

Yusif dalı-dalı geri çəkildikcə otaqlar açılır, Züleyxa da onun dalınca otaqlara daxil olub qapıları qıfıllayır.

Axırıncı qırxıncı qapıya gələn Yusif gülümsündü:

- Züleyxa xanım, neynirsiniz?

- Ə, sənin Züleyxa deyən dillərinə mən Züleyxa qurban, mənə xanım demə, mən sənin qulunam, qaravaşınam. Sən bircə kəlmə de ki mən səni sevirəm, qoy allah-tala həmin canımı alsın, daha məndə tavana qalmayıb.

- Züleyxa xanım, yoxsa məni siz imtahana çəkirsiniz? Bu sözləri siz danışmayın, sizə belə sözlər yaraşmır…

- Bu gün sənin ətəyini kəsif, səni dar ağacınnan asdıracam və zindanlarda çürütdürəcəm.

- İnsaf elə, Züleyxa xanım. Məleykələr sənin mənim çiynimizdədirlər.

Mən sənin ərin Misir padşahının çörəyini yeyirəm, bu çörəyə mən necə xayın çıxa bilərəm. Tanrı üstümüzdədir, Azərbaycan türkləri çörək kəsdikləri yerə xəyanət eləmirlər, bil və agah ol.

Kəsmə ətəyimi, burax yaxamı,

Biz olarıq üzü qara Züleyxa.

Mən ana demişəm, sən də ki bala,

Yoxdu belə dərdə çarə Züleyxa.

Züleyxa xanım gördü, yox, Yusif yola gələsi döyülü, əli hər şeydən çıxandan sonra hiyləyə əl atdı, Yüsifdən qisas almaq istədi.

- Padşah, taxtın tarac olsun, yəhərin qannan dolsun, oğul kimi məhəbbət bəslədiyimiz mənə sataşmaq istədi, mən də onun ətəyini kəsmişəm.

- Padşah ətini kəsirlərmiş kimi: «Cəllad, cəllad» - deyə haray çəkdi. Söz müxtəsəri, cəlladlar Yusifi gətirdilər, divan yaxıldı. Padşah qırmızı geyinif taxta çıxdı:

- Ey qul, sən nə cürətlə mənim əhli-əyalıma sataşmaq istədin?

- Ey padşah, yadınızdadımı siz məni bir qul kimi alanda bir söz dedim, o söz sizin xətrinizə dəydi, dediniz adam son sözünü deməz. Bu nəticəni görürdüm. İndi padşah sağ olsun, siz nədən bilirsiniz Züleyxa xanımın dediyi düzdür. Padşahın divanında əyləşən qənan şəxslər yervəyerdən Yusifi müdafiə etdilər, hətta ətəyinin arxadan kəsildiyini də sübut kimi şaha göstərdilər.

- Padşah arvadağız idi, ona görə züleyxa xanımın sözündən çıxa bilməyib, çağırdı; əmr edirəm boynu vurulsun!

Züleyxa əlini qaldırıb dedi:

- Yox, paccah, o ölməyəcək, o mənim pəncərəmin qarşısındakı zindanda qalmalıdır, hər gecə onun ahu-zarına mən öz otağımdan görək qulaq asam. Necə ki, onun ürəyimənnən düzəlməyib, onun fəryadı, sızıltıları mənim qulağıma çatmalıdır.

- Yusif axır sözün?

- Axır sözümü o vədədə dedim, siz kaş annadınız, xayiş eləyirəm indi dəqiq qulaq as:

Özgənin sözənə baxmaz hökmdar,

Öz ağlının qüvvətinə dolanar.

Dərk eləyər hər yaxşını, yamanı,

Məzlumlar da ülfətinə dolanar.

Vurdurma boynumu sən eylə aman,

Kəsdi ətəyimi mən qaçan zaman.

Axirət gününə saxlama bir aman,

Yaxşılar da ülfətinə dolanar.

Mənim ki ürəkdə haqqın təbi var,

Yerin hökmdarı göydə nəbi var.

Yusifin könlündə bir mətləbi var,

Cavannar da öz əhdinə dolanar.

Yusifi quyuya saldılar. Ona hər şeydən çox təsir edən Züleyxanın gecə-gündüz kəsilməyən ahu-naləsi idi. Yusif dedi:

- İlahi, bu nə iş idi mənim başıma gətirdin, cavankan anamı öldürdün, qardaşdarım namərdlik elədi məni quyuya saldı, bu nə cəzeyi qüdrətdi məni bu zalım oğlu aldı və bir qadının sözünə baxdı. O mənim tay-tuşum döy, mənim 17-18 yaşım var, onun isə 40 yaşı var, bu qürbət vilayətdə bu nə sitəmdi ki, kimsənəsiz başıma gətirirsən?

Bir xeyli keçdi, əzizlərim, heç kimsənin yolu zindanlara düşməsin, Yusifin küz alması kimi yanaxları soldu, vaxt-bivaxt tanrıya tapınıb bəxtindən-yığvalıdan gileyləri onu üzdü. Əyin-başı isdahatdan çıxdı. Bir gün fikirrəşdi ki, gəl sən Züleyxa xanıma bir namə göndər ki, mən sana neynəmişdim ki, sən beygünah mana bu zülmü rəva bilirsən. Züleyxa, əgər həqiqət məni sevirsənsə insaf elə məni nahaqdan bu quyuda çürütmə.

Namə gəlib yetişdi Züleyxa xanıma. Elə ki, namərd qasid gətirib verdi xanıma, o sevindiyindən özünə yer tapmadı, zindanbanı dünya malına qərq elədi. Dedi:

- Xudaya, bu sahat yıxılıb ölsəm də dərdim olmaz, gör Yusifi bu qədər incitdim, bu qədər əzab verdim ancaq o mənim adamı bütün bu pisliklərdən sonra da çəkib, mənə məktub yazıb. Naməni oxudu, halı dəyişdi, pak dəyişdi.

Pak vicdan sahibi haqqa yalvarar.

Sən nahaqdan üzə durdun, Züleyxa,

Zindannarda cavan ömrüm çürüdü.

Yaralarmı hiylə qurdun, Züleyxa,

Zülm elədin, fikrindən dön xanım,

Bir halalzadayam pakdı vijdanım

Məşəqqətdi sənin yolun, ərkanın,

Sən sözünü səhv buyurdun Züleyxa.

Yusifəm söylərəm müxtəsər sözü,

Mana çox görmə bu işıqlı gündüzü.

Mən ölərsəm qara geyməz yer üzü,

Sağ əlinlə məni vurdun Züleyxa.

Əlbət ki, duyğulu, namusdı insannarın qəlbini bu kəlmələr ağrıtmaya bilməz, bu kəlmələr Züleyxa xanıma çatar-çatmaz, Yusifin cavabını indi görək göz yaşdarıynan nə cür göndərir, tərəfindən ərz eləcək sizə can sağlığı.

Sənin cismin, mənim ruhum dardadı,

Gecə-gündüz ahu-zardan Yusifim.

Daş əriyər olsa mənim yerimə,

Yapışmışam kadigardan, Yusifim.

Yerlə-göyə çatıb bil mənim ünüm,

Göz yaşımla ilham alır ağ günüm,

Məhəbbət bəlası qoymur ki, dönüm

Ölər olsam, sən çıx dardan, Yusifim.

Züleyxa saçınnan asılıb göydən,

Yaradan yaradıb bəs məni nədən?

O istəsə şəfa verər qətrədən,

Qurtarardım intizardan, Yusifim.

Yaradan bir qətrədən bir dərya düzəldir, O, istəsə mənim göz yaşlarımı nəzərə alıb, məni bu iztirablardan qurtarar. Məktubu oxuyan Yusif doğrudan da qalır məəttəl, qəlbdən, ürəkdən bu işə təəccüb edir və fikirləşir ki, bu nə qədər məhəbbət sahibidir ki, tanrıya tapınır. Yusif öz-özünə deyir:

- Yox, yox, mən də ilahinin işinə qarışmıram, özü bilən məsləhətdi, ilahi, özün bilən məsləhətdi.

Ustaddar belə nəql eləyir ki, Yusifin yanına iki nəfər də salmışdılar. Biri çörəkçi idi, biri şərabçı. Allah-tala Yusifə gözəlliyi qədər də fəhm vermişdi, insanın gözlərinə baxan kimi o dəqiqə də şəxsin fikri ona agah olur və ürəyini oxuya bilirdi.

- Yusif, biz bu gecə bir vəqa görmüşük, dərdimizi sənnən başqa kimə söyləyək?

- Mən bir söz demirəm, əzizlərim. Şərabçı, səni savah asacaxlar, əmə çörəkçini buraxacaqlar.

Şərabçı dedi:

- Yox, yox, mən vəqa-zad görməmişəm!

Yusif dedi:

- Mən yozduğum olmalıdı.

Savaxları şərabçının boynu vuruldu, çörəkçi azad oldu.

- Qardaş, əyax saxla.

- Nə olub?

- Padşaha denən ki, allahı bir əlində tutsun, bir əlinə də mənim məhəbbətimi, qəlbimi tutsun, mənim heç bir günahım yoxdur, bir qadının sözü ilə məni bu zindanlarda çürütməsin. Axirət günündən qorxsun.

Çörəkçi gedən kimi Yusif iki əlli öz başına bir qapaz saldı ki, mən necə oldu ki, belə səhvə yol verdim. Mən bir yaradıcının ətəyini buraxıb, bir dənə çörəkçiyə söz deyib, bir qəddar padşaha da dərdimi ismarıc eləyəm ki, məni burdan xilas eləsin. Mən niyə öz yaradanıma üz tutmadım, bu qədər səhvə yol verdim.

Yaranmışa mətləb açdım,

Bağışla sən yaradanım.

Qəza tutdu hara qaçım,

Səhv etmişəm necə tanrım.

Yerə-göyə sənsən pərgar,

Saf ürəkdən olma kənar,

Milyon bəndəsini sınayar,

Sənə agahdı ünvanım.

Yusif qalıb intizarda,

Neçə ildi zindannarda.

Mənim təki günahkar da

Deyər sənsən bir pənahım.

Əzizlərim, maraqlı burasıdır ki, həqiqət nəzilər, üzülməz, gecə padşah elə bir dəhşəddi vəqa gördü ki, qorxusundan dik ayıldı. Bir müddət tir-tir əsdi, əsməcəsi kəsəndən sonra dili tutar-tutmaz qışqırdı:

- Tez olun, mənim vəqamı yozmağa münəccimləri çağırın.

Münəccimlər yığıldılar və padşaha müntəzir dayandılar. Padşah gözünü döyə-döyə qaldı, vəqanı qorxudan unutmuşdu. Neçə-neçə münəccimmlərin boyunları vuruldu. Vəzir irəli yeriyib təzim etdi:

- Qibleyi-aləm, yuxunu görən onu danışar, bilicilər isə onu yozar, biz axı nə bilirik ki, siz yuxuda nə görübsünüz. Qəddar padşah əmr elədi xalqı yığdılar meydana və onlara dedilər ki, padşah yuxu görüb, həmin yuxunun dəhşətindən onu xatırlaya bilmir, indi kim bu yuxunu yozmasa, hər on adamdan birinin boynu vurulacaq.

Məxluqun içinə bir vəlvələ düşdü, hamı padşahın zülmündən camahatı xilas etmək üçün çarələr aramağa başladı.

İndi sizə kimdən deyək, kimdən xəbər verək, çörəkçidən. O çörəkçidən ki, Yusiflə zindanda bir yatmışdı. Çörəkçi gəldi saraya, padşahın qabağında yeri öpüb dedi:

- Qibleyi-aləm, qazamatda Yusif adlı bir qulla və bir şərabçı ilə yatırdım. Biz bir yuxu gördük, həmən o qul ağzımızı açmamış yuxunu yozdu və necə demişdi elə də oldu. Şərabçıya dedi: - Sabah sənin boynunu vurajaxlar, vurdular, mənə dedi: - Səni azad edəcəklər...

- Əyə, a bala, o qul indi hardadı?

- Da onu mən bilmirəm, məni savax açılan kimi azad elədilər, o qaldı, quyu zindanında.

Əmr elədi padşah Yusifi gətirdilər.

- Yusif, bala, əgər sənin barəndə mən haqsızlıq eləmişəmsə, tanrı mənim günahımdan keçsin, bilirsənmi, səni niyə çağırtdırmışam?

- Padşah, sənin məqsədin mana agahdı, vəqa görübsən, yadından çıxıb, buna görə də yozan olmayıb.

- Əyə, oğul, sən mənim yuxumu yozsan, sənin torpağına səcdə qılaram, a bala, düz deyirsən vəqa da yadımdan çıxıb, yuxumu yoz, səni dünya malına qərq edəcəm.

- Padşah, sən gördün göydən yeddi kök öküz endi, yeddi arıq öküz yedi?

- Əyə, başına dönüm, oğul dillərinə qurban olum, oğul, bə bu işin axırı nolojax?

- Padşah, yeddi il elə bir taxıl gələjək ki, daşın üstə də, yeddi il elə bir ajlıx olajax ki, insan insan əti yeyəcək.

Onda yeddi il taxılları yığ doldur anbarlara, o biri yeddi ili də ləli-cəvahiratı taxıl almağa gələnlərdən al yığ taxılın yerinə. Dünya cavahiratı axıb gəlsin Misir ölkəsinə. Onda sənin şöhrətin bütün dünyanı tutacaq, padşahlığıyın nüfuzu yüksələcək.

Padşah qayıtdı ki, oğul, sana yeddi il zülm eləmişəm beygünah… Məni bir allah eşqinə bağışla…

Aldı görək Yusif nə dedi, necə dedi:

Yeddi il mən zindanda qalmışam,

Tərsinə yazılıb fərmanım mənim,

Böhtana inandın, insafı dandın,

Kəsildi hər yerdən, gümanım mənim.

- Oğlum, oğlum, mən nə qədər səfə yol vermişəm, məni bir yaradana bağışla, sən nə qədər ürəkləri oxuyan bir şəxssənmiş?

Yeddi ildir atam ağlar intizar,

Yeddi ildi doqquz çəkmir namus-ar.

Yeddi il ajdıxdı, yeddisi də var,

Çatar qibləgaha dərmanım mənim.

Padşah dedi:

- Oğul, bu sözlərin mədii-mənası nədi, bir bizə izah eləsən. Qulaq as:

Yeddi ildə baş əyəcək dost-yağı,

Yeddi ildə gələr zəri qolbağı,

Şah eyləyər Yusif kimi dustağı,

Bir umud çırağım pənahım mənim.

Oğul, oğul, səni and verirəm, səni-məni yaradana bu mənalardan məni agah elə mən sənin kimi bilici, qeybdən xəbər verən şeyx görməmişdim.

Yeddi ildir ağlamaqdan atamın gözləri tutulub, doqquz qardaşım da namuzu-arı belinə bağlayıb arsız-arsız vecsiz həyat keçirirlər, ancaq mənim iyim çökmüş can köynəyim atama çatsa, onu gözünə sürtsə qibləgahımın gözünə işıq gələcək. Bunnan sonra isə mən qulun, dustağın taleyində görünür ki, Misirin padşahı mən olacam.

Padşah başını salıb, xeyli fikrə getdi, əyan-əşrəf, vəzir-vəkil hamısı ürəklərində Yusifə yazığı gəlir, ay xuda, yazıqdı bu saf dil cavan, bunu bu dəfə də ölümnən xilas elə. Hamı elə bil suya dönmüşdü. Padşah ağır-ağır ayağa qalxdı, dedi:

- Yaxın gəl, oğlum, bəlkə allah günahımdan keçə…

Padşah öz tacını başından çıxarıb Yusifin başına qoydu. Ara çəkmədən vəfat etdi. Ərənlər deyərlər ki, öz günahını, öz qəbahətini boynuna alan bir şəxsin yeri behiştlikdi.

Bəli, əzizlərim, gün o gün oldu ki, hər yanı aclıq bürüdü, carçılar car çəkdilər ki, Misir padşahı aclıq çəkən vilayətlərə ucuz taxıl paylayır. Padşaha əyan oldu ki, onun qardaşları taxıla gələcəklər, o zaman xəzinədarı çağırdı:

- Kənan elindən bu nəmdə, bu nişanda sövdəgərlər gələcək, bir otaq bəzəyin, onları ləyiqnan qonaq eləyin. Mənə xəbər eləyin ki, o qonaxları qəbul eləyim.

Yusifi burada qoyaq, sizə kimdən deyək Kənan elindən, Yaqub peyğəmbərdən:

- Oğlanlarım, deyirlər Misirdə bir rəhmli padşah taxta çıxıb, bütün gəlib-gedənə çörək verir, mənim gözüm tutulub, mənimYusifim gəlməyincə gözüm də olmasın, dünyam da, gedin ordan, ay bala puldan-paradan aparın bir az taxıl gətirin, bir təhər yaza çıxaq.

Əzizlərim, bu qardaşlar nə bilirdi ki, bu padşah bunların quyuya salıb zəlil elədikləri Yusifdi? Yusifə xəbər verirlər ki, qibleyi-aləm, Kənan vilayətindən dediyin adamlar gəliblər.

Yusif dedi:

- Ə ziyafət məclisini başlayın. Ziyafətin şirin yerində Yusif içəri daxil oldu, qardaşdar onu tanımadı. 8-9 il idi ki, evdən didərgin düşmüşdü, əynində şah livası, başında tac, hardan tanısınnar, ağıllarına da gəlməzdi. Əmbə sana deyim ki, doğma qardaşı Əşrəfin gözü Yusifin üzündə qalmışdı, fikirləşirdi xudaya bu mənim zəlil elədiyimiz qardaşımıza nə qədər oxşayır.

Yusif onlara salam elədi, Əşrəfin gözü şahı yeyir, ilahi, bunun gözdəri, bunun xətti-xalı, bunun qaməti, hancarı mənim qardaşıma oxşayır, yanı insan da insana belə oxşayarmı?

- Oğlanlar, sizə bir şərtnən taxıl verəjəm ki, siz mənə hər nə soruşsam düzünü söyləyərsiniz. İndi deyin görüm hardan gəlmisiniz, kimin oğlusunuz?

- Qibleyi-aləm, biz Kənan elindən gəlmişik, Yaqub peyğəmbərin oğullarıyıq.

- Ə, mənim qəlbimi niyə ağrıtdınız. Yaqub peyğəmbər mənim ən xətrini istədiyim şəxsiyyət olub, madam siz onun oğlusunuz, sizdən a bala, pul almejam. Hamınız baravar oturun qardaş-qardaşınan, doğma-doğmasınnan çörək yeyək, onnan sonra durax. Yusif bilirdi ki, bu qardaşdarıdı, əmbə azarı buydu ki, öz doğma qardaşı Əşrəfnən baravar çörək yesin. Hamısı oturar, Əşrəf ayrı qaldı, ağladı.

- Oğlum, sən niyə ayrı qaldın?

- Qibleyi-aləm sağ olsun, mənim qardaşım sürgündü, itkin düşüb, ona görə mənim qəlbim qan ağladı, indi bilmirəm mən neynim?

- A bala, mənim də qardaşım itkin düşüf, onda sən də mana qardaş ol, baravar çörək yeyək.

Bəli, ­əzizdərim, dünyanın belə işdəri var, yenə qardaşdarın xayınnığı tutdu, bir-birinin üzdərinə baxdılar ki, ­­aya, Yusifin də baxtı-yığvalı beləydi, atamız onu çox istəyirdi,­ indi Əşrəfə bax, paccahla baravar oturuf çörək yeməyinə bax?

Əzizdərim, çörəklərini yeyib, çaylarını içif durdular.

- İndi siz mana deyin görüm, siznən bir amanat göndərsəm aparıb çatdıra bilərsinizmi?

- Qibleyi-aləm, o nə sözdü biz cannan, başnan sizin qulluğunuza hazırıq.

Oğul, sizin mahalda deyirlər şeri-sözü qanan kəslər çoxdu, mən bir məktub yazajam, atanızın yanında oxuyun, bu bir. Bir də çuvalın ağzına bir amanat qoyajam, onu atanız açsın öz əlinnən, bu iki. Və sizdən pul almejam, bu da üç. Eləyərsinizmi?

- Bəli, qivleyi-aləm sağ olsun.

Qayıdıb gedəndə Kənan elinə,

Misir torpağından mərhəmət deyin.

İntizar ataya oğul diliylə,

Çoxdu ürəyində sədaqət deyin.

Deyən Əşrəfin gözündən baharın buludu kimi yaş töküldü, ay allah, bu nə deyir, intizar ata kimi deyir, axı bu Yusifin intizarıdı mənim atam, bu padşah hardan bilir?

Günəş tək parlayıb, batan anaya,

Balasını qürbətə atan anaya,

Oğulsuz məzarda yatan anaya,

Siz mənim dilimdən rəhmət deyin.

Mən ki irazıyam haqqın payınnan,

Namərd qardaşdarın haqqı-sayınnan,

Nakam sevgilimin ahu-vayınnan,

Yusif də alıbdı hər töhmət deyin.

Əgər bu munun, Züleyxanın tayı döysə də, onun Yusifdən ötrü ahuzar çəkməsinə dözə bilmir, qəlbi ağrıyır, bu məsələni də atasına gənəşir.

Əzizlərim, deyirlər ki, halal-hümbət eləyib ayrıldılar.

Əmbə padşah xəlvətcə öz qızıl piyaləsini Əşrəfin xurcununa qoymuşdu. Bunlar gedəndən sonra Yusif cəllada əmr elədi, Kənandan gələnlər mənim qızıl piyaləmi oğurşadılar, mən onlardan pul da almadım. İndi durmayın çatın dallarınan, kimin xurcunundan çıxsa onu qaytarın dala. Qalanlarında işiniz olmasın. Qoyun getsinlər.

- Ə dayanın! Nə olub? Dedilər, padşahın piyaləsini oğurlayıbsınız?! Əşrəfin xurcununu gəzən, piyalə xurcundan çıxdı. Qardaşdar sevindilər ki, hə, şahnan qardaşdığ olub çörək yeyif, şaha xayın çıxanın aqibəti belə olar, qayıt get.

İndi bunnarı burda qoyax, sizə kimdən deyək, Yaqub peyğəmbərdən. Elə ki, eşitdi ki, karvan gəlir sürünə-sürünə karvanın qavağına çıxıb dedi:

- Yusif gəlirmi, ay bala?

Dedilər, a kişi, Yusif nədi, Əşrəfi də qaytardı şah, oğurramışdı piyalasını. Əyə, sizi də aparsınnar, Yusifin ətri var burda, a bala.

Dedilər, ə nə ətri var. Bircə bizdən pul almadı, sənin adına bir də çualın ağzına bir amanat qoydu, dədəniz açsın onu. Çuala əlini atan Yusifin paltarını gözünə sürtdü, dedi:

- Ə, mən deyirəm Yusifin ətri var, Aşıq Ələsgər belə söyləyir: əzizdərim, deyək, siz də şad olun:

Onun bu gəlməyi gör nəyə bənzər,

Nə sultana, xana, nə bəyə bənzər.

Misirdən gəlmiş göynəyə bənzər,

Kənanda Yaqufa dərman gəlifdi.

Gözlərinə basan kimi Yaquf kişinin gözlərinə işıx gəldi, ilahi, bütün anaları intizarına qovuşdur, onların gözdəri işığa, dizdəri taqətə gəlsin.

Yaquf kişi oynayıb, gülüb şaddıx eləməkdə olsun, indi sizə ərz eləyim Yusifdən. Yusif Əşrəfi bağrının başına basıf, duz kimi yaşadı:

- Qardaş, mən həmən dəyqə səni tanıdım, səni bilmirəm.

- Qardaş, sən gap eləyəndə dilim də tutulurdu, nitqim də, hardan gəlif Yusif paccah olar? İndi Əşrəf, qardaş bizimdi, ata bizimdi belə beynamısçılıq olmaz ki, biz burada kef-damax eləyək, onnar da orda intizar çəksin, mən gedim atamızı, qardaşdarımızı gətirim, sən də burda mən gələnə kimi paccahlığı idarə elə.

Yusif qoşun çəkif Kənana yollandı. Gəlib yenə məzarıstana töküldülər. Anasının qəbrinin üstündə yasin surəsi oxutdu, səcdə qaldı, a camaat, mənim anam burda yatır, ziyarət eləyim sonra gedək. Qoşun əhli sevindi ki, ilahi, nə qədər xoşbəxtlik ki, bizim mahalımızda Yusif kimi bir kişi padşahdı. Gör bunun əqidəsinə bax: məzar sandıxda bunnarın əli daş altındadı, anasına ziyarət eləməmiş keşmədi.

Aldı görək anasının üstündə Yusif nə dedi: tərəfdən ərz eləyək, sizə can sağlığı:

Baş əyirəm məzarına, mənim mehriban anam,

Öpəydim gözlərindən, bir deyərdim can, anam.

Əməlinlə rəhmətin var, eşitsin hər yan, anam

Qoynundu bilki, mana cənnəti-rövşan anam.

Üzün kövsər, baxışın nur, ona görə ağ günümsən,

Bağladı talehim sana, nurlu gecəm-gündüzümsən,

Vuran nəbzim, duyan könlüm, bu cahanda ağ üzümsən,

Bütün qananlar eşitsin, rahili-kənan anam.

Sən anasan, sən atasan, sən qardaşsan, sən bacı,

Vətənim əzəl-axır sana qalır möhtacı,

Torpax üstə qan tökülür, sənnən alır zər-tacı,

Bax Yusifə hökmdardı ey mənim rəvan anam.

Bütün gələn qoşunnar Yusifin bu gözəl kəlmələrinə səcdə qıldı, qivleyi-aləm, üzün ağ olsun, sən ana məhəbbətini bu qədər mötəbər saxlayırsan. Biz tarix boyu sana qullux eləsək də sənin ehtiramınnan nə cür boyun döndərə bilərik, siz ki, belə ədalətdi, belə ehtiramlısınız, iki dünyadə də sizin üzünüz ağ olsun.

Əzizdərim, ana torpax üstə qan tökülür, ana torpağ bizə çörək verir, deyirlər ki, ey xəstə, ana torpağına get, yaxşılanarsan. Ölənin də biz gözünə bir damcı torpax tökürük ki, ana torpağdı. Molla da kitabı açan kimi anasının adını soruşur. Ana torpaq bizə həmişə müqəddəs sayılıb, and yerimiz olub.

Deyirlər ki, bütün Kənan elləri şadlıq içərisində idi, Yaqub peyğəmbərə muştuluqçu getdi ki, bəs Misirin padşahı sənin qonağındı. Oğlannarı əl-ayağa düşdü ki, ata, bizə o, o dərəcədə hörmət elədi, elə bir ziyafət düzəldək ki, paccahın yanında üzü qara olmayax, nə qədər xoşbəxtlik ki, bütün Misir vilayətlərinin padşahı bizə qonax gəlir.

Yaqub kişi gülə-gülə camahatın qarşısına çıxdı.

- Ay camahat, sizin də intizarınız gəlsin, gözünüz aydın olsun.

- Ay Yaqub kişi, nə olub, nolar adama paccah qonax gələndə, bu nə görünməmiş işdi?

- Ayə, ay camahat, ayə, bu padşah mənim oğlum Yusifdi, itən oğlum. Gözünüz aydın olsun, sizin də həyatınız şəfalı olsun, sizin də taleyiniz üzünüzə gülsün.

- Oğlannarı dedilər, ay ata, dayan, camahatı , bizə güldürmə, elə bilərlər dəli olubsan, sonra səni tutub ağaca bağlayarlar, sən nə danışırsan?

- Oğlannarım, sizin də gözünüz aydın olsun, əgər qardaşınıza xayın olmamısınızsa üzünüz ağ olsun, allah pis işi kəssin…

Müxtəsəri Yusif cah-calalla öz evlərinə daxil oldu, atasının əlini öpdü, onun qarşısında əyildi. Yaqub peyğəmbərin sevincini söznən ifadə eləməkdə ustadlar aciz idi. Əmbə qardaşlarının əvəzinə xəjələt çəkirdi. O necə deyərlər həmişə utanmaq qananındı.

Ay oğul, Yusif, dərdin mana gəlsin, bir başına gələnləri söylə, ay allah, bu gününə şükür.

Ay ata, səni allahın köməyilə Misir ellərinə aparacam, orda başıma gələn qəzeyi-qüdrətləri söyləyəcəm. İndilik sinəmə bir xanə söz gəlib, icazə versən onları bəyan eləyərəm:

Yeddi ildi zindandayam,

Etmişdin fərman, ata.

Haqq əmriylə səda gəldi,

Göndərdim dərman, ata.

Demə oğlum beyilqardı,

Sənsiz dünya manna dardı.

Hər sahatım intizardı,

Yolumuydu duman, ata.

Oğul, dərmanına da qurvan olum, haqqın fərmanına qurvan olum, sənin o köynəyin mənim gözümün şəfasıydı, ay bala…

Fikrim çoxdu olmağına,

Mint xəyala dalmağına

Haqqın verib-almağına,

Yusif etməz güman ata.

Bəli əzizdərim, Kənan elləri ilə vidalaşıb yola düşürlər. Az sonra yetişirlər. Misirə və burda bir şaddıx başladı ki, gəl görəsən. Şaddıx nə şaddıx, qardaşdarı utanırsa da Yusif elə bir şərait yaradırdı ki, guya ki, heç bular heç bir pislik eləməyib.

Günnərin birində Yusif gəldi atasının yanına: ateyi-mehriban, mənim sənnən bir xaişim var.

- De görüm, oğlum.

- İcazə verin, qardaşlarımla ova çıxaq, həm də Misirin görməli yerlərini qardaşdarıma göstərim.

- Oğul, Yusif, get, ancaq tez qayıt, bilirsən ki, mən sənsiz aram ola bilmirəm.

Qoşun yaraxlandı-yasaxlandı, təmtəraxla, cahcalalla gəzintiyə çıxdı. Gəlib bir gözəl çəmənniyə, xoş bir bulağa yetirhaterdə gördülər ki, bir qoca arvad yolun içinə uzanıbdır.

- Ay ana, ay xala, bəs sən görürsən qoşun gəlir, bəs bu yolu belə kəsmək olarmı?

- Yusif, hayıf ki, Misir vilayətinin hökmdarısan…

- Bay, ana, o dəhşətli sözü siz mana niyə dediniz?

- Yusif, məni bəyəm tanımadınmı?

- Yox, yox bəyəm sən kimsən?

- Öyün yıxılsın, mən Züleyxa deyəmmi?

- Yaxşı, Züleyxa xanım, bax məni 7 il zindanda çürütdün, o məhəbbətdən sizdə bir az qalıbmı?

- Yox, Yusif, elə demə, onda bir idi məhəbbətim, indi mindi. Mən xayiş eləyirəm qamçınızı uzadasınız, mən qamçıdan tutub yoldan qırağa çəkilim, sizə yol verim, əhdimə vəfa eləyəm, allah burda da sənin qavağında mənim canımı ala.

- Yusif istədi qamçını uzatmasın, elə o dəm haqq-taladan səda gəldi: sana beş yüz il təzədən ömür verərəm, beş yüz ilin beş yüzünü də təzədənnən zindanda verərəm. Həyatda Yusif Züleyxanındı, Züleyxa Yusifin, qamçını uzat, Züleyxa əyağa qalxsın.

Yusif bu səsdən diksindi, qamçını uzatdı, qamçıdan tutan qamçı əlində alışdı. Deyirlər ki, bulağın başında elə bir tufan, burulğan çən-çisək qopdu ki, bir sutka yoldaş-yoldaşı tapa bilmədi. O vədə gözdərini açdılar ki, ilahi, bulağın başında gül-bülbülü, bülbül-gülü çağırır, bu şəfa bulağından bir qız su aparır, xudaya bu müleykədi, pəridi, huridi, qılmandı nədi?

- Ay qız, mənim burda bir anam, bir xalam var idi, dəyəm sən görəsən?

Qız sənəyi yerə qoydu, dedi:

- Yusif, gəl bir az su iç, ağlın başına gəlsin, yenə məni tanımadın?

- Qız, mən sizdən xalamı xəbər alıram, anamı xəbər alıram?

- A yazıq, mən Züleyxa xanım deyiləmmi?

- Ay qız, sən dəlimi olubsan? Artıq Yusifin bütün taqəti əldən getdi:

Röyamı, görürəm, ay qız, yoxsa sən,

eşmədən yaranmış şəlaləsənmi?

Mənə bəxş qılan hüsnü-rəğbəti,

Əlində kövsərli piyaləsənmi?

Ey oğlan hələ sana çox ezaf verəcəm nə darıxırsan:

Bir kəlmədə bu dünyanı yaratdıq

Təzədən yaranmış vüsaləyəm mən.

Ürəklər, könüllər haqqa bəllidi

Məhəbbət eşqinə bir laləyəm mən.

Hər anın hökmünə kim nə deyər ki,

Bu günü dünənə kim dəyişər ki,

Odur verib-alan kimdi şəriki,

Hurisən, pərisən, mələykəsənmi?

Oxu tarixləri sən varax-varax,

Keçmişə, dünənə, bu günə bax,

Alışmış, qaralmış, səngimiş çırax,

Ay oğlan dünənki bir xalayam mən.

Naqafil deyiləm, düşəm təşvişə,

Bax: varaxla bu dünyada gərdişə

Yusif haqqa duaçıdı həmişə

Ömrümün fərmanı Züleyxasanmı?

Yaxın gəl, görüşək düşmə təşvişə,

Təzədən bax, bu dünyada gərdişə

Heç kim yalan yerdən döyməsin döşə

Səni qul tək alan Züleyxayam mən.

- Ay qız, öyün yıxılsın, sən indi bir qarıydın?

- Ə bədbəxt oğlu, dünən sən də nökər idin, səni qul kimi aldım, zindana saldırdım, bu gün padşahsan, dünən mən də qarıydım, indi xanım (86).

**1147. Borc motivi** («Görən də peşimandır, görməyən də»). Kasıb olduğu vaxt molla görür ki, borc boğaza dirənib. Borc sahiblərinə də ki, allah insaf versin. Mollanın qapısını bir axçam kəsdirib borcu istəyirlər, bir sabah. Borc sahibləri gəlib getməkdən yollar yağır olur. Mollanın da pulu olmur ki, borcunu verib canını qurtarsın. Çox fikirləşir, az fikirləşir, axırda başına bir ağıl gəlir . O bir sərçəni tutub yolur və bir kisəyə qoyub bazarın içinə adamların gur olan yerinə aparıb ucadan deyir:

- Torbada bir çey var. Görən də peşimandır, görməyən də. Adamlar mollanın bu sözünü eşidib çox maraqlanırlar. Bir azdan heç adam əlindən tərpənmək olmur. Hamı torbanın içində nə olduğunu bilmək istəyir.

Mollanın bu sözünü eşidib başına toplaşanlardan biri deyir:

- Ay Molla, o torbanı aç görək içində nə var. Axı biz lap ürək göbəyimizi yedik

Molla deyir:

- Elə şey yoxdur, dost. Kim bilmək istəyirsə torbanın içində nə var keçsin beş manatından. Pulu versin mənə. Mən də torbanın ağzını açım, o da başını içəri salıb nə olduğunu görsün.

Bu minvalla adamlar başlayırlar bir-bir beş manat verib, başını torbanın içinə salıb baxmağa. Elə ki, torbada bir tükü yolunmuş ət bala bürümüşdü diri sərçəni görürlər başlayırlar ucadan bir şaqqanaq çəkib gülməyə. Ancaq o biri adamlara bu barədə heç nə demirlər. Belə gülüşlər adamları daha çox maraqlandırır. Torbanın içinə baxmaq üçün bir basa-bas yaranır ki, gəl görəsən. Bu dəfə torbaya baxıb aldananlar bir-bir gülə-gülə deyir:

- Düz deyirsən ay Molla, atan behiştlik olsun. Görən də peşimandır, görməyən də.

Beləliklə, Molla nəinki borclarını ödəyir, hətta kasıbçılığın da daşını atır (87).

**1148. Hazırcavablıq motivi** (Adsız). Bir baməzə Göyçəli bir dəfə aran ellərinə yaxın qohumlarından biri gilə qonaq gedir.

Ordan-burdan xeyli söhbət edib, danışıb, gülüşdükdən sonra, söhbət gəlib çıxır dini məsələlərə.

Dindən, allahdan, imamdan dil-dil ötən Göyçəlinin dedikləri çoxlarını susdurur. Onlardan biri qonağı porsutmaq üçün deyir:

- Qonaq qardaş, əgər sən hər şeyi bilənsənsə, tez de görüm qiblə hansı tərəfdədir?

Göyçəli görür ki, bu adam onu yaman yerdə ağzını daşa dirəyib. Çünki həm havanın buludlu olması, həm də əyləşdiyi otağın yerin hansı səmtini dəqiq bilməməsi onu yaman karıxdırır.

Hər sözə həmişə hazırcavab olan Göyçəli baməzəliyindən əl çəkməyərək deyir:

- Qohum, əgər bu sualı mənə bizim kənddə versəydin, qibləni sənə dərhal göstərərdim. Hamı bilir ki, mən buraya cəmi bir neçə saatdır ki, qonaq gəlmişəm. Mən yazıq haradan bilim ki, sizin qibləniz dünyanın hansı tərəfindədir (87).

**1149. Peyğəmbər motivi** («Pişiyin beli, kürəyi niyə yerə dəymir?»). Az adama məlum deyil ki, pişiyi hansı hündürlükdən olursa-olsun arxası üstə yerə buraxdıqda o dərhal çevrilir. Yerə kürəyi üstə yox, dörd əl-ayağı üstə düşür. Hətta yer ilə pişiyin arxası arasındakı məsafə bir qarışdan az olduqda belə bu maraqlı vəziyyət baş verir. Bunun səbəbləri xalq arasında gözəl ifadələr və əfsanələrə gətirib çıxarmışdır. Ona görə də xalq arasında deyiblər: «Pişiyin arxası yerə dəyməz, çünki onun arxasında peyğəmbər əli dəyib». «Pişik kimi arxasını yerə vermir».

Bəs hansı peyğəmbər, nə vaxt, harada əlini pişiyin kürəyinə çəkib ki, onun arxası yerə dəymir. Bu məqsədlə yaranmış çoxsaylı rəvayətlərdən biri də Göyçə elinin dilində olan əfsanələrdir. Hətta Göyçə elinin dilində olan əfsanələrin birində pişiyin təkcə yerə arxa vermədiyi mühüm amil yox, həm də onun dünyaya gəlmə səbəbi aydınlaşdılır.

Rəvayətə görə digər peyğəmbərlər kimi Musa peyğəmbər də hər yeri gəzir, adamlara Allahın tək, ulu və əbədi olduğunu, Allahdan başqa allah olmadığını deyirdi. Bir dəfə onun güzarı qədim Göyçə elinə düşür. Onu çox mehriban qarşılayırlar. Dediklərinə ürəkdən inanırlar. Elə ki, axşam olur, gecələmək üçün Musa peyğəmbər bir kasıbın qonağı olur. Ev sahibi də bundan çox razı qalır. Oturub xeyli söhbət eliyirlər. Ordan-burdan danışırlar. Nə isə ev sahibi bir də fikir verir ki, başları söhbətə o qədər qarışıb ki, qonaqlara çörək vermək yaddan çıxıb. Cəld ortalığa süfrə açılır. Ev sahibinin arvadından savayı hamısı əlində bir ağac, bir dəyənək dururlar evin güncündə. Bunu görən peyğəmbər deyir:

- Ey Allahın insanı! Ey Allaha iman gətirənlər! Məgər sizdə qonağı bir tikə çörək üçün döyməkmi lazımdır. Əgər elədirsə mən sizin çörəyinizi yemirəm.

Ev sahibi deyir:

- Ya Musa peyğəmbər, narahat olma. İndi sən hər şeyi görəcəksən, hər şey sənə aydın olacaq.

Bu vaxt ev sahibinin arvadı çörəyi süfrəyə gətirir. Elə ki, çörəyi peyğəmbərin qabağına qoymaq istiyəndə siçanların, siçovulların evin günclərindən süfrəyə hücum çəkmələri bir olur. Evin kişisi və uşaqları əllərində ki, ağacla, dəyənəklə başlayırlar siçanları qovmağa.

Bunu görən Musa peyğəmbər üzünü Allaha tutub deyir:

- Ya pərvərdigara, özünə hər şey aydındır. Mənə güc ver diləyim hasil olsun. Bu zavalı bəndələrimi siçanın zülmündən xilas edim.

O, bunu deyib əlini atır cibinə. Dəsmalını çıxardıb düyünləyir. Əlini bir hissəsinə çəkib deyir:

- Sən bir pişik ol. Siçanlara qənim kəsil. Əlimi belinə çəkmişəm. Heç vaxt sənin arxan yerə dəyməyəcək.

O düyünlədiyi dəsmalı atır evin ortasına. Dəsmal dönüb bir pişik olur. Bu siçanı burada, o birini orada boğub öldürür.

Musa peyğəmbərin bu möcüzəsini öz gözləri ilə görən evin adamları ulu tanrıya, onun əziz-kələfi olan peyğəmbərinə şükürlər oxuyurlar. O gündən pişiklər adamların yaxın, mehriban dostu olurlar. Evdə ki, ləziz xörəklərdən yeyir, yükün üstündə, isti yerlərdə yatırlar. Ona görə də pişiyi öldürmək günah sayılır.

Belə deyirlər ki, Məhəmməd peyğəmbər əbasını geyinmək istəyərkən baxır ki, onun ətəyinin birində pişik balası yatıb. O, pişik balasını yuxusundan qaldırmaq, narahat etməmək üçün əbasını pişik balasını altında olan hissəsini yavaşca, ehmalca, ustüfca kəsib geyinib gedir (87).

**1150.** **İlan motivi, çevrilmə motivi, dərviş motivi** («Qızıla dönmüş arvad»). Belə nəql edirlər ki, keçmiş zamanlarda bir kişi varmış. Bu kişi yay vaxtı öz ailəsini də elata qatıb yaylağa köç edərmiş.

Bir gün kişi yenə ailəsini dağa aparıb nə iş üçünsə arana enirmiş. O günü hava yaman isti imiş. Yolda o, bir bulağın yanında ağac kölgəsində istirahət etmək üçün atdan düşür. Bulağın sərin suyunnan içib ağacın kölgəsində uzanıb yatır. Bir az keçmiş hənirtiyə kişi yuxusunnan oyanır. Görür başının üstündə bir arvad xeylağı dayanıb. Kişi təəccüblənib xəbər alar:

- Ay arvad, sən kimsən, burda nə qayıyırsan?

Arvad ona yalvarıb deyir:

- Kimsəsiz bir adamam, bir sahibim yoxdu. Hara gedirsənsə məni də özünlə apar.

Kişi naəlac qalıb bu arvadı da evinə aparıb saxlayır. Bir neçə günnən sonra onu da özünə qoşub dağa qalxır. Kişinin arvadı görür budu əri arannan gəldi, yanında da bir arvad xeylağı. Daha bir söz deməyib yad arvadı evinə qəbul edir.

Arvad bu qalmaqalnan kişinin ailəsində qalır. Kişidən iki uşağı da olur. Bir gün kişi bir dərvişdən bu arvada bir üzük alıb gətirir. Arvad üzüyü əlinə alan kimi baxır və kişiyə qayıdır:

- Ay kişi, səni aldadıblar, üzük qızıl deyil, çürükdü. Kimdən almısan ona da qaytar.

Kişi üzüyü götürüb dərvişi axtarmağa gedir. Gəlib dərvişi bir dükanda tapır. Üzüyü ona göstərib deyir:

- Dərviş qardaş, bu üzük qızıl deyil, çürükdü. Üzüyü sənə qaytarıram.

Dərviş üzüyü alıb kişinin pulunu verir. Demə, dərviş ayıq adammış. Kişi getmək istəyəndə onu saxlayıb xəbər alır:

- Kişi, hardan bildin üzük çürükdü?

Kişi deyir:

- Arvadım dedi.

Dərviş deyir:

- Kişi, özünü gözlə, o arvad deyil, ilandı. İnsan cilidinə girmiş ilandı.

Kişi dərvişin sözünə az hirslənib deyir:

- A kişi, sən nə danışırsan, bu arvaddan mənim iki uşağım var.

Dərviş deyir:

- Öz kefinə bax, bir gün peşman olacaqsan. Odur sən onu qabaqla öldür.

Kişi yumşalıb dərvişdən xəbər alır:

- Dərviş qardaş, bəs mən nədən bilim o ilandı.

Dərviş deyir:

- Mənə diqqətlə qulaq as, gör sənə nə deyirəm. Bir axşam arvadın bişmişinə duz tök çoxlu, sonra da evdəki su qablarını boşalt, qapıları da bayırdan bağla. Amma özün bir mahnayla o bişmişdən yemə. Qoy arvadın yesin. Sonra da özünü yuxuluğa vurub arvada göz qoy. Gördüyünü gəlib mənə danışarsan.

Kişi evinə qayıdıb dərvişin dediyinə əməl edir. Bir də baxıb görür arvadı yanğından ilan olub evin ortasındakı dirəyə sarmaşıb bacadan bayıra çıxır.

Səhəri gün kişi olmuş vaqiəni dərvişə danışır. Dərviş ona qulaq asıb deyir:

- Kişi, indi gördün arvadın ilan cinsindəndi. Başına bir çarə qıl, yazıqsan.

Kişi dərvişdən xəbər alır:

- Dərviş qardaş, indi bir de görüm, mən necə onu özümnən rədd edim?

Dərviş deyir:

- Arvadın təndirə çörək yapanda arxadan itələyib təndirə sal. Təndirin ağzını bağla. Nə qədər yalvarsa da təndirin ağzını açma. Sonra məni çağırarsan mən gəlib təndiri açaram.

Bir gün arvad, təndirə çörək yapanda kişi gəlib daldan onu təndirə itələyir. Təndirin də ağzını möhkəm bağlayır. Kişi baxır təndirdən bir gurultu gəlir gəl görəsən. Bir azdan səs-küy kəsilib. Kişi onda qaçır dərvişi axtarmağa. Dərviş gəlib təndirin ağzını açanda kişi baxıb görür ki, arvadı yanıb əriyib qızıla dönüb. Dərviş qızılı təndirdən yığıb gedir (88).

**1151. Oğurluq motivi** («Aqilin «Xoruz» müxəmməsi necə yaranıb?»). Günlərin bir günü kəndə xəbər yayılır ki, Əsəd kişinin xoruzunu oğurlayıblar. Əsəd də Ağbulaqda hörmətli adamlardan biriydi.

Xoruz da nə xoruz… Döyüş vaxtı bütün xoruzları al-qana bələyirdi. Arvadlara da elə bir söhbət lazımdı. Məhlənin başı yaylıqlıları başlayırlar. Aranı dağa, dağı arana çəkməyə. Biri deyir ağız, xoruzu Əhməd aparmış olacaq. Biri deyir: bu işi hümbətin işi olacaq. O biri də o tərəfdən qayıdır ki, a günü qara, hələ demirsən, bə Məmişin buğdasını anbardan aparmayıblarmı? Mən də eşitmişəm ki, Kərimin yağ küpəsini də oğurlayıblar.

Bayaqdan bəri dinib-danışmayan Fatma xala da sözə qarışır: O boyda koperativi yarıb apardılar. Əvvəllər belə şeymi olardı… Siz də başlamısınız ki, xoruz belə getdi, yağ belə oğurlandı. Belə getsə hələ gözümüz çox şey görəcək.

Kim nə deyir desin Xoruz Əsəd kişiyi yaman yandırırdı. Çox götür-qoydan sonra durub yollanır Niftalıgilə. Onu da deyim ki, şair Aqilin əsl ada Niftalıydı. Salam-kəlamdan sonra da başlayır xoruzun itməsini yana-yana ona nağıl eləməyə. Sonra da qayıdır ki, indi deyəcəksən bir xoruz nədi ki, Əsəd bu qədər səs-küy salıb. Məsələ ondadı ki, o xoruzu döyən xoruz yoxuydu. Onun itməyinə Qasıma iyirmi beş manat pul verir.

Aqil gülə-gülə Əsədə deyir:

- A səni sağ olasan, iyirmi beş manata bir qoyun düşür, o qədər pulu uşağa niyə verirsən?

Əsəd qayıdır ki, sən Qasımla mənim işimə qarışma, biz özümüz bilərik. Məsələ nə puldadı, nə də haqq-hesabda. Məsələ ondadır ki, mənim xoruzumu yeyən oğru biyabır olmalıdı.

- Genə kimdən şübhələnirsən, xoruzu kim tutmuş olar? Kim tutacaq, özümünkülər. Orucluğda da oğurluq edərlər? Vallah adam bu işə məəttəl qalır.

Aqil qələmini əlinə alıb dizinin üstündə «Xoruz» şerini yazır. İndi həmin şeiri biz deyək, eşidib-bilənlər də şad olsun.

Utanın ay qonşular,

Yediniz mərcan xoruzu.

Qazana doldurdunuz

Dərdlərə dərman xoruzu.

Pipiyi al qırmızı

Türklərin əlvan xoruzu.

Döyüşə hazırlanmış

İngilis, alman xoruzu

Tapsaydım bir də daha

Kəsərdim qurban xoruzu

Salamat qoymaz idim

Bir saat inan xoruzu

Poyez kimi qışqırardı,

Fitə bənzəyirdi səsi

Saat kimi vaxt bilərdi,

Qığqığası, zümzüməsi

Bir yanı Qarabulaq,

Bir yanı Ağsu dərəsi.

Toyuqlara ruh verərdi

Geniş, zəngin nəfəsi.

Yas saxlayan çil fərələr,

Bürüdü al-qan xoruzu.

Yada salın ay toyuqlar

Tompulu əfşan xoruzu.

Ayın onunda yoxladım

İçəri girmiş idi.

Dimdiyi şeşper kimi,

Quyruğu lap şiş idi

Ay camaat, gümanvaram

Bu iş arvad işidi,

Əgər arvad deyilsə

Arvada bənzər kişidi.

Dedim arvad, içəridə

Saxlaynan aman, xoruzu

Eşiyə buraxmaynan

Qonşudan pünhan xoruzu

Gümanvaram ki, xoruzu

Oruc tutanlar yedilər

Çünki oğurluq ayıdı

Etdilər iftar, yedilər.

Ağzında ağı dadsın,

Olsun zəhrimar, yedilər.

İsa deyil göyə çıxa

Lap açıq-aşkar yedilər.

Tülkü-çaqqal da yoxdu ki,

Apara tardan xoruzu

Kafər olsa qıymaz idi

Yedi müsəlman xoruzu.

Əfsuslar olsun oğrular,

Fərmanın taxtası deyil.

Kərimin yağ küpəsi,

Məmişin buğdası deyil.

Koperativin dağılması

Ölkəyə sığası deyil,

Hansı birin söyləyim,

Heç də qurtarası deyil,

Gedim yalvarım Aqilə

Eyləsin dastan xoruzu.

Aşıqlar saz dəmində

Çıxarsın yasdan xoruzu. (61)

**1153.**  **Borc motivi** (Adsız).Bir gün bir kəndli bazara gedirmiş. O, həmişə beş dənə çörəklə evə qayıdarmış. Bir gün kişi yolda dostlarından birinə rast gəlir. Dostu ondan soruşur: - De görüm, sən neyçün beş dənə çörək alırsan?. Kişi ona cavab olaraq deyir: - Birini özüm yeyirəm. İkisini borc verirəm, ikisini də borcuma verirəm.

- Başa düşmədim, - deyə dostu dillənir: - Bir əməlli-başlı danış ki, səni başa düşə bilim.

- Məsələ belədir: - Çörəyin birini mən özüm yeyirəm, ikiçini uşaqlarıma verirəm, ikisini də atama və anama verirəm (107)

**1154** **Günah motivi** («Dəyirmançının oğlu»). Deyirlər qədim vaxtlarda bir kəmfürsət, nainsaf, əzazil bir dəyirmançı varmış. Bu dəyirmançının əzazilliyi nədə imiş? O, dəyirmana dən gətirən hər kəsdən hələ dəni üyütməmiş, çuvalları, dağarcıqları qapıda yerə qoymamış kirə, şahad alarmış. Sonra həmin adama dən üyütməyə icazə verərmiş. Əlacı olmayan kasıb da məcbur imiş ki, dəyirmançının bu nainsaflığını, kəmfürsətliyini qəbul etsin.

Demək olar ki, bu dəyirmana dən gətirənlərin hamısı dəyirmançının əlindən lələ-dağ gedərlərmiş.

Gün o gün olur ki, illər ötür, bu kəmfürsət dəyirmançı da zamanın gərdişində qocalır, azarlayır, can üstündə olur. O, oğlunu yanına çağırıb deyir:

- Bala, bil və agah ol. Mən xalqa çox əziyyət vermişəm. Onların dəni dəyirmanın qapısına çatmamış, ulağı, atın belində ikən şahadını almışam. İndi mən ölürəm. Onlar mənə söyüb, nəhlət oxuyacaqlar. Sən bundan narahat olma. Öz bədəməllərimdir. Çalış sən adamlarla yaxşı rəftar et, hörmət qazan. Qoy barı sənə rəhmət oxusunlar.

Atasının dediklərinə qulaq asan oğlu deyir:

- Narahat olma, ata! O dünyaya rahat gedə bilərsən. Mən elə edəcəm ki, dəyirmana gələnlərin hamısı sənə rəhmət oxusun...

Eşitdiyinə inanmayan atası soruşur:

- Oğul, bunu necə edəcəksən?

Oğlu deyir:

- Çox asan, atacan! Sən şahadı dəyirmanın qapısında alardın. Mən isə hələ yolda ikən alacam. Qoy desinlər ki, oğluna baxanda atasına min rəhmət.

Atası dili tutar-tutmaz deyir:

- Afərin oğlum, indi rahat yata bilərəm (90).

**1155.**  **Sənət motivi** («Şah sənət öyrənir»). Bir gün Şah Abbas ova çıxmışdı. Geri qayıdanda bulaq başında gözəl bir qız gördü, ona vuruldu. Qız şahın çox xoşuna gəlmişdi. Şah gəlib taxta əyləşdi, vəziri, vəkili çağırıb əhvalatı onlara söylədi. Şahın özü elə bir qayda qoymuşdu ki, razılığı olmadan heç bir qızı ərə vermək olmazdı. Şah qıza elçi göndərdi. Qız soruşdu:

- Şah nə sənətin sahibidi?

Şahın adamları təəccübləndi ki, şaha nə sənət lazımdı?

Qız dedi:

- Şah bir sənət öyrənməsə, ona getmərəm.

Şahın elçiləri yenə geri qayıtdı. Bir neçə gün keçəndən sonra şah üçüncü dəfə yenə elçi göndərdi. Qız yenə cavab verdi:

- Şah bir sənət sahibi olmasa, ona getmərəm.

Elçilər gəlib şaha dedilər ki, qız elə dediyini deyir.

Şah vəzir-vəkilini yığdı. Onlardan soruşdu:

- Daha asan sənət nədi?

Dedilər:

- Səbət hörmək.

Şah öz adamları ilən belə məsləhətləşdi ki, səbət hörməyi öyrənsin. Şah əmr elədi, nə qədər yaxşı səbət hörən varsa çağırdılar. Şah başladı səbət hörməyi öyrənməyə. Bir xeyli vaxt keçəndən sonra şah yaxşı səbət hörmək öyrəndi. Yenə elçi göndərdi. Bu dəfə qız razılıq verdi. Şah qırx gün, qırx gecə toy eləyib kəndli qızını aldı. Onlar xoşbəxt yaşamağa başladılar.

Bir gün şah ova çıxmışdı. Bir meşənin yanından keçəndə yeməkxana görüb içəri keçdi. Oturmaq istəyəndə birdən tappıltı ilə quyuya düşdü. Gördü ki, burda əlibaltalı, bığıburma iki oğlan dayanıb. Şah başa düşdü ki, kim olduğunu desə, o saat onu öldürəcəklər. Ona görə də heç nə demədi. Gördü ki, burda çoxlu adam var. Sən demə burda adamları öldürüb ətini yeyirmişlər.

Şahın növbəsi gəldi. Onu kəsmək istəyəndə dedi:

- Mənim sənətim var, məni öldürməyin. Mən səbət hörüm, aparın satın.

Onun sözünü eşidib öldürmədilər. Onun hördüyü səbətləri aparıb bazarda satanda şahın arvadı səbətləri tanıdı. O həm də duydu ki, şahın başına pis bir hadisə gəlib. Yeməkxanaya gəldilər. Şahın adamları hücum edib yeməkxananın adamlarını tutdular. Şahı azad etdilər. Şah kəndli qızının ağlına heyran olub onu daha artıq məhəbbətlə sevdi.

Onlar birgə ömür sürüb xoş gün keçirdilər, muradlarına çatdılar (91).

**1156. Borc motivi, naxələf oğul motivi, tamah motivi** («Tamahkar qazı»). Bir rəncbər kişi olubmuş. Bu kişi halal zəhmətilə arvadıyla üç oğlunu saxlayırmış. İl gəldi, ay dolandı oğlanlar boya-başa çatdı. Bir gün rəncbər baxdı ki, böyük oğlunu evləndirmək vaxtı gəlib. Borc-xərc eləyib kəndin qırağında oğlana bir ev tikdi, oğlunu evləndirib özündən ayırdı. Oğluna bir neçə qoyun-quzu, olacağından da verdi ki, özünü dolandırsın. Dedi:

- Yaşa, oğlum. Atalıq borcumu ödədim.

Bir-iki ildən sonra rəncbər bu minvalla ortancıl oğlunu da evləndirib özündən ayırdı. Qaldı kiçik oğul. Atası ona dedi:

- Oğul, sənə ev lazım deyil. Bu ev sənindir. Allah qoysa, evlənərsən, elə burada yaşayarsan.

Gün gəldi, rəncbər kiçik oğlunu da evləndirib evinə gəlin gətirdi. Bu işin üstündən bir az keçmiş kişinin arvadı taqətdən düşüb allah rəhmətinə getdi. Kişi qaldı yalqız. Bir gün gəlin ərinə dedi:

- Mənim atana baxmağa halım yoxdu. Gəl, biz də bir ev kirayə edib buradan köçək.

Gəlin oğlanın başını o qədər apardı ki, yazıq çar-naçar razı oldu. Gəlib atasına dedi:

- Ata, mən də qardaşlarım kimi ayrı yaşamaq istəyirəm.

Atası dedi:

- Siz gedəndən sonra, ay oğul, mənə kim baxacaq. Məni kimin ümidinə qoyub gedirsən?

Oğul dedi:

- Bilmirəm. Mən bu evdən köçməliyəm.

Atası dedi:

- Ay oğul, mən nə zəhmətlə sizi böyüdüb boya-başa çatdırdım. İndi məni qoyub gedirsən.

Atası nə qədər dedisə, oğlu sözündən dönmədi ki, dönmədi. Səhər oğlan mal-dövlətdən evdə nə qalmışdısa götürüb getdi. Qoca atası qaldı quru yerdə. Kiçik oğlan gedəndən sonra kişinin günü-güzaranı günü-gündən pisləşdi. Qonşuların sadağası ilə dolandı.

Bir gün qoca bir küpə alıb içini sarı palçıqla doldurdu.

Küpü həyətin başında alma tərəyinin altında basdırdı. Sonra düzəldi yola. Gəlib çıxdı böyük oğlunun evinə. Oğlunun azbarına çatanda gəlini onu görüb qaşqabağını yığdı. Mızıldadı: «Hə, indi ki, qoca bura ayaq açdı, daha günümüz olmayacaq, hər gün gələcək». Qoca salam verib içəri keçdi. Baxdı ki, gəlin onun salamına heç «əleyk» demədi. Soruşdu:

- Oğlum hardadı?

Gəlin dedi:

- Harda olacaq, evdədi.

Qoca baxdı ki, deyəsən heç oğlu da evdən bayıra çıxmaq istəmir. Yazıq məsələni başa düşdü. Dedi:

- Get, oğluma de ki, ona deyiləsi sözüm var.

Gəlin gedib evə girdi. Bir azdan oğul könülsüz evdən çıxıb həyətə düşdü. Qoca oğlunu görüb dedi:

- Ay oğul, mənim etibarlı oğlum sənsən. Ona görə də səni çox sevirəm. Mənim bir üç ay ömrüm var. Sənə bir sirr açmaq istəyirəm. Amma, gərək arvadından başqa bu sirri heç kəsə açmayasan. Heç qardaşların da bilməsin. Bil ki, cavanlığımdan əlimə düşən qızılı yavaş-yavaş yığmışam. İndi bir kiçik küpə qızılım var. Mən öləndən sonra üç gün xeyratımı verərsən. Sonra da bir axşam gedib həyətimizin başındakı alma tərəyinin altını qazıyıb küpəni götürərsən. Özünə mal-dövlət alıb kef içində yaşayarsan. Nəbadə, bu sirri qardaşlarına açasan. Onlar oğullardır, bu qızıl onlara haramdı.

Oğul bu sözü eşidən kimi kefi açıldı. Atasını qucaqlayıb dedi:

- Ay ata, sən xoş gəlmisən, heç fikir eləmə, biz səni gözümüz üstə saxlarıq. Nə qədər kefindi bizdə qal.

Oğul atasını tez evə apardı, hamamladı, pal-paltarını dəyişdi, yedirdib-içizdirdi. Qoca bu qalmaqla bir ay böyük oğlugildə qaldı. Sonra getdi ortancıl oğlunun evinə qaldı. Bu minvalla bir ay da kiçik oğlugildə qaldı. Üç ay belə yaşayıb sonra qayıtdı öz evinə. Bir qədər keçməmiş kişi öldü. Oğlanları tökülüb gəldilər. Ağlaşdılar, üç gün xeyratını verdilər. Axşam olanda hər üçü bir-birindən xəbərsiz gəldilər qızıl küpəsini çıxarmağa. Alma ağacının altında üçü də bir-birinə rast gəldilər. Biri dedi ki, atam mənə birinci deyib, o biri dedi yox, əvvəl mənə deyib. Əlqərəz, çox ixtilat elədilər. İşi belə görüb kiçik qardaş dedi:

- İndi ki, belədi gəlin gedəyin qazının yanına. Qoy, bu məsələni həll etsin. Qazı nə desə onu eləməliyik.

Axır qardaşlar razılaşıb qazının yanına getdilər. Əhvalatı ona danışdılar. Qazı bu ixtilatı eşidib onlardan çox tamaha düşdü. Qazı ürəyində ölçüb-biçdi ki, necə eləsin ona da qızıllardan bir pay düşsün. Qazı bir az fikirləşib dedi:

- İndi gedərik həmin yerə. Mən əsamla bir-birindən aralı üç cızıq çəkəcəyəm. Sonra küpəni başımın üstünə qaldırıb yerə boşaldacağam. Hər birinizin qisməti cızıqların arasına töküləcək.

Qardaşlar razılaşanda qazı yan otağa keçib başına elə böyük bir sarıq düzəldib qoydu ki, ona bir küpə yox, lap iki küpə qızıl da yerləşərdi. Dedi:

- İndi gedəyin.

Gəlib alma tərəyinin altında dayandılar. Qazı dediyi təkin əsası ilə üç cızıq çəkdi. Dedi:

- Küpəni qazıb çıxarın. Amma, küpənin içinə əl salmayın. Qazı küpənin ağzını açandan sonra başının üstünə qaldırıb ağzı aşağı əndərdi. Küpənin içindən palçıq qazının başına töküldü. Qazı bu işdən pərt olub dedi:

- Atanıza etdiyiniz hörmətin əvəzini aldınız, arada məni də biabır elədiniz (92).

**1157. Sənət motivi, Ovçu Pirim motivi, qarı motivi** («Ovçu oğlu». Nağıl tipli rəvayət). Ha orda, ha burda, xaraba karvansarada, qarpıza mindim dəryadan keçdim, yaba ilə ayran içdim, heç belə yalan deməmişdim.

Oladı, olmuyadı, Ovçu Pirimin bir ovçu dostu oşadı. Öləndə xatununa bərk-bərk tapşırdı:

- Oğluna ovçuluq sənəti verməzsən. Qalan hansı sənəti istəsə öyrənsin.

Aylar, illər gəlib keçdi. Ovçunun oğlu gəlib on səkkiz yaşına çatdı. Anasına dedi:

- Ana, atam nə sənətin sahibi idi?

Anası dedi:

- Oğlum, atan yaxşı rəncbər idi. Oğlan bir müddət bu sənətdə işlədi. Bir gün bir nəfər paxıl adam oğlana eşitdirdi:

- Atası nə sənətdə idi, bu nə sənətdədi.

Oğlan anasının yanına gəlib dedi:

- Ana, düzünü de, atam nə sənətin sahibi idi. Tez ol, atamın sənətini mənə de.

Anası bu dəfə də onu aldadıb dedi:

- Oğlum, atanın yaxşı dükanı var idi.

Bəli, oğlan bütün əkinini, kotanını, öküzünü satıb dükan açdı. Başladı alış-verişə. Bir müddət ana-bala beləcə dolandı. Ancaq bu da uzun sürmədi. Oğlan yenə bir mərdimazara rast gəldi. O, oğlana eşitdirdi:

- Bunun atasından xəbəri yoxdu. Atası nə sənətin sahibi idi, gör bu nə ilə məşguldu!

Bu sözlərdən ovçu oğlu bərk hirsləndi. Siyirdi xəncərini düşdü anasının üstünə:

- Ana, siftə dedin atam rəncbər idi, sonra dedin dükançı idi. İndi düzünü de görüm, atam nə sənətin sahibi idi? Düzünü deməsən, səni öldürəcəm.

Xatun gördü yox, düzünü deməsə işi şuluxdu, oğlu bərk hirslənib. Odu ki, dedi:

- Oğlum, mən sənin atanın vəsiyyətini yerinə yetirdim. İndi ki, inad edirsən, bil, atan ovçu idi.

Oğlan başa düşdü ki, artıq anası onu aldatmır. Odu ki, sakitləşdi. Başladı ovçuluq etməyə. Anası tapşırdı:

- Oğlum, ova çıxanda həmişə günçıxana get.

Oğlan dedi:

- Sən ki, məni aldatdın, günbatana gedəcəm.

Ovçu oğlu az getdi, çox getdi, dərə-təpə düz getdi, gəlib bir düzənliyə çıxdı. Gördü ki, bir ceyran qarşısında dayanıb. Ceyranı vurdu. Od qalayıb kabab çəkdi. Bişən tikələr təzədən ceyrana dönürdü. Oğlan bu işə mat qaldı. Qayıdıb evə gəldi.

Başına gələn əhvalatı anasına danışdı. Anası dedi:

- Get, atanın Ovçu Pirim adlı bir dostu olub, onun yanına. O bilər.

Ovçu oğlu Pirimin yanına yola düşdü. Gəlib bir xatuna rast gəldi. Xatun dedi:

- Ovçu Pirimin evi buradı.

Oğlan gördü ki, Ovçu Pirim daş daşıyır iki eşşəknən. Dedi:

- Salam, əmi, mənə Ovçu Pirim lazımdı.

Dedi:

- Salam, oğlum, Ovçu Pirim mənəm. Nədi istəyin?

Oğlan başına gələn əhvalatı mən sizə söyləyən kimi Ovçu Pirimə danışdı.

Ovçu Pirim dedi:

- İndi sən qulaq as, mən öz başıma gələnləri söyləyim, sən özün nəticə çıxar.

Mən sənin atanla birlikdə ovçuluq edirdim. Dünyada ayağım dəymədiyi yer yox idi. Ovdan da həmişə əli dolu gələrdim. Gözəl-göyçək arvadım var idi. Biz mehriban dolanardıq. Bir dəfə ovdan qayıdanda gördüm ki, bir nəfər evdən çıxıb getdi. Bu cuhud idi. İynə-sap kimi şeylər satardı. Bu hadisə bir neçə dəfə təkrar olundu. Bir gün mən ova getməyib yarıyoldan qayıtdım. Gördüm ki, cuhud arvadımla bir yorğan-döşəkdə yatıb. Mən istədim ki, cuhudu, arvadımı vurub öldürüm. Cuhud yastığının altından bir çubuq çıxarıb məni sərçə elədi. Qarışdım sərçələrə. Getdim bir qoca qarı var idi. Başladım darılarını yerə dağıtmağa. Qarının nəvəsi gələndə bütün sərçələr uçub getdi. Uşaq məni tutub nənəsinin yanına gətirdi.

Qarı məni görüb o saat tanıdı. Dedi:

- Ay Ovçu Pirim, sən sərçəlikdə necə yaşayırsan? Mən sənə kömək eliyə bilərəm?

Uçub gəldim evimizə. Gördüm ki, arvadım evdədi. Tez məni vurub itə döndərdi. Kənddən qırağa çıxdım. Gördüm dağın başında bir sürü qoyun var - xoşsifət bir çoban da sürünün yanında. Fikirləşdim ki, məni saxlasa bu çoban saxlayacaq. Çobanın ayaqlarına sarmaşdım. Çoban məni saxladı. Gətirdi çiy ət atdı, yemədim. Bişirib verdi yedim. O biri itləri bağlayırdı, məni açıx saxlayırdı. Gördüm sürüyə bir ayı dadanıb, hər gecə qoyunları aparır. Ayı gəlib adam kimi fit verirdi. Bir gecə arıq bir qoyunun yanında yatmışdım. Ayı qoyunu aparanda boğazından yapışdım, ilqımını çıxardım. Gedib çobanın ayaqlarından yapışdım, gətirib ayını göstərdim. Çoban adımı qoydu «Qanlı it». Adım çatdı başqa sərkarlara. Bir sərkar gəldi məni on qoyuna aldı. Orda da bir ayı öldürdüm. Daha da məşhurlaşdım. Adım hər tərəfə yayıldı. Bir paccahın qızının dili tutulmuşdu. Paccah sərkarı yanına çağırıb dedi:

- İtin qızımın dilini açsa, qızımı sənə verəcəm, açmasa onu öldürəcəm.

Çoban dedi:

- Olsun.

Məni apardılar qızın yanına. Başladım qızın yanında gözləməyə. Qız lal-dinməz uzanmışdı. Dinib-danışmırdı. Gecənin bir yarısı gördüm ki, bacadan bir qarı düşdü. Başa düşdüm ki, qızın dilini bu qarı bağlayıb. Yapışdım qarının boğazından. Qarı dedi:

- Məni burax.

Qızı göstərdim. Qarı bildi ki, qızın dilini açmasa buraxmayacağam. Nə elədisə qızın dili yavaş-yavaş açıldı. Qarı and verdi ki, bu sirri heç kimə açmayım. Mən qarıya yalvardım ki, dərdimə çarə eləsin. Qarı söz verdi. Bir azdan xəbər yayıldı ki, qızın dili açılıb. Qız atasınnan danışdı. Paccah qızının dilinin açılmasından çox sevindi. Sonra çobana dedi:

- Qızı verdim sənə.

Bəli, qızı verdilər çobana. Toy başladı. Məni çoban qoydu qapı ağzına. Dayandım, dayandım, birdən qaçdım həmin qarının yanına. Dedim:

- Mənim dərdimə çarə elə.

Qarı dedi:

- Bala, sən ki, mənə yaxşılıq elədin. Sənin dərdinin çarəsini deyərəm.

Qarı bir çubuq verib dedi:

- Get başını bu çubuğun üstünə qoy. Ürəyindən keçir ki, adam olasan. İstəyin yerinə yetəcək.

Qarı deyən kimi elədim. Öz əvvəlki halıma düşdüm. Çox sevindim. Tez evimizə getdim. Gördüm ki, arvadım yenə cuhudla bir yerdədi. O istədi ki, çubuğu götürüb məni vursun. Mən ondan tez tərpəndim. Hər ikisini vurub eşşək elədim. Gəldim çobanın yanına. Evə girmək istəyəndə çoban qabağımı kəsdi, dedim:

- Ayə, o mənim gəlinimdi.

Bundan sonra əhvalatı çobana danışdım. Çoban bizə toy elədi. Mən paccah qızı ilə evləndim.

Ovçu Pirim hekayəni başa vurub dedi:

- Bax, o gördüyün arvad paccahın qızıdı. Onunla xoşbəxt yaşayıram. Bu eşşəklər isə biri köhnə arvadım, biri də cuhuddu. Mənim dünyada heç nəyə ehtiyacım yoxdu. Bu daşı bu eşşəklərlə o tərəf, bu tərəfə daşıtdırmaqda məqsədim onlara əziyyət verməkdi.

Oğlan Ovçu Pirim ilə xudahafizləşib evlərinə qayıtdı.

O gündən ovçuluğun daşını atdı. Özünə ayrı bir sənət tapıb yaşamağa başladı.

Göydən üç alma düşdü, biri mənim, biri özümün, biri də nağıl söyləyənin (91).

**1158.** **Qisas motivi**, **dostluq motivi** («Cəfərli»). Deyillər Şəmkirdə Heydər adlı bir kasıb kişi var imiş. Günlərin bir günü əldə etdiyi buğda qırığını eşşəyə aşırıb dəyirmana aparırmış. Yolun bir doloy yerində kəndin ağası ilə qabaqlaşır. Ağının atı eşşəkdən hürkür, az qalır ağanı yıxsın. Ağa bir təhər özünü yəhərdə saxlayır və kişiyə qəzəblənib kövəyindən on açılanı çıxardıb kişinin təpəsinə boşaldır. Sonra kəndə gəlib kişinin qohumlarına deyir:

- Heydar kişini filan yerdə gəbərtmişəm, gedin itinizi gətirin.

Heydar kişinin qohumları gedib meyiti gətirib dəfn edirlər.

Ancaq ağaya ürəklərində qəzəblənsələr də, bir şey deyə bilmirlər. Heydar kişinin anasının qucağında Cəfər adlı bir oğlan uşağı olur. Vaxt olur uşaq böyüyüb on beş, on altı yaşına çatan vaxtı bir gün oynaşan vaxtı bir uşaqla dalaşır, uşağı döyüb ağzını qanadır. Döyülən uşaq ağlaya-ağlaya evlərinə gedib əhvalatı atasına xəbər verir. Uşağın atası gəlib Cəfəri vurub, qulağını burub deyir:

- Küçük, elə qeyrətli oğlansan, get dədəyin qisasını al.

Cəfər fikirli-fikirli evə gəlib anasına deyir:

- Ana, eşitdiyimə görə atamı öldürüblər. İndi düzünü deyirsən de, demirsənsə məndən əlini üz. Gedib meşədə özümü asacağam.

Anası nə qədər altdan-üstdən danışdısa olmadı. Gördü oğlu inad edir. Doğrudan da meşəyə qaçıb özünü asmaqdan qorxub əhvalatı olduğu kimi danışıb yalvara-yalvara dedi:

- Oğlum, olan olub, keçən keçib. Heç üstünü vurma, o ağa ilə allah danışsın. Sonra acığın tutar ağaya bir söz deyərsən, səni də öldürüb məni pis günə qoyar. Öldürməsə də şər-şür edib qəzəmətə saldırar. Mən də dərdə dözməyib ölərəm.

Cəfər anasını arxayın salıb dedi:

- Ana, atamın gücü çatmayana mən nə edə bilərəm, səninki olmasın, ağa-bəylər qudurğan olur. Elə belə atamın ölümünü bilmək istəyirdim ki, öz əcəli ilə ölüb, yoxsa öldürüblər.

Oğlanın anası arxayın düşməkdə olsun, eşit Cəfərdən. O, bu əhvalatı biləndən sonra heç səbr eliyə bilmirdi. Ağanı gördükcə elə bil onu ildırım vururdu. Ancaq silahı yox idi ki, ağanı öldürsün. O qət elədi ki, nəyin bahasına olur-olsun silah əldə etməlidir. Bir gün yolu əmisigilə düşmüşdü. O, əmisinin silahı olduğunu bilirdi. Fürsət edib silahı oğurşadı. Qoydu göbəyinə. Silahı ələ keçirən gündən elə bil dünya onun idi. Hərdən bir də düşürdü ağanın dalınca. Bir gün gördü ağa başında adamlar şirin-şirin söhbət eləyir. Cəfər neçə gün idi fürsət axtarırdı. Onlara yaxınlaşıb ayaq saxladı, guya onları dinləyir. Böyüklərdən biri uşağa təpindi ki, get burdan, bura sənin yerin deyil. Cəfər tərpənmədi. Ağa uşağı süzüb, sonra dedi:

- Ə, küçük, rədd ol burdan.

Uşaq yenə yerindən tərpənmədi. Ağa bir də çığırıb dedi:

- Elə bunun atası da belə zırvazır idi.

Cəfər bir qədər də yaxınlaşıb dedi:

- Ağa, düz buyurursan, ancaq söhbətin xoşuma gəlirdi, ona görə dayanmışdım. Atama gəldikdə, al bu da sənin payın.

Gövəyindən onaçılanı çıxardıb içində nə ki vardı patron, sıxdı ağaya. Adamlar hay-haray eliyənə kimi qızıl quş kimi uçub yoxa çıxdı. Əhvalat tez kəndə yayıldı. Ağanın adamları atlanıb düşdülər dalınca. Cəfər oldu bir para çörək, çıxdı yoxa. Ağanın adamları dünyanı ələk-vələk elədilər, Cəfərdən soraq ala bilmədilər. İndi eşidin Cəfərdən. Abdal donunda gəlib çıxdı Kür üstü ovalığına Alı adında bir xana nökər oldu. Deyilənə görə Alı xan çox varlı-hallı, igid bir kişi olub və çoxlu qul-qaravaşı, naib-nökəri var imiş. O, Cəfəri nökər götürdü və adını xəbər aldı: Cəfər dedi:

- Ağa, adım Qəribdir.

O gündən Cəfərin adı Qərib oldu. Ağanın adamları bura da gəlib çıxdılar və burada da Cəfər adlı adama rast gəlmədilər. Bu minvalla Qərib nökərçilik edirdi. Qoçaqlıqda və üzüyola olmaqda Qərib nökərlərin hamısından fərqlənirdi. Alı xanın iki oğlu var idi, böyük oğlu ailəli idi, kiçik oğlu isə nişanlı idi. Bu yaxınlarda ağa oğlunun toyunu eləmək istəyirdi. Gözlənilən vaxt gəlib çatdı. Alıxan hər tərəfə dəvətnamə paylatdı. Hər tərəfə atlı göndərdi. Gəncə tərəfdə olan kəntlərə Cəfər getdi. Dəvətnaməni kənt-kənt paylayan zaman gəlib çatdı Boluslu kəndinə. Atı sürdü ağanın dəvətnaməsini versin, qapıya bir qız çıxdı. Hər ikisi bir-birinə baxdı. Qız nə qız, elə bil ay parçasıdı, yemə-içmə gül camalına, xətti-xalına bax. Qərib bir könüldən min könülə aşiq oldu qıza. İrəli durub dili tutar-tutmaz qıza dedi:

- Siz ağanınmı qızısınız?

Qız dedi:

- Bəli.

Oğlan ağanın dəvətnaməsini qıza verib dedi:

- Alıxan ağa, sizi ailəliklə oğlunun toyuna dəvət edir.

Elə bu vaxt içəridən bir xanım çıxıb qızı səslədi və dedi:

- Ay Çiçək, gəl bəri, orada sənin nə işin var?

Qız diksinən kimi oldu. Tez gedə-gedə, anamdı, - dedi.

Ayrıldıqda gözləri yenə bir-birinə sataşdı. Qız içəri keçən zaman yenə çevrilib bir də oğlana baxdı. Qərib isə yerində qalmışdı. Bir qədər qızın dalınca baxdı və qız gözdən itən zaman öz-özünə dedi: «Aha gözəl qız, sənə çiçək deyirlərsə, mənə də Qərib diyəllər». Xülasə dəvətnamələri paylayıb qurtardı və atını geri, kəndə çapdı. Bəli, toylar başlandı, atlar sürəyə qoyuldu. Qərib ağanın atlarından birini çoxdan gözaltı eləmişdi. Elə kağız paylamağa da o atı minmişdi. Qərib də oğlanların için dəidi. Alıxan hərdən Qəribə baxıb ürəyi dağa dönürdü. Çünki Qərib oğlu qızıha deyildi, uca boy, enli kürək, incə bel, bığı burma, deyirdin xudaya, görəsən bu oğlan Koroğlunun hansı dəlisidir. Bir neçə atlı irəli gəldi. Lap axırda qonşu bəylərdən at sürəni, hamıdan qabaq özünü saldı toy yerinə. Bəylərin çoxunun qanı qaraldı. Qərib də elə olmuşdu bıçaq vursan qanı çıxmazdı. Atlar bir də sürəyə qoyuldu. Qərib Alıxana yaxınlaşıb dedi:

- Ağa, icazə ver məndə sürəyə çıxım.

Alıxan dedi:

- Oğlum, səndən elə bunu gözləyirdim, get atların hansı yaxşıdı, seç min yubanma.

Qərib öz mindiyi atı çəkdi meydana. Atın quyruğunu düydü, ayaqlarını soyunub şalvarı dizə çəkməyib, qızılquş kimi sıçradı atın belinə, yalmanına yatıb çarıtdı. Toyda nəki ağala, bəylər, pristavlar və toyun adamları var idi, maraqlanıb sürəyi gözlədilər. Bir neçə vaxtdan sonra at sürənlər atlarını toy yerinə çapırdılar. Hamıdan arxada Qərib çapırdı. Alıxanın qanı qaralmışdı, ancaq üzə vura bilmirdi, axı toy onun oğlunun toyu idi. Atlar yaxınlaşırdı. Elə bu vaxtda Qərib atını məhmizlədi, hə kəhər at, indi hünər yeridi - dedi. At elə bil Qəribin sözünü anşadı, əldən götürüldü. Bir qədərdən sonra atlıların ortasında idi. Qərib bir qeyhə çəkdi, at elə bil qanad açdı. Bir azdan sonra atlılar qabağında tərlan kimi süzmüş gedirdi. Hamı bir-birini basa-basa irəli baxırdı. Atlılar yaxınlaşdı. Qərib hamıdan qabaq özün saldı toy yerinə. Toy çalındı, Qərib meydanda at süzürdü, o biri atlar da gəlib çıxdılar. Toy babası əmr elədi Qəribin atına bir qırmızı yelənli kalağey bağlandı və əlli manat da pul verildi. Toyun ən şirin yerində lopa qalxdı, ucunda da fındıq ləpəsi. Mənəm deyən oğlanlar tüfənglərindən atəş açdı, heç biri ləpəni vura bilmədilər. Qərib Alıxanın üzünə yazıq-yazıq baxırdı. Alıxan onu başa düşüb tüfəngini uzatdı Qəribə dedi:

- Al Qərib, bir sən də özünü sına.

Qərib tüfəngi alıb üzünə tutdu, tətik çəkildi. Baxdılar ləpə harda idi. Bir kalı irəli sürüb ləpəni sapa keçirib bağladılar kalın buynuzlarının arasına. Yenə atəş başlandı, heç kim vura bilmədi. Elə ki növbə gəldi Qəribə, çökdü dizinin üstə, tətiyi çəkdi tüfəng açılmağı ilə ləpənin göyə sovrulmağı bir oldu. Bu minvalla toy təmtəraqla başa çatdı. Alıxanın başı açılandan sonra Qəribi hüzuruna çağırıb dedi:

- Qərib bala, bu vaxta kimi nökərim idin, indən belə üç oğlum var, üçüncüsü isə sənsən. Nə ki malım-mülküm var, sərkərliyini verirəm sənə. Bəli, bu gündən sonra el-oba Qəribi Alıxanın oğlu bildi, el-obada oğlanların çoxu Qəriblə dost olurdular. Qərib çox kef-gələcək içində yaşayırdı. Bircə dərdi var idi, o da anası idi. İstəyirdi yanına gətirsin, o da heç cür mümkün döydü. Alıxan ağanın işi də yaxşı idi. Qəribi çox yaxşı səhmana salmışdı. Özü də harda söz düşürdüsə Qəriblə fəxr edirdi. İndi eşit Qəribdən. Alıxan arif adam idi. Hər gün Qəribə nəzər salanda görürdü nəsə həmişəki eşqi yoxdur. Özü də sınan kimi olub. Axşam arvadına dedi:

- Arvad, nəsə Qərib oğlun bikefdi, özü də sınan kimidi. Axı o sənin oğlundu, halından halı ol və mənə xəbər ver.

Gözünə dönüm arvad qırığı nə yaxşı bilmirdi Qəribin dərdini. Hayıf ola, arvadlar kişilər kimi palan başdırmı? İsvahanda oturub Təhrandan xəbər verirlər. Yalanha döy, xəbərçiliyin üstə kişilər arvadları bir dama doldurub ağzını möhkəm bağlayırlar və bir də bir qarovul qoyurlar ki, gör indi nə danışıb, nədən xəbər verəcəklər. Elə bu zaman külək əsir, bacadan içəri bir saman düşür. Samanı biri əlinə alıb deyir:

- Samana baxın, a qızlar, samana.

O biri arvad deyir:

- Ağız, burda saman nə gəzir, bəri ver görüm. Tez samanı əlinə alıb deyir:

- Yalansa günün göy əskiyə dönsün. Bu samanha döylü, zamandı.

O biri arvad deyir:

- Yalansa ətin tökülsün, əgər o zamandırsa?

O biri arvad deyir:

- Sənin ətin tökülsün, samanı zaman saxlar. Ona görə də ona zaman deyillər.

Üçüncü arvad araya girib deyir:

- Ağız, niyə bir-birinizi yeyirsiniz, bir o samandı, zamandı, nədir, bəri verin görüm.

Samanı onların əlindən qapır. O yan, bu yana çevirib deyir:

- İkinizin də ağlınız qar suyuna dönsün. A başı xarablar, bu nə samandı, nə zamandı. Bu onu göstərir ki, kəntdə Zaman adlı bir adam ölüb. Qaravul tez qaçıb əhvalatı xalqa danışır. Adamlardan biri deyir:

- Əyə, bir tərpənin Zamanın evini görün nə var, nə yox. Xəbər gəlir ki, bəs Zaman kişi ölüb. Bəli, Alıxanın arvadı bilirdi nədir Qəribin dərdi. Üzün ərinə tutub dedi:

- Ay kişi, Qəribin dərdi Novruz dərdidi. Eşitmisənmi bir qız deyib: - Ana, mənim dərdim Novruz dərdidi. Qərib evlənmək istəyir.

Alıxan dedi:

- Arvad, bu yaxşı xəbərdi. İndi mənim dilimlə de kimi istəyir barmaq bassın. Ona oğlanlarımdan artıq toy eliyəcəyəm.

Arvad dedi:

- Oğlanlarına da qurban, Qəribə də. Tapmışam, deyir, Gəncə tərəfdə filan ağanın Çiçək adlı bir qızı var, alırsınız o qızı alın, başqa qızı alan döyləm.

Alıxan əhvalatdan halı oldu, dastan dili ilə desək uzaq olar, ona görə də nağıl dili ilə deyək. Alı kişi bir neçə özü kimi bəylərlə qızın ataçına elçilik eləyib qızı aldı Qəribə.

Elə bir toy elədi ki, Kür üstü ovalıqları hələ elə toy görməmişdi. Bir neçə il Qərib xoşbəxt yaşamaqda olsun, eşit Çiçəkdən. Bir gün Qərib evə gələndə gördü Çiçəyin alt dodağı yer süpürür, üst dodağı göy. Çiçək qara-göy buluddu. Qərib məəttəl qaldı. Xəbər aldı:

- Çiçək, olmasın dərdin, qəmin, niyə belə bikefsən? De dərdini.

Çiçək başını qaldırıb, Qəribin üzünə baxıb dedi:

- Ay Qərib, mən elə bilirdim sən bu bəyin doğma oğlusan, əvvəl nökəri olmusan, sonra özünə oğulluğa götürübmüş. O ki oğulluqdu, elə mənim ata-anamın da oğlu ola bilərsən, axı atamın zürriyəti bir mənəm. Onu da verib sənə, ər-arvad qalıblar tək-tənha. Oğul yox, qız yox, özü də bəy adam. Varı-dövləti aşıb başından, indi yaxşı olar ki, köçək ata-anamın yanına, mən qızı olum, sən isə həm kürəkəni, həm də oğlu. Yoxsa bu qürbət məni əldən salıb saraldır. Ata-anamın qoca vaxtı, tənhalıqlarına dözə bilmirəm.

Belə-belə sözlərdən o qədər dedi. Axırı Qəribi yoldan çıxardıb Alıxandan ayrılmasına razılıq saldı. Səhər Qərib Alıxan ağanın yanına gedib dedi:

- Ağa, mən sənin nəyinəm?

Ağa dedi:

- Oğlum.

Qərib dedi:

- Yaxşı oğulun axırı ayrılıqdı, indi məni ayır, nə düşərim var, mən gedirəm.

Alıxan ağa dedi:

- Oğul, ayrılıb belə xeyir ola, hara gedirsən?

Qərib əhvalatı danışıb dedi:

- Yenə sən mənim atamsan, əyağımı burdan kəsən deyləm.

Ata çox dəlalət elədi, oğul gəl getmə eləmə, getsən xeyir də olmuyacaqsan. Mənimlə qalsan filan-filan mülklərimi də sənə verəcəm. Məndən sonra sən ay bala, bəy ola bilərsən, həm də mənim oğlanlarıma həyan olarsan. Ağa çox dedi, Qərib az eşitdi. Axır aləmdə nə istəyirdi, birə-beş verdi. Qərib düşən payını arabalara yükləyib, Çiçəyi də götürüb getdi qaynatası evinə. Bir qədərdən sonra Qərib burda ad aldı. Qərib budu getdi, Qərib budu gəldi, qoçaqlıqda, mərifət-hörmətdə və səxavətdə adı el-obaya yayıldı. Bir növ ilə anasını yanına getirmək istəyirdi. Ancaq işin üstü açılacağından ehtiyat eləyirdi. Günlərin bir günü Qəribin dostlarından biri ona dedi:

- Qərib, sən bilirsən ki, mən sənin ən sadiq dostunam, sənə bir sirr açacağam, aramızda qalsın.

Qərib dedi:

- De görüm nə sirrdir.

Dostu dedi:

- Yaxşı olar ki, Bağır bəyin oğlu ilə dostluğu kəsib ondan aralanasan.

Qərib dedi:

- İçini de görüm.

Dostu dedi:

- O, sənə dost olsa da müxənnətdi. Çiçəklə onun hərəkətindən heç gözüm su içmir.

Qərib ayağa qalxıb onaçılanı istədi dostuna çaxsın. Dostu dedi:

- Əvvəlcə səbr elə, çünki mən elə qanmışam.

Bir qədər də söhbət edib aralandılar. Yer, göy elə bil Qəribin başına fırlanırdı. Az qalırdı gedib Çiçəyi ana-atası ilə birlikdə qırsın. Çox götür-qoydan sonra bir qərara gəldi. Bir axşam dedi:

- Çiçək, mənə hazırlıq gör, sabah Gəncəyə gedəcəm, orda bir dostum var, onun ilə birlikdə ordan Ərəsayə (Rusiyaya) gedəcəm. Bəlkə bir ay qalmalı oldum. Məndən nigaran olmayın.

Qəribin sözü söz idi. Tədarük görüldü. Qərib sabah açılacağı yola düşdü. Bu kəntdə Paşa adlı bir faytonçu var idi, gəldi onun yanına, faytonu kirələdi. Bu şərtlə bircə onu götürəcək. Neçə adam aparacaq, pulu ondan çatacaq. Qərib oturdu faytona o qədər yol getdilər gecə düşdü. Cəncəyə çatmağa hələ var idi. Qərib dedi:

- Paşa, faytonu saxla. Burdan sonra mən elə-belə getməliyəm. Xəbər alan olsa, de Gəncədə düşürdüm. Al bu da zəhmət haqqın.

Paşa gördü Qərib başqa hava çalır. Dedi:

- Qardaş, mən hələ belə iş tutmamışam ki, yolçuları yarı yolda düşürüb pulunu da alıb basam cibimə.

Qərib dedi:

- Ay kişi, o sənin nəyinə gərəkdi, onu mən bilərəm. Al pulunu çıx get.

Paşa bir qədər fikirləşib dedi:

- Qərib, səndə nəsə var, kiminsə sirrini məndən gizlətmə. Axır məni də adam hesab elə.

Paşanın mərdanəliyini bir neçə dəfə eşitmişdi. Qərib indi də gördü çox açıq-saçıq və mərdanə danışır. Dedi:

- Paşa, sirr saxlamaq igidliyə gəlməyib. O insanlarda bir haldır, indi sirrimi saxlaya bilərsənmi?

Paşa söz verdi. Qərib olan əhvalatı Paşaya danışdı və dedi:

- Heç bu haqda sən bir şey eşitmisənmi?

Paşa dedi:

- Qərib, bir-iki dəfə qulağıma bu sən deyən səda dəyib, ancaq inanmıram. İndi səni başa düşdüm. Bu işdə mən sənə yoldaş olub, ölsən-öləcəm, qalsan yenə səninləyəm. Sənin igidliyin mənə çatıb. Odur ki, sənin kimi oğlanın namusunun alçalmasını götürə bilmərəm. Otur faytonda, sən hara, mən də ora.

Paşa Qəribi bir neçə gün gizlətdi, öz işlərini tələm-tələsik səhmana saldı, sonra Qərib ilə getdilər Qəribin evlərinə. Gecə idi. Qərib pəncərədən sinci saldı, gördü yer salınıb, amma boşdu. Çiçək yerində yoxdu. Öz-özünə dedi: «Bəlkə tək yata bilmir anasının yanında yatıb». Keçdi o biri otağın pəncərəsindən sinci saldı. Gördü xeyir, qaynatası, qayınanası yatırlar. Çiçək burda da yoxdur. Qayıdıb əhvalatı Paşaya söylədi. Bir qədər fikirləşib sonra mal-tövləsini gəzmək qərarına gəldilər. Qərib Paşanı damın orta bacasının ağzında qoydu ki, bəlkə elə burdadırlar. Bu bacadan çıxası olsalar silah atıb səs-səmir eləmə, xəncəl ilə işini gör. Özü isə tövləyə girdi. Diqqətlə o tərəf, bu tərəfə nəzər saldı. Gördü tövlənin lap dal tərəfində xısın-xısın səs gəlir. Yavaş-yavaş səsə doğru addımşadı. Nə görsə yaxşıdır. Çiçəklə Bağırxanın oğlu qol-boyun olub oturublar, bir-birini oxşuya-oxşuya, şirin-şirin söhbət eliyirlər. Qəribin hirsindən gözlərinə qaranlıq çökdü. Sonra özünü ələ alıb onların üstünə atıldı. Bağırxanın oğlu da balaca paz deyildi. O da özünü ələ alıb hücuma hücumla cavab verdi. Tutaşdılar. Çiçək fürsətdən istifadə edib aradan çıxdı. Qərib Paşaya işarə verə bilmədi. Bir qədər vuruşan Qərib şir kimi nərildəyib elə xəncəl çəkdi ki, Bağırxanın oğlu yerə sərilib qanına bələndi və ağzını bir dəfə açıb yumdu. Qərib Paşanın yanına qayıdıb əhvalatı danışdı. Paşa az qala hirsindən ağlasın ki, axı sən məni niyə bacanın ağzında qoydun ki, mən quş qaravulu idimmi? Heç olmasa Çiçəyin də işini mən görərdim. Qərib dedi:

- Eybi yoxdur, Çiçək mənim əlimdən hara qaçacaq. Tədbir görüb Bağırxanın oğlunun qanını təmizləyib meyidini də gizlənib izi itirdilər. Sonra Qərib bir qədər ora-buranı araşdırdı, bu gecə Çiçəyi ələ keçirə bilmədi. Hər ikisi də qayıtdılar yerlərinə. Xanın oğlunu çox axtardılar, tapmadılar ki, tapmadılar. Bağırxan haxnahax neçə adamlar tutdurdu. Yenə bir xəbər, ətər ala bilmədi. Qəribin kəntdə olmamasına baxmarayaq ağa ona da güman qaçırdırdı. Deyillər yer qulaqlı olar. Odur ki, get-gedə hər şey ucuzlaşırdı. Bağır xan və onun qohumları bu işi Qəribə daha çox güman edirdilər. Nəhayət, bir ay Qərib Çiçəyi ələ keçirə bilmədi. Heç bir şey olmamış kimi səfərdən gəlib üzə çıxdı. Bağır xan adamları ilə düşdülər Qəribin üstünə. Qərib tək, onlar çox. Axır bir gün Qəribi töylədilər ki, tutub ya öldürələr, ya da sürdürələr. Qərib azdan-az, çoxdan-çox özün saldı bir qolpuna, ağanın və onun adamlarını gülləbaran elədi. Bağırxan öldü, bir neçəsi də yaralandı, qaçıb canlarını zorla qurtardılar. Qərib isə qaçıb Paşanın yanına gəldi. Paşa Qəribi doğma qardaş kimi gizlin saxlayırdı. Bir gün Qərib bir kol-koslu qolpunda gizlənmişdi, suya burdan yol gedirdi. Özü də Paşanın evinə yaxın idi. Qızlar-gəlinlər sudan gəlirdilər. Paşanın arvadı da bunların içində idi. Hər kəs öz evinə dönəndə Paşanın arvadı da öz yolu ilə evlərinə tərəf gedirdi. Bu zaman bəyin oğlu atlı hardansa gəlirdi. Atı Paşanın arvadının üstünə sürdü. Arvad başı aşağı yolu ilə getsə də, bəyin oğlu atını o tərəf-bu tərəfə çevirib yol vermirdi. Özü də nə isə deyirdi. Bir qədər aralı olduğu üçün Qərib eşidə bilmirdi. Paşanın arvadı üzünü bəyin oğluna tərəf çevirib dedi:

- Bəy oğlusan, ayıb olsun, çıx get yolunla, mənlə işin olmasın.

Bəyin oğlu əl çəkmirdi ki, çəkmirdi. Nə dedisə Paşanın arvadı eyilib yerdən daş götürüb bəyin oğluna atdı. Daş atın yalmanına deyib yerə düşdü. Bəyin oğlu hirsləndi. Matrağı çəkib arvadın başı aşağı döşədi. Qəribin gözlərində ildırım çaxdı. Nələt sənə, - deyib tüfəngi üzünə qaldırıb bəy oğlunu nişan aldı. Tüfəng açılan kimi bəyin oğlu atdan yerə sərildi. Haray düşdü kəndə, xəbər çatdı bəyə. Bəy adamları ilə atlanıb özlərini saldılar hadisə yerinə. Bəy oğlunu ölmüş görüb nalə çəkdi. Bəyə xəbər verdilər ki, atəş filan yerdən açıldı. Bəyin adamları tökülüb oranı üzük qaşı elədilər. Qərib qaça bilməmişdi. Ancaq vəziyyətin çətin olduğunu anşadı. Patrondaşa baxıb gördü patronu çoxdu. Əl atdı tüfəngə, hazır durdu. Bəyin adamları Qərib olan yeri gülləbaran elədilər. Qərib işi belə görüb əl atdı tüfəngə, atəş açdı. Getdikcə atışma qızışırdı. Qəribə bir şey edə bilmədilər. Bir neçəsini isə yaralamışdı. Bunlar burda qalsın, eşit Paşadan. Paşa faytonu ilə Gəncədən gəlirdi. Gördü kəntdə atışma var. Faytonun atlarını məhmizlədi. Kəndə çatar-çatmaz hadisə yerinə qaçan adamların birinə rast gəldi. Tələsik xəbər aldı ki, o nə hadisədir? Əhvalatı Paşaya xəbər verdilər. Paşa gördü ki, iş pisdir. Qərib bəyin oğlunu öldürüb, bəy və onun adamları da onu mühasirəyə alıblar. Paşa atın yaxşısını faytondan açdı. Faytonun altında gizli saxladığı tüfəngi götürüb, patrondaşını belinə bağlayıb özünü saldı bəyin adamlarının arxa tərəfində olan qolpuna. Əl elədi tüfəngə, bəyin adamlarına gülləni dolu kimi yağdırdı. Qərib bunun Paşa olduğunu yəqin elədi. Qollarına qüvvət gəldi. Hər iki tərəfdən bəyin adamlarına aman vermədilər. Şər qarışana kimi atışdılar. Bəyin adamlarından yaralanan da oldu. Axır bəyin adamları tab gətirməyib qaçdılar. Gecə Qərib və Paşa birləşdilər. Paşa dedi:

- Ay Qərib, bizim kəndin bəyini niyə öldürdün? Axı sənin davan başqa idi.

Qərib gördüyü əhvalatı yerli-yerində Paşaya danışdı. Gecə xəlvəti yollar ilə kəntdən çıxıb meşəyə gedib orda qaldılar. Bəy istəyirdi Paşanın adamlarını cəzalandırsın. Paşa və Qərib meşədə bir nəfər adam tapıb bəyə xəbər göndərdilər ki, biz heç yerdə deylik, elə bilsin onun evinin içindəyik. Əgər bizim əhli-əyalımıza əl qaldırsa, bəyin nəslini qırıb yox edəcəyik. Bəy qorxusundan əl-ayağa düşmədi. Onların hünərinə o davada bələd olmuşdu. Qərib və Paşa bir neçə vaxt gizlin dolandılar. Nə qədər can atdılar Çiçəyi ələ keçirə bilmədilər. Bir neçə gün də bu tövr dolandılar. Ancaq gördülər iki kəndin bəyləri qohumları və devarda başlarında onları hüt vurub gəzirlər. Qərib dedi:

- Qardaş, bizimki olmadı. Allah da bizə belə qismət verib. Burda bizə dinclik vermirlər. İndi keçək başqa yerə; bir qədər rahat dolanaq.

Hər ikisi atlarını sürdülər, o qədər ki, gəlib Zaqatala meşələrində dolandılar. Bir gün gördülər yeməkləri qurtarıb. Qərib dedi:

- Ay Paşa, axşama yaxındı, bir az gözləyək qaranlıq düşəndə özümüzü kəndlərin birinə yetirək. Bəlkə belə bir adam tapa bildik, ondan bir az azuqə ala bildik.

Paşa razı oldu. Meşədə yolun kənarında, bir qaranlıq yerdə durub axşamı gözləyirdilər. Bir də gördü zınqırov səsi gəlir, dinişdilər. Bir az yola yaxınlaşdılar, gördülər gələn faytondu, içində də general. Faytonçu atları sürür general arvadı ilə faytonda oturub. Qərib dedi:

- Qardaş, bizimkini allah yetirib. Generalla bir az çək-çevir eliyib, qəpikdən-quruşdan alaq, bəlkə bir müddət dolana bilək.

Hər ikisi tüfəngə əl edib hazır durdular ki, fayton onlara yaxınlaşanda əylətsinlər. Bunlar hazır durmaqda olsunlar, xəbər verim hardan. Bir də gördülər ağacın dalından üç nəfər adam çıxıb tüfənglərini tuşşadılar onlara və «stoy» dedilər. Fayton əyləndi. «Ruki verx» - dedilər. General gördü üstələnib. Ona fürsət keçən döy, əllərini qaldırdı. Onlardan biri irəli gedib faytonu soymağa başladı. Tamam-kamal işini gördü. Sonra gerdəkilərə əmr etdi qadını faytondan düşürtdü. General dedi:

- Axı nə ki pul-paramız var idi apardınız. Başqa fikrə keçməyi əl çəkin, sonra cəngimə keçərsiniz, sizə ağır oturar.

Ancaq qaçaqlar fikirlərindən dönmək istəmirdilər. Faytonu soyan generalın arvadının qolundan tutdu ki, yerə düşürə. Qəribgil durub baxırdılar. Paşa dedi:

- Qardaşım, axı biz namusdan ötəri belə müsibətə düşmüşük. Çox da o rusdur. Axı onun da namusuna toxunmaq bir kişilik deyil.

Qərib dedi:

- Qardaş, düz deyirsən. Namusa toxunmaq namərdlikdir. Özü də general adamdır. Tüfəngə əl atıb qızılquş kimi kəsdilər qaçaqların başının üstünü. Qərib elə dəli nərə çəkdi elə bil meşəyə ildırım düşdü. Qaçaqlar qamaşdılar. Gördülər bunlar kimdirsə qıracaqlar, təslim oldular. General əlləri göydə ola-ola özünü elə atdı ki, üçüncü faytonu soyanın belində oturub bir göz qırpımında silahını əlindən aldı. Hər üçünün əlini bağladılar və basdılar faytona. General Qəribgilə üzünü tutub dedi:

- Oğlum, siz kimsiniz?

Gördü Qəribgil duruxur. «Nu şadno» dedi. Cibindən bir qələm və kağız çıxardıb öz ünvanını yazdı, verdi Qəribə. Sonra dedi:

- Gələrsiniz bu ünvana məni görərsiniz, əvəzini sizə verərəm.

Bəli, general əmr elədi fayton sürülüb getdi. Qəribgil bir neçə gün meşədə qalıb axır qərara gəldilər ki, getsinlər generalın yanına. Bir axşam nə olar, olar, deyib, getmək istədilər qəbədiyə eləmədilər. Axır allahın adını çağırıb düşdülər yola. Gəlib çatdılar Zaqatalaya. Ünvanla generalın evini tapdılar. General onları tanıyıb çox mehribanlıqla görüşdü. Uşaqlar gördü generalın çoxlu qonaqları var, hamısı da böyük adamlardı. Generalın adı Paskov idi. Çağırana isə İvan Fyodiroviç deyirdilər. Bir qədər söz-söhbətdən sonra qonaqlar dağılışdılar. Bir nəfər qaldı, o müsəlman idi. Hərbi rütbəsi var idi. Adı, familiyası Abbasqulu ağa Bakıxanov idi. General onu qəsdən əyləmişdi. O, başına gələni söyləyir və uşaqların etdikləri hərəkətləri olduğu kimi Bakıxanova danışır. O müsəlman deyir:

- Bala, siz kimsiniz, haralısınız? Düzünü danışın, burda sizə zaval olmaz.

Uşaqlar bir-birinin üzünə baxdılar. Bu bura gəlməklərinə peşman olmaq əlaməti idi. O adam yenə soruşub dedi:

- Bala, qorxmayın, çəkinməyin, kimsiniz bizə düzünü deyin. Biz ki əlhəmdüllah müsəlmanıq.

Qərib irəli durub dedi:

- Ağa, atalar demişkən «islanmışın sudan pakı yoxdur». Daha qorxudan keçib. Bizim işimiz olduqca ağır işdir. Biz cinayət işi tutmuşuq.

Həmin adam bu sözləri generala tərcümə elədi. General dedi:

- Neçə ki mən varam, onlara bir qul bir söz deyə bilməz, danışsınlar.

Qərib irəli durub dedi:

- Ağa, əhvalatımızı olduğu kimi danışacağam. Amma onu da bilirəm ki, bizi cəzalandıracaqsınız.

General çox da olmasa, az-az müsəlman dilini bilirdi. Qəribin dilini anşadı və dedi:

- Bala, mən adamam, elə fikrim olsa sizi bura dəvət eləməzdim, danış mərdi-mərdanə, dedim neçə ki mən varam, siz ağa kimi olmalısınız.

Qərib irəli durub nə ki biz bilirik öz əhvalatlarını mərdi-mərdanə danışdı. General bunların igidliyinə heyran qaldı. Öz arvadı və Bakıxanovla xeyli məsləhətləşib bir istədilər orduya göndərsinlər və hər ikisini də komandir təyin eləsinlər. Sonra dedilər necə də olsa axır işin üstü açılacaq, sonrası ya pis olar, ya da yaxşı. Axır general götürüb bir məktub yazıb verdi Qəribə və dedi:

- Oğlum, al bu məktubu qoy cibinə. Sabah sizi Rusiyaya yola salacam. Vşadikavkazda mənim qardaşım knyazdır, gedib onun yanında yaşayın, sonra burda sizin bu işi Bakıxanovla birlikdə bir səhmana salarıq. Gecəni yatdılar, səhəri general əmr elədi fayton hazır oldu. Oğlanları faytonda əyləşdirdi. Bir də bir kağız verib dedi:

- Harda sizi əylətsələr göstərin.

Fayton yola düşdü. Harda əyləyib sənədləri yoxlayan zaman Qərib generalın kağızını göstərir və tez yol verirdilər. Bir neçə gündən gəlib çatdılar deyilən yerə. Knyaza məktubu verən zaman bildi ki qardaşı Paskovdandı. Məktubu oxudu, Paşanı və Qəribi çox hörmətlə qarşıladı. Bir vaxtdan sonra ikisini də hüzuruna çağırıb hərəsinə bir tərəfdən mülk verdi və adlarını xəbər alıb altı-üstünü öyrəndi. Qərib öz halal adı Cəfəri nişan verdi. Burda onu Cəfər deyə tanıdılar. Oğlanlar burda çox yaxşı dolanırdılar. Knyaz Cəfərin və Paşanın qoçaqlığına, mərifət, hörmət və ədəbli olmasına heyran qalmışdı. Bir gün Cəfəri yanına çağırıb dedi:

- Cəfər, sizin ikiniz də mənim ürəyim istəyən oğlanlarsınız, sizi qardaşım yazdığından artıq görürəm. İndi o verdiyim sahə sizindi.

Knyaz hər işdə onları başa çəkir və onlara çox yaxşı şərait yaradırdı. Bu minvalla bir neçə vaxt keçdi. Bir gün Paşa Cəfərin yanına gəlib dedi:

- Qardaş, burda daha bizə zaval yoxdur, arxayın yaşayırıq. İndi qisas vaxtıdır, mən vətənə gedib ana-bacımla görüşüb onlara baş çəkim, həm də Çiçəyi öldürmək vaxtıdır.

Qərib dedi:

- Yox, qardaş, mən gedəcəm.

Paşa dedi mən gedəcəm, axır Paşa təslim oldu. Bir onu dedi:

- Qardaş, o ki elədir get həm mənim ailəmdən bir xəbər gətir, həm də Çiçəyin gərək sağ əlini mənə hediyyə gətirəsən. Əgər gətirə bilməsən bir güllə sənə, birin də özümə vuracam. İndi o ikisindən birini seç.

Qərib söz verdi ki, o dediklərinə əməl edəcəm. Qərib yola düşüb bir vaxtdan sonra çatdı kəndə. Abdal donunda dilənə-dilənə bir axşam gəlib çıxdı Paşanın öyünə. Paşanın anası qapıda dilənçini görüb ona bir qədər pul verdi. Dilənçi pulu götürüb alqış eylədi. Sonra üzünü arvada tutub dedi:

- Ana, dilənçi də olsam, allah adamıyam, gecə düşür bir yandan yerim yoxdur. Olarsa, bu gecə məni allah qonağı götür. Arvad dedi:

- Bala, qonaq allah qonağıdır, ona sözüm yoxdur, ancaq bizim evdə kişi xeylağı yoxdur, kişisiz evə qonaq götürməyə bizim şəriət yol vermir.

Dilənçi dedi:

- Ana, onu düz deyirsən, amma mən sənin oğlum, sən də mənim anam, qızlar da ağ ənəmi altda bacılarımdır. Artıq imkanım yoxdur. Bu qarda, boranda hara gedim.

Arvadın dilənçiyə ürəyi yandı, öz-özünə dedi: «Mənə nə desələr də qəbul edəcəm». Dilənçini içəri apardılar, nə arvad, nə qızlar Qəribi tanımadılar. Arvad dedi:

- A qızlar, əl-ayaq edin, qonaq ac olar, bir az çay içib, çörək yesin.

Qərib dedi:

- Ana, gecə uzundur, söhbət edək, olarsa elə xəngəl bişirin yeyək. Arvad dedi:

- Bala, bu nə işdi edirsən, sən Qəribə oxşayırsan. Bir libasını at görüm.

Qərib dedi:

- Ana, Qərib kimdi ki, sən məni ona oxşadırsan.

Arvad dedi:

- Bala, Qərib bizdə olanda həmişə xəngəl bişirtdirərdi, özü də deyərdi:

- Atalar doğrudan da deyib, xəngəl əngəldir.

Qərib özünü nişan verdi. Paşanın anası və qızlar Qəribi qucaqlayıb ağladılar. Qərib də ağladı. Paşanın anası dedi:

- Qərib, bala, bəs Paşa hanı?

Qərib dedi:

- Paşadan nigaran olmayın, sağ-salamat və günü də kefdir. İndi mən Paşanın əmri ilə gəlmişəm. O, mənə bir iş tapşırıb, ya onu yerinə yetirməliyəm, ya da ölməliyəm. Xəbər aldılar o nə işdi?

Qərib dedi:

- Çiçəyin sağ əlini ona kəsib aparmalıyam, özünü də öldürməliyəm. Yoxsa onun çəkdiyi dağlar ürəyimizdən çıxan döy. İndi bu işdə mənə kömək etməlisiniz.

Paşanın bacısı Çiçəkgilin kəndinə ayaq açdı. Bir gün xəbər gətirdi ki, Çiçək gizlində yaşamır. Daha arxayınlaşıb eşiyə-bacaya çıxır və suya da gedir. Qərib gecəni araya salıb özün saldı evlərinə. Pəncərədən baxıb gördü Çiçək öz otaqlarında yatır, amma hələ oyaqdır, güzgünün qabağında özünə sığal verib aranıb-durunub. Ancaq evin qapısı ağzında bir adam yatır. Qərib bildi ki, bu adam bunlara qarouldu. Qərib bir istədi onu öldürsün, ancaq səs-küydən qorxdu. Əgər səs-küy olsa, ağanın adamları oyanacaq, dava düşəcək. Bir qədər fikirləşib yaylığını cibindən çıxardıb loğalayıb dümələk elədi, on açılanı kişinin alnına dirəyib alçaqdan dedi:

- Ə qardaş, aç gözlərini, ancaq cınqırını çıxartdınmı, beynini göyə sovuracam.

Qarovul sərsəm gözlərini açıb gördü bir adam silahı düz qaşqasına dirəyib, üstələndiyini görüb qorxusundan cınqırını çıxartmadı. Ancaq Qəribi tanıdı. Qərib dedi:

- Qaranlıqda tanıya bilmirəm, kimsən?

Qarovul dedi:

- Qurbanın olum, Qərib, məni öldürmə, Xudaverdiyəm. Axı mən neynim özün bilirsən mən bu ağanın nökəriyəm. Özün bilən yaxşıdır. Bəydə mənim də bir əppək param var, əlindən gələni əsirgəmə.

Qərib dedi:

- Səni öldürən döyləm, aç ağzını!

Kişi ağzını açdı. Qərib dümələyi soxdu ağzına, qabağına salıb apardı həyətdəki tut ağacına sarıdı. Qərib gördü hamı yuxu içindədir, özün saldı Çiçəyin yanına, aman verməyib saldı dizinin altına. Çiçək gördü bu Qəribdi, dili dolaşa-dolaşa dedi:

- Qərib, səni ahım tutar, deyillər uzun saçlının ahı yerdə qalmır. Axı günah səndədi, sən bilirdinmi qadına çox etibar etmək olmaz. Bağırxanın oğluna etibar edib məni qısqanmırdın, o da çalışıb istədiyinə nail oldu.

Qərib bu sözlərin heç birini eşitmirdi. Öldürmək istəyirdi ki, bir də Çiçəyin «qadının ahı yerdə qalmaz» sözünü eşitdi. Paşanın sözləri də yadına düşdü. Gözlərini yumub xəncəli çəkdi Çiçəyin başını bədənindən üzdü. Sağ əlini kəsib götürdü. Otaqdan çıxıb özün saldı at tövləsinə. Dörd at seçib yəhərlədi və yedəyinə alıb aradan çıxdı. Səhər gördülər atlar eşiyə çıxıb, bir-birinə qarışıb. Ağaya xəbər verdilər, tez eşiyə çıxıb qaravulu yerində görmədi. Bir də gördülər ki, həyətdəki tut ağacına sarınıb. Ağa özün Çiçəyin otağına yetirdi. Çiçəyin başının və sağ əlinin kəsildiyini görüb nalə çəkdi. Adamlar tökülüb gəldilər. Sarınanı açıb əhvalatı xəbər aldılar. Xudaverdi gecə olan əhvalatı olduğu kimi söylədi. Bunlar bu müsibət içində olmaqda olsunlar, eşit Qəribdən. Elə ki Qərib yetişdi Paşanın evinə, içəri girib evdəkiləri oyatdı. Əhvalatı söyləyib dedi:

- Ana, bundan sonra sizin burada qalmağınız heç cür mümkün döy. Ağa mənim və Paşanın hayıfını sizdən alacaq. İndi dörd atımız var, durmayın atlanın. Sizi Paşanın yanına aparacam. Əl tərpədin səhərə bir şey qalmayıb. Ağa bizi tapsa çataq-çataq elətdirəcək. Dördü də ata minib o qədər sürdülər bir vaxtdan sonra çatdılar Zagatalaya. Qərib meşədə yaxşı yerlərə bələd idi. Bir əlçatmaz yerdə məskən saldılar. Gecə düşəndə Qərib bunları burda qoyub generalın yanına getdi. Çox istiqanlı görüşdülər. General Rusiyada necə yaşadıqlarını xəbər aldı. Cəfər onun qardaşı onları yaxşı qarşıladığını və onlar üçün etdiyi hörmətlərin hamısını danışdı. General da razı qaldı və dedi:

- Oğlum, Qərib, indi mənnən təmənnan nədir? Nə məqsədlə gəlmisən, onu de, ona da razıyam.

Qərib dedi:

- Ağa, mənim əhli-əyalım bilirsən ki, yoxdur. İndi gəlmişəm Paşa qardaşımın ana-bacısını və arvadını aparmağa, onlar meşədə gizlindədirlər. İndi istəyirəm bizim dördümüzü də Rusiyaya yola salasan.

Generalın arvadı dedi:

- Qərib, get onları buraya gətir. Gecə rahat yatsınlar. Səhər sizi general özü yola salacaq. Daha siz bizə yaxın adamlarsınız.

Qərib gedib onları gətirdi. Çörək yeyib, çay içib söhbət elədilər. Paşanın anası qəhərləndi, gözlərindən yaş axdı. General dedi:

- Anam-bacım, dünyada hər şey olur. Mən cavanlığımdan hərb adamıyam. Qanlı faciələr görmüşəm. Onu da deyim, yenə insan dözür. Sən də dözməlisən.

General Bakıxanovu çağırtdırmışdı. Elə bu zaman o da gəlib çıxdı, qonaqlar ilə görüşdü. Bir qədər söhbət elədilər. Gördü arvad kövrəlir, dedi:

- Bacı, necə ki bu general həzrətləri və mən varam, sizə zaval yoxdur. Dünya da belə getməz. İndi ağalıq dünyasıdı. Ona görə də çox tez-tez belə olacaq. Zaman gələcək biz gördüyümüz zaman başqa cür olacaq. Sənin o, günahkar və qatil oğlun bir müqəddəs qəhrəman kimi dillərdə söylənəcək. Onun bugünkü qatil əməli, sabah qoçaq, igid əməli kimi səslənəcək, eşidənlər ürəkdən ona əhsən deyəcəklər. Görürsənmi ana, mən hərb adamıyam. Əlimlə çalıb-çapıram, haqlı-haqsız işlər də edirəm. Ancaq fikrim, əməlim başqadır. Mənim istək-arzularımla vəzifəm bir-birini tutmur. Bu saat sizi və xalqımı belə görəndə özümü qum barxanı kimi hiss edirəm. Küləklər məni göyə sovurur. Ancaq nə edirəm zamana gücüm çatmır. İndi get, ana, oğlun ilə görüş, xoşbəxt ol.

Gecənin bir vaxtına kimi belə-belə söhbət edib, vaxtlarını keçirtdilər. Yatmaq vaxtı Bakıxanov xudahafizləşib getdi. Səhər Qəribgil yola düşdülər və bir neçə gündən sonra çatdılar yerlərinə. Qərib faytonu qapısına sürdürüb qadınları içəri apardı. Bir neçə gündən sonra yola saldı. Sonra durub getdi Paşanan yanına. Paşa Cəfəri qarşılaşmışdı, hər iki dost bir qədər dinməz-söyləməz durdular. Paşa sükutu pozub dedi:

- Qərib, mənim tapşırığıma əməl elədin, ya yox? Əgər eləməyibsənsə əlim-əyağım dəyməmiş çıx burdan get.

Cəfər Paşanın nə demək istədiyini bilirdi. Əlini atıb qoyun cibindən Çiçəyin sağ əlini çıxardıb Paşaya uzatdı. Paşa Çiçəyin sağ əlini görüb Qəribin üstünə atılıb onu sinəsinə basdı. İki dost öpüşdülər. Paşa gördü Cəfər onun ailəsi haqqında bir kəlmə də olsa söz demir. Öz-özünə dedi: «Sənə Cəfər deyirlərsə, mənə də Paşa deyirlər, bilirəm ki məni sınayırsan, heç dillənmə, sən dur, mən durum». Cəfər gördü Paşa özünü sındırıb o tərəflərdən əhval-püsan olmur, dedi:

- Paşa, gedək mənim evimə. Generalın arvadı sənə bir bağlama hədiyyə göndərib, həm də Azərbaycan sovqatı gətirmişəm, birlikdə yeyək.

Hər ikisi də Cəfərin evinə gəldilər. İçəri girəndə kimləri görsə yaxşıdır. Bunların sovuşma səhnəsini təsvir edə bilmərəm. Çünki yazıçılıq qabiliyyətim yoxdur. Görüşüb-öpüşüb yolaşdılar. Gecəni burda qaldılar. Səhəri Paşa öz əhli-əyalını köçürdü evinə. Ayrı olsalar da, Paşa və Cəfər bir-birinə sadiq idilər, gediş-gəlişləri kəsmirdilər. Bir gün Paşa, Cəfəri evinə apardı. Çay-çörəkdən sonra dedi:

- Cəfər, biz dost və qardaşıq. İndi bu şirinliyin üstünə bir şey də artıraram.

Cəfər dedi:

- Buyur de, söz sənindir.

Paşa gülümsünüb dedi:

- Qardaş, məni ana doğub, səni inək doğmayıb ki. İndi rəva bilmirəm ki, bu qürbətdə mən ailəli olam, sən ailəsiz. Buna görə də bacım Mehriban sənindir, verirəm sənə. O necə deyəllər bir kəllə qənd, bir molla, üç manat pul, vəssəlam, şüttamam.

Bir az gülüşdülər. Cəfər qeyri-ixtiyarı qıza baxdı. Qızın yanaqları alma kimi qızarmışdı. Elə yolda ikən Mehriban Cəfərin mərdliyini və mehribanlığını görüb ona vurulmuşdu. Paşa Mehribanı və Cəfəri bir-birinə yaxın oturdub dedi:

- Allah sizi xoşbəxt eləsin!

Sonra dedi:

- Cəfər, biz qiyam-qiyatəmə kimi yaşasaq da, Azərbaycana gedə bilməyəcəyik. Onu bil ki, burada bizim nəslimiz artacaq, get-gedə bir kənd əmələ gələcək. Qoy nəslimiz və gələcək kəndimiz Cəfərli adlansın, sənin adınla.

Deyilənə görə doğrudan da Vşadikavkazda indi də «Cəfərli» adında kənd var, həmin Cəfərin adı ilə bağlı (93).

**1159. Söz motivi** («Növrəs İman»). Bu bir xırda söhbətdi. Əhvalat belə olur, İman Miskin Avdalıda axşamlayır. Bir qarıya rast gəlir. Deyir:

- Nənə, məni bu gecəliyinə qonax elə.

Qarı bir qabaxca istiyir yox desin, görür bir də çürəsi var. Deyir:

- Qoy aparım, yenə dınqıldadır dərdimizi dağıdır.

Qarı İmanı evinə gətirir. Qarının evində də gəlini və nəvəsi olurdu. Qarı gəlininə deyir:

- Eşitmişəm ki, aşıx el çalğıçısıdı, gəl bir yaxşı xəngəl bişirək samavar qoyax, hörmət eliyək, gedib giley-güzar eləməsin ki, mənə Avdalıda yaxşı baxmadılar.

Qarı hündürdən deyir:

- A gəlin, tabağı, ələyi gətir xamır eliyip xəngəl bişirim.

Gəlin un gətirib tez xamır yoğurdu. Bir ovucu duz atdı getdi, qarı da gəldi bir yan ovucu duz da suyuna atdı.

İman da fikir verirdi. Gördü bu yeyiləsi olmuyacaq, daha başqa söz demədi. Qarı gətirib sarımsağı tökdü üsdünə. Ayran əvəzi şor tökdü. İman bunu da gördü. Xəngəl bişib başa gəldi. Sinilərə çəkildi, gətirilib ortuya qoyuldu. Hərəsi öz sinisini qabağına çəkib yeməyə başlasın, İmanda bir qismət alıb ağzına apardı, baxdı duz o qədərdi ki, heç mümkün deyil. Əlini sildi. Qarı dedi:

- Oğul, niyə yemirsən?

İman dedi:

- Nənə, icazə ver sənin bu xəngəlinə bir söz deyim.

Qarı dedi:

- Nə deyəcəksən de, amma hələlik xörəyini ye soyutma. Sonra deyərsən. İman dedi:

- Qoy indi deyim sonra yadımnan çıxar.

Aldı görək İman nə deyir:

Miskin Avdalıya səfər eylədim,

Nə gəldi başıma əlamət oldu.

Məni bir qarıya qonax verdilər,

Qarışdı əhvalım qiyamat oldu.

Qarı dedi:

- Anlamadım, a bala, nəyə görə elə söz deyirsən? Əhvalın niyə qiyamat olub de görüm?

İman dedi:

- Nənə, sözün qafıyası elə gəlir, yaxşısı gerdədi.

Ev sahibi qarı fərman buyurdu,

Gəlini gətirib xamır yoğurdu.

Ələknən tabağı bir-birinə vurdu,

Asıldı qazanı ənayət oldu.

Qarı gəlininə dedi:

- Yaqin qazan gec qaynadı. Qonax acımış onçu belə deyir.

Amma İman sarımsağın üsdünə şor tökdüyünü görmüşdü. Görək nə dedi:

Dedim qarı sarımsağı şoruynan döymə,

Döysən də mənim üçün xəngələ tökmə.

Dedi qonax bəsdi özünü çəkmə,

Aralıxda xeyli ədavət oldu.

Qarı İmana dedi:

- Bu sarımsaq döyəni üsdündə qıraram, kirimiş xəngəlini ye, canına yazığın gəlsin. Heç özünü çəkmə. Hələ bu kətdə məni kimi xəngəl bişirən, qonax yola salan yoxdu. Sən nə yaman dəymə-düşərsən. Hələ deyəsən sənin loxma tutanına sarımsaq döyən dəyməyib. Yazıxsan xəngəlini ye, kirimişdə dur get.

İman aldı görək nə dedi:

Utandım bircə qismət götürdüm,

Əlimi ağzıma zornan yetirdim.

İki yol qatlandım bir yol ötürdüm

İki düz sinəmdə hərarət oldu.

Qarı dedi:

- Sən xəngələ duz atmışdın?

Gəlin dedi:

- Bircə yan ovucu duz atdım.

Qarı dedi:

- Mən də bir yan ovucu suyuna atdım. Deyəsən duzu çox olub. Ona görə qonax belə deyir. Zərər yoxdu bir quruşqa su iç, keçib gedər.

İman yenə aldı gərək nə dedi:

İman deyər sarımsağı döydü şor,

Fasiqi bəd əməl, özü körbakor.

Hərdən bir deyir götür eylə hor,

Ləzzəti dilimdə nəhayət oldu.

Söz tamama yetdi. İman durub sazını götürüb getməkdə olsun Göyçə mahalına. Gəlib öz evlərinə çatır, həmin şeiri də aşıxlara verir (94).

**1160. İbrət motivi** («Bu boyda cələni görə bilmirsən?»). Bir ovçu var idi. Bu ovçu adət eləmişdi ki, hər dəfə ova gedəndə tərlanını da özüynən götürsün. Bir gün ovçu ovdan qayıdanda tərlan öyüb dedi:

- Ovçu qardaş, sənin ovçuluğun mənim hesabımadı. Mən olmasam sən bir şey eləyə bilməzsən. Mənim gözüm elə itidir ki, yerdə darını da görə bilirəm.

Ovçu bir az fikirləşib dedi:

- İndi ki belədir, baxıb görərik sənin gözün necə itidir?

Ovçu bunu deyib tərlanın ayağını boşaltdı. Tərlan qanad çalıb göyə qalxdı. Havada bir neçə dövrə vurdu. Yerə baxıb ovçunun yerə səpdiyi darıları gördü. Qanadlarını yığıb ildırım kimi yerə şığıdı. Caynaqlarını açıb darıları götürmək istəyəndə cələyə toxundu. Cələ şaqqıltıynan bağlandı. Tərlan nə qədər çırpındısa, qurtula bilmədi ki, bilmədi. Axırda halsız-halsız dörd yanını gözdən keçirirdi ki, aralıqdan onun bu vəziyyətini seyr eləyən ovçunu gördü. Ovçu gülüb soruşdu:

- Hə, dostum, necəsən? Nə təhər oldu ki, iynənin gözündən keçən darını görə bildin, amma bu yekəlikdə cələni görə bilmədin? Onu bil ki, mən sənin sayəndə ovçuluq elədiyim təki sən də mənim hesabıma tərlanlıq eləyirsən.

Ovçu belə deyib də cələni açıb tərlanı oradan götürdü. Tərlan yersiz təkəbbürdən pərt olub nə ağ dindi, nə də qara… (95)

**1161. Saflıq motivi, səxavət motivi** («Hacı Məhərrəm təmizliyi»). Ulu Göyçənin qədim Zərgərli (Sarıyaqub) kəndində, ötən əsrlərdə Məhərrəm adlı bir necavan yaşayarmış. Tanrı bunu elə xoş gündə, xoş saatda, xoş anda yaradıbmış ki, qəlbində nə kin-küdrət, nə paxıllıq, nə riyakarlıq, nə yalançılıq, nə dələdüzlük varıymış. Müdriklərə xas olan söz-söhbəti, təmizliyi, sadəliyi, gözü-könlü toxluğu hamını heyran qoyarmış. Nə qədər çətinlikdə qalsa da, dara düşsə də, ulu Tanrının verdiyi paya şükür edərmiş.

Evlənib ailə qurandan sonra da, uşaqları olanda da bir dəfə də olsun kasıbçılıqdan şikayət etməzmiş. Həmişə Allaha şükürlər və ibadət edərmiş. Elin xeyir-şərindən isə heç vaxt ayrı olmazmış. Ağlayanla ağlayar, gülənlə-gülərmiş.

Məhərrəm çox kasıb imiş, heç bircə keçisi də yox imiş. Ancaq çomağını götürüb kənddəki qoyun növbəsinə gedərmiş. Özü də məcburən gedərmiş. Deyəndə ki, ay Məhərrəm axı sənin qoyunun yoxdur, sən nə üçün qoyun sırasına gedirsən?, deyərmiş:

- Nə olsun mənim qoyunum-quzum yoxdur, elin cərgəsindən ayrılmaq olmaz.

Bu minvalla bir neçə il keçir. Məhərrəm bir səhər ertə qalxır ki, qapısında on dənə ağ saçaqlı, boğazı qana mürçümlü qoyun, içində də bir dənə iri ağ saçaqlı qoç var.

Məhərrəm əvvəlcə qonşularına, sonra kənd camaatına, daha sonra qonşu kəndlərə xəbər göndərir. Axırda bu səda bütün Göyçə elinə yayılır. Lakin qoyunlara sahib çıxan tapılmır. Bundan sonra hamı bir ağızdan təsdiq edir ki, bu, ulu Tanrı tərəfindən Məhərrəmə göndərilib. Məhərrəmin var-dövlət başından sel kimi axmağa başlayır. Qoyunları hər il əkiz doğur. Yuna, südə, yer-yurd tapılmır. On qoyun bir necə ilə artıb bir sürü olur.

Əvvəllər qəpik-quruş tanımayan Məhərrəmin əli qızılla oynayır. O, bu səxavətinə görə Tanrıya borclu qalmaq istəmir. Öz halal malı ilə topşadığı pulla Məkkəyə ziyarətə gedib hacı kimi ən böyük dini rütbə alır. Əvvəlki Məhərrəm dönüb olur Hacı Məhərrəm.

Hacı Məhərrəm öz var-dövləti, mal-pulu ilə kasıblara əl tutur, yazıqlara, kimsəsizlərə kömək edir. Ancaq nə qədər xərcləyirsə, pulunun üstünə pul gəlir. Qızıl pulları nə cibə, nə kisəyə, nə mücrüyə sığışmır. Hacı Məhərrəm qızılları gildən düzəldilmiş iri küplərə doldurub yerə basdırır, lazım olduqca oradan götürüb işlədir. Bu qızıl pullar sonrakı neçə nəsillərə də saxlayır…

Allaha böyük inam və ehtiram, daxili təmizlik kasıb bir adamı, nəhayət, böyük var-dövlət, şan-şövkət sahibi edir (96).

**1162. Fərasət motivi, Şah Abbas motivi** («Niyyətin hara, mənzilin ora»). Günlərin bir günü Şah Abbas öz vəziri ilə ova çıxır. O kənd sənin, bu kənd mənim, gəzə-gəzə gəlib bir çəmənliyə çatırlar. Görürlər burda bir cavan oğlan yıxılıb yatıb.

Şah atını saxlayır. Vəzirə elə gəlir ki, şah bu cavan oğlana rəhm eliyəcək. Onu yuxudan oyadıb nə isə bağışlayacaq. Ancaq vəzirin fikri boşa çıxır. Şah öz qələmini çıxarıb bir parça kağıza nəsə yazır. Həmin kağızı oğlanın papağının içinə qoyur. Papağın da üstünə bir daş qoyur.

Vəzir şahın işarəsilə qamçılayır. Yolda o şahdan soruşur:

- Qibleyi-aləm, bəs sizin rəhmdilliyiniz?

Şah vəzirə belə cavab verir:

- Əgər o çəmənlikdə yatan oğlan mənim yazıb, möhür vurduğum kağızı başa düşsə, dünyada ondan böyük yaxşılıq ola bilməz.

İndi sizə kimdən deyim, o çəmənlikdə yatan oğlandan. Bu oğlan atadan yetim imiş, ağır bir güzəran keçirirmiş. Onun bütün var-dövləti bir baş inək, bir uzunqulaq, bir də bir kəbə idi.

Oğlan yuxudan oyanır, üz-gözünün tozunu silir, öz-özünə gileylənə-gileylənə papağını axtarır. Papağını üzüqoylu görəndə ona elə gəlir ki, yenə kənd uşaqları ona sataşıblar. Ancaq papağını görəndə içində bir kağız görür. Oğlan bu işə çox təəccüblənir. Oğlan hərfləri zor-güc tanıyırmış, odur ki, həccələyə-həccələyə məktubdan bu sözləri oxuyur: «Oğlum, dünyanı nə formu tutsan, o formu də gedər».

Oğlan Şah Abbasın möhürünü və qolunu kağızda görüb daha də təəccüblənir. Bir qədər fikirləşir. Sonra tez evlərinə gəlir. İnəyini, ulağını, bir də evdəki kəbəni götürüb bazara getməyə hazırlaşır. Anası çox yalvarır, oğlan fikrindən dönmür.

Həmin şeyləri aparıb bazarda satır. Bir yaxşı dükana gedir. Dükandan özünə bir dəst şahənə paltar alır. Sonra bir yaxşı at, qılınc-qalxan alır. Yaxşı-yaxşı hamamlanır, dəlləyə üz-başını qırxdırır.

Bundan sonra oğlan başqa bir kənddə olan dostunun yanına gedir. Dostu oğlanı tanımır. Oğlanın əmri ilə şahın arxasınca gedir. Oğlanla dostu gəlib başqa bir şahın məmləkətinə çatırlar. Oğlanın əmri ilə dostu şahın elçi daşının üstündə oturur. Şah onları hüzuruna çağırır. Dostu Şah Abbasın oğlunun elçisi olduğunu bildirir. Bu minvalla həmin ölkənin şahı öz qızını oğlana verir. Günlərin bir günündə yeznə qaynatasından icazə alıb öz evlərinə qayıtmaq istəyir. Qaynata oğlana izin verir. Qırx qatır yükü - cehizi da böyük bir qoşun dəstəsi ilə oğlanı öz vilayətinə yola salır.

Şah Abbasın vilayətinə az qalanda oğlan dostunu Şah Abbasın sarayına yollayırlar ki, oğlun evlənib gəlin gətirir. Onun pişvazına hazırlaşsın. Dostu onun dediklərini yerinə yetirir. Şah Abbas böyük bir dəstə ilə oğlunu qəbul edir. Aradan bir xeyli vaxt keçir. Şah Abbas oğlunu yanına çağırtdırır. Əhvalatı ondan öyrənir. Deyirlər, Şah Abbas bütün var-dövlətinin üçdə birini bu oğlana bağışlayır.

El arasında bir məsəl kimi işlənən Şah Abbasın sözü qalıb ki, oğul, dünyanı nə formu tutsan, o formu da gedər (97).

**1163. Ovçuluq motivi, Həzrət Əli motivi** («Ovçu İlyas»). Keçmiş vaxtlarda İlyas adında bir oğlan vardı. İlyasın sənəti-peşəsi ovçuluq idi. Ona görə də hamı onu Ovçu İlyas deyə çağırırmış. Günlərin bir günü Ovçu İlyas atını minib, tüfəngini götürüb ov ovlamağa gedir. Yolda onu boran, şaxta tutur. Külək qova-qova bir ayı mağarasına gətirir. Ovçu İlyas mağarıya girib görür ki, burda üç ayı balası var. O, bu qalmaqnan ayının mağarasında qalır, ov ovlayır, quş tutub ayının da balalarına da gətirir. Gözləyir yollar nə vaxt qardan açılacaq. Beş-on gündən sonra ayı da gəlib çıxır. Baxıb görür mağarada bir adam var. Ayı ona tərəf gəlib istəyir altına alıb əzsin. Ovçu İlyas işi belə görüb başlayır ayıya yalvarmağa:

- Ay heyvan, məni dolandır balalarının başına, mənə dəymə. Bir nişanlım var, indi gözü yoldadı, məni gözləyir.

Belə deyəndə ayı çəkilib bir tərəfdə dayanır. Bu minvalla Ovçu İlyas daha üç ay ayının mağarasında qalır. Ayı gedib meşədən bir kötük gətirib qoyur onun qabağına. Ovçu İlyas hər dəfə kötüyü qoylayanda on beş günlük yuxuya gedir. Dağlar yaşıllaşır, bulud gedir, hava açılır. Ovçu İlyas tüfəngini götürüb him-cimnən ayıya başa salmaq istəyir ki, artıq gecdir getmək lazımdır. Ayı başını tərpədib razılıq verir. Ovçu İlyas atına minir, yola düşür. Gəlib bir meşəliyə çıxır. Meşədə oranı-buranı gəzib bir ceyran vurur. Ceyranın başını kəsib, dərisini soyur. Ətini kabab edib yeyir. Yeyib içəndən sonra ceyranın dərisinə bürünüb bir ağacın dibində yatır.

Ovçu İlyas burada qalmaqda olsun, görək onun nişanlısının başına nə gəldi. İlyas gedib itkin düşəndən nişanlısı qəm-qüssədən özünə yer tapa bilmir, bir yerdə qara tuta bilmir. Ovçu İlyasın qardaşı Həsən onu pərişan halətdə görüb deyir:

- Heç ürəyini sıxıb eləmə, gedib dağı-daşı ələk-vələk edib İlyası tapıb gətirrəm. İşdi tapmasam özüm də geri dönmərəm.

Həsən yol tədarükü görüb qardaşını axtarmağa gedir. Dağı-daşı axtara-axtara gəlib meşəyə çıxır. Ovçu İlyas da bu vaxt ceyran dərisinə bürünüb yatıbmış. Həsən gəzə-gəzə gəlib qardaşı yatan yerə çatır. Aralıdan baxıb görür ki, ağacın altında bir ceyran yatır. Tüfəngini çiynindən aşırıb, çaxmağı çəkir. Qardaşını ceyran bilib kürəyinin ortasından güllə ilə vurur. Ovçu İlyas qışqırıb ayağa qalxanda qardaşa onu tanıyır. Həsən tüfəngi yerə atıb qardaşının üstünə yüyürür. Qardaşını qucaqlayıb ağlayır. Deyir:

- Qardaş, əllərim topal olaydı sənə güllə atan yerdə.

Ovçu İlyas yerə yıxılıb canını tapşırır. Həsən deyir:

- Qardaş, səndən sonra mənə yaşadı yoxdu.

Bunu deyib xəncərini çıxarır. Bir ucunu ürəyinə dayayıb, bir ucunu da qardaşının meyidinə dayayır. Sonra da özünü xəncərin üstünə yıxır. Həsən qardaşının üstünə yıxılıb ölür.

Bu vaxt ağalar ağası Həzrət Əli gəlib çıxır, Qardaşları bu halətdə görüb onlara ürəyi ağrıyır. Xəncəri çəkib Həsənin ürəyindən çıxarır. Əlini bunların başına çəkib deyir:

- Oğlanlarım, nə çox yatıbsız? Qalxın!

Hər iki qardaş asqırıb ayağa durur, görüşüb öpüşürlər. Qardaşlar bir-birinə qoşulub evə yollanırlar. Düz gəlirlər nişanlısının evinə. Qız Ovçu İlyası görüb bihuş olub yıxılır. Qohum-qonşu yığılıb üzünə gülab çəkib ayıldırlar.

Əlqərəz, üç gündən sonra bunlar toy edib murada çatırlar (97).

**1164. Tamah motivi** («İki yoldaş»). Biri var idi, biri yox idi, keçmiş zamanlarda iki yoldaş var idi. Onlar pul qazanmaq üçün özgə bir şəhərə gedib çatdılar. Bu şəhərdə onlar birlikdə işləyir, qazanclarını da tən yarı bölürdülər.

Yoldaşlardan biri xoş sifət, əməksevər, mehriban idi, o biri isə çox tamahkar, xəsis idi..

Onlar düz üç il işləyib, xeyli pul qazandılar. Başladılar şəhərlərinə qayıtmağa. Yolda onlar gözəl bir şəhərə rast oldular. Burada çoxlu bazarlar, karvansaralar, gözəl saraylar adamı heyran qoyurdu. Bu şəhərdə bayram idi. Hər həyətdə qonaqlıq verilirdi.

Dostlar bu gözəl şəhəri gəzməyə başladılar. Acgöz dost harda nə gördüsə deyirdi: “Bunu da alaq”. Dostu onun sözünə etiraz eləmirdi. O hər şeyi dostuna verir, özü isə az şey götürürdü. Onlar şəhəri xeyli gəzdilər, axırda öz yollarına davam elədilər. Az getdilər, üz getdilər, dərə-təpə düz getdilər, gəlib bir çaya çatdılar. Çay çox iti axırdı. Onlar paltarlarını soyunub çayı keçməyi qərara aldılar. Çaya düşüb üzməyə başladılar. Dostlardan biri üzüb o biri sahilə çıxdı, tamahkar isə batmağa başladı. Yoldaşı nə qədər elədisə, onu iti axan çaydan çıxara bilmədi. Tamahkar dost çayda batıb qaldı.

Dostu bir şey eləyə bilməyib çıxıb getdi. Ona görə atalar deyib ki, tamah insanın başına bəla gətirər (97).

**1165. Xəsislik motivi** («Çobannan xəsis bəy»). Biri var idi, biri yox idi, bir kasıb çoban var idi. Bu çoban bir xəsis bəyin sürüsünü otarırdı. Bəy hər ilin axırında çobana dörd quzu verərdi.

Bir gün bəy bu dörd quzunu da çobana çox gördü. Çobanı yanına çağırıb belə bir şərt kəsir:

- Çoban qardaş, bu il qoyunlardan olan quzular ağ xallı olarsa, hamısını sənə bağışlayacağam. Yox əgər olmasa, on il mənə müftə çobanlıq edəcəksən.

Çoban çarəsiz qalıb razılaşır. Çoban səhər bir tüfəng götürüb meşəyə gedir. Çoban yüz ala qarğa vurub tüklərini yolur. Qarğaların sümüyünü qurudub un edir. Sonra da həmən unu qoyunnara verir. Altı ay keçənnən sonra qoyunnar quzulamağa başlayır. Çoban görür quzuların hamısı qarğa kimi ala qonurdur. Çoban fərəhinnən tez bəyin yanına gedib deyir:

- Ağa, şərtimiz şərtdi. Buyur, gedək sürünün içərisinə.

Bəy gedib sürüyə baxanda gözlərinə inanmır. Görür, quzuların hamısı ağ xallıdı. Kor-peşman çobanın quzularını verir. Çoban quzuları götürüb evinə gedir (97).

**1167. Rüşvət motivi** («İki qardaş»). Belə nəql edirlər ki, bir dövlətli kişinin iki oğlu olur. Qəzavü qədər elə gətirir ki, oğlannarın atası allah rəhmətinə gedir. Kişi ölənnən sonra böyük qardaş tələsik atasının var-dövlətinə yiyə durur, kiçik qardaşına heç nə vermir. Böyüyün çoxlu var-dövləti, mülkü, heyvanı, kiçiyin isə bircə qazı olur.

Bir gün kiçik qardaş böyük qardaşının yanına gəlib deyir:

- Ay qardaş, belə olmaz axı, sən atamızdan qalan bütün var-dövlətə yiyə durmusan. İnsafın olsun, heç olmazsa, on-on beş onluq da mənə ver.

Böyük qardaşı kiçiyin ağzını boza verəndə o, gözünün tikənecəyi olan qazı qoltuğuna vurub mollanın yanına gedir. Qazı mollaya verib əhvalatı ona nəql edir, o da qulaq asır. Bu vaxt böyük qardaş içəri girib salam verir. Mollaya yaxınlaşıb cibinə beş qızıl salır. Kiçik qardaş söhbətinə davam etmək istəyəndə böyük qardaş üzünü mollaya tutub deyir:

- Molla əmi, görürsən qardaşımın lap topu meydannan çıxarır.

Molla acıqlı-acıqlı kiçik qardaşa deyir:

- A kişi, qaz kimi boğazına nə uzatmısan, görmürsən qardaşın qızıl təki söz deyir (97).

Q**AYNAQLAR**

1. Azərbaycan xalq əfsanələri / Toplayan və tərtib edəni S.Paşayev. Bakı: Yazıçı, 1985, 286 s.

2. AFA, VIII kitab. Ağbaba folkloru, 2003, 475 s.

3. AFA, Şəki folkloru, 4-cü cild. Birinci kitab. Bakı, Səda, 2000. 497 s.

4. AFA, Qaraqoyunlu folkloru. Yeddinci kitab. Bakı, Səda, 2002, 464 s.

5. AFA, Gəncəbasarfolkloru, 9-cu kitab. Bakı. Səda, 2004, 522 s.

6. AFA, 3-cü cild. Göyçə folkloru, 2000, 767 s.

7. AFA, 10-cu kitab. İrəvan çuxuru, 2004, 471 s.

8. AFA, Şirvan folkloru, 11-ci kitab. Bakı, Səda, 2005, 443 s.

9. AFA, 17-ci kitab. Muğan folkloru, Bakı, Səda, 2008, 447 s.

10. AFA, 15-ci kitab. Dərələyəz folkloru. Bakı. Səda, 2006

11. AFA, 13-cü cild. Şəki-Zaqatala folkloru. Bakı, 2005, 549 s.

12. AFA,14-cü kitab. Dərbənd folkloru. Bakı, Səda, 2006, 429 s.

13. AFA, 18-ci kitab. Şəki folkloru, 3-cü cild. Bakı, 2009, 531 s.

14. AFA, Qarabağ folkloru. 5-ci kitab. Bakı, Nurlan, 2009, 414 s.

15. Azərbaycan klassik ədəbiyyatı kitabxanası. 20 cilddə. 1-ci cild. Bakı, Elm, 1982, 510 s.

16. AFA, 1-ci cild. Naxçıvan folkloru. Bakı. Sabah, 19 , 388 s.

17. AFA, 16-cı kitab. Ağdaş folkloru. Bakı, Səda, 2006, 496 s.

18. İlham Qəhrəman. Laçın folkloru. Bakı, «Adiloğlu» nəşriyyatı, 2009, 256 s.

19. Tacir Səmimi. Qədim Oğuzun Düzkənd kəndi. Bakı, Nurlan, 2005, 336 s.

20. «Xudafərin», 29 dekabr, 2009.

21. Şirvan dastanları. Aşıq əhvalatları. Rəvayət və hekayətlər. 10 cilddə. I cild. Tərtibçi Qalib Sayilov. Bakı, 2010.

22. Hikmət Quliyev və Səfa Qarayevin topladığı əfsanə və rəvayətlər.

23. Cənubi Azərbaycan folkloru antologiyası. İnventar №198, 1996.

24. AMEA Folklor İnstitutunun arxivi. İnventar № 13.

25. AMEA Folklor İnstitutunun arxivi. İnventar № 12.

26. AMEA Folklor İnstitutunun arxivi. İnventar № 11.

27. AMEA Folklor İnstitutunun arxivi. İnventar № 10.

28. AMEA Folklor İnstitutunun arxivi. İnventar № 6.

29. AMEA Folklor İnstitutunun arxivi. İnventar № 3.

30. AMEA Folklor İnstitutunun arxivi. İnventar № 1.

31. AMEA Folklor İnstitutunun arxivi. İnventar № 768.

32. AMEA Folklor İnstitutunun arxivi. İnventar № 769.

33. AMEA Folklor İnstitutunun arxivi. İnventar № 780.

34. AMEA Folklor İnstitutunun arxivi. İnventar № 782.

35. AMEA Folklor İnstitutunun arxivi. İnventar № 865.

36. AMEA Folklor İnstitutunun arxivi. İnventar № 854.

37. AMEA Folklor İnstitutunun arxivi. İnventar 856.

38. AMEA Folklor İnstitutunun arxivi. İnventar № 843.

39. AMEA Folklor İnstitutunun arxivi. İnventar № 835.

40. AMEA Folklor İnstitutunun arxivi. İnventar № 823.

41. AMEA Folklor İnstitutunun arxivi. İnventar № 906.

42. AMEA Folklor İnstitutunun arxivi. İnventar 787.

43. AMEA Folklor İnstitutunun arxivi. İnventar 784.

44. AMEA Folklor İnstitutunun arxivi. İnventar № 61.

45. AMEA Folklor İnstitutunun arxivi. İnventar № 392.

46. Məmməd Cəfər. Seçilmiş əsərləri. 1-ci cild. Bakı, Azərnəşr, 1973, 351 s.

47. S.P.Pirsultanlı. Azərbaycan türklərinin xalq əfsanələri. Bakı, Azərnəşr, 2009, 427 s.

48. Faiq Şükürbəylinin topladığı əfsanə və rəvayətlər.

49. Elçin Qaliboğlunun (İmaməliyev) topladığı əfsanə və rəvayətlər.

50. Nəbiyev A. Azərbaycan xalq ədəbiyyatı. Bakı, Elm, 2006,648 s.

51. AFA. Naxçıvan folkloru antologiyası. I cild. Naxçıvan, «Əcəmi» NPB, 2010, 511 s.

52. Qırxıncı otağın sirri. Bakı, Yazıçı, 1998, 100 s.

53. «Xudafərin» qəzeti, 31 may 2004-cü il.

54. Azərbaycan folkloru (Məktəblilər üçün seçmələr). Bakı, “Şərq-Qərb” , 2005, 360 s.

55. S.P.Pirsultanlı. Aşıq Şəmkirin poetik aləminə səyahət. Bakı, Təknur, 2008.

56. Valeh Hacılar. Gürcüstanda türk xalq ədəbiyyatı ənənələri. Bakı, Səda, 2005, 303 s.

57. AMEA Folklor İnstitutunun arxivi. İnventar №1085.

58. AMEA Folklor İnstitutunun arxivi. İnventar №1103.

59. AMEA Folklor İnstitutunun arxivi. İnventar №1106.

60. AMEA Folklor İnstitutunun arxivi. İnventar №1008.

61. AMEA Folklor İnstitutunun arxivi. İnventar № 16.

62. AMEA Folklor İnstitutunun arxivi. İnventar № 10.

63. AMEA Folklor İnstitutunun arxivi. İnventar № 36.

64. AMEA Folklor İnstitutunun arxivi. İnventar № 65.

65. AMEA Folklor İnstitutunun arxivi. İnventar № 61.

66. AMEA Folklor İnstitutunun arxivi. İnventar № 2.

67. AMEA Folklor İnstitutunun arxivi. İnventar № 3.

68. AMEA Folklor İnstitutunun arxivi. İnventar № 57.

69. AMEA Folklor İnstitutunun arxivi. İnventar № 78.

70. AMEA Folklor İnstitutunun arxivi. İnventar № 71.

71. AMEA Folklor İnstitutunun arxivi. İnventar № 80.

72. AMEA Folklor İnstitutunun arxivi. İnventar № 8.

73. AMEA Folklor İnstitutunun arxivi. İnventar № 87.

74. AMEA Folklor İnstitutunun arxivi. İnventar № 86.

75. AMEA Folklor İnstitutunun arxivi. İnventar № 53.

76. AMEA Folklor İnstitutunun arxivi. İnventar № 63.

77. AMEA Folklor İnstitutunun arxivi. İnventar № 90.

78. AMEA Folklor İnstitutunun arxivi. İnventar № 94.

79. AMEA Folklor İnstitutunun arxivi. İnventar № 98.

80. AMEA Folklor İnstitutunun arxivi. İnventar № 101.

81. AMEA Folklor İnstitutunun arxivi. İnventar № 104.

82. AMEA Folklor İnstitutunun arxivi. İnventar № 76.

83. AMEA Folklor İnstitutunun arxivi. İnventar № 74.

84. AMEA Folklor İnstitutunun arxivi. İnventar № 92.

85. AMEA Folklor İnstitutunun arxivi. İnventar № 89.

86. AMEA Folklor İnstitutunun arxivi. İnventar № 22.

87. AMEA Folklor İnstitutunun arxivi. İnventar № 11.

88. AMEA Folklor İnstitutunun arxivi. İnventar № 15.

89. AMEA Folklor İnstitutunun arxivi. İnventar № 17.

90. AMEA Folklor İnstitutunun arxivi. İnventar № 12.

91. AMEA Folklor İnstitutunun arxivi. İnventar № 14.

92. AMEA Folklor İnstitutunun arxivi. İnventar № 18.

93. AMEA Folklor İnstitutunun arxivi. İnventar № 22.

94. AMEA Folklor İnstitutunun arxivi. İnventar № 25.

95. AMEA Folklor İnstitutunun arxivi. İnventar № 23.

96. AMEA Folklor İnstitutunun arxivi. İnventar № 24.

97. AMEA Folklor İnstitutunun arxivi. İnventar № 26.

98. AMEA Folklor İnstitutunun arxivi. İnventar № 34.

99. AMEA Folklor İnstitutunun arxivi. İnventar № 46.

100. AMEA Folklor İnstitutunun arxivi. İnventar № 42.

101. AMEA Folklor İnstitutunun arxivi. İnventar № 44.

102. AMEA Folklor İnstitutunun arxivi. İnventar № 39.

103. AMEA Folklor İnstitutunun arxivi. İnventar № 67.

104. AMEA Folklor İnstitutunun arxivi. İnventar № 45.

105. AMEA Folklor İnstitutunun arxivi. İnventar № 52.

106. AMEA Folklor İnstitutunun arxivi. İnventar № 51.

107. Söyləyən İlqar Vəliyev. Ağdam rayonu, Quzanlı kəndi, 1935-ci il təvəllüdlü.

108. Söyləyəni Əkbərova Şəkər Müseyib qızı. Ağdam rayonu, Abdal kəndi. 1935-ci il təvəllüdlü

109. Söyləyəni Rüstəmova Şirmayı Abdulla qızı, Kəlbəcər rayonu, Əsrik kəndi, 1940-cı il təvəllüdlü

110. Tağıyev Aydın. Uzaqlardan gələn karvan. Bakı: Şirvannəşr, 2011, 228 s.

111. AFA. Naxçıvan folkloru antologiyası. II cild. Naxçıvan, «Əcəmi» NPB (M.Cəfərli).

112. Azərbaycan folkloru antologiyası. XXII kitab (Borçalı-Qarapapaq folkloru).Bakı, “Nurlan“ nəşriyyatı, 2011.

113.Àzərbaycan folkloru antologiyası, XXIII kitab (Naxçıvan nümunələri), 2-ci cild**,** Bakı: Elm və təhsil, 2011.

114. AMEA Folklor İnstitutunun arxivi. İnventar № 1006.

115. AMEA Folklor İnstitutunun arxivi. İnventar № 72.

116. AMEA Folklor İnstitutunun arxivi. İnventar № 45.

117. AMEA Folklor İnstitutunun arxivi. İnventar № 47.

118. AMEA Folklor İnstitutunun arxivi. İnventar № 50

119. AMEA Folklor İnstitutunun arxivi. İnventar № 70.

120. AMEA Folklor İnstitutunun arxivi. İnventar № 71.

121. AMEA Folklor İnstitutunun arxivi. İnventar № 1023.

122. Vətən qürbətdə qaldı (Göyçə mahalından toplanmış folklor örnəkləri). Bakı: Yazıçı, 1993, 540 s.

123. Mətnləri f.ü.e.d., prof. Ramazan Qafarlı təqdim etmişdir.

124. Mətni Naxçıvan MR Şərur rayonu Axura kənd sakini 85 yaşlı İsa Əliyev söyləmişdir.

125. Abdullazadə N.Ə., Qurbanov V.T., Həsənov F.N. İfadə yazı mətnləri. Bakı, 2006.

126. Masallı folklor örnəkləri. 1-ci kitab. Bakı: Elm və təhsil, 2013.

127. Azərbaycan folkloru antologiyası**.** XXI kitab(Qazax örnəkləri)**.** Bakı, Elm və təhsil, 2012.

128. Borçalı folklor örnəkləri. 1-ci kitab. Bakı: Elm və təhsil, 2013.

129. Şəki folklor örnəkləri, 1-ci kitab. Bakı, “Nurlan” nəşriyyatı, 2014.

130. Masallı folklor örnəkləri. 2-ci kitab. Bakı: Nurlan, 2013.

131. Quba-Şabran folklor örnəkləri. 1-ci kitab. Bakı: Elm və təhsil, 2013.

132. AFA, VI kitab. Şəki folkloru, 3-cü cild. Bakı, Səda, 2002, 494 s.

133. Əli Şamil. Dədə Qorqudla bağlı rəvayətlər silsiləsindən. “Dədə Qorqud” jurn., sayı 4.

134. Əsatirlər, əfsanə və rəvayətlər. Bakı: Şərq-Qərb, 2005.

135. Rəvayəti filosof alim Telman Haqverdiyev Gədəbəy rayonunun Söyüdlü kəndinin qocaman sakini Rüstəm Əmirovdan qeydə alıb.